
Prolog 


Cu toții observăm marile schimbări care au loc în 
jurul nostru. „Explozia” tehnologiei în secolul trecut şi 
uimitoarele ei cuceriri au schimbat radical felul nostru de 
viață. Civilizaţia tehnologică, cu ademenitoarele ei 
promisiuni pentru un eudemonism material universal, a 
stăpânit ca un idol, pe al cărui altar au fost jertfite valori 
duhovniceşti vechi şi tradiții de secole. Dumnezeu a fost 
respins şi omul s-a autoîndumnezeit. Ştiinţei i s-au 
atribuit însuşiri dumnezeieşti, raționalismul s-a absolu- 
tizat şi, sub vălul filozofiei, sociologiei şi psihologiei, 
credința a fost pângărită. 

Omul, pentru încă o dată, a căzut în vechea cursă a 
diavolului şi a încercat să devină dumnezeu fără 
Dumnezeu, lucru ce l-a condus iarăşi la o criză existen- 
țială: întrebările lui febrile, care se referă la sensul vieții şi 
la fenomenul morții, au rămas fără răspuns, în vreme ce 
problemele sale sociale — nedreptatea, violența, inegali- 
tatea, distrugerea mediului înconjurător etc. — s-au accen- 
tuat şi agravat. Astfel, optimismul de la început şi 
încrederea în idolul civilizației tehnologice s-au transfor- 
mat în nesiguranţă şi deznădejde. Idolul a fost dărâmat. Şi 
câți l-au adorat până acum, în loc să se pocăiască şi să-L 
caute pe adevăratul Dumnezeu, se grăbesc să înalțe în 
locul lui pe idolii cei vechi, adică pe demoni. 

Epoca noastră a intrat de-acum într-o nouă criză 
spirituală, care este caracterizată prin contradicții şi 
confuzie: ea îmbină paradoxal dezvoltarea cu regresul, 
civilizaţia cu primitivismul, progresul uimitor al ştiinţelor 
tehnice cu întoarcerea iraţională la cultul vechi al unor 


dumnezei inexistenți sau, cel mai înspăimântător, la 
cultul potrivnicului lui Dumnezeu, satana, care există. 

Astăzi diavolul preferă ca soluţie alternativă de 
ieşire din crize, la care chiar el a condus omenirea, 
„pachetul” Noii Ere. În acesta sunt cuprinse neosata- 
nismul, neoidolatria, ocultismul, spiritismul, vrăjitoria şi 
falsele religii de orice fel. Fiecare din aceste curente ale 
noii epoci vrea să-şi atingă scopul prin cărți şi reviste, prin 
programe de radio şi televiziune, prin artă şi muzică, prin 
publicitate, prin jocuri pentru copii etc. 

Consecințele pentru cei care se înfăşoară în plasa 
diavolului sunt tragice: faliment economic, schimbarea 
personalității, distrugerea sănătăţii fizice şi psihice, 
pierderea sufletului! Singura cale de mântuire a oame- 
nilor amăgiţi este îndepărtarea de minciună şi moarte, 
adică de satana, şi întoarcerea la Adevăr şi la Viaţă, adică 
la Hristos. 


Cele cuprinse în paginile următoare au izvorât din 
cunoaşterea duhovnicească şi din vasta experiență a 
Părinților Bisericii noastre — rod al luptei lor îndelungate 
cu duhurile rele - şi au ca scop să-i călăuzească la 
izbăvitoarea întoarcere la Dumnezeu pe unii frați ai noştri 
care au fost amăgiţi de „vrăjmaşul cel vechi”, să-i 
atenționeze pe alții, care sunt în primejdie de a cădea în 
cursele lui, şi, în general, să-i informeze pe toți cei care 
vor ține în mână această carte, despre diavol şi demoni — 
crearea şi căderea lor, însuşirile şi puterile lor, numărul şi 
numele lor, lucrarea şi uneltirile lor — precum şi despre 
mijloacele cu care pot fi înfruntați. 

În prima parte, este prezentată pe scurt învățătura 
Bisericii noastre despre duhurile rele. Iar în partea a doua 
se adaugă, în patru capitole, o culegere de povestiri din 
Sfânta Scriptură, din Vieţile Sfinţilor, dar şi din alte cărți 

bisericeşti, care dezvăluiesc cu limpezime variata lor 
activitate. Numerele însemnate în paranteze mari la 
sfârşitul povestirilor fac referire fie la fragmente din 
Sfânta Scriptură, fie la alte izvoare, care se află enumerate 
în ordine alfabetică la finalul cărții. 

Încredințând această smerită lucrare a noastră 
iubiților cititori, Îl rugăm fierbinte pe Domnul cel iubitor 
de oameni să ne întărească pe toți cu harul Său cel 
atotputernic, „ca să putem sta împotriva uneltirilor 
diavolului” (Efeseni 6: 11), care totdeauna, dar îndeosebi 
în vremurile noastre grele, „umblă ca un leu răcnind, 
căutând pe cine să înghită” (I Petru 5: 8). 


SFÂNTA MĂNĂSTIRE PARAKLITU 





I. 
Învățătura Bisericii despre duhurile rele 


Zidirea şi căderea 


După învățătura biblică şi patristică a Bisericii 
noastre, demonii făceau parte la început din legiunea 
puterilor îngereşti netrupeşti şi au fost zidiți, ca toți 
îngerii, de către Dumnezeu. Adică Dumnezeu, din bună- 
tate nesfârşită, i-a adus la existență, cu scopul de a se face 
şi ei părtaşi, ca ființe cugetătoare, la fericirea Lui. 

Au fost zidiți, aşadar, lipsiţi de răutate şi buni, cu 
voință şi dorință proprii. Nu exista urmă de viclenie şi 
necurăție în firea lor, căci Dumnezeu n-a zidit demoni, ci 
îngeri. De altfel, Dumnezeu n-a zidit niciodată ceva rău 
„din fire”; toate făpturile Lui au fost „bune foarte” 
(Facerea 1: 31). 

Desigur, căpetenia demonilor, Lucifer, era cel mai 
strălucitor şi mai înțelept dintre toți îngerii. Însă, cu toate 
aceste harisme cu care fusese înzestrat, a căzut într-o 
greşeală tragică şi totodată pierzătoare: s-a gândit cu 
trufie să "urce pe tronul lui Dumnezeu, să se facă singur 
dumnezeu, asemenea Ziditorului său. N-a vrut, adică, să 
urmeze, precum ceilalți îngeri, calea desăvârşirii prin 
participarea lui la lucrările necreate ale lui Dumnezeu, ci a 
ales să se îndumnezeiască singur, să ajungă asemenea lui 
Dumnezeu. 

Cugetul acesta al său a însemnat şi nimicirea lui: a 
căzut ca un fulger din cer, cum mărturiseşte Evanghelia 
(Luca 10: 18). Şi căderea sa a fost tragică. S-a prăbuşit din 

pricina mândriei lui. Şi-a pierdut rangul său înalt, ceresc. 
Din înger luminos a devenit demon întunecat. 

Căderea aceasta tragică este descrisă alegoric, după 
părerea multor Părinți, de către proorocul Isaia, în 
profeția lui despre căderea împăratului Babilonului: 
„Cum a căzut din cer Luceafărul, cel ce răsărea dimineaţa! 
Acum e zdrobit la pământ... Dar tu ai zis în cugetul tău: - 
În cer mă voi sui, deasupra stelelor cerului îmi voi aşeza 
tronul... deasupra norilor mă voi ridica, fi-voi asemenea 
Celui-Preaînalt...” (Isaia 14: 12-14). 

Este descris, de asemenea, de către proorocul 
lezechiel în plângerea lui pentru nimicirea împărăției 
Tirului: „Inima ta s-a înălțat şi a zis: «Sunt un dumnezeu 
şi stau pe scaunul lui Dumnezeu în inima mărilor»... Tu 
erai petecea desăvârşirii, deplinătatea înțelepciunii şi 
cununa frumuseţii. Tu te aflai în Eden, în grădina lui 
Dumnezeu; hainele tale erau împodobite cu tot felul de 
pietre scumpe... Fost-ai fără prihană în căile tale din ziua 
facerii tale şi până s-a încuibat în tine nelegiuirea... Din 
pricina frumuseții tale s-a îngâmfat inima ta, şi pentru 
trufia ta ţi-ai pierdut înțelepciunea; de aceea te-am 
aruncat la pământ...” (lezechiel 28: 2-12; 15: 17). 

Mulţime de îngeri l-au urmat cu voia lor pe îngerul 
apostat în căderea lui şi s-au despărțit de Dumnezeu. 
Îngerii aceştia, după părerea Sfântului loan Damaschinul, 
făceau parte din legiunea a noua, cărora, avându-l 
căpetenie pe Lucifer, li se încredințaseră păzirea „pămân- 
tului şi a împrejurimilor lui”. Însă, după părerea Sfinților 
Ieronim şi Casian, aceştia proveneau din legiuni diferite, 
şi îndeosebi din legiunile Începătoriilor şi Stăpâniilor, 
după cuvântul apostolului Pavel: „Căci lupta noastră nu 
este împotriva cărnii şi a sângelui, ci împotriva Începă- 
toriilor, împotriva Stăpâniilor... împotriva duhurilor 
răutății” (Efeseni 6: 12). Potrivit acestei versiuni, Lucifer a 

căzut din legiunea Serafimilor. O a treia variantă pome- 
neşte despre o legiune îngerească diferită — a zecea —, care 
a căzut împreună cu căpetenia ei (după Sfântul Petru 
Damaschinul). Locul acestei legiuni va fi luat în cer de 
către legiunea monahilor, avându-l căpetenie pe Sfântul 
loan Botezătorul (după tradiția monahală). Astfel se 
explică, potrivit acestei variante, deosebita invidie şi ura 
neistovită a demonilor împotriva cinului monahal cel 
asemenea îngerilor. 

Cert este că, din îngerii apostaţi, s-a alcătuit o nouă 
legiune, legiunea duhurilor rele, a demonilor. 

Deşi demonii şi-au dat imediat seama că prin 
răzvrătirea lor n-au izbutit să devină „prădători ai 
dumnezeirii” (Tatian), totuşi nu s-au pocăit. Au rămas 
potrivnici şi vrăjmaşi ai lui Dumnezeu (Matei 13: 39). 
Neputând însă să-L vatăme cu nimic pe Dumnezeu, s-au 
întors împotriva zidirii Lui, şi îndeosebi împotriva 
omului, care era cea mai desăvârşită făptură pământească 
a Sa. 

Astfel, în chip viclean, au provocat tragedia ome- 
nirii. Adică au reuşit, punând ca momeală asemănarea cu 
Dumnezeu (Facerea 3: 5), să-l dezbrace pe om de 
dumnezeiescul har şi să-l scoată din rai. Şi, fireşte, până 
astăzi, principala lor grijă este să-l țină departe de 
Dumnezeu, împiedicându-l să se întoarcă lângă El pe 
drumul pe care l-a deschis Hristos, prin întruparea şi 
jertfa Sa. 

Aşadar, demonii, după ce au devenit „cu voia lor” 
răi — cu toate că gustaseră din belşug harul, bunătatea şi 
fericirea lui Dumnezeu -, au pierdut orice nădejde de 
pocăință şi întoarcere. „După cădere n-a mai fost pentru 
ei pocăință, aşa cum nici pentru om nu mai este pocăință 
după moarte” (Sfântul loan Damaschinul). 

Cu toate acestea, după altă versiune patristică, 
„înainte de zidirea omului, a existat pentru diavol putinţa 
de a se pocăi. Însă după ce lumea a fost zidită, raiul a fost 
aşezat, omul a fost plăsmuit şi porunca dumnezeiască a 
fost dată, şi din invidia diavolului a urmat fărădelegea 
făpturii cinstite, putinţa lui de pocăință a dispărut” 
(Vasile cel Mare). Sfântul Casian tălmăceşte astfel acest 
lucru: „Primul păcat al diavolului a fost egoismul, şi l-a 
costat căderea. Al doilea păcat al său a fost invidia față de 
om, care abia fusese plăsmuit şi primise chemarea spre o 
slavă în care acela se desfătase înainte de cădere. Aşadar, 
patima invidiei l-a aflat pe diavol pe când avea încă 
putinţa de a se ridica şi de a dialoga cu omul. Dar dreapta 
hotărâre a lui Dumnezeu l-a prăbuşit definitiv. De acum 
nu va mai putea să umble drept, nici să-şi îndrepte 
privirea în sus”. 

Dacă diavolul s-ar fi putut pocăi cu adevărat, 
Dumnezeu ar fi iconomisit izbăvirea lui, după cum a 
iconomisit şi izbăvirea omului. N-a făcut-o însă, pentru că 
firea lui se stricase definitiv. Şi este ştiut că firea 
diavolească este total diferită de cea omenească. Adică 
diavolul, duh fiind, „este simplu. Firea lui nu se desface 
în părţi. Când vrea ceva, îl vrea cu întreaga lui fire... Voia 
duhului exprimă ființa sa, adâncimea firii lui. Aşadar, 
atunci când în chip liber s-a depărtat de Dumnezeu, nu 
s-a stricat numai voia lui, ci şi firea sa, care este una cu 
voia... Îngerul bun a devenit rău, fără să mai aibă putinţa 
de a se pocăi şi întoarce la Dumnezeu” (profesorul A. 
Theodor). 

Omul, dimpotrivă, după cădere, avea putinţa de a 
se pocăi, căci firea lui nu este simplă. Este complexă, 
alcătuită din suflet şi trup. Voia sa liberă putea să fie 
înrâurită şi de factori exteriori, ceea ce s-a şi întâmplat la 
căderea lui: n-a căzut de unul singur, ca diavolul, ci a fost 

amăgit. De aceea s-a pocăit amarnic, a fost miluit de 
Dumnezeu şi s-a putut întoarce „întru binele de la 
început” prin întruparea lui Hristos. 


Minte şi cunoaştere 


Duhurile rele, fiind fiinţe cugetătoare, au şi minte şi ` 
cunoaştere (II Corinteni 2: 11). Mintea lor, desigur, a fost 
alterată atât de mult, încât, în loc să iubească şi să caute 
adevărul, cum face o minte sănătoasă, urăşte şi se fereşte 
de adevăr. Din acest motiv, diavolul este numit în 
Evanghelie „tatăl minciunii” (loan 8: 44), iar în Apo- 
calipsă, „amăgitor” (12: 9). Dar şi voința duhurilor rele 
este viciată. Voința lor demonică s-a statornicit 
nezdruncinat în săvârşirea răului, de aceea lucrează 
mereu întru viclenie. Au însă şi o oarecare libertate, de 
vreme ce pot alege între multe rele. 

ÎI cunosc pe Dumnezeu şi această cunoaştere îi înfri- 
coşează: „Tu crezi că unul este Dumnezeu? Bine faci; dar 
şi demonii cred şi se cutremură” (Iacob 2: 19). De multe 
ori demonii Îl mărturisesc pe Mântuitorul Hristos ca Fiu 
şi Sfânt al lui Dumnezeu (vezi Matei 8: 29; Marcu 1: 24). 

Cunosc de asemenea, şi folosesc, cele scrise în Sfânta 
Scriptură. Dacă ne uităm la fragmentul evanghelic unde 
sunt descrise cele trei ispite ale Domnului în pustie, după 
Botezul Lui, ne vom da seama că toate uneltirile 
demonice se sprijină cu totul pe fragmente din Vechiul 
Testament, care, desigur, sunt folosite spre amăgire (vezi 
Matei 4: 1-11; Luca 4: 1-13). Aceeaşi tactică o practică şi în 
războiul lor împotriva oamenilor, pentru a-i amăgi sau cel 
puţin pentru a-i tulbura. În Limonariu se scrie despre 
cazul unui părinte care, în vreme ce stătea în chilia lui şi 
îşi lucra rucodelia, cântând totodată şi Psaltirea, a intrat 

deodată un demon, în chip de rob, şi a început să danseze 
în fața sa. Însă pentru că părintele nu-i dădea nicio 
atenție, acela i-a spus cu răutate: „Ce crezi, bătrân 
nemernic, că faci ceva important? lată, şi la Psalmul 25, şi 
la 26 şi la 27 ai făcut greşeli!” 

Trebuie însă să precizăm că această „cunoaşterea“ a 
demonilor este exterioară, nedesăvârşită şi nefolositoare. 
Adică în vreme ce cunosc Sfintele Scripturi şi încu- 
viințează că există Dumnezeu, şi desigur Treime, că există 
Judecată şi iad (Matei 8: 29), cunoaşterea aceasta nu le 
poate preschimba existenţa şi nici nu-i poate conduce la 
mântuire. Căci e vorba de o cunoaştere care nu este 
însoțită de faptă, adică de păzirea poruncilor lui Dumne- 
zeu. De altfel, aceeaşi „teologie demonică” o întâlnim şi la 
oamenii aceia care se apropie de tainele lui Dumnezeu 
prin cugete şi gânduri multe, şi nu prin trăire, prin 
experienţă. j 

După apostazia lor, demonii au pierdut cunoaşterea 
cerească pe care o aveau, şi înțelepciunea lor a devenit 
„demonică” (Iacob 3: 15). Apostolul Pavel face o distincție 
clară între înțelepciunea demonică „a stăpânitorilor 
acestui veac”, care conduce la pieire, şi înțelepciunea „cea 
întru taină” a lui Dumnezeu, „cea ascunsă”, care conduce 
la slava cerească (I Corinteni 2: 6-7). 

Sfântul Petru Damaschinul notează în legătură cu 
asta că diavolul a pierdut „cunoaşterea lui Dumnezeu din 
pricina nerecunoştinței şi mândriei... De aceea nu ştie de 
unul singur ce să facă, ci vede ce face Dumnezeu ca să ne 
mântuiască, şi unelteşte să le facă pe cele potrivnice, ca să 
ne piardă... Adică, după ce L-a văzut pe Dumnezeu plăs- 
muind-o pe Eva spre a-i fi de ajutor lui Adam, diavolul a 
făcut-o împreună lucrătoare cu el la neascultare şi la 
călcarea poruncii. A dat Dumnezeu poruncă lui Adam, 
încât prin păzirea ei să-şi aducă aminte de multele daruri 

ale Binefăcătorului său şi să-l fie recunoscător, şi diavolul 
a făcut din poruncă pricină de neascultare şi moarte. În 
loc de prooroci, diavolul scorneşte prooroci mincinoşi; în 
loc de apostoli, apostoli mincinoşi; în loc de lege, 
fărădelege; în loc de virtuţi, răutăți; în loc de porunci, 
călcarea lor; în locul adevărului, erezii scârboase”. 

Duhurile rele, după cum ne învaţă cartea lui lov 
(1: 7-12), cunosc starea lumii acesteia şi urmăresc lucrările 
oamenilor. Cunoaşterea aceasta, desigur, se bazează cu 
totul pe observarea celor care se întâmplă şi pe cum se 
comportă oamenii în exterior. Căci ele nu cunosc deloc 
nici planul lui Dumnezeu pentru fiecare om, nici ceea ce 
gândeşte fiecare dintre noi, înainte de a acționa. 

Aşadar, fiindcă demonii nu cunosc starea omului, îl 
supun ispitei şi sunt atenți cum va reacționa. Avva Matoi 
spune: „Satana nu cunoaşte de care patimă este biruit 
sufletul. Seamănă, desigur, cugete pătimaşe, cum este cel 
al desfrânării, al îndelungii vorbiri şi altele, dar nu ştie 
dacă va secera, adică dacă le vom primi sau vom păcătui. 
Însă îndată ce-şi dau seama, din reacțiile trupului, către 
care patimă se înclină sufletul, cu aceasta îl va război”. 

Sfântul Casian ne spune în legătură cu aceasta că 
„demonii nu cunosc firea sufletului nostru, nici nu pot 
pătrunde în el. Pot însă să vadă care este starea sufletului 
nostru din faptele, din cuvintele sau din înclinațiile 
noastre. Este cu neputinţă să priceapă gândurile care n-au 
ieşit niciodată din adâncurile sufletului nostru. Chiar şi 
cugetele rele, pe care însuşi demonii ni le-au sădit, nu 
cunosc dacă şi în ce măsură le vom primi. Pot doar să 
tragă concluzii, urmărind cu atenţie anumite manifestări 
exterioare sau mişcări trupeşti ale noastre. De altfel, şi 
oamenii experimentați şi inteligenţi îşi dau seama deseori 
de starea interioară şi de dispoziția semenilor lor, din 
manifestările exterioare sau din felul lor de a se purta”. 

Inainte-cunoaşterea 


De vreme ce cunoaşterea duhurilor rele este, pre- 
cum am spus, atât de nedesăvârşită şi limitată, nu se 
poate vorbi de înainte-cunoaştere sau de vreo însușire 
profetică a lor. Sfântul loan Scărarul spune limpede: 
„Demonii nu cunosc nimic din cele viitoare prin putere 
profetică. Căci atunci şi vrăjitorii ne-ar putea spune 
dinainte când murim”. Doar trag concluzii despre cele 
care urmează să se întâmple, observând începuturile şi 
cauzele anumitor evenimente şi tâlcuindu-le cu experi- 
ența lor de milenii. Viitorul îl cunosc numai în împreju- 
rările acelea în care Însuşi Dumnezeu li-l arată, cu scopul 
de a sluji un anumit plan al Lui (vezi III Regi 22: 21-22). 

Sfântul loan Damaschinul spune că, „pe cele 
viitoare, nici îngerii lui Dumnezeu, nici demonii nu le 
cunosc, dar cu toate acestea le prezic. Îngerii, pentru că le 
descoperă Dumnezeu şi le poruncesc să le prevestească; 
de aceea cele spuse de ei se împlinesc. Şi demonii însă 
prezic, uneori pentru că văd cele ce se întâmplă la mari 
distanțe, iar alteori pentru că se străduiesc să le afle 
trăgând concluzii. De aceea, de cele mai multe ori mint. În 
aceştia nimeni nu trebuie să aibă încredere, chiar dacă 
deseori spun adevărul”. 

Este foarte caracteristică atitudinea apostolului 
Pavel față de roaba din Filipeni, care avea „duh pito- 
nicesc“, adică duh vrăjitoresc. Deşi spunea adevărul 
despre apostoli şi predica lor, Pavel n-a îngăduit această 
„publicitate“ demonică, ci a izgonit duhul rău din femeia 
demonizată (Fapte 16: 16-18). 

Sfântul Antonie ne învață că, deşi demonii „se laudă 
că au însuşirea de a profeți, nimeni nu trebuie să se 

încreadă în ei”. Şi continuă: „Rostesc, într-adevăr, cu 
câteva zile înainte, numele fraților care urmează să ne 
viziteze. Şi aceia chiar vin, dar demonii fac asta nu pentru 
că le pasă de cei care-i ascultă, ci pentru a-i convinge să 
aibă încredere în ei, şi din clipa aceea, după ce îi prind în 
plasă, îi distrug... Căci ce este de mirare că, având ei 
trupuri mai uşoare decât oamenii, îi văd pe drum pe cei 
care vin către noi şi se grăbesc să ne prezică acest fapt? 
Acest lucru îl face şi un călăreț, fiindcă el ajunge la 
destinație mai repede decât unul care merge pe jos... 

În acelaşi fel pălăvrăgesc uneori şi despre apele 
râurilor. Adică, îndată ce văd că plouă mult în părțile 
Etiopiei, întrucât ştiu că toate apele ploilor acelora vor 
face ca Nilul să se reverse, înainte ca apa să ajungă în 
Egipt, aleargă şi vestesc acest lucru... Însă dacă între timp 
sfânta pronie se gândeşte să facă în altfel cu apele sau cu 
cei care călătoresc — fiindcă are puterea aceasta —, demonii 
se dovedesc mincinoşi şi, prin urmare, sunt înşelați şi cei 
care i-au crezut. 

Astfel au fost întemeiate vrăjitoriile idolatrilor elini 
şi astfel i-au amăgit demonii în trecut... Demonii nu 
cunosc nimic de unii singuri, ci, ca nişte hoți, cele pe care 
le văd la alții, pe acelea le şi transmit. Sunt, adică, mai 
mult cugetători decât înainte-văzători. Prin urmare, chiar 
dacă uneori prevestesc lucruri adevărate, nici atunci să 
nu-i admire cineva. Căci şi doctorii, cu experiența pe care 
o au despre boli, atunci când întâlnesc la cineva o boală cu 
aceleaşi simptome, de obicei trag concluzii din experiența 
lor şi prezic evoluţia acelei boli. Dar şi marinarii şi țăranii 
la fel fac. Văd semnele din văzduh şi, din experienţa lor, 
prezic fie că va veni vreme urâtă, fie că va fi frumos. De 
aceea nimeni nu poate susține că ei prezic din iluminare 
dumnezeiască, ci din experiență şi obişnuință. Prin 
urmare, chiar dacă uneori şi demonii cugetă în felul acesta 

şi le spun mai devreme, să nu-i admire cineva pentru asta, 
nici să le dea atenție”. 


Trup - formă 


Demonii, în comparaţie cu noi, oamenii, sunt 
duhuri netrupeşti şi nemateriale, şi de aceea nu-i putem 
percepe prin simţurile noastre trupeşti. Însă, în com- 
parație cu Dumnezeu, care este cu totul netrupesc, au şi 
formă şi trup. Sunt, aşadar, relativ netrupeşti şi seamănă 
cu îngerii, cu diferența că trupurile „subțiri, uşoare şi 
neprihănite” pe care le aveau înainte de cădere, după 
aceea, au căpătat oarecare grosime. Au devenit , 
materialnici şi pătimaşi” (M. Pselos). Sfântul Grigorie 
Sinaitul spune: „Demonii erau şi ei odată uşori şi au căzut 
din acea stare netrupească şi subțire, şi de aceea fiecare 
din ei a dobândit o oarecare grosime trupească, luând, 
după legiunea şi lucrarea lor, chip trupesc pe măsura 
însuşirii fiecăruia”. 

Însă fiecare trup „materialnic” este şi „sensibil“. 
Prin urmare, şi trupurile demonilor e posibil să „simtă 
cruzimea durerilor şi dogoarea focului” (M. Pselos). De 
aceea îi vedem în Evanghelie pe demoni cutremurându-se 
în fața unor eventuale chinuri timpurii şi rugându-L pe 
Domnul „să nu le poruncească să meargă în adânc” (Luca 
8: 31). În Sinaxare, de asemenea, întâlnim cazuri în care 
demonii jelesc nemângâiați, sunt cuprinși de dureri, ard şi 
sunt paralizați` de frică atunci când sunt pedepsiți 
pilduitor de marii Sfinți, când sunt biciuiți fără milă de 
îngeri sau când sunt osândiți să săvârşească fapte 
potrivnice voii lor viclene. 

Cât despre înfăţişarea lor exterioară, demonii au 
chip urât şi respingător, căci au fost dezbrăcaţi cu totul de 

lumina dumnezeiască. Sfântul loan Gură de Aur, tâlcuind 
Psalmul 41, spune că, „dacă Dumnezeu le-ar îngădui 
demonilor să ne arate adevăratele lor fețe, cu toții ne-am 
pierde mințile”. 

Apar însă cu chipuri diferite, după nevoile cerute de 
fiecare împrejurare, de lucrările pe care le săvârşesc 
împotriva omului. Foarte multe sunt referirile din 
Scriptură şi Sinaxare despre duhuri rele care s-au arătat 
oamenilor în cele mai ciudate şi diferite chipuri, de la 
chipul încântător al îngerului luminii şi până la cel 
înfricoşător al vreunui animal hâdos. De obicei, se arată în 
chip de îngeri, sfinți, oameni, şerpi, balauri, lei, scorpioni, 
țapi, tauri, păsări răpitoare, animale uriaşe şi, în fine, 
elemente şi forme materiale nedefinite. De la Facere, 
primul text biblic, unde diavolul s-a arătat în chip de 
şarpe ca s-o amăgească pe Eva, şi până la Apocalipsă, 
ultimul text biblic, unde satana, în chip de balaur, este 
legat în lanțuri de îngerul lui Dumnezeu, există 
nenumărate cazuri de apariție a demonilor în diferite 
chipuri şi forme. Asemenea varietate de apariţii o 
întâlnim şi în Vieţile Sfinţilor şi în Paterice. 


Număr — legiuni 


Întrucât demonii căzuți au alcătuit o întreagă legiu- 
ne, ei sunt numeroşi şi se împart în grupe şi clase, în 
stăpâni şi supuşi. Deşi, după părerea Sfântului loan 
Scărarul, „nu există ordine şi înțelepciune la cei 
neînțelepţi, ci o totală dezordine şi dezorânduială”, totuşi 
toate duhurile rele conlucrează pentru distrugerea 
noastră. Astfel, când ne atacă, „fiecare din ei îşi ia locul 
său, cum se întâmplă şi în războiul văzut, şi i se încre- 
dințează o misiune specială”. 

După vremea în care acționează duhurile rele, ele se 
împart în duhuri de zi şi duhuri de noapte. Făcând o 
împărțire mai amănunțită, le întâlnim ca duhuri de 
dimineaţă, de prânz, de seară şi de miez de noapte. În 
Scara Raiului se vorbeşte despre un suflet care de dimi- 
neață era războit de demonii slavei deşarte şi ai poftei 
rele, la amiază de demonii trândăviei, tristeții şi mâniei, 
iar după amiază de demonii iubirii trupeşti, responsabili 
de patimile mizerabile ale pântecelui. Vedem, adică, cum 
duhurile rele lucrează în schimburi, pe tot parcursul zilei 
şi al nopții. 

În spatele fiecărei patimi se află un grup de demoni, 
care o susține, şi în spatele fiecărui păcat este un demon, 
care conlucrează la făptuirea lui. 

Nu toți demonii au aceeaşi putere, nici acelaşi grad 
de răutate. Cu toţii sunt răi, dar „există demoni scârboşi 
mai răi decât toți” (Sfântul Ioan Sinaitul). Între ei, aşadar, 
există trepte de răutate. Sfântul Maxim Mărturisitorul 
spune: „Fiecare dintre demoni, după măsura însuşirii sale 
speciale, se întâmplă să provoace o ispită sau alta. Căci 
fiecare provoacă o răutate diferită, şi fără îndoială că unul 
este mai necurat decât altul şi în stare de a face un anumit 
fel de răutate”. Domnul ne învață că, dacă un duh necurat 
pleacă dintr-un om, şi omul acesta cade iarăşi în trândăvie 
şi nesârguință, atunci duhul care a plecat se întoarce, 
aducând cu el „alte şapte duhuri mai rele decât el” (Matei 
12: 45), 

Sfântul Casian, într-una dintre cele mai importante 
lucrări ale lui, enumeră opt duhuri, căpetenii ale răutății: 
duhul îmbuibării pântecelui — lăcomiei, duhul desfrânării 
- poftei trupeşti, duhul iubirii de arginți — iubirii de 
avuţii, duhul mâniei — furiei, duhul mâhnirii — tristeții, 
duhul acediei — paraliziei duhovniceşti, duhul slavei 
deşarte — uşurinţei şi duhul mândriei - trufiei. 

Lucrarea principală şi de căpătâi a acestor duhuri 
rele este să arunce sufletul nostru în cele opt patimi 
primare şi aducătoare de moarte, încât să ne îndepărteze 
definitiv de Dumnezeu, provocându-ne moarte veşnică. 

Sfântul loan Scărarul le descoperă în chip foarte 
înțelept nevoitorilor duhovniceşti uneltirile şi urzelile 
demonilor, descriind structura sistemului lor şi arătând 
care sunt patimile principale („mamele”) şi care patimi se 
nasc din acestea („fiicele”). De aceea ne îndeamnă să ne 
războim cu înțelepciune şi să nu ne risipim puterile 
duhovniceşti luptându-ne în acelaşi timp cu mii de 
vrăjmaşi, pentru că nu vom afla niciodată toate uneltirile 
lor. Şi încheie: „Cu ajutorul Sfintei Treimi, să ne înarmăm 
împotriva a trei (patima plăcerilor trupeşti, a iubirii de 
arginţi şi a slavei deşarte), prin mijlocirea a trei (virtutea 
înfrânării, a iubirii şi a smeritei-cugetări). Altminteri, vom 
suferi foarte multe osteneli”. 

Sfântul Diadoh, episcopul Foticeii, împarte demonii 
în două mari categorii. Din prima fac parte demonii 
„Subțiri”, care războiesc sufletul, iar din cea de-a doua, cei 
„mai materialnici”, care războiesc trupul cu plăceri tru- 
peşti. Aceste două categorii de demoni, deşi au aceeaşi 
intenţie, de a-i vătăma pe oameni, cu toate acestea se luptă 
între ei. Această bătălie dintre ei este arătată şi de Sfântul 
loan Sinaitul în Scara Raiului: „Demonul  îmbuibării 
pântecelui este deseori biruit de cel al slavei deşarte”. 

Fiecare demon acționează şi lucrează în felul lui, 
după patima căreia îi slujeşte. De obicei conlucrează între 
ei, pentru a-l afunda pe om în cât mai multe patimi. 
Demonul îmbuibării pântecelui, de pildă, îşi încredințează 
victima demonului desfrânării şi acesta, la rândul său, 
demonului deznădejdii. Sfântul Casian spune despre asta: 
„Trebuie să ştim că fiecare demon nu răscoleşte toate 
patimile în om, căci fiecare patimă are demonul său care o 

cultivă. Unele duhuri rele, aşadar, îşi află plăcerea în 
scârboasele pofte trupeşti, altele în blasfemii şi vorbe 
urâte, altele în tristețe şi deznădejde, iar altele în slavă 
deşartă şi mândrie. Fiecare cultivă în inima omului acea 
patimă în care şi el îşi află mai multă plăcere. Nu sădesc 
răutățile lor pe toate împreună, ci cu rândul, după vreme, 
după loc şi după slăbiciunea omului”. 

Toate patimile, aşadar, sunt lucrate în noi prin 
mijlocirea demonilor. După cum cultivarea virtuţilor este 
rodul Sfântului Duh, aşa şi lucrarea patimilor este rodul 
duhurilor rele. Adevărul acesta este exprimat în chip 
expresiv şi de rugăciunea Sfântului Efrem Sirul: „Doamne 
şi Stăpânul vieții mele, duhul trândăviei, al grijii de 
multe, al iubirii de stăpânire şi al grăirii în deşert nu mi-l 
da mie. lar duhul curăției şi al gândului smerit, al răbdării 
şi al dragostei, dăruieşte-l mie, slugii Tale”. Tocmai de 
aceea experiența patristică ne învaţă că războiul împotriva 
patimilor este în principal un război împotriva duhurilor 
rele: „Cel ce biruie o patimă îl izgoneşte de la el şi pe 
demonul acestei patimi” (Avva Pitirion). 


Nume 


Lucrarea complexă şi vătămătoare de suflete a 
demonilor se arată şi din mulțimea de nume pe care le-a 
dat-o tradiția biblică. Numele acestea sunt la singular sau 
la plural şi îl arată fie pe căpetenia lor, fie un grup, fie 
întreaga lor legiune. De obicei numele sunt următoarele: 
Lucifer, care înseamnă „cel ce aduce zorile”. Numele 
acesta, deşi etimologic are semnificație pozitivă şi se 
referă la starea de la început a căpeteniei duhurilor rele, 
astăzi este foarte negativ încărcat; Diavol, pentru că l-a 
vorbit de rău pe Dumnezeu în fața oamenilor, dar şi pe 

oameni în fața lui Dumnezeu; Satana, care înseamnă 
potrivnic al lui Dumnezeu; Demon, care înseamnă 
„nimicitor”; Beelzebul, care înseamnă „Domn al duhurilor 
rele”; Belial, care înseamnă „nefolositor”, „zadarnic”, dar 
şi „apostat”, „necuvios”, „nelegiuit”; Ispită, de la lucrarea 
principală pe care o săvârşeşte, dar şi Viclean şi Duhul 
vicleniei, de la felul în care-şi făptuieşte această lucrare. 

De asemenea, în Apocalipsă îl întâlnim pe diavol 
sub denumirea de „Balaurul cel mare, şarpele cel de demult” 
(12: 9). Apostolul Petru îl numeşte potrivnic şi leu răcnind 
(I Petru 5: 8). Însuşi Hristos îl caracterizează mincinos şi 
tatăl minciunii, dar şi ucigător de oameni (Ioan 8: 44), fiindcă 
de la început denaturează adevărul şi unelteşte împotriva 
omului. În altă parte îl numeşte stăpânitorul acestei lumi 
(loan 14: 30 şi 16: 11). Apostolul Pavel îl numeşte 
stăpânitorul puterilor văzduhului şi stăpânitorul acestei lumi 
de întuneric (Efeseni 2: 2 şi 6: 12). Aici, desigur, denumirea 
stăpânitorul acestei lumi nu înseamnă că diavolul stăpâ- 
neşte peste toată zidirea sau toate făpturile — e îndeajuns 
să ne aducem aminte că nu avea putere nici în porci să 
intre, dacă nu i-ar fi îngăduit Hristos, care, Ziditor fiind, 
stăpâneşte în chip firesc peste toate. Cuvântul „lume” din 
fragmentele de mai sus, precum şi din multe altele 
întâlnite în Noul Testament, arată cugetul trupesc, pofta 
rea şi purtarea trufaşă a oamenilor care sunt supuşi 
diavolului (vezi I loan 2: 16). Peste această „lume”, 
aşadar, stăpâneşte satana, peste „lumea” care se află în 
partea opusă „împărăției lui Dumnezeu”, care „nu este 
din lumea aceasta” (Ioan 18: 36). 

În afară de denumirile la care ne-am referit, 
duhurilor rele li se dau şi alte nume de fiare sălbatice, 
păsări sau reptile veninoase. Sunt numite, de pildă, 
centauri, struți, arici, cucuvele, vasilişti, scorpioni etc. Sfântul 
Casian spune că „aceste nume de fiare sălbatice, care 


23 


pentru noi sunt mai mult sau mai puțin primejdioase, 
n-au fost date demonilor întâmplător, ci pentru a se arăta 
caracterul deosebit al sălbăticiei şi turbării lor, pentru a se 
vădi răutatea lor otrăvicioasă sau pentru a se dovedi 
puterea pe care o dobândesc datorită marii lor răutăți. 


Unde locuiesc 


Atâta vreme cât satana a fost înger supus al lui 
Dumnezeu, locuia în cer, unde împreună cu toate legiu- 
nile îngereşti participa la fericirea dumnezeiască. După 
căderea sa însă, locul şederii şi al lucrării lui a devenit 
„văzduhul”, adică spaţiul din împrejurimile pământului. 
Aceasta se vede clar din cartea lui lov, în care chiar 
diavolul mărturiseşte că a colindat lumea întreagă, prin 
văzduh (lov 1: 7 şi 2: 2). Apostolul Pavel, după cum am 
spus deja, îl numeşte pe diavol „stăpânitorul puterilor 
văzduhului” şi pe duhurile rele „duhurile răutății care 
sunt în stihiile cereşti” (Efeseni 2: 2 şi 6: 12), arătând astfel 
locul unde locuiesc şi lucrează. „În stihiile cereşti” 
înseamnă aici în văzduh, căci deseori în Scriptură 
văzduhul este numit cer, precum, de pildă, „păsările 
cerului” înseamnă păsările care zboară în văzduh (Matei 
6: 26). Sfântul Teofan Zăvorâtul dă următoarea explicație: 
„De obicei, felul în care se traduce şi se înțelege cuvântul 
„cer” arată că duhurile zboară în văzduh. Şi după cum 
văzduhul ne înconjoară de pretutindeni, aşa şi duhurile 
răutății se apropie de noi ca țânţarii de ținuturile umede”. 

Văzduhul, desigur, nu este locuința definitivă a 
demonilor, ci una provizorie. Sfântul Nicodim Aghioritul 
scrie despre aceasta: „Demonii, cu îngăduința lui Dum- 
nezeu, nu locuiesc în văzduh pentru că acesta ar fi locul 
hărăzit osândirii lor, ci pentru nevoințele celor aleşi şi 

pentru îndreptarea păcătoşilor... Căci iadul este locul în 
care aceştia vor fi osândiți, şi chinurile iadului îi aşteaptă, 
cum i s-a spus lui Lucifer: „Dar acum tu în iad te vei 
pogori, în chiar temeliile pământului” (Isaia 14: 15). Şi 
apostolul Iuda a spus despre aceştia: „lar pe îngerii care 
nu şi-au păzit vrednicia, ci şi-au părăsit locaşul, i-a pus în 
pază sub întuneric, în lanțuri veşnice, spre judecata zilei 
celei mari” (Iuda 6)”. 

În afară de „văzduh” şi de „spaţiul din împre- 
jurimile pământului”, ca sălaşuri ale demonilor sunt 
pomenite deseori în Sfânta Scriptură, în Sinaxare şi în 
Paterice şi anumite locuri „pământeşti”: diferite ținuturi 
din pustie, cetăți ori case părăsite, temple şi altare ale 
idolilor, mormintele morţilor, puțuri, lacuri, râuri etc. 

Cu toate că pustia, în general, este numită ca 
locuință a demonilor, nu trebuie niciodată să considerăm 
că aceasta este locuinţa firească a lui satana şi că se află 
sub stăpânirea cuvenită lui. Dumnezeu, în marea Lui 
iubire de oameni, a aşezat duhurile apostaziei în ținuturi 
nelocuite de oameni. Lucrul acesta este subliniat şi de 
Sfântul loan Sinaitul, când spune că demonii obişnuiesc 
să stea în locuri pustii, pentru că, de dragul nostru, au fost 
trimişi acolo de Domnul. 

Faptul că duhurile rele locuiesc în pustietăți şi în 
morminte îl vedem în cazul demonizatului din Gadara, 
care „avea locuinţa în morminte, ...şi neîncetat, noaptea şi 
ziua, era prin morminte” (Marcu 5: 3-5), iar faptul că 
obişnuiesc să stea prin puțuri şi ape este arătat de 
rugăciunile de sfințire a apelor şi de troparele praznicului 
Arătării Domnului, care vorbesc despre „balauri”, adică 
despre demoni, care „se cuibăresc” în ape şi care cu harul 
lui Hristos sunt alungați. 

Este foarte interesantă referirea din Vechiul Tes- 
tament, că unele cetăţi, care sunt osândite de Dumnezeu 

cu pustiirea, devin sălaşuri ale demonilor (Isaia 13: 20-21 
şi 34: 13-14; Baruh 4: 35). 

Mulţi Sfinţi s-au nevoit aspru pentru a zidi biserici 
şi mănăstiri sau doar pentru a locui într-o regiune pe care 
demonii o considerau a lor. În Viaţa Sfântului Sava, de 
pildă, se vorbeşte despre Castellio, munte „înfricoşător şi 
sălaş al mulțimii demonilor care s-au cuibărit acolo”, şi 
unde Sfântul a zidit o mănăstire, după ce mai înainte o 
curățise de locuitorii săi răi, prin multe rugăciuni şi 
osteneală. Întâmplări asemănătoare întâlnim şi în viețile 
sfinților Antonie, Macarie etc. 

Chiar şi în tradiţiile populare şi în legende se face 
deseori referire la case bântuite sau la duhuri şi fantome, 
care acționează în locuri în care s-au întâmplat crime, 
nedreptăți, procesiuni vrăjitoreşti cu invocări de demoni 
etc. 

Acest lucru nu este de mirare. Fiindcă, după cum 
există locuri sfinte, afierosite iubirii şi slujirii lui Dumne- 
zeu, de exemplu biserici, mănăstiri, lăcaşuri de închină- 
ciune etc., la fel există şi locuri necurate, pângărite de 
lucrarea satanei, ca, de pildă, case de vrăjitori, altare şi 
temple ale idolilor, locuri unde se săvârşesc procesiuni de 
magie etc. 

În acest sens, sălaşuri ale duhurilor rele pot fi şi 
cetăți măreţe şi locuite de mulțimi de oameni. Sfânta carte 
a Apocalipsei scrie despre Pergam, cetate veche din Asia 
mică, că este sălaş şi tron al satanei: „unde este scaunul 
satanei..., acolo unde locuieşte satana” (2: 13). De aseme- 
nea, despre cetatea cea mare, care simbolic este numită 
Babilon, se spune că este „sălaş al demonilor şi cuibar a 
tot duhul necurat” (18: 2). 

Cetățile acestea sunt denumite sălaşuri ale demo- 
nilor pentru că, datorită vieții păcătoase a locuitorilor lor, 

trecuseră în stăpânirea diavolului. Astfel, chiar locuitorii 
deveniseră „conlocuitori” şi sălaşuri ale demonilor. 

Desigur, este posibil ca omul să devină, dacă vrea, 
sălaş al duhurilor rele, precum, dimpotrivă, poate deveni 
templu al Duhului Sfânt (vezi I Corinteni 3: 16 şi 6: 19). 
Însuşi Domnul l-a caracterizat ca „lăcaş” al demonilor pe 
omul care nesocoteşte mântuirea lui şi în al cărui suflet 
odihnesc în orice chip duhurile rele (vezi Matei 12: 43-45). 

Vorbind în general despre chestiunea locuinţei 
duhurilor rele, suntem datori să ținem seama de urmă- 
toarele adevăruri: 

a) Demonii, deşi ca ființe zidite se află negreşit în- 
tr-un spațiu, totuşi nu au niciun loc care să fie exclusiv al 
lor, căci toate aparţin Ziditorului universului: „Al Dom- 
nului este pământul şi plinirea lui, lumea şi toți cei ce 
locuiesc în ea” (Psalmi 23: 1). Au o prezenţă stăpânitoare 
doar în săvârşirea răului şi a păcatului. Foarte potrivite 
sunt cuvintele Sfântului loan Gură de Aur despre asta: 
„Lăcaşul diavolului nu este decât în păcat”. 

b) Numai Dumnezeu este „pretutindeni prezent”. 
Cu toate că demonii, duhuri fiind, sunt iuți în mişcările 
lor, totuşi nu e cu putință să apară în acelaşi timp în mai 
multe locuri. Acest lucru face ca ei să nu cunoască cele ce 
se întâmplă departe de locul unde se află de fiecare dată. 

De pildă, să ne aducem aminte de o întâmplare din 
Pateric: atunci când Sfântul Macarie Egipteanul a mers la 
un schit şi prin poveţele lui l-a îndreptat pe monahul 
Theopemt, care fusese înrobit de cugete demonice, diavo- 
lul n-a priceput această mişcare a Sfântului, şi de aceea s-a 
mirat de schimbarea monahului. 


27 


Putere — înrâurire 


Puterea demonilor este, fără îndoială, mai mare 
decât cea a oamenilor, fiindcă Dumnezeu nu i-a lipsit de 
însuşirile fireşti pe care le aveau ca îngeri — „pentru că 
darurile lui Dumnezeu nu pot fi luate înapoi” (Romani 11: 
29). Ei înşişi le-au „zădărnicit” şi le-au pângărit prin 
apostazia lor. Puterea lor supraomenească se vădeşte din 
sălbăticia cu care i-au dărâmat casa lui lov, i-au omorât 
copiii şi i-au distrus bogățiile, animalele, slugile, slujbaşii 
săi. De asemenea, se vădeşte şi din cazurile celor demo- 
nizați, pe care-i chinuiesc cu cruzime şi-i fac să rupă 
funiile groase ca pe nişte aţe, să trăiască dezbrăcaţi în ger 
fără să le fie frig etc. Puterea şi-o arată, de altfel, şi prin 
mijlocirea vrăjitorilor, pe care-i folosesc ca organe ale lor, 
amăgindu-i pe mulți oameni cu „semne şi năluciri” 
suprafireşti. 

Ei îşi cunosc bine puterea şi le place să apară ca 
„Stăpânitori ai lumii”, care au putere peste „toate 
împărățiile lumii” (Matei 4: 8). 

Impresionant este închipuită puterea demonilor în 
cartea Apocalipsei, unde îndrăznesc să se lupte cu arhan- 
ghelului Mihail şi unde căpetenia lor, satana, apare ca un 
balaur cumplit, care doar cu coada prăbuşeşte pe pământ 
o treime din stelele cerului şi din a cărei gură se revarsă 
un râu de ape. Mai mult, îi transmite tăria şi puterea 
Antihristului, iar acela, la rândul său, coboară foc din cer 
şi-i dă grai chipului neînsufleţit al fiarei (cap. 11-13). 

După apostolul Iuda, de asemenea, diavolul îndrăz- 
neşte să se certe cu arhanghelul Mihail, cerând trupul 
mort al proorocului Moise (v. 9). 

Oricum, după cum ne încredințează Sfintele Scrip- 
turi şi după cum se adevereşte din experiența Bisericii 

noastre, puterea demonilor nu este necercetată. Ei se 
mişcă mereu în hotarele pe care le rânduieşte Dumnezeu. 
De aceea şi avva Amon spune că ispitele demonice nu se 
întâmplă deoarece le impune diavolul, ci pentru că 
Dumnezeu i-o îngăduie: „Omul... este predat diavolului 
spre a fi încercat. Cine îl predă? Însuşi Duhul lui 
Dumnezeu. Este cu neputinţă pentru diavol să-l ispitească 
pe vreun creştin, dacă nu i-o îngăduie Dumnezeu”. 

Acest lucru apare limpede atât din ispitele aposto- 
lilor, cât şi din încercarea lui Iov: 

Cu puţin înainte de pătimirea Sa, Domnul l-a vestit 
pe apostolul Petru despre încercarea pe care urma s-o 
îndure: „Simone, Simone, iată că Satana v-a cerut să vă 
cearnă ca pe grâu; dar M-am rugat pentru tine ca să nu-ți 
piară credința” (Luca 22: 32). Adică satana a cerut de la 
Dumnezeu să-i cearnă cu putere, dar i s-a pus hotare. 

La fel s-a întâmplat şi cu Iov. Diavolul n-a putut să-l 
ispitească cu puterea lui. A cerut îngăduință de la 
Dumnezeu. Acela i-a stabilit mărimea şi intensitatea 
ispitei. I-a dat putere să nimicească toate bunurile lui, dar 
nu şi pe el: „lată, tot ce are el este în puterea ta; numai 
asupra lui să nu întinzi mâna ta” (lov 1: 12). În continuare, 
când diavolul, după prima lovitură, n-a izbutit să 
zdruncine răbdarea lui Iov, a cerut de la Dumnezeu să-i 
dea mai multe drepturi. Dumnezeu, într-adevăr, i-a 
îngăduit să-l arunce pe Iov şi în boala trupească, dar iarăşi 
i-a pus hotare. I-a interzis să-i ia viața: „Îl dau în puterea 
ta! Numai nu te atinge de viaţa lui” (lov 2: 6). 

Demonii n-au putere nu numai asupra oamenilor 
virtuoşi, dar nici asupra animalelor, dacă nu le-o îngăduie 
Dumnezeu. Astfel, nici animalele lui lov, nici porcii din 
Gadara nu i-ar fi omorât, fără îngăduința Domnului. În al 
doilea caz, desigur, L-au rugat în legătură cu asta: 

„Îngăduie-ne să intrăm în turma de porci” (parafrază la 
Matei 8: 31). 

E ştiut, desigur, că omul, odată cu căderea şi cu 
depărtarea lui de Dumnezeu, s-a supus diavolului. A tras 
cu el şi toată zidirea materială, care „împreună suspină şi 
împreună are dureri până acum” (Romani 8: 22). 

Însă, prin lucrarea iconomiei dumnezeieşti, diavolul 
şi-a pierdut puterea. De aceea nu vorbim acum atât 
despre puterea duhurilor rele, cât despre înrâurirea lor. 
Adică puterea lor se află în însuşirea de a-l amăgi pe om. 
Sunt cei mai mari şi cei mai primejdioşi înşelători. 

Sfântul loan Gură de Aur spune că diavolul 
primeşte putere de la noi înşine. Adică, atunci când vrem 
noi, devine puternic; şi iarăşi, când vrem, devine slab. 
Cum? „Dacă suntem cu luare-aminte la noi şi stăm 
aproape de Împăratul nostru, diavolul se chirceşte (de 
frică), iar în războiul dus împotriva noastră nu depăşeşte 
puterea unui copil. Însă dacă ne depărtăm de Dumnezeu, 
atunci diavolul, aflându-ne fără ocrotire dumnezeiască, se 
îndreaptă cu trufie spre noi şi ne ameninţă, mugind şi 
scrâşnindu-şi dinții”. 

Trebuie, de altfel, să ştim că şi pentru demoni 
războiul pe care-l duc împotriva noastră nu este deloc 
uşor, neobositor şi lipsit de primejdii. Altfel n-am fi vorbit 
de lupta dintre noi şi ei, ci de nimicirea şi pieirea noastră. 
Însă nu se întâmplă aşa. Suportă şi ei, la fel ca noi, 
urmările acestei bătălii crâncene. Cad, de asemenea, când 
sunt biruiţi, într-o mare tulburare şi mâhnire (Sfântul 
Casian). 

Tocmai de aceea Sfântul Antonie cel Mare ne 
povățuieşte să nu ne temem de ei, ci să fim treji şi să ne 
păzim inima de viclenia lor, căci sunt şi îndrăzneți şi 
neruşinați. Şi adaugă: „Domnul i-a făcut pe demoni să se 
târască pe pământ ca şerpii şi scorpionii, încât să fie 

striviți de noi, creştinii... Să nu dăm importanţă cuvintelor 
lor, căci mint. Nici nălucirile lor să nu ne înspăimânte, 
fiindcă sunt amăgitoare... Cu harul lui Hristos, toate 
uneltirile lor se dovedesc zadarnice... De la început 
diavolul a fost ucigător de oameni şi tată al minciunii. Cu 
toate acestea, noi suntem vii şi-l războim din ce în ce mai 
mult. E limpede că demonii sunt neputincioşi. Fiindcă 
spaţiul nu este o piedică pentru urzelile lor, nici nu ne 
văd ca pe nişte prieteni, încât să le fie milă de noi, nici nu 
iubesc binele, încât să se îndrepteze. Dimpotrivă, sunt 
urâcioşi şi nimic nu le face atâta plăcere cât a face rău 
celor care iubesc virtutea şi-L iubesc pe Dumnezeu. Dar 
de vreme ce nu au putere mare, nu fac nimic altceva decât 
să amenințe şi să înfricoşeze... Însă nicio ameninţare de-a 
lor n-o pot făptui... Dacă ar fi fost după ei, n-ar fi lăsat pe 
niciunul dintre noi, creştinii, să trăiască... Să ne fie frică, 
aşadar, numai de Dumnezeu... Pe demoni să-i nesocotim 
şi să nu ne fie teamă de ei”. 

Şi pentru a ne încredința de adevărul vorbelor lui, 
Sfântul a povestit următoarea experiență personală: 
„Odată cineva mi-a bătut la uşă. Când am ieşit afară, am 
văzut o ființă slabă şi înaltă. L-am întrebat: «Cine eşti?» 
Mi-a răspuns: «Eu sunt satana». L-am întrebat iar: «Şi de 
ce ai venit aici?» Acela mi s-a văitat: «De ce mă învinuiesc 
pe nedrept monahii şi ceilalți creştini? De ce mă blestemă 
în fiecare ceas?» Eu i-am zis: «Pentru că-i ispiteşti!» Îmi 
spuse: «Nu-i ispitesc eu. Ei înşişi se tulbură. Eu sunt 
neputincios. N-au citit că Vrăjmaşului i-au lipsit de tot 
săbiile şi cetățile i le-ai sfărâmat (Psalmi 9: 6). Nu mai am 
nici locaş, nici săgeată, nici cetate. Pretutindeni s-au 
înmulțit creştinii. Chiar şi pustia s-a umplut de monahi. 
Să fie cu luare-aminte la ei şi să nu mă învinuiască pe 
nedrept». Atunci eu m-am minunat de harul lui Dum- 
nezeu şi i-am spus: «Chiar dacă eşti mereu mincinos şi 

niciodată nu rosteşti adevărul, totuşi, în împrejurarea 
aceasta, fără să vrei, drept ai grăit. Căci Hristos, odată cu 
venirea Lui pe pământ, te-a slăbit şi, după ce te-a biruit, 
te-a dezbrăcat de orice putere». Acela, auzind numele lui 
Hristos şi nesuferind tăria acestui nume, s-a făcut 
nevăzut”. 

Pe scurt, am putea spune că demonii nu au nicio 
putere asupra noastră, doar dacă le-o dă Dumnezeu sau 
le-o dăm noi, cu voia noastră. Este, aşadar, o greşeală din 
partea noastră să mutăm toată răspunderea pentru 
căderea noastră asupra lor. Dumnezeu le îngăduie să ne 
ispitească, însă nu să ne silească. De noi depinde dacă 
primim sau nu ispita. Ei nu au îngăduinţa de a trece peste 
libertatea noastră. Puterea cu care sunt înzestrați este de a 
îndemna, nu de a sili. Asta înseamnă că putem să ne 
împotrivim atacurilor lor şi să nu ne supunem. 

Însă dacă trândăvim şi suntem nesârguincioşi, 
atunci le dăm multe drepturi. Atunci puterea lor este le- 
nevia şi neatenția noastră. Şi încă şi mai rău este să 
supunem conştient voia noastră voii lor, căci atunci ei 
dobândesc mare putere şi tărie asupra noastră. Aşa a fă- 
cut luda, care l-a lăsat pe satana să intre în el (Luca 22: 3), 
şi acela l-a stăpânit atât de mult, încât, cu toate că şi-a 
recunoscut greşeala şi i-a părut rău că L-a trădat pe 
Hristos, nu s-a putut pocăi, ci s-a sinucis. La fel a pățit şi 
Anania, care a căzut mort în fața apostolului Petru, 
auzind din gura apostolului aceste cuvinte înfricoşătoare: 
„De ce l-ai lăsat pe satana să-ți cucerească inima?” 
(parafrază la Faptele Apostolilor 5: 3). 

Puterea acestei amăgiri şi rătăciri este foarte mare. 
Înrâurirea satanei ne poate distruge sau, mai bine-zis, ne 
poate conduce la autodistrugere. 

Lucrarea 


Lucrarea principală a diavolului, după căderea lui, 
este să se împotrivească încontinuu voii dumnezeieşti. 
Urăşte de moarte făpturile lui Dumnezeu, şi îndeosebi pe 
oameni, cei plăsmuiți, „după chipul şi asemănarea” 
Ziditorului. El fiind apostat, după ce cu viclenie l-a târât 
în apostazie şi pe om, se luptă de atunci în toate felurile 
să-l țină departe de Dumnezeu. 

Hristos, prin întruparea Lui, le-a dat oamenilor 
posibilitatea nu numai de a se întoarce la „bunătatea din- 
tru început”, dar şi de a se îndumnezei. Diavolul însă, deşi 
neputincios acum, continuă să târască în păcat, prin 
viclenie, făpturile dragi ale lui Dumnezeu, încercând în 
felul acesta să zădărnicească lucrarea răscumpărătoare a 
Domnului. Le-a declarat, aşadar, oamenilor, război nemi- 
los şi înfricoşător, nu numai din ură față de ei, dar şi din 
invidie. Nu poate suferi slava şi fericirea dumnezeiască ce-i 
aşteaptă pe ostenitori. De aceea împrăştie între ei răutate, îi 
îndeamnă la păcat şi le inspiră necredinţă față de adevărul 
şi iubirea lui Dumnezeu. După o parabolă a Evangheliei, 
diavolul este vrăjmaşul care a sădit neghină în țarina în 
care Domnul însămânţase grâu (vezi Matei 13: 24-25). 

Răutatea este hrana zilnică a diavolului. Nu se 
gândeşte la nimic altceva şi nu se mulţumeşte cu nimic 
altceva, decât cu aceasta. Astfel, fiecare răutate din lume 
este lucrarea sa. Crimele, războaiele, adulterele, desfrâ- 
nările şi orice fel de păcat, de la el izvorăsc. „Cel ce 
săvârşeşte păcatul e de la diavolul, pentru că diavolul 
încă de la început păcătuieşte”, spune Sfântul Ioan 
Teologul (I Ioan 3: 8). 

Omul de după cădere se află mereu în cătarea 
diavolului. Grija principală a vicleanului este să-l țină pe 

om în rătăcire, departe de adevărul lui Dumnezeu. De 
aceea, după cum explică Sfântul Iustin, în vechime i-a 
învățat pe oameni despre politeism, iar acum se strădu- 
ieşte prin mulțime de uneltiri să facă din credincioşi 
necredincioşi şi să-i țină pe cei lipsiți de lumină departe 
de adevărul Evangheliei. Acest lucru este încredințat şi de 
apostolul Pavel, atunci când spune că „dumnezeul vea- 
cului acestuia a orbit minţile necredincioşilor, pentru ca ei 
să nu vadă lumina Evangheliei slavei lui Hristos” 
(II Corinteni 4: 4). Toţi cei care nu primesc Evanghelia au 
fost prinşi în cursă şi au fost orbiți de diavol, care-i sileşte 
de-acum să facă voia lui (II Timotei 2: 26). 

Una din activitățile principale ale duhurilor rele este 
şi împotrivirea lor la lucrarea Bisericii, care le este urâtă, 
pentru că zădărniceşte lucrarea lor. Astfel se explică 
greutățile de neînchipuit, piedicile şi problemele pe care 
le făuresc celor care vor să slujească în spațiul Bisericii. 
Înțeleptul Sirah spune: „Fiule! Când vrei să te apropii să 
slujeşti Domnului Dumnezeu, găteşte-ți sufletul tău spre 
ispită” (Înţelepciunea lui Iisus Sirah 2: 1). De altminteri, şi 
apostolul Pavel l-a învinuit pe satana pentru împrejurările 
care au împiedicat vizita lui pastorală la Tesalonic. De 
aceea spune: „Am vrut să venim la voi — adică eu, Pavel, 
şi nu o dată —, dar ne-a împiedicat satana” (I Tesaloni- 
ceni 2: 18). 


Vămile 


Diavolul, după cum arată însuşi numele său, nicio- 
dată nu încetează să ne vorbească de rău la Dumnezeu. 
Este „pârâşul fraților noştri, cel ce ziua şi noaptea îi pâra 
în fața Dumnezeului nostru” (Apocalipsa 12: 10). Această 
lucrare iubită de el - rezultatul urii adânci pe care o 

nutreşte pentru om -— o făptuieşte cu şi mai mare râvnă 
îndeosebi în ceasul morții noastre. Căci acest ceas este 
ultimul prilej pe care-l are pentru a ne câştiga. Astfel, 
„când sufletul iese din trup, vrăjmaşul diavol se 
năpusteşte asupra lui cu îndrăzneală şi-l războieşte şi-l 
învinuieşte şi devine acuzator sever şi înfricoşător al 
păcatelor lui” (Cuviosul loan Carpatiul). 

Este cu adevărat „mai înfricoşător ca taina morții”, 
şi de aceea Biserica noastră în fiecare sâmbătă, la slujba 
Miezonopticii, a rânduit să-L rugăm pe Dumnezeu ca 
sufletul nostru să nu vadă chipul nesuferit şi întunecat al 
demonilor celor răi, ci să fie luat de îngerii cei luminoşi. 
De asemenea, pentru ceasul acesta greu al „ieşirii” 
sufletului, ne rugăm în fiecare zi la Maica Domnului să ne 
ocrotească, acoperind sărmanul nostru suflet şi izgonind 
departe chipurile întunecoase ale demonilor celor răi 
(Pavecernița Mică). 

Aşadar, în vreme ce sufletul, după ieşirea lui din 
trup, este însoțit de îngeri şi condus la cer, este atacat de 
demonii văzduhului, căpeteniile „puterilor văzduhului” 
(Efeseni 2: 2), care încearcă să împiedice urcuşul lui, 
arătându-i păcatele pe care le-a făcut pe pământ. Demonii 
aceştia se numesc vămi, pentru că „aşa cum străjile de la 
vamă stau pe drumurile înguste şi îi prind pe cei care trec 
şi îi cercetează aspru, la fel şi aceştia, cercetează şi 
stăpânesc sufletele, după ce ele ies din trup. Şi dacă mai 
înainte nu s-au curățit cu totul (de păcat), nu le îngăduie 
să urce în lăcașurile cereşti şi să-L întâlnească pe Domnul 
lor” (Sfântul Macarie Egipteanul). De cealaltă parte, 
îngerii arată faptele bune pe care le-au săvârşit sufletele în 
viața lor pământească şi uşurează mersul lor spre lumea 
cerească. Sufletul care-L iubeşte pe Dumnezeu, crede în El 
şi s-a curățit de păcate prin pocăință nu este primejduit de 
vămi. Trece de ele nevătămat, întărit de harul dumne- 

zeiesc. „Atunci cetele îngerilor îl iau şi-l duc în ținutul lor, 
în sălaşul curăţiei”. Dimpotrivă, „dacă se face vinovat de 
păcate, cete de demoni şi îngeri vicleni şi puteri 
întunecate iau sufletul acela şi-l țin rob în tărâmul lor” 
(Sfântul Macarie Egipteanul). 

Procesul acesta, prin care sufletul suferă o primă 
judecare parţială, se numeşte vămuire. La vămuirea 
aceasta, desigur, nici demonii, nici îngerii nu sunt 
judecători ai sufletului, deşi pare aşa. Dumnezeu este 
judecătorul, demonii acuză şi îngerii apără, cu toate că 
„nici de acuzatori n-are nevoie Judecătorul acela, nici de 
martori, nici de dovezi, nici de cercetări”, cum spune 
Sfântul Chiril al Alexandriei. Oricum, după încheierea 
acestei judecări parţiale, sufletul, fie că e câştigat de 
îngeri, fie de demoni, ajunge în aşa-numita „stare de 
aşteptare“ a sufletelor, în care gustă, după măsura 
faptelor sale, bunătăţile sau chinurile veşnice, aşteptând 
judecata finală a lui Dumnezeu. 


Pe cine războiesc 


Demonii îi urăsc pe toți oamenii, fără deosebire, dar 
îi războiesc pe cei care nu ascultă de voia lor. Cel mai 
mult, desigur, îl războiesc pe cel care, prin Sfântul Botez, 
s-a lepădat de ei şi a devenit conştient mădular al Bisericii 
lui Hristos. 

Sfântul Chiril al lerusalimului explică în „Cateheza” 
lui semnificația pe care o are lepădarea de diavol a 
catehumenului, când, întors spre apus, mărturiseşte: „Mă 
lepăd de satana şi de toate lucrurile lui şi de toți slujitorii 
lui şi de toată slujirea lui”. De asemenea, explică care este 
puterea sufletească şi iluminarea pe care o primeşte 
credinciosul la Botez şi cât de înfricoşătoare sunt pentru 

demoni merindele duhovniceşti care-i sunt dăruite de 
Sfântul Duh. 

Deoarece credinciosul, după intrarea lui în Biserică, 
va înfrunta negreşit războiul pe care-l stârneşte împotriva 
lui diavolul, apostolul Pavel îl îndeamnă să îmbrace 
„armura lui Dumnezeu” (Efeseni 6: 11). Şi „armura“ 
aceasta este formată din virtuţi, pe care omul le dobân- 
deşte prin osteneala sa individuală şi cu conlucrarea 
harului dumnezeiesc. 

Aşadar, duhurile rele îi războiesc pe cei care cultivă 
virtutea, care sporesc în viața duhovnicească. Sfântul loan 
Carpatiul spune că demonii „îi atacă mai mult pe cei care 
au o mai mare evlavie şi cucernicie față de Dumnezeu, şi 
prin războaie nesfârşite îi împing la săvârşirea păcatului, 
pentru ca în felul acesta să-i îndepărteze de credinţa în 
Hristos şi de rugăciune şi de nădejdea bună”. 

Îndeosebi îi războiesc pe cei care se roagă, fiindcă 
arma rugăciunii distruge toate uneltirile lor. De aceea, de 
fiecare dată când ne pregătim pentru rugăciune, se 
pregăteşte şi diavolul de atac. Sfântul Ioan Scărarul spune 
că, în ceasul în care bate toaca pentru rugăciune, îi putem 
observa „la arătare pe frații care se ridică şi în ascuns pe 
vrăjmaşii care se adună”. 

În general, cel ce se nevoieşte să-şi taie patimile 
intră inevitabil în conflict cu duhurile rele, cum am spus şi 
mai înainte. Şi, cu cât se împotriveşte mai tare, cu atât mai 
dur va fi atacul. De aceea şi Sfinţii, care au ajuns la culmi 
înalte de virtute şi au fost împodobiţi de Dumnezeu cu 
harisme minunate, au înfruntat toată ura şi furia 
demonilor. Însă harul lui Dumnezeu i-a acoperit şi luptele 
lor au fost încununate de biruință. Sfântul Nichita 
Stithatul ne povățuieşte în legătură cu asta: „Fii cu lua- 
re-aminte la atacurile demonilor scârboşi. Căci, cu cât urci 
pe crestele virtuţilor..., cu atât ei, văzându-te cum te sui la 


37 


cer, scrâşnesc din dinţi şi îşi întind cu sârguinţă în văzduh 
mrejele răutății lor”. Aşadar, după măsura calității şi 
maturității vieții duhovniceşti este şi intensitatea 
războiului diavolesc. 

Dimpotrivă, pe cei care nu se împotrivesc voii rele a 
diavolilor, nu-i războiesc, pentru că-i socotesc de-ai lor. 
Oamenii aceia s-au supus patimilor şi s-au făcut 
asemenea demonilor. Au devenit „atacatori şi războinici 
împotriva lor înşişi” (Sfântul loan Sinaitul). Demonii se 
străduiesc doar să-i țină într-o stare de liniştire, 
ascunzând cu grijă prezenţa lor. Astfel, îi fac fie să uite de 
ei, fie să se îndoiască de demonica lor existență! 

Ceva asemănător pățesc cei care trândăvesc şi se 
relaxează, sau chiar părăsesc lupta duhovnicească. Devin 
ei singuri demoni pentru sinele lor. Monahul nesârguin- 
cios, spune Sfântul loan Sinaitul, care a ajuns să-şi 
părăsească chilia şi asceza, s-a făcut „sieşi demon”. Cel 
mândru, iarăşi, „nu are nevoie de atacurile demonilor; 
căci el s-a făcut sieşi demon şi războinic”. Însă cum se 
chinuiesc singuri cei care nu se împotrivesc instinctelor 
patimilor lor? Arzând de pofta cumplită de a împlini voia 
lor. „Căci voile lor li se fac demoni; şi acestea îi chinuie pe 
ei, ca să le împlinească” (avva Pimen). 

Aşadar, atunci când ne ispitim singuri pe noi, 
diavolul nu se mai osteneşte să ne ispitească. „N-are 
satana nevoie să-i ispitească pe cei care se ispitesc singuri 
şi se târăsc mereu pe pământ plini de griji omeneşti... 
Cununile şi biruința sunt pregătite pentru cei care sunt 
ispitiți (de către diavol) şi nu pentru cei cărora nu le pasă 
de Dumnezeu” (Sfântul loan Carpatiul). 

Însă când cei nesârguincioşi vor să se îngrijească de 
mântuirea lor, aruncând de pe ei jugul demonic, atunci 
vor întâmpina toată sălbăticia duhurilor rele. Avva 
Dorotei îl compară pe diavol cu Faraon: „Aşa cum regele 

Egiptului a devenit mai sever față de israeliți când i-au 
cerut, cu poruncă de la Dumnezeu, să-i lase să plece de 
sub stăpânirea lui, în acelaşi fel se tulbură şi diavolul, 
când vede venind mila lui Dumnezeu peste vreun suflet, 
ca să-l tămăduiască. Ridică împotriva lui toate patimile 
şi-l războieşte cu o sălbăticie de necrezut”. 


De ce ne războiesc 


De ce oare li s-a dat de către Dumnezeu demonilor 
puterea de a-i ispiti pe oameni, câtă vreme, desigur, mulți 
sunt târâți în păcat prin ispite şi-şi pierd sufletul? N-ar fi 
fost de preferat să-i fi distrus pe demoni, să-i fi nimicit? 
Nu s-ar fi evitat astfel căderea lui Adam şi tragedia 
omenească de mai târziu? 

La întrebările acestea nu e uşor de răspuns. Vom 
căuta, totuşi, unele răspunsuri, la Părinții Bisericii. 

Diavolul este, fără îndoială, o existență distinctă. 
Bunul Dumnezeu nu l-a nimicit după răzvrătirea lui, căci 
atunci ar fi părut că a greşit când l-a plăsmuit, lucru 
neadevărat pentru Desăvârşitul şi Preaînţeleptul Dumne- 
zeu. Acum, de ce l-a zidit, de vreme ce cunoştea dinainte 
căderea lui, aparține voilor ascunse ale lui Dumnezeu. 
„Căci cine a cunoscut gândul Domnului sau cine a fost 
sfetnicul Lui?” (Romani 11: 34). Oricum, Sfântul loan 
Damaschinul vorbeşte în felul următor pe această temă: 
„Dumnezeu l-a zidit pe diavol din bunătate negrăită. Căci 
s-a gândit: fiindcă acesta o să devină rău şi o să piardă 
toate bunătățile pe care i le voi da, să-l lipsesc şi eu cu 
totul de bunătate şi să nu-l aduc la existență? Nicidecum. 
Ci, deşi el va deveni rău, eu nu-l voi lipsi de putinţa de a 
se face părtaş mie. Îl voi face, chiar fără să vrea, să 

participe la bunătățile mele prin existența lui. Căci 
existența este bunătatea şi darul lui Dumnezeu”. 

Astfel deci, diavolul, după apostazia lui, nu numai 
că n-a fost lipsit de existență, dar nici măcar n-a fost 
coborât de pe treapta ființelor cugetătoare. Prin urmare, 
ca ființă distinctă, şi-a păstrat şi libertatea. Dumnezeu, 
respectând libertatea sa, îi îngăduie să lucreze răutatea, 
desigur, nu din slăbiciune, ci din îndelungă-răbdare. Cu 
toate acestea, activitatea sa rea a cuprins-o în planul 
iconomiei Lui dumnezeieşti pentru mântuirea omului. 

„Mulţi se încununează prin mijlocirea lui”, spune 
Sfântul loan Damaschinul. Şi continuă: „Şi dacă spui că şi 
mulți pier, îți răspund că, aşa cum însuşi diavolul a putut, 
fără să-l înrâurească cineva, să devină rău cu voia sa, 
lucru ce este cea mai mare fărădelege a lui, aşa putea şi 
omul, de unul singur, fără să-l înrâurească cineva, să 
devină rău, ceea ce ar fi fost cel mai mare păcat al său... 
De aceea diavolul, care a păcătuit de unul singur, a rămas 
nepocăit, iar omul, care a păcătuit nu de unul singur, ci 
prin intervenţia diavolului, a fost condus la mântuire şi 
s-a învrednicit de întoarcerea la Dumnezeu şi de iertarea 
păcatelor”. 

Acest fragment impresionant al marelui dogmatist 
al Bisericii noastre dezvăluie trei adevăruri de bază, care 
sunt totodată şi răspunsuri la întrebările de la început: 

a) Pricina căderii omului a fost libertatea voinței 
sale, şi nu diavolul. S-ar fi putut, adică, ca omul să cadă şi 
fără mijlocirea diavolului. 

b) A fost un lucru bun că n-a căzut de unul singur, 
ci a fost târât de către diavol, căci în felul acesta i s-a dat 
posibilitatea de a se mântui. 

c) Existenţa şi lucrarea diavolului se dovedesc, în 
cele din urmă, binefăcătoare pentru om. 

Sfântul Chiril al Ierusalimului spune că Dumnezeu 
i-a îngăduit diavolului să trăiască şi să-i războiască pe 
oameni din două motive: mai întâi pentru a se distruge 
mai mult, fiind biruit de cei mai prejos ca el, şi, apoi, ca să 
fie cinstiți cu deosebire şi să fie încununaţi cei care-l 
înving pe cel ce odinioară a fost arhanghel. 

Ispitele, de altfel, sunt necesare pentru ca omul să se 
antreneze şi pentru a-şi încerca râvna, încât virtutea să fie 
nevoința voii lui şi nu un rod al silinței. „Dumnezeu nu 
este prietenul celor ce au fost siliți, ci al celor care izbutesc 
prin virtute. Virtutea vine din voie liberă, şi nu din 
silință”. (Sfântul Vasile cel Mare). 

Sfântul Maxim Mărturisitorul enumeră cinci pricini 
pentru care Dumnezeu îngăduie să fim războiţi de diavol: 
prima pricină este pentru a învăța, din experiența războ- 
iului, să deosebim virtutea de răutate. Cea de-a doua, 
pentru a păstra statornică virtutea pe care am dobândit-o 
cu trudă. A treia, pentru a nu ne mândri, atunci când 
izbutim virtutea, ci a învăţa să ne smerim. A patra pricină 
este pentru a urî din tot sufletul nostru răutatea. Şi a 
cincea, pentru a nu uita, atunci când ajungem la eliberarea 
de patimi, slăbiciunea noastră şi puterea lui Dumnezeu 
care ne ajută. 

În afară de pricinile de mai sus, pentru care Dum- 
nezeu îngăduie războiul, există şi altele, pentru care 
responsabil este însuşi omul. „Fiecare (asemenea) război 
diavolesc”, spune Sfântul Ioan Sinaitul, „se datorează în 
general următoarelor trei cauze: fie nesârguinţei noastre, 
fie mândriei noastre, fie invidiei demonilor. Prima este 
jalnică, a doua ticăloasă, dar a treia este fericită”. 

Concluzionând, am putea spune că diavolul, 
desigur, fără să vrea, devine o unealtă folositoare în 
mâinile lui Dumnezeu şi slujeşte sfintelor Sale voințe. 
Astfel, ispitele demonice lucrează mereu în chip 

pedagogic şi terapeutic pentru om, pentru că-l ajută să-şi 
recunoască slăbiciunile, să se pocăiască, dar şi să cunoască 
prin experiență atât iubirea lui Dumnezeu, cât şi ura 
diavolului. 


Cum ne războiesc 


Duhurile rele ne războiesc în multe feluri. Au o 
experiență de mii de ani şi, de aceea, observă şi folosesc 
orice slăbiciune a noastră, încât atacurile lor să fie cât mai 
rodnice. Apostolul Petru spune că „potrivnicul nostru, 
diavolul, umblă răcnind ca un leu, căutând pe cine să 
înghită (I Petru 5: 8). Adică urmăreşte, neobosit, sufletele 
noastre şi ca un leu însetat de sânge caută un prilej pentru 
a ne sfâşia. 

În general, demonii ne războiesc după măsura stării 
noastre duhovniceşti. Într-un fel îl războiesc pe începător 
şi altfel pe cel experimentat în viața duhovnicească. 
Oricum, în fiecare împrejurare, intensitatea războiului 
duhovnicesc nu depăşeşte niciodată puterile celui războit. 
„Credincios este Dumnezeu”, spune apostolul Pavel, 
„Care nu va îngădui să fiți ispitiți mai mult decât vă stă-n 
putere, ci odată cu ispita vă va aduce şi calea de a ieşi din 
ea, ca s-o puteți răbda” (I Corinteni 10: 13). 

Avva Isaac Sirul vorbeşte despre patru feluri de 
războaie demonice, care vin unul după altul şi care 
urmează succesiv cele patru trepte ale maturității duhov- 
niceşti a omului: 

1) Pe începătorii care sunt nesârguincioşi şi leneşi în 
râvnă, diavolul îi atacă cu sălbăticie de la început, încât 
să-i facă să se teamă şi s-o ia la fugă. Poate că Dumnezeu 
îngăduie să fie biruiți de ispită şi nu-i ajută, pentru că au 
început lupta cu îndoială şi răceală, fiind iubitori de sine 

şi fricoşi. Pentru aceştia s-a spus: „Blestemat este cel ce 
nesocoteşte lucrările Domnului“ (parafrază la Ieremia 
31: 10). Nu se întâmplă însă la fel cu începătorii care sunt 
simpli şi lipsiți de răutate, pentru că-i acoperă harul lui 
Dumnezeu şi devin cu timpul sârguincioşi şi viteji. 

2) Pe cei care au trecut în etapa a doua, diavolul nu-i 
atacă imediat, pentru că vede că au râvnă şi cuget 
nevoitor. Aşteaptă ca râvna lor să se răcească şi să înceapă 
a trândăvi. Atunci harul dumnezeiesc este alungat din 
suflet şi se îngăduie lucrarea ispitelor. Pricina principală a 
ispitelor acestora este risipirea gândurilor, care se 
datorează leneviei. De asemenea, iubirea de plăceri tru- 
peşti şi iubirea odihnei. În etapa aceasta, ostenitorii sunt 
încercați şi cu părăsirea pedagogică a lui Dumnezeu, încât 
să învețe să-L caute, precum copilul pe mama lui. Când 
prin încercările acestea sunt conduşi la osândirea de sine 
şi râvna lor se înfierbântă iarăşi, atunci Dumnezeu le 
trimite ajutor ceresc, pe când diavolul, văzându-i puter- 
nici în războiul duhovnicesc, foloseşte altă tactică. 

3) Se străduieşte să-l îndepărteze de ei pe îngerul lor 
păzitor, sădindu-le cugete de mândrie, gândindu-se că 
prin puterea lor îl biruie pe vrăjmaş, sau încearcă să-i 
amăgească prin vise şi vedenii mincinoase. Dacă se dove- 
desc, însă, înţelepţi şi viteji, păzind în minte pomenirea 
lui Dumnezeu, nu vor fi amăgiți. Atunci vrăjmaşul pune 
în practică ultimul său plan. 

4) Tulbură mintea nevoitorilor cu nălucirile lucru- 
rilor simţite şi al mişcărilor pătimaşe pe care le provoacă 
acestea, pentru a-i târî în săvârşirea păcatului cu cugetul. 
Căci vicleanul ştie foarte bine că, în viața duhovnicească, 
atât biruința, cât şi înfrângerea depind de cuget. Prin 
războiul acesta este încercat devotamentul nevoitorilor 
față de Dumnezeu, adică dacă pentru iubirea Lui sunt 
gata să nesocotească nălucirile, să înăbuşe plăcerile 

trupeşti şi să-şi păstreze cugetul smerit. Cei ce se dove- 
desc slabi vor fi părăsiți ca gunoaiele de către dumne- 
zeiescul har şi vor cădea în mâinile vrăjmaşului, fiindu-le 
zădărnicite şi nevoinţele lor de la început. 

Aceasta este tactica generală şi strategia războiului 
diavolesc, după cum ne-o descrie avva Isaac. Care sunt 
însă mijloacele pe care le folosesc demonii în războiul lor 
împotriva noastră în aceste patru etape? În ce fel ne 
războiesc? 

1) Ne războiesc prin cugete. Este cel mai obişnuit 
mijloc de războire diavolească. Patericul numeşte cugetele 
„semințe ale demonilor”. Desigur, când vorbim despre 
cugete, ne referim la cugetele pătimaşe, adică cele care 
alcătuiesc în mintea noastră forma vreunui lucru material 
sau persoane încărcate de patimă. Căci există şi cugetele 
simple sau omeneşti, precum de asemenea şi cele 
nepătimaşe sau îngereşti. Demonii, aşadar, sădind cugete 
pătimaşe, se străduiesc să ne înrobească mintea, fiindcă, 
„dacă mintea nu-şi închide ochii, comoara nu va fi furată” 
(Sfântul Ioan Sinaitul). Sfântul Casian spune că „este cu 
neputinţă ca duhurile necurate să pătrundă în om, până 
nu-i stăpânesc mai întâi mintea. În continuare îi dau la o 
parte acoperământul ocrotitor al minţii, care este frica şi 
pomenirea lui Dumnezeu, şi după aceea îl atacă, aflându-l 
neînarmat şi lipsit de ajutor dumnezeiesc. Astfel, îl 
biruiesc uşor şi locuiesc în el ca şi când acolo ar fi 
adevăratul lor sălaş”. 

Cugetele sunt ca tâlharii, care înrobesc mai întâi 
mintea, paznicul sufletului, şi după aceea jefuiesc comoa- 
ra duhovnicească. Sfântul Nil Sorski dă un exemplu 
despre cum se întâmplă acest lucru: „Adică, de pildă, 
cugetul slavei deşarte, ca un trădător viclean, care 
trădează o cetate frumoasă, le deschide porțile sufletului 
tuturor demonilor. Şi, într-adevăr, gândeşte-te cu plăcere 

la virtuțile tale, ca şi cum ar fi fost rodul ostenelilor şi 
puterilor tale, şi vei vedea atunci cu câtă grabă se va 
năpusti răutatea în sufletul tău”. 

2) Ne războiesc prin patimile care există în noi, 
răvăşindu-ne toate cele trei părți ale sufletului. „Demo- 
nii”, spune Sfântul Maxim, „ori înfierbântă partea 
doritoare a sufletului, ori o tulbură pe cea simţitoare, ori o 
întristează pe cea cugetătoare”. Şi completează: „De la 
patimile care se află în sufletul nostru, demonii iau 
pricină şi mişcă în noi cugetele pătimaşe. Apoi cu acestea 
războiesc mintea şi o silesc să încuviințeze păcatul. După 
ce o înving, o conduc la păcatul „cu cugetul” şi, când 
acela este săvârşit, îl pun şi în faptă”. 

3) Ne războiesc prin simțurile trupeşti, şi îndeosebi 
prin văz. Însuşi Hristos, vrând să ne păzească de desfrâ- 
narea prin văz, spune: „Oricine se uită la o femeie spre a 
pofti s-a şi desfrânat cu ea în inima lui” (Matei 5: 28). 
Sfântul Nicodim Aghioritul numeşte simţurile „intrări ale 
păcatului” şi „ferestre prin care moartea intră în sufletul 
nostru“. Aceasta se întâmplă atunci când le lăsăm 
necercetate, „să guste din plăcerile vătămătoare de suflet 
şi aducătoare de moarte”. Sfântul loan Scărarul ne explică 
că „din simțuri se nasc cugetele rele... Deseori o privelişte 
frumoasă, o atingere de mână, un miros plăcut sau un 
glas dulce dau pricină cugetelor (desfrânării) să pătrundă 
în inimă”. Însă se poate întâmpla şi contrariul: „Din 
pricina cugetelor desfrânării, trupul se mişcă spre pati- 
mă”. Astfel, se întâmplă ca anumite patimi să pornească 
din lăuntrul nostru şi să se manifeste în trup, iar altele să 
plece din simţurile trupeşti, să provoace plăcere şi, în 
continuare, plăcerea să ne înrobească mintea. 

4) Dacă demonii ne războiesc prin cugete, patimi şi 
simţuri, cu atât mai mult ne războiesc prin închipuire. 
Închipuirea este mai subțire decât simţurile şi mai groasă 

decât mintea, de aceea se şi află între acestea. Este un 
fenomen apărut după căderea omului în păcat, ceea ce 
înseamnă că, înainte de cădere, Adam nu avea închipuire. 
Dumnezeu şi îngerii nu au închipuire, ci doar oamenii şi 
demonii. De aceea, închipuirea este un cărăuş bun al 
lucrării satanice. 

5) Ne războiesc, de asemenea, şi prin mijlocirea 
semenilor noştri. Adică, folosind ca organe ale lor pe alți 
oameni, ne aruncă fie în nenorociri, fie în păcat. Sfântul 
Maxim spune că, după cum diavolul l-a ispitit pe Hristos 
prin mijlocirea fariseilor, aşa ne războieşte necontenit şi 
pe noi, ridicându-i împotriva noastră pe alți oameni, şi 
îndeosebi pe cei care nu ştiu ce-i frica de Domnul. Şi 
Sfântul Ioan Carpatiul învaţă în legătură cu asta: „După 
cum Domnul vrea ca omul să se mântuiască prin 
mijlocirea altui om, aşa se grăbeşte şi satana să-l conducă 
pe om la pieire prin mijlocirea altui om. De aceea, cel care 
face tovărăşie fără luare-aminte cu vreun om viclean îşi va 
afla degrabă nenorocire, ca şi cum ar fi făcut tovărăşie cu 
un lepros”. 

6) Demonii au putinţa de a ne vătăma şi prin deochi, 
cum se spune în popor. În cazul acesta, se sprijină pe 
răutatea oamenilor care ne invidiază pentru anumite 
bunătăți (sănătate, bogăţie, ranguri, viață familială fericită 
etc.). Dacă nu participăm la Tainele Bisericii noastre, 
demonii pot să ne lipsească de aceste bunătăți prin 
deochi, care ne este provocat de aceşti semeni invidioşi ai 
noştri. Biserica a cuprins în cărțile de rugăciuni o 
rugăciune specială „pentru deochi”, pe care preoții o 
citesc celor care au fost deocheaţi, rugându-l pe 
Dumnezeu să-i scape de „toată lucrarea diavolească, de 
toată înrâurirea satanică... şi de vătămarea cu ochiul a 
oamenilor răufăcători şi vicleni”. Fericitul părinte Paisie, 
la o întrebare referitoare la aceasta, a răspuns: „Oamenii 

cuprinşi de invidie şi răutate — puţini sunt aceia —, ei sunt 
cei care deoache. O femeie, de pildă, vede un copil fericit 
alături de mama sa şi zice cu răutate: „De ce n-am avut eu 
un astfel de copil? De ce i l-a dat Dumnezeu acesteia?” 
Atunci copilul acela poate fi vătămat; nu mai doarme, 
plânge, se chinuie, pentru că femeia aceea a rostit vorbele 
cu răutate. Şi dacă copilul s-ar îmbolnăvi şi ar muri, ea ar 
simţi bucurie în suflet. Altul vede un viţeluş, îl doreşte cu 
ardoare, şi acela îndată moare”. 

7) Un alt mijloc de războire este prin boli şi, în 
general, prin suferințe trupeşti. Diavolul, provocându-ne 
boli, se străduieşte să facă să ne pierdem răbdarea şi să 
ocărâm împotriva lui Dumnezeu. Faptul că multe boli 
sunt provocate de cel viclean, desigur, cu îngăduința lui 
Dumnezeu, îl vedem din vindecarea femeii gârbove din 
Evanghelie. Spunând Hristos că pe femeia aceea „de 
optsprezece ani a legat-o satana” (Luca 13: 16), ne-a arătat 
că boala ei se datora lucrării diavoleşti. 

Aceeaşi pricină avea şi boala apostolului Pavel, 
după cum chiar el mărturiseşte: „Datu-mi-s-a un ghimpe 
în trup, un înger al satanei să mă bată peste obraz” 
(II Corinteni 12: 7). 

Sfânta Singlitichia, care suferea de boli îndelungate 
şi dureroase, spune în legătură cu aceasta: „Diavolul 
aduce boli chinuitoare şi grele, încât prin acestea să stingă 
iubirea de Dumnezeu a celor care suferă. Şi face ca trupul 
să fie cuprins de friguri puternice şi chinuit de sete 
nesuferită”. 

8) Un alt mijloc de războire este şi înfricoşarea. 
Diavolul se străduieşte să ne înfricoşeze prin zgomote 
exterioare, trăsnete şi voci, încât să ne descurajeze de la 
orice lucrare duhovnicească — îndeosebi de la rugăciune 
sau chiar să ne arunce în amăgire. Zgomotele acestea nu 
sunt provocate din cauze naturale obişnuite, şi tocmai de 

aceea stârnesc teamă. Sfântul Nil Ascetul spune că „cel ce 
se îndeletniceşte cu rugăciunea curată şi nerisipită va auzi 
lovituri şi bătăi şi voci şi va suferi chinuri trupeşti de la 
demoni”, l 

Spre înfricoşare, de asemenea, dar la cei înaintați în 
trăirea duhovnicească, apar în persoană însuşi demonii, 
de fiecare dată purtând alte chipuri. Sfântul Antonie cel 
Mare, luptător experimentat împotriva demonilor, ne 
spune că aceştia se preschimbă în fiare însetate de sânge, 
în reptile scârboase, în balauri înfricoşători, în uriaşi şi 
mulțimi de ostaşi. 


Uneltiri 


Diavolul nu este un vrăjmaş foarte primejdios în 
războiul vădit şi în atacurile frontale. Însă prin războiul 
său viclean şi ascuns distruge multe suflete. Este foarte 
născocitor în uneltiri şi foarte experimentat în întinderea 
curselor. De aceea, de altfel, i s-a dat şi numele de 
„viclean“ şi „amăgitor”. 

„Vrăjmaşul cel uneltitor“, spune Sfântul Grigorie 
Teologul, „a născocit mii de sulițe ucigătoare, care deseori 
sunt ascunse sub o mască frumoasă. Prin acestea le 
pregăteşte sfârşit mizerabil oamenilor, aşa cum o undiță 
băgată în apă le aduce moarte peştilor”. 

Sfântul Antonie cel Mare a văzut toate cursele 
vrăjmaşului întinse deasupra pământului, atât de bine 
ticluite, încât se întreba dacă există vreun loc să treacă 
cineva printre ele fără să fie prins. 

Sfântul Macarie, iarăşi, l-a văzut pe diavol în chip 
de om, purtând un veşmânt găurit, şi din fiecare gaură a 
lui atârna un mic vas. Fiecare vas conţinea un anumit fel 
de ispită, pe care diavolul le-o oferea monahilor, cu 

nădejdea că cineva va primi ceva din toate acestea. De 
aceea, Sfântul ne povățuieşte: „Trebuie să observăm cu 
mare agerime uneltirile şi vicleniile şi planurile rele ale 
vrăjmaşului. Fiindcă, după cum Sfântul Duh spune prin 
gura lui Pavel că s-a făcut toate tuturor, încât să-i câştige 
pe toţi, aşa şi răutatea se străduieşte să se facă toate, încât 
pe toți să-i conducă la pieire”. 

Sfânta  Singlitichia arată câteva din cursele 
diavolului: „Atunci când diavolul nu poate înrobi sufletul 
prin sărăcie, îi oferă ca momeală bogăția. Dacă nu 
izbuteşte prin injurii şi calomnii, aduce laude şi slavă. 
Când nu-l poate birui pe omul sănătos, îi îmbolnăveşte 
trupul. Când, în general, nu poate amăgi prin plăceri, se 
străduieşte să ne răvăşească prin suferințe”. 

Apostolul Pavel, întrucât cunoştea bine planurile 
viclene şi cursele satanei, a spus: „Gândurile lui nu ne 
sunt necunoscute” (II Corinteni 2: 11). De aceea îi îndem- 
na pe creştini: „îmbrăcați armura lui Dumnezeu, ca să 
puteți sta împotriva uneltirilor diavolului” (Efeseni 6: 11). 
Iar Sfântul Ioan Gură de Aur comentează: „Pavel n-a spus 
să înfruntați luptele, nici războaiele, ci uneltirile. Căci 
vrăjmaşul nu ne războieşte pe față, ci pe ascuns. Nu arată 
îndată ceea ce vrea să facă, ca să nu se dea de gol, ci, 
purtând mască, lucrează prin amăgire, ca un vrăjmaş 
viclean care, pentru a cuceri o cetate, sapă pe ascuns sub 
zidurile ei”. 

Prima şi cea mai mare uneltire este cea pe care a 
folosit-o diavolul atunci când a amăgit-o pe Eva în rai. La 
început a luat chip de șarpe, care era „cel mai blând dintre 
toate dobitoacele”. După aceea a început să vorbească cu 
ea, şi cu meşteşug a reuşit s-o facă să se îndoiască de 
puterea lui Dumnezeu şi de adevărul poruncii Lui. În 
fine, i-a aprins dorința fructului oprit şi a convins-o să 

guste din el, despărțind-o de Dumnezeu şi înrobind-o 
morții (Facerea 3: 1-6). 

Uneltirea aceasta, folosită de diavol pentru a-i 
scoate pe primii oameni din rai, continuă să o folosească 
până în zilele noastre, ca să ne țină departe de Dumnezeu. 
Ne şopteşte cu neruşinare că poruncile lui Dumnezeu 
sunt grele şi nu pot fi ținute, că n-ar mai fi pentru noi şi 
nu s-ar mai potrivi în vremurile noastre. Gândul acesta, 
desigur, pentru a ne amăgi, îl prezintă ca pe un rod al 
minții noastre, şi nu ca pe o urzeală a lui. Totodată ne 
aprinde poftele plăcerilor şi ne înfăşoară sufletele în 
plasele păcatului şi ale morții duhovniceşti. 

Uneltirile diavolului variază în funcție de vârsta, 
poziţia socială, rangul, starea duhovnicească şi, în gene- 
ral, modul nostru de viață. Adică, într-un fel îl războieşte 
cel viclean pe tânăr şi în alt fel pe cel bătrân, într-un fel pe 
cleric şi în alt fel pe laic, într-un fel pe cel căsătorit şi în alt 
fel pe monah, într-un fel pe începător şi în alt fel pe cel 
înaintat în trăirea duhovnicească. 

În continuare, vom adăuga câteva din uneltirile 
acestea, după cum le descrie Sfântul Ioan Sinaitul în Scara 
raiului, căci este adevărat că, atunci când o uneltire este 
dezvăluită, îşi pierde puterea şi rodnicia ei. Când nevoi- 
torul începător este înștiințat de cineva experimentat în 
război despre cursele care sunt întinse înaintea lui, se 
fereşte cu uşurinţă. Aşadar, Sfântul ne spune: 

* O uneltire de bază, pe care demonii o folosesc 
mereu atunci când ne văd că începem vreo lucrare 
duhovnicească, este următoarea: sapă cu viclenie în fața 
noastră trei gropi, în care se străduieşte să ne arunce pe 
rând. La început, încearcă să ne împiedice să începem 
lucrarea (prima groapă). După aceea, dacă nu izbutesc 
acest lucru, se străduiesc să ne facă să n-o făptuim după 
voia lui Dumnezeu (a doua groapă). În fine, dacă şi în 

aceasta eşuează, se apropie de noi în tăcere şi ne laudă, că 
în toate lucrăm întocmai după voia lui Dumnezeu. Şi asta 
o fac pentru a ne arunca în mândrie (a treia groapă). 

* Multe, de asemenea, sunt urzite pentru a zădărnici 
şi în alte feluri lupta noastră duhovnicească. Există, de 
pildă, împrejurări în care, dacă nu izbutesc să ne facă să 
păcătuim, ne împing să-i osândim pe cei care au păcătuit, 
încât prin osândirea noastră să pângărească împotrivirea 
pe care am avut-o în fața păcatului. 

* Alteori, iarăşi, când ni se întâmplă necazuri şi 
ispite, ne îndeamnă să rostim sau să făptuim lucruri fără 
rost. Dacă eşuează în aceasta, se apropie în tăcere şi ne 
îndeamnă să-l aducem lui Dumnezeu mulțumiri pline de 
mândrie. 

* De multă luare-aminte e nevoie şi în următoarea 
lui uneltire: înainte de a cădea în păcat, ne şopteşte că 
Dumnezeu este iubitor de oameni şi că sigur ne va ierta. 
După săvârşirea păcatului însă, ni-L prezintă pe Dumne- 
zeu ca judecător drept, aspru şi sever. Fiți atenți la 
viclenia lor: la început lucrează aşa, ca să ne împingă la 
păcat. După aceea lucrează altminteri, ca să ne arunce în 
deznădejde. 

* În alte împrejurări, când izbutesc să ne arunce în 
unele păcate, se luptă să ne convingă să nu le mărturisim 
duhovnicului. Aceasta este marea lor izbândă, căci nimic 
altceva nu-i întăreşte atât de mult pe demoni, decât atunci 
când ascundem păcatele în inima noastră. Dacă, cu toate 
acestea, noi mergem la spovedanie, ne face să le mărtu- 
risim fie ca şi cum le-ar fi săvârşit altcineva, fie dând vina 
pe alţii. 

* O uneltire foarte primejdioasă este şi stârnirea 
războiului minţii. Pentru o anumită vreme, demonii se 
ascund şi nu ne războiesc, încât să fim nepăsători şi să 
cădem în nesârguință. Astfel, conştiinţa noastră devine 

din ce în ce mai elastică, până ce ajungem să socotim 
marile patimi ca pe ceva neînsemnat. Ajungem, adică, pe 
o treaptă înaltă de nesimţire, care este o boală duhovni- 
cească de nevindecat. 

* Alteori demonii se ascund, pentru a ne ataca pe 
neaşteptate şi pentru a ne surprinde. Aşa cum, de pildă, 
există mâncăruri care, după ce le mănâncă cineva, îşi 
manifestă efectele lor în ziua următoare sau chiar după 
vreme îndelungată, la fel se întâmplă, de multe ori, şi cu 
pricinile care murdăresc sufletul. Mănâncă, de exemplu, 
cineva pe săturate şi nu simte războire. Face tovărăşie cu 
femei, şi în ceasul acela nu are niciun cuget viclean. Astfel 
prinde curaj şi îşi relaxează luarea-aminte, încât este ata- 
cat pe neaşteptate de demoni şi pățeşte mare nenorocire. 

* O altă uneltire a lor este nu numai să se ascundă, 
dar să ne făurească şi stări duhovniceşti mincinoase. 
Când, de pildă, suntem sătui de mâncăruri variate şi 
gustoase, ne fac să fim veseli, cucernici şi cu minte curată 
la rugăciune. Dimpotrivă, când postim, ne provoacă 
somnolenţă, lipsă de evlavie şi întărire a inimii. Scopul lor 
este să alcătuiască înlăuntrul nostru impresia greşită că ne 
putem desfăta fără primejdie cu bunătăţile materiale şi în 
acelaşi timp putem avea şi o intensă trăire duhovnicească, 
plină de cucernicie şi lacrimi. Lacrimile acestea însă, sau 
orice stare „bună” asemănătoare, sunt mincinoase. 

* Demonul slavei deşarte foloseşte şi următoarea 
uneltire uimitoare: sădeşte cugete vreunui frate şi i le 
vădeşte altuia. În continuare, îl împinge pe cel din urmă 
să-i descopere primului tainele inimii sale, încât acela să-l 
laude ca pe un înainte-văzător. 

* Oamenilor cuprinşi de slavă deşartă, care se 
întâmplă să fie educați în învățătura lumească, le aplică 
următoarea uneltire: când încep studiul Sfintei Scripturi, 
le descoperă imediat tâlcuirea ei. Astfel, încet-încet îi 

înşală şi în cele din urmă îi aruncă în erezii şi blasfemii. 
Teologia aceasta demonică, sau mai bine-zis pălăvrăgeala, 
o pot pricepe din tulburarea şi mulțumirea de o clipă pe 
care o simt în ceasul tâlcuirii fragmentelor din Sfânta 
Scriptură. 

* Primejdioase sunt şi cursele „din dreapta“. Deseori 
demonii ne împiedică de la cele mai uşoare şi folositoare 
lucrări şi ne împing spre cele obositoare. Astfel, ne 
îndeamnă să ne îndeletnicim cu nevoințe duhovniceşti 
care depăşesc măsura noastră, încât, după ce obosim 
sufleteşte şi ne risipim toate puterile, să nu mai avem 
dispoziţie nici pentru nevoinţele simple, pe care le putem 
înfăptui uşor. 

* Impresionante sunt, de asemenea, diferitele unel- 
tiri pe care duhurile rele ni le provoacă în ceasul 
rugăciunii. Atunci când, de pildă, bate clopotul pentru a 
merge la biserică, câțiva demoni vin în pat şi, în vreme ce 
ne trezim, ne îndeamnă să mai dormim puţin. Alţii, pe 
când stăm la rugăciune, ne fac să căscăm sau ne adâncesc 
în somn. Alții ne provoacă dureri de stomac neaşteptate şi 
puternice, ca să ne scoată afară. Alţii ne aduc asemenea 
oboseală, încât nu putem sta în picioare. Alţii ne îndeam- 
nă să începem a vorbi în biserică, iar alții ne fac să râdem. 
Alţii, iarăşi, ne îmboldesc să psalmodiem uşor şi măiestru 
din plăcerea pe care o avem când ne ascultăm vocea. 

* Dacă nu vom fi prinşi de uneltirile acestea, vin 
îndată după rugăciune şi ne războiesc cu închipuiri 
necuvioase, ca să ne lipsească de roadele duhovniceşti pe 
care cu puțin înainte le-am adunat cu trudă. 

Acestea sunt câteva din multele uneltiri diavoleşti 
pe care Sfinţii Părinţi le-au pomenit în scrierile lor, spre 
folosul nostru sufletesc. 

Visuri — Vedenii 


Cea mai primejdioasă cursă diavolească, care a 
distrus multe suflete, sunt visurile şi vedeniile: Diavolul 
apare fie fățiş înaintea noastră, fie în vedenii, fie în 
visurile noastre, în chip de înger sau Sfânt, sau chiar în 
chipul lui Hristos, sau chiar ca o lumină, ca să ne 
amăgească. 

Apostolul Pavel ne înştiințează: „Însuşi satana se 
preface în înger al luminii” (II Corinteni 11: 14). Comen- 
tând fragmentul acesta, Sfântul Chiril al Ierusalimului 
spune: „Diavolul se preschimbă în înger al luminii, nu 
pentru a se întoarce la starea lui de la început, ci spre a-i 
înfăşura în întunericul duhovnicesc al amăgirii pe cei care 
trăiesc viață îngerească... Să fim cu luare-aminte, aşadar, 
să nu ne amăgim şi să-l socotim înger bun pe diavol, care 
împarte nimicire şi care ca un leu turbat caută să ne 
înghită”. 

Experiența ascetică cunoaşte multe cazuri de acest 
fel de amăgire diavolească. 

Demonii, după cum ne descoperă Sfântul Antonie 
cel Mare, „se fac că psalmodiază cântări, rostesc frag- 
mente din Scripturi sau chiar repetă textele pe care le 
citim noi. Când dormim, ne trezesc pentru rugăciune; şi 
fac acest lucru atât de des, încât nu ne lasă deloc să 
dormim. Ne sfătuiesc să postim peste măsură, ca să ne 
îmbolnăvim. Se arată în chip de monahi şi se prefac că 
vorbesc cu evlavie”. 

lar Sfântul Macarie Egipteanul completează: „Sata- 
na se preface că se roagă cu cei care se roagă, cu scopul de 
a-i înşela sub acest pretext şi de a le provoca mândrie. Se 
preface că posteşte cu cei care postesc, vrând să-i târască 
în trufie. Cu cei care cunosc Scripturile face la fel, dorind 

să-i scoată, în felul acesta, de pe calea cea dreaptă. Cu cei 
care s-au învrednicit să li se descopere lumina dumne- 
zeiască lucrează amăgitor, adică se preschimbă în înger de 
lumină, pentru a-i înşela, arătându-şi lumina lui 
mincinoasă, ca să-i aducă lângă el. Şi, în general, se arată 
fiecăruia în chip diferit, încât prin aceasta să-l facă pe 
fiecare rob al său şi să-l conducă la pieire, folosindu-se de 
diferite pretexte”. | 

Există, desigur, şi vedenii trimise de la Dumnezeu, 
dar şi de acestea se foloseşte satana, ca să-i târască în 
rătăcire pe cei grabnic încrezători şi naivi. Cum putem 
însă să deosebim vedeniile dumnezeieşti de cele 
demonice, pe îngerii adevăraţi de cei mincinoşi, lumina 
lui Dumnezeu de lumina pe care o arată diavolii? Această 
deosebire este foarte grea; atât de grea, încât au fost 
amăgiţi şi monahii înaintați duhovniceşte, când au văzut, 
de pildă, vreun înger luminos rugându-se împreună cu ei, 
făcând metanii, vorbind despre Dumnezeu, şi au crezut că 
nu e cu putință să fie demon. Şi, totuşi, era. Criteriile 
negreşite sunt deținute doar de cei care, cu harul lui 
Dumnezeu şi după aspre nevoințe duhovniceşti, au 
izbutit să dobândească virtutea prețioasă şi rară a deose- 
birii. Aceştia pot să deosebească proveniența vedeniilor 
sau a visurilor, după lucrarea pe care o provoacă în suflet. 

Sfântul Grigorie Sinaitul spune că, atunci când 
dumnezeiescul har vizitează sufletul, aduce blândeţe, 
îndurare, smerenie şi înăbuşire a patimilor. Demonii, 
dimpotrivă, umplu sufletul de mândrie, părere de sine, 
teamă şi alte răutăți. Şi încheie: „Aşadar, după lucrare, 
poți afla dacă lumina care ţi-a pătruns în suflet este de la 
Dumnezeu sau de la satana. Varza are formă asemănă- 
toare cu conopida şi oţetul are aceeaşi culoare ca vinul, 
dar gâtlejul pricepe şi deosebeşte diferența dintre ele prin 
gust. Aşa şi sufletul, dacă are deosebire, distinge prin 

simțul minţii harismele Sfântului Duh de nălucirile 
diavolului”. 

Cât despre lumină, îndeosebi, după învățătura 
patristică, când aceasta provine de la Dumnezeu, este 
albă, nu are formă şi aduce pacea în suflet, pe când, dacă 
provine de la diavol, este colorată, are formă şi provoacă 
tulburare. 

Oricum, Sfinţii Părinţi, pentru protejarea noastră, ne 
sfătuiesc ca, dacă avem vreun vis sau vedenie, să nu ne 
străduim singuri să le aflăm proveniența, ci fie să mergem 
la părintele nostru duhovnicesc sau la alți părinți cu 
discernământ, fie să le respingem îndată, socotindu-ne pe 
noi nevrednici de asemenea cinste şi contemplare. Dacă 
nu facem aşa, ci primim cu uşurinţă visul sau vedenia, ca 
pe nişte descoperiri de la Dumnezeu, atunci vom fi 
înrobiți negreşit de patima mândriei. Şi este ştiut, desigur, 
că satana îl amăgeşte pe om întotdeauna prin mândrie. 
Visurile şi vedeniile, desigur, sunt cele mai reuşite 
mijloace pe care le foloseşte, pentru a-i înşela pe cei 
mândri. Diavolul dobândeşte multe drepturi în sufletele 
acestor oameni, şi de aceea, cum spune Sfântul loan 
Sinaitul, „li se arată, când dorm sau când sunt treji, în 
chip de înger, sfânt sau mucenic, şi le dă harisme 
duhovniceşti sau le descoperă diferite taine, cu scopul de 
a-i amăgi, încât să-şi piardă chiar şi minţile”. 

Cât de mare este această amăgire, se vădeşte din 
faptul că oamenii deseori se străduiesc să-şi justifice 
credinţa lor în visuri şi vedenii, comparându-se pe ei cu 
proorocii, cu apostolii şi cu alți Sfinţi, care au primit 
descoperiri de la Dumnezeu. O astfel de purtare este, fără 
îndoială, o dovadă fățişă a mândriei. Sfântul Ioan Sinaitul, 
care este ecoul învățăturii patristice, spune: „Demonii 
apar în somnul nostru în chip de profeţi... Celor care s-au 
încrezut în ei, le-au părut deseori ca nişte adevărați 

prooroci. Însă pentru cei care i-au nesocotit, totdeauna 
s-au dovedit mincinoşi. Căci, având existență duhovni- 
cească, văd ce se întâmplă în văzduh. Şi îndată ce văd că 
cineva a murit, aleargă repede la cei cu mintea uşoară şi le 
prezic acest lucru în visuri... Dacă începem să-i primim pe 
demoni în somnul nostru, atunci şi în stare de veghe vom 
fi batjocoriţi de ei. Cel ce crede în visuri este foarte naiv, 
iar cel care nu crede este foarte cuminte”. Şi adaugă: 
„Aşadar, cel ce crede în visuri se aseamănă celui care-şi 
vânează umbra şi se străduieşte s-o prindă”. 

Sfântul Diadoh al Foticeii, vrând să ne păzească de 
această amăgire atât de primejdioasă a diavolului, ajunge 
în punctul de a spune că, chiar şi dacă ne-am învrednici 
de descoperiri trimise de Dumnezeu, este mai bine să nu 
le primim. Şi Dumnezeu nu numai că nu Se va mânia 
pentru purtarea aceasta a noastră, dar ne va şi lăuda 
pentru înțelepciunea şi grija de a nu fi amăgiți. Spune 
deci: „În viața pământească înaintăm crezând, nu văzând, 
după cum ne mărturiseşte apostolul Pavel. Aşadar, dacă 
vreunui nevoitor i se va arăta lumină sau vreo formă 
luminoasă, să nu primească deloc vedenia aceasta. Aşa 
ceva este amăgirea fățişă a celui viclean. Mulţi le-au 
primit din neştiință şi au ieşit de pe drumul adevărului. 
Noi, însă, ştim că, atâta vreme cât ne aflăm în trupul 
stricăcios, suntem departe de Dumnezeu, adică nu este cu 
putință să-L vedem cu ochii noştri nici pe El, nici vreuna 
din minunile Lui cereşti”. 

În concluzie, adăugăm foarte prețiosul îndemn al 
Sfântului Ignatie Briancianinov: „Să nu dăm importanţă 
vedeniilor şi nici să nu începem a avea legături sau dialog 
cu ele, socotind că nu se cuvine să ne ocupăm cu duhurile 
demonice vrăjmaşe şi că suntem nevrednici să convorbim 
cu duhurile sfinte îngereşti”. 

Erezii — amăgiri 


Diavolul foloseşte cu mult meşteşug două curse 
asemănătoare: mândria şi minciuna. Cu mândria întunecă 
mintea omului şi, în continuare, îl târăşte repede în 
minciună, ale cărei expresii principale sunt erezia şi 
rătăcirea. La început, desigur, foloseşte o frântură de 
adevăr, însă încet-încet ajunge să prezinte minciuna ca 
fiind adevăr. Căci minciuna de multe ori se aseamănă 
mult cu adevărul, cu toate că este foarte diferită de acesta, 
precum, de pildă, banii falşi față de cei adevăraţi sau 
mărgăritarul fals față de cel adevărat. 

Toţi ereticii şi învățătorii mincinoşi cad în amăgire, 
după ce mai înainte au fost prinşi de o mare mândrie. Îşi 
sprijină cuvântul lor despre Dumnezeu pe logica şi 
închipuirea lor, şi, ca urmare, învaţă o „teologie“ medita- 
tivă şi satanică. Aceştia, desigur, se comportă cu multă 
evlavie şi provoacă prețuirea şi respectul celorlalți, fiindcă 
diavolul, viclean fiind, nu-i mai îndeamnă să facă răutatea 
pe față. Se străduieşte aşadar, prin mijlocirea acestor 
slujbaşi ai lor cu chip cinstit, să făurească şi să 
răspândească ereziile şi învăţăturile rătăcitoare, încât 
mulțime de oameni să fie conduşi departe de Hristos şi de 
Sfânta Lui Biserică. 

Deoarece diavolul este mincinos şi tatăl minciunii 
(loan 8: 44), toți ereticii, care-i conduc pe semenii lor la 
rătăcire, deşi nu recunosc asta, sunt „fiii diavolului” 
(I loan 3: 10). Acestora li se adresează Domnul, când 
spune: „Voi sunteți din tatăl vostru diavolul şi vreți să 
faceţi poftele tatălui vostru” (loan 8: 44). 

Aceştia sunt „hristoşii şi proorocii mincinoşi”, care, 
după cum a spus Hristos, umblă printre noi „în haine de 
oi, iar pe dinăuntru sunt lupi răpitori” (Matei 24: 24 şi 

7: 15). Aceştia sunt „frații cei mincinoşi” şi „apostolii 
mincinoşi, lucrători vicleni, care iau chip de apostoli ai lui 
Hristos” (II Corinteni 11; 26: 13), pentru a căror nimicire şi 
pieire plângea apostolul Pavel (Filipeni 3: 18-19). 


Vrăjitorie — satanism 


Cea mai gravă formă de apostazie de Dumnezeu şi 
de supunere sub stăpânirea diavolului este vrăjitoria şi 
toate ramurile ei; o rană socială scârboasă, o religie 
„diavolească” cu multe chipuri şi multe denumiri, care 
le-a condus pe miile de victime ale ei la distrugere 
sufletească şi trupească. 

De la începuturi şi până astăzi, satana, „cel ce înşală 
pe toată lumea” (Apocalipsa 12: 9), se străduieşte să ni se 
arate ca un Dumnezeu adevărat. În fiecare epocă are 
susținători care, fie de nevoie, fie de frică, îl recunosc ca 
ocrotitor al lor şi făptuiesc cu râvnă voile sale. Dintre 
aceştia, satana i-a ales pe „preoții“ lui, care-l adoră în 
ritualuri tainice şi înfricoşătoare, oferindu-i de la simplă 
tămâie până la... jertfe omeneşti! 

Există, din păcate, oameni cu mintea vicleană, care 
doresc să-l slujească pe diavol. ÎI invocă, îl cheamă să intre 
în ei, îl roagă să le stăpânească sufletele. De ce? Vor în 
felul acesta să dobândească putere suprafirească şi să 
provoace uimire şi teamă semenilor săi. Adică suferă 
profund de patima iubirii de stăpânire, a slavei deşarte şi 
a mândriei. Îşi doresc desfătări materiale şi trupeşti. 
Astfel, diavolul îi foloseşte ca pe nişte unelte ale lui. Prin 
mijlocirea lor vădeşte „semne şi năluciri”, cu puterea pe 
care, duh fiind, o are din firea lui. 

Aceştia sunt vrăjitorii, sataniştii, spiritiştii, hipnoti- 
zatorii, medium-urile şi mulți alții asemenea lor, care 

dobândesc puteri trupeşti şi duhovniceşti suprafireşti. 
Rup sforile groase ca pe nişte fire subțiri de aţă. Sparg 
stânci. Retează ca pe nişte paie copacii falnici. Se ridică în 
văzduh sau mută obiecte fără să le atingă. Le arată celor 
deznădăjduiți şi nemângâiați „duhuri” ale aşa-ziselor 
rude moarte ale lor, care vorbesc cu ei sau le dau mesaje 
prin metoda „scrierii automate”. Fac pe „profeţii” sau 
vădesc păcate nespovedite, încât să le uimească şi să le 
înfricoşeze pe viitoarele lor victime. Fac pe „tămăduitorii” 
în boli pe care, desigur, chiar ei le-au provocat. Îi 
îngrozesc pe oamenii simpli, făurindu-le probleme 
familiale şi sociale, sau pe cei care suferă de boli psihice şi 
trupeşti, silindu-i astfel să caute la dânşii „soluții” sau 
„terapie“. 

Vrăjitoria se împarte în albă şi neagră. Cea albă, după 
cum spun cei care o practică, aduce sănătate şi fericire, 
fără să provoace cuiva vătămare. Dimpotrivă, vrăjitoria 
neagră este vătămătoare şi distrugătoare. Oricum, în 
ambele cazuri se fac invocări ale lui satana şi se săvârşesc 
fapte în fața cărora orice om normal se înfricoşează. 

Este foarte primejdioasă preocuparea cu orice fel de 
vrăjitorie, chiar şi din simplă curiozitate. De pildă, 
urmărirea unei emisiuni de televiziune care-i arată pe 
diferiți reprezentanţi ai ocultismului dovedindu-şi însu- 
şirile lor sau citirea cărților care ne introduc în spațiul 
vrăjitoriei, sau ascultarea de muzică cu conţinut satanic, 
oricât de nevinovate ar părea, îl pot târî pe omul neatent 
şi uşuratic într-o prindere fără de voie şi pasivă în cursele 
diavolului. Căci chiar simpla folosire a numelui satanei 
sau a anumitor simboluri ale lui acționează şi îi înrâuresc 
direct pe cei care se ocupă cu acestea, indiferent dacă 
primesc sau nu puterile diavoleşti. 

lar dacă unora refugierea în vrăjitorie li se pare 
neprimejdioasă sau chiar folositoare, să aibă în vedere că 

diavolul lucrează ca un înşelător, care oferă câteva daruri 
şi făgăduieli, cu scopul de a' prinde victima în „acul“ lui. 
Adică oferă răsplăți imediate, dar cu timpul îl face pe om 
unealtă a sa. 

Astăzi, din păcate, există o redeşteptare a vrăjitoriei 
şi satânismului. Şi cel mai rău este că şi-au băgat coada şi 
în spațiul jocurilor şi al literaturii pentru copii şi adoles- 
cenți. Astfel, copilul se obişnuieşte cu înfricoşătoarele 
chipuri satanice, cu violenţa şi sadismul, în vreme ce află 
că problemele şi greutăţile vieții se pot rezolva fără 
durere, prin mijloace vrăjitoreşti. Îşi formează impresia că 
vrăjitoria este atrăgătoare şi folositoare şi că prin acțiuni 
simple le poate reuşi pe toate, pentru aceasta fiind 
îndeajuns să-şi cultive aşa-zisele puteri ascunse care există 
în el şi să devină un mic dumnezeu. 

În spațiul larg al vrăjitoriei se află şi ghicirea, care, cu 
ajutorul duhurilor rele, se străduieşte să tălmăcească 
spaţiul tainic al viitorului sau al celor ascunse şi să prezică 
evenimente din viitor sau să găsească obiecte pierdute. 
Există multe feluri de ghicire, precum ghicitul în visuri, în 
morți, astrologia, ghicitul în palmă etc. În afară de 
vrăjitorii de acest fel, mai umblă şi multe vrăjitoare 
şarlatane (prezicătoare, văzătoare în cărţi, în cafea etc.), 
pentru că, din păcate, nu lipsesc nici amatorii naivi ai 
acestor fenomene „metafizice”. 

O deosebită atenţie trebuie să fie dată vrăjitorilor 
camuflaţi, fermecătorilor. Aceştia, folosind diferite obiecte 
sfinte (icoane, lumânări, tămâie etc.), îi înşală pe creştinii 
nebănuitori, prin prezența lor evlavioasă. Merg la 
biserică, fac semnul crucii şi în templele lor demonice 
amestecă psalmii lui David şi numele Sfinţilor, ale Maicii 
Domnului, chiar şi ale Sfintei Treimi. Invocările acestea 
sunt cunoscutele „descântece”, care se întâlnesc de obicei 
în lucrările vrăjitoreşti. Mulţi cred că „descântecele” sunt 

ceva precum exorcismele, pe care le citesc preoții pentru 
izgonirea duhurilor rele. Însă aceasta este o mare 
greşeală! „Descântecele” nu numai că nu au legătură cu 
Biserica, dar sunt şi curse ale satanei. Nu e cu putinţă să 
cheme cineva în acelaşi timp harul lui Hristos şi puterea 
satanei. „Ce însoţire are dreptatea cu fărădelegea? Sau ce 
împărtăşire are lumina cu întunericul? Şi ce învoire este 
între Hristos şi Veliar? (II Corinteni 6: 14-15). 

Orice  „descântec”, aşadar, are proveniență 
demonică. Şi asta se vădeşte nu numai din vorbele vrăjito- 
reşti din care e alcătuit, ci şi din materialele vrăjitoreşti 
care-l însoțesc: cuţit cu mâner negru, aţă roşie, forme de 
stele în cinci colțuri, picături de ulei, cărbuni aprinşi, fâşii 
roşii de pânză etc. Chiar şi obişnuitul „scuipat” de deochi 
are proveniență magică. Mulţi obişnuiesc să scuipe vreun 
om sau vreun obiect, ca să nu-i deoache. Însă practica 
aceasta este folosită de vrăjitori. Este o practică de înjosire 
a omului, care se întinde până la blasfemierea lui 
Dumnezeu, de vreme ce omul este chip al Său. 


Ocultismul —Falsele religii 


În ultimii ani, în spațiul tradițional al vrăjitoriei şi al 
religiilor răsăritene au pătruns multe grupuri sau secte ale 
falselor religii, ele înflorind îndeosebi în societățile 
dezvoltate tehnologic şi prospere. Acestea apar sub vălul 
filozofic şi propun anumite exerciții, tehnici, ritualuri şi 
inițieri, susținând că omul poate prin strădaniile lui să se 
izbăvească de nesiguranță şi de stres şi să devină 
Dumnezeu, pentru asta fiind îndeajuns să conştientizeze 
şi să folosească puterile pe care le are înlăuntrul său. Ei 
propun autoîndumnezeirea, tocmai ceea ce le-a propus şi 
diavolul primilor oameni. Şi cursa aceasta este foarte 

ademenitoare, căci omul, după cum spune Sfântul Vasile 
cel Mare, fiind făptură a lui Dumnezeu, a primit porunca 
de a se face dumnezeu. Aşadar, diavolul, prin falsele 
religii şi ocultism, se foloseşte de acest dor de 
îndumnezeire, îndemnând la autoîndumnezeire. Şi min- 
ciuna lui este convingătoare, deoarece atinge o coardă 
sensibilă a omului lăuntric. 

Multe victime ale acestei înşelătorii diavoleşti există 
în vremurile noastre. Omul de astăzi însetează după 
adevăr, dar nu are nici răbdarea, nici smerenia de a-l 
dobândi cu harul lui Dumnezeu. De aceea alunecă uşor în 
amăgire, care-i mângâie egoismul şi-i făgăduieşte accesul 
grabnic şi lipsit de eforturi la „experiențe“ impresionante. 
Şi aceste „experiențe“, desigur, acționează ca nişte narco- 
tice sufleteşti, care-l conduc la pieire. 


New Age 


E vorba de cea mai mare izbucnire ocultă din toate 
timpurile. Mişcarea New Age a început în anii 1970, s-a 
dezvoltat într-un ritm rapid şi a reuşit să pătrundă în 
toate ramurile vieții umane. Astăzi se poate vorbi de o 
„plasă“ uriaşă care uneşte în mod direct sau indirect, 
printr-o legătură foarte delicată, sute de grupuri, fără 
asemănare între ele, şi mii de oameni” (părintele A. Alebi- 
zopoulos). Scopul ei este de a impune o Nouă Ordine 
Mondială (Globalizarea) şi o Nouă Religie Mondială. Deşi 
se susține că aceasta conține adevărurile de bază ale 
tuturor religiilor, ideologia ei principală este panteismul. 
Identifică lumea cu Dumnezeu, sau mai bine-zis face din 
lumea materială un Dumnezeu. Adică crede că universul 
este „însuflețit” şi că omul este desăvârşit şi „dumnezeu”. 
Nu acceptă distincţie între bun şi rău, şi prin urmare este 

respins atât diavolul, cât şi păcatul, termeni nerecunoscuți 
de această mişcare. Astfel, omul nu are nevoie de 
mântuire, iar Judecata de Apoi nu există, fiindcă fiecare 
dintre noi, „dumnezeu“ fiind, este şi mântuitor şi 
judecător al lui însuşi. 

În general, creştinismul este respins, ca o relicvă 
învechită, tiranică şi îngustă a unei ere vechi, care a fost 
depăşită de Noua Eră. Creştinii sunt consideraţi „înapo- 
iați” şi „prunci duhovniceşti”, cu „orizonturi limitate şi 
cunoaştere puțină”, care nu pot percepe „mişcarea 
evoluționistă” mondială a Noii Ere. 

Mişcarea New Age foloseşte din abundență 
tehnicile oculte ale vrăjitoriei, ghicirii, satanismului, astro- 
logiei, spiritismului, mediumului, puterii cristalelor, piro- 
manţiei, yogăi, meditaţiei etc. De cele mai multe ori 
tehnicile acestea sunt proiectate ca nişte aşa-zise metode 
ştiinţifice, care conduc la descoperirea „puterilor ascunse” 
din afara sau din lăuntrul omului, şi ca nişte „rețete“ 
pentru rezolvarea tuturor problemelor vieţii. E vorba de 
cursele viclene ale diavolului, care, din păcate, prind în 
ele multe victime nebănuitoare. 

Nu există nicio îndoială că toate grupurile care fac 
parte din New Age sunt conduse de duhurile rele şi că 
învățăturile lor nu sunt de inspirație omenească, ci sunt 
insuflate de duhurile acestea, care par „iluminate“, 
întrucât se bazează pe nişte principii logice, folosind un 
limbaj duhovnicesc, vorbind despre Dumnezeu şi iubire, 
şi satisfăcând astfel multe dorințe autentice ale omului 
căzut. 


64 


| 





Neoidolatria 


Una dintre ramurile contemporane ale ocultismului 
şi ale New Age-ului este şi neoidolatria sau neopă- 
gânismul. E vorba de o entitate religioasă variată, care se 
străduieşte să reînvie „religiile naturale” din fiecare țară, 
adică vechile culturi religioase regionale. Are ca scop 
„eliberarea” omului de toate „orânduielile duhovniceşti” 
(şi îndeosebi de creştinism) care-l „înăbuşă” şi întoarcerea 
lui la „dumnezeiasca Natură” şi la rădăcinile sale 
primare. S-a născut în Occident şi a trecut şi prin țara 
noastră, având ca lozincă: „Întoarcerea la religia primară, 
cea mai nobilă religie care a fost creată vreodată!” Zeci de 
organizații cu caracter „religios antic” şi denumiri 
impresionante acționează în țara noastră. Membrii lor se 
prezintă ca adoratori ai culturii vechilor greci, dar, cu 
toate acestea, evită cu grijă orice referire la vechii scriitori 
monoteişti, înțelepții Xenofan, Heraclit, Euripide, Platon, 
Aristotel etc., care, după cum este ştiut, au respins în 
batjocură religia celor doisprezece zei. Orice lucru creştin 
îi irită foarte tare pe neoidolatri şi, de aceea, Îl atacă cu 
fraze batjocoritoare pe Hristos şi Biserica noastră. 
Războiesc cu turbare Sfintele Scripturi şi îndeosebi 
Vechiul Testament şi îi numesc cu ironie pe creştini „robi 
evrei”, „povestitori de legende”, „adoratori de moaşte”, 
ca să nu mai vorbim de alți termeni mai jignitori. 
Învinuiesc Bizanțul ca fiind „cea mai întunecată şi mai 
cumplită perioadă a istoriei”, nepomenind de faptul ca 
noi am moştenit multe lucruri din marea lui cultură. 

Principiile, morala şi cosmologia lor sunt identice cu 
„teologia“ panteistă a New Age-ului. Nu recunosc ni: 10 
existență  suprafirească (Dumnezeu, duhuri, suflet), 
resping, distincția dintre bine şi rău, pentru ei nu există 

„legături morale”, cred în karma (soartă), în reîncarnare, 
în spiritism, în vrăjitorie şi în metodele contemporane ale 
ghicirii. 

Cele mai multe din grupurile neoidolatre şi-au 
alcătuit şi „biserica“ lor, „Marea Biserică Naţională”. Îşi 
expun ideile fie prin intermediul zecilor de reviste frumos 
ilustrate, fie prin emisiuni radiofonice şi de televiziune 
difuzate de posturi care-şi deschid larg uşile în fața lor. 
Vizitează spaţii arheologice, unde se dedau la ritualuri de 
adorare şi la rugăciuni către zeii cei mincinoşi ai 
Olimpului. 

Nu există nicio îndoială că în spatele acestor 
fenomene de neoidolatrie se ascund duhurile rele, după 
cum, de altfel, s-a întâmplat şi cu toate religiile idolatre 
din vechime. E îndeajuns să ne amintim de perioada de 
început a creştinismului, ca să vedem cum nenumărații 
Sfinți Mucenici, victime ale sălbăticiei idolatrilor, au 
dovedit prin jertfa şi minunile lor că idolii erau sălaşuri 
ale duhurilor rele şi că adorarea zeilor mincinoşi ai 
Olimpului era de fapt adorarea demonilor. Sfântul 
Ciprian scrie în legătură cu asta: „Idolii sunt demoni şi 
jertfele către zei sunt blestemate şi pângăritoare, iar 
jertfelnicele idolatrilor sunt jertfelnice ale lui satana”. 


Demonismul 


În două cazuri îl stăpâneşte diavolul pe om: atunci 
când chiar omul îi îngăduie asta cu voia sa, sau când îi 
este îngăduit acest drept de Însuşi Dumnezeu. 

În primul caz, intrarea duhului rău în om se face de 
obicei metodic şi treptat. Victima, fie îşi cunoaşte starea în 
care se află (vrăjitorii, medium-urile etc.), fie nu (cei 
amăgiţi, nepocăiți etc.). Metoda cuceririi treptate a fost 

folosită de diavol în cazul lui Iuda. Iuda i-a deschis el 
însuşi uşa lui satana, prin patima iubirii de arginţi (loan 
126), În continuare, satana, intrând în el, i-a înrobit 
mintea şi l-a dus la trădare (loan 13: 2). La urmă, l-a 
stăpânit definitiv (loan 13: 27). Astfel, cu toate că i-a părut 
rău, nu s-a pocăit, ci s-a sinucis, fiindcă vrăjmaşul i-a 
întunecat mintea, ducându-l la deznădăjduire. 

După învățătura patristică, cei care se înrobesc cu 
voia lor în vreo patimă, oricât de „mică” ar părea aceasta, 
se găsesc sub puterea şi stăpânirea diavolului. Starea 
oamenilor acestora este tragică, căci, în vreme ce pe 
dinafară par liberi, sufletul lor se află sub stăpânirea 
ticăloasă a diavolului. „Fiindcă ceea ce te biruieşte, aceea 
te stăpâneşte”, spune apostolul Petru (II Petru 2: 19). 
Aceştia sunt „demonizaţii” vieții sociale cotidiene, după 
Sfântul loan Gură de Aur. Şi nenorocirea lor este deznă- 
dăjduitoare, tocmai pentru că, fiind unelte ale diavolilor, 
nu-şi mai dau seama nici de urzelile prin care aceştia îi 
amăgesc, nici de tirania la care sunt supuşi. 

În al doilea caz, stăpânirea omului de către demoni 
cu îngăduința lui Dumnezeu contribuie totdeauna la mân- 
tuirea sufletului omului sau a celor din mediul apropiat 
lui. Acest fel de stăpânire diavolească a fost folosit chiar şi 
de către Biserică, ca mijloc pedagogic. Să ne amintim de 
desfrânatul din Corint. Apostolul Pavel a îndemnat Bise- 
rica locală să-l dea satanei „spre pieirea trupului, ca duhul 
să se mântuiască în ziua Domnului lisus” (I Corinteni 5: 5). 
Acelaşi apostol, în altă împrejurare, i-a încredințat în 
puterea satanei pe Imeneu şi Alexandru, „ca să se înveţe să 
nu hulească” (I Timotei 1: 20). 

Din categoria aceasta fac parte şi cei cu adevărat 
demonizați, precum, de pildă, cei pomeniţi în Evanghelie. 
La aceştia, faptul că sunt stăpâniți de demoni este vădit: 
se târăsc pe jos, fac spume la gură, scrâşnesc din dinţi, 

rostesc vorbe scârboase şi blasfemii, fără să-şi dea seama 
ce fac şi ce spun. Starea lor firească s-a schimbat în 
asemenea fel, încât cuvintele, mişcările şi voile nu mai 
sunt ale lor, ci ale duhurilor rele care-i stăpânesc. 

Însă cum se întâmplă această cucerire? Pătrund, 
oare, duhurile necurate în sufletul omului? 

Sfântul Diadoh al Foticeii, vorbind în general despre 
legătura dintre demon şi suflet, spune că, „din ceasul 
Botezului, diavolul este alungat afară din suflet, pentru că 
acolo intră harul. De aceea, după cum înainte de Botez 
amăgirea stăpânea în suflet, aşa stăpâneşte după aceea 
adevărul. Dar şi după Botez satana lucrează împotriva 
sufletului la fel ca înainte, sau chiar mai rău... Aceasta se 
întâmplă deoarece Sfântul Botez curăță murdăria păcatu- 
lui, însă nu schimbă caracterul dual al voii noastre, nici 
nu-i împiedică pe demoni să ne războiască... Aceştia îşi au 
cuibul afară, în simţurile trupului, şi lucrează prin 
mijlocirea slăbiciunii trupeşti... pentru a îndepărta pome- 
nirea lui Dumnezeu din minte, şi în felul acesta s-o 
lipsească de unirea ei cu harul”. 

Sfântul Casian denumeşte şi mai concret legătura 
aceasta. Spune că „un duh rău poate exercita asupra sufle- 
tului nostru o putere tainică de convingere, dar îi este cu 
totul imposibil să pătrundă înlăuntrul sufletului — deşi şi 
el este duh — şi să se facă una cu acesta”. În continuare 
explică felul în care lucrează duhurile necurate asupra 
celor demonizaţi, până ce aceia nu mai pot, nefericiţii, 
să-şi controleze nici vorbele, nici mişcările. Spune: 
„Aceasta li se întâmplă nu pentru că sufletul lor îşi pierde 
vreo însuşire, ci pentru că trupul slăbeşte. Duhul necurat, 
pătrunzând în mădularele unde îşi are sălaş puterea 
sufletului şi supunându-le unor poveri nesuferite, îneacă 
însuşirile intelectuale într-un întuneric profund. Vedem, 
de altfel, că vinul, febra, o răceală gravă sau alte boli 

serioase provoacă simptome asemănătoare. Tocmai aceas- 
tă întunecare a minţii i-a interzis-o Dumnezeu diavolului 
în cazul lui lov, atunci când, dându-i putere asupra 
trupului acelui om drept, i-a poruncit: „Îl dau în puterea 
ta! Numai nu te atinge de sufletul lui” (parafrază la Iov 
2: 6). Adică, îţi interzic să-i iei minţile, slăbindu-i organul 
care este sălaş al sufletului. Nici nu-ți dau voie ca în 
ceasul în care se împotriveşte să-i întuneci cugetul şi 
judecata, înăbuşindu-i cu povara ta partea principală a 
inimii”, 

Sfântul Grigorie Palama, comentând cazul demoni- 
zatului din Evanghelie, care se târa pe jos, făcea spume la 
gură şi scrâşnea din dinți, dă următoarea explicație: 
„Diavolul pune stăpânire pe creier, care se află în partea 
de sus a trupului, şi de acolo comandă tot trupul”. Atunci 
când creierul suferă, apar probleme serioase ale nervilor 
şi muşchilor, fapt care duce la cutremurări şi mişcări 
făcute fără voie de toate membrele trupului, şi îndeosebi 
de bărbiile celor demonizați. Şi din pricina tulburării 
organelor interioare, răsuflarea devine grea, lichidele ies 
pe gură sub formă de spumă, trupul se deshidratează şi se 
usucă. Şi Sfântul încheie, propunând două mijloace de 
tămăduire: dacă bolnavul se găseşte pur şi simplu sub 
„înrâurire” diavolească, atunci, pentru că este încă stăpân 
pe sine, îşi poate reveni prin nevoința sa duhovnicească, 
şi îndeosebi prin rugăciune şi post. Însă dacă diavolul şi-a 
făcut „sălaş” înlăuntrul său şi el i-a devenit mădular, nu 
mai poate face nimic de unul singur. Atunci trebuie să se 
lupte pentru el „cu post şi rugăciune” (Matei 17: 21) alți 
fraţi, şi, desigur, cei care au înlăuntrul lor Sfântul Duh. 
Doar în felul acesta se poate izbăvi de demoni. 

Imaginea pe care o prezintă demonizaţii este respin- 
gătoare, şi de aceea Părinţii ne sfătuiesc să nu-i scârbim, 
nici să-i învinovățim, ci să ne rugăm pentru ei. Purtarea 

aceasta este justificată de Sfântul Casian: „Trebuie să 
credem nezdruncinat în două lucruri”, spune el. „Primul, 
demonizatul nu este înrâurit de demoni fără îngăduința 
lui Dumnezeu. Şi al doilea, că orice provine de la 
Dumnezeu, oricât de neplăcut sau plăcut ne-ar părea în 
ceasul acela, ne este trimis de cel mai blând Părinte, de cel 
mai mângâietor Doctor, spre folosul nostru. Aşadar, toți 
cei supuşi încercărilor sunt ca nişte copii care sunt 
încredințați pedagogului. În felul acesta ei cultivă sme- 
renia, încât să plece în viața de dincolo cu totul curăţaţi. 
Suferă doar în viața de acum o mică încercare: sunt dați, 
după cum spune apostolul, lui satana, „spre pieirea 
trupului, ca duhul să se mântuiască în ziua Domnului 
Iisus” (I Corinteni 5: 5)”. 

În continuare, Sfântul îi dă o dimensiune biseri- 
cească acestei teme: „Să nu-i nesocotim”, spune, „pe cei 
demonizaţi, ci să ne rugăm neîncetat pentru ei, precum 
am face-o pentru mădularele unui singur trup, şi să ne 
facem părtaşi cu toată inima noastră şi cu blândeţe 
spontană suferinţei lor — căci, dacă un mădular suferă, toate 
mădularele suferă împreună (I Corinteni 12: 26) —, ştiind că, 
de vreme ce toți împreună suntem mădularele aceluiaşi 
trup, nu putem ajunge la desăvârşire fără aceştia, după 
cum spun şi Sfinții de dinaintea noastră” (vezi 
Evrei 11: 39-40). 


Cum îi înfruntăm 


Dumnezeu a venit pe pământ, spune evanghelistul 
Ioan, „ca să strice lucrurile diavolului” (I Ioan 3: 8), dar şi 
pentru a-l nimici pe diavol prin moartea Sa pe cruce: „Ca 
să surpe prin moartea Sa pe cel ce are stăpânirea morții, 
adică pe diavolul” (Evrei 2: 14). 

Înainte de răstignirea Lui, Hristos a „zădărnicit”, a 
nimicit lucrările diavolului, conducându-i pe oameni la 
pocăință şi vindecând bolnavi şi demonizați. Vindecările 
acestea au fost expresia distrugerii eshatologice a 
lucrărilor diavoleşti. Însă prin moartea pe cruce şi cobo- 
rârea Sa în iad, a zădărnicit tăria diavolului şi puterea lui 
asupra morții. 

Hristos n-a distrus dintr-o dată şi definitiv înrâu- 
rirea satanei asupra noastră, ci i-a micşorat puterea şi ne-a 
dat mijloacele pentru a-i zădărnici cursele. Adică nu 
suntem scăpați de atacurile diavolului, dar ni s-au dat 
armele pentru a-l birui. Mai întâi, Domnul, prin cele trei 
ispite cu care a fost încercat în pustie (Matei 4: 1-11), ne-a 
arătat felul în care ne războieşte diavolul, dar şi putinţa, 
pe care ne-a dăruit-o, să-l biruim. Căci ispitirea aceasta a 
Domnului conține toate ispitele pe care le poate primi un 
om. 

Hristos le-a dat ucenicilor Săi puterea de a-l nimici pe 
diavol: „lată, v-am dat putere să călcați peste şerpi şi peste 
scorpii şi peste toată puterea vrăjmaşului” (Luca 10: 19). 
Lucrarea apostolilor şi, în general, a păstorilor Bisericii este 
să-i călăuzească pe oameni de la tirania diavolului la 
libertatea fiilor lui Dumnezeu. Această grijă pastorală a fost 
continuată şi de apostolul Pavel, când se ruga pentru 
creştinii din Roma: „lar Dumnezeul păcii va zdrobi repede 
sub picioarele voastre pe satana” (Romani 16: 20). 

Sfinții, cu puterea lui Dumnezeu, l-au zdrobit pe 
diavol şi de multe ori au umilit părerea de sine şi trufia 
lui, cum s-a întâmplat, de pildă, cu avva Teodor, care cu 
rugăciunea lui „a legat” trei demoni în fața chiliei sale şi 
i-a „dezlegat” după multele lor rugăminți. 

Experiența bogată a Sfinţilor ne-a învăţat şi pe noi 
mijloacele prin care-l putem învinge pe diavol şi scăpa de 
cursele şi uneltirile lui. Poveţele şi sfaturile lor sunt 

preţioase. Pe cele mai importante le vom enumera, cât 
mai pe scurt posibil, în continuare: 

1. Este necesar să păstrăm în noi harul Sfântului Duh, 
pe care l-am primit la Botezul nostru. În păstrarea lui 
constă, de altfel, toată lupta noastră duhovnicească. 
Fiindcă acesta este cel care ne înarmează în „bătălia“ 
noastră duhovnicească. Arme care nu sunt lumești, ci 
sunt puternice înaintea lui Dumnezeu, ca să dărâme 
întăriturile şi gândurile şi toată trufia care se ridică 
împotriva cunoaşterii lui Dumnezeu” (parafrază la II Co- 
rinteni 10: 4-5). „Într-adevăr, atâta vreme cât Sfântul Duh 
Se află în noi, satana nu poate pătrunde şi rămâne în 
adâncul sufletului nostru” (Sfântul Diadoh al Foticeii). 
Pentru că „duhurile rele se tem foarte tare de harul 
Sfântului Duh, şi mai ales atunci când acesta se revarsă 
din belşug, prin curățirea noastră cu studiu şi rugăciune 
nerisipită” (Sfântul Nichita Stithatul). Prezenţa harului 
dumnezeiesc în om este foc care arde duhurile rele şi 
distruge toate uneltirile lor. 

2. E nevoie de îndrăzneală şi credința că Dumnezeu 
ne va ajuta negreşit. „Staţi împotriva diavolului”, ne în- 
deamnă Sfântul Iacov, „şi el va fugi de la voi” (Iacov 4: 7). 
Împotrivirea îndrăzneață îl fugăreşte. Trebuie însă să fie 
însoțită de credință: „staţi împotrivă, tari în credință” 
(I Petru 5: 9). Credinţa este scutul care poate zădărnici 
toate săgețile aprinse ale celui viclean (Efeseni 6: 16). Este 
încredințarea nezdruncinată şi statornică că Dumnezeu ne 
stă alături. Şi, „dacă Dumnezeu este cu noi, cine este 
împotriva noastră?” (Romani 8: 31). Aşadar, când sufletul 
este plin de îndrăzneală şi vitejie duhovnicească, „îi vede 
pe demoni alergând ca nişte fugari” (Sfântul Nichita 
Stithatul). 

3. Apostolul Pavel ne îndeamnă să „îmbrăcăm 
platoşa dragostei” (I Tesaloniceni 5: 8). Deoarece, după 

cum comentează Sfântul Casian, „dragostea înconjoară şi 
ocroteşte părțile vitale ale inimii noastre, se împotriveşte 
loviturilor aducătoare de moarte ale patimilor, respinge 
loviturile vrăjmaşilor şi împiedică săgețile demonilor să 
pătrundă în omul nostru lăuntric”. 

4. Acelaşi apostol ne propune încă o armă de apă- 
rare: „Puneţi-vă”, zice, „coiful nădejdii de mântuire” 
(parafrază la I Tesaloniceni 5: 8). Într-adevăr, nădejdea 
este armă mântuitoare în vreme de ispită. Este „coiful 
care ocroteşte capul. Capul nostru este Hristos. Şi trebuie 
ca, în vremea necazurilor şi a prigoanelor, să-L acoperim 
mereu în noi cu coiful nebiruit al nădejdii bunătăților 
viitoare, păzind, mai presus de toate, credința noastră în 
EI întreagă şi neclintită. Căci, dacă ne vor fi nimicite alte 
mădulare ale trupului, putem trăi şi infirmi. Însă dacă ne 
lipseşte Capul, Hristos, atunci nu vom putea să rămânem 
vii nici măcar un minut” (Sfântul Casian). 

5. Pregătirea sufletească a noastră, cu trezvie (prive- 
ghere) necontenită şi rugăciune neîntreruptă, îl dezar- 
mează pe vrăjmaş de o armă puternică, care este atacul 
neaşteptat. Întrucât nu cunoaştem când ne vor ataca 
demonii şi în ce fel, trebuie să fim mereu pregătiți. 
Apostolul Petru ne îndeamnă: „Fiţi treji, privegheați. 
Potrivnicul vostru, diavolul, umblă, răcnind ca un leu, 
căutând pe cine să înghită” (I Petru 5: 8). La această 
pregătire sufletească ne îndeamnă Însuşi Hristos, 
spunând: „Privegheaţi şi vă rugați, ca să nu intrați în 
ispită” (Matei 26: 41). Rugăciunea, când este însoţită de 
trezvie, devine cea mai puternică armă împotriva 
diavolului, nu numai pentru apărare, dar şi pentru atac. 
Părinţii o numesc „biciul“ demonilor. Îndeosebi se 
recomandă mult-folosita „rugăciune a lui lisus”, chema- 
rea Maicii Domnului şi a Sfinţilor acelora care au primit 
de la Dumnezeu harisma asupra demonilor. 


73 


6. În afară de rugăciune, în izgonirea duhurilor rele 
ne ajută mult şi postul, şi, în general, toate nevoințele 
duhovniceşti, pentru că strunesc patimile, ofilesc plăcerile 
trupeşti şi dau minţii vitejie. Domnul ne-a spus: „Acest 
neam de demoni nu iese decât numai cu rugăciune şi cu 
post” (Matei 17: 21). Prin asceză, adică prin lupta pentru 
păzirea poruncilor lui Hristos, dobândim virtuțile. Şi, fără 
osteneală, nicio virtute nu ajunge la desăvârşire. Virtuţile 
sunt arme duhovniceşti. Toate împreună alcătuiesc o 
armură puternică, pe care apostolul Pavel ne îndeamnă 
s-o purtăm, pentru a înfrunta cu ajutorul ei uneltirile 
diavolului: „Îmbrăcaţi-vă cu toată armătura lui Dumne- 
zeu, ca să puteți sta împotriva uneltirilor diavolului” 
(Efeseni 6: 11). 

7. Răbdarea nădăjduitoare din vremea ispitelor ne ține 
moralul ridicat, încât să întâmpinăm atacurile demonilor 
cu trezvie. „Să alergăm cu stăruință în lupta care ne stă 
înainte“, ne îndeamnă apostolul Pavel (Evrei 12: 1). 

8. Smerita cugetare, de asemenea, este virtutea care 
atrage cu deosebire harul lui Dumnezeu şi face din suflet 
o cazemată de netrecut în fața atacurilor turbate ale 
diavolului. Prin aceasta sunt zădărnicite toate cursele 
vrăjmaşului, după cum spun Părinţii. Căci este cu nepu- 
tință să fie amăgit un om care nu se încrede în cugetul şi 
în judecata sa, ci trăieşte după cum îl povăţuieşte 
părintele lui duhovnicesc. 

9. O altă armă necesară în lupta cu duhurile rele este 
discernământul. Sfântul loan Sinaitul spune că „trebuie să 
ne înarmăm cu mult discernământ, ca să cunoaştem când 
trebuie să luptăm cu pricinile patimilor, şi cu care, şi până 
la ce nivel, dar şi ceasul în care trebuie să ne retragem. 
Căci există cazuri când trebuie să alegem retragerea, 
datorită slăbiciunii noastre, ca să nu fim omorâți”. 

10. Studierea cuvântului lui Dumnezeu, de asemenea, 
îl împiedică pe diavol să se apropie de noi. Sfântul loan 
Gură de Aur spune că, „dacă diavolul nu îndrăzneşte să 
intre în casa în care există o Evanghelie, cu atât mai mult 
nu se va atinge de sufletul care studiază cuvintele 
Evangheliei”. Acelaşi Sfânt ne încredințează că, „atunci 
când diavolul vede scrisă în sufletul nostru legea lui 
Dumnezeu, nu se va apropia, ci de departe ne va întoarce 
spatele. Căci nimic nu este mai înfricoşător pentru acela şi 
pentru cugetele rele pe care ni le sădeşte, ca mintea care le 
studiază pe cele dumnezeieşti”. 

Nu trebuie, de altfel, să ne scape din vedere că 
cuvântul lui Dumnezeu este numit uneori de apostolul 
Pavel „sabia Duhului” (Efeseni 6: 17), atunci când este 
enumerat printre armele cu care este alcătuită armura lui 
Dumnezeu, iar alteori „e viu şi lucrător şi mai ascuţit 
decât o sabie cu două tăişuri” (Evrei 4: 12), care poate să 
deosebească şi să taie orice lucru trupesc şi pământesc 
care se află înlăuntrul nostru. 

11. Participarea la slujbele Bisericii este izvorul 
principal de reaprovizionare a noastră în războiul împo- 
triva demonilor. Sfântul Ignatie Teoforul ne povățuieşte: 
„Sârguiţi-vă să vă adunaţi mai des pentru a-l mulțumi şi 
a-L slăvi pe Dumnezeu. Fiindcă, atunci când vă adunați 
deseori în acelaşi loc, puterile satanei sunt distruse şi tăria 
lui nimicitoare este surpată de armonia credinței noastre”. 

12. Puterea diavolească este distrusă nu numai prin 
rugăciunea de obşte, dar şi prin Tainele sfințitoare săvâr- 
şite în Biserica lui Dumnezeu. Prin Sfântul Botez, de pildă, 
omul se eliberează de sub tirania diavolului, prin 
Mirungere se pecetluieşte cu harul Duhului Sfânt, iar prin 
participarea cu vrednicie la Sfânta Împărtăşanie devine „de 
un trup” şi „de un sânge” cu Hristos. Dobândeşte vitejie 
duhovnicească, care-l face de nebiruit şi înfricoşător în 

fața diavolului: „Ca nişte lei care varsă flăcări, aşa plecăm 
de la Sfânta Împărtăşanie, făcându-ne înfricoşători 
diavolului” (Sfântul loan Gură de Aur). 

13. Diavolul se teme mult de pocăință şi de 
spovedania sinceră, care se face cu zdrobire adâncă şi cu 
râvna noastră smerită pentru ucenicie. Prin mărturisirea 
păcatelor noastre părintelui duhovnicesc, „tăiem” drep- 
turile diavolului şi punem în loc părtăşia noastră cu 
Hristos. Îndeosebi în cazul unui război satanic puternic şi 
neobişnuit provocat de necunoaşterea şi neatenţia 
noastră, trebuie să alergăm la epitrahilul duhovnicului şi 
să cerem cu smerenie şi pocăință adevărată mila lui 
Dumnezeu. Taina spovedaniei are puterea dumnezeiască 
de a vindeca rănile sufleteşti, pe care le provoacă 
uneltirile diavolului, şi de a-l readuce pe om la echilibrul 
său sufletesc şi trupesc. 

14. „Unelte“ importante şi cu bune rezultate, care au 
puterea de a dărâma „fortărețele“ demonilor, sunt Maslul 
şi Agheasma. 

Ungerea cu untdelemn sfințit din Taina Sfântului 
Maslu este folosită din anii apostolici şi până astăzi, 
pentru vindecarea bolilor trupeşti şi sufleteşti (vezi Iacov 
5: 14-15). Sfinții apostoli, în călătoriile lor, „scoteau mulți 
demoni şi ungeau cu untdelemn pe mulți bolnavi şi-i 
vindecau” (Marcu 6: 13). Şi deoarece multe boli se 
datorează lucrărilor demonice, Maslul îl izbăveşte pe 
bolnav nu numai de boală, dar şi de duhurile rele care au 
provocat-o. De aceea, în rugăciunile acestei slujbe, untde- 
lemnul sfinţit este numit „sabie împotriva demonilor” şi 
„izbăvire de toată lucrarea diavolească”. 

Apa binecuvântată a agheasmei, de asemenea, este 
„leac al sufletelor şi al trupurilor, şi izbăvire de toată 
puterea potrivnicului”, fiindcă se sfințeşte prin chemarea 
Sfântului Duh, cu binecuvântarea pe care o face preotul şi 

cu înmuierea sfintei Cruci. Este folosită în multe prilejuri 
şi nevoi ale vieții cotidiene, atât pentru atragerea 
binecuvântării lui Dumnezeu, cât şi pentru tămăduirea 
bolilor sau izgonirea duhurilor rele. 

15. O altă „armă nebiruită” este Sfânta Cruce, care-l 
face pe diavol să tremure când este folosită împotriva lui 
de către credincioşii care participă conştiincios la viața 
tainică a Bisericii. Sfântul Nicodim Aghioritul ne 
povăţuieşte: „Pentru a vă feri de vrăjitorii şi de lucrarea 
demonilor, să purtați cu toții — mici şi mari, bărbați şi 
femei — la gât Sfânta Cruce.” Demonii tremură şi fug 
departe atunci când văd forma crucii. De altfel, după cum 
i-au mărturisit chiar ei Sfântului loan de Bostra, care avea 
putere asupra duhurilor necurate, de trei lucruri se tem 
cel mai mult: de Cruce, de Sfântul Botez şi de Sfânta 
Împărtăşanie. 

16. Pentru înlăturarea „deochiului” şi a vătămării 
trupeşti şi materiale provocate de lucrarea demonică, 
există, cum am spus, o „rugăciune specială de deochi”, pe 
care preoții o citesc bolnavilor. Rugăciuni asemănătoare 
există şi pentru „înlăturarea sau nimicirea oricărei 
vrăjitorii ori lucrări satanice”, pentru vindecarea de bolile 
provocate de invidia diavolului etc. 

Pentru a se feri de deochi, mulţi frați de-ai noştri, 
înrâuriți de superstiții, îşi atârnă pe ei diferite talismane: 
mărgele albastre, funde roşii etc. Asemenea talismane, de 
obicei, sunt prinse de mame şi de bunice pe hainele sau 
pe pernele pruncilor, ca să nu „le fie de deochi”. Însă 
toate acestea sunt plăsmuirile diavolului şi aduc un 
rezultat potrivnic, căci niciodată nu îndepărtează cineva 
răul, chemându-i lângă el pe cei care-l provoacă, adică pe 
demoni. Trebuie să se folosească doar Sfânta Cruce, care 
zdrobeşte puterile satanice. 

Alții, iarăşi, chiar şi oameni care merg regulat la 
biserică, cu intenţie bună şi nebănuind uneltirile demo- 
nilor, obişnuiesc să „descânte de deochi”, murmurând 
diferite rugăciuni tainice şi folosind fie cărbuni aprinşi, fie 
sare, fie untdelemn şi apă. Obiceiurile acestea, însă, nu se 
potrivesc cu duhul Bisericii, ele sunt clar diavoleşti. Se 
întâmplă, desigur, de multe ori, ca diavolul să se retragă 
dinadins de la cei deocheaţi, ca să-i facă pe oameni să 
creadă în acest fel de descântece şi nu în rugăciunile 
Bisericii noastre. Astfel, în viața noastră zilnică suntem 
supuşi unei „stăpâniri demonice”, întreținută de supers- 
tiții, preveniri şi stres, care fugăresc harul, pacea şi 
binecuvântarea lui Dumnezeu. 

17. Dacă cineva, cu îngăduința lui Dumnezeu, este 
stăpânit de duhul satanic, trebuie să alerge la preoți, ca să 
i se citească exorcismele. Exorcismele sunt rugăciuni spe- 
ciale ale Bisericii, prin care preotul Îl roagă pe Dumnezeu 
să izgonească demonii din omul pe care au pus stăpânire. 
N-au nicio legătură cu „descântecele”, care sunt invocări 
vrăjitoreşti, după cum am subliniat în capitolul trecut. 

Elementul de bază al exorcismelor este chemarea 
numelui lui Hristos, „care este mai presus de orice nume“ 
(Filipeni 2: 9) şi pe care apostolii îl chemau spre a alunga 
demonii şi a vindeca orice boală. Însuşi Hristos a făgă- 
duit: „În numele Meu demoni vor izgoni” (Marcu 16: 17). 
Aceeaşi tactică a fost urmată de creştinii din primele 
veacuri, după cum ne încredințează Sfântul Iustin: „Toți 
deinonii ies din cei exorcizați şi sunt biruiţi şi supuşi cu 
puterea numelui lui lisus”. În acelaşi duh sunt scrise şi 
rugăciunile de exorcizare, ce sunt cuprinse în cărţile de 
rugăciune şi folosite până astăzi. 

Al doilea element al exorcismelor este alungarea 
duhului necurat: preotul îi porunceşte să plece imediat 

din făptura lui Dumnezeu, eliberându-i şi sufletul şi 
trupul celui înrobit cu legăturile diavoleşti. 

Fericitul părinte Paisie spunea că exorcismele, ca să 
aibă rezultat bun, trebuie să fie însoțite de pocăință şi 
spovedanie. „Când diavolul a dobândit puteri mari 
asupra omului şi a pus stăpânire pe el, atunci trebuie să se 
afle pricina, pentru ca aceste puteri să fie anulate. Altfel, 
oricât de multe rugăciuni ar face ceilalți, acela nu pleacă... 
Cel demonizat trebuie mai întâi să se ajute pe sine, încât 
să afle cu ce a greşit de a fost demonizat, să se pocăiască, 
să se spovedească şi apoi, dacă e nevoie, să i se citească 
exorcismele. Căci demonul poate pleca chiar şi numai 
prin rugăciunea de iertare”. Acelaşi părinte spunea că, 
odată cu exorcismele, „demonizații sunt ajutați mult când 
preoții citesc cu durere numele lor la proscomidie”. 

18. Ca un ultim mijloc de înfruntare a duhurilor 
rele, vom vorbi despre nesocotirea lor. Există, desigur, 
cazuri în care, cum am spus, trebuie să ne împotrivim 
diavolului, după îndemnul Sfântului Iacov: „Staţi 
împotriva diavolului, şi el va fugi de voi” (Iacov 4: 7). 
Există, însă, şi alte împrejurări, în care ne este mai de folos 
să ne ferim de o înfruntare directă cu el. E mai bine să 
alergăm la Hristos, nesocotindu-l pe diavol şi cursele sale. 
Fericitul părinte Porfirie spunea: „Nesocotiţi patimile, nu 
vă ocupați cu diavolul. Întoarceţi-vă la Hristos!... 
Dorindu-L pe Hristos, puterea sufletului pleacă din 
cursele satanei şi merge la Acela... Dacă ne nevoim şi-L 
iubim pe Hristos, atunci dobândim harul dumnezeiesc. 
Înarmați cu harul dumnezeiesc, nu mai suntem în 
primejdie şi diavolul ne vede şi pleacă... Înfruntarea 
răului cu harul lui Dumnezeu se face fără vărsare de 
sânge şi fără osteneală... Vă aflați în întuneric şi vreți să vă 
izbăviți? Nu vă străduiţi să-l alungaţi lovindu-l. Nu veți 
izbuti nimic. Vreți lumină? Faceţi o mică deschizătură, şi 

va intra o rază de soare, va veni lumina. În loc să-l 
izgoniți pe vrăjmaş, ca să nu intre în voi, deschideți-vă 
braţele pentru a primi îmbrățişarea lui Hristos. Acesta 
este mijlocul desăvârşit: să nu războiţi răul față către faţă, 
ci să-L iubiți pe Hristos, lumina Lui, şi răul se va retrage”. 


Pedeapsa — iadul 


Duhurile rele, după ce s-au îndepărtat cu voia lor de 
fericirea dumnezeiască şi şi-au pierdut însuşirea înge- 
rească, au ajuns cele mai nefericite ființe din întreaga 
zidire. Mai târziu, desigur, ele au pricinuit căderea omu- 
lui, şi nefericirea, răutatea şi neorânduiala au luat dimen- 
siuni universale. De-atunci toată făptura „împreună sus- 
pină şi împreună are dureri până acum” (Romani 8: 22). 
Păcatul şi moartea, cu toate urmările lor mizerabile, au 
intrat în viața lumii preschimbate, întunecate şi vicioase, 
care s-a format prin răzvrătirea şi neascultarea făpturilor 
față de Ziditor. Diavolul a primit acum un rol stăpânitor 
în lumea aceasta, pentru că a fost primul care a păcătuit 
(| loan 3: 8). Continuă, desigur, să păcătuiască neîn- 
trerupt, târându-i şi pe oameni în păcat, care provoacă 
moartea (Romani 5: 12). 

În continuare, diavolul a luat denumirea de 
„stăpânitor al lumii” şi se laudă că este stăpân peste 
„toate împărăţiile lumii” (Luca 4: 5). Acest lucru însă, nu-i 
micşorează nefericirea. În realitate, atât el cât şi demonii 
lui rămân nişte ființe tragice, care gustă din frica şi 
durerea iadului. Trăiesc încontinuu sub povara neliniştii 
pentru pedeapsa pe care urmează s-o primească şi le e 
teamă să nu fie pedepsiţi înainte de a le sosi ceasul (Matei 
8: 29). Căci cunosc că le-a mai rămas „puţină vreme” 

(Apocalipsa 12: 12) şi că „focul veşnic” a fost pregătit 
pentru ei (Matei 25: 41). 

De altfel, venirea lui Hristos pe pământ le-a umilit 
puterea şi le-a făcut viața mai lipsită de nădejdi. 
Evanghelistul loan spune că „pentru aceasta s-a arătat 
Fiul lui Dumnezeu, ca să strice lucrurile diavolului” 
(I loan 3: 8). Adică prezența dumnezeiască a nimicit 
tirania demonică, în care era înrobit neamul omenesc. 
Fiindcă Hristos „a umblat făcând bine şi vindecând pe toți 
cei asupriți de diavolul” (Fapte 10: 38). Şi Domnul nu s-a 
oprit doar la nimicirea lucrurilor diavolului, dar şi a 
diavolului însuşi, prin moartea Lui de voie pe cruce: „Ca 
să surpe prin moartea Sa pe cel ce are stăpânire asupra 
morții, adică pe diavolul” (Evrei 2: 14). Şi într-adevăr, „El 
a dezbrăcat domniile şi puterile şi le-a dat pe față cu 
hotărâre, biruind asupra lor prin cruce” (Coloseni 2: 15). 
De altfel, cu puţin înainte de patimile Sale, a vestit că a 
sosit ceasul în care stăpânitorul lumii acesteia să fie 
„aruncat afară” (loan 12: 31). 

După Răstignire, diavolul a suferit o a doua rană 
adâncă şi dureroasă, prin coborârea lui Hristos în iad. 
Acolo şi-a pierdut puterea pe care o avea peste sufletele 
morților, fiind umilit şi gustând din osânda şi pedeapsa 
lui de după sfârşitul lumii. 

A primit, desigur, şi alte răni grave, prin Învierea şi 
Înălțarea lui Hristos, precum şi prin pogorârea Sfântului 
Duh în ziua Cincizecimii. De atunci, adversarul lui 
principal, asupra căruia unelteşte lucrările sale viclene, 
este Biserica, trupul lui Hristos şi „iconomul” Tainelor 
Sale; sunt membrii slăviți şi vrednici ai Bisericii, care au 
primit de la Hristos puterea şi tăria „asupra duhurilor 
necurate”: apostolii şi ucenicii Lui; Sfinţii şi credincioşii 
din toate veacurile, care „s-au lepădat” de satana şi „s-au 
unit” cu Hristos. 

Însă nimicirea şi osândirea definitivă a diavolului şi 
a tuturor duhurilor rele se va înfăptui la a Doua Venire a 
lui Hristos şi la Judecata de Apoi. În cartea sfântă a 
Apocalipsei, acolo unde este descris profetic sfârşitul 
lumii, vedem că un înger coboară din cer, ținând în mână 
cheia adâncului şi un lanț mare, pentru a-l prinde pe 
„balaur, pe şarpele cel vechi, care este diavolul şi satana... 
ca să nu mai amăgească popoarele” (20: 1-3). Aceeaşi 
scenă este descrisă şi de apostolul Petru, când spune că 
„Dumnezeu i-a aruncat pe demoni în iad şi, legându-i cu 
legăturile întunericului, i-a dat să fie păziți până la 
Judecată” (parafrază la II Corinteni 2: 4). Atunci, la 
această Judecată de Apoi, după cum ne înştiințează iarăşi 
Apocalipsa, diavolul va fi aruncat „în iezerul de foc şi de 
pucioasă, unde este şi fiara şi proorocul mincinos, şi vor fi 
chinuiți acolo, zi şi noapte, în vecii vecilor” (20: 10). Şi nu 
numai diavolul, demonii şi Antihristul, dar şi „moartea şi 
iadul” vor fi aruncate „în râul de foc” (20: 14). 

Apostolul Pavel, într-o minunată referire a lui la 
întregirea lucrării izbăvitoare a lui Hristos, spune că, la 
sfârşitul veacurilor, „întru numele lui lisus tot genun- 
chiul se va pleca, al celor cereşti, al celor pământeşti şi al 
celor de dedesubt, şi toată limba va mărturisi că Domn 
este lisus Hristos, întru slava lui Dumnezeu Tatăl” 
(Filipeni 2: 10-11). 

Hristos a fost, este şi va fi „toate” (Coloseni 3: 11). 
Demonii şi lucrările lor vor fi nimiciți, şi împreună cu ei şi 
moartea. Astfel, orice credincios nevoitor, care se supune 
cu încredere şi ascultare voii lui Dumnezeu, nu trebuie să 
se teamă întru nimic de duhurile rele, căci „s-a mutat din 
moarte la viață” (loan 5: 24) şi gustă din bunătăţile 
împărăției cerurilor. 

II. 
Culegere de povestiri despre duhurile rele 


1. 
Apariţii şi lucrări 


Căderea primilor oameni 


În ziua a şasea a zidirii lumii, Dumnezeu i-a plăs- 
muit pe primii doi oameni, Adam şi Eva, şi i-a aşezat într- 
o grădină minunată, Eden, pentru a o îngriji şi păzi. În 
grădina aceea, raiul, existau pomi frumoşi, cu roade 
bogate. Doi dintre aceştia, aşezaţi în mijlocul grădinii, 
erau pomul vieţii şi pomul cunoaşterii binelui şi răului. 

— Din toți pomii aceştia ai grădinii sunteți liberi să 
mâncaţi, i-a zis Dumnezeu lui Adam. Însă din pomul 
cunoaşterii binelui şi răului nu trebuie să mâncaţi nicio- 
dată, altfel veți muri şi vă veți despărți de Mine. 

Cel mai viclean dintre animalele pe care le zidise 
Dumnezeu era şarpele. Aşadar, într-o zi, diavolul a luat 
chip de şarpe şi a apărut în fața Evei. 

— Dumnezeu v-a oprit să mâncaţi din toți pomii 
raiului? a întrebat-o cu viclenie. 

— Nu, a răspuns Eva. Putem mânca din roadele 
tuturor pomilor, în afară de cel aflat în mijlocul grădinii. 
„Să nu mâncaţi din roadele acestuia, ne-a spus Dum- 
nezeu, nici să le atingeţi, căci altfel veți muri”. 

— Nu veţi muri! a sâsâit şarpele. Dar Dumnezeu 
ştie că, în ziua în care veți mânca din acesta, vi se vor 
deschide ochii şi veți fi şi voi precum Dumnezeu, 
deosebind binele de rău. De aceea v-a oprit să mâncaţi. 

Femeia, fără să vrea, a privit mai atent pomul şi i-a 
plăcut. S-a gândit că fructele lui sunt gustoase. A cules, 
aşadar, unul din acestea şi l-a gustat. Apoi i-a dat şi 
bărbatului său să mănânce din el. Şi atunci, deodată, s-a 
petrecut ceva ciudat: li s-a părut că li se deschid ochii. Şi 
au văzut că sunt goi. Au rupt imediat frunze dintr-un 
smochin şi şi-au acoperit goliciunea. 

Pe înserate, au auzit glasul Domnului, care umbla 
prin rai. De frică şi ruşine, s-au ascuns în spatele 
copacilor. 

— Unde eşti, Adame? a strigat Dumnezeu. 

— Am auzit glasul Tău, i-a răspuns acela, şi m-am 
temut, căci sunt gol. De aceea am alergat şi m-am ascuns. 

— Cine ţi-a spus că eşti gol? Nu cumva ai mâncat 
din pomul pe care ţi-am poruncit să nu-l atingi? a întrebat 
Domnul. 

— Femeia pe care mi-ai dat-o mi-a oferit rodul 
pomului şi am mâncat, s-a dezvinovățit Adam. 

Dumnezeu s-a întors spre Eva. 

— De ce-ai făcut asta? 

— lată, şarpele m-a amăgit şi am mâncat... 

Atunci Dumnezeu a zis către şarpe: 

— Blestemat să fii pentru ceea ce ai făcut, cel mai 
blestemat dintre toate dobitoacele pământului! Pe pântece 
să te târăşti şi țărână să mănânci toată viața ta. Vrăjmăşie 
voi pune între tine şi femeie, între urmaşii tăi şi urmaşii ei. 
Unul dintre aceştia (lisus Hristos) îţi va zdrobi capul, iar 
tu îi vei înțepa doar călcâiul. 

Şi femeii i-a spus: 

— Voi înmulți necazurile şi suferinţele tale. În 
dureri îţi vei naşte copiii. Vei avea nevoie de bărbatul tău 
şi acela îți va fi stăpân. 

Iar bărbatului i-a spus: 

— Cu sudoarea feţei tale te vei hrăni, până ce, 
murind, te vei înapoia în țărâna din care ai fost plăsmuit. 
Căci pământ eşti şi în pământ te vei întoarce. 

Apoi, după ce Dumnezeu le-a făcut îmbrăcăminte 
de piele şi i-a îmbrăcat pe Adam şi Eva, a zis: 

— lată, omul s-a făcut ca unul dintre Noi, cunos- 
când binele şi răul. Aşadar, pentru a nu-şi întinde mâna 
să mănânce şi din pomul vieţii, şi în felul acesta să devină 
nemuritor, şi împreună cu el şi răutatea, o să-l izgonesc 
din rai. 

Şi, într-adevăr, i-a scos pe primii oameni din gră- 
dina Edenului şi le-a poruncit heruvimilor să păzească 
drumul care ducea la pomul vieții. 

[Facerea 1: 26-27; 2: 4-17; 3: 1-24] 


Mult-încercatul lov 


Între marile chipuri ale Vechiului Testament se dis- 
tinge Iov, care locuia împreună cu soția şi copiii săi în 
ținutul Uz, din Arabia. Îl iubea pe adevăratul Dumnezeu, 
şi nu pe idoli, precum cei din vremea lui. Deşi era foarte 
bogat, trăia după voia dumnezeiască şi era împodobit cu 
toate virtuțile. Era drept, iubitor de oameni, ospitalier, 
neprihănit şi înțelept, se bucura de respectul general al 
celor mari şi mici. 

Însă diavolul îl invidia pentru toate acestea. Şi într-o 
zi a apărut în fața Domnului: 

— De unde vii? l-a întrebat Acela. 

— Am colindat pe pământ, i-a răspuns el. 

— Ai aflat pe undeva om mai evlavios şi mai bun 
decât lov? 

— Nu. Dar are toate motivele să Te respecte. Îl 
ocroteşti şi pe el şi bunurile lui, îi binecuvântezi lucrările 

şi îi înmulțeşti vitele. Lipseşte-l de toate acestea şi vei 
vedea cum Te va huli! 

— Aşa crezi? lată, îţi dau în stăpânire toate bunurile 
lui. Însă de el să nu te atingi. 

Diavolul a plecat îndată, pentru a-şi urzi planul său 
viclean. Şi n-a întârziat să-l pună în practică. ` 

Într-o zi, în vreme ce Iov stătea liniştit şi lipsit de 
griji, veni un slujitor şi-i spuse: 

— Boii arau şi asinii păşteau lângă ei, când deodată 
au venit tâlharii. I-au luat pe toți, iar pe slujbaşi i-au 
înjunghiat. Doar eu am scăpat şi am venit să-ți vestesc 
nenorocirea. 

N-a apucat să termine, când un alt slujnic sosi 
alergând. 

— Foc din cer a căzut, a zis, şi a ars oile şi păstorii 
tăi. Doar eu am scăpat, şi-am venit să-ți spun. 

În acelaşi ceas a sosit şi un al treilea slujitor al lui 
Iov, strigând: 

— Caldeii ne-au atacat, au luat cămilele şi i-au ucis 
pe toți tovarăşii mei. Doar eu am scăpat. 

Şi, ca şi când acestea nu erau de ajuns, a venit şi un 
altul, ca să vestească încă o nenorocire: 

— Fiii şi fiicele tale mâncau şi beau în casa fratelui 
lor cel mare. Însă deodată s-a iscat din deşert o vijelie 
puternică şi a dărâmat casa. Copiii tăi au fost îngropați 
sub dărâmături. 

Atunci lov s-a ridicat, şi-a sfâşiat hainele, şi-a tăiat 
părul — aşa se făcea în vremea aceea în semn de doliu — şi 
a căzut cu fața la pământ, închinându-se la Dumnezeu. 

— Gol am ieşit din pântecele mamei mele, a zis, şi 
gol mă voi întoarce în pământ. Domnul mi-a dat toate 
bunătățile, Domnul mi le-a luat. După cum a crezut că-i 
bine, aşa a făcut. Fie binecuvântat în veci numele Lui. 

Astfel, cu toate nenorocirile acelea care au venit 
peste el, n-a cârtit, n-a hulit, n-a păcătuit deloc. 

Diavolul, însă, nu s-a dat bătut. A apărut iarăşi 
înaintea lui Dumnezeu. 

— Ai văzut acum ce fel de om este robul meu, lov? 
i-a spus Acela. Nu există pe pământ un altul ca el. Te-am 
lăsat să-i iei toate bunurile. Cu toate acestea, niciun 
cuvânt rău n-a ieşit din gura lui. 

— Pentru viaţă şi sănătate, pe toate le jertfeşte omul, 
s-a dezvinovăţit diavolul. Ia loveşte-l cu vreo boală grea, 
şi vei vedea cum Te va huli! 

— Îl dau în mâna ta, ca să-l ispiteşti. Dar ai grijă să 
nu-i iei viața. 

După aceea, diavolul i-a provocat lui Iov răni cum- 
plite, de la cap până la picioare. Iar acela a ieşit afară din 
cetate, s-a aşezat pe-o grămadă de bălegar uscat şi îşi 
scărpina rănile cu un ciob de argilă. 

Timpul a trecut. Însă din gura lui Iov n-a ieşit vreo 
vorbă de cârtire împotriva lui Dumnezeu, cu toate că şi 
femeia lui îl îndemna să hulească şi să dea un sfârşit vieții 
sale chinuite. 

După aceea, Dumnezeu, răsplătind răbdarea şi cre- 
dinţa lui, l-a scăpat de boală şi i-a dat bunătăţi îndoite față 
de cele avute înainte. 

[lov 1: 1-2; 10: 42] 


Ispitele lui Hristos 
După Botezul Său, lisus a fost călăuzit de Sfântul 
Duh în pustie, pentru a înfrunta ispitele diavolului. 


Patruzeci de zile şi nopți n-a mâncat nimic. Atunci a 
apărut diavolul şi I-a spus: 

— Dacă eşti Fiul lui Dumnezeu, porunceşte ca 
aceste pietre să se preschimbe în pâini. 

Dar lisus a răspuns: 

— Scriptura spune că „omul nu va trăi numai cu 
pâine, ci cu orice cuvânt care iese din gura lui Dum- 
nezeu”. 

După aceea vicleanul L-a dus la Ierusalim, L-a 
aşezat pe cel mai înalt loc al templului şi I-a spus: 

— Dacă eşti Fiul lui Dumnezeu, aruncă-Te jos; căci 
Scriptura zice: „Le va da poruncă pentru Tine îngerilor 
Săi şi Te vor ridica pe brațele lor, ca să nu Ți se lovească 
piciorul de vreo piatră”. 

— Însă în altă parte, a răspuns Hristos, Scriptura 
spune: „Nu trebuie să-L ispiteşti pe Domnul, Dumnezeul 
tău”. 

La urmă, diavolul L-a urcat pe un munte înalt şi I-a 
arătat de acolo toate împărățiile lumii. 

— Toată puterea şi toată strălucirea acestor 
împărății, I-a spus, mi-a fost dată mie, şi eu o pot da cui 
vreau. Dacă-mi cazi la picioare şi mi Te închini, vor fi 
toate ale Tale. 

Însă Iisus a răspuns: 

— Piei din fața mea, satană! Scriptura spune 
limpede: „Doar Domnului, Dumnezeului tău să I te 
închini şi doar pe acesta să-L slujeşti”. 

Astfel, diavolul L-a lăsat şi a plecat. Atunci au venit 
îngerii lui Dumnezeu şi ÎI slujeau. 

[Matei 4: 1-11; Luca 4: 1-13] 


Învierea sinucigaşului 


Sfântul Martin făcătorul de minuni era conducător 
de oşti. S-a lepădat însă de rangurile lumești, de slavă şi 

bogăţie, şi s-a făcut monah. Pentru marea sa virtute, a fost 
cinstit cu treapta arhierească şi a fost aşezat păstor al 
cetății Constantina, astăzi Tours, din Franța. 

Într-o zi, Sfântul umbla prin cetate. Ajungând în 
piață, a întâlnit o mulțime de oameni agitați. Bărbaţi, 
femei şi copii erau adunați în jurul unui tânăr, care zăcea 
la pământ, mort. După cum i s-a spus, se sinucisese cu 
puțin timp înainte. Se spânzurase!... 

lerarhul, după ce a privit în tăcere trupul neîn- 
suflețit al tânărului, a spus cu convingere: 

— Răul acesta se datorează lucrării demonice. 

După aceea, întorcându-se spre răsărit, a îngenun- 
cheat şi s-a rugat vreme îndelungată. Când s-a ridicat, şi-a 
țintuit iarăşi privirea asupra mortului şi a strigat 
poruncitor: 

— Duh viclean şi necurat, care l-ai îndemnat pe 
acest tânăr să se spânzure, în numele Domnului nostru 
lisus Hristos, arată-te aici, în fața noastră, ca să te vedem! 

Într-adevăr, în aceeaşi clipă, demonul a apărut în 
faţa ochilor uimiți ai mulțimii. Era negricios şi urât. Ochii 
îi erau roşii ca focul, iar buzele vinete. Limba îi atârna 
afară ca la un câine turbat şi în mâinile sale lungi ținea o 
frânghie. 

— Spune-ne, duh necurat, care este lucrarea ta? l-a 
întrebat Sfântul. 

— Eu îi îndemn pe oameni la sinucidere, a răspuns 
demonul. Această lucrarea mi-a fost încredințată de 
căpetenia mea, satana. 

— Şi pe tânărul acesta de ce l-ai pus să se sinucidă? 

— lată, mai întâi era idolatru şi după aceea a 
devenit creştin. Dar nu ținea poruncile lui Hristos. Nu se 
gândea la viața veşnică. Trăia după voia sa vicleană. 
Cădea cu voia lui în păcate grele. Şi la urmă şi-a pierdut 
cu totul nădejdea în mântuire. Aflându-l aşadar deznă- 

dăjduit, n-am scăpat prilejul. I-am sădit cugetul de a se 
spânzura, ca să-l am tovarăş în iadul cel veşnic. 

— Răufăcătorule! a strigat ierarhul. Nu ajunge că 
l-ai împins la pierzanie pe acest sărman, acum spui că el e 
de vină? În numele lui lisus Hristos îți poruncesc să te 
duci să locuieşti în pustie! Iar la sfârşitul veacurilor să te 
spânzuri cu tovarăşii tăi în iad, în focul cel nestins care a 
fost pregătit pentru voi. 

Îndată demonul s-a făcut nevăzut. Atunci fericitul 
Martin s-a rugat fierbinte deasupra mortului. 

— Dumnezeul şi Domnul meu, a spus, îndurarea Ta 
este nemăsurată şi iubirea Ta de oameni negrăită. Nu 
nesocoti, aşadar, făptura Ta. Aruncă-Ți privirea cea 
milostivă peste robul Tău şi înviază-l, ca să se sfințească 
Preasfânt Numele Tău. 

După cuvintele acestea de rugăciune, mortul şi-a 
deschis ochii şi s-a ridicat în picioare. Şi, privind în jurul 
său cu cutremurare, a căzut plângând la picioarele 
ierarhului. 

— Îți mulțumesc, Sfinte al lui Dumnezeu, a zis cu 
recunoştinţă, pentru că nu m-ai lăsat în locul acela 
înfricoşător şi amar al iadului! Te rog acum, călăuzeş- 
te-mă pe calea mântuirii... 

— Astăzi, fiule, ai gustat chinurile iadului. Ai văzut 
cât de mare este răul provocat omului de păcate. 
Pocăieşte-te, deci, şi urăşte-le pe acestea. 

Episcopul iubitor de Dumnezeu i-a dat tânărului 
multe asemenea poveţe, înainte de a-l lăsa să plece cu 


pace. 
[62] 

Ispitele Sfintei Mavra 


Ispitele diavoleşti au atacat-o şi pe slăvita mucenică 
Mavra (t 283), în vreme ce murea pe cruce pentru cre- 
dinţa în Hristos. 

Nouă zile şi nopți a stat pe cruce, înainte de a-şi 
încredința sufletul în mâinile Domnului, după cum s-a 
întâmplat de altfel şi cu soțul ei, Sfântul Timotei. În prima 
noapte a căzut în extaz. A văzut îndată apropiindu-se de 
ea un om cu chip de copil, care zâmbea şi ținea în mână 
un pahar plin cu miere şi lapte. I l-a apropiat de buze şi 
i-a spus dulce: 

— ]a-l şi bucură-te de el. Pentru tine l-am adus. Te 
va întări. 

Însă Sfânta, care se ruga neîncetat, nu s-a grăbit să 
primească paharul. Voia să-l încerce. 

— Cine eşti? l-a întrebat. 

— Sunt îngerul lui Dumnezeu. 

— Dacă eşti cine spui, hai să plângem împreună şi 
să ne rugăm la Cel Răstignit. 

Acela s-a făcut că nu pricepe şi a întors discuţia spre 
o altă temă. 

— Ştii ceva? i-a spus. Văzându-te pe cruce, fără 
hrană, mi-a fost milă de tine. Vei reuşi, oare, să continui? 

— Cine te-a trimis să-mi spui aceste cuvinte? l-a 
întrebat cu voce slabă. Nu ştii că prin răbdare, înfrânare şi 
rugăciune mă voi sui pe culmi? 

Şi fără să mai spună ceva, a început să se roage. 

— Cruce a lui Hristos, mântuieşte-mă cu puterea ta! 
a strigat la un moment dat. 

L-a văzut atunci pe vizitatorul necunoscut întorcân- 
du-şi fața spre apus şi făcându-se fum. A priceput. 


95 


„Îngerul” nu era decât un demon scârbos, care venise s-o 
amăgească în ultimele ei ceasuri. 

Peste puţin timp, a vizitat-o un altul. Acesta se făcea 
c-a luat-o pe braţe, a ridicat-o şi a dus-o la un râu larg. 
Între malurile lui curgeau lapte şi miere! 

— Apleacă-te şi bea cât doreşti, i-a şoptit acest nou 
„binefăcător” al ei. 

La oferta lui ademenitoare, Sfânta a răspuns: 

— N-o să gust apă sau vreo altă băutură, dacă 
buzele mele nu vor atinge potirul lui Hristos cel Răstignit. 
Acest potir dăruieşte mântuire şi viață, viață veşnică. 

Necunoscutul s-a aplecat spre râu, şi-a întins 
palmele şi a băut. Îndată laptele şi mierea au pierit. Pe râu 
curgea acum un noroi roşu, sânge şi țărână! În aceeaşi 
clipă demonul a dispărut şi Sfânta s-a aflat iarăşi atârnată 
de cruce. 

[100] 


Copacul demonic 


În comuna Plakomitis din Lichia, exista în anii 
Sfântului Nicolae (+ 330) un copac uriaş. În vârful acelui 
copac locuia un demon, trimis de diavol pentru a-i chinui 
pe oameni. Cei ce se apropiau de el îşi ieşeau din minţi şi 
pălăvrăgeau vrute şi nevrute. Dar şi animalele lor mureau 
din pricina lucrării demonice. 

Rugăminţile şi rugăciunile îndelungate ale sătenilor 
n-aveau niciun rezultat. Unii voiau să taie copacul, dar nu 
puteau. De fiecare dată când încercau acest lucru, aşchiile 
săreau asupra lor, rănindu-i sau chiar omorându-i. Astfel, 
nimeni nu voia să se apropie. În cele din urmă au 
deznădăjduit şi au început să plece din locul acela, 
părăsindu-şi pământurile şi casele. 

Între timp au auzit de minunile pe care le făcea 
arhiepiscopul Nicolae. Au venit, aşadar, la acesta, mulți 
locuitori ai Plakomitisului, au îngenuncheat în faţa lui, 
i-au povestit chinurile lor şi l-au rugat cu lacrimi în ochi: 

— Miluieşte-ne, robule al lui Dumnezeu, Nicolae! 
Fie-ţi milă de noi! Treci cu vederea păcatele noastre şi 
ajută-ne, căci vom pieri cu toții. 

— Credeţi că vă pot izbăvi de demon cu puterea 
Domnului? i-a întrebat ierarhul. 

— Da, sfinte arhiepiscop! au spus toți într-un glas. 
Pe toate le poți, cu harul Atotputernicului Dumnezeu. 

În dimineața următoare, după o noapte de rugă- 
ciune, Sfântul a plecat însoțit de popor. 

Demonul, când şi-a dat seama că vine episcopul 
făcător de minuni, i-a chemat în ajutor şi pe alţi demoni. 

— „Să învie Dumnezeu şi să se risipească vrăjmaşii 
Lui...”, a început să psalmodieze Sfântul, în vreme ce se 
apropia de locul demonizat. 

Ajungând înaintea copacului, le-a poruncit celor 
mai tineri: 

— Luaţi topoarele şi tăiați-l! 

Dar nimeni n-a îndrăznit să pună în faptă porunca. 
Toţi erau înfricoşaţi. Atunci Sfântul a luat un topor şi a 
lovit copacul de trei ori, zicând: 

— „În numele Tatălui şi al Fiului şi al Sfântului 
Duh”. Veniţi acum, nu vă fie teamă! 

Şase bărbaţi au prins curaj, s-au apropiat şi au 
început să lovească cu topoarele. Peste puţin timp, copa- 
cul a fost tăiat. 

Însă demonii nu l-au lăsat să cadă. L-au ținut, l-au 
ridicat şi l-au aruncat asupra oamenilor. Aceştia, văzând 
că copacul cade peste ei, au strigat cu groază: 

— Sfinte arhiepiscop, izbăveşte-ne! 

lar acela, cu puterea lui Dumnezeu, şi-a întins 
mâinile, a prins copacul şi l-a culcat la pământ. 

Poporul, văzând minunea aceea înfricoşătoare, L-a 
slăvit pe Domnul şi i s-a închinat marelui Său ierarh. 

Demonii, neputincioşi în fața puterii dumnezeieşti a 
Sfântului, au luat-o la fugă. Însă fericitul Nicolae l-a prins 
pe demonul copacului şi l-a paralizat. 

— Stai, necurate! i-a strigat şi, făcând semnul crucii, 
l-a aruncat la pământ. 

Atunci acela a scos un strigăt atât de puternic, încât 
locul s-a cutremurat. 

— Te jur pe Cel care ţi-a dat această putere şi tărie, 
l-a rugat pe Sfânt, nu-mi face rău! Lasă-mă să plec şi-ţi 
făgăduiesc că nu voi mai reveni în acest loc. 

— N-o să pleci de aici dacă nu-mi arăţi cine te-a 
trimis şi care este lucrarea ta, a spus Sfântul. 

— Eu eram mare şi tare în cer, înainte de a cădea... 
Acolo mă aflam când Dumnezeu a zidit uscatul... Eram 
stăpân peste fulgere şi tunete. Țineam în frâu ploile, 
vânturile şi norii. Pe mine, cel ce sunt în fața ta, mă 
respectau toate puterile cereşti. Dar am căzut împreună 
cu căpetenia legiunii mele... Şi acum acela m-a trimis aici, 
ca să-i chinuiesc pe oameni. Până când... până când tu 
m-ai înrobit. 

— Te-am înrobit spre binele tău, preavicleanule, i-a 
spus Sfântul zâmbind. 

Acolo aproape se afla o stâncă mare. Sfântul a 
pecetluit-o cu semnul crucii. Îndată ea s-a spart în două şi 
din locul spărturii a izvorât foc. Fericitul Nicolae i-a 
poruncit demonului să intre în crăpătura plină cu foc. 
După aceea, făcând din nou semnul crucii, a poruncit 
stâncii să se închidă. Apoi s-a întors către lume şi a spus: 

— În locul în care a fost copacul, să zidiţi o biserică. 
Şi din acel copac să luaţi oricâte lemne vă trebuie pentru 
această construcție. 

Creştinii au făgăduit să facă după cum le-a poruncit 
Sfântul. Şi acela, după ce a binecuvântat locul şi pe 
oameni, a plecat la Mira. 

[49] 


Sfânta Marina 


În Antiohia Pisidiei a trăit şi a mărturisit pentru 
Hristos Sfânta Mare Mucenică Marina (t secolul IV). 

Curând, Sfânta a rămas orfană de mamă. Atunci 
tatăl ei, Edesie, preot vestit al idolilor, i-a încredințat-o 
unei femei, care era însă creştină pe ascuns. Astfel, micuța 
Marina a primit educație creştină. În adâncul sufletului ei 
s-a înrădăcinat sămânţa credinţei, care nu va întârzia să-şi 
arate roadele dulci ale virtuţii şi muceniciei. 

La vârsta adolescenţei l-a pierdut şi pe tatăl său. 
Avea cincisprezece ani atunci când administratorul 
Pisidiei, Olimvrie, a văzut-o într-o zi în cetate. A fost 
fermecat de frumuseţea ei îngerească şi a dorit s-o ia de 
soție. 

A poruncit imediat să fie adusă în fața lui. Însă 
chipul i s-a înnourat când a aflat de credinţa ei în 
adevăratul Dumnezeu. A început s-o linguşească, s-o ia 
cu binişorul, să-i făgăduiască multe, pentru a se lepăda de 
Hristos şi a se închina dumnezeilor lui mincinoşi. Dar în 
zadar. Marina a rămas neclintită, gata să le înfrunte pe 
toate pentru Mirele nemuritor al sufletului său. 

Administratorul a închis-o în temniţă şi a torturat-o 
cumplit. Însă ea, întărită de dumnezeiescul har, a 
înfruntat toate chinurile cu nădejde şi vitejie minunată. 

Văzând diavolul că n-o poate cuceri pe această 
copiliță prin slujitorul său, Olimvrie, s-a umflat de răutate 
şi a hotărât s-o războiască chiar el. 

A provocat, aşadar, un cutremur mare în pivniţa în 
care era întemnițată Marina, s-a preschimbat într-o fiară 
înfricoşătoare şi a apărut în faţa ei. Din gura şi din ochii 
lui ieşeau flăcări de foc, care o înconjurau pe Sfântă. Dinţii 
îi erau albi şi limba roşie ca sângele, iar un mormăit 
scârbos împrăştia frica. 

Marina s-a pierdut cu firea pentru o clipă, dar cu 
credinţă a alergat la arma nebiruită a rugăciunii. Însă fiara 
s-a aruncat asupra ei şi şi-a deschis larg gura, pentru a o 
înghiți. Atunci Sfânta a chemat numele atotputernic al 
Domnului şi cu mâna şi-a făcut semnul crucii. Asta a fost! 
Îndată fiara aceea înfricoşătoare s-a făcut nevăzută. 

Mucenica L-a slăvit pe Dumnezeu şi s-a pregătit 
pentru un nou atac al celui viclean, care, într-adevăr, n-a 
întârziat. Satana s-a repezit acum asupra ei în alt chip, 
prefăcându-se într-un om cu cap de lup şi cu coarne şi 
coadă. Însă Marina, încurajată de biruinţa ei dinainte, l-a 
apucat de coarne şi l-a nimicit, lovindu-l în cap şi-n spate 
cu un ciocan aflat lângă ea. Ruşinat încă o dată, diavolul a 
dispărut. De atunci n-a mai cutezat să se apropie de 
Sfântă. 

După plecarea lui, o lumină blândă, care ieşea din- 
tr-o cruce mare, a inundat temnița. Pe cruce a apărut un 
porumbel alb şi totodată s-a auzit un glas dulce: 

— Fericită eşti tu, Marina, roabă credincioasă a 
Domnului, pentru că l-ai biruit pe vrăjmaşul cel viclean. 
Fericită eşti tu, căci a sosit ceasul să primeşti cununa 
slavei veşnice şi să locuieşti împreună cu fecioarele 
înțelepte în cămara de nuntă din ceruri. 


[2] 

Ispitele Sfântului Antonie cel Mare 


Încă de la începutul vieţii sale monahale, Sfântul 
Antonie cel Mare (t 356) a fost încercat de ispite 
înfricoşătoare. Diavolul îi şoptea: 

— Antonie, ce-i aia trăire ascetică? Ai uitat de 
moşiile tatălui tău, de rude, de bogății, de slavă, de toate 
înlesnirile? Nu ştii că ai şi tu nişte drepturi în viață? Că 
drumul virtuţii este greu şi aproape de neizbutit? Că 
trupul îţi este neputincios şi că nu va suferi chinurile la 
care-l supui? 

%* 

Altădată, iarăşi, i-a tulburat cugetul în timpul 
somnului, cu gânduri scârboase. Lua chiar şi chipul unor 
femei goale, ca să-l arunce în desfrânare, sau a fiarelor 
sălbatice, ca să-i provoace frica. 

Pe toate acestea Sfântul le războia prin rugăciune, 
post, pătimire şi cugete sfinte, care-i înălțau mintea la 
Hristos; cugetele despre nemurirea sufletului, despre 
viaţa viitoare, despre fericirea veşnică a Sfinţilor şi iadul 
nesfârşit al păcătoşilor stingeau flăcările ispitelor şi-l 
eliberau din cursele diavolului. 

x 

Într-o noapte, lângă chilia Sfântului Antonie cel 
Mare s-au adunat mulți demoni şi au făcut asemenea 
gălăgie, încât ai fi crezut că se cutremură universul. I s-a 
părut că i-au dărâmat chilia şi că fiare sălbatice îl atacau 
de pretutindeni. 

Locul s-a umplut cu lei, urşi, pantere, tauri, lupi, 
şerpi şi scorpioni. Fiecare fiară acționa în felul său. Leii 
mârâiau, gata să se arunce asupra prăzii lor. Taurii îşi 
arătau coarnele amenințător. Lupii alergau să-l atace. 

Şerpii se târau prin preajma lui. Şi toate făceau un zgomot 
înspăimântător. 

Peste puțin timp, au început să-l muşte şi să-l 
lovească. Trupul Sfântului era chinuit de dureri cumplite. 
Însă sufletul lui nu s-a îndoit. În vreme ce suspina de 
durere, s-a adresat vrăjmaşilor: 

— Dacă aveaţi într-adevăr putere asupra mea, ar fi 
fost îndeajuns o singură fiară pentru a mă omorî. Însă 
pentru că Dumnezeul meu v-a strivit, vă străduiți să mă 
înfricoşați prin mulțimea voastră. 

Vrăjmaşii au scrâşnit din dinţi şi au dispărut. 

* 


Altădată s-au înfățişat înaintea lui în chipuri 
luminoase. 

— Am venit să-ți facem lumină, i-au spus. 

Sfântul a închis ochii şi s-a adunat la rugăciune, 
până ce aceia au plecat ruşinați. 

Odată diavolul a venit în chipul unui uriaş măreț şi 
i-a zis: 

— Eu sunt puterea lui Dumnezeu! Ce vrei să-ți 
dăruiesc? 

Sfântul, după ce L-a chemat pe Dumnezeu în ajutor, 
a suflat spre faţa uriaşului. Şi acela a dispărut îndată. 

x 


În vremea postului, iarăşi, diavolul s-a apropiat de 
el în chip de monah, ținând o bucată de pâine în mână, şi 
i-a spus: 

— Frate, mănâncă acum şi lasă extremele. Te vei 
îmbolnăvi, şi ce se va întâmpla cu tine? 

Sfântul a început atunci să se roage. Diavolul a ieşit 
ca fumul pe uşă şi a pierit. 


[7] 

Tânguirea diavolului 


Odată Sfântul Antonie cel Mare a auzit bătăi în uşa 
chiliei sale. Deschizând, a văzut în faţa lui un om înalt şi 
urât. 

— Cine eşti? l-a întrebat. 

— Sunt satana. 

— Ce cauţi aici? 

Atunci acela a început să se tânguiască. 

— De ce monahii şi toți creştinii mă învinuiesc pe 
nedrept? De ce mă blestemă în fiecare ceas? 

— Tu de ce-i ispiteşti? 

— Nu-i ispitesc eu, ei singuri se tulbură. Eu acum 
sunt total neputincios. N-au citit psalmul, „Vrăjmaşului 
i-au lipsit de tot săbiile şi cetățile i le-ai sfărâmat”? Eu nu 
mai am sălaş, nici săgeată, nici cetate. Pretutindeni se află 
creştini, iar pustia s-a umplut de monahi. Să se păzească, 
aşadar, pe ei şi să nu mă blesteme pe nedrept. 

Surprins de aceste cuvinte, Sfântul i-a spus: 

— Tu eşti mereu mincinos. Însă acum, fără să vrei, 
ai rostit adevărul. Căci într-adevăr Hristos, prin venirea 
Lui pe pământ, te-a slăbit şi te-a strivit. 

Diavolul, îndată ce a auzit numele lui Hristos, a 
dispărut ca un fum. 

[78] 


Pocăința monahului 


Ucenicul Sfântului Antonie cel Mare, avva Pavel 
(+ secolul IV), s-a dus odată la o mănăstire. În ceasul 
rugăciunii a intrat în biserică, dar a stat lângă uşă şi se 
uita la fiecare monah care intră. Primise de la Dumnezeu 

harul străvederii şi putea distinge starea sufletească a 
fiecăruia, aşa cum vedem noi starea lui exterioară. 

Vedea, aşadar, intrând în biserică frați cu o înfăţi- 
şare strălucitoare şi față luminoasă, fiind însoțiți de câte 
un înger. A venit însă şi un frate sărman, însoțit de 
mulțimi de demoni, având pe cap un căpăstru cu care-l 
trăgeau spre ei, iar îngerul său păzitor stătea întristat 
departe de el. 

Cuviosul Pavel a lăcrimat văzându-l în această stare 
şi, de tristeţe, se lovea cu mâinile în piept. Monahii erau 
nedumiriți de purtarea lui şi îl rugau să intre în biserică. 
Acela însă a rămas afară, jelind pentru starea fratelui. 

După ce s-a terminat slujba, avva Pavel a început 
să-i urmărească din nou pe monahii care ieşeau din 
biserică. Şi l-a văzut pe fratele acela ieşind acum cu fața 
luminoasă. Îngerul păzitor se apropiase cu bucurie de el, 
iar demonii, întristați, stăteau departe. Văzând aceasta, 
părintele cel străvăzător a strigat de bucurie: 

— O, cât de nemărginită este iubirea de oameni şi 
bunătatea lui Dumnezeu! 

I-a adunat îndată pe toți monahii mănăstirii şi le-a 
povestit ce a văzut înainte de a începe slujba şi după 
terminarea ei. După aceea l-a rugat pe frate să spună ce i 
s-a întâmplat şi cum i-a dăruit Dumnezeu acea schimbare 
minunată. Şi acela, în fața tuturor, a început să 
mărturisească: 

— Eu sunt om păcătos şi am trăit afundat în desfrâ- 
nare. Astăzi însă, intrând în biserică, l-am auzit pe 
proorocul Isaia, sau mai bine-zis pe Însuşi Dumnezeu, 
spunând prin gura aceluia: „Spălați-vă şi vă curăţaţi. 
Aruncaţi departe de voi păcatele, şi eu vă voi albi ca 
zăpada”. La aceste cuvinte m-am cutremurat, am suspinat 
şi l-am spus lui Dumnezeu: Tu, Care ai venit în lume spre 
a-i mântui pe păcătoşi, ceea ce ai făgăduit prin proorocul 

Tău făptuieşte şi pentru mine, mizerabilul şi nevrednicul. 
Îţi făgăduiesc că nu voi mai face nimic rău! Voi părăsi 
orice fărădelege. De aici înainte Te voi sluji cu inimă 
curată. Primeşte, Doamne, această pocăință a mea, această 
hotărâre a mea, ca să mă depărtez de tot păcatul. 
Auzind frații aceste cuvinte, s-au umplut de cucer- 
nicie şi L-au slăvit pe Dumnezeu. 
[75] 


Porumbel sau cioară? 


Avva Nichita povestea despre doi monahi care s-au 
hotărât să se nevoiască împreună. A spus, aşadar, unul în 
sinea lui: „Voi face mereu ceea ce vrea fratele meu”. Dar 
şi celălalt s-a gândit la fel: „Mă voi supune fratelui meu”. 
Au trăit astfel, întru iubire, mulţi ani. 

Însă diavolul i-a invidiat şi s-a pus să-i despartă. S-a 
aşezat lângă chilia lor, apărând în fața unuia în chip de 
porumbel, iar în fața celuilalt în chip de cioară. 

— Vezi porumbelul ăsta? a întrebat unul. 

— E cioară, a răspuns celălalt. 

— Nu, e porumbel! 

Contrazicându-se unul pe altul, au început să se 
certe. N-au întârziat să se bată şi să se rănească. 

După trei zile însă, şi-au revenit. Au priceput să 
fuseseră amăgiţi de vrăjmaş. Şi după ce şi-au pus metanie 
unul altuia, au trăit până la sfârşit nedespărțiți. 

[79] 

Puterea smereniei 


Odată diavolul i-a invidiat pe doi monahi, care erau 
frați după trup, şi a trimis un demon ca să-i despartă. 

Într-o seară, aşadar, în vreme ce fratele mai mic 
aprindea candela, prin lucrarea demonului, s-a împie- 
dicat. Candela de argilă a căzut şi s-a spart. Atunci fratele 
mai mare, înfuriat, l-a lovit pe cel mic. Acela, însă, i-a pus 
metanie şi i-a spus: 

— Nu te supăra, frate, îmi voi îndrepta greşeala. 

În clipa aceea o putere dumnezeiască l-a legat pe 
demon şi a început să-l chinuiască. Când l-a dezlegat de 
dimineaţă, acela a mers la căpetenia sa şi i-a povestit 
întâmplarea. 

Un preot al idolilor s-a nimerit să audă povestirea 
demonului. Şi s-a cutremurat atât de mult de ea, încât a 
hotărât să se boteze creştin şi, în continuare, părăsind 
lumea, a devenit monah. De la început a pus smerenia ca 
temelie a vieţii sale monahale. 

— Eu însumi, spunea şi repeta, am auzit de la 
demon că smerenia îi zădărniceşte puterea. Adică, atunci 
când îi tulbură pe monahi, dacă pun metanie unul altuia, 
puterea satanică este zădărnicită. 

[87] 


Demonul îmbuibării pântecelui 


Un monah se nevoia mâncând o dată pe zi, la 
ceasurile trei după amiază. Însă odată i s-a făcut foame 
chiar de dimineaţă. S-a războit atunci, spunându-şi în 
cuget că nu va mânca până la nouă. S-a făcut nouă, dar 
s-a silit să nu mănânce până la doisprezece. Şi când a sosit 

ora doisprezece, şi-a muiat pâinea şi s-a aşezat să 
mănânce. Dar iarăşi s-a ridicat, spunând în sinea lui: „Mai 
bine să aştept până la trei”. În fine, la ora trei, după ce şi-a 
făcut rugăciunea, a văzut prin simţuri lucrarea diavolului, 
care-l războise toată ziua, ieşind ca un fum din rucodelia 
lui şi înălțându-se la cer. După aceea, monahului a încetat 
să-i mai fie foame. 

[87] 


Avva Marcel 


Citim în Pateric despre avva Marcel, care se nevoia 
într-o peşteră, la poalele munților Liban, lângă o cetate 
mică. Era om blând şi înțelept, şi de aceea câştigase 
încrederea locuitorilor din regiune. 

Avva a rămas în locul acela şase ani şi a încercat 
multe ispite de la demoni, care se străduiau în toate 
chipurile să-l îndepărteze de lângă peşteră şi să-l facă să 
renunţe la viaţa isihastă. Cu toate acestea, viteazul ascet le 
răbda pe toate cu nădejde uimitoare. 

În cele din urmă, diavolul a încercat şi această 
uneltire. A luat chipul părintelui şi a început să cutreiere 
pe drumurile cetății. Când vedea o femeie mergând 
singură, se apropia de ea şi, folosind cuvinte necuviin- 
cioase, o îndemna să cadă în păcat, spunând că n-ar fi 
nimic rău să se desfrâneze cineva pe ascuns. 

Vicleanul a făcut asta nu o dată sau de două ori, ci 
de multe ori. Femeile le spuneau întâmplarea bărbaților 
lor, şi astfel scandalul se răspândea în toată cetatea. 

Aşadar, într-o zi, bărbaţii s-au adunat în biserica 
centrală, şi acolo epitropul arhieriei, care venise pentru a 
cerceta cazul, le-a chemat pe femei şi le-a întrebat: 

— Este adevărat că aşa s-au petrecut lucrurile? 

Atunci acelea, mai mult de douăzeci la număr, au 
răspuns cu convingere: 

— Nu o dată sau de două ori, ci de multe ori ne-a 
silit să păcătuim cu el. 

Din păcate, niciunul din ei nu şi-au închipuit că 
toate sunt o urzeală demonică bine pusă la cale. Astfel, 
câțiva tineri robuşti s-au hotărât să meargă şi să-l izgo- 
nească pe părinte cu de-a sila. S-au dus la el, l-au bătut 
sălbatic, i-au smuls barba, l-au târât afară din chilie şi l-au 
lăsat plin de vânătăi în mijlocul drumului. 

Mai târziu l-au găsit nişte trecători din Viritos. I-a 
rugat să-l ducă în chilia sa. Acolo, încet-încet, şi-a revenit. 
Însă bărbații cetății se duceau din când în când şi-l 
deranjau, îl înjurau, îl băteau. Optsprezece luni a ținut 
această situație. Avva nici n-a murmurat, nici nu s-a 
împotrivit. Îi mulțumea doar lui Dumnezeu şi se ruga 
pentru mântuirea batjocoritorilor lui. 

În cele din urmă, epitropului arhieriei i s-a desco- 
perit că cele pe care le atribuiseră părintelui erau 
închipuire demonică. Atunci tinerii care-i făcuseră rău, 
precum şi femeile care-l învinuiseră, au fost demonizați şi 
au început să scoată spume pe gură. 

Când au aflat locuitorii regiunii, au alergat cu 
pocăință ca să-i ceară iertare lui avva Marcel şi să ia 
binecuvântare de la el. Însă avva apucase să plece pe 
ascuns spre muntele Nitriei. 


[87] 
Ce-i biruie pe demoni 
Spunea maica Teodora că exista un anahoret care 


avea harisma de a-i izgoni de la oameni pe demoni. 
Acesta, deci, îi întreba: 

— Ce vă face pe voi să plecați de la om? Postul? 

— Păi nici noi nu mâncăm, nici nu bem, au răspuns. 

— Nu cumva privegherea? 

— Păi nici noi nu dormim. 

— Atunci, nu cumva trăirea în pustie? 

— Şi noi în pustie locuim mereu. 

— Aşadar ce vă alungă pe voi de la om? 

— Doar un singur lucru ne biruie: smerita cugetare! 
[72] 


Ispitele cuviosului Pahomie 


„Căpetenia” trăirii de obşte, cuviosul Pahomie 
(t 358), era războit cu sălbăticie de către demoni. 

Odată l-au făcut să creadă că are loc un cutremur 
înfricoşător. Atunci acela a început să rostească tare 
cuvintele psalmului: „Dumnezeu este scăparea şi tăria 
noastră...” 

Altădată, pentru a-l face să râdă, s-au adunat mulţi, 
s-au împărțit în două grupuri, au legat o frunză de copac 
cu frânghii groase şi se ajutau unul pe altul s-o tragă după 
ei, ca şi cum ar fi fost o stâncă uriaşă. Cuviosul a suspinat 
atunci şi s-a uitat în altă parte. 

Odată demonii l-au înconjurat cu cinste, ca şi cum ar 
fi fost vreun stăpân, şi spuneau între ei: 

— Faceți loc să treacă omul lui Dumnezeu! 

Acela şi-a pus nădejdea în Domnul şi i-a nesocotit. 

Odată a venit un demon lângă el şi i-a spus: 

— Fericit eşti tu, Pahomie! Eu sunt Hristos. Sunt 
tare mulțumit de tine şi am venit să te vizitez. 

Cuviosul, simțind înlăuntrul lui o tulburare, a 
început să se gândească: „Prezența lui Hristos umple 
sufletul de bucurie, nu de teamă şi slavă deşartă. Însă eu 

acum sunt tulburat şi plin de cugete trufaşe. Aşadar în 
fața mea se află diavolul”. 
S-a ridicat îndată şi s-a repezit asupra lui, spunând: 
— Blestemat eşti tu şi lucrările tale! 
Vrăjmaşul îndată s-a preschimbat în fum, lăsând în 
chilie o duhoare puternică. 
[93] 


„Fierăria” monahului 


Era un monah care cădea deseori, prin lucrare 
diavolească, în păcatul desfrânării. Se nevoia însă, să nu 
lepede schima monahală şi se ruga cu suspine la Dumne- 
zeu, zicând: 

— Doamne, fie că vreau, fie că nu, izbăveşte-mă! Eu 
sunt plăsmuit din țărână şi poftesc păcatul, Tu însă, ca un 
Dumnezeu puternic, împiedică-mă. Nu e minune mare să 
Te miluieşti de un om drept şi curat, ci să-l izbăveşti pe 
cel păcătos. Arată-mi deci, mie, mila Ta, Doamne, căci în 
mâinile Tale mă încredinţez eu, ticălosul. 

Această rugăciune era rostită de monah în fiecare zi. 
Într-o noapte, după ce cu puţin înainte păcătuise, s-a 
ridicat iarăşi să se roage. Atunci demonul, uimit de 
nădejdea şi de îndrăzneala pe care acela le avea la 
Dumnezeu, s-a arătat în faţa lui şi i-a spus: 

— Cum de nu roşeşti de ruşine, când stai înaintea 
lui Dumnezeu şi chemi numele Lui? 

— Chilia aceasta a mea este o fierărie, i-a răspuns 
monahul. Dai o lovitură de ciocan şi primeşti una. Voi 
răbda aici până la moarte, luptându-mă cu tine, până în 
ultima zi a mea. Şi să ştii că nu voi înceta să mă rog 
împotriva ta, atâta vreme cât tu nu vei înceta să mă 

războieşti; şi vom vedea până la urmă cine va birui, tu sau ` 
Dumnezeu! 

Când a auzit aceste vorbe, diavolul, înfricoşat, a 
răspuns: 

— Cu adevărat voi înceta să te războiesc, ca să nu 
devin pricina încununării tale, prin răbdarea de care dai 
dovadă. 

Chiar în ziua aceea demonul l-a lăsat şi a plecat. 
Atunci fratele a fost cuprins de cucernicie şi a început 
să-şi plângă păcatele. Astfel, prin răbdarea lui, şi-a găsit 
drumul mântuirii. 

[87] 


„Slavă... Acum şi pururea...” 


Avva Eusebie, presbiterul Mănăstirii Paithos, a 
povestit cum un demon, luând chip de monah, s-a dus la 
chilia unui părinte şi a bătut la uşă. Părintele i-a deschis şi 
i-a spus: 

— Bine ai venit. Roagă-te! 

Diavolul s-a mulțumit să spună: 

— „Acum şi pururea şi în vecii vecilor. Amin”. 

— Roagă-te! i-a spus din nou părintele. 

— „Acum şi pururea şi în vecii vecilor. Amin”. 

— Spune: „Slavă Tatălui şi Fiului şi Sfântului Duh”. 

Dar demonul, imediat ce a auzit aceste nume sfinte, 
a dispărut ca şi cum ar fi fost ars de un foc. 

[90] 

Legarea a trei demoni 


Avva Teodor al Fermei se nevoia la Schit pe la 
sfârşitul secolului al IV-lea. 

Într-o zi a venit un demon, vrând să intre în chilia 
lui. Dar acela, cu puterea lui Dumnezeu, l-a prins şi l-a 
legat afară. 

Peste puţin a încercat să intre un alt demon. Dar şi 
pe acesta l-a legat părintele. 

În fine, a venit şi un al treilea. Şi, văzându-i legați pe 
ceilalți doi, a întrebat: 

— De ce staţi aici, afară? 

— Ascetul care este înăuntru, au răspuns ei, nu ne 
lasă să intrăm. 

Atunci acela şi-a pus în gând să intre în chilie. Dar a 
avut aceeaşi soartă cu ceilalți tovarăşi ai lui. 

Cei trei demoni, legați în felul acesta şi înfricoşați de 
rugăciunile lui avva Teodor, l-au rugat: 

— Dezleagă-ne şi lasă-ne să plecăm! 

— Duceţi-vă, le-a spus părintele. 

Şi aceia, ruşinați, au dispărut. 

[79] 


Monahul Puplie 


În vremea împărăției nelegiuitului Iulian (361-363), 
pe când acesta se pregătea pentru războiul din Persia, i-a 
poruncit unui demon să meargă în Apus pentru a-i aduce 
un răspuns de acolo!. 


! Iulian era încă din adolescenţă iniţiat în vrăjitorie şi în invocarea 
duhurilor. 

Demonul, în călătoria lui, a trecut prin locul în care 
se nevoia un monah numit Puplie. Acolo a rămas zece zile 
nemişcat, neputând înainta mai departe. Şi asta pentru că 
îl împiedicau rugăciunile înfocate ale virtuosului monah, 
care nu înceta să-L cheme pe Dumnezeu zi şi noapte. 
După ce a scăpat de acolo, s-a întors la Iulian. 

— De ce-ai întârziat? l-a întrebat împăratul. 

— Nu numai că am întârziat, dar m-am întors şi fără 
să-mi îndeplinesc misiunea, i-a răspuns demonul. Zece 
zile şi nopți l-am păzit pe monahul Puplie, ca să înceteze 
să se roage şi să pot înainta. Însă acela nu şi-a contenit 
rugăciunea, şi astfel n-am putut să trec de el şi să-mi duc 
treaba la bun sfârşit. 

— Bine, a zis lulian cu mânie, când mă voi întoarce, 
voi avea eu grijă de el. 

N-a apucat însă, căci după câteva zile o sabie 
vrăjmaşă l-a rănit de moarte. 

[87] 


Mâncărurile diavolului 


Cuviosul Macarie Egipteanul (t 390) trăia o viață 
isihastă în adâncul pustiei. Puțin mai jos de el se afla un 
schit cu mulți frați. 

Odată, pe când se uita pe drum, îl văzu pe diavol. 
Avea chip de om şi era îmbrăcat într-o haină ciuruită de 
mii de găuri. De fiecare gaură era atârnat un vas mic. 

— Unde te duci? l-a întrebat cuviosul. 

— Mă duc să-i ispitesc pe fraţii din schit, a răspuns 
acela. 

— Şi aceste vase atârnate de tine ce sunt? 

— Cu acestea le duc de mâncare fraților. 

— Atât de multe? 

— Da. Dacă nu-i place cuiva o mâncare, îi ofer alta. 
Dacă nici aceea nu-i place, i-o arăt pe alta. Sigur una din 
ele îi va plăcea. 

„Acestea le-a spus vicleanul şi s-a îndepărtat. 

Mai târziu, avva Macarie l-a văzut întorcându-se şi 
i-a zis: 

— Mă rog să te mântuieşti. 

— Cum să mă mântuiesc, de vreme ce toți cei din 
schit s-au purtat urât cu mine, a răspuns diavolul. 

— Aşadar n-ai niciun prieten acolo? 

— Am unul. Acela cel puțin mă ascultă. 

— Şi care este numele prietenului tău? 

— Theopempt, a zis diavolul şi a plecat. 

Cuviosul Macarie s-a ridicat atunci şi a pornit spre 
schit. Fraţii, care aflaseră că soseşte, au ieşit să-l întâmpine 
cu frunze de smochin. El a cerut să afle cine este 
Theopempt şi a mers la chilia lui. Fratele l-a primit cu 
bucurie. Când ceilalți au plecat, avva i-a spus: 

— Cum eşti, frate? 

— Bine, cu rugăciunile tale, părinte. 

— Nu cumva te războiesc cugetele? 

— Sunt bine... 

— Eu ce să-ți spun? De atâția ani mă nevoiesc, şi toți 
mă cinstesc. Şi totuşi, în ciuda bătrâneților mele, cugetele 
ruşinoase nu-mi dau pace. 

— Crede-mă, părinte, şi mie mi se întâmplă la fel. 

Avva Macarie a continuat să se prefacă că este 
războit şi de alte cugete, până ce monahul Theopempt i-a 
dezvăluit toate greutățile lui. După aceea l-a povăţuit şi 
l-a binecuvântat. 

După ce s-a întors în pustia sa, l-a văzut din nou pe 
diavol şi i-a zis: 

— Unde te duci iar? 


114 


— Mă duc să-i mai ispitesc pe fraţii de la schit, a 
răspuns acela. 

La întoarcere, cuviosul îl întrebă: 

— Cum ai petrecut cu frații? 

— Rău, a răspuns diavolul. Şi cel mai rău e că şi acel 
prieten al meu, Theopempt, care până acum asculta de 
mine, nu ştiu cum se face că nu mă mai ascultă. Şi mă 
războieşte mai tare ca ceilalți; încât m-am jurat ca vreme 
îndelungată să nu mai calc pe la schitul lor. 

[75] 


Planul avvei 


Se zicea despre cuviosul Macarie că, mergând odată 
la biserică pentru slujba obişnuită, a văzut cu ochii săi 
străvăzători o mulțime de demoni stând în fața chiliei 
unui monah. Dintre aceştia, unii se preschimbaseră în 
femei care vorbeau scârbos, alții în tineri care înjurau, iar 
alții în dansatori. 

Atunci părintele a oftat şi a spus: 

— Monahul care locuieşte aici trebuie că trăieşte 
lipsit de luare-aminte, de vreme ce chilia lui este 
înconjurată şi urâțită de atâtea duhuri rele! 

După slujbă, a trecut iar pe acolo şi a bătut la uşă. 
Fratele l-a primit cu bucurie şi părintele a pus în lucru 
planul iubirii lui. 

— Sunt foarte supărat, frate, i-a spus, căci trăiesc în 
mare nepăsare. Ştiu însă bine că, dacă tu te vei ruga 
pentru mine, sigur Dumnezeu mă va izbăvi de cugetele 
rele. 

— Ce spui, părinte! Eu nu sunt vrednic să mă rog 
pentru tine. 

— Nu plec de aici dacă nu-mi făgăduieşti că în 
fiecare noapte vei face o rugăciune pentru mine. 

Avva a spus aceasta pentru a-i da fratelui pricină să 
se roage noaptea. 

Acela s-a supus. S-a ridicat aşadar, în aceeaşi 
noapte, şi a rostit o rugăciune pentru părinte. Când a 
terminat, a simţit cucernicie şi s-a cutremurat: „Suflete al 
meu sărman, te-ai rugat pentru un om sfânt şi pentru 
starea în care te afli nu te vei ruga?” Şi îndată s-a aşezat şi 
s-a rugat pentru sine vreme îndelungată. Aşa a făcut în 
fiecare noapte, timp de o săptămână, adică o rugăciune 
pentru părinte şi una pentru sine. 

Duminică avva Macarie, mergând la biserică, a 
trecut iarăşi pe la chilia fratelui. De data aceasta i-a văzut 
pe demoni stând afară foarte necăjiţi. Părintele a fost 
mulțumit, fiindcă a înțeles că acest lucru se datora 
rugăciunii monahului. Întorcându-se, aşadar, de la bise- 
rică, intră bucuros în chilia aceluia şi-i spuse: 

— Fă-mi un bine, frate, şi mai adaugă încă o rugă- 
ciune pentru mine. 

În aceeaşi noapte, monahul a făcut două rugăciuni 
pentru avva şi a simţit iarăşi o cucernicie puternică. „O, 
ticălosule”, şi-a zis, „nu adaugi şi pentru tine o rugăciune, 
de care ai atâta nevoie?” Şi-a pus gândul în faptă. Şi, 
astfel, în fiecare noapte făcea patru rugăciuni. 

În duminica următoare, părintele, apropiindu-se de 
chilia monahului, îi văzu pe demoni amărâţi şi tăcuți. S-a 
bucurat pentru asta şi I-a mulțumit lui Dumnezeu. S-a 
întâlnit iarăşi cu monahul şi l-a rugat să mai adauge încă 
o rugăciune pentru el. Fratele a făcut ascultare şi a 
adăugat una pentru avva şi una pentru el. Astfel făcea 
şase rugăciuni în fiecare noapte. 

Şi când în duminica următoare Sfântul Macarie a 
trecut din nou pe la monah, demonii, înfuriați pe el, au 

început să-l înjure. Atunci avva L-a slăvit pe Dumnezeu 
pentru sporirea fratelui. Şi după ce l-a implorat să se 
roage de-acum fără întrerupere, l-a lăsat şi a plecat spre 
chilia lui. 

La fel au făcut şi demonii. Văzând că monahul se 
nevoieşte la rugăciune cu atâta râvnă şi luare-aminte, au 


plecat pentru totdeauna de lângă el. 
[76] 


Ascetul cel curajos 


Un părinte ascet a mers şi a stat într-un templu al 
idolilor. Când au venit demonii şi l-au văzut, s-au mirat 
de îndrăzneala lui şi i-au spus: 

— Pleacă repede de aici, căci locul acesta este al 
nostru! 

— Nu aveţi niciun loc al vostru, a răspuns ascetul. 

Atunci demonii au început să-i împrăştie ramurile 
de finic, cu care împletea coşuri. Însă el le-a adunat cu 
răbdare. 

În cele din urmă, diavolul l-a înşfăcat de o mână şi a 
început să-l tragă afară. Dar părintele, ajungând la uşă, s-a 
prins cu mâna cealaltă de prag şi a strigat: 

— lisuse, ajută-mă! 

La auzul numelui dumnezeiesc, satana l-a lăsat şi a 
fugit. Îndată părintele a început să plângă. 

— De ce plângi? s-a auzit un glas din înălțime. 

— Pentru că demonii îndrăznesc să-l atace pe om şi 
să-i facă asemenea lucruri! 

— Tu ai fost nesârguincios, s-a auzit iarăşi glasul. 
Iată cum, îndată ce M-ai chemat, M-am aflat lângă tine! 

După ce a auzit aceste cuvinte, părintele I-a 
mulțumit lui Dumnezeu şi a continuat cu şi mai multă 
râvnă lucrarea sa duhovnicească. 

[78] 


Pocăința tânărului 


Cuviosul loan, care s-a nevoit în secolul al IV-lea 
lângă Likopolul Egiptului, povesteşte că în regiunea lui 
trăia un tânăr vestit pentru răutățile şi fărădelegile sale. 

Însă odată a fost iluminat de Dumnezeu, s-a pocăit 
şi s-a hotărât să se zăvorască într-un mormânt, pentru a-şi 
plânge păcatele. Plângea aşadar cu zdrobire şi-şi lovea 
fruntea de pământ, fără să mănânce ceva şi fără a îndrăzni 
să rostească cel puțin numele lui Dumnezeu. A trecut 
astfel o săptămână. Demonii, neliniştiți de întoarcerea lui, 
i s-au arătat într-o noapte, strigând şi zicând: 

— Ce faci aici, neruşinatule? Acum, după ce te-ai 
săturat de toate necurăţiile, faci pe bunul şi virtuosul? În 
zadar te osteneşti. Osânda veşnică te aşteaptă. Aleargă şi 
te bucură măcar de zilele pe care le mai trăieşti. 
Desfrânatele şi petrecerile te aşteaptă. Ce stai aici? Vino 
cu noi! Eşti al nostru. Vino... 

Acestea şi altele asemenea i le spuneau viclenii. Însă 
tânărul a rămas neclintit, fără să răspundă. Atunci ei au 
turbat de răutate şi l-au atacat cu sălbăticie. L-au înşfăcat 
cu de-a sila şi vreme îndelungată i-au sfâşiat carnea de pe 
trup. În cele din urmă, l-au lăsat pe jumătate mort, şi au 
plecat. 

În ziua următoare l-au găsit nişte rude de-ale lui, 
care, văzând starea în care a ajuns, li s-a făcut milă de el. 
Au vrut, aşadar, să-l ia cu ei pentru a-i îngriji rănile. Însă 
el a refuzat. Aceia stăruiau, însă el nu s-a lăsat. 

Noaptea următoare demonii l-au atacat din nou. De 
această dată l-au bătut şi mai tare. El însă le-a răbdat pe 
toate, mulțumindu-I lui Dumnezeu. 

— Mai bine să mor, decât să mă întorc la cele 
dinainte, le spunea mai târziu rudelor sale, care se 
duseseră iarăşi să-l ia. 

În a treia noapte tânărul era cât pe ce să-şi dea 
sufletul. Pentru că demonii au dat ultimul lor atac. S-au 
aruncat asupra lui cu turbare şi l-au chinuit fără milă. Însă 
când au văzut că n-au ce scoate de la el au plecat, lăsân- 
du-l pe jumătate mort şi mărturisind ruşinaţi: 

— Ne-ai biruit! Ne-ai biruit!... 

De atunci, pe tânărul acela binecuvântat nu l-a mai 
aflat nicio răutate. A trăit o viață curată, cultivând pocă- 
ința, şi a ajuns pe culmile virtuții. 


[36] 


Călăreții 


Se povesteşte despre un părinte monah că a mers 
odată în oraş să-şi vândă rucodelia. Din întâmplare, s-a 
aşezat în fața porţii unui om bogat, care se afla pe moarte. 

Şezând acolo, văzu deodată cum veneau nişte 
călăreți negri şi înfricoşători, care țineau toiege în mâini. 
Când au ajuns la poartă, au descălecat de pe caii lor negri 
şi au intrat în camera bolnavului. Acela, îngrozit, țipa din 
toate puterile. 

— Doamne, îndură-Te de mine şi ajută-mă! 

Atunci trimişii cei negri i-au zis: 

— Acum ţi-ai adus aminte de Dumnezeu, la apusul 
soarelui? De ce nu L-ai căutat când afară mai era încă 
ziuă? De-acum pentru tine nu mai există nădejde şi 
mângâiere. 

Şi astfel i-au luat sufletul său sărman şi au plecat. 
[73] 


Dreptatea lui Dumnezeu 


Un monah făcea ascultare într-o obşte mare. Mer- 
gând însă în oraş, pentru treburile mănăstirii, a căzut în 
desfrânare. 

După un timp monahul a murit. Îndată ce i-a ieşit 
sufletul, fața i s-a înnegrit. Văzând egumenul acest lucru, 
i-a chemat pe monahi şi le-a spus: 

— Fratele nostru şi-a sfârşit viața. După cum ştiţi, 
mergea cu bunăvoință în toate misiunile şi treburile 
mănăstirii, pentru odihna noastră. S-a întâmplat însă ca în 
ceasul slujirii sale să cadă în cursele diavolului şi să fie 
târât în păcat. Veniţi, aşadar, să îngenunchem şi să-l 
cerem iubitorului de oameni Dumnezeu să-l miluiască. 

Imediat monahii au început să se nevoiască prin 
post şi rugăciune. Trei zile şi trei nopți s-au rugat cu 
plânsete şi suspine pentru mântuirea fratelui lor. Atunci 
egumenul a intrat în extaz şi L-a văzut pe Hristos 
uitându-se cu drag la osteneala, durerea, postul şi 
privegherea monahilor. Văzu însă şi fața întunecată a 
diavolului, care începuse să-i aducă învinuiri celui mort. 
S-a întors spre Hristos şi a zis: 

— Chiar eu l-am ajutat să cadă în păcat. Dacă eşti 
judecător drept, judecă cu dreptate şi osândeşte-l. 

— Sunt drept, a răspuns Mântuitorul, dar sunt şi 
milostiv. Sfârşitul dreptății Mele sunt milostenia şi iubirea 
de oameni. De aceea nu voi nesocoti rugămințile atâtor 
oameni sfinți, care au postit şi s-au rugat trei zile şi trei 
nopți pentru mântuirea fratelui lor. Acest monah a fost 
biruit şi a căzut nu din rea intenție, ci din întâmplare. Ar 

fi putut rămâne şi el nevătămat de săgețile tale, stând, ca 
ceilalți, în liniştea mănăstirii. I-a slujit însă pe frații lui în 
treburile exterioare şi, ca un om, a căzut. Un împărat, 
dacă este rugat de întregul său popor, îl eliberează pe 
osândit. Cu mult mai mult trebuie ca eu să nu nesocotesc 
implorările pe care le fac pentru fratele lor ostaşii mei 
aleşi. 

Auzind diavolul aceste cuvinte dumnezeieşti, şi-a 
ascuns fața de ruşine şi a dispărut. 

Atunci şi-a revenit şi egumenul din extaz şi le-a 
povestit fraților câte a văzut şi a auzit. În aceeaşi clipă a 
început să se lumineze şi fața înnegrită a mortului. În- 
cet-încet s-a limpezit — semn că Domnul l-a iertat. 

După aceea, monahii au luat trupul fratelui şi l-au 
înmormântat cu cinste, cântând: „Domnul este chezaşul 
tuturor celor ce-L cheamă întru adevăr”. 

[73] 


Monahul călcător de jurăminte 


Un monah bătrân, foarte ostenitor, care trăia zăvorât 
pe muntele Măslinilor, era războit de demonul desfrâ- 
nării. Într-o zi, în vreme ce era atacat cu sălbăticie, 
monahul a început să-şi piardă răbdarea şi să strige: 

— Până când mă vei chinui? Căci ai îmbătrânit 
odată cu mine! 

Demonul a apărut atunci în fața lui şi i-a spus: 

— Jură-mi că nu vei spune nimănui cele pe care am 
să ți le povestesc, şi nu te voi mai război. 

— În numele Celui care locuieşte în ceruri, nu voi 
spune nimănui nimic. 

Atunci diavolului i-a arătat o icoană a Maicii 
Domnului, care era înfăţişată ținându-L în brațe pe Dom- 
nul nostru lisus Hristos. 

— Nu te mai închina la această icoană şi nu te voi 
mai război. 

— Lasă-mă să mă gândesc, i-a răspuns monahul. 

În ziua următoare l-a înştiințat pe un părinte cu 
discernământ, avva Teodor Iliotul, care se nevoia atunci 
în Lavra Faran, să vină pe muntele Maăslinilor şi să-l 
viziteze. Şi când acela a venit, i le-a povestit pe toate. 

— Ai fost înşelat de diavol, părinte, şi ai jurat, i-a 
spus avva Teodor. Însă ai făcut bine că mi-ai mărturisit. E 
mai bine pentru tine să mergi la toate desfrânatele din 
țara aceasta, decât să refuzi să te mai închini la Domnul 
nostru lisus Hristos şi la Preacurata Lui Maică. 

Şi după ce i-a dat şi alte poveţe, a plecat spre 
locurile sale. 
| A apărut atunci din nou demonul şi i-a spus: 

— Ce-ai făcut, ticălosule? N-ai jurat că nu vei spune 
nimănui? Aşadar, acum vei fi osândit ca un călcător de 
jurăminte în ziua Judecății. 

— Ştiu că mi-am călcat jurământul, dar l-am călcat 
pentru Stăpânul şi Ziditorul meu. De tine nu voi mai 
asculta. Şi să ştii că tu vei fi pedepsit şi pentru sfatul rău, 
şi pentru călcarea jurământului. 

[55] 


Rugăciunea nerisipită 
În vestita operă a cuviosului Nil Ascetul (+ secolul 


V) „153 de capete despre rugăciune”, care este cuprinsă în 
„Filocalie“, se povestesc şi următoarele lucruri minunate: 

Era un pustnic sfânt care, îndată ce îşi înălța mâinile 
pentru a se ruga, diavolul se împotrivea atât de tare, încât 
se preschimba în leu! Se sprijinea pe labele din spate şi îşi 
înfigea ghearele din față în trupul pustnicului, pentru a-l 
sili, prin frică şi durere, să se oprească din rugăciune. 

Însă atletul lui Hristos niciodată nu-şi cobora mâi- 
nile înainte de a-şi termina rugăciunea rânduită. 

x 


Ceva asemănător i s-a întâmplat odată şi lui avva 
Ioan Colovul (t 409). 

În vreme ce el se ruga, diavolul, luând chip de şarpe 
uriaş, se înfăşura împrejurul lui, îi muşca trupul şi îi 
şuiera în gură. 

Cu toate acestea, viteazul isihast n-a renunțat la 
preadulcea unire cu Dumnezeu. 

* 

Unui alt pustnic care se ruga, i s-au arătat mulți 
demoni. L-au înşfăcat şi îl aruncau în văzduh ca pe o 
frunză, iar alţii îl prindeau într-o plasă întinsă. 

Acest chin înfricoşător a ținut două săptămâni. Însă 
demonii n-au reuşit să-i risipească mintea de la 
Dumnezeu, cu care era unit prin rugăciune arzătoare. 

[94] 


Balaurul din Garengi 


Cuviosul David Garengeli, a cărei pomenire se 
cinsteşte în fiecare an în prima joi de după praznicul 
Înălţării, s-a născut în secolul al V-lea în Siria şi era ucenic 
al Sfântului loan Zedazneli (+ secolul VI). Acesta din 
urmă, la începutul secolului al VI-lea s-a dus în Georgia, 
pentru a statornici credința creştină. Părinţii sirieni, prin 
porunca Maicii Domnului, s-au împrăştiat prin toată țara, 

pentru a propovădui poporului cuvântul lui Dumnezeu şi 
pentru a întemeia mănăstiri. 

Cuviosul David şi credinciosul său ucenic Luchian 
s-au nevoit mai întâi pe muntele Baţmida din Kartala şi 
mai târziu în pustia Garengi, într-o peşteră, hrănindu-şi 
sufletele cu rugăciune neîntreruptă, iar trupurile cu 
rădăcini şi ierburi sălbatice. 

Atunci când, din cauza căldurii mari, toate ierburile 
din Garengi s-au uscat, Dumnezeu a iconomisit minunat 
ținerea în viață a robilor săi: într-o zi le-a trimis trei 
căprioare, blânde ca nişte oi, împreună cu iezişorii lor. 
Luchian, cu poruncă de la părintele lui, le-a muls şi a 
strâns laptele într-un vas. După aceea, cuviosul David, 
făcând semnul crucii deasupra vasului, a preschimbat 
laptele în brânză. În felul acesta cei doi pustnici şi-au 
asigurat hrana. Căprioarele veneau în fiecare zi, în afara 
miercurilor şi vinerilor. 

Însă într-o altă peşteră, aflată puţin mai jos de a lor, 
cuibărea un balaur, adică un şarpe uriaş, care vărsa flăcări 
pe ochi, cu coarne mari pe cap şi coamă pe ceafă. 
Înlăuntrul acestei fiare îngrozitoare sălăşluia un demon. 

Într-o zi căprioarele, ducându-se la părinţi, s-au 
apropiat de lăcaşul balaurului. Atunci acela s-a aruncat 
asupra lor şi le-a înşfăcat un ieduţ. 

Cuviosul David, când şi-a dat seama de acest lucru, 
şi-a luat toiagul, care avea gravat pe el semnul crucii, şi 
s-a dus spre peştera fiarei. A stat fără frică în fața peşterii, 
şi-a înălțat toiagul şi a zis cu glas tare: 

— Răufăcătorule! De ce mi-ai atacat căprioarele şi 
le-ai răpit puiul? Pleacă imediat de aici şi du-te în locuri 
pustii. Acest loc este hărăzit pentru pustnici. Dacă nu te 
vei supune, cu acest toiag şi cu semnul crucii lui Hristos 
îţi voi spinteca burta şi te voi face mâncare pentru viermi! 

Atunci demonul care locuia în balaur a zis cu glas 
de om: 

— Nu-mi face rău, robule al lui Dumnezeu! Dacă 
vrei să plec de aici, urcă-te în vârful muntelui şi priveş- 
te-mă. Să nu-ţi iei ochii de la mine până ce nu mă voi 
afunda în apele râului Kir. Acolo îmi voi afla scăparea, 
căci mi-e frică de mânia ta. 

După aceste cuvinte, balaurul a ieşit din peşteră. 
leşirea lui zgomotoasă a făcut ca ținutul acela să se 
zguduie. Priveliştea era atât de înfricoşătoare, încât 
Luchian, care sosise între timp, văzând acestea, a leşinat. 

Cuviosul David a urcat pe vârful muntelui, iar 
balaurul s-a îndreptat spre câmpie. S-a apropiat de râu, 
iar cuviosul a auzit în ceasul acela un glas îngeresc care 
l-a strigat de trei ori: 

— David! David! David! 

În aceeaşi clipă a văzut un foc care a căzut din cer şi 
l-a ars pe balaur ca pe o cârpă. 

— Dumnezeul meu! a strigat cu părere de rău şi 
tristețe. Dumnezeul meu, ce-ai făcut! Balaurul mi-a arătat 
încredere şi a plecat cu nădejdea că nu va păți nimic rău. 
Dar iată! Tu acum l-ai făcut cenuşă. 

— Părinte David, a răspuns îngerul Domnului, de 
ce-ţi pare atât de rău pentru această fiară? Dacă rămânea 
viu, ar fi făcut multe nenorociri. Dumnezeu a vrut să-l 
nimicească spre binele oamenilor. Tu du-te acum să-l 
readuci pe Luchian în simțiri. 

Coborând de pe vârful muntelui, cuviosul David l-a 
aflat pe ucenicul său încă leşinat, căzut la pământ. L-a 
făcut să-şi revină şi l-a ridicat cu multă trudă. 

— Fii curajos, fiule! i-a spus. Nu-ţi fie teamă de 
nimic, de vreme ce avem împreună cu noi puterea lui 
Hristos. 

Luchian, venindu-şi în simțiri, l-a mulțumit lui 
Dumnezeu, care i-a dat credinciosului Său rob putere 
împotriva fiarelor şi demonilor. 


[4] 


Ispitele şi biruinţele cuviosului Benedict 


Cuviosul Benedict (+ secolul VI) este cel mai mare 
dascăl al monahismului apusean. În viaţa lui învolburată 
a suferit multe răutăți de la satana, care i-a declarat război 
deschis. 

Între Roma şi Neapole, la poalele unui munte înalt, 
se afla un castel, Kasino. Acolo sus era un altar vechi, 
unde locuitorii din jur îl adorau pe Apolo. 

Odată locurile acelea au fost vizitate de cuviosul 
Benedict, care, prin predici neîntrerupte, îi chema la 
credința adevărată pe cei care locuiau în împrejurimi. 

La Kasino, în jurul anului 529, cuviosul şi ucenicii 
lui au întemeiat o mănăstire. 

Într-o zi, în vreme ce frații zideau aşezămintele 
mănăstirii, au văzut o piatră aflată la mijloc. S-au dus 
doi-trei s-o ridice, ca s-o folosească la construcții, dar n-au 
putut. Au venit şi alții să-i ajute, însă piatra a rămas 
neclintită, ca şi cum ar fi fost înrădăcinată în pământ. 

Era de-acum vădit că, de vreme ce atâtea mâini n-o 
puteau mişca, aveau de-a face cu o lucrare diavolească. 
L-au chemat, aşadar, pe cuviosul Benedict, să vină şi să-l 
izgonească pe vrăjmaş cu rugăciunea lui. 

Într-adevăr, îndată ce acela a venit şi s-a rugat, 
piatra a fost ridicată cu atâta uşurinţă, ca şi cum n-ar fi 
avut deloc greutate. 

— Săpaţi în locul acesta, a dat cuviosul poruncă. 

Părinții au săpat foarte adânc şi au găsit un idol de 
bronz. L-au luat şi l-au lăsat provizoriu în bucătărie. Însă 
deodată au văzut că de acolo ieşeau flăcări. Toată bucă- 
tăria părea că luase foc. Au început îndată să arunce cu 
apă, ca să-l stingă. 

Cuviosul Benedict a auzit gălăgie şi a venit mirat. 
Şi-a dat atunci seama că focul era văzut doar de ucenicii 
lui, adică era închipuit. Şi-a plecat îndată capul la 
rugăciune. Monabhii şi-au revenit degrabă şi au văzut că 
bucătăria era neatinsă de flăcări. 

x 

Într-o altă zi, în vreme ce monahii construiau un 
zid, omul lui Dumnezeu se ruga în mica lui chilie. 
Deodată, în fața lui a apărut un demon care i-a vestit cu 
batjocură: 

— Mă duc să mă-ntâlnesc cu monahii care lucrează. 

Cuviosul i-a înștiințat îndată pe ucenicii lui: 

— Fraţilor, fiți cu luare-aminte! Lângă voi va veni 
un duh rău! 

N-a apucat bine trimisul părintelui să-şi termine 
vorbele, că vicleanul a şi dărâmat zidul care se clădea, 
strivind sub el un monah. Toţi s-au necăjit pentru întâm- 
plarea aceasta şi au alergat să i-o vestească cuviosului. 
Acela, după rugăciuni stăruitoare, nu numai că l-a înviat 
pe monah, dar l-a şi trimis înapoi, să-şi continue treaba. 
Astfel, l-a biruit pe vrăjmaş, care prin moartea monahului 
voia să-l batjocorească. 

[56] 

Casa diavolului 


În anii împăratului Iustinian I (527-565), episcopul 
Mediolanului Datie (+ 552), călătorind odată spre capitală, 
a poposit la Corint. 

Căutând un adăpost mai spaţios pentru el şi înso- 
țitorii săi, a văzut de departe o casă care i s-a părut 
potrivită, şi a dat poruncă să fie pregătită. 

— Stăpâne, i-au spus locuitorii din regiune, nu poți 
rămâne în casa aceea. De mulți ani ea este sălaşul 
diavolului, de aceea a şi rămas pustie. 

— Ei, atunci avem un motiv în plus ca să rămânem 
într-însa, a răspuns evlaviosul episcop. 

Casa a fost pregătită degrabă şi Datie a intrat cu 
însoțitorii lui, hotărât să rabde ispitele vrăjmaşului. 

Se înserase de-a binelea şi omul lui Dumnezeu se 
odihnea. Deodată, în liniştea nopții, au venit mulțime de 
demoni. Diavolul a început să imite graiurile diferitelor 
animale. Urla ca leul, răgea ca măgarul, şuiera ca şarpele, 
grohăia ca porcul. 

Datie s-a dat jos din pat şi i-a strigat vicleanului: 

— Aşa-ţi trebuie, ființă jalnică! Tu, care odinioară ai 
spus: „Îmi voi aşeza tronul deasupra stelelor cerului şi mă 
voi face asemenea Celui Preaînalt”, acum, pentru trufia ta, 
te-ai făcut asemenea porcilor. Atunci ai dorit cu nevred- 
nicie să-L imiți pe Dumnezeu, iar acum, cu vrednicie, 
imiți fiarele. 

Diavolul, auzind acestea, s-a ruşinat. A plecat şi n-a 
mai călcat prin acele ținuturi. Astfel, peste puțină vreme 
casa aceea a devenit sălaşul credincioşilor. 

[21] 

Dialoguri pe patul de moarte 


Cuviosul Ştefan pustnicul se nevoia pe muntele 
Horeb, aproape de sfântul vârf al Sinaiului, în secolul al 
VI-lea. A trăit patruzeci de ani în posturi, lacrimi şi alte 
izbânzi de virtute. Avea atâta har, încât ajunsese să 
hrănească leoparzii din mână. 

Aşadar, acest fericit monah, în ultimii ani ai vieții 
sale, s-a îmbolnăvit. Şi într-o zi, înaintea morţii sale, a 
căzut în extaz. Cu ochii deschişi, se uita în dreapta şi-n 
stânga patului său şi răspundea unor pârâşi aspri. Erau 
demonii, care se adunaseră în jurul său şi se străduiau 
prin orice mijloc să-i tragă sufletul spre ei, în iadul veşnic, 
învinuindu-l, viclenii, pentru păcatele pe care, ca om, le 
săvârşise, dar şi pentru altele, care nici măcar nu-i 
trecuseră prin minte să le facă. Pe demonii care stăteau 
lângă părinte nu-i vedea nimeni, însă cu toții auzeau 
răspunsurile pe care acesta le dădea. Auzeau şi urmăreau 
înfricoşați acea judecată nevăzută şi nemiloasă. 

— Da, zicea, într-adevăr, aşa este; însă am postit 
atâția ani pentru asta. 

După aceea: 

— Nu! Spuneţi minciuni! Asta n-am făcut-o. 

Şi peste puțin: 

— Asta, da, am făcut... Dar m-am pocăit, am plâns, 
am săvârşit fapte bune. 

Şi iarăşi: 

— Aveţi dreptate să mă învinuiți... 

Uneori răspundea: 

— Da, într-adevăr, da. Pentru asta nu mă pot 
dezvinovăți. Nădăjduiesc în mila lui Dumnezeu. 

Şi în vreme ce această judecată severă continua, 
sufletul i s-a despărţit de trup, fără să lase celor care 

stăteau lângă el vreun semn referitor la desfăşurarea sau 
hotărârea înfricoşătoarei judecăți. 
* 


După câteva decenii, un alt ascet cu acelaşi nume 
din Sinai şi-a dat sufletul. Era cuviosul Ştefan Bizantinul, 
care fusese căpetenia străjilor generalului Maurian. 

Lângă patul său de moarte se aflau protopopul 
mănăstirii din Sinai, Avraam, şi episcopul Babilonului 
egiptean, Teodosie. Şi în vreme ce aceştia citeau din 
Psalmul 118, cum se obişnuieşte să se facă la capul celor 
aflați în pragul morţii, deodată privirea părintelui 
muribund s-a sălbăticit. A început să se uită stăruitor în 
fața sa şi să-i spună cuiva pe care doar el îl vedea: 

— Tu n-ai nicio putere asupra mea. Partea mea şi 
moştenirea mea este Domnul! 

Şi când, peste două minute, părinţii, citind Psalmul, 
au ajuns la stihul „Partea mea eşti, Doamne”, avva Ştefan 
şi-a plecat capul şi şi-a încredințat sufletul Domnului. 

[38, 74] 


„Omul negru” şi „acefalii” 


Sfântul Simeon cel nebun pentru Hristos (t 590) 
lucra la un magazin din Emesa Siriei. Stăpânul magazi- 
nului şi femeia lui erau eretici „acefali”, adică monofiziți. 

Într-o zi, cuviosul a luat o alăută, a ieşit în fața 
magazinului şi a început să cânte. Acolo era un duh 
viclean pe care voia să-l izgonească, fiindcă multora le 
făcuse rău. Aşadar cânta din alăută şi se ruga împotriva 
demonului, care a fost nevoit s-o ia la fugă. Însă la 
plecare, pentru a se răzbuna pe cuvios, a trecut prin 
magazinul stăpânului său în chip de etiopian şi, năpus- 
tindu-se înăuntru, a spart toate vasele de argilă şi sticlă. 

Fericitul Simeon, întorcându-se, a găsit toate vasele 
sparte şi pe stăpâna lui înnebunită de furie. 

— Cine le-a spart pe toate acestea? a întrebat-o. 

— A venit un om negru şi le-a spart pe toate, bleste- 
matul! a răspuns ea, tremurând de tulburare. 

Atunci cuviosul i-a zis râzând: 

— Era unul scund? 

— Da, într-adevăr, era scund, nebunule. De unde 
ştii? 

— lată, eu l-am trimis, ca să spargă toate vasele. 

Când a auzit acestea, femeia s-a năpustit asupra lui 
să-l lovească. Însă el s-a aplecat, a luat nişte țărână, i-a 
aruncat-o în ochi şi, în vreme ce fugea, i-a strigat: 

— Nu poți să mă prinzi! Ori vă veţi împărtăşi în 
biserica mea, ori omul negru vă va sparge în fiecare zi 
toate vasele! 

A spus asta pentru că, după cum am amintit, ea şi 
soțul ei erau eretici. 

În ziua următoare, deci, la aceeaşi oră, a venit iarăşi 
„negrul” şi le-a spart toate vasele. 

După cea de-a doua pățanie, amândoi au devenit 
ortodocşi, căci şi-au dat seama că, datorită credinței lor 


nedrepte, diavolul căpătase putere asupra lor. 
[48] 


Tânărul cel ajutător 


Avva Isaac Thebeul (secolul VI) se străduia odată să 
facă o apărătoare de țânțari. Şi-a dat însă seama că 
undeva făcuse o greşeală şi se gândea cum s-o îndrepte. 
Pe când se gândea, pe fereastră a intrat un tânăr şi i-a 
spus: 

— Ai greşit, dă-mi rucodelia ca s-o îndrept eu. 

— Fugi de-aici şi las-o cum am făcut-o eu. 

— Da, dar te vei păgubi dacă e făcută rău. 

— ie ce-ţi pasă? 

— Mi-e milă de tine, fiindcă te-ai ostenit degeaba. 
Pe de altă parte, eşti al meu. 

— De ce spui asta? 

— Pentru că te-ai împărtăşit de trei ori, cu toate că ai 
ținut minte răul făcut de vecinul tău. 

— Minţi. 

— Nu mint. Nu ţii duşmănie față de fratele tău 
pentru un pumn de linte? Eu sunt responsabil cu ținerea 
de minte a răului. De aceea eşti al meu. 

Îndată ce a auzit acestea, avva Isaac s-a ridicat, s-a 
dus la vecinul său şi i-a pus metanie. Când s-a întors în 
chilia sa, ce să vadă! Demonul îi stricase rucodelia şi 
rogojina pe care-şi făcea metaniile. Pocăinţa lui avva îl 
înfuriase. 

[55] 


Strigăte din mormânt 


În anii împăratului Hercule (610-641), în Africa s-a 
întâmplat următoarea minune: 

Un ofiţer al armatei imperiale se afla la Cartagina. 
Însă, pentru că cetatea fusese lovită de holeră, şi-a luat 
soția şi s-a refugiat într-un sat din apropiere, ca să scape 
de moarte. 

Dar în realitate a plecat deoarece diavolul l-a îndem- 
nat să păcătuiască: sădindu-i cugete trupeşti, l-a făcut să 
cadă în adulter cu femeia grădinarului său. 

N-a trecut multă vreme şi s-a îmbolnăvit grav de 


A 


hernie inghinală, care l-a condus în cele din urmă la 

moarte. După trei ore de la înmormântarea lui, din 
mormânt s-au auzit strigăte: 

— Miluiţi-mă! Miluiţi-mă! 

Oamenii au alergat îndată, au deschis mormântul şi 
ce să vadă! Ofițerul era viu! Viu, dar mut. Nu putea să 
vorbească. 

Întâmplarea aceasta i s-a făcut cunoscută şi lui avva 
Thalasie, care s-a dus degrabă să-l ajute pe ofiţer. 

Au trecut patru zile. Atunci limba i s-a dezlegat şi a 
început să povestească: 

„Cu puţin înainte de a-mi ieşi sufletul din trup, au 
început să mă înconjoare nişte ființe negre, cu chipuri 
înfricoşătoare. După aceea am văzut apropiindu-se de 
mine doi tineri frumoşi. Erau îngeri! Când i-am văzut, 
sufletul mi s-a umplut de bucurie. M-au luat cu ei şi am 
început să urcăm spre cer. 

Din când în când ne întâlneam cu vămile, acele 
duhuri rele care-mi cercetau fiecare păcat. Era o vamă a 
minciunii, una a invidiei, una a lăcomiei... Dar îngerii le 
zădărniceau, arătând faptele mele bune. 

Însă când am ajuns la poarta cerului, am întâlnit o 
legiune întreagă de vămi, formată din demonii desfrâ- 
nării. Aceştia au arătat adulterul pe care îl săvârşisem de 
curând, şi astfel m-au biruit. M-au înşfăcat, aşadar, şi m- 
au târât în adâncurile pământului. 

Acolo sufletele păcătoşilor suferă asemenea chinuri, 
că limba omenească nu le poate descrie. Pe când începu- 
sem să plâng şi să jelesc, în fața mea au apărut iarăşi cei 
doi tineri. 

— Miluiţi-mă, i-am implorat, şi daţi-mi vreme de 
pocăință! 

— Își iei răspunderea pentru el? a întrebat unul. Să-i 
dăm vreme să se pocăiască? 

— Să-i dăm, a încuviinţat cel de-al doilea. 

M-au luat atunci şi m-au adus în mormânt. Însă 
trupul meu se făcuse urât şi nu voiam să intru în el. Dar 
îngerii mi-au spus cu hotărâre: 

— Este cu neputinţă să te pocăieşti altfel decât în 
trup, căci cu trupul ai păcătuit. 

Am intrat atunci în trupul meu, care a înviat, şi am 
început să strig”. 

Aşa şi-a terminat ofițerul povestirea. Şi, după ce a 
mai trăit patruzeci de zile în pocăință sinceră, a adormit 
din nou. 


[28] 


Vămile 


În vremea împărăției lui Leon al VI-lea Înțeleptul 
(886-912), în apropierea capitalei trăia cuviosul Vasile cel 
Nou, părinte virtuos şi dătător de învățătură. 

Printre mulți oameni care se aflau prin preajma lui, 
era şi ucenicul său, monahul Grigorie. Mai era şi o femeie 
bătrână şi înțeleaptă, Teodora, care-l slujea cu devotament 
pe părinte şi se jertfea pentru iubirea lui Hristos. 

Însă, în curând, această maică binecuvântată a 
murit. Moartea ei le-a provocat mare întristare tuturor 
ucenicilor cuviosului, îndeosebi lui Grigorie. 

— Oare s-o fi mântuit Teodora? îl întreba deseori 
Grigorie pe cuvios, fără să primească însă răspuns. 

Într-o zi părintele l-a întrebat pe ucenic: 

— Vrei s-o vezi pe Teodora, fiule? 

— Cum s-o văd, de vreme ce-a murit? s-a mirat 
acela. 

— În seara aceasta o vei vedea. 

Într-adevăr, în noaptea aceea monahul a văzut în 
somnul său un tânăr care-i spuse: 

— Ridică-te şi mergi, cu ajutorul părintelui tău, s-o 
întâlneşti pe Teodora. 

A simțit că se ridică şi începe să alerge spre biserica 
Maicii Domnului din Vlaherne. Şi, în vreme ce-l căuta pe 
părintele său, s-a aflat urcând pe o cărare strâmtă şi 
gloduroasă. 

Deodată a ajuns în fața unei porți închise, lucrată cu 
măiestrie. A privit pe fereastra porții şi a văzut în 
depărtare două femei. 

— Doamna mea, a strigat către una din ele, al cui 
este acest palat minunat? 

— Al cuviosului meu părinte, Vasile, a răspuns 
aceea, care, cu puțină vreme mai înainte l-a dăruit ucenicii 
sale, Teodora. 

Şi, iată, peste puţin timp, o văzu venind pe Teodora, 
care i-a deschis poarta şi l-a îmbrățișat cu bucurie. 

— Frate Grigorie, cine te-a adus aici? l-a întrebat. 
Nu cumva ai murit? 

— Nu, n-am murit. Am ajuns până aici cu rugăciu- 
nile şi ajutorul părintelui nostru duhovnicesc. Doream să 
te văd şi să aflu în ce stare te afli, cum ai îndurat chinurile 
morții şi cum ai trecut de demonii răi ai văzduhului. 

— Dragul meu fiu, am suferit mult până când 
sufletul s-a despărțit de trup. Aveam dureri precum un 
om gol cuprins de flăcări. Aşa de amară a fost moartea 
pentru mine, păcătoasa. Despre moartea celor drepți nu 
ştiu nimic. 

Aşadar, în ceasul ieşirii sufletului, am văzut stând în 
jurul patului meu multe ființe negre şi urâte, care 
scrâşneau din dinți la mine şi mă înfricoşau cu privirile 
lor sălbatice şi cu fețele întunecate. 

Eu sufeream şi mă întristam de priveliştea lor, când 
deodată am văzut doi tineri luminoşi, cu veşminte strălu- 
citoare. Au stat bucuroşi de-a dreapta mea şi le-au 

înspăimântat pe acele ființe negricioase. Atunci, aceştia 
din urmă mi-au arătat toate păcatele mele, şi unul din ei, 
gras şi înfuriat, ținând în mâini nişte unelte de fier, se 
pregătea să mă omoare. M-a cuprins frică mare şi groază. 

— Ce mai stai? i-au spus atunci cei doi tineri acestui 
tiran. Desfă-i legăturile trupului şi nu-i provoca dureri 
mari, căci n-a săvârşit păcate grele şi multe. 

Atunci tiranul acela a umplut un pahar cu o băutură 
foarte amară şi mi l-a dat. Îndată ce l-am băut, sufletul 
mi-a ieşit cu o durere cumplită. Cei doi tineri l-au luat 
imediat şi l-au înfăşurat în veşmintele lor. 

Însă în vreme ce îngerii mă țineau, au fost încon- 
jurați de demoni sălbatici, care strigau că am făptuit multe 
păcate în viaţă. Îngerii, iarăşi, arătau faptele mele bune şi 
le puneau în balanţă. 

Şi pe când balanţa se umplea cu fapte bune şi rele, îl 
văzui pe părintele nostru Vasile apropiindu-se de îngeri. 

— Domnii mei, le-a spus, acest suflet m-a odihnit 
mult la bătrâneţile mele şi de aceea L-am rugat pe 
Dumnezeu să mi-l dăruiască. Primiţi aşadar de la mine o 
milostenie duhovnicească, ca să plătească datoriile sale şi 
ca să-l răscumpărați de la vămile văzduhului. 

După ce a spus acesta cuvinte, le-a dat îngerilor o 
traistă plină cu galbeni?. Apoi îngerii, ținându-mă bine, 
şi-au deschis aripile şi au zburat înalt, spre răsărit. 

Mai întâi am întâlnit vama îndelungii vorbiri şi a 
osândirii. Era un grup de demoni, a cărui căpetenie stătea 
în mijloc. Ei mi i-au arătat pe toți cei pe care i-am osândit 


? Aici galbenii reprezintă o imagine simbolică a marelui folos şi ajutor 
pe care-l primesc sufletele celor adormiţi prin rugăciunile, pomenirile, 
milosteniile şi îndeosebi prin Sfintele Liturghii, pe care le aduc 
părinţii şi fraţii duhovniceşti şi în general Biserica „luptătoare”, pentru 
odihna lor. 

în viața mea. Îngerii au plătit datoria mea din traista 
duhovnicească a părintelui nostru, şi am plecat. 

Urcând, am întâlnit vama clevetirii. Am dat ceva şi 
aici, ca la cea dinainte, şi am trecut nederanjaţi. Un preţ 
asemănător am oferit la fiecare vamă care avea putere 
asupra sufletului meu. Astfel am trecut prin vama 
invidiei, a minciunii, a mâniei, a mândriei, a blasfemiei, a 
trândăvirii, a iubirii de arginţi, a beţiei, a ținerii de minte a 
răului etc. 

În vreme ce urcam, cei doi însoțitori ai mei îmi 
spuseră: 

— Vezi în ce primejdie se află sufletul până când 
trece de vămile necurate? 

— Da, domnii mei. Şi cred că nimeni nu ştie asta. 

— Sfintele Scripturi vorbesc despre toate acestea, 
mi-au explicat îngerii, însă desfrâul şi plăcerile trupeşti îi 
orbesc pe oameni şi nu le văd, nici nu le cugetă. Trăiesc ca 
şi cum n-ar muri niciodată şi sunt nepăsători în săvârşirea 
faptelor bune, îndeosebi a iubirii şi milosteniei. Acestea 
pot ajuta sufletul mai mult decât celelalte, şi astfel va trece 
prin vămi fără probleme. Moartea vine însă pe neaştep- 
tate şi, atunci când sufletele trec prin vămi, sunt înşfăcate 
de demoni şi coborâte în iad, unde rămân până la cea de-a 
Doua Venire. Aşa ai fi pățit şi tu, dacă nu te-ar fi ocrotit 
îndurarea lui Dumnezeu şi milostenia robului Său, Vasile. 

Eu, între timp, am prins curaj şi i-am întrebat pe 
îngeri: 

— Cum cunosc demonii greşelile fiecărui om? 

— Nu ştii, mi-a răspuns unul, că după Botez fiecare 
creştin primeşte un înger păzitor? Poate că nu-l vede, dar 
acela îl călăuzeşte spre bine şi îi scrie toate faptele bune. 
Totodată creştinul este însoțit şi de un demon, care-i 
notează faptele rele. De pildă, atunci când fură, vesteşte 
vama furtului, şi după ce omul moare şi trece pe acolo, 

sufletul său este împiedicat şi coborât în iad, până în ziua 
înfricoşătoarei Judecăţi. Însă dacă faptele bune ale 
sufletului, care vor fi înfăţişate de îngerul păzitor, sunt 
mai multe, va trece liber prin vama aceea. Toate acestea li 
se întâmplă creştinilor ortodocşi. Cât despre oamenii 
necuvioşi, demonii nu păstrează un catastif, dar nici nu-i 
îndeamnă la păcat. 

— Prin ce mijloace sunt iertate păcatele oamenilor, 
în timpul vieții lor, şi sunt şterse din cartea demonilor 
văzduhului? i-am întrebat pe îngeri. 

— Asta se întâmplă atunci când omul se pocăieşte, 
se spovedeşte şi împlineşte canonul duhovnicului. Atunci 
păcatele sunt şterse imediat din cartea demonilor. Însă 
dacă cineva ca tine se ruşinează să-i mărturisească duhov- 
nicului păcatele sale şi crede că este îndeajuns depărtarea 
de păcat şi mărturisirea lor direct lui Dumnezeu, atunci 
ele nu-i sunt iertate. Şi asta pentru că Domnul le-a dat 
apostolilor puterea de a lega şi dezlega pe pământ, iar 
apostolii au transmis această putere episcopilor şi 
duhovnicilor. 

Urcând şi trecând prin diferite vămi, am ajuns şi la 
vama desfrânării. Acolo, căpetenia demonilor era îmbră- 
cat într-un veşmânt cusut cu spumă şi sânge, care, după 
cum mi-au povestit însoțitorii mei, îngerii, devenise aşa 
din pricina nenumăratelor fapte necurate şi necuvioase 
ale oamenilor. 

Îndată ce ne-au văzut, demonii au sărit asupra 
noastră şi mă învinuiau, arătând numele iubiților mei. Şi 
se străduiau să mă smulgă din mâinile îngerilor şi să mă 
arunce în iad. 

— Toate acestea pe care le spuneți, mi-au luat 
îngerii apărarea, nu le-a mai săvârşit de multă vreme. 

— Ştim, au răspuns ei, dar ne-a iubit şi niciodată nu 
s-a lepădat de noi. Le-a avut pe toate ascunse în inima ei 

şi nici nu le-a mărturisit duhovnicului, nici n-a făcut 
canon pentru ele, nici n-a primit iertare. Aşadar, cum de 
are atâta har şi străluceşte ca soarele? 

Acestea le spuneau ei cu mirare şi voiau să mă țină 
acolo. Însă îngerii le-au plătit şi lor preţul cuvenit şi astfel 
am fost eliberată. 

— Să ştii, mi-au spus, că prin vama aceasta puține 
suflete trec fără să fie vătămate. Oamenii lumești şi 
nepăsători, care nu cunosc Sfintele Scripturi şi nici 
gravitatea păcatelor lor, sunt târâți de patima îmbuibării 
pântecelui şi conduşi la desfrânare. Astfel, deci, cei mai 
mulți dintre ei, ajungând la această vamă, cad în iadul 
cumplit şi întunecat. 

Ultima vamă pe care am întâlnit-o a fost a nemilos- 
teniei. Însă, fiindcă fusesem milostivă şi le dăruiam după 
puterile mele celor săraci, demonii au tăcut ruşinați. 

Când am plecat de acolo, îngerii mi-au spus: 

— Mulţi oameni au păzit toate celelalte porunci 
dumnezeieşti şi au trecut de toate vămile. Însă, întrucât 
n-au avut milostenie şi nu i-au milostivit pe săraci, au fost 
opriți aici şi conduşi în iad. 

De-acum urcam cu bucurie. De departe am zărit 
poarta cerului, care strălucea ca un cristal luminos... 
Îngerii care mă însoțeau au trecut prin poartă şi au ajuns 
în fața tronului lui Dumnezeu. Acolo, după ce au cântat 
de trei ori doxologia, au căzut în genunchi şi s-au 
închinat. 

Atunci s-a auzit un glas dulce, spunându-le înge- 
rilor care mă însoțiseră: 

— Conduceţi-o prin sălaşurile raiului şi prin iad, 
cum faceţi cu toate sufletele, şi după aceea odihniți-o în 
lăcaşul robului meu, Vasile. 

Când m-am întors din această călătorie, un înger 
m-a întrebat: 

— Ştii tu, Teodora, că astăzi bunul tău părinte, 
Vasile, îi face parastasul de patruzeci de zile? 
Şi, spunând acestea, îngerii m-au lăsat în acest 


preafrumos lăcaş şi au plecat... 
[19] 


„Nimicitorul de demoni” 


La capul Melana, în anul 959 îşi aşezase chilia 
călăuzitorul monahilor din Athos, Sfântul Atanasie 
(t 1000). Diavolul cel invidios, însă, a pornit împotriva lui 
războiul înfricoşător al trândăviei, săgetându-l cu săgețile 
otrăvite din tolba lui: nesârguință şi nepăsare, tristeţe şi 
acedie, ameţeală şi deznădejde. Şi, ca şi cum toate acestea 
n-ar fi fost îndeajuns, la urmă l-a acoperit şi cu norul 
înăbuşitor al plictiselii, adică l-a făcut să urască şi să nu-i 
mai placă frumoasa regiune a Melanei. 

Sfântul Atanasie, „nimicitor de demoni” experi- 
mentat, s-a înarmat împotriva lor cu post, priveghere, 
rucodelie şi răbdare nădăjduitoare. Şi pe când războiul 
diavolesc sporea, acela a luat hotărârea vitează de a răbda 
şi de rămâne în chilia sa, nevoindu-se, vreme de un an. Şi 
dacă între timp Domnul va depărta această războire, va 
rămâne acolo unde se află. Însă dacă războirea ar fi 
continuat, s-ar fi dus la Kareia, şi-ar fi mărturisit cugetele 
părinţilor de acolo şi cu binecuvântarea lor ar fi părăsit 
acel ținut. 

Războirea a continuat fără întrerupere până în 
ultima zi a acestei perioade. Sfântul stătea să plece. Deo- 
dată, pe la ceasul al treilea al zilei, pe când se ruga, o 
lumină dumnezeiască a strălucit şi a pus capăt acelei 
războiri. Întunericul mâhnirii s-a risipit. A fost cuprins de 
o bucurie negrăită, însoţită de lacrimi dulci şi de alte 

semne ale prezenței dumnezeieşti. Cât despre ținutul în 
care stătea, deodată l-a îndrăgit atât de mult, încât nu l-a 
mai schimbat cu vreun altul. 

Diavolul însă nu s-a lăsat. Astfel, atunci când 
Sfântul a început zidirea bisericii Lavrei, acela, neputân- 
du-l birui pe el, s-a întors împotriva muncitorilor şi a 
zidarilor: le-a legat mâinile şi le-a paralizat, astfel încât nu 
puteau să le ducă nici la gură. 

Dar nici Atanasie nu s-a pierdut cu firea. Le-a spus 
muncitorilor să se roage, iar el psalmodia cântarea 
Trisaghionului. Îndată cursa diavolească s-a destrămat şi 
mâinile paralizate ale muncitorilor au început iarăşi să 
lucreze. 

Însă cel mai minunat lucru este acesta: ziditorii 
bisericii au alergat cu recunoştinţă la binefăcătorul lor şi 
i-au făgăduit ascultare de bunăvoie. Astfel, Sfântul i-a 
tuns ca întâi monahi ai obştii Lavra pe chiar lucrătorii şi 
ziditorii ei. 

Cu toate că înfrângerea diavolului fusese totală, el 
n-a pregetat să urzească un nou atac, care a fost păstrat în 
tradiţia vie a mănăstirii. 

Când s-a început clădirea Lavrei, tot ceea ce lucră- 
torii zideau ziua, demonii dărâmau noaptea. Atunci 
Preasfânta Născătoare de Dumnezeu i s-a arătat Sfântului 
şi i-a spus: 

— Pentru ca lucrarea să înainteze trebuie să zidiți 
într-o singură zi un paraclis şi în acesta să săvârşiți Sfânta 
Liturghie. 

Aşa s-a şi întâmplat. Au lucrat ziua întreagă şi au 
zidit paraclisul Sfinţilor Doctori fără de arginti, în care au 
liturghisit. De atunci demonii n-au mai putut dărâma 
niciun zid. 

[64] 

Eliberatorul 


Cuviosul Matei cel înainte-văzător, care se nevoia în 
mănăstirea Peşterilor din Kiev, i-a văzut cu ochii luminați 
ai sufletului pe demoni întinzând curse, sădind cugete 
rele, cultivând patimi şi aruncându-i pe oameni în ispite. 
A dezvăluit aşadar toate aceste fapte ascunse şi viclene ale 
lor, contribuind astfel la izbăvirea sufletească a fraților. 


Într-o zi, în timpul slujbei de dimineaţă, pe când 
stătea în biserică în locul său obişnuit, văzu un demon 
îmbrăcat în veşmânt ostăşesc învârtindu-se pe lângă 
monahi. Avea în mâini flori şi, după ce le stropea cu un 
lichid ciudat, le arunca peste ei. Dacă florile se lipeau de 
vreun frate, acesta era cuprins deodată de somn şi acedie. 
Îi pierea astfel toată râvna de rugăciune şi, găsind vreun 
pretext, pleca din biserică şi se ducea în chilia lui, unde se 
culca. Însă dacă floarea nu se lipea de acel frate, el 
rămânea în biserică şi se nevoia la rugăciune până la 
sfârşitul slujbei. 

Pe toate acestea, cuviosul părinte le-a vestit în ziua 
aceea fraților, şi de atunci au devenit mai atenți şi 
sârguincioşi la slujbele bisericii. 

Fericitul Matei avea obiceiul să plece ultimul din 
biserică. Stătea vreme îndelungată în semiîntuneric, unde 
se ruga singur, iar după aceea mergea spre chilia sa. 

Într-o zi, după slujba de dimineață, s-a dus să se 
odihnească puţin sub clopotniţă. I s-a părut atunci că l-a 
luat uşor somnul! Şi ce să vadă? O mulţime de demoni a 
intrat în curtea mănăstirii prin poarta deschisă! Iar unul 
dintre ei stătea cu mândrie călare pe un porc, pe când alții 
îl înconjurau ca nişte supuşi. 

— Unde vă duceţi? i-a întrebat cuviosul. 

— La Mihail Tobolkovici, i-a răspuns cel călare. 

Cuviosul s-a trezit degrabă. Şi-a făcut cruce şi s-a 
dus în chilia lui. Se luminase de-a binelea. 

— Du-te te rog să afli dacă părintele Mihail este în 
chilia sa, i-a spus el unui monah tânăr. 

Monahul s-a întors repede. 

— Astăzi, a zis, după utrenie, cineva l-a văzut ieşind 
pe poarta mănăstirii. Însă nimeni nu ştie unde s-a dus. 

În aceeaşi zi cuviosul i-a descoperit vedenia sa 
egumenului şi fraţilor mai mari. Egumenul l-a chemat pe 
părintele Mihail şi a fost înștiințat de el că în ziua aceea 
căzuse, sărmanul, într-un păcat greu. Prin poveţe 
potrivite, l-a ajutat să-şi îndrepte greşeala, să se pocăiască 
şi să se izbăvească în felul acesta de lucrarea diavolească. 

[77] 


Mult-încercatul Ioan 


Cuviosul Ioan, mult-încercatul ostenitor din Peşte- 
rile Kievului, a fost războit foarte tare de demonul 
desfrânării. Dorindu-şi cu ardoare virtutea neprihănirii, a 
răbdat cu nădejde multe necazuri şi încercări încă de la 
primii paşi ai vieţii sale monahale. Însă rugăciunile 
neîntrerupte, posturile istovitoare şi privegherile de peste 
noapte nu i-au asigurat încetarea mult-dorită a ispitelor 
trupeşti. 

Cu binecuvântarea egumenului, a luat marea 
hotărâre de a se aşeza într-o peşteră strâmtă şi de a trăi 
acolo zăvorât, în tăcere şi rugăciune. Aici loan şi-a sporit 
postul, lacrimile şi suspinele, însă flacăra patimilor 
trupeşti n-avea de gând să se stingă. 

Odată, pentru a se împotrivi duhului desfrânării, 
şi-a scos hainele şi şi-a agăţat de mâini şi de picioare fiare 

prele, Însă şi chinurile gerului, şi povara grea a fiarelor 
s-au dovedit neputincioase în a izgoni ispitele. 

loan se apropia de treizeci de ani de când trăia în 
peşteră, fără să se poată însă elibera de cugetele desfrâ- 
nării. Atunci a pus în practică o nevoință nemaivăzută: a 
săpat în pământul nisipos al peşterii o groapă adâncă, a 
intrat înăuntru şi s-a acoperit în întregime cu nisip, lăsând 
afară doar mâinile şi capul! 

Era la începutul Postului Mare, şi robul ales al lui 
Dumnezeu a rămas în această stare, pe trei sferturi 
îngropat, pe toată perioada postului, răbdând toate 
urzelile diavolului, care se străduia cu orice chip să-l 
scoată din groapă. 

La început l-a chinuit cu o boală dureroasă a picioa- 
relor. Acestea s-au umflat şi s-au strâmbat. Arterele s-au 
nmuiat şi nervii au paralizat, iar o arzătură chinuitoare îi 
recea prin toate mădularele. Tot trupul îl durea, însă 
sufletul i se bucura şi se răcorea, căci prin această nevoin- 
ă aspră a îndepărtat ispitele. Cuviosul prefera să moară 
n groapă şi să-L câştige pe Hristos, decât să iasă afară şi 
să fie câştigat de diavol. 

S-a apropiat săptămâna Sfintelor Patimi. Şi iată, în 
„unea Mare, în fața lui, a apărut un balaur uriaş şi înfrico- 
ător, care scotea flăcări pe gură. S-a apropiat ameninţător 
le cuvios, gata să-l înghită. Însă îndată acela L-a chemat 
e Domnul, făcând semnul crucii, şi fiara cea scârboasă 
-a prefăcut în fum. 

Ameninţările balaurului au continuat toată Săptă- 
âna Mare. În noaptea Învierii a avut loc ultimul atac. S-a 
epezit asupra lui loan şi i-a înşfăcat cu gura lui mizera- 
ilă capul şi mâinile cuviosului, adică ceea ce se găsea în 
fara gropii. Părul şi barba lui au luat foc şi au rămas aşa 
rse, însă Dumnezeu nu i-a îngăduit balaurului să-l 
atăme mai mult. În vreme ce capul i se afla în gâtul 

acelei fiare înfricoşătoare, loan a strigat din adâncul inimii 
sale: 

— Dumnezeul meu, scapă-mă! De ce m-ai părăsit? 
Izbăveşte-mă de necurăția mea şi scapă-mă de acest de- 
mon care vrea să mă înghită! 

În clipa aceea o lumină cerească a strălucit şi fiara 
cea cumplită a dispărut. 

— Te-am ajutat aşa cum mi-ai cerut, loane, s-a auzit 
un glas. Fii de-acum cu luare-aminte la sufletul tău, ca să 
nu pățeşti mai rău în viața de dincolo! 

— Doamne, de ce ai îngăduit să fiu chinuit atâta? 

— Te-am încercat după puterile tale. Niciodată nu 
îngădui ca omul să fie încercat mai presus de puterile lui, 
ca să nu fie biruit de satana. Acum, pentru a te izbăvi 
definitiv de demonul desfrânării, roagă-te la cuviosul 
Moise Ungarul. Acesta s-a arătat mai presus în cumin- 
tenie chiar decât bunul Iosif, şi de aceea îi poate ajuta 
mult pe cei care sunt războiți de patimile trupeşti. 

— Doamne, a strigat mult-încercatul Ioan, cu rugă- 
ciunile cuviosului Moise, miluieşte-mă! 

Şi iată! O lumină supralumească şi preadulce l-a 
adumbrit pe cuviosul Ioan şi peştera lui. Această lumină 
dumnezeiască l-a eliberat de războiul satanic al desfrâ- 
nării, în noaptea aceea a Învierii! 

[77] 


Cuviosul Teodosie al Kievului 
În fiecare an, în Postul Mare, egumenul Lavrei 
Peşterilor din Kiev, cuviosul Teodosie (t 1074), obişnuia 


să se retragă într-o peşteră îndepărtată şi ascunsă, pentru 
a se nevoi de unul singur. 

Acolo duhurile rele, invidiindu-l pe cuvios pentru 
râvna sa arzătoare, îl războiau prin uneltiri deosebite. Mai 
ales îl chinuiau atunci când, după Pavecerniţă, stătea 
puțin să se odihnească. Atunci unii demoni strigau din 
răsputeri, alții treceau prin faţa lui în care, alţii băteau în 
tobe, alții cântau din fluiere. Din pricina strigătelor şi a 
zgomotelor, întreaga peşteră se cutremura. 

Însă cuviosul Teodosie nu se speria de toate acestea. 
Îşi făcea semnul crucii, se ridica de pe scaun şi începea să 
rostească Psaltirea. Astfel vocile, zgomotele şi toate apa- 
rițiile demonice piereau. 

Însă îndată ce se aşeza puţin să se odihnească, 
zgomotele demonilor reîncepeau. Se ridica iarăşi, începea 
Psaltirea, şi strigătele demonilor piereau din nou. Acest 
lucru se repeta de nenumărate ori, astfel încât cuviosul nu 
putea câtuşi de puţin să se odihnească. Până când 
Domnul, văzând nevoinţa robului Său, i-a dăruit harisma 
împotriva demonilor, şi de atunci duhurile rele nu mai 
îndrăzneau nici măcar să se apropie de peşteră. De atunci, 
minunile săvârşite de cuvios se succedau una după alta. 
Câteva dintre ele le redăm mai jos. 

%* 

Când se făcea la mănăstire pregătirea pentru coace- 
rea pâinii, demonii le întorceau pe toate cu susu-n jos. 
Împrăştiau făina, aruncau aluatul pe jos, făceau tot felul 
de pagube... 

Cel care slujea această lucrare i-a descris cuviosului 
situația, şi acela s-a dus şi s-a închis în bucătărie. S-a rugat 
acolo până în zori. De atunci demonii nu s-au mai arătat 
în acea încăpere. 

* 

Odată un frate, care avea grijă de animalele 
mănăstirii, i-a spus tulburat cuviosului că în grajd se 
cuibăriseră nişte demoni care provocau mare dezordine. 

Prin zgomotele pe care le făceau, animalele nu puteau 
mânca liniştite. Monahii s-au rugat mult, au stropit cu 
agheasmă, însă fără niciun rezultat. 

Cuviosul, înarmat cu post, s-a dus într-o seară în 
grajd. A închis uşa şi a rămas acolo toată noaptea, afundat 
în rugăciune. De atunci, demonii n-au mai apărut nici în 
grajd şi nici în regiunea dimprejur. 

* 


Un frate ales al mănăstirii, părintele Ilarion, suferea 
mult în chilia sa din pricina demonilor. Într-o noapte, 
îndată ce s-a pus în pat, asupra lui s-a aruncat o întreagă 
ceată de demoni. Îl trăgeau de păr, îl târau pe jos şi-l 
loveau. Unii din ei ridicau peretele şi-i spuneau 
ameninţător: 

— Îl vom arunca pe tine, să te omorâm. 

Acest lucru s-a întâmplat şi în nopțile următoare. 
Monahul n-a mai putut rezista şi s-a dus la cuviosul 
Teodosie. 

— Mă gândesc să-mi schimb chilia, părinte. 

— Nu, frate, nu pleca, căci astfel vei face duhurile 
rele să se bucure. În felul acesta te vor vătăma şi mai mult, 
fiindcă vor dobândi putere asupra ta. Stai în chilia ta şi 
roagă-te. Şi Dumnezeu, văzându-ți răbdarea, îți va dărui 
biruință. 

— E cu neputinţă să rămân în chilia mea, stăruia 
părintele Ilarion. Înăuntru se află o mulțime de demoni. 

Atunci cuviosul i-a făcut cruce şi i-a spus: 

— De aici înainte nici nu-i vei mai vedea, nici nu te 
vor mai vătăma. 

Şi, într-adevăr, demonii nu s-au mai arătat de atunci 


în chilia lui. 
[77] 

Uneltiri incredibile 


Rădăcina tuturor relelor este iubirea de arginți. 
Aceste cuvinte apostolice inspirate de Dumnezeu s-au 
adeverit din nou în cazul cuviosului Teodor din Peşterile 
Kievului, care a fost amăgit şi chinuit cumplit de demonul 
iubirii de arginți. 

Fericitul Teodor fusese în lume moşier slăvit, cu 
avere mare. Odată, însă, a citit în Evanghelie cuvintele 
Domnului: „Oricine dintre voi care nu se leapădă de tot 
ce are nu poate să fie ucenicul Meu” (Luca 14: 33). Atunci 
şi-a împărțit îndată bogăţiile săracilor, a părăsit lumea şi 
s-a dus la mănăstirea Peşterilor, unde, după ucenicia 
canonică, s-a făcut monah. Prin porunca egumenului s-a 
aşezat într-o peşteră, în care s-a nevoit cu râvnă vreme de 
mulți ani. 

Însă odată diavolul a vrut să-l ispitească. I-a sădit 
aşadar în minte cugete de nelinişte pentru viitorul 
bătrâneților sale. 

„Ce vei face când vei îmbătrâni?”, i-a şoptit cu 
viclenie. „Cine te va îngriji? Mâncarea la mănăstire este 
puţină şi nu va ajunge. De ce te-ai grăbit, prostule, să-ți 
risipeşti averea? Cum vei înfrunta acum bolile?” 

Teodor n-a priceput că e o ispită şi a căzut degrabă 
în deznădejde. Degeaba îl mângâiau ceilalți monahi şi-l 
fericeau pentru că şi-a schimbat comoara pământească cu 
cea cerească. Mai mult decât toți, îl sprijinea monahul 
Vasile. Acesta, prin poveţele sale frățeşti şi prin multe 
pilde, a reuşit în cele din urmă să-l liniştească. De atunci 
între ei s-a statornicit o adâncă iubire duhovnicească. 

După pocăința şi întoarcerea lui Teodor, diavolul a 
pus în practică uneltiri noi. Odată părintele Vasile a lipsit 

din mănăstire vreme de trei luni. Atunci vicleanul i s-a 
arătat lui Teodor cu chipul lui Vasile. 

— Ce mai faci, frate? l-a întrebat cu prietenie. 

— Cu rugăciunile şi poveţele tale, părinte Vasile, am 
scăpat de războirea diavolului. Îți făgăduiesc că în viitor 
voi pune mereu în practică îndemnurile tale. 

— Ei, acum, că ai dobândit nepăsare față de bogății 
şi sufletul tău nu mai e în primejdie din pricina asta, poți 
cere fără frică de la Domnul aur, ca să-l împarți săracilor 
şi să fii răsplătit în viața de dincolo pentru milostenia ta. 
Aşadar, cere-l asta! Şi când îl vei primi, ascunde-l în 
peştera ta şi nu lăsa pe nimeni să intre. Nici tu să nu ieşi 
niciodată de aici, până nu-ți voi spune eu. 

După aceasta, diavolul s-a făcut că pleacă. S-a 
ascuns însă în peşteră şi-i sădea neîntrerupt cuviosului 
cugete despre dobândirea bogăției, împingându-l să se 
roage doar pentru asta. Şi acela, amăgit, Îl implora zi şi 
noapte pe Dumnezeu să-i dăruiască aur, ca să-l dea 
săracilor. 

La un moment dat a adormit. Atunci diavolul i-a 
apărut în somn în chip de înger, i-a arătat un semn pe 
podeaua de pământ a peşterii şi i-a spus: 

— Sapă aici şi vei găsi o comoară bogată. 

Teodor la început a şovăit. Însă diavolul i s-a arătat 
iarăşi şi iarăşi, până ce l-a convins. Într-adevăr, a săpat şi 
la o adâncime mică a găsit o ladă plină cu aur, argint şi 
pietre prețioase. A primit-o ca pe un dar dumnezeiesc şi 
I-a mulțumit lui Dumnezeu pentru „binefacerea” Lui! 

Dar diavolul cel uneltitor se hotărâse să-l înnebu- 
nească definitiv. A luat iarăşi chipul părintelui Vasile şi 
l-a vizitat. 

— Ai văzut, frate, ce comoară ţi-a trimis Dumne- 
zeu? M-a vestit despre asta însuşi îngerul care te-a vizitat 

pe tine. lată! Acum ai bogăţia în mâinile tale. Fă orice vrei 
cu ea! 

Inima lui Teodor a tresărit ciudat la auzul acestor 
vorbe ale celui viclean, dar cu toate acestea oarecum s-a 
împotrivit: 

— Eu am cerut de la Dumnezeu bogăție pentru a o 
împărți săracilor. Cred aşadar că doar pentru asta mi-a 
trimis-o. 

- Fii cu luare-aminte, a stăruit cel ce urăşte binele, 
nu cumva să te arunce din nou în deznădejde vicleanul, 
cum a făcut mai demult. De aceea, ia-ți comoara şi pleacă 
în alt ținut. Ce, doar aici te poți mântui? Acolo vei 
cumpăra pământuri, vei dobândi multe bunătăţi şi, în 
plus, vei fi ferit de ispitele diavoleşti, care te chinuie în 
peştera aceasta. Şi când vei îmbătrâni şi-ţi va sosi ceasul 
cel de pe urmă, vei dărui averea ta oricui doreşti şi astfel 
pomenirea ta se va păstra în veac. 

— Dar nu e păcat, a răspuns Teodor, ca eu, care am 
părăsit lumea şi am făgăduit să trăiesc ca monah în 
peştera aceasta, să devin acum călcător de jurăminte, 
dezertor şi laic? Cere-mi orice doreşti. Nu-mi cere însă să 
plec din mănăstire. 

Diavolul a turbat văzând împotrivirea cuviosului. A 
continuat însă să se prefacă. 

— Aici nu-ți poți ascunde comoara. Apoi, dacă 
Dumnezeu nu voia să te îmbogăţeşti, nu ţi-ar fi dat 
asemenea comoară. Şi nici nu l-ar fi trimis pe îngerul Său 
la tine, ca să te încredințeze de plăcerea pe care o află în 
persoana ta. Nu-ţi sunt îndeajuns aceste descoperiri 
dumnezeieşti pentru a te convinge? 

Prin multa vorbire, diavolul a izbutit să înmoaie 
împotrivirea cuviosului, care credea că-l are în față pe 
înțeleptul său frate, Vasile. A început deci, pe ascuns, să 

se pregătească de plecare. Însă intervenția lui Dumnezeu 
l-a salvat în ultima clipă. Şi iată cum: 

Chiar în ziua în care cuviosul se pregătea să plece, 
părintele Vasile s-a întors la mănăstire şi s-a dus direct în 
peştera iubitului său frate duhovnicesc. 

— Bucură-te întru Domnul, frate! Câtă vreme a 
trecut de când nu ne-am văzut! Sufletul meu te-a dorit 
mult! 

— Ce spui, părinte Vasile? Ieri şi alaltăieri n-am fost 
împreună? Şi acum nu plec la porunca ta? 

— Eu abia acum m-am întors din călătorie şi nu ştiu 
nimic din cele spuse de tine, a răspuns acela uimit. Nu 
cumva ți s-a întâmplat ceva rău provenit din lucrare 
diavolească? 

— De ce râzi de mine, frate? a spus înfuriat Teodor. 
Nu ştiu ce să cred. Când îmi spui una, când alta. Du-te 
de-aici şi Dumnezeu să te păzească! 

Părintele a plecat la mănăstire necăjit şi plin de 
îngândurare şi nedumerire. Diavolul n-a pierdut prilejul. I 
s-a arătat din nou lui Teodor, luând chipul părintelui 
Vasile, şi i-a zis: 

— lartă-mă, frate. Te-am tulburat fără motiv, căci mi 
se întunecase mintea. Îți spun iarăşi deci: pleacă departe, 
chiar acum, împreună cu comoara ta. Pleacă, înainte să fie 
prea târziu! 

Acestea le-a spus şi a dispărut. Între timp, părintele 
Vasile a luat de la mănăstire câțiva frați şi a venit iar la 
peşteră. 

— lată, Teodore, martorii care te vor încredința că 
au trecut trei luni de când te-am văzut ultima oară. 
Egumenul m-a trimis departe, la o ascultare. Tu însă spui 
că am fost împreună cu tine şi că te-am învăţat şi povăţuit. 
Eu bănuiesc că diavolul a lucrat asupra ta, luând chipul 
meu. Deci pentru a afla cu precizie ce se întâmplă, oricine 

va veni aici, să nu-l laşi să-ți spună niciun cuvânt până ce 
nu va rosti rugăciunea lui lisus. Dacă refuză, atunci e 
evident că este vorba despre cel viclean. 

Teodor a primit sfatul. După aceea unul dintre 
părinți a citit rugăciunile exorcizării şi i-a rugat pe 
cuvioşii ctitori ai Lavrei lor, Antonie şi Teodosie, să des- 
trame urzeala diavolească. 

Într-adevăr, din clipa aceea demonul n-a mai 
îndrăznit să apară. 

Negrăită a fost uimirea şi cutremurătoare frica lui 
Teodor când şi-a dat seama că s-a aflat în primejdie să fie 
amăgit pentru a doua oară. De atunci nu mai stătea de 
vorbă cu nimeni, dacă persoana respectivă nu rostea mai 
întâi limpede rugăciunea lui Iisus. S-a nevoit, de aseme- 
nea, aspru, pentru a se răzbuna pe diavol, după ce mai 
întâi a băgat într-o groapă comoara pe care o dobândise 
de la acela. Şi L-a rugat pe Dumnezeu să-i şteargă din 
minte nu numai comoara, dar şi locul în care o îngropase. 

După aceea, cuviosul, pentru a evita un nou atac al 
diavolului, s-a dedat ostenelilor trupeşti: a construit o 
moară manuală în peştera lui şi măcina făină pentru frații 
din mănăstire. 

Au trecut mulți ani. Într-o zi, în vreme ce învârtea 
roata morii, s-a simţit foarte obosit şi s-a oprit puțin. A 
auzit atunci un tunet groaznic, care a făcut pământul să se 
cutremure. Deodată moara a început să se învârtă 
singură! De această dată cuviosul nu s-a mai lăsat înşelat. 
A priceput că este uneltirea diavolului, care voia să-l 
amăgească încă o dată, făcându-l să creadă că moara se 
învârte prin lucrare dumnezeiască. 

— Diavole viclean! a strigat. Domnul te va pedepsi! 

Însă satana continua să învârtă moara. Atunci 
cuviosul a devenit şi mai sever. 

— În numele Dumnezeului întru Treime, Care te-a 
aruncat din cer pentru mândria ta, îți poruncesc să nu te 
opreşti până ce nu vei măcina tot grâul. Astfel, fără să 
vrei, îi vei sluji pe frați. 

Diavolul, legat cu puterea numelui dumnezeiesc, a 
măcinat în noaptea aceea tot grâul aflat acolo! Era uimitor 
şi de necrezut cum de s-a măcinat atâta făină într-o 
noapte. Dar şi mai uimitor era că fiecare sac de grâu 
scotea de data asta cinci saci de făină! 

Prin pățania aceasta, diavolul a fost batjocorit şi 
nevoit să dispară ruşinat, strigând: 

— Vai mie! Plec! Blestematul de Teodor nu-mi mai 
cade în plasă! 

Peste puțin timp, cuviosul a părăsit peştera. Însă 
mănăstirea arsese de curând şi părinții adunaseră pe 
malurile Dniperului lemne pentru reconstruirea ei. Ferici- 
tul Teodor, în ciuda bătrâneților sale, a început să care şi 
el lemne pe munte, ca să-şi facă singur chilia. Însă 
demonii se pare că nu uitaseră ce-au păţit din pricina 
cuviosului, şi de aceea voiau să se răzbune în felul 
următor: toate lemnele pe care le căra acesta ziua pe 
munte, demonii i le aruncau cu sălbăticie jos, pe malurile 
râului. Cuviosul şi-a dat seama cine sunt cei care fac 
această pagubă şi, de aceea, noaptea, când a auzit lemnele 
rostogolindu-se, s-a ridicat şi a zis: 

— Vă poruncesc în numele Domnului nostru Iisus 
Hristos să urcați în vârful muntelui toate lemnele de pe 
malul râului! Astfel îi veți scăpa pe monahi de cheltuielile 
transportului pentru ridicarea bisericii Maicii Domnului. 
Dar şi voi veți pricepe în chip dureros că aici locuieşte 
Dumnezeu şi că nu există loc pentru voi. 

Demonii s-au pus îndată pe treabă. Până dimineaţa 
au cărat atâtea lemne, încât ajungeau nu doar pentru 
construirea unei chilii, ci pentru o întreagă mănăstire. 

Duhurile rele fuseseră umilite încă o dată. Cu toate 
acestea, nu s-au lăsat. Mai turbaţi ca niciodată, în vreme 
ce plecau, îl blestemau şi-l amenințau pe cuvios: 

— Ne-ai pârjolit, dar te vom pârjoli şi noi! 

În ziua următoare, câțiva cărăuşi au venit trimişi de 
la mănăstire, să care lemnele. Însă jos la râu n-au găsit 
niciun lemn. Le-au găsit pe toate pe munte, aşezate 
frumos în stive: într-un loc, lemnele pentru acoperiş, în alt 
loc, pentru podea, în altul, pentru scări. Asta a fost! 
Demonii au folosit acest prilej ca să-i ridice pe cărăuşi 
împotriva cuviosului. 

— Călugăre, i-au zis, noi ne-am tocmit cu 
mănăstirea să cărăm lemne. Vrem aşadar răsplata pentru 
care ne-am tocmit. Ai urcat lemnele cu uneltirile tale. Ori 
ne plăteşti, ori vei avea necazuri. 

Cuviosul, desigur, n-avea bani, şi de aceea cărăuşii 
au mers la judecător. I-au dat bani şi l-au tras de partea 
lor. Astfel, judecătorul, care considera nişte prostii 
explicațiile cuviosului, l-a osândit, spunând batjocoritor: 

— Să te ajute acum demonii să-i plăteşti pe cărăuşi, 
aşa cum te-au ajutat şi la căratul lemnelor. 

Teodor a primit cu smerenie osânda. A început să 
lucreze din răsputeri, şi încet-încet i-a despăgubit pe 
lucrători. 

Când a văzut diavolul că n-a izbutit să-l lovească 
definitiv pe cuvios, a urzit un alt plan: a luat chipul 
părintelui Vasile şi i s-a arătat unui boier al domnitorului 
Mâstislav. Boierul îl cunoştea bine pe părintele Vasile, dar 
de unde să-şi dea seama că-l avea acum în fața lui pe 
însuşi diavolul preschimbat? 

— Am să-ți spun nişte lucruri importante, i-a zis. Eu 
acum stau în peştera în care cu puțină vreme în urmă a 
stat şi Teodor. Aşadar acela a găsit în peşteră o comoară 
mare îngropată de către varangi: aur, argint, pietre 

prețioase! A vrut să le ia pe toate acestea şi să plece în- 
tr-un alt ținut. Însă eu l-am oprit. Acum se face că-i 
nebun. Îi pune pe demoni să lucreze pentru el, la măcinat 
grâu sau la cărat lemne. În felul acesta îi înşală pe oameni. 
Comoara a ascuns-o undeva. Dacă o ia şi fuge, domni- 
torul nostru îşi va pierde partea din ea. 

Auzind boierul acestea, l-a condus imediat pe 
demon -— aşa-zisul părinte Vasile — la domnitor. Acolo 
vicleanul şi-a repetat învinuirea. În dimineața următoare, 
Mâstislav a pornit cu oaste ca să-l prindă pe Teodor. L-a 
legat, l-a dus la palat şi l-a întrebat: 

— E adevărat, părinte, că ai găsit o comoară? 

— Da, e adevărat. Dar acum este îngropată undeva 
în peşteră. 

— Şi de ce nu mi-o predai mie, de vreme ce sunt 
îndreptățit s-o am, ca domnitor al acestui ținut? 

— Stăpâne, eu nu-mi doresc această comoară. Îmi 
este total nefolositoare. Din păcate, însă, nu te pot ajuta, 
căci Dumnezeu, la rugămintea mea, mi-a şters din minte 
locul în care am ascuns-o. 

Domnitorul s-a înfuriat. A poruncit să fie aruncat 
trei zile în temniţă, fără să i se dea mâncare. lar după 
aceea l-a întrebat din nou: 

— Nu cumva ţi-ai amintit unde e comoara, 
călugăre? 

— Ți-am spus că nu ştiu, a stăruit Teodor. 

— Supuneţi-l la cazne! a strigat ieşit din minți 
domnitorul. 

Peste puţin timp, rasa de păr a cuviosului a devenit 
roşie de sânge. După aceea l-au legat şi l-au spânzurat de 
mâini, aprinzând un foc sub picioarele lui. Însă, prin 
intervenţia lui Dumnezeu, focul s-a preschimbat într-o 
adiere răcoroasă, care uşura trupul rănit al cuviosului. 

Domnitorul s-a înspăimântat de minunile pe care le 
vedea. A poruncit să fie coborât, să i se îngrijească rănile 
şi să fie adus din peşteră părintele Vasile. 

Când l-a văzut Mâstislav, i-a spus tulburat: 

— Cele pe care mi le-ai poruncit să fac cu acest 
călugăr le-am făcut, însă fără niciun rezultat. Aşadar, 
te-am adus pe tine să fii martor. 

Mintea luminată a părintelui Vasile a bănuit unel- 
tirea diavolească. 

— Şi ce ţi-am spus să faci, stăpâne? 

— Mi-ai spus că are o comoară ascunsă. Şi fiindcă 
refuză să mi-o descopere, l-am supus caznelor. 

— Demonul ţi-a întins o cursă, stăpâne, cum i-a 
făcut şi lui Teodor. Pe mine nu m-ai văzut niciodată, căci 
de cincisprezece ani n-am ieşit din peştera mea. 

— Dar te-am văzut şi noi vorbind cu stăpânul 
nostru, au strigat slujitorii. 

— N-am fost eu, a fost diavolul cu chipul meu, şi 
v-a amăgit. 

Dar cum să creadă domnitorul cel crud o explicație 
atât de incredibilă? S-a aprins de mânie şi a poruncit să-l 
chinuiască şi pe părintele Vasile, pentru că şi-a bătut joc 
de el. 

Au urmat chinuri înfricoşătoare şi nemiloase, care 
au fost oprite doar după ce trupurile celor doi cuvioşi au 
devenit două răni. Dumnezeu a primit sângele lor ca pe o 
„jertfă plăcută” şi curând i-a luat lângă El, ca să le 
dăruiască şi cununa mucenicească. 

[77] 

Cuviosul Leon 


Pe insula Patmos, în vestita mănăstire a Sfântului 
Ioan Teologul, a trăit şi s-a nevoit cuviosul Leon (t secolul 
XII), patriarhul de mai târziu al lerusalimului (1170-1190). 
Pentru trăirea sa virtuoasă, Domnul l-a înzestrat cu 
harismele Sfântului Duh iar obştea mănăstirii patriarhale 
l-a cinstit, fără voia lui, aşezându-l în scaunul episcopal. 

Ca păstor, cuviosul s-a distins nu numai prin 
înțelepciune, discernământ, iubire şi cinste, dar şi prin 
puterea lui făcătoare de minuni, pe care i-o dăruise Dum- 
nezeu şi prin care, pe lângă altele, izgonea şi demonii. 
Caracteristice sunt următoarele întâmplări. 


La vest de Patmos se află o insulă mică, Lipsi, unde 
monahii aveau animalele. În fiecare vară tăiau câteva, 
uscau carnea la soare şi o vindeau. La această snjit, 
aşadar, a fost trimis odată monahul Prohor. 

Prohor, caracter aspru şi puțin obraznic, a stăruit pe 
lângă cuvios să-i dea încălțăminte nouă. 

— Du-te acum la Lipsi, a răspuns acela, şi-ţi voi da 
când te întorci, căci cizmarul mănăstirii n-o are pregătită. 

Prohor a început să strige şi să se revolte plin de 
furie. 

— Du-te, fiule, cu pace la ascultarea ta, l-a sfătuit 
cuviosul, ca să nu ţi se întâmple ceva rău. 

Însă monahul era neclintit. Astfel, cuviosul, văzând 
că avea nevoie de o pedeapsă pedagogică, l-a legat cu 
cuvintele Psalmului: 

— „Să-ţi fie calea întuneric...” 

Doar asta a spus cuviosul şi s-a depărtat. 

Prohor s-a urcat pe corabie ca să meargă la Lipsi. Pe 
la amiază, deodată de sus a început să cadă grindină. 

Pietrele cădeau în barcă precum nucile. Şi cel mai 
minunat era că pietrele îl loveau şi îl răneau doar pe 
monah, fără să-i atingă pe însoțitorii lui. Curând s-au 
auzit glasuri care spuneau: 

— Învrăjbirea, învrăjbirea! 

Şi-a dat seama, sărmanul, că puteri demonice îl 
loveau pe ascuns, cu îngăduința lui Dumnezeu, pentru 
că-l nesocotise pe părintele lui duhovnicesc. 

Ajungând la destinație, a coborât de pe corabie 
tulburat. Atunci grindina a încetat puţin. Însă în vreme ce 
se pregătea să ia masa, vrăjmaşii nevăzuţi au început 
iarăşi să arunce cu pietre în el. Farfuria s-a făcut bucăți, 
mâncarea s-a vărsat şi paharul cu vin s-a spart, iar 
demonii strigau: 

— Prohore! Învrăjbirea, învrăjbirea! 

El, sărmanul, cutremurat de răutatea care l-a aflat, a 
uitat de mâncare şi de băutură. Neputând face nimic, a 
luat corabia şi s-a întors învineţit de lovituri. I-a arătat 
cuviosului rănile şi i-a povestit nenorocirea sa. 

Un monah, auzind povestirea, le-a spus cu mândrie 
celorlalți: 

— Prohor a pățit acest rău pentru că nu ştie carte. 
Dacă ar fi ştiut carte, i-ar fi alungat pe demoni. Eu însă, cu 
puterea lui Dumnezeu şi prin faptul că ştiu carte, cred că 
nu voi fi deloc ispitit de demoni. 

Şi spunând acestea, a luat Psaltirea, a pus metanie 
cuviosului şi a plecat spre Lipsi. Dar şi acela a păţit la fel. 
Nenumărate pietre au început să cadă nevăzute asupra 
lui. Nici vitejia şi nici ştiinţa de carte nu l-au salvat. 
Aşadar, umilit, s-a întors şi el la mănăstire. 

Cuviosul Leon, socotind că pedeapsa celor doi a fost 
suficientă, a luat cu el nişte frați evlavioşi şi a mers la 
Lipsi. Acolo, cu rugăciunile lui, demonii au fost izgoniți. 

* 

Un alt ucenic al cuviosului Leon, Antonie, a fost 
războit odată de demonul blasfemiei. Războirea se 
întorcea împotriva Maicii Domnului. Monahul, tulburat, a 
alergat la cuvios. 

— Părinte, l-a rugat plângând, ajută-mă să birui 
acest păcat înfricoşător. - 

- Fii curajos, fiule, şi nu-ți fie teamă. Lasă câinele să 
latre! Fiindcă nu e cu putinţă s-o huleşti pe cea în care ţi-ai 
pus nădejdea mântuirii tale. Ci este drept s-o slăveşti şi s- 
o cinsteşti pe Maica noastră. 

Cu aceste cuvinte l-a înarmat cuviosul pe Antonie 
împotriva demonului blasfemiei. De cealaltă parte, urâto- 
rul de bine nu s-a oprit a-l ispiti pe monah. Când acela 
mergea la slujba de obşte, îl lăsa liniştit. Dar, îndată ce 
intra în chilia sa, se arunca asupra lui, chinuindu-l cu 
sălbăticie. 

În cele din urmă Antonie a fost biruit de frică. Într-o 
zi, ieşind din biserică, a alergat la chilia cuviosului. 

— Nu plec de-aici, i-a spus tremurând, până ce nu 
mă eliberezi de această ispită! Chilia mea a devenit cuibul 
diavolului. 

Cuviosul s-a ridicat îndată de pe scaun şi s-a 
apropiat de locul de închinăciune. După ce L-a rugat pe 
Domnul şi pe Maica Lui să-l ajute pe Antonie, a luat mâna 
dreaptă a fratelui, a pus-o pe gâtul său şi i-a spus: 

— Acest păcat, fiule, îl iau pe grumazul meu. Şi 
dacă vicleanul te va ispiti din nou, să-i spui: „Vrăjmaşule 
al adevărului, cu rugăciunile smeritului şi păcătosului 
Leon, te socotesc ca pe un câine scârbos”. 

Antonie, înarmat cu aceste poveţe, a pus metanie şi 
a plecat. La ieşire a auzit voci — fără să vadă nimic — care-l 
înjurau pe cuvios, iar pe el îl amenințau. Aceste voci, la 
urmă, au spus: 

— Ai scăpat pentru că ai alergat la Leon. Dacă n-ai fi 
cerut ajutorul lui, nu-ţi închipui ce-ai fi pățit! 
Din clipa aceea toate cugetele de blasfemie au pierit 
definitiv. 
Liber de-acum de ispita îndelungată, Antonie a 
plecat liniştit şi netemător spre chilia sa. 
[62] 


Un bucătar ciudat 


Sfântul Cosma Etolul (t 1779), care cu învăţăturile 
sale a sprijinit neamul înrobit al grecilor în perioada 
învolburată a stăpânirii turceşti, obişnuia să povestească 
şi următoarea întâmplare: 

Un creştin pe nume loan, biruit de patimile sale şi 
de îndemnurile celui viclean, a devenit tâlhar, organi- 
zându-şi o bandă a lui. Paradoxal însă, nu-şi uitase un 
obicei bun pe care-l avea: să citească în fiecare dimineață 
şi seară Acatistul Maicii Domnului. 

Preabunul Dumnezeu, vrând să-l izbăvească 
datorită evlaviei pe care o avea la Maica Domnului, a 
trimis un ascet sfânt în ținuturile lui. Tâlharii, îndată ce 
l-au văzut, l-au prins. 

— Conduceţi-mă la căpitanul vostru, vă rog. Cer 
asta spre binele vostru. 

Peste puţin timp, ascetul se afla în fața căpeteniei 
tâlharilor. 

— Cheamă-i pe toții oamenii tăi să vină aici. Am să 
vă spun ceva foarte important. 

Căpitanul a făcut precum i s-a spus. 

— Doar aceştia sunt? 

— Ar mai fi un bucătar, dar acela e om sucit... 

— Cheamă-l şi pe el, a spus părintele. 

A n e E a 


A venit, aşadar, şi bucătarul. Însă când s-a aşezat 
înaintea ascetului, nu-l putea privi la față şi se uita în altă 
parte. Atunci acela i-a zis: 

- Îşi poruncesc, în numele Domnului lisus Hristos, 
să-mi spui cine eşti, cine te-a trimis şi ce faci aici unde te 
afli. 

— Sunt mincinos, a răspuns acela, şi mereu spun 
minciuni. Dar acum, fiindcă m-ai legat cu numele lui 
Hristos, nu pot decât să spun adevărul. Aşadar eu sunt 
demon şi tatăl meu, satana, m-a trimis aici ca să-i aşez 
masa şi să-i gătesc căpitanului, cu următorul scop: dacă-l 
voi afla în vreo zi că nu-şi spune Acatistul Maicii 
Domnului, să-l omor şi să-i iau sufletul în iad. Însă sunt 
paisprezece ani de când îl păzesc şi n-a trecut nicio zi în 
care să nu citească Acatistul. 

Atunci ascetul i-a zis: 

— Îţi poruncesc în numele Sfintei Treimi să dispari 
de aici şi să nu-i mai ispiteşti pe creştini. 

Demonul s-a făcut îndată nevăzut. 

Tâlharii au rămas uimiţi de minunile pe care le-au 
auzit şi le-au văzut. Ascetul i-a povăţuit atunci cu cuvinte 
părinteşti. Şi aceia, pocăindu-se, s-au lepădat de viața 
păcătoasă: unii s-au însurat, iar alții au devenit monahi. 

[53, 1] 


Mortul cel neputrezit 


În preajma anului 1785 în România, în episcopia 
Huşilor, trăia un monah virtuos, Rafail, care se ocupa cu 
olăritul şi era foarte nevoitor. Mânca foarte puţin seara şi 
studia Sfintele Scripturi. După aceea se ducea şi-şi 
petrecea noaptea în cimitir. Fie iarnă, fie vară, purta un 
ilic de piele şi lână de oaie. Cu acesta dormea printre 

morminte. Ceilalți monahi îl numeau nebun, însă el era 
Sfânt. 

Într-o noapte, pe când dormea lângă o cruce de 
piatră, i-a auzit pe demoni lovind un mort în mormânt. La 
fel s-a întâmplat şi în nopțile următoare, de la ora 
unsprezece până la unu. Când demonii îl loveau pe cel 
mort, pământul se cutremura, iar acela striga cu deznă- 
dejde: 

— Miluiţi-mă! Ajutaţi-mă! Nu-i lăsaţi pe demoni să 
mă lovească! 

După două săptămâni, părintele Rafail s-a dus la 
duhovnic, un părinte de nouăzeci de ani, şi i-a spus: 

— Părinte Daniil, vino la cimitir să dezlegi cu 
rugăciunile tale un mort, fiindcă demonii îl lovesc. 

— Mi se pare că tu te-ai demonizat, căci dormi 
împreună cu morții şi vezi demoni în fața ta. Lasă-mă să 
mă odihnesc, sunt obosit. 

— Nu, părinte! Hai să mergem la mormântul acela. 
Mortul strigă, cerând ajutor. Ca duhovnic, ai putere să-l 
dezlegi de păcate. Dacă nu vii, tu vei răspunde pentru 
sufletul lui în ziua Judecăţii! 

Vorbele acestea l-au înmuiat pe părinte. 

— Aşteaptă puţin şi-am să vin, a răspuns. 

S-a ridicat, şi-a pus cizmele, a luat cartea de 
rugăciuni, epitrahilul, o cruce, bastonul şi a plecat. 

Ajungând la cimitir, a simţit pământul cutremu- 
rându-se 

— Părinte Rafail, de câtă vreme îl lovesc demonii? 

— De paisprezece zile. L-am întrebat pe mort de ce-l 
bat şi mi-a răspuns că nu şi-a mărturisit păcatele. 

În clipa aceea a auzit şi duhovnicul cu urechile sale 
loviturile demonilor, precum şi strigătele mortului: 

— Miluiţi-mă, fraților! Ajutor, nu mă lăsați! 

— Du-te imediat să-l înştiințezi pe episcop, i-a spus 
părintele Daniil lui Rafail. Să-i spui că propun ca mortul 
să fie dezgropat. În felul acesta vom înţelege ce se 
întâmplă. 

După cercetarea arhivei, s-a descoperit că mortul 
era de origine bulgară şi cu mulţi ani în urmă slujise la 
episcopia Huşilor ca funcționar în administrație. Acum 
demonii îl loveau prin îngăduința lui Dumnezeu, pentru 
a se vădi starea sufletului său. 

În ziua următoare, au deschis mormântul şi au 
văzut cu groază că nici măcar limba nu-i putrezise. 
Unghiile îi crescuseră ca nişte seceri, iar barba-i ajunsese 
până la picioare. Faţa îi era neagră şi trupul umflat ca un 
balon. Hainele şi coşciugul nu i se stricaseră deloc. 

Episcopul a chemat şapte duhovnici îmbunătățiți şi 
toți împreună, stând în genunchi, au început să citească 
rugăciunile de iertare a păcatelor. Au dus mortul în 
biserică şi i-au citit slujba de înmormântare împreună cu 
rugăciunile pentru putrezirea trupului. După aceea l-au 
îngropat. 

Mai târziu l-au întrebat pe Rafail: 

— Îi mai auzi acum pe demoni lovindu-l pe cel 
mort? 

— Nu, a răspuns acela, nu mai aud nimic. 

Peste un an l-au dezgropat şi au văzut că trupul lui 
devenise țărână. Câtă vreme a rămas neputrezit, sufletul i 
s-a aflat în chinurile negrăite ale iadului. Şi cerea, 
sărmanul, ajutor pentru a putrezi. lar la rugăciunile 
episcopului şi a duhovnicilor, Domnul cel iubitor de 
oameni i-a dăruit odihnă. 

[59] 

Părintele Ioachim 


La nord-vest de schitul aghiorit Sfânta Ana, într-o 
peşteră, se nevoia părintele Ioachim (t 1888). 

Înainte de a deveni monah, fusese tâlhar în Creta. 
Însă s-a predat de bunăvoie paşei, şi acela l-a luat în slujba 
lui. Mai târziu l-a urmat pe paşa la Tesalonic şi, în fine, în 
Sfântul Munte. Acolo Emanuil — acesta era numele său 
lumesc — a avut mai întâi o slujire simplă. Atât de mult a 
îndrăgit Muntele şi trăirea monahală, încât, după câțiva 
ani, s-a făcut monah. 

Odată Dumnezeu a îngăduit să fie încercat de o 
mare ispită, asemănătoare cu cea a cuviosului Antonie. 

Era în ajunul unui praznic şi el plecase din peştera 
lui umedă şi rece pentru a merge la biserica schitului, 
unde avea să se facă priveghere toată noaptea. 

Deodată, în faţa lui a apărut o mulțime de demoni! 
L-au înşfăcat şi l-au aruncat într-o prăpastie abruptă, care 
se termina în mare. Părintele, rostogolindu-se, s-a oprit 
într-un loc nivelat. Demonii însă l-au luat din nou şi l-au 
aruncat în râpă. A căzut pe stâncile ascuţite, s-a rostogolit 
prin tufişurile sălbatice şi în cele din urmă s-a oprit lângă 
mare. 

Părinţii schitului s-au neliniştit când nu l-au văzut 
în biserică, căci ştiau că mereu sosea primul. Au ieşit, 
aşadar, şi l-au căutat. În peşteră nu era. În cele din urmă 
i-au auzit glasul şi l-au găsit pe țărm. Cu harul lui 
Dumnezeu însă, nu pățise nimic. 

[11] 

„S-a lepădat de Dumnezeu!” 


La sfârşitul secolului XIX, rusul K. Izkul, după ce a 
murit de pneumonie şi a rămas mort vreme de treizeci şi 
şase de ore, a revenit la viaţă şi, cutremurat de experiența 
lui, s-a făcut monah. Această întâmplare incredibilă, dar 
adevărată, a despărțirii provizorii a sufletului de trup, în 
timpul căreia a întâlnit vămile, a fost publicată la înce- 
putul secolului XX în revista „Moscovskie Vedomosti” 
(Cronicile Moscovei). 

Aşadar, atunci când Izkul şi-a dat ultima suflare la 
spital, a simțit că iese din trup, care a rămas nemişcat şi 
neînsuflețit în pat. Atunci a văzut limpede doi îngeri care 
s-au apropiat şi l-au luat cu ei. A simţit că l-au apucat de 
mână şi l-au scos în drum, trecând direct prin peretele 
camerei. 

„Afară se înserase şi ningea uşor”, povestea el mai 
târziu. „Vedeam asta, dar nu simțeam frigul. Am început 
repede să urcăm în înălțimi. Cu cât urcam mai mult, cu 
atât spaţiul din fața ochilor mei se lărgea. În cele din urmă 
spaţiul a luat dimensiuni atât de mari, încât m-a cuprins 
frica din pricina sentimentului micimii mele în fața acelei 
întinderi nețărmurite... 

Percepția timpului se stinsese definitiv în mintea 
mea. Nu ştiu câtă vreme am urcat. Deodată s-a auzit un 
zgomot. O mulțime de fiinţe scârboase se apropia grabnic 
de noi, strigând şi râzând. 

Demonii, m-am gândit. Am înţeles asta repede şi 
m-a cuprins o frică pe care n-o mai încercasem până 
atunci. Demonii! Îmi închipui cum aş fi batjocorit şi aş fi 
râs dacă cineva, cu câteva zile sau chiar cu câteva ceasuri 
mai înainte, mi-ar fi spus că crede în existenţa lor şi că i-a 
văzut cu ochii lui pe demoni! Ca om educat ce eram, prin 

denumirea de demoni înţelegeam năravurile rele şi 
patimile omului. De aceea, cuvântul demon nu era pentru 
mine decât un termen care arăta o noțiune abstractă. Şi, 
deodată, această noțiune abstractă mi-a apărut în față ca o 
persoană vie!... 

După ce ne-au înconjurat din toate părțile, demonii 
strigau şi le cereau îngerilor să mă predea lor. Se 
străduiau în toate chipurile să mă smulgă din mâinile 
acestora, dar nu îndrăzneau s-o facă. Din țipetele 
neruşinate şi din urletele pe care le scoteau, am distins 
câteva cuvinte, şi uneori chiar propoziții întregi. 

— E al nostru! S-a lepădat de Dumnezeu! au strigat 
la urmă toți, într-un glas, şi în aceeaşi clipă s-au repezit 
asupra mea. 

Am înghețat de frică. 

«E o minciună! Asta nu-i adevărat!», voiam să le 
răspund, însă limba îmi era legată. Într-un fel neînțeles, 
mi-am adus aminte de o întâmplare neînsemnată care se 
petrecuse cu mult timp în urmă şi pe care o uitasem. 

Mi-am amintit că, pe vremea când mergeam încă la 
şcoală, într-o zi ne-am adunat în casa unui prieten şi, 
discutând despre diferite probleme şcolare, am trecut la 
teme mai serioase. Purtam deseori asemenea discuții între 
noi. 

— În general nu-mi plac ideile abstracte, a zis un 
prieten de-al meu, şi îndeosebi în cazul acesta. Pot crede 
într-o anumită putere care nu a fost încă descoperită de 
ştiinţă. Adică pot să accept existenţa ei chiar şi în cazul în 
care nu văd manifestările sale concrete, pentru că puterea 
aceasta poate fi foarte fină sau poate acționa împreună cu 
alte puteri şi de aceea să devină greu percepută. Dar să 
cred în Dumnezeu ca într-o Fiinţă personală, în vreme ce 
nicăieri nu văd manifestările Lui, asta e o prostie pentru 
mine. Mi se spune: crede! Dar de ce trebuie să cred că 

există Dumnezeu dacă, fără nicio deosebire, pot să cred că 
Dumnezeu nu există? Nu-i aşa? Aşadar nu cumva Acesta 
nu există? Tu ce zici? m-a întrebat. 

— Se poate să nu existe, am spus eu atunci. 

Adevărul este că răspunsul acela al meu nu era 
sincer. Fiindcă credeam în Dumnezeu. Cu toate acestea, 
fie şi nesincer, m-am lepădat de El. Şi acum demonii, 
vămile, mă osândeau pentru asta, cerând să fiu dat în 
mâinile lor. 

Atunci din sufletul meu înfricoşat a ieşit o rugă- 
ciune fierbinte către Maica Domnului. Îndată ce i-am 
rostit numele, am fost acoperiți de o ceață albă, care a 
început degrabă să înconjoare această legiune scârboasă 
de demoni. Peste puţină vreme i-am pierdut cu totul din 
ochi. Însă multă vreme am auzit strigătele şi urletele lor. 
Şi în vreme ce vocile deveneau din ce în ce mai slabe, am 
înțeles că demonii rămăseseră în urmă...“3 

[91, 88] 


Pedeapsa 


Pe un stâlp al bisericii mănăstirii Sfânta Treime din 
Kiev, care a fost întemeiată de cuviosul Iona (t 1902), este 
pictată o reprezentare a Sfântului Pahomie cel Mare, care 
primeşte de la un înger schima şi canonul vieţii monahale. 
Fresca aceasta are legătură cu o întâmplare uimitoare din 
viața cuviosului Iona. 


? În continuare K. Izkul a fost condus de doi îngeri într-un ţinut ceresc 
strălucitor. La urmă, prin poruncă dumnezeiască, îngerii l-au adus din 
nou pe pământ şi l-au silit să intre în trup, care se afla în morga 
spitalului, unde îşi dăduse sufletul. Astfel s-a reîntors la viaţă, sub 
privirile uimite ale doctorilor şi ale rudelor lui. 

Odată, într-o tavernă, un om bea votcă împreună cu 
cumnatul lui, care era vrăjitor. Se apropia de miezul 
nopții, când cumnatul său a deschis discuția despre 
demoni. 

— Care demoni? a zis celălalt. Nu există demoni. 

— Eu îți spun că există! a stăruit primul. Mie îmi fac 
orice le cer. Dacă vrei să-i vezi şi să te încredințezi, vino 
cu mine. 

După ce şi-au băut votca, s-au dus la cimitir. Era 
deja miezul nopții. Vrăjitorul a fluierat de trei ori, 
spunându-i cumnatului său: 

— Fii atent! Nu-ţi face cruce, şi nu vei păți niciun 
rău. 

După al treilea fluierat, cu toate că vremea era 
liniştită, deodată s-a iscat un vânt puternic. Şi, pe neaştep- 
tate, în fața lor au apărut duhurile necurate. 

— De ce ne-ai chemat? l-au întrebat pe vrăjitor. 

— Cumnatul meu vrea să vă vadă. 

Atunci duhurile l-au privit puţin în ochi pe omul 
acela. După aceea au dispărut în văzduh. 

Cei doi s-au întors în sat, au mai băut ceva şi au 
mers la casele lor. 

Omul, uimit de cele văzute, în ziua următoare le-a 
povestit prietenilor săi. 

— Această întâmplare nu ni se pare bună, i-au spus 
ei. Să te duci le părintele Iona şi să-l întrebi dacă nu 
cumva ceea ce ai făcut este un păcat. 

Într-adevăr, a mers să se închine la Kiev şi i-a 
povestit totul cuviosului Iona. 

— Nu cumva e păcat, l-a întrebat, că am primit să 
văd duhurile necurate fără să-mi fac semnul crucii atunci 
când au apărut? 

Cuviosul i-a răspuns fără şovăială: 

—  Neîndoielnic a fost păcat. Şi trebuie să fii 
pedepsit pentru el în viața de acum sau în cea de dincolo. 
Ce alegi? Dacă primeşti să fii pedepsit în viața de acum, 
chiar acele duhuri necurate, în fiecare zi la amiază, te vor 
bate. Îți vor da câte o sută de lovituri. Şi acest lucru îl vor 
face vreme de trei ani. 

Atunci acela a plâns şi a zis: 

— Mai bine să fiu pedepsit în viața aceasta. 

Când s-a întors acasă, prietenii şi vecinii au venit să 
afle ce i-a spus părintele Iona. Însă odată cu sosirea 
amiezii, au apărut demonii cu vergele de fier, focuri şi alte 
unelte. Şi acolo, în faţa tuturor, după ce şi-au înfierbântat 
vergelele, l-au pus la podea şi au început să-l bată. Striga 
sărmanul din răsputeri, dar nimeni nu-l putea ajuta. 

Acest lucru s-a întâmplat vreme de trei ani. În 
ultima zi de pedeapsă, pe drum i s-a arătat un părinte 
evlavios, care i-a spus: 

— Vino cu mine! Împărăteasa vrea să-ţi vorbească. 

L-a condus într-o căsuţă cu uşi mari. Acolo a întâl- 
nit-o pe Împărăteasă, care i-a spus nişte cuvinte tainice. 
Apoi au plecat. Părintele l-a dus în trăsura care aştepta 
afară. Însă când a vrut să-l întreba cine este, acela a 
dispărut. Nici pe el nu l-a mai văzut, nici pe stăpânul 
casei aceleia. 

Mai târziu l-a vizitat din nou pe cuviosul Iona, care 
l-a primit cu bucurie. 

— Ai făcut bine că ai venit, i-a spus. De-acum eşti 
liber. 

Atunci omul s-a uitat la stâlpul care-l înfățişa pe 
Sfântul Pahomie cel Mare. Îndată l-a recunoscut în chipul 
lui pe părintele care-l condusese la Împărăteasă. Şi întru 
pomenirea întâmplării şi a izbăvirii sale, a comandat să i 
se picteze o icoană asemănătoare. 

[66] 

Ucenicul cel încăpățânat 


Un monah din Kavsokalivia era foarte încăpățânat. 
Pentru orice îi spunea cugetul, îl silea pe părintele său să-i 
dea binecuvântare. 

Într-o zi, pe când lucrau împreună, ucenicul îi spuse 
părintelui: 

— Dă-mi binecuvântare să merg să mă culc zece 
minute. 

— Ai puţină răbdare, fiule, căci acum am nevoie de 
tine. Trebuie să-mi ţii puțin de rogojina pe care-o 
împletesc. Peste jumătate de oră terminăm. Atunci te vei 
putea culca. 

Însă ucenicul stăruia. Părintele se străduia să-l 
potolească. 

— Fiule, ce somn va fi acela de zece minute? 

— Dă-mi binecuvântare şi eu voi dormi. 

În cele din urmă, părintele a fost nevoit să-l lase. 

Dar imediat ce s-a pus în pat, îl văzu pe satana 
aruncându-se cu turbare asupra lui, înşfăcându-l şi stor- 
cându-l ca pe o lămâie. El se căznea să scape, însă nu 
putea. În agonia lui, strigă: 

— Doamne [Iisuse Hristoase, de dragul părintelui 
meu, miluieşte-mă! 

Rugăciunea aceasta a fost spusă cu zdrobire de 
inimă. Ucenicul şi-a dat seama că nu este vrednic să ceară 
el însuşi ajutor, şi de aceea a cerut milă de dragul 
părintelui său. Asta l-a pârjolit pe satana, care, plin de 
mânie, l-a aruncat pe monah pe fereastră, la depărtare de 
cincizeci de metri. Însă Dumnezeu l-a ocrotit şi n-a pățit 
nimic. 

Îndată ucenicul a alergat înfricoşat la părintele lui şi 
i-a povestit această vedenie cumplită. Părintele se mira 
cum de în zece minute s-au întâmplat toate acestea. 

După lecţia pe care a primit-o prin îngăduinţa lui 
Dumnezeu, monahul cel încăpățânat a devenit cel mai 
ascultător din schit şi a sporit duhovniceşte. 

[68] 


Datoriile duhovniceşti 


Un bătrân a mers odată într-o chilie de lângă Kareia, 
capitala Sfântului Munte, şi s-a făcut monah. Însă voise să 
fie doar rasofor, cu scopul de a trăi fără osteneli. Nicio- 
dată nu-şi făcea canonul care i se dădea, nici alte 
îndatoriri duhovniceşti. 

— Când voi primi schima mare, zicea, atunci îl voi 
face. 

În felul acesta îşi amăgea cugetul. Şi, fără să prindă 
de veste, a ajuns în ceasul din urmă. În vreme ce se afla în 
pat şi-şi dădea sufletul, demonii au prins a-l chinui. 
Monahul a început să strige. 

— Ajutor! Ajutor!... 

Părintele lui l-a auzit şi a alergat la el. 

— Ce ţi se întâmplă? l-a întrebat. 

— lată, demonii mă chinuiesc pentru canonul pe 
care nu l-am făcut. 

Spune-le că-l voi face eu, a zis părintele şi a plecat. 

Peste puţin timp, a strigat iarăşi după ajutor. 
Părintele a venit din nou. 

— Ce ai? Mai încet, o să-i trezeşti pe părinţi! 

— Nu pot rezista, părinte, căci demonii mă lovesc 
pentru slujbele de la care am lipsit. 

— Spune-le că le voi face eu şi pe acestea. 

Doar aşa şi-a aflat odihnă sufletul monahului, şi a 
ieşit din trup. 
[68] 


Încercarea de înrobire a ucenicului 


În coliba Isodionilor, în Noul Schit din Sfântul 
Munte, cu mulți ani în urmă trăia un ucenic cu părintele 
lui. Ucenicul acesta a rămas doi ani sub ascultare. Însă, 
după aceea, i-a spus părintelui că nu mai poate rămâne şi 
că se va întoarce în lume. 

Părintele, dându-şi seama că diavolul l-a descurajat 
pe ucenic, l-a povăţuit să facă răbdare şi l-a încredințat că 
Maica Domnului îi va veni degrabă în ajutor, dacă el nu-şi 
va părăsi chilia. 

Însă în cele din urmă ucenicul a plecat. S-a dus în 
port şi aştepta să găsească o corabie spre Dafni. Părintele, 
întristat, a mers la chiliile vecine şi i-a rugat pe părinți să 
alerge şi să-l povățuiască, de vreme ce lucrarea celui 
viclean era vădită. 

Şi, într-adevăr, părinţii au mers în port şi l-au 
întâlnit pe ucenic. Vorbindu-i cu înțelepciune şi iubire, au 
izbutit să-l facă să se răzgândească. Astfel acela, liniştit şi 
pocăit, s-a întors în chilia lui şi i-a pus metanie părintelui. 

În aceeaşi seară însă, pe când dormea, s-a întâmplat 
ceva înfricoşător: Văzând diavolul că fusese biruit, l-a 
înşfăcat pe ucenic, adormit cum era, şi l-a coborât cu de-a 
sila scara, ca să-l ia cu el. 

Atunci acela a început să strige după ajutor. În 
vreme ce diavolul îl târa după el, s-a apucat de zăbrelele 
scării şi se lupta să se țină bine, până ce părintele lui, care 
fusese trezit de strigăte, a alergat să-l scape. 

Această obrăznicie şi îndrăzneală a satanei, după 
părerea părinților, se datorează puterii pe care-a dobân- 
dit-o asupra ucenicului, din pricină că el voise să plece de 
la chilie. 

[41] 


„Nu există Dumnezeu!” 


Fericitul părinte rus Gavriil (1844-1915), egumen al 
mănăstirii Celor Şapte Lacuri, din apropiere de Kazan, 
după un serios infarct al inimii, a rămas în pat vreme de 
cinci ani. 

Într-o după-amiază, pe la ceasul al şaselea, pe când 
se afla în chilia sa, a simţit o duhoare puternică. Respirația 
i-a fost îngreunată. Şi, deodată, în fața lui au apărut câțiva 
demoni. Veniseră să-l ispitească. 

— Nu există Dumnezeu! strigau ei. Eşti al nostru! 
Vei muri! 

— Nu, nu sunt al vostru, a răspuns bătrânul. Nu voi 
muri. Cred că Hristos mă va lua lângă El. 

Aceia au râs. 

— Ha, ha, ha! Nu există nici Hristos, nici Dum- 
nezeu! 

— Dacă nu există Dumnezeu, atunci care este 
scopul vostru? Pe voi cine v-a zidit? Dacă nu există Dum- 
nezeu, atunci nici voi nu existați. Sunteţi mincinoşi! 
Sunteţi minciuna în persoană! Sunteţi diavoli! Plecați 
departe de mine! Eu cred în Dumnezeu şi Acela mă va 
mântui! 

— Ha, ha, ha!... Unde te vei duce! Vom vedea. Eşti 
păcătos. 

— Da, sunt păcătos. Voi mă îndemnați la păcat. Însă 
m-am pocăit, m-am spovedit la duhovnicul meu şi 
păcatele mi-au fost iertate. 

— E adevărat, dar pocăinţa ta n-a fost curată. Îi 
spuneai duhovnicului tău când o justificare, când alta. 

— Chiar dacă a fost aşa, am făcut-o de ruşine. Îmi 
era ruşine, având simțământul că păcatul meu este foarte 
mare. Însă atât ruşinea, cât şi frica proveneau de la voi, 
demonii, care vă străduiați să mă ţineţi lângă voi şi să mă 
nimiciți. Acum iar ați venit să mă speriați. Dar nu veți 
izbuti. Cred în Fiul lui Dumnezeu, lisus Hristos, care a 
venit în lume pentru a-i mântui pe păcătoşi; şi cel mai 
păcătos dintre toți sunt eu. 

După ce a spus acestea, părintele a început să se 
roage: 

— Doamne, mântuieşte-mă! 

Demonii însă voiau să-l aducă la deznădejde. 

— Ha! Tu auzi ce spui? Ce nădăjduieşti că vei 
câştiga, păcătosule! 

— Sfinți ai lui Dumnezeu, ajutați-mă să scap de 
cursele şi de atacurile demonilor! se ruga părintele 
Gavriil. 

Iar de cealaltă parte, demonii strigau: 

— Nu! Nu! Vei pieri! 

— Nu voi pieri! le răspundea. Sunt încă în trup. Pot 
să mă pocăiesc. 

Atunci aceia au început să-i descopere păcatele lui, 
chiar şi pe cele pe care el nu le socotea păcate. I le-a arătat 
pe toate. 

— Iată! Aici sunt. Le vezi? Nu sunt acestea păcatele 
tale? ziceau cu răutate necurații. Şi Sfinţii tăi au fost la fel 
ca tine. Nişte păcătoşi cu toții... 

— Ce? a strigat părintele, ridicându-şi capul de pe 
pat. Sfinţii au fost păcătoşi ca mine? Aceia s-au mântuit. 

Aşadar, de ce n-ar exista mântuire şi pentru mine? Sunt 
încă viu şi mă pot pocăi. Da, există şi pentru mine 
mântuire! 

Îndată a alergat cu mintea la Maica Domnului, 
„ajutătoarea” celor necăjiţi, şi a implorat-o: 

— Maica Domnului meu, izbăveşte-mă de puterile 
diavoleşti!... 

Atunci demonii au fost biruiţi. Înfricoşați, au strigat 
toți într-un glas: 

— Să mergem! 

Şi au început să fugă spre uşă. 

Pe masă se afla o farfurie chinezească. Un demon a 
luat-o şi a trântit-o cu toată puterea de pământ. Farfuria 
s-a făcut mii de țăndări. 

Peste puţin timp, a intrat monahul Iosif, care-l slujea 
pe părinte. A văzut cioburile şi l-a întrebat: 

— Cine a spart farfuria? A fost cineva aici? 

— Vesteşte-l îndată pe duhovnicul meu, părintele 
Epifanie, l-a rugat părintele Gavriil. Vreau să mă 
spovedesc. 

Când a venit duhovnicul, părintele, având în minte 
încă vii imaginile înfricoşătoare ale păcatelor lui, cele 
care-i erau cunoscute şi cele pe care i le vădiseră demonii, 
s-a spovedit cu curăție şi zdrobire a inimii. 

Mai târziu spunea că, dacă credinţa lui în Mântui- 
torul n-ar fi fost neclintită, sigur ar fi murit de deznădejde 
şi de frica demonilor. L-a salvat credinţa lui, dar şi 
ajutorul Maicii Domnului. Numai la auzul numelui ei, 
demonii au dispărut înspăimântați. 

[44] 

Părintele Alipie şi rugăciunea 


La începutul secolului trecut, monahul aghiorit 
Alipie, frate la mănăstirea Xenofont, se distingea prin 
râvna lui fierbinte. Îndeosebi îi plăcea să găsească un loc 
liniştit şi să spună rugăciunea „Doamne lisuse Hristoase, 
Fiul lui Dumnezeu, miluieşte-mă pe mine”. De fiecare 
dată când rostea rugăciunea, sufletul îi tresălta de o 
bucurie negrăită. 

Odată, însă, lucrurile au luat o întorsătură urâtă. 
Fără să-şi dea seama de ce, nu mai putea continua 
rugăciunea. Dacă încerca s-o spună o dată — lucru înfrico- 
şător şi inexplicabil —, începea să tremure din tot corpul, 
făcându-i să se cutremure şi pe cei care se aflau din 
întâmplare lângă el. Astfel, în ceasul slujbei din biserică, 
dacă spunea în taină rugăciunea, frații din stranele 
alăturate, dar chiar şi stranele, jucau, săreau, se tulburau! 
Iarăşi, atunci când se ruga în chilia sa, împreună cu 
aceasta se cutremurau şi chiliile vecine! 

L-au văzut mulţi părinți şi duhovnici, i-au citit 
exorcisme!... Dar niciun rezultat. Lucrul acesta lua 
dimensiuni tragice, căci părintele Alipie, de ani de zile, se 
obişnuise mult cu rugăciunea şi n-o putea opri. Astfel, 
fără să vrea, în chilie, în biserică, la masă, la lucru, 
pretutindeni, spunea „Doamne lisuse Hristoase...”. Şi 
imediat patul, strana, masa, obiectele cu care lucra, toate 
se cutremurau. Dar şi părinții care erau lângă el, şi aceia 
se legănau de colo-colo! 

— Încetează, părinte Alipie, să mai spui rugăciunea! 
îi strigau ei. Nu vezi ce se întâmplă? 

— Dar ce, parcă eu vreau? O rostesc fără voia mea. 
lertați-mă, părinților. 

După ce nimeni n-a putut face nimic, s-au gândit la 
părintele Daniil Katunakiotul (1846-1929). Aşadar, părin- 
tele Averchie, iconomul mănăstirii, l-a luat pe monahul 
Alipie şi au plecat spre Katunakia. 

Au înnoptat la mănăstirea Simonos Petras. 

— Fii cu luare-aminte, frate Alipie! i-a zis părintele 
Averchie. Cât vom fi în mănăstire, să nu spui rugăciunea, 
căci părinţii se vor speria... 

Însă, când a intrat în biserică, a uitat şi a spus-o. În 
jurul lui s-a întâmplat... cutremur. 

În ziua următoare au ajuns la destinație. Părintele 
Daniil, aflând întâmplarea, l-a luat deoparte pe fratele 
Alipie. 

— Duhovnic nu sunt, i-a spus, dar trebuie să aflu 
îndeamănunt viața ta duhovnicească. Vei face, aşadar, o 
spovedanie generală şi îmi vei descrie cum ţi-a apărut 
prima dată acest fenomen. 

— „Într-o noapte privegheam în paraclisul de lângă 
mănăstire şi mă rugam învârtind metania. La un moment 
dat cineva a bătut la uşă. Am simțit o frică în inimă şi o 
cutremurare în trup. Însă mi-am continuat rugăciunea. 
Între timp bătăile din uşă s-au înmulţit. Am priceput că 
era ceva satanic. M-am dus spre uşă, dar n-am văzut pe 
nimeni. Peste puţin timp, iar s-au auzit bătăi în uşă, iar mi 
s-a cutremurat trupul. M-am încredințat că era lucrarea 
diavolului şi n-am dat nicio importanţă. Rosteam rugă- 
ciunea cu şi mai multă râvnă. Însă loviturile din uşă 
deveneau din ce în ce mai puternice. Nu numai trupul 
meu şi uşa, dar şi întreaga biserică se afla într-o mişcare 
ciudată. Din clipa aceea, îndată ce am încetat rugăciunea, 
mişcările s-au oprit; iar când am reluat-o, au început din 
nou. Aşa stau lucrurile, părinte. 

Părintele Daniil s-a afundat în gânduri. Nu mai 
auzise aşa ceva. Deodată parcă a fost luminat de Dumne- 
zeu. 

— la spune-mi, l-a întrebat pe monah, când au 
început loviturile şi ţi-ai dat seama că e vorba de lucrare 
diavolească, ce ţi-ai spus în minte? Ce simțăminte ți-au 
cuprins sufletul? Frică şi laşitate ori tulburare şi 
nesocotire? Sau altceva? 

— „Să bată cât o vrea, îmi spuneam în gând. Pe 
mine nu mă va opri din rugăciune. Nu i-au făcut la fel şi 
cuviosului Antonie cel Mare? Ei cu treaba lor şi eu cu 
treaba mea. Fie că această cutremurare e lucrarea harului, 
fie că-i a celui viclean, eu voi spune încontinuu 
rugăciunea. Şi urâtorul binelui va fi înfrânt”. 

Din cuvintele acestea, părintele Daniil şi-a dat 
seama de ceea ce se întâmplase: Părintele Alipie fusese 
cuprins de un văl nevăzut de mândrie, ca şi cum ar fi 
ajuns la măsura lui Antonie cel Mare, şi i-a arătat 
vrăjmaşului o nesocotire trufaşă. Rugăciunea lui, fiind 
pătată de mândrie, n-a fost bine-primită de Dumnezeu. 
Aşadar după ce i-a explicat ce se petrecuse, l-a povăţuit: 

— De aici încolo să spui rugăciunea cu smerenie, cu 
zdrobire a inimii. Să crezi că eşti un păcătos, un nimic în 
fața lui Dumnezeu. Să consideri tulburarea trupului 
lucrare satanică. Când va apărea, să-L implori în minte pe 
Hristos s-o îndepărteze. Doar în felul acesta vei atrage 
harul dumnezeiesc. 

Sărmanul monah şi-a găsit tămăduirea. S-a rugat cu 
smerenie şi s-a liniştit. De atunci s-a dedat cu şi mai multă 
râvnă nevoințelor duhovniceşti şi dobândirii smeritei 
cugetări. A devenit unul din cei mai îmbunătățiți monahi 
ai mănăstirii Xenofont şi a adormit cu pace. Şi s-a 
învrednicit chiar să cunoască dinainte ziua morții sale. 

[96] 

Fratele cel neascultător 


La chilia aghiorită a Sfântului Ioan Teologul, până la 
începutul secolului al XX-lea au trăit monahi ruşi. Ultimul 
din monahii ruşi a fost ieromonahul Acachie, care-i avea 
ucenici pe doi frați din Mitilene, Averchie şi Prohor. 

Odată au urcat câteşitrei în vârful Athonului. Au 
înnoptat la popasul Maicii Domnului, acolo unde Maica 
Domnului i se arătase cuviosului Maxim Kavsokalivitul. 

Monahul Averchie, cu toate că părintele său nu i-o 
îngăduise, a mers să doarmă într-o chilie monahală. După 
ce a intrat, a încuiat şi uşa. 

Deodată, noaptea, i s-a arătat un demon care a 
început să-l bată cu furie. Fratele Averchie a prins a striga. 

Părintele său a alergat cu crucea în mână. A făcut 
rugăciune, dar demonul n-a plecat. Însă nici fratele 
Averchie nu se putea ridica să-i deschidă uşa încuiată. 
Atunci părintele Acachie s-a dus la fereastră şi i-a spus 
duhului viclean: 

— Cu ce drept îl loveşti tu pe ucenicul meu? 

La auzul acestor cuvinte demonul a dispărut şi 
fratele Averchie s-a izbăvit. Astfel s-a vădit pentru încă o 
dată primejdia neascultării, dar şi puterea duhovnicească 
a părintelui, de vreme ce doar acela are drepturi asupra 


ucenicului său. 
[60] 


O dispariţie neaşteptată 
În Farasa Capadociei, o femeie s-a dus speriată la 


preotul satului, Sfântul Arsenie al Capadociei (t 1924). 
— Vino repede, părinte Arsenie! a strigat. 

— Ce se întâmplă? 

— A dispărut leagănul în care era pruncul meu! 

Acela, având o presimţire lăuntrică, a privit-o aspru. 

— Cum a dispărut? la spune-mi, ce s-a întâmplat 
exact? 

— lată, a răspuns ea plângând, pentru că pruncul 
meu plângea încontinuu, m-am enervat şi l-am trimis 
diavolului. Vai, ce-am făcut! Te rog, părinte Arsenie, fă 
ceva, căci voi înnebuni! 

Părintele a deschis îndată Psaltirea şi a citit ceva din 
ea. Când a terminat — ce minune! —, leagănul cu pruncul 
în el a apărut în locul unde fusese înainte! 

Cât de mult greşesc oamenii care din cel mai mic 
motiv îi trimit pe alții diavolului! 

[51] 


Chilia bântuită 


Există în Sfântul Munte o chilie ivirită, Sfântul 
Atanasie, aflată între mănăstirea Cutlumuş şi Schitul 
Iviron, care este numită „bântuită”, deoarece a fost sălaşul 
demonilor. Cum s-a întâmplat însă asta? Iată ce povestesc 
părinţii din regiune: 

Odată, în această chilie, s-a aşezat cineva despre 
care nimeni nu ştia de unde vine, cine l-a tuns monah şi 
cine l-a hirotonit. Curând s-a dus faima că este monah 
isihast şi duhovnic experimentat. S-a dovedit însă că nu 
era decât un mare vrăjitor şi un criminal neşovăielnic. 

Adevărata lui chemare a fost descoperită atunci 
când doi monahi s-au dus să se spovedească la el. A intrat 
primul, pe când celălalt aştepta la distanță, până când 
avea să-i vină rândul. Însă orele treceau şi primul nu mai 
ieşea. Celălalt s-a neliniştit şi a bătut în uşă. „Duhovnicul“ 

a deschis, dar avea atâta sălbăticie pe față, că l-a făcut pe 
monah să se sperie. Cu toate acestea l-a întrebat 
nedumerit: 

— Au trecut atâtea ore şi încă n-aţi terminat cu 
fratele? Am venit de departe şi se va însera la întoarcere. 

— Care frate? a întrebat acela. N-a venit nimeni aici 
până acum, în afară de tine. Haide, vino înăuntru... 

Monahul s-a îngrozit. Şi, în loc să intre, a început să 
alerge din toate puterile spre Kareia. 

După ce s-a făcut o plângere la administraţie, 
vrăjitorul a fost arestat. Atunci s-a descoperit chemarea 
lui şi scopul şederii în Sfântul Munte. Cât despre monahul 
care se dusese să se spovedească, îl omorâse şi-l îngropase 
în pădurea din apropiere. 

Chilia a fost eliberată de vrăjitor, dar a rămas pustie 
zeci de ani. Se pare că demonii căpătaseră putere din 
vremea în care stătuse vrăjitorul în ea, şi acum îi ispiteau 
pe trecători în diferite feluri. 

Primul care a îndrăznit să locuiască în chilia 
bântuită a fost diaconul Ioan. În 1935 a fost numit psalt în 
biserica Protatos, pentru vocea bună pe care-o avea şi 
pentru educația lui muzicală. A vrut, aşadar, să stea într-o 
chilie de lângă Kareia. 

— Te-aş sfătui, frate, i-a propus părintele Teodosie 
de la chilia Sfânta Ana, să stai în chilia Sfântului Atanasie. 
Acolo te vei putea întreține vânzând alune, şi se află şi o 
regiune întinsă care poate fi cultivată. 

Diaconul loan a fost convins de cuvintele lui şi a 
început să-şi mute lucrurile în chilie. Atunci părintele 
Teodosie l-a pregătit şi pentru problema cu pricina. 

— Trebuie să ştii, frate, că în chilia aceasta se 
întâmplă lucruri ciudate. Se aud zgomote şi discuţii, fără 
să se vadă cineva. Ție însă nu ţi-e frică de aşa ceva. Dar şi 

dacă ți se va întâmpla ceva, fă-ți crucea, cere ajutor de la 
Dumnezeu, şi toate vor deveni fum. 

— Sunt poveşti, părinte, a murmurat diaconul loan. 
Nu mai sunt copil, să-mi fie frică şi s-o iau la fugă! 

Curând, noul chiriaş s-a aşezat în chilia bântuită 
împreună cu ucenicul său. Dar chiar din primele zile au 
început problemele. 

— Părinte, se văita ucenicul, mi-e greu să adorm. 
Din când în când aud pe cineva murmurând din chiliile 
vecine şi din tavan. 

— Nu-i nimeni, îl liniştea acela. Să-ţi faci rugăciunea 
şi să nu-ți fie teamă! Eşti ditamai bărbatul! 

— Dar dacă sunt demoni, părinte? 

— Ei, şi ce dacă? Am venit în Sfântul Munte pentru 
a ne război cu patimile şi cu demonii. Chiar demoni dacă 
ar fi, tu să-i nesocoteşti. Fă-ţi treaba ta, şi lasă-i să 
murmure. 

Într-o seară, frânți de oboseală, s-au aşezat să 
mănânce la lumina lămpii. Însă, pe când mâncau, au auzit 
discuţii în tavan, exact deasupra capului lor. Ucenicul a 
pălit, dar şi fața diaconului s-a schimbat, fiindcă acum 
începea şi el să înțeleagă... 

— Cine e? a strigat tare. 

— Să coborâm să vă facem tovărăşie? s-a auzit un 
glas de sus. 

Acum ucenicul a început să tremure, iar diaconul a 
rămas înmărmurit. Şi-au făcut amândoi semnul crucii. A 
urmat tăcere şi linişte. 

— Hai să plecăm, aici nu e să trăieşti şi să sporeşti 
duhovniceşte. 

Îndată ce şi-au luat rasele şi au deschis uşa, din 
tavan s-au auzit râsete diavoleşti nepotolite. 

În toiul nopții au bătut la uşa părintelui Teodosie. 
Acela le-a deschis cu uimire şi a ascultat pățania lor. A 

încercat să le zică ceva, să-i încurajeze, să-i convingă. Voia 
să-i însoțească chiar el şi să rămână cu ei o vreme, la 
nevoie. Însă diaconul Ioan era de neclintit. Şi a arătat şi 
spre ucenicul său, care nu-şi revenise încă din frică. 


Faptul acesta a fost aflat în toată regiunea. Un 
monah, prieten cu diaconul loan, părintele Grigorie, s-a 
grăbit să-l întâlnească şi să aibă... grijă de el: 

— Nu ţi-e ruşine, ditamai bărbatul de doi metri, să 
crezi în poveşti, s-o iei la fugă ca iepurele şi să mergi să te 
ascunzi sub rasa părintelui Teodosie?! 

l-a zis şi alte vorbe insultătoare şi umilitoare. 
Diaconul, după ce le-a ascultat pe toate cu îndelun- 
gă-răbdare, a spus: 

— Eu în chilia aceea nu mă mai întorc. Am părăsit-o 
definitiv. Voi căuta în altă parte. Cât despre „poveşti“, 
dacă ai curaj, du-te să stai acolo o noapte şi după aceea 
vino să mai vorbim. 

Părintele Grigorie (t 1987), de la chilia Sfântului 
Govdela, nu putea să suporte faptul că diaconul Ioan, care 
se distingea prin curajul şi vitejia lui, a fost cuprins de 
frica de demoni. El era dintre acei puţini aghioriţi care nu 
credeau deloc în apariţiile demonice şi-i batjocorea pe cei 
care se preocupau de astfel de lucruri; până când a pățit-o 
şi el. 

După discuția cu diaconul loan, a mers într-o du- 
pă-amiază la arsanaua lui, dincolo de turnul Kalliagra, la 
pescuit. Era de lângă mare, din lerisso, şi cunoştea bine 
acest meşteşug. 

Pe la asfințit a ieşit în larg şi a început să arunce 
plasele. Era într-o dispoziţie rea din pricina discuţiei de 
dinainte, iar acum se adăugaseră şi semnele de stricare a 
vremii. 

— Ciudat! a murmurat. Dacă a fost alizeu, trebuia 
ca la ora aceasta să fie plin de calamari. Parcă ar fi trecut 
pe aici mulțimi de pescari şi i-ar fi prins pe toți! 

S-a întors aşadar la arsana, a legat provizoriu barca 
şi a pregătit ceva de mâncare. Între timp, bănuiala lui s-a 
dovedit adevărată. S-a iscat un vânt şi marea a început să 
se înfurie. Dacă ar fi fost mai mulți, s-ar fi dus să adune 
plasele, dar acum singur nu putea. A coborât să lege bine 
barca, ca să n-o rupă vijelia. Pe când mergea într-acolo, a 
auzit cum cineva îl strigă pe nume: 

— Hei, părinte Grigorie! 

S-a mirat. A ascultat mai bine. Şi deodată a văzut pe 
cineva în mare, care se străduia din răsputeri să vină spre 
el. 

— Trebuie că e cineva cunoscut, şi-a zis cu convin- 
gere. Dar aşa de nebun să fie? Cum de se află în mare la 
ora asta, pe o astfel de vreme? 

Mai rămăseseră cam douăzeci-treizeci de metri până 
să sosească. Atunci părintele Grigorie n-a mai rezistat. 

— Cine eşti? i-a strigat. 

— Din vecinătate, din vecinătate, a răspuns înotă- 
torul. 

Şi îndată a încetat să mai înoate şi a început să iasă 
din valuri cu chipul lui negru, cu trup uriaş şi urât. Avea 
coarne pe cap şi făcea cu mâna în semn de salut. 

— Maica Domnului! a strigat părintele Grigorie, 
făcându-şi cruce. 

Pentru prima dată în viața lui a simţit inima 
bătându-i cu putere şi genunchii tremurându-i. La auzul 
numelui Maicii Domnului, ucigă-l toaca „din vecinătate” 
s-a aruncat în mare şi a dispărut. Cât despre „neînfri- 
catul” părinte Grigorie, imediat ce şi-a revenit din spaimă 
a părăsit barca şi plasele şi s-a încuiat în încăperea 
arsanalei. Acolo a început, părându-i rău pentru câte n-a 

crezut şi a batjocorit, să rostească cu lacrimi Acatistul 
Maicii Domnului iarăşi şi iarăşi, până dimineaţa. 

După aceea a mers la chilia lui şi a povestit totul 
tovarăşilor săi şi vecinilor. Şi s-a dus să-şi ceară iertare de 
la diaconul Ioan, pentru cuvintele de ocară pe care i le 
spusese. 

* 

Într-un an, mănăstirea Iviron, de care aparţine chilia 
bântuită, l-a numit supraveghetor la culesul alunelor pe 
monahul Partenie. Ca supraveghetor, trebuia să rămână 
două luni în chilia bântuită, până ce lucrătorii aveau să 
culeagă toate alunele şi să le care în hambarele mănăstirii. 

Părintele Partenie (t 1965), ca orice om, avea slăbi- 
ciunile lui. Era cumplit la chip dar şi... la grai. Avea însă 
două mari avantaje, credință în Dumnezeu şi neînfricare 
față de demoni, fapte ce s-au vădit atât din discuțiile cu 
părinții mănăstirii, cât şi din cele săvârşite în chilia 
bântuită. 

— Cuvioşi părinți, ştiu unde mă trimiteţi, dar voi 
face ascultare, de vreme ce hotărârea voastră e spre binele 
mănăstirii. Aş putea, desigur, să dorm în afara chiliei, cu 
lucrătorii, de vreme ce ispitele demonilor au loc doar 
noaptea. Nu este însă corect ca eu, monah fiind, să dorm 
împreună cu mirenii. Oricum, nu mi-e frică deloc de 
demoni. Şi ştiţi de ce? Pentru că mă ocroteşte Maica 
Domnului Portărița şi mă miluieşte Hristos, care aşteaptă, 
dacă nu îndreptarea, măcar pocăința mea. Părintele meu 
m-a învățat că, dacă Dumnezeu nu îngăduie, demonii e cu 
neputinţă să vatăme pe cineva. Şi cred asta. Căci, dacă ar 
fi avut putere, atunci şi aici, în mănăstire, m-ar fi putut 
ispiti şi chiar nimici. Pun metanie, cer binecuvântarea 
voastră şi Doamne-ajută! 

Lucrătorii n-au văzut cu ochi buni faptul că erau 
vegheați de un călugăr, fiindcă în felul acesta nu mai 

puteau fura. Însă partea bună era că aveau de auzit de la 
el multe povestiri şi glume. 

Seara părintele Partenie a intrat în chilia bântuită, a 
stins lampa şi s-a culcat. Lucrătorii s-au speriat. Aşteptau 
să doarmă şi el undeva afară. 

— Ori e nebun, ori nu ştie ce se întâmplă acolo, a zis 
unul. 

Nu adormise bine, când a auzit paşi pe hol şi în 
camera de alături. A crezut că sunt lucrători. Însă zgo- 
motele continuau, şi de aceea s-a ridicat să vadă cine este. 
A aprins o lumânare şi a ieşit pe hol. Atunci cineva, pe 
care n-a apucat să-l vadă, i-a suflat în lumânare şi a stin- 
s-o. Părintele Partenie s-a repezit să-l prindă, dar a călcat 
strâmb şi puțin i-a lipsit să nu cadă la podea. 

— Pe primul pe care-l voi prinde îl voi snopi în 
bătaie, a murmurat furios. 

A închis pe pipăite uşile camerei şi a tras zăvorul 
uşii exterioare. Ştia ce face. Dacă erau lucrători care 
intraseră să fure alune s-ar fi ocupat de ei dimineaţă. lar 
dacă erau într-adevăr demoni, ar fi ştiut în continuare cu 
cine avea de-a face. Până dimineață a dormit nederanjat. 

— Părinte Partenie, ai petrecut bine azi-noapte? au 
întrebat de dimineaţă lucrătorii. 

— Ascultaţi, fiilor! Dacă o să mai intre vreunul din 
voi noaptea în chilie ca să fure, îl voi lega şi-l voi preda 
poliției. Iar dacă vreunul din voi îndrăzneşte să se joace 
cu mine, ca să mă sperie şi să plec de aici, va regreta 
amarnic. 

— Nu s-a întâmplat nimic din toate acestea, au 
protestat lucrătorii. Dar n-ai auzit despre chilia bântuită şi 
despre câte pățesc de la diavoli cei care înnoptează în ea? 

Părintele Partenie a preferat să tacă. 

Noaptea următoare şi-a luat toate măsurile. A închis 
uşile, a aprins felinarul folosit în vreme de vijelie, ca să nu 


186 











poată să i-l stingă, şi-a pregătit un baston gros şi s-a 
culcat. 

Trecuse mult timp din noapte, când pe hol s-au 
auzit paşi grei. 

— Ciudat! Eu am închis uşa cu zăvor şi lacăt. Cum 
au intrat aici? 

A sărit din pat, a mărit flacăra felinarului, a luat 
bastonul în mâna dreaptă şi a ieşit pe hol. N-a văzut pe 
nimeni. A simţit însă o suflare puternică, care i-a stins 
felinarul ca pe o lumânare. 

Mirarea i-a crescut. A intrat în biserica chiliei şi s-a 
rugat la Domnul, adăugând la urmă: 

— Chiar demoni de-ar fi, Hristoase al meu, Tu nu le 
dai puterea de a mă vătăma şi-i mulțumesc. 

A sărutat şi icoana Maicii Domnului, rugând-o: 

— Şi tu, Maica Domnului meu, să fii împreună cu 
mine. 

Dimineaţa lucrătorii l-au întrebat: 

— Ai avut iarăşi vreo tulburare? Am auzit zgomote 
târziu în noapte şi te-am văzut aprinzând lampa. 

— Fiii mei, am auzit şi eu destule povestiri despre 
câte s-au întâmplat în chilia asta, dar niciodată nu le-am 
crezut. Dar de vreme ce cele petrecute alaltăieri seară n-a 
fost o farsă de-a voastră şi aceleaşi lucruri s-au întâmplat 
şi aseară, într-adevăr, ceva ciudat se petrece... 

În a treia noapte, vizitatorii nevăzuţi au devenit şi 
mai îndrăzneți. La miezul nopții discuţiile se auzeau chiar 
în fața uşii lui. S-a ridicat şi a ascultat cu atenție. A auzit 
limpede cum i se rosteşte numele. N-a mai rezistat şi a 
strigat: 

— Cine sunteţi? 

— Gazdele, părinte Partenie. 

— Şi ce vreți de la mine? 

— Nimic, îţi ținem tovărăşie. 

Şi-a făcut imediat semnul crucii, dar le-a aruncat şi 
câteva... adjective lumești! De afară s-au auzit râsete. 

— Dacă voi credeți că aveţi de-a face cu diaconul 
Ioan şi cu părintele Grigorie, sunteți de batjocură. Eu fac 
ascultare mănăstirii şi nu voi pleca de aici până ce nu vor 
fi culese toate alunele. 

Iar s-au auzit râsete. De data aceasta s-a mâniat de-a 
binelea. A vrut să deschidă uşa, dar nu se deschidea. I s-a 
părut că cineva de afară ținea cu putere de ivăr şi-l trăgea 
spre el. Când a început să tragă şi el cu putere, cel de 
afară l-a lăsat dintr-o dată dinadins, încât uşa s-a deschis 
larg şi părintele Partenie a căzut la podea. Acum râsetele 
de pe hol erau nepotolite. 

Astfel şi-a petrecut părintele Partenie nopțile în 
chilia bântuită, pe toată perioada culesului. Câte a pățit, 
doar demonii puteau să le născocească. Dar şi câte au 
auzit demonii atunci, doar de la părintele Partenie puteau 
să le audă!... 

* 

În vremea stăpânirii germane (1941-1944), un mi- 
rean pe nume Nodas a mers la mănăstirea Iviron, unde a 
fost găzduit pentru un timp. Din felul cum vorbea, părea 
destul de citit, dar din cele spuse de el era puțin uşuratic 
la minte. După ce i-a obosit pe părinţi cu vorbele sale în 
vânt, aceştia, în chip delicat, l-au îndepărtat. Atunci acela 
a cerut să fie lăsat să stea în chilia bântuită, fără să 
practice ucenicia. 

— Noi îţi îngăduim, au încuviințat părinţii. Avem 
însă datoria să-ți spunem că vei avea mari greutăți, căci 
acolo se întâmplă lucruri multe şi ciudate, din lucrare 
diavolească. 

— Cunosc această faimă pe care o are chilia. Dar e 
vorba de minciuni şi iluzii, a răspuns acela într-un limbaj 
elevat, ca întotdeauna. 

Astfel, Nodas s-a mutat în chilia bântuită. Prin grija 
şi iubirea pe care i-o arătau mănăstirile şi chiliile din 
apropiere, îşi petrecea frumos zilele. Odată, însă, a venit 
vremea să încerce şi el din ciudăţeniile acelei chilii. 

Într-o duminică dimineaţa abia se terminase Sfânta 
Liturghie la chilia Sfânta Ana, şi părinții s-au adunat la 
arhondaric, cum făceau de obicei. Deodată un monah, 
privind pe fereastră, a văzut un fum des şi flăcări uriaşe 
care ieşeau pe uşa şi ferestrele chiliei bântuite. 

— Gata, neisprăvitul a ars chilia! Nu mai putem face 
nimic, a zis unul. 

Au tras îndată clopotele, ca să prindă de veste şi 
ceilalți, pentru a salva cel puțin pădurea. Câţiva au 
alergat să-l scape pe Nodas, crezând că nu va mai apuca 
să iasă. Însă deodată, iată-l în fața lor! 

— Ai ars chilia, nătângule! l-a „mângâiat” unul, 
gâfâind de atâta alergat. 

— Nu, părinte, a negat el. 

— Eşti orb? Nu vezi că ies flăcări din ea? Fumul a 
ajuns până la nori! 

— Ceea ce se vede nu e decât amăgire, e vorba de o 
iluzie. 

Între timp s-au apropiat şi ceilalți părinți. 

— De ce staţi de vorbă cu el? a zis unul. Noi 
credeam că ați ajuns deja. 

— Liniştiţi-vă, părinţilor, le-a spus Nodas. Degeaba 
vă trudiţi şi vă tulburați. Eu v-am spus că e vorba de o 
iluzie. 

— Tu o ţii pe-a ta! l-a certat cel mai bătrân dintre ei. 
Nu cumva diavolul te-a pus să ne întârzii, până ce totul 
devine cenuşă şi ruine? 

Acestea le-a spus, şi a plecat primul. Dar n-au 
apucat să se depărteze bine, că Nodas a început să strige. 

— Uitaţi-vă, uitați-vă, părinţilor! Unde sunt fumul şi 
flăcările? 

Într-adevăr, nici flăcările, nici fumul nu se mai 
zăreau la orizont! 

— Doamne miluieşte! au strigat părinții miraţi, 
făcându-şi semnul crucii. 

Fireşte că întâmplarea aceasta nu fusese o iluzie, 
după cum susținea Nodas. Era o lucrare diavolească 
fățişă. Era încă o ispită dintre cele întâmplate în chilia 
bântuită, datorită faptului că în ea stăpânea duhurile rele. 

* 


Într-o vară, după o înţelegere cu mănăstirea Iviron, 
culesul alunelor din regiunea chiliei bântuite a fost 
încredințat obştii schitului Sfântul Andrei (Sarai). 

Supraveghetor a fost pus părintele Leonte. Vecinii 
chiliei lui îl numeau „Tătarul”, atât din pricina originii 
sale ruseşti, cât şi datorită înfățişării impresionante — pur- 
ta şi el, ca toți ruşii aghioriţi, cizme grele de piele, până la 
genunchi, chiar şi vara. 

Din prima zi în care părintele Leonte a intrat în 
chilia bântuită, a întâlnit mulțimi de şoareci, care circulau 
fără frică prin faţa lui ziua-n amiaza mare şi murdăreau 
totul. De aceea a adus de la Serai o pisică bine hrănită. 

Într-o noapte, zgomotele şi loviturile cunoscute i-au 
stricat somnul. 

— Sigur am lăsat pisica afară, şi-a zis. Mă dus să-i 
deschid uşa. 

Însă când s-a ridicat a călcat pe coada pisicii, care 
dormea lângă patul lui. 

Peste un timp, acelaşi lucru — zgomote şi gălăgie. S-a 
ridicat să afle cauza. Când a atins ivărul, a auzit un vuiet 
atât de mare, că aproape l-a asurzit. A vrut să deschidă 
uşa şi atunci a căzut pe el toată stiva de lemne uscate care 
erau aşezate pe hol. 

— Iskusenie (ispită!)! a strigat cu frică şi furie. 

A reuşit, desigur, să se elibereze de sub lemne, dar 
noaptea următoare şi-a petrecut-o în biserică. În zori a 
plecat la Sarai. A mers direct la părintele lui şi i-a povestit 
pățania. 

— Părinte, aseară am păţit asta şi asta. Eu nu mai 
merg în chilia bântuită. Să se ocupe altcineva de asta. 

— Unde e credinţa ta? i-a răspuns acela. Unde este 
evlavia ta pentru locul în care te-ai afierosit? Dacă 
demonii ne-ar ispiti mai mult decât de obicei, ce-ar trebui 
să facem? Să ne învârtim de colo-colo prin Sfântul Munte 
şi în cele din urmă să plecăm în lume, numai pentru că 
acolo ne vor... lăsa în pace? 

După aceste vorbe, părintele Leonte s-a căit pentru 
frica şi fuga lui din chilia bântuită. Şi-a regăsit curajul 
când l-a auzit pe părinte adăugând: 

— Chiar astăzi împreună cu alţi părinţi voi face în 
locul acela litanie cu lemnul Sfintei Cruci şi cu sfintele 
moaşte. În plus, vei avea în chilie tovărăşia neîntreruptă a 
doi frați. 

Într-adevăr, au mers la chilia bântuită, au făcut 
agheasma şi au citit exorcismele. De atunci, părintele 
Leonte şi tovarăşii săi rareori mai auzeau zgomote şi voci, 
însă nu în chilie, ci foarte departe. 

[101] 


Săriturile diavolului 


În primele decenii ale secolului al XX-lea, mănăs- 
tirea aghiorită Marea Lavră l-a aşezat ca supraveghetor al 
animalelor sale pe monahul Ermolau. 

Mănăstirea aceasta ținea diferite animale (capre, 
tăuraşi, catâri), care de multe ori treceau de cinci sute. Le 

încredința în grija unor păstori iscusiţi, iar supravegherea 
acestora din urmă era dată unui monah foarte dibaci. 

Părintele Ermolau era puternic la trup, simplu şi 
lipsit de răutate. Dimpotrivă, întâiul dintre păstori era 
sever şi necioplit, dar foarte iscusit şi experimentat. Cu 
supraveghetorul se purta în cel mai urât chip, însă acela îl 
suporta fără murmur, datorită binelui mănăstirii. 

Diavolul, neputându-l birui pe atletul răbdării prin 
acel păstor sever, a început chiar el un atac fățiș. 

Într-o zi, aşadar, i s-a arăta pe drum în chip de 
monah şi a început să meargă alături de el. În vreme ce 
înaintau, îi vorbea necontenit şi iute, întrebându-l diferite 
lucruri. Scopul lui era să-l țină tot timpul preocupat pe 
părintele Ermolau, încât să nu apuce să-şi spună rugă- 
ciunea. 

După ce a reuşit asta, a început să facă sărituri de 
zece-douăzeci de metri de pe o stâncă pe alta, şi iarăşi se 
întorcea la părinte şi-i spunea: 

— Vezi ce fac eu? Sar de pe-o stâncă pe alta. Hai, 
sari şi tu ca mine, dacă crezi că eşti virtuos. 

Diavolul voia în felul acesta să-i sădească mona- 
hului în minte gândul că este virtuos, ca să-l afunde în 
mândrie. Şi atunci l-ar fi aruncat lesne de pe stânci. 

Însă smeritul Ermolau a negat că ar fi virtuos. Şi pe 
când se uita cu groază la diavol cum sărea cu atâta 
uşurinţă, s-a trezit parcă dintr-un somn şi a strigat cu 
toată puterea: 

— Doamne lisuse Hristoase, Fiul lui Dumnezeu, 
miluieşte-mă! Preasfântă Născătoare de Dumnezeu, aju- 
tă-mă în ceasul acesta! 

Închipuirea demonică a dispărut îndată din fața lui 
şi diavolul nu l-a mai ispitit niciodată in felul acesta. 


[9] 

Numele diavolesc 


La Sfântul Munte, în chilia Sfântului Ioanichie de la 
schitul Sfântul Pantelimon, trăia părintele Iosif (t 1995). 

Într-o zi, părintele a vrut să schimbe o scândură 
putredă din podeaua chiliei sale. 

După ce a scos scândura putredă şi a luat măsura 
cuvenită, a tăiat scândura şi s-a dus s-o aşeze. Însă când a 
pus-o la locul ei, a văzut că era mai mare. A mai tăiat 
atunci din ea şi s-a dus iar s-o aşeze. Însă acum a văzut că 
era mai mică decât trebuia. 

Părintele Iosif era tâmplar de meserie. A măsurat 
pentru a doua oară, cu multă precizie, a tăiat cu atenţie 
altă scândură şi s-a dus s-o aşeze. Dar ce ciudat! Scândura 
era din nou mai mare. A tăiat-o şi s-a pregătit s-o bată în 
cuie. Însă acum o tăiase mai mică decât trebuia. 

La fel a făcut încă de două ori, până ce a fost nevoit 
să strige cu furie: 

— Du-te la naiba! Ce ai satană? Ce să-ți fac să te 
potriveşti? De patru ori te-am măsurat şi te-am tăiat. 
Acum ce naiba ai de nu te potriveşti? 

Sărmanul monah, în loc să spună rugăciunea şi să 
ceară ajutor de la Dumnezeu, a ales să rostească numele 
diavolului, care n-a întârziat să apară. Acesta asemenea 
prilejuri aşteaptă. 

A apărut aşadar în fața lui, în toată urâciunea 
chipului său, şi i-a zis: 

— M-ai strigat, părinte? Ce se întâmplă? Ai nevoie 
de ceva? Am venit să te ajut. 

Părintele Iosif şi-a făcut cruce înfricoşat, a lăsat scân- 
dura şi a alergat la duhovnic să se spovedească. 

De atunci nu-şi mai putea reveni. A rămas în el frica 
şi o oarecare privire în gol, ca pedeapsă pentru că-l che- 
mase pe diavol. 

E lucru ştiut că diavolul îl face pe om să se înfurie şi, 
în mânia lui, să înjure şi să hulească. Numele diavolului 
nu trebuie să-l rostim nici măcar în glumă. 


[9] 


Pățania ciorăparului 


Părintele Arsenie ciorăparul era ucenicul virtuo- 
sului Auxentie, de la chilia Adormirea Maicii Domnului 
din schitul Sfânta Ana. Porecla „ciorăparul” i s-a dat de 
către părinţii din regiune, deoarece împletea ciorapi la 
maşină; aceasta era rucodelia lui. 

Părintele Arsenie avea o experiență nemaivăzută în 
lucrările demonice, care au fost notate şi păstrate de un 
monah contemporan cu el, Gherasim Micraghianitul 
(1905-1991). 

Odată, ascetul Arsenie de la Katunakia, care avea 
legături duhovniceşti cu părintele Auxentie, a cerut ajutor 
pentru frământarea aluatului, pentru că ucenicul lui era 
plecat. 

Părintele Auxentie a vrut să-l trimită cu bunăvoință 
pe fratele Arsenie. Acela, tânăr călugăr pe atunci, plin de 
râvnă şi bunăvoință, aştepta cu nerăbdare ziua în care va 
merge la Katunakia. Şi nu dorea atât de mult să se ducă 
pentru a frământa aluatul, cât pentru a vorbi cu cuviosul 
părinte ce purta acelaşi nume cu el, ca să audă poveţele şi 
să primească binecuvântarea sa. 

Era iarnă şi, din păcate, în ziua cu pricina era vreme 
rea. La miezul nopții s-au trezit pentru slujba utreniei. 

Fratele Arsenie, însă, a început să se pregătească de 
plecare. 

— Dragul meu fiu, i-a spus părintele, „afară e 
noapte de iarnă”, spune proverbul. Stai, aşadar, să citim 
mai întâi slujba şi după aceea ai destule ore la dispoziţie 
ca să mergi la Katunakia. 

— Trebuie să plec cât mai degrabă, a zis fratele 
Arsenie, ca să termin de frământat şi să mă întorc la timp. 

Neînţelegerea dintre părinte şi ucenic a început 
blând, dar s-a terminat fără împăcare. Părintele nu-l lăsa 
pe ucenic să plece înainte de sfârşitul slujbei, iar ucenicul, 
încăpățânat şi învrăjbit, repeta că trebuie să plece cât mai 
repede. 

În cele din urmă, părintele, vădit întristat, i-a spus 
ucenicului său: 

— De vreme ce stărui atât, du-te şi Dumnezeu să te 
păzească! 

Fratele Arsenie, mulțumit că s-a făcut după voia lui, 
a plecat spre Katunakia, făcând pe drum slujba, ajutat de 
metanie. Nu i-a trecut câtuşi de puţin prin minte că a luat 
cu forța binecuvântarea de a pleca şi că-l lăsase pe 
părintele lui întristat. 

Când s-a apropiat de Peşteră - un ținut din afara 
schitului, unde se află un loc de închinăciune cu icoana 
Maicii Domnului —, a găsit candela stinsă. Înainte de a se 
închina a vrut s-o aprindă. Locul de închinăciune este 
aşezat puţin mai sus de drum. Pentru a se închina cineva 
la icoana Maicii Domnului, trebuie să urce trei trepte. 

Îndată ce fratele Arsenie a păşit pe prima treaptă, 
deodată, în liniştea nopții, s-a auzit o voce sălbatică şi 
nesuferită de demon. Inima fratelui, de frică, a început să 
bată iute şi dezordonat. Cu toate acestea, n-a renunțat. A 
cerut ajutorul Maicii Domnului şi a urcat pe treapta a 
doua. Atunci s-a auzit al doilea strigăt, mai puternic şi 

mai sălbatic. Fratele a simţit că tremură din tot trupul şi că 
nu se mai poate mişca. Şi-a adunat însă forțele şi a urcat 
pe treapta a treia, zicând: 

— N-o să se facă ca tine, satană! Eu voi aprinde 
candela Maicii Domnului! 

Însă atunci s-a întâmplat ceva îngrozitor. Din toată 
regiunea înconjurătoare au ajuns la urechile lui strigăte 
nearticulate, atât de puternice şi înfricoşătoare, încât i se 
părea că tot ținutul se clatină şi că stâncile cad. 

Auzind aceste bubuituri şi strigăte demonice, n-a 
avut altceva mai bun de făcut decât să aprindă candela 
Maicii Domnului şi să se închine la icoana ei. Însă n-a 
apucat să ia chibritul în mână, când o putere diavolească 
iute ca un vârtej l-a înşfăcat şi l-a aruncat la mulţi metri 
depărtare. 

— Nici atunci n-am priceput, povestea el mai târziu, 
dar nici până astăzi nu-mi dau seama cum de m-am aflat 
aruncat la pământ atât de departe. Şi nu pot descrie ce am 
încercat şi cum m-am simţit în clipa aceea. Un singur 
lucru am de spus, de fiecare dată când mă gândesc la asta 
şi o povestesc, mă cutremur sufleteşte. 

Aşadar, în vreme ce stătea pe jumătate leşinat şi 
afundat în groapa cugetelor întunecate, şi-a venit în fire şi 
şi-a dat seama că toate acelea erau rodul încăpățânării sale 
egoiste şi al neascultării lui. 

Când a putut să se ridice şi să umble, a luat drumul 
întoarcerii, jelind pentru starea în care se afla şi căindu-se 
din inimă. Îşi făcea încontinuu semnul crucii şi cerea cu 
lacrimi mila dumnezeiască. 

Când, în sfârşit, a ajuns în chilie, l-a găsit pe 
părintele lui în mijlocul bisericii, rugându-se cu lacrimi. 
Acela l-a primit cu emoție şi bucurie pe ucenicul său, iar 
acesta a căzut cu zdrobire la picioarele lui, cerându-şi 
iertare. 

— Te-am iertat, fiule, i-a spus părintele, în vreme 
ce-l ridica şi se străduia să-l liniştească. Să ştii că, îndată ce 
ai făcut voia ta şi ai căzut în neascultare, am fost înştiințat 
de Dumnezeu că ți se va întâmpla ceva rău. De aceea am 
stăruit să nu mergi la Katunakia în ceasul acela, fără să te 
înarmezi cu puterea şi bucuria slujbei utreniei. Slăveşte-L 
pe Dumnezeu, că încercarea şi pedeapsa neascultării tale 
a fost doar atât de mică. Harul Maicii Domnului, la care 
am alergat cu smeritele mele rugăciuni, s-a îndurat de 
amândoi. Pe tine te-a păzit de furia satanei, iar pe mine 
nu m-a lăsat să cad în dureri netămăduite acum, la 
bătrâneţe. Păţania aceasta să-ți fie lecție de smerenie şi 
ascultare, „ca să nu ţi se întâmple şi mai rău“, cum a spus 
Domnul. 

În sufletul părintelui Arsenie s-a întipărit atât de viu 
acea experienţă înfricoşătoare, încât, de fiecare dată când 
îl apuca noaptea în dreptul Peşterii, nu îndrăznea să-şi 
continue singur drumul, ci căuta pe cineva care să-l 
însoțească. Chiar şi la bătrâneţe, după ce trecuse de 
optzeci de ani, îl cuprindea aceeaşi frică atunci când 
trebuia să treacă pe acolo după asfinţitul soarelui. 

[101] 


Coşul cu apă 


Un părinte, povestindu-i ucenicului său despre va- 
loarea rugăciunii, l-a îndemnat: 

— Să-ţi spui mereu rugăciunea, fiule. 

— O spun, dar nu se vede nimic, răspunse monahul. 

— Diavolul însă vede şi fuge, a zis părintele. 

— De unde să ştiu eu? 

— Nu cumva vrei să vezi minuni? 

— Da, părinte, vreau să văd minuni! 

— Bine, mă voi ruga la Dumnezeu să-ți arate o 
minune, ca să pricepi câtă putere are rugăciunea. 

După ce a făcut părintele rugăciuni şi a ținut post 
trei zile, i-a spus monahului: 

— Acum, fiule, ia coşul acesta şi du-te la izvor să-l 
umpli cu apă. 

— lartă-mă, părinte, dar încă nu mi-am pierdut 
mințile să mă duc să umplu coşul cu apă. 

— N-ai zis că vrei să vezi minuni? Fă aşadar ceea 
ce-ţi spun. Dar să rosteşti încontinuu rugăciunea. 

— Fie, a zis ucenicul şi a plecat. 

S-a dus la izvor, a pus coşul dedesubt şi, spunând 
necontenit rugăciunea, l-a umplut cu apă. Între timp 
părintele se ruga fierbinte în chilia sa. 

Monahul, uimit de minunea aceasta, a alergat cu 
coşul plin de apă la părinte. Dar pe drum i s-a arătat 
diavolul în chip de om şi i-a zis: 

— Unde te duci, călugăre? 

— La părintele meu. 

— Cum te cheamă? 

— Gheorghe. 

— De câtă vreme eşti monah? 

— De cinci-şase ani. 

— Ce lucrare faci? 

— Fac peceți. 

Acestea le-a discutat cu diavolul. Vorbind însă, a 
încetat rugăciunea şi apa a curs prin coş. Astfel, s-a dus la 
părinte cu coşul gol. 

— Ce s-a întâmplat, fiule? a întrebat acela. 

— Asta şi asta, părinte. 

— Acum ai văzut? Atâta timp cât ai spus rugă- 
ciunea, coşul a ținut apa. Însă când ai încetat să te rogi şi 
ai început să vorbeşti îndelung, apa s-a scurs. 

[16] 

„Ține-ţi mintea în iad...” 


În textele scrise ale cuviosului Siluan Athonitul 
(+ 1938) citim că Dumnezeu a îngăduit, cel puţin de două 
ori, ca acest rob ales al Lui să vadă puterea distrugătoare 
şi cruzimea înfricoşătoare a diavolului. 

Prima dată, pe când era încă tânăr ucenic, cuviosul a 
scăpat repede, rostind „Doamne Iisuse Hristoase...”. Şi 
nici n-a apucat să-şi termine rugăciunea, când în fața lui a 
apărut Însuşi Domnul. 

A doua oară însă, când înaintase deja în viața 
duhovnicească şi sufletul lui devenise puternic, demonii 
nu-l lăsau în pace. Pentru o perioadă îndelungată de timp 
i se arătau foarte des, zi şi noapte. În perioada aceea, 
cuviosul era străbătut de un cuget subțire de slavă 
deşartă, după o vedenie pe care-o avusese. 

Sufletul i-a fost cuprins multă vreme de o nelinişte. 
„Eu”, se gândea în sine, „nu osândesc pe nimeni, cugete 
rele nu primesc, fac ascultare cu sârguință, mă înfrânez de 
la mâncare, mă rog neîncetat... De ce, oare, demonii sunt 
aşa de familiari cu mine?” 

Într-o noapte, aşadar, pe când cuviosul se afla într-o 
asemenea stare de nelinişte, văzu cum chilia lui s-a 
umplut de demoni. A început îndată să se roage din tot 
sufletul. Demonii, neputând suferi preaputernicul nume 
al Domnului, părea că se retrag. Dar, iată, curând au 
apărut din nou. S-a gândit atunci să facă câteva metanii 
înaintea icoanelor, însă demonii l-au înconjurat. Şi unul 
dintre ei stătea în fața lui, încât cuviosul a şovăit să mai 
continue, căci ar fi fost ca şi cum s-ar închina duhurilor 
rele. 

Cuprins de deznădejde şi de chinuri sufleteşti, a 
găsit în cele din urmă puterea de a-l vorbi Domnului: 

— Doamne, Tu vezi că vreau să mă rog cu minte 
curată, dar demonii nu mă lasă. Spune-mi, aşadar, ce 
trebuie să fac, pentru ca ei să fugă departe de mine? 

— Cei mândri, i-a răspuns Domnul în suflet, mereu 
sunt chinuiți aşa de demoni. 

— Doamne, Tu eşti milostiv. Sufletul meu pe Tine 
Te ştie. Luminează-mă ce să fac, pentru ca sufletul meu să 
se smerească. 

Şi Domnul a răspuns: 

— Ține-ți mintea în iad şi nu deznădăjdui! 

Cuviosul a primit aceste cuvinte neobişnuite şi 
paradoxale ca pe cea mai puternică armă împotriva 
diavolului. De aceea, de atunci s-a străduit să le trăiască la 
cel mai înalt grad. Restul vieţii sale ascetice a fost stabilit 
de acel dialog nocturn şi de atunci mereu a căutat 
smerenia cu ardoare şi râvnă. Prin multă trudă şi sudoare 
a aflat că, în faţa oricărei lucrări demonice, e bine să se 
întoarcă împotriva sinelui său şi să-l osândească iadului 
celui veşnic ca pe cel mai mare vrăjmaş al lui, însă fără a 
uita vreodată mila lui Dumnezeu. 

Demonii nu suportau puterea unei smerenii atât de 
uimitoare şi dădeau înapoi, şi astfel cuviosul îşi afla 
odihna şi putea de-acum prin experiența lui să-l povăţu- 
iască pe orice nevoitor duhovnicesc: 

— Dacă ți se întâmplă să vezi vreun demon, nu-ți fie 
teamă. Smereşte-te pe tine şi demonii vor dispărea. Să fii 
viteaz şi să-ți aduci aminte că Domnul te vede, dacă-ți pui 
nădejdea în El. 

Cuviosul povestea şi o întâmplare în legătură cu 
asta, pe care i-a spus-o un diacon: 

I s-a arătat odată şi aceluia satana, în chip de înger 
luminos, şi i-a zis: 

— Eu îi iubesc pe cei mândri. Toţi aceştia, în viața 
de dincolo, vor fi cu mine. Tu eşti mândru, şi de aceea te 
voi lua şi pe tine. 

— Eu sunt mai rău decât toți, a răspuns acela, şi 
îndată satana s-a făcut nevăzut. 

[85] 


Părintele Iacob Dionisiatul 


Părintele Iacob Dionisiatul (+ 1939) era tipul de 
monah cu viață de obşte severă. Şaptezeci de ani a trăit în 
mănăstirea Dionisiu, fără să fi refuzat vreodată săvârşirea 
vreunei ascultări sau să fi călcat rânduiala obştească. A 
slujit ca iconom la metocurile mănăstirii, s-a ocupat de 
tipicul bisericii şi în repetate rânduri s-a aflat la 
conducerea Sfintei Chinotite a Muntelui Athos. 

La un praznic mare, câțiva monahi au vrut, după 
masa oficială, să-l cheme şi pe părintele Iacob pentru a-i 
oferi un pahar de vin. Acela însă, credincios principiilor 
sale monahale, a refuzat într-un fel delicat: s-a scuzat 
spunând că a băut mult la masă. La stăruințele monahilor, 
părintele Iacob a fost nevoit să le explice că vinul îl va 
vătăma. Aceia iarăşi, crezând că a vorbit de vătămare 
trupească, n-au încetat să stăruie cu tărie şi să se 
tânguiască că nu vrea să le facă tovărăşie. 

Atunci, părintele cel simplu, dar înzestrat cu acrivie 
monahică, vrând să le arate că stăruința lor provine din 
îndemnul diavolului, ce-a făcut? 

Cu mâna stângă a luat paharul, iar cu cea dreaptă a 
făcut deasupra lui semnul crucii. Îndată paharul s-a spart 
în patru şi vinul s-a vărsat în faţa privirilor tuturor! 

Şi spunea, veşnic pomenitul, că în vreme ce ei 
stăruiau să bea vinul, îl vedea înăuntru pe însuşi diavolul, 

uneltind cu neruşinare. Astfel a priceput că în spatele 
ospitalităţii părinților se ascundea ispita demonică. 
[14] 


Lupte şi biruințe 


Părintele Iosif Isihastul (t 1959) s-a luptat dur cu 
demonii, cât a trăit în pustia Sfântului Munte. 

„Opt ani”, povesteşte el, „m-am războit cu patimile 
trupeşti. În fiecare noapte legiuni de demoni mă atacau cu 
bețe, topoare şi altele. Unul mă trăgea de barbă, altul de 
păr, de picioare, de mâini; iar alții le strigau: «Strângeți-l 
de gât! Omorâţi-l!» Se aruncau asupra mea cu săbii, sulițe, 
cazmale şi baltage, strigând: «Pe el, cu toții!» 

«Ajută-mă, Maica Domnului!» strigam eu. Şi îl 
înşfăcam pe unul din ei, aruncându-l asupra celorlalţi. Îi 
snopeam în bătaie. Dar numai la auzul numelor lui 
Hristos şi Maicii Domnului se făceau nevăzuți. 

Într-o zi ne-a vizitat la Sfântul Vasile, unde stăteam 
atunci, o cunoştinţă de-a noastră din lume. Noaptea l-am 
pus să doarmă în camera de alături. Demonii, obişnuiţi să 
mă războiască pe mine, au tăbărât pe el şi au început să-l 
bată. Omul s-a îngrozit. A început să strige. Eu mi-am dat 
seama ce se petrece şi am alergat să-l scap. 

— Ce ţi s-a întâmplat? 

— Demonii m-au snopit în bătaie. Puțin a lipsit să 
mă omoare! 

— Nu-ţi fie teamă, la mine au venit, şi din greşeală 
ai mâncat tu bătaie. 

După aceea i-am spus câteva glumiţe, ca să-l liniş- 
tesc, dar a fost cu neputinţă. S-a uitat cu frică de jur-îm- 
prejur şi m-a rugat: 

— Lăsaţi-mă să plec! 

În toiul nopţii l-am condus la Sfânta Ana şi m-am 
întors. 

Într-o astfel de războire şi luptă am petrecut opt ani. 
De atâta bătaie pe care i-o dădeam trupului meu pentru 
războirea patimilor, precum şi din pricina postului, 
privegherii şi altor nevoinţe, m-am istovit şi m-am 
îmbolnăvit. 

Aşadar odată, pe când eram țintuit la pat, uşa s-a 
deschis. Mă rugam cu spatele la uşă şi nu m-am întors să 
văd cine este. Am crezut c-a venit părintele Arsenie. Însă 
deodată am simţit pe dedesubtul meu o mână care mă 
mângâia, provocându-mi plăcere. M-am uitat şi ce să 
văd? Demonul desfrânării în carne şi oase! M-am repezit 
asupra lui ca un câine şi l-am înşfăcat. Atât de furios eram 
pe el. Am simțit în mână părul său ca de porc. Demonul a 
dispărut, dar încăperea s-a umplut de mizerie. Din clipa 
aceea împreună cu el a plecat şi războirea trupească. Am 
devenit atât de eliberat de patimi, precum pruncul. 

„În seara aceea Dumnezeu mi-a arătat răutatea 
satanei. Mă aflam într-un ținut frumos şi foarte înalt. Jos 
era un loc ca o piață, iar alături marea. Demonii 
întinseseră mii de curse şi, în vreme ce monahii treceau pe 
acolo, cădeau în ele. Unul se prindea de cap, altul de 
picior, altul de mână, de haine. Balaurul cel urât avea 
capul afară din mare şi scotea flăcări pe gură, pe ochi şi pe 
nas. Şi se bucura, văzându-i pe monahi cum cad. 

— Balaure scârbos, am strigat, aşa ne amăgeşti şi ne 
întinzi curse? 

Când mi-am revenit, am simțit ie pentru că 
văzusem cursele diavoleşti, dar şi tristețe, pentru 
primejdiile şi căderile noastre. De atunci am dobândit în 
mine o pace adâncă. Dar diavolul nu s-a liniştit. I-a 
aruncat pe oameni împotriva mea. În viaţa aceasta e 
nevoie de luptă. Dacă vrei să câştigi, te vei lupta, nu 

glumă! Te lupţi cu duhurile necurate, care nu-ți întind 
prăjituri şi bomboane; trag în tine cu gloanțe, care nu-ţi 
ucid trupul, ci sufletul”. 

[40] 


Părintele leroteu Dionisiatul 


Fericitul părinte leroteu (t 1963) se distingea, din 
toată obştea mănăstirii Dionisiu, prin smerenia şi 
simplitatea sa. Era precum sufletele acelea de copil pe 
care le fericea Domnul, şi tocmai de aceea, chiar din viața 
aceasta, s-a învrednicit să cunoască prin simțurile sale 
duhovniceşti lumina nezidită a împărăției cereşti, 
mângâierile Maicii Domnului, dar nu rareori şi răutatea 
invidioşilor demoni. 

În anii 1938-1939, părintele Ieroteu slujea la moara 
mănăstirii. Într-o zi, pe când măcina, văzu o mulțime de 
năluci demonice umplând moara. Unii semănau cu 
maimuțţele, alții cu arapii. Dar aveau chip de țap până la 
mijloc, iar de la mijloc în jos purtau fuste. 

Părintele a încremenit de frică şi din toată puterea 
sufletului a început să se roage cu tărie Maicii Domnului: 

— „Bucură-te, Fecioară Născătoare de Dumnezeu...” 

Asta a fost! Îndată ce demonii au auzit cântarea 
către Maica Domnului, s-au cutremurat şi au dispărut. 

În 1960, demonii l-au încercat pe părintele leroteu 
printr-o ispită nemaivăzută. 

Era noapte. Părintele îşi terminase canonul şi se 
pregătea să se întindă, când deodată a auzit în chilia sa 
instrumente muzicale, cum auzise el odată cântând la 
Tesalonic. Şi-a dat seama că era lucrare satanică, şi de 
aceea n-a dat importanţă. Însă după aceea văzu lângă el 
trei țapi negri, care mai apoi se făcură cinci şi mai târziu 

şapte. Şi-a luat îndată metania şi a început să se roage cu 
râvnă. 

— „Doamne, lisuse Hristoase, miluieşte-mă pe 
mine, păcătosul!” 

Țapii au dispărut imediat. 

Peste puțin timp, l-a încercat o altă ispită. Chilia i s-a 
umplut cu tineri frumoşi, bărbaţi şi femei — să fi fost vreo 
douăzeci —, care se purtau, fără ruşine, necuvios în fața 
lui. Părintele şi-a închis ochii, ca să nu vadă, şi a început 
iarăşi să se roage cu râvnă: 

— „Doamne lisuse Hristoase, miluieşte-mă! Îngerul 
a coborât... Preasfântă Fecioară Născătoare de Dumnezeu, 
bucură-te...”. 

N-a apucat să termine Acatistul şi o lumină blândă, 
care s-a revărsat din icoana Maicii Domnului, a umplut 
chilia. Îndată tinerii aceia neruşinați au plecat de lângă el 
şi s-au aşezat la fereastră. 

Între timp a bătut clopotul şi în biserică a început să 
se săvârşească slujba. A vrut să plece şi el într-acolo, 
pentru ca sufletul lui să afle puţină odihnă după acele 
întâmplări din noapte, însă demonii nu aveau chef să-l 
lase în pace. l-au umplut, blestemaţii, chilia cu lemne, 
alcătuind un baraj de netrecut. Părintele leroteu nu putea 
înainta nici măcar un pas. Descurajat, a început să strige. 
În ceasul acela, prin dreptul chiliei trecea un frate, iero- 
monahul Pavel. 

— De ce strigi, părinte leroteu? 

— Am nevoie de ajutor! 

— Ce fel de ajutor? 

— Vino repede înăuntru! 

Părintele Pavel s-a dus să deschidă uşa, dar n-a 
izbutit. 

— Nu pot să deschid. Uşa e încuiată. 

— Împinge şi deschide, altfel sparge-o şi intră! 

Aşa a şi făcut. Din două lovituri a forțat-o şi a intrat. 

— Ce-ai pățit de strigi, părinte? 

— Nici nu-ți închipui ce-am pățit, frate! Își mul- 
țumesc că ai venit şi m-ai eliberat... 

Demonii cei răi, odată cu intrarea fratelui Pavel, au 
dispărut. Barajul de lemne a pierit. Iar părintele s-a aflat 
nederanjat în biserica mănăstirii, unde-i slăvea cu inima 
lui de copil pe Hristos şi pe Maica Domnului, care încă o 
dată l-au scăpat de „chipurile întunecate ale viclenilor 
demoni”. 

[46] 


Părintele Dimitrie Gagastathis 


Virtuosul părinte Dimitrie Gagastathis (1902-1975), 
preot al satului Platani, din Tricala, în perioada 1931-1973, 
i-a văzut de multe ori, cu ochii săi străvăzători, pe satana 
şi pe demoni. lată cum povesteşte el, cu simplitatea-i 
caracteristică, câteva experiențe de-ale sale: 

„Eu mereu, aproape în fiecare zi, liturghiseam la 
biserica Arhanghelilor. Într-o seară, în timp ce făceam 
slujba obişnuită, pe la douăsprezece-unu noaptea, auzii 
voci, cântece, dansuri, clarinete. Afară era zăpadă mare şi 
foarte frig. Am ieşit şi ce să văd? Diavolii făceau nuntă. 
Am început să râd şi mi-am făcut cruce, spunând: «Unde 
adumbreşte harul Sfinţilor Arhangheli, acolo puterea 
diavolului este alungată» şi «zdrobeşte cu semnul sfintei 
Tale cruci toată puterea potrivnică». Şi s-au făcut toți 
nevăzuți... 

Altădată iarăşi, pe când liturghiseam, am auzit 
gălăgie afară. Am ieşit şi am văzut cum diavolii clădeau 
un bloc. Unul avea mistrie, altul cazma etc. Am făcut 
semnul crucii şi au dispărut imediat. 

Într-o seară pe la ora 4 mă întorceam acasă. Văzui 
pe drum doi demoni care se certau. Le-am spus: «Hei, voi 
de colo! Ce aveți de împărțit de vă certați?» Am făcut 
semnul crucii şi au dispărut şi aceştia. 

Altădată mă întorceam acasă pe zăpadă. În fața mea 
a apărut un demon în chip de porc. Însă după ce am făcut 
semnul crucii a pierit ca fumul. 

Într-o noapte citeam Acatistul Maicii Domnului şi 
diavolul mi-a apărut ca un câine, încercând să treacă 
printre picioarele mele. Însă Maica Domnului nu l-a lăsat. 
Cine ştie în ce ispite voia să mă arunce! 

În altă noapte m-am trezit, pe la ora 1, şi m-am dus 
să mă rog la Arhangheli. Pe drum, pe când înaintam, 
văzui un negru înalt, cu nişte sfori în mână, gata să mă 
spânzure. M-a luat de gât. l-am chemat îndată pe 
Arhangheli, mi-am făcut cruce şi a dispărut. 

În altă noapte, în vreme ce mă întorceam de la 
Liturghie, m-am pus în pat să mă culc. Era iarnă şi afară 
zăpadă. Peste puţin timp, auzii o voce de femeie care mă 
striga: «Părinte Dimitrie! Părinte Dimitrie!» M-am gândit: 
«Cine să mă strige la ora asta?» Am început să spun 
Acatistul, cu gândul că, dacă era om adevărat, va rămâne. 
După ce l-am terminat, am ieşit să văd cine este. Însă n-a 
apărut nimeni. 

Altădată, vară fiind, m-au chemat în satul Koursovo 
să înmormântez pe cineva. Când m-am întors în satul 
meu, pe drum, diavolii aruncau cu pietre în mine. Voiau 
să mă omoare. Am început să spun Acatistul şi au 
dispărut ca fumul. 

Într-o zi mă întorceam de la ogor şi, trecând prin 
dreptul bisericuţei Sfântului Gheorghe, am văzut un 
diavol întins. L-am întrebat: «Ce faci aici?» «Eu stau aici 
ca să nu las pe nimeni să-şi facă cruce», mi-a răspuns. 

Într-o după-amiază, treceam prin piața satului 
pentru a merge acasă. Într-o cafenea am văzut mulți 
bărbați. Unii beau vin, alții jucau cărți. Diavolii erau în 
jurul lor şi deasupra capetelor lor. Deasupra unuia stătea 
un diavol cu chip de urs. 

Diavolii se împotrivesc fiecărui creştin care se luptă 
sincer. Însă nu trebuie să ne fie frică de ei. Sunt doar un 
fum. N-au putere asupra oamenilor. Dumnezeu îngăduie, 
desigur, ispitele, pentru a încerca credința oamenilor. 
Diavolii Îi cer întotdeauna voie lui Dumnezeu înainte de a 
ispiti vreun credincios. Ei se află şi în biserică, chiar în 
timpul Sfintei Liturghii. Le sădesc celor din biserică 
cugete rele şi-i distrag de la rugăciune şi de la atenţia 
cuvenită din timpul Sfintei Taine. Însă îndată ce psalţii 
cântă heruvicul şi are loc ieşirea mare, atunci demonii 
pleacă. 

Odată, pe când slujeam noaptea, demonii au intrat 
în biserică şi au început să răstoarne scaunele. Căpetenia 
lor a intrat în altar, a închis ferestruica şi m-a luat de gât 
să mă sugrume. Eu am cerut ajutor de la Sfinţii 
Arhangheli. La cântatul cocoşilor au dispărut. 

Neamul demonilor pleacă doar prin post şi 
rugăciune. Dacă află pe cineva fricos, îi face tot ce vrea. 
Însă îndeosebi îi amăgeşte pe cei egoişti şi mândri. Le e 
teamă de spovedania curată şi sinceră, de smerenie şi de 
iubire”. 

[71] 

Întâmplările de la Babini 


În satul Babini din regiunea Xiromer, nişte întâm- 
plări petrecute în anul 1983 i-a cutremurat pe toți grecii. 
Au fost arătate la televizor, spuse la radio, scrise în ziare: 

În casa lui Ilie Todu, care locuia la Babini cu soția, 
mama şi fiul său de opt ani, Stathis, într-o zi au început să 
se întâmple multe lucruri ciudate. Din acoperiş se auzeau 
gemete înfricoşătoare. Pe podea cădeau pietre din tavan, 
fără ca acesta să se găurească. Luminile din casă se 
aprindeau şi se stingeau singure. Diferite obiecte, precum 
cratițele, papucii etc. se ridicau în aer şi cădeau pe gazde 
ori se stivuiau în vreun colț al casei. Animalele, legate în 
curte, erau dezlegate de o putere nevăzută. 

Toate acestea s-au făcut cunoscute în întreaga țară, a 
fost realizată şi o „masa rotundă” la televizor, cu partici- 
parea sociologilor, psihologilor şi psihiatrilor. Însă nici- 
unul dintre ei nu puteau explica convingător acele 
fenomene bizare. 

Între timp, preotul din Babini, Dimitrie Egumenul, 
şi alți părinți evlavioşi din regiune au făcut deseori 
agheasmă în casa lui Todu şi au citit exorcismele. De 
atunci frecvenţa şi intensitatea fenomenelor au început să 
scadă. Această scădere a continuat cu statornicie, după ce 
preaînaltul mitropolit Theoclit s-a dus şi a liturghisit în 
sat, iar epitropul Gheorghe Naumi şi alți şase preoți au 
săvârşit Taina Maslului şi arhimandritul Cosma Papa- 
hristu, predicatorul mitropoliei, a spovedit toată familia 
lui Todu. 

Fenomenele au dispărut cu totul după aproape 
patru luni, la 25 octombrie 1983. În ziua aceea satul Babini 
a fost vizitat de fericitul Porfirie (t 1991), care, după ce a 
văzut de aproape ce se întâmplă şi a discutat cu locuitorii, 

a citit în biserica satului rugăciuni potrivite pentru 

îndepărtarea răului. Părintele cel străvăzător le-a spus 

limpede sătenilor că acele întâmplări suprafireşti se 

datorau lucrării satanice, întrucât familia lui Todu, dar şi 
ceilalți locuitori ai regiunii, erau hulitori. 

[Din povestirile orale ale arhimandritului 

Cosma Papahristu 

şi ale preotului Dimitrie Egumenul] 


Ucenicul şi „pisica sălbatică” 


Părintelui Ioachim (t 1988), tipul clasic al aghio- 
ritului care se nevoieşte în chilie, îi plăcea să le poves- 
tească ucenicilor săi întâmplări multe şi folositoare din 
câte auzise şi trăise în Sfântul Munte. Printre acestea le 
povestea şi despre un ucenic care se închinoviase la Chilia 
Sfântul Ioasaf, ce aparţine de schitul ivirit Sfântul Ioan 
Botezătorul. Ucenicul acela se împărtăşea des. Cu toate 
acestea, de la fereastra chiliei sale vedea o pisică sălbatică 
- era demon, dar nu-şi dădea seama - gata să-l atace. 
Când le-a vorbit părinţilor despre aceasta, ei i-au spus: 

— E vorba de lucrare diavolească. Poate că ascunzi 
ceva la spovedanie. Fii atent să te spovedeşti sincer, căci 
vicleanul îți poate face mare rău. 

Într-adevăr, tânărul făcuse din neatenţie o crimă în 
satul lui. Nimeni nu ştia. Toţi credeau că se întâmplase un 
accident din cele obişnuite. Aşadar, ucenicul, pentru că-i 
fusese teamă ca nu cumva crima lui săvârşită fără de voie 
să fie descoperită şi el să fie osândit la ani grei de temniţă, 
n-a îndrăznit nici măcar la spovedanie s-o vădească. După 
povaţa părinţilor însă, a mărturisit-o. Şi de atunci apa- 
rițiile demonice au încetat. 

[60] 

Rugăciunile drepţilor 


Sfântul Iacob scrie: „Multă putere are rugăciunea 
dreptului”. Însă pentru ca rugăciunea celui drept să 
lucreze asupra unui păcătos, trebuie ca şi acela să se lupte 
cât poate. Caracteristică este şi întâmplarea de mai jos. 

Un pelerin, căutând Sfinți prin pustia Muntelui 
Athos, s-a apropiat de un ascet. 

— Te implor, părinte, roagă-te pentru mine, căci am 
probleme mari. 

Ascetului i s-a făcut milă de el şi în fiecare seară la 
priveghere făcea rugăciuni şi pentru acela. 

Într-o noapte, în vreme ce se ruga, îl văzu pe satana 
în faţa chiliei sale râzând cu răutate şi necăjindu-l. 

— De ce-mi tulburi liniştea, blestematule? a întrebat 
el. 

— Ha, ha, ha! Râd pentru că priveghezi degeaba 
pentru omul meu, loan. Şi el priveghează, dar în încăpe- 
rile mele (se referea la centrele de distracție). Cu puţin 
înainte şi-a terminat „privegherea” şi acum sforăie. 

Astfel, rugăciunea ascetului nu-i folosea lui Ioan, 
pentru că el însuşi nu se nevoia pe cât era cu putinţă. 

[42] 


Părintele Iacob 


În viața lui ascetică, fericitul părinte Iacob Țsalikis 
(t 1991), egumenul mănăstirii cuviosului David Bătrânul, 
din Evia, a încercat din plin războirea diavolului. Când 
acesta din urmă şi-a dat seama că, ispitindu-l prin 
mijlocirea oamenilor, părintele mai mult se folosea, s-a 

hotărât să-l ispitească direct chiar el, precum pe ceilalți 
pustnici purtători de Dumnezeu. 

„Odată reparam camerele mănăstirii”, povesteşte 
părintele Iacob. „Cu puțin înainte de amiază, m-am întins 
obosit pe patul unei camere, căreia îi reparasem tavanul. 
Deodată se deschise uşa şi intră iute un ostaş, încălțat cu 
nişte ghete vechi. Avea doar un ochi în frunte şi striga cu 
sălbăticie: 

— Aşadar aici mi-erai? Să vezi ce-o să pățeşti acum! 

În spatele lui urmau vreo optsprezece demoni, unii 
cu chip de om, alții de maimuță. Toţi aceştia s-au repezit 
asupra mea şi au început să mă lovească. Mă străduiam 
să-mi fac semnul crucii, însă ei mă împiedicau. Trei dintre 
ei mă țineau de mâini iar unul îmi deschidea degetele, ca 
să nu pot face cu ele semnul sfintei cruci. 

Loviturile şi chinurile pe care le-am îndurat sunt de 
nedescris. Peste puțin timp, din gură şi din nas îmi curgea 
sânge. Buzele mi se umflaseră. Barba şi părul smulse. 
Rasa deschisă şi pantalonii dați jos, căci Dumnezeu le-a 
îngăduit să mă chinuie chiar şi în părțile intime. Degetele 
mi se strâmbaseră. Un umăr aproape că mi se deplasase. 
Iar în urechi îmi răsunau cuvintele lor pline de ură: 

— Mă vezi pe mine? m-a întrebat unul. Eu sunt cel 
care te prinde de grumaz şi nu te lasă să citeşti clar. 

Altul îmi zicea altele. În fine, la un moment dat, 
mi-am eliberat mâna şi am făcut semnul crucii. Îndată 
demonii au sărit pe fereastră, lăsându-mă pe jumătate 
mort. 

Mi-am adunat hainele şi m-am dus cu chiu cu vai în 
bucătărie. Acolo era o pelerină bătrână, care, când m-a 
văzut, s-a speriat. 

— N-ai venit sus, bunico, să mă ajuţi! Demonii m-au 
snopit în bătaie. 

— Am auzit lovituri şi zgomote, părinte Iacob, dar 
am crezut că tu le faci în vreme ce lucrai”. 

Aceste ispite atât de dureroase au vădit puterea pe 
care i-a dat-o Domnul ca să le îndure, precum şi harul 
mucenicesc şi mărturisitor cu care l-a înzestrat. 

* 

Fericitul Iacob a trăit şi alte dăți prezența demonică 
în interiorul mănăstirii sale. Odată un păstor din regiune, 
înşelat de cel viclean, a crezut că nişte oi ale lui au fost 
sfâşiate de câinele mănăstirii. Părintele l-a încredințat că 
nu e adevărat, dar acela i-a făcut reclamaţie. 

Aşadar, pe când părintele Iacob stătea în curte 
întristat, văzu puțin mai încolo un bărbat foarte înalt şi 
slab, care stătea şi se uita la el. La un moment dat acela s-a 
suit pe acoperişul mănăstirii şi-i striga de acolo: 

— Ți-am făcut rost de-o invitație la judecătorie. Eu 
am provocat toate astea! 

Evident că era satana. În cele din urmă, cu ajutorul 
cuviosului David şi a unui avocat, cazul a fost rezolvat, şi 
fără ca părintele să meargă la judecătorie, lucru ce l-ar fi 
întristat mult. 

x 

Altădată se afla la poarta mănăstirii şi deodată văzu 
intrând o babă. 

— Vino să te închini şi să te omenim, bunico. Astă 
seară vei rămâne aici. 

— Ba nu rămân aici, nu pot să rămân aici, căci voi 
bateţi clopotele încontinuu. Am venit doar să vă văd şi 
voi pleca. Voi merge la cutare mănăstire de maici. Acolo 
îmi fac o primire bună şi voi rămâne o săptămână. Îndată 
ce ajung acolo, aşa le fac pe maici (şi a arătat cu degetul că 
le înfige în țeapă). Şi imediat încep să se certe între ele. Şi 
începe sărbătoarea! 

Uimit de cele ce auzea, părintele Iacob a privit-o cu 
atenţie la față. A văzut atunci nişte ochi foarte mici şi 
vopsiți, cercei mari şi o aţă trecută prin nas şi legată de 
cercei. Şi-a făcut cruce, spunând: 

— Doamne miluieşte! Ce babă mai e şi asta! 

Îndată baba a început să se topească precum fumul 
şi a pierit. Era diavolul! 

Părintele a comentat întâmplarea aceasta, subliniind 
cât de mult sunt îndepărtate ispitele de către slujbele 
zilnice şi de Sfânta Liturghie. Însuşi diavolul a mărturisit 
că nu poate rămâne, „pentru că clopotele bat încontinuu”. 
Dimpotrivă, cât de mult se bucura el de scandaluri şi 
răstălmăciri! 

— În orice caz, a încheiat el, vine şi pe la noi şi îşi 
face plimbarea, nu cumva va afla pe vreunul nepăzit şi va 
putea astfel să-şi facă treaba. 

%* 

Într-o seară, în vremea Pavecerniței, a văzut în fața 
chiliei sale ispita în chip de femeie, arătându-i cu necu- 
viință spatele şi spunând cuvinte neruşinate. Părintele a 
luat degrabă icoana Maicii Domnului şi a ieşit zicând: 

— „La îndurarea ta scăpăm, Născătoare de Dum- 
nezeu...”. 

Aşa cum pleacă un obuz şuierând, la fel a zbughit-o 
şi ispita, trecând peste cărămizile acoperişului şi izbin- 
du-se de muntele din faţă cu un bubuit asurzitor. 

[30] 


Părintele Cleopa 


Biserica română a secolului al XX-lea se distinge 
prin chipul harismatic al părintelui Cleopa Ilie 
(1912-1998), un purtător de Dumnezeu contemporan al 

Ortodoxiei, care în cei şaptezeci de ani ai săi de viață 
ascetică a cunoscut mari binecuvântări dumnezeieşti, dar 
a înfrun-tat şi puternice ispite diavoleşti. 

Părintele Cleopa s-a născut în satul Suliţa din 
județul Botoşani. Evlavioşii săi părinți aveau zece copii, 
dintre care cinci au devenit monahi. Părintele Cleopa - 
Constantin după numele lumesc — şi frații lui se dădeau 
de mici nevoinţelor duhovniceşti, şi de aceea demonii cei 
urâtori ai binelui îi războiau. 

Într-o noapte, pe când Constantin se ruga împreună 
cu frații săi mai mari, Gheorghe şi Vasile, duhurile necu- 
rate făceau gălăgie, bătând din palme şi grohăind ca 
porcii. Se vede că nu sufereau rugăciunea fierbinte şi 
curată a acelor copii lipsiți de răutate. 

În altă seară, iarăşi, în vreme ce cei trei frați citeau în 
genunchi Psaltirea în stână, în jurul focului, văzură 
deodată în fața lor o pasăre ciudată, ca un vultur. Cons- 
tantin s-a oprit din citit şi a strigat: 

— Ia uitaţi-vă ce pasăre frumoasă! 

— Taci şi continuă! l-a certat Vasile. 

Între timp, pasărea, care nu era decât un demon, s-a 
aruncat cu iuțeală în foc, împrăştiind cărbunii aprinşi. 
Rezultatul a fost că stâna a luat foc şi multe oi au ars. 

La început, micuțul Constantin, când frații lui îl 
trezeau la rugăciunea de la miezul nopții, se supăra, 
pentru că-i stricau somnul. Odată sora lui cea mare, 
Maria, care devenise deja monahie, l-a îndemnat să-i 
urmeze exemplul. 

— Vino şi tu în oastea Domnului nostru! Să nu crezi 
că viața la mănăstire este grea, ca în lume. 

Micuţul a încuviințat şi în aceeaşi noapte s-a trezit 
râvnitor să se închine. Dar noaptea următoare a regretat şi 
nu voia să se trezească. În noaptea aceea, mama sa, care 
lucra până târziu, a văzut în camera lui un câine mare şi 

negru, care se lingea. Înspăimântată, a început să strige. 
Constantin s-a trezit şi s-a ridicat. N-a apucat să vadă 
decât coada câinelui, care s-a făcut nevăzut. 

— Acest câine negru era diavolul, i-a spus fratele 
său. Se linge de mulțumire că nu vrei să te faci monah! 

De atunci micuțul Constantin se trezea mereu în 
ceasul rugăciunii. 

%* 

Au trecut mulți ani. Părintele Cleopa era, din anul 
1944, egumenul mănăstirii Sihăstria. Faima şi razele 
virtuţii lui se răspândiseră deja pretutindeni. Înrâurirea sa 
asupra poporului era mare. De aceea, miliția regimului 
comunist a hotărât să-l aresteze. Acela s-a refugiat atunci 
în munții şi în pădurile Moldovei. Într-un ținut pustiu, 
numit „Piciorul cucului”, şi-a construit în pământ o chilie 
din lemne groase. Acolo a trăit în asceză mulți ani. 

Odată, pe la miezul nopții, rostea Acatistul Maicii 
Domnului. Deodată se auzi un bubuit puternic. Părintele 
Cleopa a crezut că e cutremur. A deschis uşița şi ce să 
vadă? Un car de luptă şi pe el suiți câțiva ostaşi negri, cu 
ciomege de foc în mâini. Unul le-a strigat: 

— Ăsta e părintele de la Sihăstria! Suiţi-l în car! 

A simțit că îl ia şi-l urcă sus. Carul a început să se 
mişte. Ostaşii şi-au ridicat ciomegele să-l lovească. Părin- 
tele, ținând strâns în mână cartea cu Acatiste, a strigat: 

— Lăsaţi-mă puţin, căci vreau să-i citesc ceva Maicii 
Domnului! | 

Îndată carul şi ostaşii au dispărut. Părintele Cleopa, 
slăvindu-L pe Dumnezeu, s-a întors nevătămat în chilia 
lui. 

4 

Altădată, după ce şi-a terminat slujba Utreniei, a 
auzit un zgomot ciudat: Buf! Buf! Buf!... A crezut că se 
cutremură pământul. A deschis uşa. Şi atunci, într-o 

lumină puternică, a văzut ceva ca o maşinărie cu multe 
roți. Un bărbat înalt şi negru, cu ochi mari şi față sălbatică, 
a coborât din maşinărie şi l-a întrebat: 

— Ce faci aici? 

Părintele a priceput că avea de-a face cu un atac 
diavolesc. A alergat, aşadar, şi a luat în mâini un brad în 
care ţinea Sfintele Taine, şi s-a rugat: 

— Doamne lisuse Hristoase, s-a rugat, nu mă 
părăsi! 

În aceeaşi clipă, privind din nou afară, a văzut maşi- 
năria îndepărtându-se. Puțin mai la vale se afla o râpă 
adâncă. Ajungând la marginea ei, maşinăria s-a învârtit 
de trei ori şi după aceea s-a prăbuşit cu un bubuit 
cumplit. O zi şi-o noapte i-au vuit urechile părintelui 
Cleopa după bubuitura aceea. 

[59] 


Căutarea Adevărului 


[Povestirea de mai jos, precum şi cea următoare, 
provin din cartea fizicianului contemporan din Tesalonic, 
Dionisie Farasiotis, care, după o aventuroasă rătăcire din 
tinerețe pe cărările întunecoase ale guru-ismului, a 
descoperit adevărul în Ortodoxie, cu ajutorul fericitului 
părinte Paisie Aghioritul (1924-1994). Alte fragmente din 
aceeaşi carte, integrale sau prelucrate, se află la finalul 
celui de-al treilea şi al patrulea capitol]. 


La vârsta adolescenței aveam multe întrebări şi 


nelămuriri despre lumea care mă înconjoară şi despre 
mine însumi. 

Prima întrebare, de al cărei răspuns depindeau toate 
răspunsurile din lanţul întrebărilor mele, era: Există sau 
nu există Dumnezeu? 

Mă problematizam... Citeam cărți... Discutam cu toți 
prietenii... Dar nu i-am dat de capăt. 

Fiind student la Facultatea din Tesalonic, am vizitat 
pentru prima oară Sfântul Munte, unde l-am cunoscut pe 
părintele Paisie. Era cam prin toamna anului 1982. 
Cunoşteam deja destul de multe despre yoga şi meditații. 

Părintele Paisie m-a impresionat mult. Era atât de 
bun, atât de apropiat... Discutam diferite lucruri. În câteva 
minute ne-am apropiat foarte mult sufleteşte. Simțeam 
multă bucurie, familiaritate şi încredere. 

Însă după aceea m-am întors la Tesalonic şi am 
continuat să trăiesc ca mai înainte. Practic viața nu mi s-a 
schimbat cu nimic. Însă îmi puneam întrebări... 

* 

Peste un timp m-am aflat iarăşi în Sfântul Munte. 
Impresionat de persoana părintelui Paisie, am început să 
citesc o carte scrisă de el, Viața părintelui Arsenie din Farasa 
Capadociei. 

M-am închis într-o chilie a mănăstirii Cutlumuş şi 
m-am dedat studiului. 

Citeam şi rămâneam impresionat. „Ce chestie”, mă 
gândeam, „nu numai yoghinii au puteri. Şi acest părinte 
trebuie să fi fost un mare yoghin”. 

Deşi citisem înainte diferite cărți hinduiste despre 
viața marilor yoghini, acum citeam pentru prima dată 
despre un sfânt creştin. Mă minunam: „Aşadar şi în țara 
noastră şi în creştinism există oameni atât de evoluați 
spiritual!” 

(Atunci nu puteam distinge marea diferență care 
există între un Sfânt ortodox şi un guru hindus; mi se 
păreau la fel.) 

Continuam să citesc cu uimire din ce în ce mai mare 
din viața sfântă a părintelui Arsenie. 

Deodată, am început să aud bubuituri în cameră. Ca 
şi când nişte dinamite mici ar fi explodat în aer. Am sărit 
mirat şi priveam cu nelinişte şi nelămurire în jurul meu. 
Nu puteam să observ nimic. Bubuiturile continuau să se 
audă în fața mea, lângă urechile mele, sus, jos, în dreapta, 
în stânga. Ziua-n amiaza mare. Mă uitam ca un prostănac 
în jur. Eram înfricoşat. 

Am plecat din cameră şi am luat cărarea spre 
părintele Paisie. 

— Părinte, asta şi asta mi s-a întâmplat, i-am spus 
tulburat. 

A râs. 

— Nu-ţi fie teamă! Te ispiteşte aghiuță (adică 
demonul)! A văzut folosul pe care-l dobândeşte sufletul 
tău din această carte şi se străduieşte să te oprească. Nu te 
nelinişti, nu-i nimic. 

Mi-a făcut semnul crucii şi m-a trimis cu pace. 

„Să existe oare diavolul cu adevărat, cum îmi spune 
părintele?”, mă întrebam pe drum. Fireşte, n-am primit 
explicația pe care mi-a dat-o. „Diavol în secolul XX?” 
Mintea mea nu concepea asta. Nu mi-o îngăduia cultura, 
educaţia, ideologia mea. Mi se părea foarte tras de păr. Pe 
de altă parte însă, ce-a fost ceea ce s-a întâmplat? 
Nelămuriri... Întrebări... 

+ 

Altădată, mă aflam iarăşi la mănăstirea Cutlumuş. 
Citeam singur în cameră. Deodată mi-a venit dorința de a 
mă ruga. „Să încerc şi mijloacele creştine“, m-am gândit, 
„ca să văd ce diferență este între rugăciune şi meditație. 
S-o simt în practică”. Desigur, nu ştiam cum să mă rog. 
Cunoşteam destule despre meditaţie, dar nimic despre 
rugăciune. „Pur şi simplu voi îngenunchea şi voi vorbi cu 

Hristos”, mi-am zis. „De altfel, Hristos este bun. Fie că a 
fost un mare yoghin, fie altceva, sigur este bun. Nu mă 
tem întru nimic de El”. 

M-am ridicat din pat şi am îngenuncheat. Dar 
îndată ce mi-am atins genunchiul de podea, am auzit pe 
fereastră nişte urlete sălbatice. M-am repezit înfricoşat. 
Am privit degrabă afară. Era amiază, cald, nu se zărea 
nimeni. Însă am auzit încă o dată urlete. M-am pierdut cu 
firea! 

„Lasă. De ce să mă încurc?“, mi-am zis. Mi-a pierit 
toată dispoziția de rugăciune. Tocmai primisem o 
amenințare sau ceva foarte crunt şi puternic. Mă luptam 
în întuneric, pe orbeşte, cu ceva necunoscut. Începusem să 
fac un pas mic într-un spațiu duhovnicesc şi uşa mi s-a 
închis în nas. Nu eram deloc bine primit. Însă ceva mă 
rodea pe dinăuntru. Ce mai era şi asta? N-o puteam 
neglija. Se întâmplase. 

Peste câteva zile m-am dus din nou la părintele 
Paisie. 

— Părinte, asta şi asta... 

M-a privit cu multă dragoste. M-a luat de mână. S-a 
uitat în ochii mei. Deşi mi-era ruşine, l-am privit şi eu. 
Eram foarte bucuros. Am simțit că îi păsa de mine! 

Lângă părinte nu-mi era frică. În general nu-mi era 
frică, fie datorită necunoaşterii primejdiei, fie din 
uşurătate. 

Întâmplarea a trecut... şi n-am ajuns la nicio 
concluzie! Pe părinte îl simpatizam mult, însă cuvintele 
lui nu le credeam pe toate. Nu încăpeau în mine. Eram 
şovăitor... 

[92] 

Vizitatorul din noapte 


Mă aflam la Stavronichita, o mănăstire foarte fru- 
moasă, aşezată la țărmul mării. Se înserase şi am intrat în 
camera mică, unde stăteam. M-am pus în pat să mă culc. 

Nu dormisem multă vreme, când m-am trezit 
tulburat. Cineva intrase în cameră şi mă apăsa pe piept. 
Mi-am deschis ochii înfricoşat. Nu vedeam decât mobila. 
Cu toate acestea... simțeam o prezență puternică, care mă 
apăsa în chip nesuferit. 

„Hristoase, nu mai rezist! Scoate-mă de aici!”, 
mi-am zis. Îndată am simțit cum camera se goleşte de 
acea prezență grea. S-a dus şi s-a aşezat în fața uşii... 
amenințător. N-am mai îndrăznit să dorm. Cineva era la 
uşa mea încontinuu! După ce s-a luminat de ziuă, am 
putut să adorm puțin. 

n ziua următoare m-am dus să-l văd pe părintele 
Paisie. Două ore şi jumătate de mers pe jos. I-am spus ce 
se întâmplase. 

— Stai să aduc un pistol, mi-a spus râzând. 

A intrat în chilia sa şi mi-a adus o mică metanie. Cu 
treizeci şi trei de noduri, câți ani a trăit Hristos, şi înche- 
iată cu o cruce. 

— Ştii, asta trage cu gloanţe duhovniceşti. De fiecare 
dată când spui rugăciunea „Doamne lisuse Hristoase, 
miluieşte-mă”, e ca şi cum l-ai împuşca pe diavol. Şi nu se 
mai apropie de tine. la-o ca s-o ai... pentru apărare. 

M-am întors iarăşi la mănăstirea Stavronichita, care 
mă găzduia. 

Într-o noapte, vizitatorul s-a întors. De data aceasta 
însă, aveam... pistolul părintelui Paisie. Îndată ce i-am 
simțit prezența, ...l-am împuşcat: „Doamne Iisuse 
Hristoase, miluieşte-mă”. 

S-a îndepărtat degrabă de mine. Am continuat să 
spun rugăciunea. Am prins curaj şi am început să-l 
fugăresc. M-am dus spre el. Însă, imediat ce m-am 
apropiat, i-am simţit puterea uriaşă şi am stat pe loc. Era 
cu mult mai puternic decât mine. S-a aruncat asupra mea. 
Acum „trăgeam” necontenit: „Doamne lisuse Hristoase, 
miluieşte-mă”. 

A luat-o la fugă, de parcă rugăciunea mea l-ar fi ars. 
Rugăciunea, numele lui Hristos avusese putere, nu eu. Pe 
mine mă putea strivi în mâna sa ca pe un țânţar. 

Deodată s-a preschimbat. A devenit şugubăţ. Scund, 
gras, ca un pitic, se apropia de mine în joacă. M-am mirat. 
Am dat să râd. Însă, când a venit lângă mine, sufletul meu 
a simţit amenințarea şi răutatea lui. Am început iarăşi să 
mă rog. A plecat în fugă din preajma mea. 

În cele din urmă n-a putut să-mi facă nimic. În seara 
aceea, cu puterea lui Hristos, l-am pus pe demon pe fugă 
şi l-am ținut departe de mine. Câştigasem o luptă. 

[92] 


1” 


„Am biruit! 


În clipele grele ale morții noastre, demonii au 
ultimul şi cel mai bun prilej pentru a ne vătăma sufletele. 
De aceea îl tabără cu sălbăticie pe cel aflat pe moarte, 
făcând tot ce pot pentru a-l lipsi de mântuire. Atunci 
omul îl vede pur şi simplu „pe diavol la față”! 

Aşa i s-a întâmplat şi Angelei M. din Atena, care 
suferea de cancer la oase. Din august şi până în decembrie 
1997 s-a aflat internată la spitalul „Sfântul Pavel” din 
Vancouver, Canada. Alături de ea stătea mereu soțul său, 
Ioan. 

Starea i se înrăutățea de la o zi la alta. A ajuns în cel 
din urmă ceas. Şi atunci a primit vizita demonilor! 

Erau zorii praznicului Sfântului Sava (5 decembrie 
1977). Şi în vreme ce bolnava se afla în agonie, i-a văzut 
pe demoni venind asupra ei. S-a speriat. 

— Plecaţi! striga. Plecați! Plecați! Nu vă apropiaţi! 
Lăsaţi-mă! 

Soţul ei, văzând scena aceea înfricoşătoare, a făcut 
semnul crucii, zicând: 

— „În numele Tatălui şi al Fiului şi al Sfântului 
Duh”, plecaţi! 

Acelaşi lucru l-a spus de trei ori şi Angela. Atunci 
demonii, cu puterea rugăciunii, au dispărut! 

Îndată muribunda s-a ridicat în şezut pe pat, 
sărbătorind cu nespusă bucurie izbăvirea sa. Şi-a ridicat 
mâinile şi a strigat cu extaz: 

— Am biruit! Am biruit! 

Peste puţin timp, s-a împărtăşit şi şi-a dat sufletul cu 
pace. 

[58] 

2; 
Amăgiri 


Amăgiri demonice 


În Pateric se spune că, odată, câțiva fraţi l-au vizitat 
pe Antonie cel Mare (t 356). Când l-au salutat, el le-a 
răspuns: 

— Cum a murit asinul pe drum? 

— De unde ai aflat, avva? l-au întrebat aceia. 

— Mi-au arătat-o demonii. 

— Dar şi noi din pricina asta am venit. Vedem 
diferite închipuiri, care deseori se adeveresc. Nu cumva 
am fost amăgiţi? 

— Imaginile pe care le vedeți, a răspuns cuviosul, 
sunt uneltirile diavolului, pe care le făureşte folosind 
închipuirea voastră. 

* 

Un frate se nevoia de unul singur. Odată demonii 
au vrut să-l ispitească, luând chip de îngeri. I s-au arătat, 
aşadar, noaptea, i-au spus să se ridice să-şi facă 
rugăciunea şi i-au făcut lumină. 

După vedenia aceasta, ascetul a mers la un părinte 
înzestrat cu discernământ, pentru a primi povaţă: 

— Avva, îi spuse, în chilia mea vin îngeri de lumină 
şi mă trezesc la rugăciune. 

— Fii cu luare-aminte, i-a răspuns acela, să nu-i 
asculți, căci sunt demoni. Când vor mai veni să te 
trezească, tu să le spui: „Nu vă ascult. Mă voi ridica când 
o să vreau”. 

În noaptea aceea demonii au venit din nou. 

— Nu vă ascult, le-a spus fratele. Mă voi ridica când 
o să vreau eu. 

— Te-a amăgit călugărul ăla? Află, aşadar, cine este: 
cu câteva zile înainte, cineva i-a cerut un bănuţ. Iar acela, 
deşi avea, l-a minţit că nu are, şi nu i-a dat. Din asta să-ţi 
dai seama că e mincinos. 

Dimineaţa, fratele a mers din nou la părinte şi i-a 
spus cele ce auzise de la demoni. 

— Mărturisesc că aveam un bănuț să-i dau, a 
răspuns el. Însă nu i l-am dat fratelui, deoarece conştiinţa 
m-a înștiințat că se va vătăma sufleteşte. Am hotărât, deci, 
să calc o poruncă, pentru a nu se vătăma. Căci atunci am 
fi călcat toate cele zece porunci. Tu, în orice caz, nu le da 
atenție demonilor, căci vor să te amăgească. 

Astfel monahul, întărit de cele auzite de la părinte, 
s-a întors în chilia sa. 

x 

Se spunea despre un ascet că-i vede pe demoni în 
chilia lui şi-i batjocoreşte. Diavolul, descurajat de înfrân- 
gerile lui, i-a apărut odată în față şi i-a zis: 

— Eu sunt Hristos! 

Îndată ce l-a văzut, părintele a închis ochii. 

— De ce închizi ochii? l-a întrebat diavolul. Ţi-am 
spus, sunt Hristos! 

— Eu pe Hristos nu vreau să-L văd în lumea 
aceasta, a zis monahul. 

Vicleanul s-a făcut imediat nevăzut. 

x 

Unui alt părinte, demonii i-au spus: 

— Vrei să-L vezi pe Hristos? 

Atunci acela, înfuriat, le-a răspuns: 

— Blestemați să fiți voi şi ceea ce-mi propuneţi! Eu 
cred în Hristosul meu, Care a spus în Sfânta Evanghelie: 

„Dacă cineva vă spune că Hristos este aici şi acolo, să nu-l 
credeţi”. 
Auzind aceste cuvinte, demonii au dispărut. 
[78] 


„Credinciosul” şi „necredincioşii” 


La o priveghere, cuviosul Pahomie cel Mare (t 358) 
a aprins focul împreună cu părintele său, Palamon. 
Atunci, un monah străin pe care-l găzduiau s-a apropiat 
de ei şi le-a spus: 

— Cel ce are credinţă, aşa şi-o va arăta: să calce 
desculț peste aceşti cărbuni aprinşi, punând în practică 
învățătura Evangheliei?. 

— Nu fi fără de minte, i-a răspuns avva Palamon. 
Ceea ce spui sunt rătăciri. 

Străinul, în loc să se cumințească, s-a întunecat mai 
rău la minte şi a călcat fără vreun motiv pe cărbunii 
aprinşi. Prin conlucrarea diavolului, n-a pățit nimic, şi de 
aceea nebunia i-a sporit. 

— Unde este credința voastră? a strigat ironic şi a 
plecat. 

Când a văzut diavolul că monahul fusese amăgit cu 
totul, s-a preschimbat într-o femeie frumoasă, s-a 
îmbrăcat în haine luxoase şi i-a bătut la uşa chiliei. Cel 
amăgit a deschis. Şi atunci demonul i-a zis cu un aer 
jalnic: 

— Părinte, sunt necăjită de cei care m-au împru- 
mutat şi mi-e teamă să nu-mi facă vreun rău, căci nu pot 
să le întorc datoriile. De aceea, te rog, primeşte-mă în 


+ „Iată, v-am dat puterea să călcaţi peste şerpi şi peste scorpii şi peste 
toată puterea vrăjmaşului, şi nimic nu vă va vătăma” (Luca 10: 19). 

chilia ta. Se pare că Dumnezeu m-a trimis lângă tine ca să 
mă mântuiesc. 

Monahul, cu mintea întunecată de mândrie, n-a 
putut deosebi cu cine vorbeşte. Astfel, l-a băgat în chilia 
sa pe diavol, crezând că este femeie. 

Atunci vicleanul i-a vârât monahului în suflet pofta 
cea ruşinoasă. Acela a primit-o fără împotrivire şi s-a 
hotărât să păcătuiască. 

Stăpânit de patimă, s-a apropiat de femeie. Dar 
atunci s-a întâmplat ceva înfricoşător: Diavolul s-a arătat 
în toată urâțenia lui, l-a lovit şi l-a aruncat la pământ. 
Monahul a rămas pe jos vreme îndelungată, mut şi 
nemişcat. 

Au trecut câteva zile. Monahul şi-a dat seama de 
greşeala sa şi de pricina nenorocirii care l-a aflat. S-a dus, 
aşadar, smerit, la cuviosul Pahomie şi i-a spus: 

— Eu, părinte, sunt pricina nenorocirii mele, pentru 
că n-am ascultat de povața ta. Acum, însă, ajută-mă cu 
rugăciunea ta, căci sunt în primejdie ca diavolul să mă 
omoare... 

Deodată, în timp ce vorbea, a fost cuprins de duhul 
necurat. Înrobit de diavol, a ieşit afară şi a început să 
alerge spre munte. A ajuns înfuriat în cetatea Panos, unde, 
peste puţin timp, demonul l-a aruncat în cuptorul încins 
al unei băi. Astfel, a ars de viu. 

[93] 


Cuviosul Macarie şi Ualis 


Episcopul Elenopolului, Paladie (364-431), poves- 
teşte că odată, în pustia Nitriei a venit un ascet din 
Palestina, pe care-l chema Ualis. A stat acolo multă vreme 
şi a ajuns la măsuri înalte de asceză. Din păcate însă, a 

alunecat în mândrie şi a fost atât de mult înşelat de 
diavol, încât credea că este vizitat de îngeri. 

Într-o seară, aşadar, Ualis lucra la rucodelia lui — co- 
sea desagi. Se înserase de-a binelea, când deodată i-a 
căzut acul din mână. Şi, pe când îl căuta, diavolul a aprins 
o lumânare şi i l-a găsit! După aceasta, Ualis s-a umflat de 
mândrie. 

Altădată iarăşi, nişte străini au oferit poame pentru 
obşte. Cuviosul Macarie le-a trimis câte o mână fiecărui 
frate. Nu l-a uitat nici pe Ualis. Acela, însă, nu numai că 
n-a primit poamele, dar l-a şi înjurat pe fratele care le-a 
adus. 

— Să-i spui lui Macarie, i-a zis cu trufie, că nu sunt 
inferiorul lui, ca să-mi trimită binecuvântări. 

Din vorbele sale, cuviosul Macarie şi-a dat seama că 
ascetul se află în rătăcire. L-a vizitat, aşadar, pentru a-l 
povățui. 

— Frate Ualis, i-a spus, diavolul te batjocoreşte. 
Nu-l mai crede şi roagă-te lui Dumnezeu să te izbăvească 
de cursele sale. 

Dar acela n-a dat importanţă. 

Atunci diavolul a priceput că Ualis îi este cu totul 
înrobit, şi de aceea a vrut să-l scoată din minți. 

Într-o noapte, aşadar, a luat chipul lui Hristos şi l-a 
vizitat pe monahul cel mândru. Era însoțit de mii de 
demoni purtători de făclii, iar chipul lui Hristos, pe care el 
îl luase, se afla într-un cerc de foc. Un demon a alergat 
înaintea cortegiului satanic şi i-a zis: 

— Ualis, Hristos te-a îndrăgit pentru viața ta curată 
şi pentru trăirea ta plăcută în fața lui Dumnezeu. leşi 
afară, închină-i-te şi intră iar în chilia ta. 

Fratele cel amăgit a ieşit afară, şi ce să vadă? Un 
convoi fără capăt de purtători de făclii şi mai încolo însuşi 
satana, în chipul lui Hristos. A căzut imediat în genunchi 

şi i s-a închinat. Asta a fost! Din clipa aceea mintea i s-a 
întunecat atât de tare, încât în ziua următoare s-a dus în 
biserică şi a strigat înaintea tuturor: 

— Eu nu mai am nevoie să mă împărtăşesc aici, 
pentru că L-am văzut cu ochii mei pe Hristos! 

După aceste vorbe, părinții l-au prins, l-au legat cu 
lanţuri vreme de un an şi au început să se roage pentru el. 
Totodată îi dădeau învățăminte, nesocotindu-l cu totul. 


Astfel, s-a smerit şi s-a tămăduit. 
[70] 


Palma izbăvitoare 


În Thebaida trăia un creştin evlavios şi iubitor de 
rugăciune, Pavel, care s-a hotărât să se facă monah. Aşa- 
dar, după ce s-a aşezat într-o chilie, s-a dedat ostenelilor şi 
ascezei. 

Văzându-l vicleanul atât de nevoitor, a început să i 
se arate în chip de înger, să-i prezică evenimente şi să-l 
amăgească. Şi, când şi-a dat seama că-l făcuse deja o 
unealtă supusă a sa, i-a zis: 

— Hristos, frate, a îndrăgit foarte mult viața ta 
sfântă şi mâine te va vizita, ca să-ți dăruiască o harismă. 
Să ieşi aşadar din chilie şi să i te închini. 

Într-adevăr, în ziua următoare monahul a ieşit din 
chilia sa şi s-a aflat în fața unei procesiuni de îngeri 
purtători de făclii şi a unui cerc de foc. În mijlocul cercului 
a văzut pe cineva, care credea că este Hristos. Se pregătea 
să-şi plece capul pentru a se închina. Dar în aceeaşi clipă a 
apărut o mână care l-a pălmuit cu atâta putere, încât l-a 
aruncat la pământ. 

Când s-a ridicat, n-a mai văzut nici îngeri, nici cerc 
de foc. Toate dispăruseră. A priceput atunci amăgirea 

diavolului şi a rămas în locui acela plângând două zile şi 
nopți, spunând în sine: „Vai mie! Am păcătuit şi mi-am 
risipit toate ostenelile. Nu ştiu ce să fac...” 

În cele din urmă, s-a hotărât să meargă în Thebaida 
sudică, pe un ogor unde de ani de zile trăia în singurătate 
un părinte anahoret. A îngenuncheat în fața lui, i-a 
povestit pățania şi i-a zis plângând: 

— Am păcătuit, părinte, iartă-mă şi roagă-te pentru 
mine. 

lar acela, după ce mai întâi l-a certat, i-a spus cu 
blândeţe: 

— Pentru a învăța un meşteşug, trebuie să-l găseşti 
pe meşterul potrivit. Tu însă te-ai dus să te nevoieşti 
singur, fără să împărtăşeşti cuiva cugetele tale. Şi dacă nu 
te-ar fi ajutat Dumnezeu şi mâna dreaptă a îngerului 
sfânt, te-ai fi închinat diavolului, ţi-ai fi pierdut minţile și- 
ai fi cutreierat acum cetățile ca demonizații. Mulţumeşte-I, 
însă, Domnului, că I s-a făcut milă de tine, şi du-te să 
locuieşti într-o obşte. 


[5] 


Smerenia ascetului 


Trăia odată în Thebaida un monah care se îndelet- 
nicea cu lepădarea totală de cele lumeşti, post aspru, 
priveghere şi rugăciune continue. Au trecut mulți ani şi 
ascetul, prin nevoințele acestea, a ajuns pe culmile virtuții. 

Diavolul, însă, îl invidia şi de aceea voia să-l arunce 
în mândrie. A început, aşadar, să-i sădească cugete şi să-i 
spună: 

— Nevoinţa ta este atât de înaltă, încât nimeni altul 
n-o poate egala. De-acum trebuie să faci şi minuni. Astfel 
şi tu vei deveni mai râvnitor, dar şi lumea, care le va 

vedea, se va folosi şi-L va slăvi pe Dumnezeu. Haide, cere 
de la Domnul puterea facerii de minuni. Chiar El a zis: 
„Cereţi, şi vi se va da”. 

Ascetul a ascultat sfatul diavolesc şi a început să se 
roage cu stăruință. Însă Dumnezeu, care cunoştea 
nevoinţele sale ascetice, nu l-a lăsat pe robul Său să fie 
biruit. Astfel, l-a luminat să-l viziteze pe un anahoret cu 
discernământ şi să-i ceară povaţă. 

S-a dus, aşadar, dar în vreme ce intra în chilia 
anahoretului, acela a văzut două maimuțe care şedeau pe 
umerii lui. Îi legaseră gâtul cu lanţuri şi-l trăgeau fiecare 
spre partea sa. 

Părintele cel deosebitor şi-a dat imediat seama -că 
unul dintre demoni este al slavei deşarte, iar celălalt al 
mândriei. Văzând această privelişte înfricoşătoare, a oftat 
şi a lăcrimat. 

După ce şi-au dat sărutarea păcii, vizitatorul i-a 
spus: 

— Părinte, povăţuieşte-mă cum să mă mântuiesc. 

— O să faci tot ceea ce-ţi voi spune? 

— Te încredinţez că te voi asculta ca pe un înger. 

— Atunci ascultă: ia banii ăştia şi mergi în cetate să 
cumperi zece pâini, zece carafe cu vin şi zece kilograme 
de carne. Vino cu toate acestea aici. 

Ascetul a regretat mult pentru porunca aceasta, însă 
făgăduise, şi de aceea, ruşinat şi plin de lacrimi, s-a dus în 
cetate. A cumpărat alimentele şi a venit cu ele la părintele 
deosebitor. Acela i-a poruncit să le ducă în chilia sa, să 
mănânce în fiecare zi din ele, iar peste zece zile să revină. 

Ascetul, foarte necăjit că-şi stricase postul său sever, 
a plecat spre chilie. Acolo a mâncat cu durere, lacrimi şi 
suspine. 

După ce şi-a terminat canonul, a pornit umilit şi 
zdrobit spre anahoret. Iar acela, văzându-l, s-a bucurat 

foarte, căci pe umerii săi nu mai era niciun demon. 
Smerenia lui profundă îi izgonise. 

— Fiule, îi spuse avva, Dumnezeu nu l-a lăsat pe 
vrăjmaş să te biruie şi să zădărnicească nevoinţele tale. 
Diavolul de obicei îl îndeamnă pe ascet la nevoinţe peste 
măsură, dacă nu reuşeşte să-l oprească din truda sa. Şi 
asta o face pentru a-l arunca în trufie. Să te fereşti, aşadar, 
de extreme şi să urmezi mereu „calea împărătească”. 

Apoi, după ce l-a sprijinit duhovniceşte şi a mâncat 
împreună cu el, l-a lăsat să plece la chilia lui. 

[78] 


Cuviosul Petru Atonitul 


Într-o peşteră din Sfântul Munte, în secolul al 
XIII-lea a trăit şi s-a nevoit cuviosul Petru. S-a născut în 
capitala imperiului şi a ajuns până la un rang înalt. După 
o peripeție ostăşească, s-a dus la Roma, unde s-a făcut 
monah, şi în continuare a mers la Sfântul Munte. 

Peştera în care alesese să se nevoiască era adâncă şi 
întunecoasă, închisă de mulți copaci. Înăuntru se aflau 
reptile şi fiare, dar şi mulțimi de demoni. 

Când l-a văzut satana pe cuvios a turbat şi i-a ridicat 
pe toți demonii împotriva sa. Atunci au început să arunce 
în el, unii cu sulițe şi alții cu săgeți. Ceilalţi rostogoleau 
stânci în fața peşterii şi strigau: 

— leşi imediat din sălaşul nostru, altfel te vom 
omori. 

Cuviosul Petru, având nădejdea în Dumnezeu, a 
ieşit şi a văzut nenumărați demoni gata să-l sfâşie. Şi-a 
ridicat atunci ochii la cer şi s-a rugat cu glas tare 
Preasfintei Născătoare de Dumnezeu. Demonii, îndată ce 
au auzit numele Maicii Domnului, au dispărut. Astfel 

cuviosul, după ce a mulțumit fierbinte, a început din nou 
nevoința sa cea bună. 

A trecut un timp. Într-o zi, demonii au intrat în 
peşteră luând chipuri de reptile şi fiare. Fiarele s-au 
aruncat să-l omoare pe cuvios, iar şerpii şi balaurii voiau 
să-l înghită. Acela, însă, i-a fugărit cu semnul crucii şi cu 
numele lui Hristos şi al Maicii Sale. 

După un an, diavolul a urzit următoarea uneltire: a 
luat chipul unui tânăr care era rudă cu cuviosul şi, după 
ce l-a îmbrățișat şi sărutat, a început să-i spună cu lacrimi: 

— Am auzit de la mulți, cinstite şi cuvioase părinte, 
despre peripețiile tale din vechea Romă. De aceea, toți cei 
din familie am plâns nemângâiaţi pierderea ta. Mie îmi 
ardea inima cel mai mult. Îmi doream atât de tare să te 
văd cu ochii mei şi să ascult înțeleptele tale cuvinte. De 
aceea am cutreierat cetăți şi țări. Am căutat în toate 
ținuturile pustii. Dar nu te găseam nicăieri. Am alergat, 
aşadar, la Sfântul Nicolae şi l-am rugat: „Sfinte Nicolae, tu 
care ai făcut şi faci atâtea lucruri bune, ajută-ne acum şi pe 
noi”. Şi Sfântul, într-adevăr, m-a ajutat să te găsesc. Acum 
nu rămâne decât să mă asculti şi să ne întoarcem acasă, ca 
să se bucure toți ai noştri şi să fie slăvit Dumnezeu. Cât 
despre isihie, nu-ți face probleme. Există şi acolo multe 
mănăstiri şi sihăstrii, atât înăuntrul cât şi în afara cetății. 
Ia spune-mi, ce-l este mai plăcut lui Dumnezeu? Să stai în 
peşteri şi să te mântuieşti doar tu, sau să fii de folos 
sufletelor din lume? Ce mai aştepţi de nu vii cu mine, care 
te iubesc din suflet şi te sfătuiesc aşa de bine? 

Acestea le-a spus diavolul, iar cuviosul a început să 
se tulbure şi să se clatine. S-a întristat atât de mult, încât a 
izbucnit în suspine. Însă după un timp şi-a revenit şi a zis: 

— Să ştii bine că în locul acesta m-au adus Însuşi 
Domnul şi Maica Lui. Şi, dacă nu este voia lor, nu plec. 

Când a auzit demonul numele Maicii Domnului, s-a 
făcut nevăzut. Cuviosul s-a minunat de viclenia diavo- 
lului şi şi-a făcut cruce. Apoi şi-a continuat lupta duhov- 
nicească, cu zdrobire a inimii şi smerenie. 

Au trecut şapte ani. Cu toate acestea, diavolul nu s-a 
liniştit. Într-o zi, aşadar, s-a preschimbat în înger al 
Domnului şi, ținând în mână o sabie ascuţită, s-a apropiat 
de peşteră. 

— Petrule, slujbaş vrednic al lui Hristos! a strigat. 
leşi afară ca să auzi taine dumnezeieşti şi cuvinte mântui- 
toare! 

— Cine eşti tu? 

— Eu sunt căpetenia oştilor lui Dumnezeu şi am 
fost trimis să-ți aduc veşti bune. Fericit eşti tu, căci ți s-a 
pregătit tron dumnezeiesc şi cunună neofilită. Acum, 
aşadar, lasă ținutul acesta şi du-te în lume, ca să fii de 
folos sufletelor oamenilor. 

— Şi cine sunt eu, păcătosul, a răspuns cuviosul, ca 
să se apropie de mine îngerul Domnului? 

— Nu te mira, i-a explicat diavolul, fiindcă tu i-ai 
întrecut pe Sfinţii din vechime şi ai fost numit în cer mare 
sfânt, pentru răbdarea ta desăvârşită. Pe Ilie l-ai întrecut 
în post, pe Daniil în conlocuirea cu fiarele ucigaşe, iar pe 
Iov în răbdarea cea nădăjduitoare. Mergi, aşadar, degrabă 
afară, în mănăstirile lumii. Voi fi şi eu cu tine, pentru ca 
mulți să se folosească. Aşa a poruncit Atotţiitorul. 

— Eu, a răspuns cuviosul, dacă nu vine Maica Dom- 
nului şi ocrotitorul meu, Sfântul Nicolae, nu plec de-aici! 

Îndată ce a auzit diavolul numele Maicii Domnului, 
a dispărut, iar fericitul Petru a cunoscut încă o dată atacul 
diavolului şi slăbiciunea sa. Apoi, după ce I-a mulțumit 
lui Dumnezeu, a intrat în peşteră. 

În noaptea aceea a primit mângâiere dumnezeiască. 
În somn l-au vizitat Maica Domnului şi Sfântul Nicolae. 

— Petre, i-a zis Maica Domnului, de aici încolo să 
nu-ți mai fie teamă de uneltirile demonice, căci Dum- 
nezeu va fi cu tine. De mâine un înger îţi va aduce hrană. 
Aşa i-a poruncit Domnul. 

După aceea, Fecioara i-a urat pace şi a plecat. 

De atunci închipuirile demonilor au dispărut. Dar 
nici cu oamenii nu se întâlnea cuviosul. Şi nu mânca 
nimic altceva decât mană cerească, care cădea ca o rouă şi 
după aceea se închega şi devenea ca mierea. 

Haine nu purta. Era gol, ca-n ceasul când se 
născuse. Nici cu ce să se învelească nu avea. Înveliş îi era 
cerul şi aşternut pământul. Prin răbdarea lui supraome- 
nească față de chinurile unei asemenea vieţi aspre, a 
devenit pentru cei de după el pilda ascetului desăvârşit. 

Când Dumnezeu a vrut să le vădească oamenilor 
trăirea cuviosului, a iconomisit ca un vânător să-l viziteze 
în peştera lui. Vânătorul alerga după o căprioară mare şi 
frumoasă. Animalul fugărit şi-a aflat refugiu în peştera 
părintelui. 

Când l-a văzut vânătorul gol, alb şi cu barbă lungă, 
s-a cutremurat. A crezut că este o nălucire diavolească. 
Acela însă l-a bineprimit şi i-a povestit toată viața lui 
învolburată. 

Anul următor, vânătorul l-a vizitat din nou pe 
cuvios, dar l-a găsit mort. Îl adusese cu el şi pe fratele său. 
Acela era chinuit de un demon. Imediat ce s-a apropiat de 
sfintele moaşte, a început să facă spume la gură şi să 
scrâşnească din dinți. 

— Ah, Petre, striga, cel ce-ai umblat gol şi desculți! 
Nu-ţi ajunge că cincizeci şi trei de ani m-ai izgonit din 
casa şi de lângă tovarăşii mei? Vrei acum să mă alungi şi 
din acest om, în care am stat atâta vreme? De data aceasta 
nu mai ascult de tine, fiindcă eşti mort! 

Deodată sfintele moaşte au strălucit. Şi îndată 
demonizatul a căzut jos, zbătându-se. Apoi demonul i-a 
ieşit pe gură ca un fum şi l-a lăsat fără simțiri, căzut la 
pământ. În cele din urmă, cu harul cuviosului, omul s-a 
ridicat sănătos. 

Astfel, fericitul Petru, chiar şi mort, l-a biruit pe 
diavol, care îl războise atât de mult în toată perioada vieții 
sale ascetice. 

[47] 


Căderea şi îndreptarea unui cuvios 


Cuviosul rus Isaac Zăvorâtul (secolul XI), cât a trăit 
în lume, se ocupa cu negoţul şi agonisise în acest fel multă 
bogăţie. Odată, însă, a cugetat la zădărnicia celor lumeşti 
şi a hotărât să se afierosească definitiv Domnului. Şi-a 
împărțit, aşadar, toată averea săracilor şi a mers la peştera 
cuviosului Antonie (t 1073), ctitorul Lavrei Peşterilor din 
Kiev. L-a rugat pe cuvios să-l primească ucenic al său. Şi 
acela, după ce i-a încercat iubirea de Dumnezeu şi râvna 
pentru viața monahală, l-a tuns monah. 

De atunci, cuviosul Isaac, arzând de dragostea 
dumnezeiască, a început o viață ascetică aspră. Cu 
binecuvântarea părintelui său s-a închis în fundul peşterii, 
în cea mai întunecată şi înăbuşitoare chilie. Vrând să-şi 
chinuie trupul, şi-a scos cămaşa de păr şi s-a îmbrăcat cu o 
piele netăbăcită de capră. După ce şi-a zidit intrarea, s-a 
încredințat în mâinile lui Dumnezeu. Se ruga necontenit 
la Domnul cu lacrimi, fără să ştie când era noapte şi când 
era zi. Saltea nu avea şi niciodată nu se întindea să 
doarmă. Dormea puţin, stând pe o buturugă. Mânca doar 
o dată pe zi puţină prescură şi bea un pic de apă pe care 
i-o aducea chiar cuviosul Antonie, singurul care schimba 

câteva vorbe cu el. Hrana i-o dădea pe o ferestruică pe 
care abia încăpea mâna. 

Cuviosul Isaac a trăit şapte ani în această asceză 
aspră. Dar vai! Inima lui n-a rămas cu totul curată de 
slava deşartă. Unele urme ale acestei patimi diavoleşti îi 
pătau conştiinţa. Şi astfel l-a aflat o mare nenorocire. 

Într-o noapte, pe când fericitul îşi făcea metaniile 
obişnuite şi rostea psalmii Miezonopticii, l-a cuprins o 
mare oboseală şi a simțit că puterile îl părăsesc. A stins 
lumânarea şi s-a aşezat. 

Şi iată! Deodată întunericul din chilie s-a împrăştiat. 
A strălucit o „lumină mare”! Ce lumină era aceea! 
Puternică şi orbitoare ca a soarelui! Cuviosul a fost nevoit 
să-şi închidă ochii. În clipa aceea au apărut doi tineri 
preafrumoşi, cu fețe strălucitoare. 

— Isaac, i-au spus cuviosului, suntem îngeri şi am 
venit să-ți vestim că Hristos vine la tine, împreună cu 
îngerii din ceruri. 

Cuviosul şi-a ridicat cu greutate privirea, şi ce să 
vadă? Mulţimi de demoni, pe care el îi credea îngeri, cu 
feţe strălucitoare, şi între ei cineva care strălucea mai mult 
ca toți. 

— Isaac! i-au strigat demonii. lată-l pe Hristos! Cazi 
în genunchi şi închină-i-te! 

Neputând să-şi dea seama de uneltirea demonică, 
sărmanul a uitat să cheme ajutorul Domnului sau să facă 
semnul crucii. A îngenuncheat, aşadar, şi i s-a închinat 
diavolului ca lui Hristos! 

În clipa aceea, demonii au izbucnit în strigăte 
înfricoşătoare de biruinţă, zicând triumfător: 

— Eşti al nostru, Isaac! Al nostru! 

Apoi l-au înşfăcat pe cuvios, l-au pus să stea jos şi 
s-au adunat în jurul lui. Chilia s-a umplut de demoni. 

Atunci aşa-zisul Hristos a poruncit: 

— Luaţi alăutele! Aduceţi tobele! Cântaţi de 
petrecere! Iar Isaac ne va juca! 

Au apărut îndată nenumărați demoni cu instru- 
mente muzicale şi au început să cânte nişte melodii 
scârboase şi porcoase, cu adevărat demonice. În aceeaşi 
clipă, alți demoni l-au ridicat pe cuvios şi l-au silit să joace 
împreună cu ei pe ritmul nebun al muzicii. 

Dansul acela a ținut multe ore. Atâtea ore a durat şi 
batjocorirea cuviosului de către demoni. După ce l-au 
chinuit aşa de cumplit, l-au aruncat jos pe jumătate mort 
şi au dispărut. 

S-a făcut astfel dimineaţă. Cuviosul Antonie a venit 
la ferestruica chiliei, aducând, ca întotdeauna, puţină 
prescură şi apă. 

— Binecuvântează, părinte Isaac, a zis uşor. 

Nu s-a auzit niciun răspuns. 

— Părinte Isaac, binecuvântează! a spus iarăşi, mai 
cu putere. 

Tăcere. 

Cuviosul Antonie a mai repetat de două-trei ori 
salutul. Din mica chilie, însă, nu s-a auzit nici cel mai mic 
zgomot. 

l-a înştiințat atunci pe părinții mănăstirii. Au 
deschis intrarea peşterii şi l-au scos pe cuvios, crezând că 
este mort. Însă, când l-au dus afară, au văzut că trăieşte 
încă. Abia respira. Trupul îi era snopit în bătaie, fără să 
poată face nici cea mai mică mişcare. Gura îi era 
întredeschisă. Ochii ieşiţi din orbite şi privirea fixă. 

Cuviosul Antonie a înțeles deîndată că monahul cel 
zăvorât primise un atac diavolesc. Din clipa aceea l-a luat 
în chilia lui monahală şi l-a slujit cu multă trudă. Iar când 
a fost nevoit să plece din Kiev, l-a lăsat pe fratele cel 
demonizat în grija cuviosului Teodosie şi a celorlalți 

părinți. L-au luat la mănăstirea Peşterilor şi zi şi noapte se 
luptau să-l facă să-şi revină. 

Nefericitul Isaac era într-adevăr într-o stare foarte 
rea. Distrus sufleteşte şi trupeşte, surd şi mut, nu numai 
că nu se putea ridica, dar nu se putea nici întoarce în pat. 
Stătea mereu întins şi nemişcat, până ce a făcut răni şi 
viermi. Iar cuviosul Teodosie îl curăța neobosit, cu iubire, 
în fiecare zi. Fraţii îl spălau. Reuşeau foarte greu să-i bage 
în gura întredeschisă puţină hrană lichidă, pe care 
anevoie o înghiţea. 

Această stare a ţinut doi an. Cuviosul Teodosie se 
ruga în fiecare zi deasupra lui, implorându-L pe Prea- 
milostivul Dumnezeu să-l fie milă de robul Său şi să-l 
izbăvească de stăpânirea demonilor. 

În anul al treilea al chinurilor sale, rugăciunile au 
dat primele roade. Isaac a început încet-încet să prezinte 
semne de ameliorare şi să comunice cu cei din jur. l-au 
trebuit însă alți doi ani pentru a-şi veni cu totul în fire şi 
pentru a se eliberarea de lanţurile celui viclean. 

Egumen al mănăstirii Peşterilor era atunci cuviosul 
Ştefan (t 1094). Prin rugăciunea sa, fratele a început din 
nou asceză aspră, dar acum nu într-o chilie întunecată, 
izolat şi fără sprijin, ci în interiorul mănăstirii, împrejmuit 
de prezența şi ocrotirea fraților. Curând şi-a recâştigat 
starea de la început. După batjocorirea de către demoni, 
s-a făcut, cu harul lui Dumnezeu, batjocoritorul lor. 

De multe ori i se arătau duhurile viclene şi se 
străduiau să-l sperie, strigând: 

— Eşti al nostru, Isaac! Eşti al nostru, pentru că te-ai 
închinat căpeteniei noastre! 

Însă el le răspundea cu îndrăzneală: 

— Căpetenia voastră este Beelzebul, care n-are 
putere mai mare decât o muscă. De aceea nu mi-e frică de 
el, după cum nu mi-e frică nici de voi, musculițele, sclavii 

lui. M-aţi amăgit o dată, fiindcă nu cunoşteam vicleniile 
voastre. Acum însă, cu puterea Domnului meu lisus 
Hristos şi cu rugăciunile Sfinţilor noştri, nu mă veți mai 
birui! Veţi fi înfrânți şi vă veţi împrăştia ca muştele! 

Şi, spunând cuviosul acestea, îşi făcea semnul crucii 
şi îi izgonea pe demoni, care fugeau schelălăind ca nişte 
câini răniți. Cu toate acestea însă, n-au renunţat. Mai 
târziu veneau cu aceeaşi răutate şi cu mai multă sălbăticie. 

Noaptea se adunau în fața chiliei cuviosului şi 
făceau zgomote înfricoşătoare. Fluierau, țipau, zăngăneau 
fiare, amenințau... 

— Isaaaaac! strigau. Îţi vom dărâma chilia şi te vom 
îngropa de viu! 

Uneori luau chip de fiare sălbatice. Se preschimbau 
în urşi, lupi sau alte fiare răpitoare şi se aruncau cu 
mugete şi urlete asupra lui, făcându-se că-l sfâşie. Alteori, 
iarăşi, veneau ca şerpii, broaştele, şoarecii şi alte reptile, 
şuierând scârbos. 

În toate cazurile însă, nălucirile demonice dispăreau 
prin chemarea numelui lui Hristos şi prin semnul sfintei 
cruci. lar duhurile rele fugeau înfricoşate, strigând: 

— Ah, Isaac, ne-ai biruit! Ne-ai biruit! 

— Nu v-am biruit eu, ci Atotputernicul meu Domn! 
răspundea cuviosul. Pe mine m-ați învins atunci când 
mi-ați apărut în chipul îngerilor şi al Domnului. Dar iată! 
Acum apăreți aşa cum meritaţi, în chip de animale 
necurate, de vreme ce şi voi sunteți necurați! 

După nenumărate înfrângeri, demonii cei răi au dat 
înapoi. Biruiți definitiv cu harul lui Dumnezeu, care 
odihnea în robul Său nevoitor şi purtător de duh, n-au 
mai îndrăznit să-l ispitească. 

Sfârşitul binecuvântatului Isaac a fost cuvios. lar 
sfințitul lui trup se odihneşte nestricăcios până în zilele 

noastre într-un loc de sub pământ, unde se află şi sfintele 
moaşte ale altor asceţi cuvioşi ai Lavrei Kievului. 
[77] 


Harismele diavolului 


Cuviosul rus Nichita Zăvorâtul, episcop de Novgo- 
rod (t 1109), era fratele mai mic după trup al cuviosului 
Nicon (t 1088), cu care se nevoia împreună, în faimoasa 
Lavră a Peşterilor din Kiev. Atunci când cel din urmă a 
devenit episcop, Nichita a început cu stăruință să-l roage: 

— Dă-mi, părinte, binecuvântarea să mă zăvorăsc! 

— Fiule, răspundea acela, asta nu-ţi va fi de folos. 
Eşti monah tânăr şi lucrarea aceasta, de a te zăvort într-o 
chilie şi a te dedica rugăciunii neîntrerupte, este peste 
măsura ta. E mai bine să rămâi şi să te nevoieşti împreună 
cu ceilalți frați, în smerenie şi ascultare. Altfel, eşti în 
primejdie ca demonii să te amăgească. 

— Niciodată, niciodată, părinte, nu voi fi amăgit! 
zicea cu încredere Nichita. 

— Eu te preînştiințez că, dacă faci voia ta, îți vei 
pune sufletul în primejdie. Mi-e teamă că dorința ta 
ascunde slavă deşartă. Dumnezeu să te lumineze... 

Nichita, însă, nu l-a ascultat pe egumen. S-a zăvorât 
în chilia sa şi a rămas acolo singur, afierosit rugăciunii 
necontenite. A cerut doar să i se aducă puţină hrană în 
fiecare zi. 

Cuviosul Nicon, amărât acum, aştepta cu frică 
urmările neascultării fratelui său. 

La câteva zile după zăvorâre, Nichita a auzit alături 
o voce, ca şi cum cineva s-ar ruga împreună cu el. 
Totodată a simţit că o mireasmă negrăită îi umple chilia. 

Diavolul îşi întinsese deja cursa, iar monahul cel lipsit de 
experienţă s-a prins îndată în ea! 

„Înger trebuie să fie! s-a gândit, simțind o zvâcnire 
în inimă. Dacă n-ar fi înger, nu s-ar ruga împreună cu 
mine şi nici n-ar răspândi mireasmă, de vreme ce demonii 
sunt mizerabili. Aşadar, chilia mea s-a umplut cu 
mireasma Sfântului Duh”. 

Aşa cugeta, sărmanul, şi a început din nou să se 
roage: 

— Doamne, arată-Te, Te rog, ca să Te văd cu ochii 
mei. 

Atunci auzi un glas care i-a răspuns: 

— Nu trebuie să mă arăt ție, căci eşti încă tânăr. Te 
vei mândri şi vei cădea în amăgire. 

— Nu, Doamne, niciodată nu voi fi amăgit, fiindcă 
părintele meu m-a învățat cum să mă feresc de cursele 
diavolului. Voi face tot ce-mi vei spune tu, Doamne! 

— Nichita, nu mă poți vedea. Niciun om nu-mi 
poate vedea fața fără să moară. Îţi voi trimite însă pe 
îngerul meu, care va rămâne împreună cu tine. Să faci tot 
ce-ţi spune el! 

În fața lui a apărut îndată un demon în chip de 
înger. Nichita, amăgit de-acum cu totul, a căzut în genun- 
chi şi i s-a închinat ca unui trimis al lui Dumnezeu. Atunci 
acela i-a zis: 

— Nichita, de aici înainte nu mai e nevoie să te rogi. 
Mă voi ruga eu pentru tine. Tu doar să studiezi cărțile şi 
să le dai sfaturi celor pe care ţi-i va trimite Dumnezeu. Vei 
deveni mare călăuză a sufletelor şi izbăvitor al oamenilor! 

Zăvorâtul a ascultat orbeşte de poruncile diavoleşti. 
A încetat rugăciunea şi a început să studieze. Îl vedea pe 
„înger” stând încontinuu în poziție de rugăciune şi se 
bucura, crezând că se roagă la Dumnezeu pentru mântui- 
rea lui. 


243 


De atunci a început să primească vizitatori şi să 
discute cu ei neîncetat despre Scripturi, credință, folos 
duhovnicesc. Curând a căpătat faimă de înainte-văzător şi 
harismatic. Toţi îl admirau. De unde să-şi închipuie, însă, 
că harismele lui suprafireşti proveneau nu de la Dum- 
nezeu, ci de la diavol! 

Slava lui Nichita ajunsese la apogeu, până când 
odată i-a trimis prințului Iziaslav următorul mesaj: 
„Astăzi a fost ucis la Zavolț prințul Novgorodului, Gleb 
Sviatoslavici. Trimite-l repede pe fiul tău, Sviatopolk, ca 
să ia tronul Novgorodului”. Peste câteva zile, într-adevăr, 
a sosit vestea uciderii. Sviatopolk a urcat degrabă pe 
tronul lui Gleb. De atunci Nichita a devenit respectat 
conducătorilor şi poporului, pentru puterea lui profetică. 

Egumenul Nicon, însă, era reținut şi aştepta ceva... 
Curând a constatat că Nichita ştia pe de rost aproape tot 
Vechiul Testament, dar pe cel Nou deloc. Pe acesta nu-l 
studia câtuşi de puţin şi nici nu vrea să aducă vorba 
despre el! Părintele a înțeles iute că fratele său zăvorât 
fusese amăgit de către diavol. Şi s-a hotărât să intervină. 

Într-o zi, aşadar, s-a dus însoțit de câțiva monahi la 
chilia lui Nichita şi a deschis cu forța uşa încuiată. Atunci 
cel zăvorât, înrâurit de vicleanul care-i dădea putere, a 
devenit fiară neîmblânzită. A început să strige, să se 
lovească şi să amenințe, în vreme ce monahii îl țineau, iar 
egumenul îi citea exorcisme, ca să-l scape de demon. 

În cele din urmă, demonul a plecat şi fratele şi-a 
revenit. Lucrul ciudat era că acum nu mai ținea minte 
nimic din Vechiul Testament. Încă uitase cu totul să scrie 
şi să citească! Părinţii au fost nevoiţi să-l înveţe de la 
început cititul şi scrisul, ca şi când ar fi fost copilaş! 

Când Nichita şi-a dat seama de pățania lui, a înge- 
nuncheat cu pocăință şi şi-a cerut iertare de la egumen 

pentru neascultarea şi trufia care-l aruncaseră în ghearele 
satanei. 

De atunci s-a încredințat cu zdrobire ascultării şi 
vieții de obşte şi a arătat o lepădare de sine atât de mare, 
încât i-a întrecut pe toți în virtute. Domnul a primit 
pocăința lui adâncă şi nu numai că l-a iertat, dar l-a făcut 
şi episcop al Novgorodului, în anul 1096. Mai mult, l-a 
înzestrat cu harisma facerii de minuni, prin care săvârşea 
binefaceri şi miluia turma sa, slăvind astfel numele lui 
Dumnezeu. 

[77] 


Liturghia mincinoasă 


Cuviosul Chiril Fileotul (t 1111) împlinise deja 
nouăzeci şi trei de ani şi chipul său ascetic strălucea din ce 
în ce mai mult de harul dumnezeiesc. Mănăstirea lui — a- 
flată lângă satul Filea, aproape de Constantinopol şi la 
capătul răsăritean al Pontului Euxin - devenise o mare 
atracție pentru mulți monahi şi mireni. Până şi împăratul 
Alexie I Comnenul (1081-1118) îl vizitase deseori 
împreună cu familia sa pentru a-i cere binecuvântare şi a 
se bucura de cuvintele lui, luminate de Dumnezeu. 

Văzând, aşadar, diavolul că robul ales al lui Dum- 
nezeu strălucea de virtute şi prevăzând sfârşitul său 
cuvios, a turbat de invidie şi a uneltit, vicleanul, un plan 
original pentru a-l prinde în cursă pe Sfânt. 

Pe când se afla întins în pat — era poziţia obişnuită 
din ultimii ani a părintelui neputincios —, într-o zi, dia- 
volul i s-a arătat, luând chipul lui loan Sevastol, nepotul 
împăratului. Sevastol nutrea o mare evlavie față de 
cuviosul Chiril şi deseori îl vizita în chilia lui săracă 
pentru a-i cere binecuvântare şi povaţă. 

— Binecuvântează, părinte! 

— Domnul să te binecuvânteze, fiule. Aşază-te, să te 
văd puţin... 

Gândul cuviosului i s-a tulburat încă de la primele 
cuvinte. Şi în vreme ce discuţia cu aşa-zisul Sevastol se 
adâncea, un văl întunecat îi acoperea mintea sa luminată, 
afundând-o în nelinişte. 

— Cunoşti, părinte, iubirea şi respectul pe care-l am 
pentru tine! Aş vrea, aşadar, să-mi faci o bucurie. Am 
mare dorinţă să săvârşim Liturghia aici, în umila ta chilie. 
Şi, cu binecuvântarea ta, să mă împărtăşesc cu Sfintele 
Taine... Nu mă lipsi, te rog, de această binecuvântare. 

— Bine... Fie... Fă cum crezi, a răspuns cuviosul, fără 
ca, în zăpăceala lui, să priceapă ce spune. 

Atunci a văzut cum acoperişul chiliei a dispărut, iar 
locul a devenit foarte spaţios. Totodată, diavolul i-a adus 
în față sfânta masă, proscomidiarul, discul şi potirul, 
acoperămintele, prescura, lumânările, tămâia, toate cele 
necesare săvârşirii Sfintei Liturghii. Dintr-un colț au 
apărut şi slujitorii întunericului în chipuri de preoți, 
diaconi, psalți. S-au adunat şi mulţi prieteni de-al lui 
Sevastol. Toate erau gata de slujbă. 

Cuviosul Chiril a stat cu greu în picioare. Urmărea 
„Slujba” dintr-un ungher, cu multă luare-aminte. Mai 
întâi s-a făcut Proscomidia şi după aceea a început 
Liturghia. Părintele vedea limpede că mişcările liturgice 
se fac după rânduiala cuvenită. Auzea rugăciunile 
părinților, cererile diaconilor, cântările psalților. Dar nu 
putea distinge cuvintele. Toate se auzeau confuz. N-a 
înțeles nici Apostolul, nici Evanghelia. Singurele cuvinte 
pe care le-a auzit clar au fost „Amin” şi „Apropiaţi-vă”, 
rostite de aşa-zisul slujitor, în timpul Sfintei Împărtăşanii. 
Atunci Sevastol s-a apropiat şi s-a împărtăşit. La fel au 
făcut şi tovarăşii lui. 

Cuviosul s-a gândit să se apropie şi el, căci de mult 
timp nu se mai împărtăşise. lată însă că ceva l-a făcut să 
şovăie. 

— Cine sunt eu, nevrednicul, şi-a zis, ca să îndrăz- 
nesc să mă împărtăşesc? Dacă este voia lui Dumnezeu, 
îmi va spune Sevastol... 

Acest cuget smerit a fost în cele din urmă cel care l-a 
izbăvit pe părintele ascet. Preamilostivul Dumnezeu nu 
i-a îngăduit să se „împărtăşească”, ca să nu-şi piardă 
definitiv minţile şi ostenelile sale ascetice, împreună cu 
mântuirea veşnică. 

Liturghia mincinoasă s-a terminat. Preoții, diaconii, 
psalţii, participanţii împreună cu Sevastol au plecat din 
chilia cuviosului. Ostenit de statul îndelung în picioare şi 
cu conştiinţa tulburată, părintele s-a aşezat să se odih- 
nească şi l-a chemat pe ucenicul său. 

— Bine, fiule, nu vă e milă de bătrâneţile mele? Nu 
mă compătimiţi deloc? Pot eu acum, când mi s-a apropiat 
ceasul morții, să primesc atâta lume? Şi este chilia mea 
potrivită pentru Liturghie? De ce ați îngăduit toate 
acestea astăzi? 3 

— Iartă-mă, avva, dar nu înțeleg ce spui... 

— Nu l-ai văzut pe Sevastol şi pe însoțitorii lui, care 
de-abia au ieşit din chilia mea? a întrebat cuviosul şi a 
povestit ceea ce urmărise cu puțin înainte. 

— Eu n-am văzut şi n-am auzit nimic din toate 
astea, părinte. 

— Dar nu vezi acum chilia mea care este încă fără 
acoperiş? Nu vezi sfântul disc şi potirul împreună cu 
acoperămintele? 

Ucenicul cutremurat a bătut cu un baston în aco- 
perişul chiliei şi a adus lângă părintele său cănuța de apă 
pe care o luase drept potir. 

Cuviosul Chiril se afla în dificultate. Încet-încet a 
început să-şi revină. Dar nu putea crede uşor că toate cele 
văzute cu ochii lui fuseseră minciuni, o cursă foarte bine 
întinsă de diavol. În chilia sa s-au adunat treptat şi alți 
părinți, care se străduiau să-l convingă de amăgirea celui 
viclean. L-au vestit şi pe monahul Nicolae Kataskepinul, 
care era dintre ucenicii cei mai de încredere ai părintelui, 
recunoscut de toți pentru discernământul şi înțelepciunea 
sa duhovnicească. Nicolae a fost înştiințat despre 
întâmplare. Lucrările diavolului erau vădite. Nu încăpea 
nici cea mai mică îndoială. De aceea, cu mult respect, i s-a 
adresat părintelui său duhovnicesc: 

— Nu-ţi aduci aminte, părinte, de cele scrise în 
Paterice? Câţi n-au fost înşelați de uneltirile satanei? 
Vicleanul te-a invidiat şi pe tine. Neputând, însă, să-ți 
amăgească ochii nevăzuţi ai sufletului, s-a folosit de 
adâncile tale bătrâneți şi ţi-a înşelat ochii trupeşti cu 
nălucirile lui. Însă nu s-a întâmplat nimic ciudat... Căci 
câți ostaşi nu sunt răniţi în luptă? Sau care drumeţ nu se 
împiedică pe drumul lui? Dumnezeu te-a ferit de rele mai 
mari... Crede aşadar în mărturia noastră, părinte. Dă-ți 
seama că ai fost amăgit. lată, dacă vrei, îl putem chema pe 
adevăratul Sevastol, şi acela ne va încredința cum stau 
lucrurile... 

Discuţiile din chilia părintelui au ținut aproape 
până seara. Atunci cuviosul şi-a revenit cu totul. Mintea i 
s-a luminat iarăşi. Şi a început să plângă ca un copil 
pentru pățania sa. Totodată însă I-a mulțumit Domnului, 
care nu l-a lăsat să se împărtăşească din acea împărtăşanie 
demonică. Fraţii din mănăstire urmăreau cu emoție 
mărturisirea şi lacrimile părintelui lor duhovnicesc. 

— lertaţi-mă, părinților, fiindcă am fost amăgit de 
diavol la o asemenea vârstă, şoptea cu zdrobire cuviosul, 
punând metanie fraților. 

— Mâine să te împărtăşeşti, părinte... Astfel demonii 
cei vicleni vor fi biruiți... 

În dimineața următoare, cuviosul Chiril, cu frică şi 
groază, s-a apropiat de Preacuratele Taine. Părinţii i-au 
văzut atunci fața strălucind ca o flacără şi L-au slăvit pe 
Dumnezeu. Părintele lor se afla deja la finalul drumului 
său ascetic. Pe 2 decembrie 1111 şi-a încredințat sufletul în 
mâinile lui Dumnezeu. De atunci, nemaifiind ispitit de 
demoni, participă la Liturghia aceea nesfârşită, care se 
săvârşeşte în jurul Jertfelnicului ceresc. 

[62] 


Părinții Pahomie, Acachie şi Zaharia 


Veşnic pomenitul arhimandrit Ioachim Speţieris 
(1858-1943), în timpul şederii sale la Sfântul Munte 
(1877-1885), a cunoscut mulți părinți virtuoşi şi deose- 
bitori, despre care scrie în memoriile sale. A cunoscut însă 
şi câțiva care au fost amăgiţi, precum monahul Pahomie 
de la Sfântul Vasile, monahul Acachie de la Sfânta Ana şi 
părintele Zaharia Micraghianitul. 

* 


Părintele Pahomie se nevoia într-o peşteră, în pustia 
Sfântului Vasile. Peştera, aflată într-o stâncă abruptă, era 
cu totul deschisă şi neapărată de ploaie, vânt şi frig. 
Chiriaşul ei n-avea decât un ulcior pentru apă, o strachină 
de lemn şi câteva zdrențe cu care se îmbrăca. lar iarna nu 
aprindea focul! 

De treizeci de ani trăia pe stânca aceea, în asemenea 
condiții. Însă diavolul a reuşit să-l amăgească pe faimosul 
nevoitor. Astfel, ajunsese să se îndepărteze atât de Sfânta 
Împărtăşanie, cât şi de toţi preoții. 

Într-o duminică a anului 1878, părintele Ioachim, 
care era proaspăt tuns în monahism, s-a dus la mănăstirea 
Sfântul Pavel. Pe când se afla la masă cu alți părinți, 
printre care şi monahul Lazăr şi ieromonahul Damian de 
la Sfântul Pavel, a venit şi părintele Pahomie, ca să ceară 
puţin pesmet de la trapezar. 

— Sărută-i mâna preotului Damian, părinte Paho- 
mie, şi-ţi vom da oricât pesmet vrei, i-a zis părintele 
Lazăr. 

— Nu-i nevoie să sărut mâna preotului! a răspuns 
acela fără şovăială. 

Şi după ce şi-a umplut traista cu pesmeți, a plecat 
spre peştera lui. 

Atunci părinţii i-au spus fratelui Ioachim că mona- 
hul a fost amăgit de demonii mândriei, şi, de aceea, nici 
de Preacuratele Taine nu se apropie, nici anafură nu ia, 
nici la icoane nu se închină, nici mâna preotului n-o 
sărută. 

Părintele Ioachim, vrând să meargă la chilia lui, în 
Schitul Nou, l-a urmărit pe părintele Pahomie. S-a 
apropiat şi i-a sărutat mâna, deşi acela nu voia. 

— Părinte, i-a spus, sunt monah tânăr şi începător. 
De aceea, vă rog, dezlegaţi-mi o nelămurire: aud că nu vă 
împărtăşiți, nici anafură nu luați, nici mâna preotului n-o 
sărutați. Din ce motiv? 

— Ah, fiule, nu ştii care este scopul monahului. 

— Care este, părinte? 

— Monahul e dator să-L vadă, cum spune apostolul, 
pe Tatăl cel fără de început, față către față. Eu, fiule, 
discut cu Tatăl ceresc în fiecare noapte. De ce-aş mai avea, 
aşadar, nevoie de Împărtăşanie, de anafură, de rugă- 
ciunile preoților? 

— Şi cum ÎL vedeți, părinte Pahomie, pe Tatăl 
ceresc? Cum vorbii cu El? 

— În vreme ce mă aşez noaptea la rugăciune, 
peştera mea se luminează deodată de o lumină dumne- 
zeiască. În lumina aceasta văd limpede un chip. Şi pe 
când mă uit în extaz la chipul acela, aud o voce care-mi 
spune: „A venit Tatăl cel fără de început!” Şi îndată 
începem să vorbim despre diferite lucruri ale vieții 
veşnice. 

— Această vedenie ține mult? 

— O oră şi ceva. 

— Şi cine v-a spus să nu vă împărtăşiți, să nu luaţi 
anafură şi să nu sărutați mâna preoților? 

— Eşti începător şi nu poți pricepe. Când o să ajungi 
la măsura trăirii monahale, atunci vei înțelege cine mi-a 
spus. 

Părintele Pahomie a tăcut şi cuviosul Ioachim n-a 
mai îndrăznit să-i pună alte întrebări. 

Ajungând în chilia sa, tânărul monah l-a întrebat pe 
părintele împreună cu care se nevoia despre părintele 
Pahomie. lar acela i-a spus că fusese amăgit şi că-l 
consideră pe demonul care i se arăta... Tatăl cel fără de 
început! 

Sărmanul ascet a trăit în această amăgire mai bine 
de douăzeci de ani. Dar şi Preamilostivul Domn, pentru a 
nu-i zădărnici ostenelile, în cele din urmă l-a izbăvit. Cu 
exact patruzeci de zile înainte de a muri, şi-a revenit şi a 
recunoscut amăgirea în care se afla. A început atunci să 
treacă pe la chiliile pustnicilor şi să spună: 

— Rugaţi-vă pentru mine, fraților! Diavolul m-a 
amăgit. 

Apoi, după ce s-a spovedit şi împărtăşit, şi-a 
încredințat sufletul în mâinile Domnului. 

x 

Un alt monah amăgit în anii aceia a fost părintele 

Acachie. Acesta, deşi era foarte tânăr şi lipsit de 

experiență, s-a retras la popasul Sfântului Pantelimon, 
deasupra schitului Sfânta Ana, şi s-a nevoit singur cu 
rugăciune, priveghere şi post aspru. Nu vorbea cu nimeni 
şi nu ieşea niciodată din chilia sa, doar când avea nevoie 
de pesmeți. 

Nevoinţa exagerată şi lipsa ascultării față de un 
părinte n-au întârziat să-l conducă la amăgire. Părăsin- 
du-şi, aşadar, locul de nevoinţă, a început să cutreiere 
prin Sfântul Munte desculț şi îmbrăcat în zdrenţe, 
purtând în spate puţinele lucruri pe care le avea. Unde-l 
prindea noaptea — pe drum, în pădure sau în altă parte —, 
acolo dormea. Iarna îşi găsea refugiu în peşteri sau sub 
stânci. Se ferea şi el, la fel ca părintele Pahomie, de Sfânta 
Împărtăşanie şi de preoți. 

Într-o zi, părintele Ioachim l-a întâlnit în ţinutul 
Loviarika, mai jos de Schitul Sfânta Ana, aproape de 
mare, şi l-a salutat cu cuvintele obişnuite în Athos: 

— Binecuvântează, părinte Acachie! 

— Mulţi ani, a răspuns el. Aşa saluta mereu. 

Au început să meargă împreună. Părintele Ioachim 
n-a pierdut prilejul. A început „ancheta“: 

— Spune-mi, părinte Acachie, acolo unde te nevoiai, 
la Sfântul Pantelimon, când te rugai, aveai vedenii? 

— Multe şi diferite... 

— Ai ajuns, desigur, la măsuri înalte de trăire 
monahală! 

— Da, la asemenea măsuri, încât mi s-a dat puterea 
să țin norii pe loc şi să provoc ploaia oricând voiesc. 

— Trebuie c-ai făcut mari nevoințe, ca să ţi se dea 
această harismă! 

— Da, foarte mari. Nopți întregi de privegheri şi 
post... Şi multe altele, pe care nu ţi le pot spune, pentru că 
eşti foarte tânăr şi neexperimentat. Acum am putere peste 
nori şi ploaie. 

— Dar nu şi peste zăpadă! 

— Nu, fiindcă zăpada este rânduită de iarnă. 

— De ce, părinte, nu stai într-un loc liniştit, ci umbli 
pe drumuri? 

— Pentru că trebuie să-mi împlinesc ascultarea. Şi 
unde înnoptez, acolo dorm. 

— Care este ascultarea ta? 

— A, văd că nu pricepi! Nu ţi-am spus că norii sunt 
sub puterea mea? 

— Dar de ce nu spui „binecuvântează“, când te 
întâlneşti cu vreun monah, ci spui „mulți ani”? 

— „Binecuvântează” spuneți voi, cei care n-aţi ajuns 
la măsura mea. Du-te acum, căci o să rămân aici, să mă 
odihnesc puțin. 

Părintele Ioachim şi-a luat rămas bun şi a plecat. 
„Diavolul l-a scos din minţi”, şi-a zis în sine. N-a aflat 
niciodată cum s-a sfârşit, pentru că peste puţin timp a 
plecat la Ierusalim. 

$ 

Părintele Zaharia, care în anul 1887 a tradus şi editat 
Catehezele cuviosului Teodor Studitul, după ce a trăit 
patruzeci de ani în obştea de la Esfigmenu, a mers în 
Schitul Sfânta Ana. Având deja șaizeci de ani, se nevoia în 
mica chilie a lui Avacum, în crăpătura unei stânci, şi se 
dăruia unei asceze aspre. Postea peste măsură, priveghea 
şi se ruga în picioare deseori toată noaptea. 

Diavolul cel viclean, însă, l-a invidiat şi, neputându- 
l arunca în vreo patimă trupească, s-a pus să-l amăgească. 
l-a sădit, aşadar, în minte cugetul că a ajuns la asemenea 
măsură, încât poate trăi ca un înger netrupesc, neavând 
nevoie de niciun lucru pământesc. Astfel, într-o zi, şi-a 
aruncat în râpa de lângă chilia sa toate lucrurile pe care le 
avea: ulciorul pentru apă, strachina de lemn, felinarul şi 
toate vasele necesare vieții de zi cu zi. 

Când au aflat părinții de la Sfânta Ana, au priceput 
că fusese amăgit. Au venit la chilia lui şi l-au găsit într-o 
stare de exaltare. 

— Nu mai am nevoie de nimic! striga. Am devenit 
înger! 

S-au străduit să-l povățuiască, dar nu asculta de 
nimeni. Au vrut să-l ia împreună cu ei, dar nu primea să-i 
urmeze. În cele din urmă, l-au condus cu forța la 
mănăstirea Marii Lavre. Acolo au făcut priveghere pentru 
el. Toată noaptea L-au rugat pe Preamilostivul Domn să-l 
miluiască şi să-l izbăvească de duhul amăgirii. În sfârşit, 
când psalmodiau, şi-a revenit şi a strigat: 

— Cuvioşi părinți, am fost amăgit de demon! 
Rugaţi-vă pentru mine, păcătosul! 

Toţi au lăcrimat şi l-au mulțumit lui Dumnezeu. 

Părintele Zaharia s-a întors în chilia lui pocăit şi 
smerit. Plângând, zicea şi repeta: 

— Rugaţi-vă pentru mine, cinstiți părinți! Am fost 
amăgit... 

[83] 


Pesmeţii satanei 


Cei care s-au străduit să pară mai presus decât alții 
au căzut în mândrie şi în diferite ispite. Mulţi dintre ei au 
pierit sau au fost amăgiţi. 

Ceva asemănător a păţit şi părintele Haralambie, 
care la jumătatea secolului al XIX-lea se nevoia în chilia cu 
acelaşi nume de la Kavsokalivia. Avea dorinţa, sau mai 
bine-zis îndemnul satanic, de a deveni mai presus decât 
ceilalți. Voia să se îndeletnicească cu înfrânarea, postul şi 
rugăciunea mai mult decât părintele său. De aceea, când 
acela a murit, s-a încuiat în chilia lui, având doar pesmeţi 

şi apă, şi şi-a pus în gând să nu iasă de acolo vreme de o 
lună. Nu s-a sfătuit cu nimeni despre hotărârea lui şi n-a 
vădit-o nimănui. Zăvorât de-acum după voia sa, s-a dedat 
privegherilor şi rugăciunilor. 

Părinţii de la Kavsokalivia pierduseră legătura cu el. 
A trecut o lună, dar n-a apărut. 

Atunci părintele Dionisie, care se nevoia în chilia 
vecină, a Naşterii Maicii Domnului, s-a neliniştit şi s-a dus 
să vadă dacă nu cumva este bolnav. Ajungând în fața 
chiliei, a strigat. Dar n-a primit răspuns. S-a apropiat de 
uşă şi a spus: „Pentru rugăciunile...”. Nimic. A forţat uşa 
şi a intrat. L-a găsit pe fratele Haralambie acoperit în 
patul său, tremurând ca un peşte pe uscat. 

Părintele Dionisie i-a vorbit, însă acela, din pricina 
tremuratului, nu putea articula niciun cuvânt. Atunci s-a 
apropiat de el şi i-a strigat: 

— Frate Haralambie, sunt vecinul tău, Dionisie. Ce 
ți s-a întâmplat? De ce nu vorbeşti cu mine? 

I-a dat să bea apă şi să mănânce puţin pesmet. Acela 
l-a privit cu frică, fără să spună ceva. La un moment dat 
parcă şi-a revenit. S-a aruncat din pat, l-a îmbrățişat pe 
părintele Dionisie şi l-a implorat cu lacrimi: 

— Scapă-mă, frate! Au venit demonii să mă ştran- 
guleze! 

Părintele Dionisie l-a mângâiat şi încurajat. Apoi l-a 
rugat: 

— Spune-mi, frate, ce ţi s-a întâmplat? De ce eşti atât 
de înfricoşat? 

Atunci acela, prinzând curaj, a început să poves- 
tească: 

— Cugetul mi-a spus că trebuie să devin mai presus 
decât ceilalți părinți, să mă zăvorăsc şi să postesc. Am 
petrecut o săptămână cu pesmeţi. Şi, când mi s-au termi- 
nat, am vrut să ies, ca să-mi iau alţii. Deschizând însă uşa, 


235 


am găsit o traistă plină cu pesmeți. Am luat-o cu multă 
bucurie, în vreme ce cugetul îmi şoptea: „Se pare că viața 
aceasta pe care o trăieşti, în post şi rugăciune, este plăcută 
lui Dumnezeu”. 

Am început să mă mândresc în mine. Am închis uşa 
şi m-am afierosit cu şi mai multă râvnă nevoinţei mele. 

A trecut în felul acesta o lună. Lucrurile mergeau 
foarte bine. Însă ieri, pe la miezul nopții, pe când rosteam 
Acatistul în fața icoanei Maicii Domnului şi mă aflam la 
„Zid ocrotitor al fecioarelor...”, am auzit bătăi în uşă. Am 
ieşit afară şi am văzut un bătrân cu barbă albă, şchiop şi 
foarte sălbatic la chip. 

— Cine eşti tu, i-am spus, şi ce vrei? 

— Eu, fiule, sunt duhovnic la Sfânta Ana. Am aflat 
de nevoințele tale. Şi fiindcă îi iubesc mult pe cei care se 
nevoiesc pe ascuns după voia lor, pentru ca... Acela să-i 
slăvească fățiş (n-a rostit cuvântul Dumnezeu), am venit 
cu multă trudă pentru a-ți aduce aceşti pesmeți. Ți-am 
adus şi acest coşuleţ, care are înăuntru o sută de lire, ca să 
cumperi pesmeți şi să nu mai ieşi din chilie. 

Spunând acestea, şi-a întins mâna ca să-mi dea 
coşulețul cu bani. Dar ce-am văzut atunci!? Nişte unghii 
roşii, foarte mari şi întoarse spre înăuntru atât de mult, 
încât îi ajungeau până la coate. M-am speriat şi i-am zis: 

— Dacă vrei să te cred, fă-ți cruce şi vino înăuntru 
să continui Acatistul Maicii Domnului. 

Când a auzit propunerea mea, a răspuns cu mânie: 

— Mie mi s-a făcut milă de tine şi am venit să te 
ajut, ca să poți continua nevoinţa ta cea bună, iar tu nu mă 
crezi şi mă pui să-i spun aceleia..., care ne-a pârjolit, 
asemenea cuvinte? Niciodată! 

În clipa aceea s-a făcut un cutremur atât de puternic, 
încât am crezut că s-a dărâmat chilia. Îndată chilia s-a 

umplut de fum, iar acela a dispărut, lăsând în urmă o 
duhoare nesuferită. 

De frică, am căzut la pământ leşinat. Nu ştiu câte 
ceasuri am rămas aşa. Când mi-am revenit, m-am târât 
până aici. De o zi şi o noapte tremur, cum mă vezi. Dacă 
n-ai fi venit, aş fi murit de frică. Ajută-mă, te rog, căci nu 
pot rămâne singur. Mi-e teamă ca nu cumva demonii să 
revină şi să mă nimicească. Maica Domnului, n-o să mai 
fac asemenea lucruri! 

Părintele Dionisie l-a mângâiat multă vreme şi după 
aceea l-a condus la părintele duhovnic Simeon. Acolo, 
părintele Haralambie a rămas o săptămână, continuând să 
tremure de frică. 

— E foarte cumplit să-i vezi pe demoni, repeta el. 

În fine, după ce şi-a revenit şi s-a liniştit, a fost 
condus de părintele Dionisie la biserica schitului, unde a 
povestit în fața tuturor părinților pățania sa şi şi-a cerut 
cu smerenie iertare. 

De atunci a urmat rânduiala monahală obştească şi 
nu făcea nimic fără binecuvântarea duhovnicului şi sfatul 
părinților. Astfel, s-a liniştit de ispitele satanei şi şi-a 
sfârşit la adânci bătrâneți viața sa pământească. 


[9] 


„Părintele Athon” 


În schitul aghiorit Sfânta Ana, la sfârşitul secolului 
al XIX-lea, cinci părinți se nevoiau într-una din chiliile de 
pe malul mării. 

Odată, diavolul a invidiat sporirea celui mai tânăr 
dintre ei, Sava, şi i-a sădit cugetul de a urca în vârful 
Athonului. Credea - aşa i-a înfățişat vicleanul — că acolo 

sus şedea un părinte sfânt, „părintele Athon” (!), căruia 
trebuia neapărat să i se închine. 

I-a mărturisit, deci, părintelui său cugetul pe care-l 
avea şi i-a cerut binecuvântarea să meargă pentru 
închinăciune. Părintele, deosebind amăgirea ucenicului 
său, a refuzat. Însă monahul nu se putea linişti. Şi în cele 
din urmă a fost biruit de cugetul său. Într-o zi, aşadar, s-a 
hotărât să plece pe ascuns de la chilie şi să-şi înfăptuiască 
dorința. Aşa a făcut. S-a dus la Kerasia şi a stat o vreme la 
chilia Tuturor Sfinților. Într-o dimineață a plecat şi de 
acolo pe ascuns şi a pornit spre vârful muntelui. 

Când a ajuns în locul Hairi, în față i-a apărut 
deodată un părinte cuvios şi cu barba albă. 

— Unde te duci, fiule? l-a întrebat. Pari obosit şi 
supărat. Ce ai? 

Părintele Sava s-a cutremurat şi nu ştia ce să 
răspundă. 

— Vreau să mă închin părintelui Athon, a izbutit să 
spună. 

— Eu sunt, a zis celălalt. Tu unde locuieşti? 

— Sunt de la Sfânta Ana. Am plecat însă de sub 
ascultare şi m-am dus la Kerasia. 

— Şi cum de nu te ştiu? Eu sunt duhovnic. Toţi 
ucenicii care prind curaj şi trăiesc după voia lor vin să-mi 
pună metanie. Pe tine până acum te-a acoperit, se pare, 
ascultarea pe care ai făcut-o la părintele tău. Dar nu-i 
nimic. Acum nu trebuie să te mai oboseşti. Am văzut 
intenția ta şi am venit singur la tine. Vino să mi te închini. 
Nu te mai osteni să urci în vârf. Pune-mi metanie. Apoi 
întoarce-te în chilie şi fă după voia ta, iar eu îţi voi purta 
de grijă. 

Monahul, cu mintea întunecată, s-a aplecat şi a pus 
metanie. Insă, în vreme ce-i săruta mâna părintelui, a 

văzut că unghiile aceluia îi ajungeau până la coate şi 
parcă pe mână avea nişte solzi mari. 

Atunci şi-a dat seama că se închinase însuşi diavo- 
lului. Era însă prea târziu. Răul se întâmplase. 

— De-acum eşti al meu, i-a spus satana. Într-o zi voi 
veni să te iau. 

Şi îndată a dispărut. Sărmanul Sava, după ce a 
sărutat mâna lui satana, a căzu jos leşinat. După multe 
ceasuri, nişte monahi trecători l-au găsit într-o stare 
jalnică şi l-au dus la chilia lui, la Sfânta Ana. 

Abia după trei zile şi-a revenit. Le-a cerut de multe 
ori iertare părintelui şi fraților săi, iar aceia la rândul lor 
au început să se roage zi şi noapte la Dumnezeu pentru 
mântuirea lui. Oricum de atunci, sărmanul, avea crize de 
nebunie. Deseori se închidea în sine şi plângea nemân- 
gâiat. 

Au trecut mulţi ani, dar părintele Sava nu se putea 
linişti. Şi într-o zi s-a întâmplat ceva neaşteptat şi înfri- 
coşător: Se afla într-o barcă de pescuit, împreună cu alți 
doi monahi. Deodată s-a iscat un vârtej care l-a luat pe 
părintele Sava din fața ochilor celorlalți doi monahi. Şi n-a 
mai apărut. Satana l-a răpit în trup. Acest lucru s-a întâm- 
plat tocmai în ceasul în care îi pusese metanie diavolului, 
sus, în ținutul Hairi. 


[9] 
Aşa-zisul mucenic 
Cu mulţi ani înainte, într-o mănăstire aghiorită trăia 
un monah care se nevoia mult, dar fără smerenie. Era 


mândru şi avea părere de sine. Astfel, încet-încet, a ajuns 
la amăgire. 

A încetat să se mai împărtăşească, crezând că nu are 
nevoie de asta, fiindcă, după cum spunea, în el sălăşluia 
Hristos. Lua doar anafură şi cu aceasta trăia deseori ziua 
întreagă. 

Agheasmă nu bea niciodată, spunându-şi în gând: 
„Eu m-am sfinţit deja. Chiar şi urina mea este sfințită şi 
pot să beau din ea când vreau”. Sărmanul, îşi bea urina — 
în ce amăgire scârboasă căzuse! 

În cele din urmă a început să se sălbăticească, să 
facă dezordine în mănăstire şi să spună prostii. 

Părinţii au fost nevoiți să-l închidă în turn şi se 
rugau să-şi revină. l-au încredințat unui monah să-l 
slujească şi să-i poarte de grijă, ca să nu-şi facă vreun rău. 

De fiecare dată când fratele slujitor îi ducea 
mâncare, acela îi spunea câte ceva din amăgirile lui 
obişnuite: „Am văzut un sfânt, frate”, „Am văzut un 
înger”, „Voi deveni mucenic sfânt” şi altele asemenea. 

Cel care-l slujea, ținând seama de toate acestea, nu-i 
lăsa niciodată vreun obiect ascuţit la îndemână. I le ducea 
pe toate curățate şi tăiate. Însă într-o zi, aducându-i o 
cutie de sardele deschisă, satana a găsit prilejul pe care-l 
căuta de multă vreme. I s-a arătat, aşadar, în chip de 
înger, şi i-a spus: 

— Hristos ţi-a pregătit cununa de sfânt. Acum ţi-o 
pregăteşte şi pe cea de mucenic. Aşteaptă ca tu să muce- 
niceşti în temnita turnului, unde rabzi pentru iubirea Lui. 

Astfel de cugete i-a sădit, iar el a început să caute 
vreun obiect tăios. A văzut capacul de la conservă. L-a 
luat imediat şi a început să mucenicească... singur: a 
început să-şi taie gâtul încet-încet, pentru că-l durea; îl 
tăia şi totodată țipa. 

Părinţii, auzind strigătele lui cutremurătoare, au 
alergat să vadă ce se întâmplă. Şi au dat de o privelişte 


260 








comico-tragică. Aşa-zisul mucenic pe de o parte îşi tăia 
gâtul şi de cealaltă striga! 

I-au luat capacul, dar el se împotrivea: 

— Lăsaţi-mă să mucenicesc! 

Atunci fratele s-a apropiat de el şi i-a zis: 

— Ai mai întâi răbdare să-ți leg rana şi după aceea 
te voi face eu mucenic, ca să-ți iei răsplată... 

După ce i-a legat rana, şi-a scos cureaua şi a început 
să-l lovească pe spate. Monahul amăgit nu suporta însă 
loviturile şi striga: 

— Lasă-mă, nu suport mucenicia! 

În felul acesta a fost batjocorit şi s-a înjosit. Cu voia 
lui şi ajutorul diavolului, avea intenția de a-şi tăia gâtul. 
Însă către fratele care i-a dat două-trei lovituri din dra- 
goste, ca să-şi revină, striga că nu suportă mucenicia! 

Monabhii s-au rugat pentru mântuirea lui, iar bunul 
Dumnezeu l-a ajutat. S-a smerit, s-a pocăit, s-a spovedit, 
s-a împărtăşit şi astfel a scăpat din ghearele diavolului. 

[68] 


„Ingerul” şi diaconul român 


Printre nenumăraţii oameni spovediți de fericitul 
părinte Sava Micraghianitul (1821-1908), era şi un diacon 
român. Venise în Sfântul Munte încă de tânăr şi se nevoia 
undeva în pustie, nu departe de schitul Sfânta Ana. 

— Părinte, i-a spus într-o zi diaconul plin de tristețe, 
te rog, nu uita s-o pomeneşti mâine la Liturghie pe mama 
mea, care împlineşte trei zile de la moarte. 

Părintele cel deosebitor s-a tulburat, dar n-a arăta- 
t-o. „Aici vrăjmaşul pregăteşte ceva”, şi-a zis în sine. 

— Fiule, i-a spus diaconului, mama ta împlineşte 
mâine trei zile de la moarte. Adică a murit alaltăieri. Şi a 

murit în România. Cum de tu, în două zile, ai fost vestit 
despre moartea ei? 

Diaconul a început să se bâlbâie. 

— Cum?... Cum am aflat?... lată, mi-a spus... 

— Cine ţi-a spus? 

— Mi-a spus îngerul meu păzitor. 

— Îngerul tău păzitor?! L-ai văzut pe îngerul tău? 

— M-am învrednicit să-l văd. Nu numai o dată, de 
două ori. Sunt doi ani de când îl văd. Mi se arată deseori 
şi mă întovărăşeşte la rugăciune. Spunem împreună 
Acatistul, facem metanii, discutăm duhovniceşte... 

Acei „doi ani” l-au amărât pe părintele Sava. Doi 
ani de amăgire diavolească nu era ceva neînsemnat. 

— Şi de ce, fiule, atâta vreme nu mi-ai spus nimic? 

— Îngerul mi-a zis că nu e necesar. 

Părintele Sava a înțeles că avea mare luptă de dat. 
Să-l convingă mai întâi pe sărmanul diacon că nu-i vorba 
de înger. Apoi să-l pregătească să înfrunte urgia demo- 
nului. „Doamne, lisuse Hristoase, miluieşte-ne şi mântu- 
ieşte-ne pe noi”, se ruga în taină. După aceea l-a întrebat 
pe diacon: 

— Eşti sigur, fiule, că cel care ți s-a arătat este 
îngerul lui Dumnezeu? 

— Sigur? Foarte sigur, părinte! Păi, ne rugăm 
împreună şi facem în fiecare zi mii de metanii. Discutăm 
despre viața veşnică, despre rai... E îngerul meu păzitor. 

— Te-ai gândit vreodată dacă nu cumva este 
demon? 

— Demon?! Şi cum poate demonul să mă întărească 
în rugăciune? Acela îi războieşte pe cei care se roagă. 

Diaconul părea de neconvins. 

După multe altele, s-au înțeles să-l supună pe 
„înger” la câteva încercări. 

To 


— Când se va întoarce, l-a povăţuit părintele Sava, 
cere-i să spună „Preasfântă Fecioară Născătoare de 
Dumnezeu”. Şi mai spune-i să-şi facă semnul crucii. 

Lucrurile, însă, nu erau atât de simple. Când cel 
viclean te ține înfăşurat în amăgire vreme de doi ani, 
atunci şi ochii şi urechile îți sunt amăgite. Şi te fac să auzi 
„Preasfântă Fecioară Născătoare de Dumnezeu” şi să-l 
vezi făcându-şi cruce. 

La următoarea lui vizită, diaconul, cu oarecare 
satisfacție ascunsă, l-a înştiințat pe duhovnic: 

— Părinte, lucrurile sunt cum ţi-am spus. Este 
îngerul lui Dumnezeu. Este îngerul meu păzitor. Şi 
„Preasfântă Fecioară Născătoare de Dumnezeu” a spus, şi 
cruce şi-a făcut. 

Părintele Sava pricepuse bine. Doi ani de treabă ai 
uneltitorului vrăjmaş nu puteau fi zădărniciți uşor. După 
ce s-a rugat la Domnul să-l lumineze, i-a zis diaconului: 

— Ascultă, fiule. Să facem o ultimă încercare. Prin 
aceasta, lucrurile se vor limpezi. Îngerii le pot cunoaşte pe 
toate, pentru că le descoperă Dumnezeu. Demonii, dim- 
potrivă, nu au asemenea putință. Multe lucruri le sunt 
întunecate. Eşti de acord? 

— De acord. 

— Dacă eşti de acord, ascultă ce vom face. Eu, în 
clipa aceasta, chiar în clipa aceasta, mă voi gândi la ceva. 
(S-a gândit la ceva împotriva diavolului.) Îl țin în mine 
ascuns şi nevădit. Tu diseară să ceri de la înger să-ți spună 
ce am gândit. Dacă ştie, atunci fără îndoială este al lui 
Dumnezeu. Să vii să-mi spui. 

Diaconul s-a întors în chilia sa. 

În aceeaşi seară i-a cerut îngerului să-i spună ce a 
gândit părintele Sava. 

— Dar, dragul meu părinte, i-a răspuns acela, de ce 
ție, om superior, îți pasă de gândurile unui muritor? Asta 

e o prostie. Dorinţe deşarte. Nu vrei mai bine să mergem 
să-ți arăt în seara asta iadul, raiul, slava Maicii Domnului? 

Diaconul a început să bănuiască ceva. 

— Eu fac ascultare duhovnicului. Să-mi spui ce a 
gândit, a stăruit. 

Îngerul, prin nişte ocolişuri deştepte, se străduia să 
abată această discuţie. Însă diaconul a revenit la temă. 

— Să-mi spui ce a gândit duhovnicul. Cererea mea 
este simplă. De ce o eviți? Nu cumva nu ştii? 

— Fii atent, diaconule! Prin felul în care îmi 
vorbeşti, eşti în primejdie de a-mi ieşi din graţii. 

— Își cer ceva uşor. În fine, ştii sau nu ce a gândit 
duhovnicul? 

Atunci masca cea luminoasă a demonului a fost 
aruncată şi a apărut un chip groaznic. Câţiva dinţi ascuțiți 
scrâşneau ameninţător şi, ca din gura unei fiare turbate, 
s-au auzit cuvintele: 

— Piei, ticălosule! Mâine la ceasul acesta vei fi în 
iad, în focul cel nestăvilit! Te vom arde! Te vom distruge! 

Diaconul a rămas singur. Singur şi ruinat. Toată 
dulceaţa vedeniilor de vreme de doi ani nu-i putea uşura 
amărăciunea de acum. Dacă nu l-ar fi sprijinit de departe 
rugăciunile duhovnicului, care priveghea şi se ruga la 
Dumnezeu pentru el, şi-ar fi dat sufletul. 

Au trecut multe ceasuri până ce şi-a revenit şi a 
putut sta în picioare. Chilia nu-l mai încăpea. Nicăieri nu 
afla ocrotire, decât doar lângă duhovnicul său. A alergat, 
aşadar, la acesta. 

Pe tot drumul în urechi îi vuia ameninţarea: „Mâine 
la ceasul acesta vei fi în iad!” Frica îi pătrunsese până în 
măduva oaselor. 

Cu chiu cu vai a ajuns la chilia părintelui Sava, s-a 
prins de rasa lui şi n-a mai vrut să plece. Chiar şi în ceasul 

în care părintele trebuia să doarmă puţin, diaconul cel 
înfricoşat se afla lângă el! 

— Nu-ţi fie teamă, fiule. Linişteşte-te. 

— Cum să nu-mi fie teamă, părinte, căci se apropie 
ceasul. O, se apropie ceasul când mă vor lua! Hristoase al 
meu, izbăveşte-mă! 

Şi, într-adevăr, la ora stabilită, a fost atacat cu 
sălbăticie de duhurile viclene. Ce țipete de frică şi deznă- 
dăjduire scotea! 

— Scapă-mă, părinte duhovnic! O să pier! Mă iau! 
Scapă-mă! 

Părintele Sava a îngenuncheat şi, plin de durere şi 
lacrimi, s-a rugat Domnului să-l miluiască pe robul Său şi 
să-i izgonească pe demonii cei vicleni. 

Rugăciunea lui a fost ascultată. Dumnezeu i-a 
îndepărtat pe demoni. Astfel, sărmanul diacon a fost 
izbăvit. Odată cu trecerea timpului şi sub călăuzirea 
părintelui Sava, s-a liniştit. Viaţa lui duhovnicească a 
sporit. Mai târziu a fost hirotonit preot. Şi mereu se 
deosebea prin evlavia lui. 

[98] 


Sfântul Spiridon... cu coarne! 


Într-o noapte de iarnă, un pustnic a bătut la uşa 
părintelui Ignatie duhovnicul (1827-1927), la Katunakia, 
în Sfântul Munte. Chipul lui arăta că trăise o dramă. Cu 
voce tremurândă i-a povestit duhovnicului o întâmplare 
cutremurătoare prin care trecuse. La final, a oftat cu 
uşurare: 

— Slavă lui Dumnezeu! M-a scăpat de dinții iadu- 
lui. Ce-aş fi putut păți! 

Ce i se întâmplase? 

Să urmărim povestirea lui. 

Plin de înflăcărare pentru viața monahală, se făcuse 
pustnic acolo, aproape de Katunakia. Lipsit de călăuză 
duhovnicească, s-a dedat cu râvnă exagerată nevoinţelor 
ascetice. A socotit că degrabă va urca pe culmile 
sfințeniei. Fără ca nici el să-şi dea seama, a început să-şi 
supraestimeze puterile şi să se încreadă mult în sine. 
Singur îşi punea ţinte ascetice, singur le izbutea, cum 
credea că e mai bine, şi singur se încununa pe sine. Dar, 
pentru a fi mai precişi, nu era chiar singur. Vrăjmaşul, 
stăpânul întunericului, îl urmărea neîntrerupt, pregătin- 
du-i groapa amăgirii. Peste puţin timp, după cum socotea, 
l-ar fi aruncat în ea. 

Inima pustnicului, treptat şi pe neobservate, a înce- 
put să se întunece. Şi, cu cât se întuneca mai tare, cu atât 
se înmulțeau cugetele mândriei. Şi, cu cât cugetele 
mândriei se înmulțeau, cu atât mai dens devenea întu- 
nericul. 

Vremea trecea şi ascetul, entuziasmat de postul 
aspru, privegheri şi alte nevoinţe, îşi zicea: 

— După cum merg, voi ajunge la virtutea Sfântului 
Antonie cel Mare! Mă mir numai că, cu toată sporirea 
mea, nu m-am învrednicit încă să am nicio vedenie!... 

Însă vedenia n-a întârziat să vină. Un înger luminos 
şi-a făcut apariţia. A venit să-i încredinţeze cele la care de 
mult se gândea. 

— Prin trăirea ta, îi spuse, I te-ai făcut plăcut lui 
Hristos mai mult decât oricare alt ascet din Sfântul 
Munte. 

Îngerul a dispărut, lăsându-l să plutească într-o 
mare de fericire. Mărturia „de sus” venise. Călătoria lui 
ascetică făcuse chiar şi cerurile să se înveselească! S-a 
învrednicit să primească vedenia îngerească. Şi ce să mai 
vorbim! 

Într-o seară, după cum se aştepta, iată-l din nou pe 
îngerul ceresc! Cine ştie ce veste de bucurie avea să-i 
aducă! 

— Mare este virtutea ta, frate! îi spuse. Ţi se 
pregătesc cununi strălucitoare. Te aşteaptă slavă mare. 
Mâine seară să te afli pe vârful Athonului. Acolo va veni 
Hristos, pentru a I te închina. 

Bucuria ascetului era de nedescris. Ce aveau să vadă 
a doua zi ochii săi! Nu-şi mai afla linişte până în ceasul 
acela. 

A plecat, în sfârşit, spre vârful Athonului. În ciuda 
zăpezii şi a gerului, căci era iarnă, înainta cu uşurinţă. Nu 
simțea nici osteneala, nici frigul. Tovărăşia îngerului îl 
încălzea. 

Cu cât se apropia de vârf, cu atât bucuria şi 
neliniştea lui ajungeau la apogeu. Între timp se înserase. 
Şi deodată — o, privelişte supralumească şi strălucitoare! — 
ce-i văd ochii? Făclii, revărsări de lumină, miresme de 
tămâie, preoți, episcopi... Întâmpinare minunată! Şi cel 
mai măreț lucru: un tron de slavă, pe care stătea 
Împăratul Hristos, înconjurat de preoți cuvioşi şi alți 
sfinţi. Printre ei se zărea şi Sfântul foarte îndrăgit de el, 
Spiridon. 

Peste o clipă s-a auzit glasul impunător al Împă- 
ratului: 

— Spiridon, adu-l aici pe alesul rob al Meu, să mi se 
închine! 

Şi Sfântul Spiridon, ascultător, cu paşi înceți şi 
cuvioşi, s-a apropiat de monahul în extaz. 

Erau clipe hotărâtoare. Dacă pustnicul s-ar fi închi- 
nat lui „Hristos”, ori ar fi fost demonizat, cum se 
întâmplase în alte cazuri asemănătoare, ori aruncat în 
prăpastie; căci, acolo unde părea că este tronul împă- 
rătesc, se afla o râpă înfricoşătoare. 

Dar, din fericire, inima sărmanului ascet păstra încă 
un loc deschis pentru mila lui Dumnezeu. Şi mila 
dumnezeiască l-a izbăvit în ultima clipă. 

În vreme ce aşa-zisul Sfânt Spiridon se apropia de 
el, a observat că pe cap nu purta fesul obişnuit, ci unul 
diferit, înalt şi ascuţit. Acesta, desigur, nu era un lucru 
atât de important. Altceva era înspăimântător: cu îngă- 
duinţa lui Dumnezeu, a văzut acolo două coarne diavo- 
leşti! 

În aceeaşi clipă a scos un strigăt cutremurător: 

— Doamne lisuse Hristoase, Fiul lui Dumnezeu, 
izbăveşte-mă! 

Asta a fost tot. Măreaţa închipuire satanică s-a 
destrămat. Iar ascetul a rămas singur acolo în înălțime, pe 
Athon, în toiul nopții, în mijlocul zăpezii, în pustie... 

Această întâmplare dramatică i-a fost povestită 
părintelui Ignatie. 

— Acum, i-a spus duhovnicul, slăveşte-L pe 
Dumnezeu, că te-a scăpat de răutatea satanei. Nu mai poți 
rămâne singur în chilia de pustnic. Să mergi să te închi- 
noviezi la mănăstirea Dionisiu, unde vei afla ocrotire. 

Aşa a făcut şi s-a izbăvit. 

[97] 


„Episcopul“ 


La sfârşitul secolului al XIX-lea, în Sfântul Munte se 
nevoia episcopul insulei Karpothos, Nil (+ 1916), care 
avea obiceiul ca, după praznicul Sfântului Atanasie cel 
Mare al Lavrei (5 iulie), să-i viziteze pe pustnicii şi părinţii 
de la schit pe care-i cunoştea. Unul dintre aceştia era şi 
părintele Zaharia, despre care am vorbit şi într-o 
întâmplare trecută. 

În anul 1914 însă, fiind obosit şi bătrân, n-a mai 
vizitat pe nimeni. După praznic s-a dus îndată la chilia 
lui, în Kareia. Acest prilej a fost folosit de diavol, pentru 
a-l amăgi pe părintele Zaharia. 

Era vară, pe 7 iulie, şi părintele stătea în curtea 
chiliei sale. Deodată, la un ceas după miezul nopții, a 
auzit paşi şi l-a zărit pe episcopul Nil apropiindu-se. 

— De ce te-ai ostenit, preasfinţite, să mă vizitezi la 
miezul nopții pe mine, nevrednicul? 

Şi, spunând acestea, i-a pus metanie adâncă. 
Episcopul şi-a întins mâna. Părintele Zaharia i-a sărutat-o. 
Însă imediat a căzut la pământ ca mort. Căci nu era 
episcopul Nil, ci însuşi diavolul! 

Dându-i mâna s-o sărute, i-a dat şi „harisma” lui. În 
clipa aceea s-a făcut nevăzut, în vreme ce sărmanul 
părinte Zaharia a rămas căzut pe jos, fără grai şi pe 
jumătate mort. 

Dimineaţa l-a găsit un monah care venise la chilia 
sa, şi a alergat iute la schit. I-a chemaţi pe preoți, i-au 
făcut Maslul, i-au citit exorcismele Sfântului Vasile cel 
Mare şi i-au făcut cruce cu sfintele moaşte. 

Părintele cel demonizat a început încet-încet să-şi 
revină. Şi, după ce şi-a revenit definitiv, a cerut ceva de 
mâncare. De atunci, tot restul vieţii sale obişnuia să spună 
deseori: 

— Multe am scris, nenumărate locuri am cutreierat, 
dar la urmă diavolul m-a înşelat şi m-am închinat lui! Şi 
m-a înşelat cu îngăduința lui Dumnezeu, fiindcă 
ascundeam în mine egoism. Mă socoteam pe mine mai 
presus decât alţii, experimentat şi înțelept. Pentru a mă 
smeri, aşadar, Domnul i-a dat puterea de a mă amăgi. 
Trebuia, neînţeleptul de mine, să-mi fac semnul crucii, 
înainte de a săruta acea mână scârboasă. Atunci ar fi fugit 
biruit de arma cea neînvinsă, fără să pățesc vreun rău. 

Acum, după pățania aceasta, cunoscând nedesăvârşirea şi 
slăbiciunea mea, Îl slăvesc pe preabunul Dumnezeu, Care 
n-a îngăduit să pățesc vreun rău mai mare, şi-L rog să mă 
ierte pentru trufia mea. 

(37, 101] 


Pățaniile învățătorului 


Într-o zi a anului 1893, la chilia părintelui Daniil 
(1846-1929) de la Katunakia, în Sfântul Munte, a venit un 
învățător din ţinuturile Olimpului, pe care-l chema 
Nicolae. Părea om important, cu educaţie profundă, 
înzestrat cu multe harisme, dar şi împodobit cu înțelep- 
ciune duhovnicească. Însă părintele cel iluminat de Dum- 
nezeu, după primele discuţii, a distins în adâncurile 
sufletului său o umbră mare, un vierme ascuns care-l 
rodea încet şi-l chinuia. 

Învățătorul, impresionat de atmosfera minunată a 
pustiei aghiorite şi dezarmat de iubirea părintelui Daniil, 
n-a întârziat să-şi deschidă inima în faţa lui. Era ceva care 
i se întâmpla prima dată. 

— De când am terminat studiile la Tesalonic, a zis, 
şi am fost stabilit la Şcoala Germană, am luat hotărârea de 
a trăi o viață creştină. Am început, aşadar, să studiez 
Sfânta Scriptură, să mă rog fierbinte şi să țin post aspru. 
Într-o noapte, pe când mă rugam cu lacrimi înaintea 
icoanei Maicii Domnului, am văzut cum o flacără de foc 
s-a revărsat din chipul ei, a intrat în mine şi m-a umplut 
de o bucurie negrăită. De atunci „Doamne Iisuse 
Hristoase...” nu lipsea din inima mea. Prin rugăciunile 
continue şi îndelungate care au urmat, mintea mi s-a 
curăţat şi a devenit capabilă să aibă deseori, în somn şi în 
stare de veghe, diferite vedenii. Astfel, odată mi s-a 

înfățişat un înger strălucitor şi mi-a spus: „Dumnezeu m-a 
trimis ca să-ți fiu ajutor neîntrerupt. Trebuie însă ca şi tu 
să nu-ți conteneşti postul şi rugăciunile”. Am primit 
cuvintele lui ca din gura lui Dumnezeu, şi de aceea m-am 
dedat cu şi mai multă râvnă rugăciunii şi postului. 
Ajunsesem în punctul de a dormi doar un ceas pe zi şi de 
a mânca doar de două ori pe săptămână, pâine uscată şi 
apă. Deseori, în rugăciunile mele din noapte, țineam 
Sfânta Scriptură în mâini şi mă rugam lui Dumnezeu 
să-mi descopere vedeniile lui Isaia, lezechiel şi ale 
celorlalți prooroci sau să-mi arate întâmplările scrise în 
Apocalipsa evanghelistului Ioan. Şi, într-adevăr, cădeam 
imediat în extaz şi vedeam toate aceste contemplări, 
pentru care mă rugasem Domnului. 

— Bine, l-a întrerupt părintele Daniil, care-l urmărea 
cu interes, dar toate acestea le-ai mărturisit vreunui 
duhovnic? 

— Nu, sfinția voastră sunteți primul care le află. Şi 
asta pentru că de multe ori Hristos mi s-a arătat şi mi-a 
spus: „Fii cu luare-aminte, să nu spui acestea nimănui. 
Astăzi duhovnicii nu mai au discernământ, şi te pot 
vătăma”. 

Părintele observase din primele clipe că ochii celui 
cu care vorbea erau mici şi mâna lui stângă arsă, având 
doar trei degete la ea. A simţit, aşadar, că este momentul 
să-l întrebe despre asta. 

— Ochii aproape mi i-am distrus, pentru că am fost 
nevoit, după cum mi-a poruncit îngerul meu, să stau 
două ore la fiecare amiază, şi desigur vara, privind 
soarele fără să mă mişc. Din discul său de foc vedeam 
ieşind nenumărați îngeri şi Sfinţi, în fiecare zi alții. 
Văzându-i, mă bucuram şi-mi făceam neîntrerupt semnul 
crucii. Deşi din ochii mei, care mă dureau cumplit, 
curgeau lacrimi fierbinţi, eu continuam cu statornicie să 

privesc soarele. Mai presus de toate puneam ascultarea de 
îngerul meu... Acesta îmi poruncise mai demult să citesc 
în fiecare zi în picioare Vechiul Testament, ținând în mâna 
dreaptă o lumânare mare aprinsă; şi când lumânarea avea 
să ajungă în jos, s-o sting. Aşa am făcut. Într-o zi, aşadar, 
în dimineața praznicului Sfântului Spiridon, pe când 
tineam lumânarea, camera mea s-a luminat deodată. Şi 
iată! Sfântul Spiridon mi s-a arătat cu strălucire şi mi-a 
spus: „Bucură-te, atletule Nicolae! Îți mulțumesc mult 
pentru evlavia pe care mi-o arăţi. Astă seară vreau să 
primeşti cununa mucenicească. Această lumânare mare 
pe care o ţii în mână, când se va topi şi-ţi va ajunge la 
palmă, să n-o stingi. Continuă s-o ţii strâns, chiar dacă ar 
părea că îţi arde mâna. Tu să fii viteaz, şi-l vei birui pe 
diavolul cel viclean”. Acestea le-a spus Sfântul, şi a 
dispărut. Eu m-am pus îndată să împlinesc cu precizie 
porunca lui. Când lumânarea s-a terminat şi flacăra a 
început să-mi ardă palma, am făcut răbdare, crezând că e 
vorba de mucenicie. La început, desigur, mă durea, dar 
simţeam o mireasmă negrăită. Însă când rănile arsurilor 
s-au mărit şi din ele au început să curgă diferite lichide, 
durerile au devenit de nesuferit. Atunci am auzit o voce: 
„Linge lichidul care-ţi curge din mâna arsă, căci el are 
putere la fel de mare ca şi Sfânta Împărtăşanie”! 

Sărmanul Nicolae a continuat multă vreme să 
povestească amăgirile sale, una după alta. lar părintele 
Daniil îl asculta cu răbdare. A încheiat cu amăgirea cea 
mai mare în care l-a aruncat vicleanul — lepădarea de 
credinţă. 

— Într-o zi mi S-a arătat Însuşi Hristos şi mi-a spus: 
„Fiul meu, Nicolae, un lucru îți mai lipseşte pentru a 
ajunge la desăvârşire. Fă-l şi pe acesta, şi tare mulțumit 
voi fi. Botezul pe care ţi l-au dat părinții tăi nu este 
adevărat. Părinţii Bisericii, din păcate, au schimbat 

Botezul pe care l-au primit la început de la Sfinții Apos- 
toli. Du-te, aşadar, la Tesalonic şi botează-te la protestanții 
germani, care păstrează până astăzi neatinsă tradiția 
apostolică”. Fără nici cea mai mică şovăială, i-am vizitat 
degrabă pe protestanții de la Spitalul German din 
Tesalonic, le-am vorbit despre vedenia mea, şi aceia m-au 
botezat cu bunăvoință după rânduiala lor... De atunci 
însă, multe întrebări au început să mi se ivească în cuget 
şi o povară grea mă apăsa pe dinăuntru... N-am mai 
rezistat. Am luat hotărârea să vin în locul acesta sfânt, nu 
cumva îmi voi găsi izbăvirea... 

Trecuseră şase ceasuri din clipa în care Nicolae şi-a 
deschis uşa inimii sale înțeleptului şi deosebitorului 
părinte de la Katunakia. Primul pas pentru eliberarea lui 
se făcuse. Părintele Daniil l-a ținut lângă el două zile şi i-a 
arătat amăgirile în care căzuse, folosind logica simplă, 
multe fragmente din Sfânta Scriptură, pilde şi păreri 
patristice. Nicolae a fost convins. Şi-a mărturisit păcatele 
unui duhovnic şi a primit Sfânta Miruire. În felul acesta 
s-a izbăvit de stăpânirea satanică. 

[25] 


Căpăstrul satanei 


La începutul secolului al XX-lea, la Katunakia, în 
Sfântul Munte, se nevoia un părinte foarte virtuos. Mulți 
monahi alergau lângă el, pentru a-i cere povaţă. 

Părintele trăia de mulți ani singur. Atât de mult 
iubea liniştea şi rugăciunea, încât nu voia să-şi ia 
răspunderea de a fi duhovnic. De aceea nu primea niciun 
ucenic. 

Însă un tânăr, după ce zile întregi l-a rugat cu 
lacrimi, a reuşit să-l îmbuneze. Astfel, părintele l-a primit 

şi, după o încercare de câțiva ani, în timpul căreia a arătat 
o bună purtare, l-a tuns monah. 

A trecut multă vreme. Şi deodată, prin conlucrarea 
celui viclean, ucenicul şi-a schimbat atitudinea față de 
părinte. Însuşindu-şi, fără să priceapă, purtări demonice, 
socotea că părintele său nu merita atât de mult respectul 
şi stima arătată de ceilalți asceţi; şi că, de vreme ce nu era 
preot şi duhovnic, el nu era obligat să-i mărturisească 
toate cugetele sale, nici să-i vădească lumea lui sufle- 
tească. 

Astfel, după cum se spune în Sfântul Munte, „i-a 
încuiat diavolul gura şi a aruncat cheia în mare”. 

Cu timpul, războiul cugetului s-a întărit: „Părintele 
este amăgit şi prefăcut”, se gândea monahul, „şi nu, cum 
cred ceilalți, înaintat în viața duhovnicească. Este necio- 
plit, neînvățat şi incapabil să-i călăuzească pe alţii. De 
aceea, aş face mai bine să plec şi să găsesc pe altul mai 
bun”. 

Părintele, văzând războirea din inima ucenicului, l-a 
povățuit cum se cuvine, aducându-i aminte de făgă- 
duielile pe care le-a dat în fața lui Dumnezeu şi a 
oamenilor. Acela însă nu s-a liniştit. Şi, într-o zi, a luat 
calea neascultării. 

Tânăr şi încă neexperimentat în cursele demonice, a 
plecat de la Katunakia şi a mers la schitul Sfânta Ana. 
Ajungând lângă chilia Sfântului Gheorghe, s-a aşezat să 
se odihnească, crezând că în felul acesta îşi va limpezi 
mintea întunecată. 

Între timp, părintele, din clipa în care ucenicul a 
plecat, a început să se roage pentru el. Se ruga la Domnul 
şi la Maica Sa să-i nesocotească egoismul şi nesârguința, şi 
să iconomisească pocăinţa şi întoarcerea lui. 

Aşadar, în vreme ce ucenicul era aşezat pe o piatră, 
l-a cuprins răsplata relei sale purtări: îl văzu clar în fața 


274 


sa, în chip sălbatic, pe satana! În mână avea un căpăstru 
de catâr. I l-a arătat cu răutate şi i-a spus cu un zâmbet 
rânjit: 

— Asta am vrut, asta am năzuit de atâta timp şi, în 
cele din urmă, am reuşit: să-ți inspir egoism, ca să te 
arunc în neascultare şi să te scot de sub ocrotirea şi 
iubirea părintelui tău. De-acum eşti al meu. Voi pune pe 
tine acest căpăstru şi te voi duce unde vreau eu! 

După aceste cuvinte, s-a aruncat asupra lui să-i 
pună căpăstrul. Sărmanul monah, deşi tremura de frică, 
s-a împotrivit cât a putut. S-a luptat cu vitejie. Din fericire, 
a cerut îndată ajutorul lui Hristos, al Maicii Domnului şi 
al părintelui său. 

— Mă căiesc, părinte! striga din adâncurile sufle- 
tului său. Ajută-mă, şi mă voi întoarce degrabă lângă tine! 

În clipa aceea — ce minune! — blestematul de demon 
s-a făcut nevăzut, lăsând împrejur o duhoare nesuferită, 
pe care au simţit-o chiar şi monahii din vecinătate. 

După ce şi-a revenit din acea experienţă înfrico- 
şătoare, tânărul monah a alergat spre chilia sa. L-a găsit 
pe părintele lui îngenuncheat şi înlăcrimat în paraclis, în 
faţa icoanelor catapetesmei. 

Părintele l-a îmbrățișat şi l-a sărutat, ca pe fiul 
risipitor din parabolă, care s-a întors din ținutul amăgirii 
şi pierzaniei. lar acela, cerându-şi iertare cu lacrimi în 
ochi, a povestit tremurând pățania lui înfricoşătoare şi 
lupta sa cu demonul. Pocăindu-se pentru toate, a făgăduit 
smerenie şi ascultare neşovăitoare. 

Părintele, după ce i-a slăvit pe Hristos şi pe Maica 
Domnului pentru izbăvirea ucenicului său, l-a trimis la 
duhovnic pentru spovedanie. Şi acela l-a sfătuit să-şi 
povestească pățania în public, la adunarea generală a 
părinţilor, spre folosul multora. 

În locul unde s-a petrecut apariția demonică şi 
lupta, a fost aşezată o cruce, pentru ca trecătorii, şi mai 
ales ucenicii începători, s-o sărute şi să ceară harul şi 
puterea pe care aceasta o are împotriva vrăjmaşului 
mântuirii lor. 

[101] 


„Carul de foc” 


Părintele Arsenie Spileotul (1886-1983), care era 
împreună nevoitor cu faimosul părinte Iosif Isihastul 
(+ 1959), vrând să arate cât de mult îl ocroteşte pe monah 
mărturisirea cugetelor, a povestit următoarea întâmplare: 

„În primii ani ai vieţii noastre monahale, eu şi 
părintele meu mâncam bătaie multă de la demoni. Însă 
mai mult părintele, fiindcă rugăciunea lui îi pârjolea. Pe 
mine mă loveau mai puţin, pentru că nu eram într-o stare 
înaltă, dar îndeosebi pentru că eram ucenic. 

Ucenicul, când face ascultare corectă şi-şi mărtu- 
riseşte cugetele, le taie toate drepturile demonilor. Dar şi 
ispita, când vede că te încredințezi ascultării şi-ţi 
împlineşti treburile duhovniceşti, te îndeamnă să nu-i 
mărturiseşti cugetele părintelui. 

Odată, dacă părintele n-ar fi avut harismă, demonii 
l-ar fi nimicit pe fratele loan Vlahos. Acesta era un tip 
simplu şi foarte evlavios. Pentru o vreme însă, nu şi-a 
mărturisit cugetele. Părintele l-a întrebat: 

— Ce mai faci, frate loan? 

— Bine, foarte bine, părinte. 

— N-ai niciun cuget de mărturisit? 

— Nu, nu, sunt foarte bine. 

Însă părintele, în rugăciunea lui, a simţit o mare 
nelinişte pentru acest monah. Un glas îi spunea că nu este 
bine. L-a chemat iarăşi într-o zi şi i-a spus cu severitate: 

— Vreau să-mi mărturiseşti cugetele tale. 

— Dar, părinte, nu am nimic. 

— Nu vei pleca de aici până ce nu te vei spovedi, l-a 
repezit acela. 

— lartă-mă, părinte, a început să spună bâlbâit, dar 
am poruncă de la îngerul meu să nu spun nimănui nimic. 
lată, cu rugăciunile tale, în ultima vreme m-am învred- 
nicit să mă rog împreună cu îngerul meu. Însă acum, că 
m-ai silit să vorbesc, avem prilejul să ne iertăm. Mâine 
seară vom merge la părintele Matei pentru a mă împărtăşi 
şi, după aceea, proorocul Ilie va cobori în carul de foc 
pentru a-mi lua sufletul. 

Când a auzit părintele Iosif aceste vorbe, i-a dat o 
palmă după ceafă. 

— Rătăcitule, satana te are în mână şi aşteaptă să te 
arunce în vreo prăpastie şi să te trimită în iad, iar tu nu 
spui nimic? 

— Dar, părinte, este cu putință? 

— Aşteaptă, şi ai să vezi dacă este cu putință! 

În aceeaşi seară, la ora stabilită, iată că i s-a arătat nu 
îngerul, ci diavolul cu coarne! 

— Nu ţi-am zis, călugăr ticălos, i-a zis cu sălbăticie, 
să nu-i spui părintelui taina noastră? Ah, ce ieftin ai 
scăpat! Bine am făcut eu când am plănuit să te nimicesc! 

Monahul s-a înfricoşat. A alergat îndată la părinte şi 
i-a căzut la picioare cu recunoştinţă. Îl scăpase de o 
moarte îndoită, în care îl aruncase ascunderea cugetelor”. 


[42] 

Părintele Avacum 


Monahul de la mănăstirea Lavra, Avacum (t 1979), 
care avea harisma de a memora capitole întregi din Sfânta 
Scriptură, s-a nevoit la început la Vigla. Însă apariţia unui 
demon, care se străduia să-l amăgească, l-a făcut să plece 
înfricoşat la Lavra. lată cum s-a întâmplat: 

Odată se ruga cu metania în mână lângă o stâncă 
din Vigla. Deodată în faţă i-a apărut un demon în chip de 
înger şi i-a spus: 

— Avacum, Dumnezeu m-a trimis să te iau în rai, 
pentru că de-acum ai devenit înger. Vino să zburăm! 

Părintele s-a pierdut cu firea. 

— Cum să zburăm? a întrebat cu frică. Tu ai aripi ca 
să zbori. 

— Şi tu, Avacum, ai aripi, căci ai devenit înger, dar 
nu le vezi. 

Ascetul şi-a făcut cruce cu smerenie, spunând: 

— Maica Domnului, cine sunt eu ca să zbor? 

N-a apucat să termine şi l-a văzut pe „înger” cum se 
preschimbă. A devenit negru, ca o capră ciudată cu aripi 
de liliac, şi a zburat în prăpastie, spre mare, dispărând. 

— Îți mulțumesc, Maica Domnului, că m-ai ocrotit şi 
vicleanul nu m-a putut arunca de râpă, a strigat părintele 
uşurat, dar şi cutremurat. 

Îndată s-a ridicat, a intrat în chilia sa, şi-a luat traista 
şi s-a dus la Marea Lavră, unde a şi rămas până la 
adormirea lui, pentru ocrotire duhovnicească. 

[68] 

3. 
Vrăjitorii — ocultism 


„Plăgile” lui Faraon şi vrăjitorii egipteni 


Proorocul Moise era omul pe care Dumnezeu îl 
rânduise căpetenie şi izbăvitor al poporului israelit de sub 
stăpânirea egiptenilor. Când a primit porunca dumne- 
zeiască în legătură cu asta, s-a dus împreună cu fratele 
său, Aaron, la Faraon Mernepta I (1223-1215 î.H.). 

— Domnul, Dumnezeul lui Israel, i-au spus, îţi 
porunceşte să laşi liber poporul Său, ca să meargă în 
pustie şi să-l aducă acolo jertfe. 

Însă Faraon le-a vorbit cu mândrie şi severitate. 

— Cine este Acest Dumnezeu al vostru, ca să ascult 
de El? Nu-L cunosc! Şi nu-i las pe israeliți să plece! 

Şi, după ce i-a alungat cu umilință pe cei doi frați, a 
făcut şi mai nesuferită viața evreilor, silindu-i să mun- 
cească istovitor. 

Dumnezeu însă i-a poruncit lui Moise să se înfă- 
țişeze iarăşi împreună cu Aaron în fața monarhului 
egiptean. 

— Faraon nu vă va asculta nici acum, l-a înştiințat 
Domnul. Cu toate acestea, dacă vă cere să faceţi vreo 
minune, ca să creadă în cuvintele voastre, să-i dai toiagul 
tău lui Aaron şi să-i spui să-l arunce la pământ acolo, în 
fața lui Faraon. Atunci toiagul se va preschimba într-un 
şarpe mare. 

Aşa s-a întâmplat. Cei doi prooroci s-au înfățişat 
pentru a doua oară înaintea lui Faraon. Şi când acela a 
refuzat iarăşi să creadă că sunt trimişii lui Dumnezeu, 
Aaron a luat toiagul lui Moise şi l-a aruncat la picioarele 
regelui. Toiagul s-a preschimbat îndată în şarpe. 

Faraon, înmărmurit, i-a chemat pe vrăjitorii şi pe 
exorciştii Egiptului, pentru a înfrunta cu meşteşugul lor 
demonic puterea dumnezeiască a profeților. Au aruncat, 
aşadar, şi ei toiegele la pământ, şi în clipa aceea ele s-au 
preschimbat în şerpi. 

Însă triumful vrăjitorilor egipteni a fost de scurtă 
durată. Căci toiagul lui Aaron, care se făcuse şarpe, i-a 
înghiţit îndată pe ceilalți şerpi. Puterea lui Dumnezeu a 
nimicit puterea satanei. 

Cu toate acestea, nici această minune vădită nu l-a 
făcut pe Faraon să-şi schimbe părerea. De aceea, Domnul 
i-a spus din nou lui Moise: 

— Mergi iarăşi mâine dimineaţă să te întâlneşti cu 
Faraon. Îl vei găsi plimbându-se pe malurile Nilului. Să ai 
în mână şi toiagul care a devenit şarpe. Spune-i să lase 
poporul Meu liber, ca să Mi se închine în pustie. Şi ca să 
înțeleagă că Eu sunt adevăratul Dumnezeu, vei face încă o 
minune: să-ți întinzi toiagul peste râu, şi apele lui se vor 
preschimba în sânge. Şi spune-i şi lui Aaron să-şi ia 
toiagul lui şi să-l întindă spre toate izvoarele şi râurile 
Egiptului. Astfel, şi apele acelora se vor face sânge. 

Moise şi Aaron au făcut cum le-a poruncit Domnul. 
Izvoarele şi râurile s-au înroşit, peştii au murit, apele s-au 
murdărit şi egiptenii nu mai puteau bea din ele. 

Dar minuni asemănătoare au făcut şi vrăjitorii Egip- 
tului, cu conlucrarea demonilor. Astfel, Faraon a conti- 
nuat să nu asculte de voia lui Dumnezeu. S-a întors la 
palat, fără să-i pese că poporul lui suferea de sete, şi şi-a 
săpat puțuri, pentru a găsi apă potabilă. 

După şapte zile, Aaron, la poruncă dumnezeiască, 
şi-a întins toiagul către toate ținuturile. Atunci din toate 
apele Egiptului au ieşit mulțimi nenumărate de broaşte, 
care au acoperit țara dintr-un capăt în altul. Însă şi această 

minune a fost imitată de vrăjitori, care au izbutit, prin 
uneltirile lor magice, să scoată broaşte din ape. 

Dar de-atunci Dumnezeu nu i-a mai lăsat pe aceştia 
să facă vrăjitorii. Şi nu numai că nu mai puteau să facă 
precum proorocii, dar au fost nevoiți să mărturisească 
puterea dumnezeiască. 

— Aici e degetul lui Dumnezeu, i-au spus înmăr- 
muriţi lui Faraon, când mulțimi de lăcuste i-au acoperit 
pe oameni, animale şi întreg pământul egiptean. 

Astfel, au părăsit orice lucrare vrăjitorească. 

Au urmat şi alte „plăgi”, adică pedepse dumne- 
zeieşti, până ce Faraon s-a supus voii lui Dumnezeu şi i-a 
lăsat pe israeliți liberi. 

Una dintre aceste pedepse i-a lovit chiar pe vrăjitori: 
trupurile lor s-au umplut de răni şi bube, care ardeau ca 
focul. Nu puteau sta în fața lui Moise şi au fugit umiliți. 
Puterea lor satanică nu i-a ajutat nici măcar să se vindece 
pe ei înşişi. 

[Ieşirea 3: 1-12; 32] 


Vrăjitorul Elimas 


Apostolii Pavel şi Barnaba, trimişi de Sfântul Duh, 
au mers în Cipru şi propovăduiau cuvântul lui Dum- 
nezeu în sinagogile iudeilor. 

După ce au străbătut insula, au ajuns la Pafos. Acolo 
au găsit un vrăjitor şi prooroc mincinos, iudeu, care se 
numea Elimas sau Bariisus şi era prieten al proconsulului 
Sergius Paulus. 

Sergius Paulus, om cuminte şi înțelept, după ce i-a 
chemat pe Barnaba şi Pavel, a cerut să asculte cuvântul lui 
Dumnezeu. Vrăjitorul Elimas, însă, se împotrivea celor 

doi apostoli şi făcea tot ce putea pentru a-l împiedica pe 
proconsul să creadă în Hristos. 

Atunci Pavel, plin de Duhul Sfânt, s-a uitat țintă la 
el şi a zis: 

— Fiu al diavolului! Eşti tot numai viclenie şi 
răutate! Războieşti tot ce este bun! Nu vei înceta, în cele 
din urmă, să strâmbi căile drepte ale lui Dumnezeu? E, 
acum mâna Domnului va cădea asupra ta! Vei orbi şi 
pentru o vreme nu vei mai vedea soarele! 

În clipa aceea, ceață şi întuneric l-au înfăşurat pe 
vrăjitor. A început să umble de colo-colo, căutând pe 
cineva ca să-l călăuzească. 

Proconsulul, când a văzut ce s-a întâmplat, a crezut, 
pentru că puterea învățăturii Domnului l-a impresionat 
profund. 

[Fapte 13: 1-12] 


Păţania exorciştilor 


Prin mâinile apostolului Pavel, Dumnezeu făcea 
multe minuni. Oamenii luau chiar şi ştergarele pe care le 
folosea apostolul şi le puneau peste bolnavi. Aceştia se 
vindecau atunci de bolile lor şi duhurile viclene plecau 
departe de ei. 

Unii dintre exorciştii iudei care cutreierau lumea 
voiau să folosească numele lui lisus Hristos pentru cei 
demonizați. 

— Vă scoatem demonii, ziceau, în numele lui Iisus, 
pe care-l propovăduieşte Pavel. 

Asta făceau şi cei şapte fii ai unui om pe nume 
Scheva, arhiereu iudeu. Dar demonul le-a spus: 

— ÎI cunosc şi pe Iisus, şi pe Pavel. Voi însă cine 
sunteți? 

Şi îndată bărbatul care avea în el duhul rău s-a 
aruncat asupra lor, i-a pus la pământ şi i-a bătut atât de 
tare, încât au plecat dezbrăcați şi răniți. 

Pățania lor s-a făcut cunoscută tuturor locuitorilor 
Efesului, iudei şi idolatri, care au fost cuprinşi de mare 
frică. 

Mulţi dintre cei care crezuseră veneau şi mărtu- 
riseau public amestecul lor în vrăjitorii. Şi unii dintre ei 
aduceau cărțile de vrăjitorie şi le ardeau în faţa tuturor. 
Astfel, numele Domnului era slăvit şi vestea creştină se 
întindea. 

[Fapte 19: 11-20] 


Sfântul Pancratie şi idolii 


Sfântul mucenic Pancratie (secolul I), episcopul 
Tavromeniei, regiune siciliană, se trăgea din Antiohia. 
După ce a fost botezat creştin la Ierusalim, s-a aşezat în 
părțile Pontului, până când apostolul Petru, trecând pe 
acolo, l-a luat împreună cu el în Antiohia şi Kilikia. Mai 
târziu, apostolul l-a hirotonit episcop şi l-a trimis în 
Sicilia, pentru a propovădui Evanghelia lui Hristos. 

Corabia  proaspăt-botezatului  Licaonidis, care-l 
ducea pe Sfânt, după o călătorie îndelungată, a ajuns la 
Falkona. Numele acesta îl luase de la zeul cu acelaşi nume 
din regiune, în numele căruia locuitorii acelui loc cons- 
truiseră un templu mare şi frumos. Pe altarul templului şi 
în fața idolului dumnezeului mincinos erau jertfiți în 
fiecare an trei bărbați tineri şi şaptezeci şi trei de viței. 

Sfântul Pancratie a coborât de pe corabie, ținând în 
loc de toiag o cruce, şi a înaintat către templu. Atunci 
demonii, care erau ascunși în idol, au început să-l tulbure, 
vrând să-l ducă la pieire. 

— Nu te apropia de Falkon, căci pe mulți i-a omo- 
rât, l-a prevestit corăbierul. 

— Noi avem harul Sfântului Duh şi nu ne e frică de 
demoni, a răspuns Pancratie. Vino cu mine, ca să vezi 
slava lui Dumnezeu şi pieirea lui Falkon. 

Cu crucea în mână, s-a uitat la altar, s-a întors spre 
răsărit şi s-a rugat. Apoi a strigat cu putere: 

— Vă poruncesc în numele Sfintei Treimi, demoni 
scârboşi, să ridicați idolul lui Falkon şi întregul altar, să vă 
duceți în larg, la treizeci de noduri de țărm, şi acolo să vă 
afundați! 

În clipa aceea s-a auzit un trosnet puternic şi 
demonii au apărut ca nişte păsări sălbatice. Au luat idolul 
şi l-au aruncat departe, în mare, unde s-a afundat! 

Licaonidis a rămas fără grai de uimire şi mirare. 
Însă preoții idolatri au alergat revoltați în Tauromenia, la 
domnitorul Siciliei, Bonifatie, şi i-au povestit îndeamă- 
nunt ce se întâmplase. 

— Să cercetaţi bine, le-a propus Bonifatie, nu cumva 
jertfele voastre nu i-au fost plăcute, şi de aceea a fugit. 
Apoi mă ocup şi eu de această întâmplare ciudată. 

După plecarea preoților, domnitorul, om bun şi 
bine-intenţionat, a vrut să se întâlnească cu Pancratie, căci 
auzise de la Licaonidis, care-l vizitase, despre minunile 
săvârşite de Sfânt, despre Hristos şi Evanghelia Sa 
mântuitoare. 

Aşadar, când s-au întâlnit, Bonifatie l-a văzut pe 
ierarh înconjurat de lumină dumnezeiască. Atât de mult 
s-a cutremurat, încât a căzut la pământ şi i s-a închinat, 
strigând: 

— Mare este Dumnezeul creştinilor! Cred şi eu în 
lisus Hristos! 

Sfântul l-a ridicat şi l-a îmbrăţişat. După ce l-a 
învățat adevărurile creştine până la miezul nopții, şi-au 
luat rămas bun. 

Dimineaţa, la poruncă dumnezeiască, ierarhul s-a 
pregătit, i-a luat pe tovarăşii săi şi s-a dus la palatul 
domnitorului, unde a rămas patruzeci de zile. Acolo, însă, 
puţin mai târziu au venit şi preoții idolilor. 

— Stăpâne, i-au zis lui Bonifatie, se apropie praz- 
nicul marelui zeu Lison. Porunceşte, aşadar, poporului 
tău să aducă jertfă bogată, ca să nu se supere şi el, precum 
Falkon, şi să plece departe de noi. 

Bonifatie nu ştia ce să zică. 

— Mergeţi şi faceţi ce vreți, le-a spus la urmă, ca să 
scape de ei. 

După aceea, l-a întrebat în taină pe Pancratie ce să 
facă. 

— Păzeşte-te, stăpâne! i-a spus Sfântul. Nu trebuie 
să mai aduci jertfe idolilor. Dacă vrei să primeşti Sfântul 
Botez şi să te faci creştin, trebuie să rămâi statornic în 
credința în lisus. Şi te mai rog să-mi zideşti o biserică, ca 
să aduc şi eu jertfa nesângeroasă. Astfel, cred că Domnul 
nostru ne va izbăvi de vrăjmaşii nevăzuți. 

Bonifatie a primit cu multă bunăvoință să ridice 
biserica în locul stabilit de Sfânt, în partea de răsărit a 
cetății. Peste treizeci de zile era deja gata! 

Cuviosul ierarh a mers acolo pentru a săvârşi prima 
Sfântă Liturghie. Şi, în ceasul când liturghisea, s-a 
întâmplat ceva cutremurător: toți idolii din Tauromenia 
s-au dărâmat şi au devenit ruine! 

Când preoții idolatri s-au dus la altare pentru a 
tămâia şi au văzut nenorocirea, au început să plângă şi să 
jelească. Curând, întreaga cetate era revoltată. Cei mai 
mulți locuitori s-au adunat în faţa palatului şi au început 
să strige: 

— Ce faci, nevrednice domnitor Bonifatie? Vino să 
vezi ce-au păţit zeii tăi, cei care ţi-au dăruit bogăție şi 
slavă! 

Domnitorul a apărut la balconul palatului şi a vorbit 
poporului, apărându-se: 

— Nu daţi vina pe mine, cetățeni! Pe nedrept mă 
înjurați. Eu nu sunt vinovat. De ce n-aţi făcut ce v-am 
spus şi prima dată, când a pierit Falkon? Vă spun din nou, 
deci: cei mai înţelepţi dintre preoți să cerceteze pricina 
plecării zeilor noştri. Nu cumva jertfa pe care le-am adu- 
s-o a fost mică? Sau nu cumva a venit aici un alt 
Dumnezeu, mai puternic decât ei, şi le-a fost teamă? Nu 
ştiu... În orice caz, dacă s-a întâmplat aşa, atunci să 
credem în acest Dumnezeu puternic, ca să nu mai avem 
nevoie de alţii. Vă propun să mergeţi în temple şi să cereți 
de la zei să vă arate ei înşişi pricina. 

Propunerea domnitorului li s-a părut bună. Preoții 
au mers în fața jertfelnicelor şi i-au implorat vreme 
îndelungată pe zei să le descopere adevărul despre 
distrugerea idolilor lor. 

Atunci demonul care se ascundea în idolul lui Lison 
le-a spus limpede: 

— De ce-aţi venit să mă îmbunațţi în zadar? Ce-am 
făcut am făcut. De aici înainte nu vom mai putea să vă 
amăgim. Dumnezeul cel în trei ipostasuri a vizitat 
lumea... 

— Ce spui, Lison? Există dumnezeu mai puternic ca 
tine? 

— Există! Este ziditorul cerului şi al pământului, al 
lumii întregi. Acesta l-a aruncat în mare pe Falkon. Acesta 
ne-a nimicit şi pe noi, trimițându-l aici pe ucenicul Său, cu 
corabia lui Licaonidis. 

Auzind mărturisirea demonului, locuitorii întune- 
cați la minte ai Tauromeniei, în loc să-şi revină din 

rătăcirea lor, au jelit şi l-au rugat iarăşi pe zeul lor 
neputincios să-i ajute. Şi, pentru a-l îmbuna, s-au hotărât, 
neînțelepţii, să jertfească pe altarul lor pe una dintre 
căpeteniile cetății. Au scris, aşadar, numele tuturor 
căpeteniilor şi au tras la sorți. Şi vai, a ieşit numele 
domnitorului Bonifatie. 

Convoiul, cu ramuri de mirt şi dafin în mâini, a 
plecat ieşit din minţi spre palat. 

— Bonifatie! strigau. Marele zeu Lison te-a cerut ca 
jertfă! Fericit eşti tu, căci vei deveni nemuritor ca Lison şi 
Dia. 

De la palat s-au îndreptat spre templul lui Lison, ca 
să pregătească cele necesare pentru jertfă. 

Bonifatie a alergat la biserică, a căzut la picioarele 
Sfântului şi i-a povestit cu lacrimi în ochi nenorocirea lui. 

— Mergi, fiule, şi nu-ţi fie frică de loc, l-a liniştit 
Pancratie. În ceasul jertfirii voi fi acolo, şi atunci veți 
vedea cu toții puterea lui Hristos. 

Între timp, idolatrii au înălțat noi idoli în temple. 
Însă dimineața devreme, îndată ce Sfântul a început 
psalmodierea utreniei, s-au dărâmat şi aceştia. Doar 
idolul lui Lison a rămas în locul lui, cu îngăduința lui 
Dumnezeu, pentru a fi nimicit mai târziu de către făcă- 
torul de minuni Pancratie. 

Când a văzut poporul rămăşiţele demonilor, s-a 
împrăştiat uimit şi mirat. Mulţi, trecând pe lângă biserică, 
au auzit melodioasa psalmodiere - căci Sfântul avea în- 
tr-adevăr glas de înger — şi s-au oprit s-o asculte. 

După ce a terminat, Sfântul Pancratie a ieşit la uşile 
bisericii şi a văzut lume adunată. L-au întrebat cu frică: 

— Te jurăm pe puterea marilor zei! Spune-ne, eşti 
dumnezeu sau om? 

— Sunt om, a răspuns acela, dar nu-i ador pe zei, ca 
voi. Adevăratul Dumnezeu m-a trimis să vă propo- 

văduiesc adevărul. Dumnezeii voştri sunt demoni. Cu 
toate acestea, duceți-vă să pregătiţi jertfirea domnitorului, 
adusă lui Lison. Voi veni şi eu acolo, ca să vă arăt puterea 
Dumnezeului meu. 

S-au dus toți la palat, l-au luat pe Bonifatie şi l-au 
condus la templul lui Lison. După ce l-au dezbrăcat şi l-au 
legat, au început să rostească mulțumiri către demon. 

În clipa aceea, însă, a sosit Sfântul, îmbrăcat în 
veşmântul de ierarh şi ținând crucea în mână. La 
apropierea lui, legăturile domnitorului s-au dezlegat 
singure. Episcopul s-a aşezat în fața idolului lui Lison şi a 
zis impunător: 

— Îți poruncesc, în numele Sfintei Treimi, demon 
scârbos, să pleci de aici şi să cazi în mare, acolo unde a 
căzut şi Falkon. 

S-a auzit o trosnitură înfricoşătoare. Cu frică l-au 
văzut toți pe idolul cel mare şi greu ridicându-se în 
văzduh şi îndreptându-se spre mare. Acolo s-a afundat 
împreună cu demonul care sălăşluia în el. 

— Mare este Dumnezeul lui Pancratie! strigau toți 
din răsputeri. 

Şi îndată, intrând în templu, au început să spargă şi 
să distrugă tot ce era acolo. 

În continuare Sfântul, după ce i-a adunat şi i-a 
liniştit, le-a vorbit despre credinţa creştină. 

— Mergeţi acum la casele voastre în pace, le-a spus 
la sfârşit. Să petreceţi trei zile în post şi rugăciune. După 
aceea, veți primi Sfântul Botez. 

Şi, într-adevăr, după trei zile, Sfântul Pancratie a 
botezat douăzeci şi patru de mii de oameni şi în întreaga 
cetate s-a făcut praznic mare. 


[2] 

Sfântul Conon 


Sfântul mucenic Conon (secolul I) se trăgea din 
Bidani, localitate aflată în regiunea Iauria, din Asia Mică. 
La început a fost idolatru, însă mai târziu s-a făcut creştin, 
după o arătare şi descoperire minunată făcută de 
arhanghelului Mihail, care n-a încetat să-i stea alături şi 
să-l protejeze până la sfârşitul vieţii sale. 

Odată, idolatrii l-au provocat pe Conon să le 
dovedească că Dumnezeu lui este mai presus decât zeii 
lor. Şi, întrucât trebuia să meargă âtunci într-o peşteră 
îndepărtată, pentru a săvârşi jertfă de praznic unui zeu 
mincinos, Sfântul le-a propus: 

— Să plecăm cu toții spre peşteră la aceeaşi oră. Voi 
călare şi eu pe jos. Dacă veţi ajunge primii acolo, voi 
încuviința că zeii voştri sunt mai presus decât Dumnezeul 
meu. Altfel, se va vădi că Dumnezeul meu este mai 
presus decât ei. 

Au fost de acord şi au pornit. Şi deşi aceia, lovin- 
du-şi cu sălbăticie caii, i-au făcut să alerge iute, Conon, 
mergând pe jos, cu puterea lui Hristos, i-a întrecut şi a 
ajuns primul. Şi apucase pe drumul de întoarcere când au 
sosit idolatrii călare, cu caii plini de sudoare şi istoviți. 

S-au minunat de întâmplarea aceasta, dar n-au 
crezut imediat în adevăratul Dumnezeu. Cerând şi altă 
dovadă, s-au întors la idolul care era înălțat pe un stâlp 
scund, în peşteră. 

— Spune-ne tu, i-au zis, care dumnezeu este mai 
mare? 

Idolul a tăcut. 

Atunci Conon i-a poruncit: 

— În numele lui Iisus Hristos, coboară de acolo şi 
mărturiseşte, care dumnezeu este mai mare?! 

În clipa aceea, idolul a căzut de pe stâlp şi s-a făcut 
bucăți, iar demonul care sălăşluia în el a stat la picioarele 
Sfântului şi a strigat: 

— Un Dumnezeu există, Hristosul pe care tu Îl 
propovăduieşti! 

După mărturisirea aceasta a demonului, idolatrii au 
crezut în Domnul. 

— Un Dumnezeu există, au strigat şi ei, Dumnezeul 
lui Conon! Acesta este biruitorul! 

De atunci, Sfântul a fost înzestrat cu atâta putere şi 
tărie asupra demonilor, încât îi trimitea să cultive 
ogoarele, să păzească roadele şi să facă multe alte lucrări. 
Şi pe mulți i-a închis cu puterea lui Dumnezeu, în vase de 
ceramică, pe care le-a îngropat adânc în pământ, la 
temelia casei sale. 

Mai târziu, după adormirea sa, creştinii au vrut să 
zidească biserică în locul casei lui. Săpând acolo, au găsit 
vasele. Fiindcă erau foarte grele, au crezut că sunt pline 
cu monede de aur. Au deschis unul, şi demonul s-a 
revărsat ca focul! Pământul s-a cutremurat, clădirea s-a 
dărâmat, lemnele şi sforile au ars şi zidarii au căzut la 
pământ leşinaţi. Din ziua aceea, nimeni nu mai îndrăznea 
să treacă pe acolo după asfinţitul soarelui. Puțin mai 
târziu, cu rugăciunile Sfântului, la care creştinii au alergat 
cu rugăciune şi post,locul s-a eliberat de duhurile rele şi 
biserica a putut fi zidită. 

[29] 


Vrăjitorul Kinop 


Ucenicul iubit al lui Hristos, evanghelistul Ioan 
(t secolul II), şi ucenicul său, Prohor, au fost exilați de 
împăratul roman Domeţian (81-96) în insula Patmos. 

Acolo, Ioan a tămăduit un demonizat, Apolonie, fiul 
lui Miron, de un duh vrăjitoresc. După aceea, au crezut în 
Hristos şi au fost botezați toți cei care se aflau în casa lui 
Miron, apoi şi proconsulul Patmosului, Laurenţiu, 
cumnatul lui. 

În locul de exil al lui Ioan trăia şi un vrăjitor care se 
numea Kinop şi care locuise mulți ani în pustie, împreună 
cu demonii cei necurați. Toţi locuitorii insulei îl socoteau 
zeu, pentru minunile pe care le făcea cu puterea diavo- 
lului. 

Când preoţii lui Apolo l-au văzut pe loan propo- 
văduind cu îndrăzneală credința creştină, au alergat la 
Kinop şi l-au rugat în genunchi: 

— Străinul acesta a pângărit sfințenia lui Apolo. Din 
pricina lui, toți şi-au pierdut respectul pentru zei. Războ- 
ieşte-l, aşadar, cât mai e vreme. Mergi să-l cauţi şi să-l 
loveşti! 

— Eu nu mă duc nicăieri! a răspuns cu trufie 
vrăjitorul. Cei care au nevoie de mine vin aici, în pustie. 
Voi trimite însă un demon rău în casa creştinului Miron, 
pentru a lua sufletul lui Ioan, care se află acolo, şi a-l da 
pedepsei veşnice. 

Într-adevăr, în ziua următoare Kinop a trimis un 
demon la Ioan. Apariţia duhului rău i s-a făcut imediat 
simțită apostolului, care i-a strigat: 

— Își poruncesc, în numele lui lisus Hristos, să nu te 
mişti din locul tău până ce nu-mi arăţi de ce ai venit. 

Atunci demonul, legat şi silit de puterea dumne- 
zeiască, a mărturisit: 

— Preoţii lui Apolo l-au vizitat pe Kinop şi i-au 
spus multe împotriva ta. L-au rugat, desigur, să vină el 
însuşi aici pentru a te omorî. Însă acela n-a primit să-şi 
părăsească liniştea pentru un om neînsemnat ca tine. M-a 

trimis deci pe mine, ca să-ți iau sufletul şi să i-l duc pentru 
a te pedepsi. 

— Ţi-a mai poruncit Kinop şi altădată să iei vreun 
suflet de om? 

— M-a trimis să omor oameni, dar nu m-am atins de 
niciun suflet. 

— De ce vă supuneți, voi, demonii, lui Kinop? 

— Pentru că în el sălăşluieşte puterea satanei, şi a 
făcut o înţelegere, încât acesta să fie mereu împreună cu 
noi şi noi împreună cu el. Aşadar, în felul acesta, Kinop 
ascultă de noi şi noi de el. 

— Duh necurat, apostolul lui Hristos, Ioan, îţi 
porunceşte să nu mai ispiteşti vreodată vreun om din 
insula aceasta. Pleacă departe de-aici! 

Aceasta a spus Sfântul, şi îndată duhul rău a plecat 
din Patmos. 

Kinop a aşteptat în zadar demonul. A trimis şi un al 
doilea, ca să vadă ce s-a întâmplat, dar şi acela a pățit la 
fel. 

În cele din urmă a trimis pe două dintre căpeteniile 
demonilor, spunându-le: 

— Duceţi-vă la Ioan. Unul să se apropie de el, iar 
altul să stea mai departe, ca să vadă şi să audă ce se 
petrece. 

Aşa au făcut. Primul demon a avut, fireşte, aceeaşi 
soartă cu ceilalţi, adică a fost alungat de pe insulă. Atunci 
al doilea s-a întors şi i-a povestit vrăjitorului ce s-a 
întâmplat. 

Kinop s-a înfuriat. A luat cu el mulțimi de demoni şi 
a mers în cetate. Când a ajuns, toți alergau să i se închine. 

Puțin mai târziu, vrăjitorul, aflând că Ioan învăța 
poporul într-un ținut numit Botris, s-a dus degrabă acolo 
şi a spus cu mânie către mulțime: 

— Oameni neînțelepți şi orbi! Dacă Ioan este drept 
şi vorbele pe care le spune sunt adevărate, să facă ceea ce 
voi spune eu. Şi atunci voi crede în toate cele pe care le 
propovăduieşte. 

Acolo în apropiere se afla un tânăr. Kinop s-a 
apropiat de el şi l-a întrebat: 

— Tatăl tău trăieşte? 

— Nu, a răspuns acela, a naufragiat pe mare şi s-a 
înecat. 

Atunci Kinop i-a zis lui loan: 

— lată, arată-mi puterea ta! Scoate-l din mare pe 
tatăl acestui tânăr şi adu-l viu aici, în fața noastră. 

— Hristos nu m-a trimis să înviez morţi, a răspuns 
loan, ci să-i învăţ pe cei rătăciți. 

Atunci Kinop s-a întors spre mulțime şi a spus: 

—  Credeţi-mă, acesta este un vrăjitor care vă 
amăgeşte prin mijloace vrăjitoreşti. Țineţi-l aici până ce-l 
voi scoate din mare pe tatăl tânărului, viu. 

Au plecat toți spre țărm. Acolo, vrăjitorul, bătând 
din palme, a făcut să se audă un trosnet înfricoşător. În 
clipa aceea a dispărut, în vreme ce lumea striga cu frică: 

— Mare eşti tu, Kinop! Nu mai există nimeni ca tine! 
Peste puţin timp, vrăjitorul a ieşit din mare împreună cu 
un demon, al cărui chip semăna cu cel al omului 
naufragiat. 

— Acesta este tatăl tău? l-a întrebat vrăjitorul pe 
tânăr. 

— Desigur. 

Toţi s-au minunat şi i s-au închinat lui Kinop. Voiau 
să-l omoare pe loan, însă vrăjitorul nu i-a lăsat. 

— Veţi vedea şi alte minuni, mai mari decât acestea. 
Şi atunci va fi pedepsit cum se cuvine. 

Apoi s-a apropiat de un alt om şi l-a întrebat: 

— Ai copii? 

— Am avut unul, dar cineva l-a invidiat şi l-a 
omorât. 

— Fiul tău va învia, i-a făgăduit. 

I-a chemat atunci pe nume pe ucigaş şi pe victimă. 
Cei doi au apărut îndată în fața lui. 

— Acesta este fiul tău? Iar acesta este ucigaşul lui? 
l-a întrebat vrăjitorul pe tată. 

— Desigur. 

Atunci Kinop s-a întors spre apostol şi i-a zis cu 
mândrie: 

— De ce te minunezi, Ioane? 

— Eu nu mă minunez de asemenea lucruri, a 
răspuns acela. 

— Bine, vei vedea şi mai mari decât acestea, şi 
atunci te vei minuna. 

— Minunile tale, Kinop, vor pieri repede, i-a 
prevestit apostolul. 

Mulțimea s-a înfuriat la auzul acestor cuvinte. S-au 
aruncat asupra lui loan şi l-au bătut atât de sălbatic, încât 
era cât pe ce să-l omoare. 

— Lăsaţi-l neîngropat ca să-l mănânce corbii, a zis 
vrăjitorul, crezând că e mort. 

L-au lăsat şi au plecat toți, lăudându-l pe Kinop. 

Însă loan nu murise. Şi, după ce şi-a revenit, a 
început din nou să învețe poporul, într-un ţinut care se 
numea Aruncătura Pietrei. Când a aflat vrăjitorul, l-a 
chemat pe demonul cu ajutorul căruia făcuse minunile. 
Apoi s-a dus la Ioan şi i-a spus: 

— Te-am lăsat până acum să trăieşti, ca să te ruşinez 
şi să te pedepsesc şi mai rău. Vino, aşadar, să mergem pe 
țărm. Acolo vei vedea puterea mea şi te vei ruşina. 

În urma lui veneau şi trei demoni, care luaseră 
chipul aşa-zişilor bărbaţi înviați. 

Ajungând pe malul mării, a bătut iar din palme şi 
s-a afundat în apă, provocând o furtună puternică. 

— Mare eşti, Kinop! a început să strige mulțimea. 
Nimeni nu este mai presus de tine! 

Atunci loan s-a apropiat de cei trei demoni şi le- -a 
poruncit: 

— Staţi acolo şi nu vă mişcaţi din loc! 

După aceea şi-a ridicat ochii spre cer şi s-a rugat: 

— Dumnezeul meu, fă ca Kinop să nu mai iasă viu 
din mare! 

Îndată ce apostolul s-a rugat, s-a auzit un vuiet 
mare. Apele s-au tulburat şi s-au învolburat cu furie în 
locul în care se afundase Kinop. Astfel, vrăjitorul cel 
ticălos n-a mai putut ieşi din mare. 

Apoi loan, prin chemarea numelui lui Hristos, i-a 
izgonit departe de Patmos pe cei trei demoni cu chip de 
om. 

Trei zile şi trei nopți a aşteptat mulțimea cu nelinişte 
ca Kinop să iasă din mare. Istoviţi de foame, de strigăte şi 
de arşiță, cei mai mulţi dintre ei erau căzuţi la pământ. lar 
trei copii n-au rezistat şi au murit. 

Blândului loan i s-a făcut milă de oameni. I-a înviat 
pe cei trei copii şi i-a întărit pe ceilalți. După aceea le-a 
propovăduit Evanghelia lui Hristos. Mulţi au fost cei care 
au crezut şi s-au botezat. 

Astfel, după ce cu puterea lui Dumnezeu l-a biruit 
pe vrăjitorul Kinop care, ca un alt Faraon, a fost înghițit 
de mare, evanghelistul şi-a continuat lucrarea lui 
apostolească. 

[63] 

Vrăjitorul Noitian 


În oraşul Mirinusa din Patmos, evanghelistul Ioan a 
dărâmat prin rugăciune templul lui Dionisie. Sub ruine au 
fost îngropați cei doisprezece preoţi ai dumnezeului 
mincinos, care îndemna cu neruşinare poporul la cere- 
monii satanice şi la orgii scârboase. Din ceilalți idolatri, 
nimeni n-a pățit nimic. 

Un vrăjitor, Noitian, care locuia acolo împreună cu 
soția lui, Fora, şi cei doi fii ai lui, înfuriat de moartea 
preoților, s-a dus la Ioan şi l-a ameninţat în fața mulțimii: 

— Ori îi vei învia pe cei doisprezece preoți, şi atunci 
voi crede şi eu în Cel răstignit, ori îi voi învia eu, şi atunci 
vei fi pedepsit cu moartea, pentru distrugerea templului. 

— Dacă ar fi fost vrednici de înviere, a răspuns 
apostolul, n-ar fi fost omorâți doar ei. Cât despre tine, nu 
nădăjdui că-i vei învia prin vrăjitoriile tale. 

Însă Noitian avea încredere în puterea lui vrăjito- 
rească. A mers în locul unde mai înainte fusese templul, a 
umblat pe ruine şi a făcut o invocare demonică. Îndată în 
fața lui au apărut doisprezece demoni, care aveau chipul 
celor doisprezece preoți. 

— Veniţi cu mine, le-a spus vrăjitorul, ca să facem 
mulțimile să-l omoare pe loan. 

— Nu ne putem apropia de el, au strigat demonii. 
Noi vom aştepta aici. Tu du-te să-i aduci pe oameni. Când 
ne vor vedea, vor crede şi-l vor ucide cu pietre pe Ioan. 

loan, care înțelesese planul lor viclean, i-a spus 
ucenicului său, Prohor: 

— Când Noitian se va apropia de noi, să mergi pe 
drumul celălalt, la templul căzut. Acolo vei găsi doispre- 
zece ființe, care au chipul celor d3isprezece preoți idolatri. 
Să te apropii de ei şi să le spui că apostolul lui Hristos, 

loan, le porunceşte să dispară din insulă şi să meargă în 
locuri pustii. 

În ceasul în care Prohor pleca, a sosit Noitian. 

— Până când îl veţi asculta pe acest şarlatan, loan? a 
început să strige către mulțime. lată, după cum am 
făgăduit, i-am înviat pe preoți, care pentru cel din fața 
voastră sunt nevrednici să trăiască. Voi ridica iarăşi 
templul, dacă-l ucideţi pe Ioan. Şi acum, veniţi cu toții, în 
afară de acest rătăcit, să-i vedeți pe cei doisprezece preoți 
înviaţi şi puternici. 

Vrăjitorul s-a întors şi a plecat. Mulțimea l-a părăsit 
pe loan şi l-a urmat. 

Însă când au ajuns în locul în care se aflau preoții, 
n-au văzut pe nimeni şi s-au mirat. Prohor îi făcuse să 
dispară, la porunca lui loan. 

Noitian, înfricoşat, a început să-i cheme pe demoni. 
A făcut mii de invocări, dar n-a izbutit nimic. Lumea, care 
aştepta cu nelinişte de ceasuri întregi, s-a înfuriat şi i-a 
spus: 

— Tu eşti şarlatan! Ne-ai făcut să-l părăsim pe loan, 
care învață adevărul. Acum cum o să ne mai întoarcem 
lângă el? 

— Să-l omorâm pe Noitian, au propus câţiva, după 
cum şi el a vrut prin viclenie să-l omoare pe dascălul 
nostru. 

Însă alții i-au împiedicat. 

— Nu, nu trebuie să facem nimic fără sfatul lui loan. 

Apoi au mers şi i s-au închinat cu toţii apostolului 
lui Hristos. După ce şi-au cerut iertare, pentru că-l 
părăsiseră şi-l urmaseră pe vrăjitor, l-au rugat să-i boteze 
creştini, cum s-a şi întâmplat. În ziua următoare, loan a 
botezat în râu două sute douăzeci de bărbați. 

Între timp, Noitian îşi continua fărădelegile. Se 
străduia acum în tot chipul să-i împiedice pe cei care 

voiau să se boteze. De aceea, loan I-a cerut lui Hristos să-l 
pedepsească pilduitor: 

— Doamne, lisuse Hristoase, cuminţeşte-l pe 
Noitian! Orbeşte-i ochii trupului, pentru a i se deschide 
cei ai sufletului! 

Domnul a ascultat rugăciunea ucenicului Său. 
Vrăjitorul a orbit. Însă orbirea s-a făcut pricina mântuirii 
lui. A cerut îndată să fie condus la Ioan. 

— Robule al lui Dumnezeu, l-a implorat cu 
pocăință, miluieşte-mă şi învredniceşte-mă să mă fac 
creştin! 

Şi loan, fără ţinere de minte a răului, l-a luat de 
mână şi a spus: 

=i mulțumesc Dumnezeului meu, Care S-a 
îndurat de tine şi nu te-a lăsat până la sfârşit în mâinile 
diavolului. 

După aceea l-a catehizat şi l-a botezat. După botez, 
Noitian s-a vindecat. Cutremurat de această minune, a 
căzut la picioarele apostolului şi l-a rugat să meargă în 
casa lui. 

În casa fostului vrăjitor se aflau mulți idoli. Când a 
intrat loan, toți au căzut la pământ şi s-au făcut bucăți. 
Noitian, văzând şi această minune, a crezut şi mai mult în 
Hristos. Au crezut, de asemenea, şi s-au botezat, femeia şi 
copii săi. În casa lor locuia acum Hristos, izgonind de 
acolo toată lucrarea satanică. 

[10] 


Ligheanul de aur 
Sfânta Glicheria (t secolul II) a mucenicit la Traia- 
nopol, în Tracia, pe vremea împăratului Antonie 
(138-161). 

Sfintele sale moaşte au fost îngropate la Iracklia. 

Din mormântul ei izvora mir, care picura într-un 
lighean de aramă. Prin mirul acesta, mucenica cea slăvită 
săvârşea multe minuni. Ligheanul de aramă folosea şi la 
săvârşirea agheasmei de la mormântul Sfintei. 

La sfârşitul secolului al VI-lea, episcopul Irakliei a 
găsit la Constantinopol un lighean de aur minunat. L-a 
cumpărat îndată şi a rânduit să se facă Agheasma în acest 
lighean. Din păcate însă, de atunci minunile au încetat. 

Episcopului i-a părut tare rău din pricina acestui 
lucru. După ce s-a rugat cu lacrimi, Dumnezeu i-a 
descoperit că ligheanul de aur era necurat. L-a luat, 
aşadar, şi l-a dus la Sfântul patriarh loan Postitorul 
(582-595). Acela, după o cercetare amănunțită, a 
descoperit că un domnitor, Paulin, înțelept dar idolatru şi 
vrăjitor, vărsase sânge în lighean, aducând în el jertfe 
pentru demoni, şi, mai târziu, prin invocarea demonilor, 
făcuse vrăjitorii. 

[63] 


„Grigorie către satana...” 


Atunci când Sfântul Grigorie Făcătorul de minuni 
(+ 270), fiind de curând hirotonit episcop, călătorea spre 
eparhia lui, Noua Cezaree din Pontul Polemoniac, ploua 
torențial. Astfel, cu puţin înainte de a intra în cetate, a fost 
nevoit să se refugieze împreună cu însoțitorii săi într-un 
templu idolatru. 

Templul acela era unul dintre cele mai vestite din 
regiune. Paracliserii lui5, prin insuflare diavolească, se 
ocupau cu ghicitul şi oracolele. 


$ Paracliserii constituiau în vechime un rang preoţesc şi se îngrijeau de 
temple. Erau persoane cinstite, apropiaţi ai preoților. 

Când Sfântul a intrat înăuntru, şi-a făcut semnul 
crucii şi a chemat numele lui Hristos. Demonii care 
locuiau acolo, înfricoşați, au fugit imediat departe. 

Noaptea întreagă iubitorul de Dumnezeu Grigorie a 
petrecut-o priveghind, în rugăciune şi psalmodiere. În 
zori şi-a continuat drumul spre Noua Cezaree. 

La puţin după plecarea sa, un paracliser se ocupa cu 
treaba lui obişnuită şi i-a chemat pe demoni. Aceia, însă, 
au apărut în fața templului şi au strigat: 

— Nu mai putem intra acolo! Cel care a stat aici 
azi-noapte a făcut templul de nelocuit pentru noi! 

Paracliserul, făcând vrăjitorii şi alte lucrări vrăji- 
toreşti, s-a străduit să-i readucă în templu. Însă în zadar. 
Nu mai ascultau, ca înainte, de chemările lui. 

Înfuriat peste măsură, a plecat şi l-a prins din urmă 
pe Sfânt. Luându-l de piept, a început să-i strige amenin- 
țător. 

— Te voi pâri domnitorilor! Te voi pâri însuşi împă- 
ratului! Cum ai îndrăznit să intri în templul nostru, de 
vreme ce eşti creştin şi vrăjmaş al zeilor? Când ai intrat tu, 
aceia au ieşit! De aceea, acolo nu mai lucrează puterea lor 
şi nu ne mai putem ocupa cu ghicitul, ca înainte. 

Sălbăticia şi amenințările paracliserului nu l-au 
tulburat pe Sfânt. 

— Nu te nelinişti, i-a spus. Dumnezeul meu are 
puterea şi tăria de a-i izgoni şi a-i aşeza oriunde vrea pe 
demonii tăi. Vrei să ţi-o dovedesc chiar acum? 

— Vreau! a răspuns cutremurat paracliserul. 

În clipa aceea, ierarhul făcător de minuni a scos o 
bucată mică de hârtie şi a scris pe ea doar patru cuvinte: 
„Grigorie, către satana: intră”. Adică: Grigorie îi spune lui 
satana: intră aici. 

Paracliserul a luat această poruncă scrisă şi a pus-o 
pe altar. Uimit, i-a văzut pe demoni întorcându-se. 

Dându-şi seama în felul acesta că Grigorie avea 
putere dumnezeiască, datorită căreia era mai puternic 
decât demonii, a alergat iarăşi şi l-a prins din urmă 
înainte de a intra în cetate. 

— Spune-mi şi mie, te rog, taina aceasta! i-a zic 
gâfâind. Cine este acest Dumnezeu al tău, Care are putere 
peste zeii mei? 

Sfântul i-a explicat pe scurt taina credinţei creştine. 
Însă paracliserul se îndoia. A cerut încă o minune, pentru 
a se convinge. Şi când ierarhul a mutat o stâncă mare în 
alt loc doar cu cuvântul său, paracliserul a crezut în 
adevăratul Dumnezeu. Din ceasul acela, părăsindu-le pe 
toate, a devenit ucenic al Sfântului şi propovăduitor al 
Domnului. 

[20] 


Vrăjitorul Atanasie 


În anii lui Dioclețian (284-305), creştinii au suferit 
cea mai aspră prigonire, şi de aceea perioada împărăției 
sale a fost numită „epoca mucenicilor”. Toate temniţele se 
umpluseră de credincioşi, pe care-i aşteptau chinurile şi 
moartea. 

Unul dintre ei era şi tânărul Gheorghe, slăvitul mare 
mucenic (+ 303). Sfântul s-a prezentat singur la domnitorii 
Răsăritului, L-a mărturisit cu îndrăzneală pe Hristos ca 
Dumnezeu adevărat şi i-a învinuit pe dumnezeii minci- 
noşi, străduindu-se să-l călăuzească chiar pe împărat la 
credința creştină. 

Dioclețian, înfuriat, a poruncit ca mai întâi să fie 
aruncat în temniță, iar după aceea să fie supus la chinuri 
groaznice: să-l tragă pe roata înfricoşătoare cu cuțite 
tăioase; să-l arunce într-o groapă cu var; să-l încalțe cu 

sandale de fier fierbinţi; să-l biciuiască fără milă cu vine 
de bou. Eroul mucenic, însă, a fost izbăvit minunat de 
toate acestea. Împăratul, discutând cu curtenii săi, se 
mira: 

— Cum de iese Gheorghe viu şi întreg din chinurile 
acestea cumplite? Se pare că face vrăji... 

— Aici aproape, împărate, i-a spus atunci epitropul 
Magnetie, se află un vrăjitor numit Atanasie. Dacă-i 
porunceşti să vină, Gheorghe se va înmuia şi se va 
supune voii tale. 

Peste puţin timp, vrăjitorul a sosit. 

— Aceste meşteşuguri, îi spuse împăratul, pe care le 
face blestematul de Gheorghe, le-am văzut cu toţii. Însă 
cum le face, doar voi, vrăjitorii, cunoaşteţi. De aceea, fă-l 
prin vrăjile tale să se supună poruncii mele. Altfel, fă-l să 
moară, ori otrăvit, ori în alt fel. 

— Mâine, împărate, se va face cum ai zis, ca să vezi 
şi meşteşugul meu şi puterea zeilor. 

În ziua următoare Atanasie a venit din nou, ținând 
în mâini două vase de aramă pline cu otravă, şi i-a spus 
lui Dioclețian: 

— Dacă vrei ca Gheorghe să-şi piardă minţile şi să 
se supună voii tale, să bea din otrava pe care o țin în mâna 
stângă. Însă dacă hotărăşti că trebuie să moară, să bea din 
cea pe care o am în mâna dreaptă. 

Împăratul i-a poruncit îndată Sfântului să bea din 
prima otravă. Şi acela, fără şovăială, a luat-o în mână şi 
s-a rugat: 

— Doamne lisuse Hristoase, Tu care ai rânduit 
pentru robii Tăi ca, chiar dacă ar bea otravă ucigătoare, să 
nu pățească nimic, trimite-Ți puterea Ta şi peste mine. 

După aceea a băut toată otrava, fără să pățească 
nimic. 

Atunci împăratul i-a poruncit vrăjitorului să-i dea şi 
otrava cea ucigătoare. Însă nici aceea nu i-a adus nicio 
vătămare. 

Cei care au văzut ciudata minune au rămas uimiți, 
dar cel mai mult Atanasie, care ştia bine cât de tari 
fuseseră otrăvurile sale. 

Împăratul, mirat, i-a spus Sfântului: 

— Gheorghe, o să ne înnebuneşti cu meşteşugurile 
tale! Cum de ai reuşit să nu te vatăme otrăvurile? 

— Să nu crezi, împărate, că m-au salvat meşte- 
şugurile omeneşti. Harul şi puterea lui Dumnezeu m-au 
păzit. Aşa a învăţat Acela. 

— Adică ce a învăţat? 

— Că, chiar dacă bem otravă ucigătoare, nu ne va 
vătăma; şi că cel care crede în Dânsul va putea să facă 
lucrările pe care şi El le face. 

— Şi care sunt lucrările Sale? 

— Lucrările Sale sunt vindecarea bolnavilor, 
învierea morților şi multe altele. 

— Tu, Atanasie, ce zici despre acestea? 

— Eu, împărate, mă mir cum râde de tine şi tu nu-l 
osândeşti. Noi, care în fiecare zi ne bucurăm de atâtea 
minuni săvârşite de marii noştri zei, încă n-am auzit să fi 
înviat morți. Acesta însă spune cu atâta obrăznicie că 
Dumnezeul lui poate învia morți. Dacă se întâmplă aşa, 
atunci într-adevăr Dumnezeul lui este mare. 

Acolo, în apropiere, se afla mormântul unui 
idolatru. Împăratul l-a dezlegat pe Gheorghe şi i-a cerut 
să-l învie pe mort. Îndată mucenicul a îngenuncheat şi s-a 
rugat în taină la Domnul, care n-a întârziat să-i răspundă. 

Deodată s-a auzit o trosnitură puternică. Mormântul 
s-a deschis şi mortul a înviat. 

— Mare este Dumnezeul lui Gheorghe! au strigat cu 
toții. | 

Dar împăratul, deşi uimit, a pus şi această minune 
pe seama vrăjitoriei. Dimpotrivă, vrăjitorul Atanasie a 
alergat şi a căzut la picioarele Sfântului. 

— Cu adevărat, Gheorghe, a mărturisit cutremurat, 
Dumnezeul tău este adevăratul Dumnezeu. lartă-mă dacă 
ţi-am greşit. 

Văzând scena aceasta, Dioclețian, aprins de mânie, a 
poruncit ca Atanasie să fie omorât imediat, pentru că L-a 
mărturisit pe Hristos ca Dumnezeu adevărat. Astfel, 
vrăjitorul a devenit mărturisitor şi mucenic al Domnului. 

Mai târziu a urmat şi mucenicia Sfântului Gheor- 
ghe. 

[29] 


Untdelemnul vrăjitoresc 


Sfântul Nicolae (t 330), mare iubitor de oameni şi 
făcător de minuni, atunci când a devenit arhiepiscop al 
eparhiei Mira, din regiunea Lichia, a dărâmat prin 
rugăciune toate altarele idolatre din eparhia lui, alun- 
gându-i departe pe demonii care locuiau acolo. Pe cel mai 
mare şi mai strălucitor altar, care era afierosit zeiței 
Artemis, l-a dărâmat ultimul. Îndată ce s-a rugat, clădirea 
şi idolii s-au făcut praf. Demonii au fugit jelind şi 
strigând: 

— Ne-ai nedreptăţit, nedreptule Nicolae! Cu ce 
ţi-am greşit noi, de ne izgoneşti din casă? Unde ne vom 
duce acum? 

— Duceţi-vă în focul veşnic, care a fost pregătit 
pentru voi! a răspuns Sfântul. 

* 

După un secol de la adormirea ierarhului făcător de 

minuni, în anii împăratului Teodosie al II-lea (408-450), 

locuitorii Mirei au zidit o mare biserică în numele lui, 
unde în fiecare an se făcea praznic mare. 

Într-o zi nişte creştini veniţi din locuri îndepărtate 
au vrut să meargă la Mira, pentru a se închina la moaştele 
Sfântului. Au găsit, aşadar, o corabie, şi au urcat pe ea. Cu 
puțin înainte de a pleca, pe punte a apărut o babă sărac 
îmbrăcată, care avea un vas cu untdelemn în mână. Baba 
aceasta, după cum ne va arăta continuarea povestirii, ori 
era vrăjitoare, adică unealtă a satanei, ori însuşi satana 
preschimbat. E foarte posibil să fi fost întâiul demon, 
„căpetenia demonilor”, cum se spune, de la altarul lui 
Artemis, pe care Sfântul Nicolae îl dărâmase cu 
rugăciunile lui. 

Aşadar, baba aceea s-a apropiat de creştinii care se 
urcaseră pe corabie şi i-a întrebat: 

— Unde vă duceți, fraților? 

— Mergem la Mira, pentru a ne închina la moaştele 
Sfântului Nicolae, au răspuns aceia. 

— Te rog, fiule, i-a spus atunci baba unui marinar, 
ia untdelemnul acesta. Când veţi ajunge în biserica 
Sfântului, puneți-l în candela lui, pentru sufletul meu 
păcătos. Nu pot, vedeți bine, să vin împreună cu voi, 
fiindcă am îmbătrânit şi amețesc pe corabie. Faceţi-mi 
acest serviciu, care va fi atât spre binele meu, cât şi al 
vostru. 

Marinarul, nebănuind nimic, a luat untdelemnul şi i 
l-a dat căpitanului. 

Corabia călătorea toată ziua. Pe la miezul "nopții, 
Sfântul Nicolae i s-a arătat căpitanului şi i-a zis: 

— Untdelemnul pe care ţi l-a dat baba aceea, când 
se va lumina de ziuă să-l aruncaţi în mare. Nu-l duceți la 
Mira, căci diavolul vrea cu ajutorul lui să ardă biserica 


A, 


mea. Când îl veţi arunca în larg, veți vedea geva 

înfricoşător şi ciudat. Dar nu vă fie frică, căci eu vă voi 
ocroti şi nu veți păți nimic rău. 

Dimineaţa, căpitanul, după ce le-a povestit 
marinarilor şi pelerinilor acea vedenie, a luat untde- 
lemnul şi l-a aruncat în mare. Îndată din mare au ieşit 
flăcări mari şi un fum foarte urât, ca de pucioasă. Marea 
s-a desfăcut în două şi corabia era în primejdie de a se 
scufunda. Cu toții s-au pierdut cu firea. Înspăimântați, au 
căzut la pământ plângând şi țipând: 

— Sfinte Nicolae, ocroteşte-ne! Ajută-ne, căci ne 
înecăm! 

Şi, într-adevăr, peste puţin timp, furtuna s-a oprit. 
Echipajul şi călătorii L-au slăvit pe Dumnezeu. Bucuroşi 
pentru izbăvirea lor, dar şi cutremurați de experiența prin 
care au trecut, şi-au continuat fără alte probleme călătoria 
spre Mira. 

[29] 


Fulgerul Sfântului Vavila 


Împăratul Siriei, Seleuk I Nikator (305-281 î.H.), a 
zidit într-o regiune a Antiohiei, Dafni, faimosul templu al 
lui Apolo. După câteva secole, în anul 351 d.H., Galos, 
fratele împăratului Iulian apostatul (361-363), a construit 
în aceeaşi regiune o mare biserică creştină, în care a aşezat 
moaştele Sfântului mucenic Vavila, episcopul Antiohiei 
(+ 251). 

În anul 362 Iulian, care în zadar se străduia să refacă 
vechea religie națională, a mers la templul lui Apolo din 
Dafni şi a cerut un oracol. Însă demonul templului a 
răspuns că nu-i poate da oracolul, fiindcă era împiedicat 
de prezenţa sfintelor moaşte! 

— Morţii mă împiedică să vorbesc, i-a spus apos- 
tatului. De aceea, distruge chivotul cu sfinte moaşte, 
scoate oasele afară şi du-i pe morți în alt loc. 

Astfel, Iulian a poruncit să strămute în altă parte 
moaştele Sfântului Vavila. 

„Mucenicul a fost îndepărtat” spune cutremurător 
Sfântul loan Gură de Aur, „însă demonul nici în felul 
acesta n-a căpătat linişte; căci îndată a aflat că poți 
strămuta moaştele unui mucenic, dar nu poți scăpa din 
mâinile lui. Într-adevăr, în ceasul în care chivotul era 
mutat în cetate, un fulger a căzut în capul de lemn al 
statuii (lui Apolo) şi le-a ars pe toate!” 

După arderea templului, sfintele moaşte au fost 
strămutate iarăşi în locul de la început. Cât despre îm- 
părat, n-a îndrăznit nici acoperişul templului să-l 
rezidească. A înțeles că lovitura a fost trimisă de 
Dumnezeu şi i-a fost teamă ca nu cumva să cadă fulgerul 
şi asupra sa. Au rămas, aşadar, doar zidurile templului în 
picioare, pentru a le aduce aminte oamenilor de biruința 
fericitului mucenic Vavila asupra puterilor întunericului. 

[39] 


Potcoava de aramă 


În vremea lui Ilarion cel Mare (t 371), un tânăr 
desfrânat, negustor din Maiuma, Palestina, s-a îndrăgostit 
de o fecioară afierosită lui Dumnezeu. Şi, de vreme ce nu 
putea s-o încânte prin linguşiri şi daruri, s-a dus în 
regiunea Memfida din Egiptul de Jos, unde erau atunci 
mulți vrăjitori, a rămas acolo un an de zile şi a învăţat 
meşteşugul vrăjitoriei. Apoi a venit iarăşi în Palestina, 
luând cu el diferite obiecte vrăjitoreşti. Printre ele erau şi 

potcoave de aramă, care aveau gravate pe ele diferite 
chipuri şi invocări demonice. 

S-a dus, aşadar, într-o noapte, pe ascuns, la casa 
fetei, a săpat la pragul uşii de la ieşire şi a îngropat acolo o 
potcoavă. 

Îndată sărmana fată, prin înrâurirea unui duh rău, a 
fost stăpânită de un dor cumplit şi neînfrânat pentru 
tânăr. Striga neîncetat numele lui, scrâşnind din dinți, 
rotindu-şi ochii, zgâriindu-se pe obraji, aruncând cu furie 
acoperământul de pe cap. 

Rudele sale şi-au dat seama că tânărul i-a făcut vrăji, 
dar, oricât au căutat, n-au putut să le găsească. Au luat-o 
aşadar pe fată şi au dus-o la cuviosul Ilarion. 

— Te rog, sfinte al lui Dumnezeu, miluieşte acest 
suflet sărman, i-au zis, povestindu-i întâmplarea. 

Între timp, demonul care intrase în fată, văzându-l 
pe cuvios, s-a înfricoşat şi a strigat: 

— Eu am stat la Memfida şi îi ispiteam pe oameni 
doar cu năluciri şi visuri. Nu ştiu cum m-au adus aici, ca 
să-mi facă rău. Ah, ce-o să pățesc! Acum îmi vei porunci 
să ies, robule al lui Dumnezeu. Dar nu pot, căci m-au 
legat cu o potcoavă îngropată sub prag. Numai tânărul 
care m-a pus acolo mă poate dezlega. 

Fericitul Ilarion a zâmbit şi i-a spus ironic: 

— Cu adevărat, cât de mare şi de puternic eşti! 
Te-au legat de o potcoavă şi nu poți scăpa. Dar de ce n-ai 
intrat în cel care te-a legat, ci ai vrut să nimiceşti o fecioară 
cuvioasă şi cinstită? 

Demonul, chiar dacă e totdeauna mincinos, acum, 
silit de puterea dumnezeiască, a mărturisit adevărul: 

— N-am de ce să intru în acela, fiindcă îl are în el pe 
demonul desfrânării, care e mai rău decât mine. 

Atunci cuviosul şi-a pus mâinile pe capul fetei şi s-a 
rugat. Demonul a ieşit îndată din ea şi a fugit departe, 
urlând de durere, de parcă l-ar fi biciuit cineva. 

Fata, după ce a fost izbăvită de tirania celui viclean, 
s-a liniştit. 

— De aici încolo, a povăţuit-o cuviosul, să fii mai 
atentă şi să te păzeşti de orice păcat. Căci demonul, dacă 
tu nu i-ai fi dat pricină, n-ar fi putut intra în tine. 

După aceea s-a întors către cei care se aflau acolo şi 
a adăugat: 

— Să ştiţi că, dacă noi, prin păcatele noastre, nu 
i-am da drepturi diavolului, acela n-ar avea nicio putere 
să ne ispitească, doar dacă i-o va îngădui Domnul, spre 
încercarea şi învățătura noastră de minte, cum s-a întâm- 
plat cu lov. 

[34] 


Lepădarea de Hristos 


Pe vremea Sfântului Vasile cel Mare (t 379), în 
Cezareea, trăia cuviosul domnitor Proterie. Acesta avea o 
singură fiică, în vârstă de cincisprezece ani, foarte fru- 
moasă, de care un slujitor de-al lui s-a îndrăgostit foarte 
tare. Tânărul, neavând altă cale pentru a o fermeca, a 
alergat la un vrăjitor idolatru. 

— Fă-o pe fata domnitorului să mă iubească, i-a 
spus, şi voi deveni robul tău. Îți voi da tot ce-mi ceri. 

— Nu cer multe, a răspuns vrăjitorul. Lepădarea ta 
scrisă de Hristos îmi e îndeajuns, pentru a-ți împlini 
dorinţa. 

— Își spun şi îţi scriu că mă lepăd de Hristos, numai 
s-o câştig pe fată!... 

— Bine. Îţi voi da o scrisoare. În toiul nopții vei 
merge la un mormânt idolatru, vei înălța scrisoarea în aer 
şi-i vei chema pe demoni. Aceia vor veni, te vor înşfăca şi 
te vor duce prin văzduh la căpetenia lor, care va face 
orice-i vei cere. 

Într-adevăr, i-a dat o scrisoare cu următorul con- 
ținut: „Deoarece, recunoscându-te ca domn şi stăpân al 
meu, împlinesc mereu voia ta, adică îi întorc pe creştini de 
la credinţa în Hristos şi-i conduc la credința în tine, ţi-l 
trimit acum şi pe acest tânăr lovit de patima îndrăgostirii. 
Te rog să-i împlineşti cererea, pentru ca oamenii să vadă 
puterea ta şi să alerge la tine”. 

Tânărul a făcut tot ce i-a spus vrăjitorul. S-a dus la 
mormântul unui idolatru, a înălțat scrisoarea în aer şi i-a 
chemat pe demoni. Aceia au apărut îndată în faţa lui şi 
i-au zis: 

— Dacă vrei ca dorința să ți se împlinească, 
urmează-ne! 

L-au condus, cu închipuirea, desigur, la căpetenia 
lor, diavolul, care stătea pe un tron măreț. Tânărul slujitor 
i-a dat scrisoarea vrăjitorului. După ce a citit-o, acela l-a 
întrebat: 

— Crezi în mine? 

— Da, cred, i-a răspuns tânărul. 

— Te lepezi de Hristos? 

— Da, mă lepăd. 

— Ah, voi creştinii, cât de nerecunoscători sunteți, 
s-a văitat diavolul. Când aveţi vreo nevoie, veniți la mine. 
Şi după ce dorința vă este împlinită, mă lăsați şi vă 
întoarceți la Hristos, care este iubitor de oameni şi vă 
primeşte iarăşi. De aceea voi face tot ce vrei, doar dacă te 
vei lepăda în scris de credinţa şi de Botezul tău, spunând 
că vrei să fii chinuit veşnic în iad împreună cu mine. 

Sărmanul tânăr, orbit de dragoste, a scris imediat 
fără şovăire că se leapădă de credința şi de Botezul lui. 
Când i-a dat hârtia diavolului, închipuirea satanică s-a 
destrămat şi acela s-a aflat din nou la mormântul idolatru. 
Fără a mai zăbovi, s-a întors în casa stăpânului său. 

Îndată satana le-a poruncit supuşilor săi, demonii: 

— Duceţi-vă s-o ispitiți pe fată cu dorinţa tânărului. 

Şi iată! După două zile, fata a început deodată să 
tipe ca ieșită din minţi şi să-l ceară pe slujitor de bărbat. 

— Ori mă veți lăsa să mă mărit cu el, îi spunea lui 
Proterie şi soției sale, ori mă voi omori! 

Şi nu s-a oprit doar la ameninţări. De câteva ori, în 
nebunia ei, a încercat să-şi ia zilele. 

Văzând acestea, părinţii săi s-au hotărât, după ce 
le-a cerut şi sfatul prietenilor lor, să facă nunta. 

Astfel, cu conlucrarea demonilor, voia tânărului s-a 
împlinit. Însă de atunci, el nici la biserică nu mai mergea, 
nici nu se împărtăşea, nici semnul crucii nu-şi făcea. 
Femeia lui, care se liniştise, a observat aceste lucruri, dar 
n-a vorbit. Le-au observat însă şi nişte vecini creştini, care 
într-o zi i-au spus limpede: 

— Bărbatul tău nu este creştin! 

Atunci ea n-a mai rezistat şi l-a întrebat: 

— Nu cumva nu eşti creştin? Au trecut atâtea dumi- 
nici şi niciodată nu te-ai dus la biserică să te împărtăşeşti, 
sau măcar să asculți slujba. Nici cruce nu-ți faci vreodată. 
Însă eu m-am măritat cu tine crezând că eşti creştin. 
Aşadar hai să mergem împreună la biserică, altfel ne vom 
despărți. 

Tânărul nu mai ştia ce să zică. Şi-a dat seama, 
sărmanul, că nu mai putea păstra înfricoşătoarea lui taină. 
Astfel, a fost nevoit să-i mărturisească soției sale. 

— Eu, i-a zis cu zdrobire de inimă, pentru iubirea ta 
am ajuns până la lepădarea scrisă de Hristos. De aceea nu 
pot nici să intru în biserică, nici să mă împărtăşesc... 

— Ce nenorocire m-a aflat! a început să strige 
femeia. Ce voi face acum?... | 

Şi, plângând nemângâiată, a plecat de acasă. Cui 
altcineva să-i spună durerea ei, dacă nu bunului păstor al 
Cezareii şi blândul mângâ:ietor al tuturor celor necăjiţi, 
Sfântul Vasile? 

Cu grijă părintească şi compătimire adâncă, ierarhul 
a ascultat drama celor doi tineri. 

— Spune-i bărbatului tău să mă viziteze negreşit, i-a 
zis femeii. Cu ajutorul lui Dumnezeu, îl vom scăpa din 
mâinile diavolului. 

Chiar în ziua aceea, tânărul s-a dus la Sfânt cu 
lacrimi în ochi şi i-a mărturisit tot adevărul. 

— Vrei să te pocăieşti? l-a întrebat Vasile cel Mare. 

— Vreau, cinstite ierarh, dar nu pot, pentru că m-am 
lepădat în scris de credinţa mea. 

— Nu-ţi face probleme pentru lepădarea ta scrisă; 
căci pocăința chiar şi pe aceasta o poate zădărnici. E 
de-ajuns să faci ceea ce-ţi spun. 

— Sufletul meu ţi-l încredinţez ție, părinte. Voi face 
tot ce mă sfătuieşti. 

Atunci Sfântul l-a închis într-o chilie şi i-a spus: 

— Stai aici. Roagă-te şi posteşte trei zile. După 
aceea, voi veni să te văd. 

Sfântul Vasile s-a retras şi el în alt loc, postind şi 
rugându-se la Dumnezeu pentru izbăvirea tânărului. 

În cea de-a treia zi, s-a dus şi l-a întrebat: 

— Ce mai faci, fiule? 

— Nu pot, părinte, să rabd strigătele şi loviturile 
demonilor! Ţin în mână mărturisirea mea scrisă şi îmi 

spun: „Orice ai face, este în zadar, fiindcă avem în mâini 
scrisoarea ta”. 

— Nu-ţi fie teamă, fiule, l-a liniştit Sfântul. Crede 
doar, şi te vei izbăvi. 

Apoi, după ce i-a dat pâine şi apă, l-a lăsat şi a 
plecat. 

Peste câteva zile l-a vizitat din nou. 

— Ce faci? l-a întrebat. 

— Mai bine, cu rugăciunile tale. Acum nu-i mai văd 
pe demoni. Le aud doar de departe strigătele şi ame- 
nințările. 

— Slavă lui Dumnezeu! a zis Sfântul. Mai fă puţină 
răbdare. 

Înainte de a pleca, i-a lăsat iarăşi pâine şi apă. 

Când s-au împlinit patruzeci de zile de când tânărul 
a fost zăvorât, Sfântul l-a vizitat pentru ultima dată. 

— Acum cum eşti? l-a întrebat. 

— Cu rugăciunile tale, părinte, foarte bine. Nici 
chipurile demonilor nu le mai văd, nici strigătele lor nu le 
mai aud. Şi noaptea am avut şi o vedenie, cum te-ai luptat 
pentru mine cu diavolul şi l-ai biruit. 

Îndată ierarhul a înștiințat printr-un trimis clerul şi 
mulțimea să se adune în biserică. Când s-au adunat, a 
urcat la amvon şi le-a spus: 

— Fiii mei dragi, să-l mulțumim cu toții Domnului, 
pentru că oaia rătăcită a fost găsită. Trebuie, însă, să ne 
ostenim şi noi puţin, pentru iubirea lui Hristos. Să 
priveghem, aşadar, în noaptea aceasta şi să-L rugăm pe 
Mântuitorul nostru să miluiască făptura Sa. 

Şi, într-adevăr, au făcut priveghere cu psalmodie. 
Noaptea întreagă s-au rugat cu lacrimi fierbinți. lar 
dimineaţa, Sfântul Vasile a intrat să liturghisească. Atunci 
demonii au venit să-l ia pe tânăr. Acela s-a înfricoşat şi a 
alergat la Sfânt. 

— Miluieşte-mă, robul lui Dumnezeu, miluieşte-mă, 
căci demonii vor să mă ia! a strigat tremurând, 
prinzându-se de veşmintele Sfântului. 

Ierarhul s-a întors către demoni şi le-a spus aspru: 

— Neruşinaţilor şi scârboşilor, nu vă ajunge pieirea 
voastră, ci ați venit să-l luaţi şi pe acest tânăr de aici, din 
biserica lui Dumnezeu? 

— Ne nedreptăţeşti, Vasile! a răspuns un demon, a 
cărui voce a fost auzită limpede de toți creştinii. 

— Domnul şi Dumnezeul nostru să te pedepsească, 
demone! i-a zis Sfântul. 

— Ne nedreptățeşti, Vasile! a strigat iar acela. Nu 
ne-am dus noi la el. Chiar el a venit la noi şi s-a lepădat de 
credința sa. lată şi mărturia lui scrisă! 

— Binecuvântat este Dumnezeu! a strigat Sfântul. 
Poporul acesta credincios nu-şi va coborî mâinile dacă nu 
dai scrisoarea înapoi. Fraţilor! Ridicaţi-vă mâinile la cer şi 
strigați „Doamne, miluieşte!” 

Creştinii au ridicat mâinile şi au repetat vreme 
îndelungată: 

— „Doamne, miluieşte! Doamne, miluieşte!”... 

La un moment dat au văzut hârtia venind în aer şi 
căzând uşor în mâinile Sfântului. 

lerarhul, după ce I-a mulțumit lui Dumnezeu, l-a 
întrebat pe tânăr: 

— Recunoşti scrisoarea ta? 

— Da, Sfinte al lui Dumnezeu, aceasta este, a 
răspuns el. 

Atunci Vasile cel Mare a rupt-o în mici bucăți. Şi 
după ce a terminat Liturghia, l-a miruit pe tânăr, l-a 
povăţuit şi l-a încredinţat femeii sale. 

Au plecat amândoi bucuroşi acasă, slăvindu-L pe 
Dumnezeu. 

[29] 

Iapa 


Episcopul Elenopolului, Paladie (364-431), scrie în 
Lavsaicon despre un egiptean contemporan cu el, care s-a 
îndrăgostit de o femeie măritată. Aşadar, acesta făcea tot 
ce-i stătea în putere pentru a o ademeni pe acea femeie. Şi, 
întrucât n-a reuşit, a alergat la un vrăjitor, l-a plătit şi i-a 
spus: 

— Fă-o să mă iubească sau, cel puţin, fă ceva s-o 
izgonească bărbatul ei. 

Vrăjitorul n-a izbutit să-i sucească mințile femeii. A 
făcut-o aşadar, prin vrăjitoriile lui, să se preschimbe într-o 
iapă. 

Bărbatul său a început să plângă şi să jelească. Îi 
vorbea, dar nu primea răspuns. Îi dădea să mănânce, însă 
nu voia. I-a chemat pe preoții din sat, dar nu puteau face 
nimic. Peste trei zile, după ce s-a străduit în tot felul, i-a 
pus căpăstru şi a dus-o la Schit, la cuviosul Macarie cel 
Mare. 

— De ce-ai venit aici cu iapa asta? l-au întrebat 
monahii deranjați. 

— Pentru a se izbăvi prin rugăciunea lui avva 
Macarie. 

— Dar ce are? 

— Aceasta pe care-o vedeți este soția mea. Dar nu 
ştiu cum, s-a prefăcut în iapă. Şi are trei zile de când n-a 
mâncat nimic. 

Fraţii au intrat în chilia cuviosului, care se ruga, şi 
i-au spus: 

— Un om a adus aici un cal. 

— Cai sunteți voi, a răspuns acela, care aveţi ochi de 
cal. Aceea este femeie, după cum a fost zidită. Nu s-a 
preschimbat decât în ochii celor amăgiţi. 

După aceea a binecuvântat apa dintr-un vas, a 
aruncat-o peste capul ei şi s-a rugat. Asta a fost! Îndată 
iapa s-a arătat iarăşi în ochii tuturor femeie. Şi, după ce 
cuviosul i-a dat ceva să mănânce, a lăsat-o să plece 
împreună cu soțul ei. 

Înainte de a pleca, a povăţuit-o să nu lipsească 
niciodată de la biserică şi să se împărtăşească regulat. 

— Asta ți s-a întâmplat, i-a spus, pentru că de cinci 
săptămâni nu te-ai mai împărtăşit cu Preacuratele Taine. 


[7] 


Boala lui Roman 


La jumătatea secolului al VI-lea, la mănăstirea 
Sfântului Eftimie cel Mare (t 473) continuau să trăiască 
părinți virtuoşi. Unul dintre ei era şi cuviosul protoiereu 
Ahthabie, din satul Bitakabeon, aflat la douăsprezece mile 
de Gaza. 

Ahthabie avea un frate, Roman, care locuia în 
ținutul său de obârşie. Averea lui Roman voia să o ia un 
consătean de-al lui invidios şi fără frică de Dumnezeu. 
Însă, fiindcă n-a izbutit, s-a dus plin de mânie şi ură la 
Elefteropol, unde a găsit un vrăjitor, pe care l-a plătit să-l 
omoare pe Roman. Vrăjitorul, după ce a luat banii, a pus 
în practică meşteşugurile sale diavoleşti. 

Într-o zi, Roman lucra pe ogorul său, împreună cu 
câțiva muncitori. Deodată a pălit şi a leşinat. Muncitorii 
l-au dus acasă, însă starea lui se înrăutățea treptat. În cele 
din urmă burta i s-a umflat şi a paralizat. Doctorii au spus 
că nu mai are mult de trăit şi rudele sale, şezând lângă el, 
plângeau aşteptându-i sfârşitul. 

La un moment dat, bolnavul şi-a deschis ochii, le-a 
spus tuturor să iasă afară şi a început să se roage: 

— Dumnezeul puterilor, Tu, care prin gura proo- 
tocului Ilie ai spus: „Când omul se întoarce cu pocăință, 
He izbăveşte”, vezi-mă pe mine, nevrednicul, şi scapă-mă 
de nenorocirea care m-a aflat. 

După aceea l-a rugat pe Sfântul Eftimie: 

— Cuvioase Eftimie, miluieşte-l pe robul tău şi 
imploră-L pe Dumnezeu să mă izbăvească de necazul 
Acesta. 

A spus şi multe altele în rugăciunea lui. Şi când a 
terminat, a căzut în extaz. Văzu atunci un monah alb, care 
i-a zis: 

— Ce vrei să-ți fac? 

— Cine eşti, domnule? l-a întrebat atunci Roman cu 
teamă şi bucurie. 

— Eu sunt Eftimie, pe care l-ai chemat adineauri cu 
credință. Nu-ţi fie frică, arată-mi numai de ce boală suferi. 

Roman i-a arătat îndată burta umflată. Iar cuviosul, 
după ce şi-a ridicat mâna cu degetele unite şi drepte ca 
sabia, a tăiat locul acela al burții şi a scos din el o potcoavă 
de aramă, gravată cu câteva semne. Apoi a închis 
deschizătura şi i-a zis: 

— Aceasta ai păţit-o pentru că de multă vreme nici 
la biserică nu te duci, nici cu Preacuratele Taine nu te 
împărtăşeşti. Astfel, ai fost stăpânit de satana. Cineva s-a 
dus la Elefteropol şi i-a asmuţit pe demoni împotriva ta. 
Şi aceştia, pentru că ţi-ai nesocotit mântuirea, te-au aflat 
slăbit duhovniceşte şi au putut să te stăpânească. Acum 
Dumnezeu te-a miluit. De-aici înainte să nu mai neso- 
coteşti mântuirea ta. Să te rogi şi să te nevoieşti. 

Acestea le-a spus Sfântul, şi s-a făcut nevăzut. 
Îndată Roman s-a ridicat sănătos şi a alergat la mănăstire. 
Acolo, după ce s-a închinat la mormântul cuviosului 
făcător de minuni, i-a povestit fratelui său, Ahthabie, şi 

tuturor monahilor lucrarea minunată şi binefăcătoare a 
Sfântului Eftimie cel Mare. 
[45] 


Monahia de la Hrisovalant 


Cu puţin după jumătatea secolului al IX-lea, la 
mănăstirea Hrisovalant din Constantinopol, a venit să se 
închinovieze o fată dintr-o familie de vază din Capadocia. 
După ucenicia cuvenită pe care a făcut-o cu egumena 
Irina (t secolul IX), a fost tunsă în monahism. 

Diavolul cel urâtor al binelui se înăbugşea în răutatea 
lui, din pricina mântuirii acestui suflet. Şi ce-a făcut? A 
aprins o dragoste puternică în inima fostului ei logodnic, 
care, cuprins de un dor neistovit, a început s-o caute 
pretutindeni. Şi, orbit de patima lui arzătoare, n-a şovăit 
să alerge la un vestit vrăjitor al Capadociei şi să-i dea bani 
mulți, pentru a i-o da iarăşi în mâinile sale pe tânăra 
femeie. Şi acel slujitor al satanei s-a folosit de toate 
meşteşugurile lui. 

Atunci, tânăra monahie, cu totul pe neaşteptate, a 
fost cuprinsă şi ea de o iubire fără seamă pentru vechiul ei 
logodnic. Aproape ieşită din minţi, a început să se 
lovească, să strige, să plângă şi să-i rostească numele. 

— Jur, ameninţa ea, că, dacă nu-l voi vedea, mă voi 
spânzura! 

Din când în când alerga la poarta mănăstirii. Şi, cu 
țipete şi înjurături îngrozitoare, o silea pe portăriță s-o 
lase să iasă afară. 

Tristeţea cuvioasei Irina era de nedescris. A înțeles 
degrabă că avea de-a face cu uneltiri demonice. Le-a 
chemat îndată pe toate măicuţele şi, după ce le-a povăţuit 
să se păzească de uneltirile diavolului, le-a poruncit să 

postească aspru şi să se roage cu multă ardoare vreme de 
o săptămână, făcând mii de metanii în fiecare zi de dragul 
sărmanei lor surori. 

Într-adevăr, toată obştea, cu durere adâncă şi 
lacrimi fierbinţi, a început să-L. implore pe Dumnezeu. 
Cuvioasa cerea îndeosebi mijlocirile compatriotului ei, 
Sfântul Vasile cel Mare, la care avea deosebită evlavie. I se 
jelea acum, pentru faptul că lasă să se întâmple în ținutul 
lor, Capadocia, asemenea fărădelegi. 

Trecuseră primele trei zile de post şi rugăciune. În 
zorile celei de-a patra zile, Sfântul Vasile i s-a arătat 
cuvioasei în trup. 

— De ce te tânguieşti, Irina, că las să se întâmple 
lucruri murdare în ținutul nostru drag?... lată, astăzi, 
Maica Domnului se va afla la Vlaherne. Mergi acolo cu 
ucenica ta bolnavă, şi ea se va îngriji de tămăduirea sa. 

Îndată ce s-au ivit zorile, cuvioasa a luat-o pe 
bolnavă şi pe alte două maici şi a plecat spre biserica din 
Vlaherne. Acolo, stând îngenuncheată toată ziua în fața 
icoanei făcătoare de minuni a Maicii Domnului, i se ruga 
fierbinte, udând podeaua cu lacrimi amare. 

Când, pe la miezul nopții, somnul i-a închis uşor 
ochii obosiţi, a văzut-o în vis pe Împărăteasa Cerurilor. 
Faţa ei strălucea de lumină dumnezeiască. Înaintea şi 
înapoia sa mergeau nenumărați îngeri şi Sfinţi, care 
păşeau cu evlavie şi reținere. Ocrotitoarea tuturor s-a 
oprit în fața ucenicei cuvioasei Irina. Apoi l-a chemat pe 
Sfântul Vasile cel Mare şi l-a întrebat: 

— De ce Irina şi-a lăsat mănăstirea şi se află în 
ceasul acesta aici? 

— Irina, Stăpână, a alergat la grabnica ta ocrotire. 
Cineva i-a făcut farmece ucenicei ei şi te roagă s-o 
tămăduieşti. 


319 


—  Chemaţi-o pe Anastasia, a poruncit Maica 
Domnului. 

Îndată în fața sa a apărut Sfânta Mare Mucenică 
Anastasia. 

— Tu, i-a spus Maica Domnului, ai o harismă 
deosebită dată de Fiul meu, de a vindeca acest fel de boli. 
Cerceteaz-o, deci, împreună cu Vasile, pe fata aceasta şi 
tămăduieşte-o. 

În clipa aceea, Sfinții Vasile şi Anastasia, după ce 
s-au rugat, au plecat la Capadocia. Totodată, s-a auzit o 
voce spunându-i cuvioasei Irina: 

— Întoarce-te la mănăstirea ta, şi acolo vei vedea 
vindecarea ucenicei tale. 

La auzul acelei voci, cuvioasa s-a trezit. Gândindu- 
se la vedenia cerească pe care o avusese, s-a minunat... 


Era vineri, pe la ora prânzului, şi toată obştea din 
Hrisovalant se afla în biserică, atunci când cuvioasa Irina 
s-a întors la mănăstire împreună cu cele trei surori. La 
sfârşitul slujbei, le-a povestit maicilor, care o aşteptau cu 
nelinişte, vedenia ei. În continuare, le-a poruncit să-şi 
înalțe mâinile la cer şi să strige într-un glas „Doamne, 
miluieşte”. 

Atunci rugăciunile tuturor s-au unit într-o 
implorare puternică, care bătea cu tărie şi stăruință la uşa 
milei dumnezeieşti. Podeaua bisericii s-a udat de lacrimile 
de durere ale maicilor. 

Deodată, pline de teamă, i-au văzut arătându-se în 
înălțime pe Sfânta Anastasia şi pe Vasile cel Mare. 
Totodată s-a auzit un glas, care-i spunea cuvioasei Irina: 

— Întinde-ţi mâinile, ia ceea ce-ţi dau şi încetează să 
te mai tânguieşti. 

Cuvioasa şi-a întins braţele şi a prins pachetul acela 
ciudat care a căzut de sus. 

Toate surorile au alergat îndată, au aprins lumânäri 
şi au început să deschidă pachetul, care cântărea cam trei 
kilograme. Când l-au deschis, au văzut cu cutremurare că 
acesta conținea doi idoli de plumb — care semănau cu 
maica bolnavă şi cu fostul ei logodnic — îmbrățişați şi 
legați cu peri şi ațe. Pe ei erau scrise nişte invocări 
demonice, precum şi numele vrăjitorului. 

Noaptea întreagă surorile au rămas în biserică, 
slăvindu-L pe Domnul şi pe Maica Sa. 

Dimineaţa, cuvioasa Irina le-a trimis pe cele două 
monahii care-o însoţiseră la Vlaherne, şi pe bolnavă, la 
biserica Sfintei Anastasia, dându-le lumânări, tămâie, 
untdelemn, prescură şi obiectele diavoleşti din pachet. 

— Cu untdelemnul să aprindeţi candelele de la 
mormântul Sfintei, le-a spus. Lumânările şi prescura să le 
dați preotului, pentru a le folosi la Sfânta Liturghie. 

Aşa au făcut. După Liturghie, i-au povestit totul 
preotului, şi acela a luat lucrurile şi le-a dus la mormântul 
Sfintei. Acolo s-a rugat şi a uns-o pe bolnavă cu 
untdelemn din candelă. Apoi a intrat în biserică, a luat 
cărbunii aprinşi şi a început să ardă lucrurile vrăjitoreşti. 
Cu cât acestea, încet-încet, ardeau, cu atât sora posedată 
de demoni se izbăvea de înrâurirea celui viclean, se 
elibera de legăturile sale nevăzute, îşi reintra în minți şi Îi 
mulțumea Atotputernicului. 

Când toate deveniseră cenuşă, din cărbunii aprinşi 
au început să iasă asemenea țipete, de parcă în clipa aceea 
cineva înjunghia o turmă de porci. Toţi cei de față s-au 
înfricoşat şi au fugit din biserică, mărturisind totodată 
nebiruita putere a Marii Mucenice Anastasia. 

Cele două maici s-au întors la mănăstire împreună 
cu sora vindecată şi le-au povestit celorlalte minunile pe 
care le-au văzut. Atunci cu toate, într-un glas, L-au slăvit 

şi I-au mulțumit lui Dumnezeu pentru tămăduirea surorii 


lor. 
[89] 


Vrăjitorul Virginie 


În anii lui Leon Înțeleptul (886-912), cineva din 
Constantinopol, nesocotind sfințenia Tainei căsătoriei, a 
început să trăiască în destrăbălare şi desfrânare. Soţia lui, 
femeie cu frică de Dumnezeu, se topea de tristeţe. 
Străduindu-se însă să-l readucă pe calea bună pe bărbatul 
ei, a ajuns la vrăjitorul Virginie. 

Când l-a vizitat, în jurul lui erau mulți oameni. 
Fiecare primea răspuns la problema pe care o avea şi 
pleca. Când i-a venit rândul, s-a aşezat şi a început să-şi 
destăinuiască durerea: 

— Bărbatul meu s-a dedat păcatului. Umblă prin 
toate locurile de preacurvie şi cheltuieşte averea noastră 
cu actrițe şi desfrânate. Am venit la tine, pentru că am 
aflat că i-ai izbăvit pe mulți. Ajută-mă, dacă poți, şi eu te 
voi răsplăti cât mai bine cu putință. 

— Nu te nelinişti deloc, i-a răspuns acela. Eu îl voi 
face să nu se mai uite la altă femeie. Pot să-l dau chiar şi 
morții. Pot să-l încredinţez şi unui duh rău. Alege, ce vrei 
să fac din toate astea? 

— Nu vreau nimic, doar să se întoarcă lângă mine 
ca un soț bun şi credincios. 

— De asta să fii sigură! Mergi acum acasă şi 
pregăteşte-mi o candelă, apă, untdelemn, făclie, un brâu şi 
foc. Miercuri te voi vizita. 

Vrăjitorul, înştiințat de diavol, care cunoaşte trecu- 
tul, i-a arătat, înainte de a pleca, păcatele pe care le făcuse 
în tinerețea ei, şi astfel a încredințat-o de puterea lui. 

Femeia a plecat înfricoşată, dar şi cu nădejdea că va 
recâştiga iubirea soțului său. 

Miercuri Virginie a venit acasă la ea. A cerut 
untdelemnul şi apa. Le-a pus în candelă. A luat făclia, a 
aprins candela şi a pus-o în fața icoanelor. Pe toate le-a 
făcut cu o evlavie fățarnică. La urmă a luat brâul, a şoptit 
ceva, a făcut patru noduri şi i l-a dat femeii să-l îmbrace. 

— Dă-mi acum, îi spuse, o monedă de aur, ca s-o 
împart la săraci pentru mântuirea sufletului tău. 

Femeia i-a dat-o cu bunăvoință şi i-a făgăduit să-i 
dea şi alți bani, dacă o va ajuta în problema ei. 

Într-adevăr, bărbatul ei de atunci a încetat legăturile 
nelegiuite. O iubea doar pe soția lui şi se îngrijea de 
nevoile casei. 

Însă n-a trecut multă vreme şi femeia a început să 
fie atacată de demoni. Duhul rău îşi cerea răsplata, de 
vreme ce ea l-a căutat prima. Îi apărea în somn uneori ca 
un arap bătrân, care-o chema la desfrânare, alteori ca un 
câine negru şi neruşinat, care-o săruta pe gură. 

Neliniştită, se întreba de ce i se întâmplă acestea. 
Cum de avea vise atât de urâte şi scârboase? Cum de 
diavolul avea atâta îndrăzneală față de ea? 

Cu timpul, situaţia s-a înrăutățit. Nefericita, s-a 
izbăvit de o nenorocire şi a căzut în alta. Visa că se umple 
de dorințe neruşinate şi că mânca broaşte, şerpi şi alte 
reptile scârboase. Nu dormea niciodată liniştită. Nu se 
trezea niciodată fără tulburare, frică şi scârbă. 

Atunci a început să se gândească şi la Dumnezeu. A 
început să se roage fierbinte şi să postească. Şi Domnul cel 
iubitor de oameni n-a nesocotit-o. 

În tulburarea ei, şi-a adus aminte de virtuosul său 
vecin, Epifanie. Epifanie era ucenicul cuviosului Andrei 
cel nebun pentru Hristos, care în anii aceia i se făcea 
plăcut lui Dumnezeu prin nevoințele sale negrăite. 

Aşadar, sărmana femeie l-a vizitat pe Epifanie şi i-a 
povestit amănunţit nenorocirea care a cuprins-o. Acela a 
mers la cuviosul Andrei. 

— Explică-mi, părinte, ce a însemnat candela şi 
brâul cu patru noduri? Ce a fost cu apa, untdelemnul şi 
făclia? Şi de ce diavolul a folosit aceste mijloace şi pe 
vrăjitor, pentru a o stăpâni pe femeia asta? 

— De vreme ce mă întrebi, îţi voi explica totul, a 
răspuns cuviosul. Diavolul are obiceiul ca mai întâi să 
alunge harul lui Dumnezeu de la oameni şi după aceea să 
intre în ei neîmpiedicat. Harul dumnezeiesc nu pleacă 
fiindcă îi e frică de diavol, ci pentru că îi e silă şi scârbă de 
duhoarea păcatului. Diavolul nu-l conduce pe om la păcat 
în chip tiranic. Ci îl ispiteşte, îi sădeşte pofte şi cugete rele. 
Dacă omul ascultă de chemarea satanică şi cade în păcat, 
diavolul dobândeşte drepturi asupra lui şi harul 
dumnezeiesc este fugărit. Aşa s-a întâmplat şi cu această 
sărmană femeie. Diavolul a invidiat-o, pentru că era 
evlavioasă şi cuvioasă, şi a vrut s-o înrobească. La început 
a folosit desfrânarea soțului său, pentru a o conduce la 
Virginie. Apoi a reuşit să primească chiar de la ea 
lucrurile necesare pentru vrăjitorie. S-a străduit apoi să 
îndepărteze de la ea harul Sfântului Botez. Astfel, 
vrăjitorul Virginie a folosit candela în loc de colimvitră, 
apa în loc de apa sfințită a Botezului, untdelemnul în loc 
de sfântul mir, făclia şi focul în loc de lumânările care ard 
în ceasul Tainei. Cât despre nodurile brâului, acolo „s-a 
legat” diavolul. Şi i-a poruncit femeii să-l îmbrace pentru 
a-l avea pe diavol înfăşurat încontinuu peste mijlocul ei. 

— Slăvit să fie numele lui Dumnezeu, care ți le-a 
descoperit pe toate, i-a spus Epifanie cuviosului. Însă cum 
a cunoscut vrăjitorul păcatele pe care le făcuse în tinereţe? 

— Nu ştii, a răspuns cuviosul, că demonii îi 
urmăresc pe toți creştinii? De aceea cunosc faptele lor şi le 
descoperă uneltelor lor, vrăjitorii. 

Tânărul evlavios a ascultat cu uimire cuvintele 
cuviosului şi L-a slăvit iarăşi pe Dumnezeu, care le 
descoperă Sfinţilor Săi lucrările diavolului şi eliberează 
făpturile Lui de cursele celui viclean. 

La urmă, cuviosul l-a povăţuit să distrugă lucrurile 
pe care le-a folosit vrăjitorul. Şi, într-adevăr, îndată ce a 
ars brâul cel cu patru noduri şi a spart candela, femeia s-a 
izbăvit de înrâurirea demonică. 


[61] 


Ciomăgeala văduvei 


La jumătatea secolului al XVI-lea, într-un sat din 
Pieria trăia o văduvă pe care o chema Zoia. Avea doi fii, 
Dimitrie şi Arsenie. Cel din urmă s-a îmbolnăvit grav. 
Faţa i s-a umflat şi durerile erau nesuferite. Mama cea 
văduvă, compătimindu-l pe copilul ei, plângea nemân- 
gâiată. 

— Dacă nu mergem pe Olimp, a zis Dimitrie, la 
avva Dionisie, fratele meu nu se va face bine. 

— Duceţi-vă, a spus mama lui cu bunăvoință. 

L-au dus, aşadar, pe tânăr la cuviosul Dionisie 
(t 1541), ctitorul făcător de minuni al mănăstirii Sfânta 
Treime de pe Olimp. Acela l-a primit cu multă dragoste. 
S-a rugat fierbinte şi l-a uns pe frunte cu untdelemn 
sfințit. 

Peste câteva zile Arsenie s-a însănătoşit. Şi a cerut să 
rămână pentru un timp la mănăstire. Văzând acolo trăirea 
îngerească a monahilor, s-a hotărât să primească şi el 
schima monahală. 

Când a aflat mama lui, s-a înăbuşit în jale. Atunci o 
femeie a îndemnat-o să ceară ajutorul unei vrăjitoare. Şi 
aşa a făcut. 

Vrăjitoarea s-a străduit să trimită duhuri rele la 
mănăstire, pentru a-l sili pe Arsenie să plece. 

Însă diavolul nu s-a putut apropia de acel loc. Îl 
împiedica puterea dumnezeiască care sălăşluia în ținutul 
acela sfânt şi în sufletul cuviosului. I s-a arătat, aşadar, 
Zoiei, a luat-o de gât şi i-a strigat: 

— De ce m-ai trimis la ascetul acela? Nu ştii că nu 
mă pot apropia de el? Acum îţi vei lua plata. 

Şi a început s-o bată fără milă. Femeia a prins a 
striga. S-au adunat toți vecinii. 

— Ce se întâmplă? au întrebat-o. 

Când diavolul a lăsat-o învinețită şi bătută, ea a 
mărturisit adevărul. A trimis îndată pe cineva la cuvios, 
cerând iertarea şi rugăciunea lui. 

Fericitul Dionisie a venit acasă la ea. Plin de iubire, a 
iertat-o, s-a rugat fierbinte şi a vindecat-o de rănile făcute 
de demoni. 

Puțin mai târziu, atât ea, cât şi fiul său cel mare, 
Dimitrie, s-au închinoviat în mănăstire. 

[43] 


Cartea de ghicit 


Aproape de Veria trăia, pe vremea cuviosului 
Dionisie de pe Olimp (t 1541), un monah învăţat, care a 
căzut într-o cursă diavolească. 

Odată a găsit o carte de ghicit. Şi, nesocotind 
primejdia duhovnicească, a citit de încercare câteva 
invocări ale diavolului. 

În noaptea aceea a văzut în somn un arap mare la 
trup, care i-a zis: 

— M-ai chemat şi am venit! Vino, deci, şi, dacă vrei 
să te slujesc, închină-mi-te! 

Monahul, deşi cutremurat de frică, nu s-a pierdut cu 
firea. 

— „Domnului Dumnezeului meu mă închin şi doar 
pe Acesta Îl slăvesc”, a răspuns. 

Atunci arapul s-a mâniat şi i-a dat o palmă 
puternică, spunând: 

— Dacă nu vrei să mi te închini, de ce m-ai chemat? 

Monahul s-a trezit cu o durere nesuferită pe față. A 
început să geamă şi să plângă. Câţiva, auzind gemetele 
lui, au venit şi l-au aflat într-o stare rea. Obrajii îi erau 
umflați şi vineți. 

Peste câteva zile starea i s-a înrăutățit. Faţa întreagă 
i s-a umflat şi înnegrit atât de mult, încât ochii i s-au 
închis. 

L-au chemat, deci, pe cuviosul Dionisie, de la mă- 
năstirea de pe Olimp. Acela s-a grăbit să-i vină în ajutor 
celui lovit de diavol. S-a rugat fierbinte. A cântat Paracli- 
sul Maicii Domnului. La urmă l-a uns cu untdelemn 
sfințit. După acestea, monahul s-a însănătoşit complet! 

[43] 


Arderea cărţii vrăjitoreşti 


La începutul secolului al XX-lea, undeva în Halki- 
diki, doi soți au intrat într-o criză profundă. Bărbatul 
începuse să trăiască o viață ciudată, rea, întunecată. Faţa 
lui avea o expresie respingătoare. Pe la biserică nu mai 
trecea. Nici măcar nu mai voia să audă de participarea la 
slujbe şi de Tainele bisericeşti. Sărmana lui soție, care era 

evlavioasă, ce n-a făcut ca să-l aducă iarăşi pe drumul lui 
Dumnezeu! Însă el nu se schimba. În cele din urmă, 
femeia, când a văzut acestea, s-a hotărât să-şi asprească 
atitudinea. 

— Ascultă-mă bine! i-a spus. Viața mea a devenit de 
nesuferit. Dacă de Paştile care vin nu te vei împărtăşi, voi 
fi obligată să mă despart de tine. Este cu neputinţă să mai 
trăim împreună. În familia noastră vreau să împărățească 
Hristos. 

Stăruința, amenințările, dar şi rugăciunile arzătoa- 
rea ale acestei bune creştine n-au rămas fără roade. 
Bărbatul şi-a dat seama că prin comportamentul său riscă 
să-şi distrugă familia, viaţa, viitorul lui şi al copiilor. A 
simţit în el o cutremurare. Şi n-a întârziat să ia marea 
hotărâre: să se apropie de lumină. 

Întunericul care se ascundea în el nu era puțin. 
Ajunsese, sărmanul, să conlucreze cu demonii. Practica 
meşteşugul vrăjitoriei! Acesta era cel care-l ținea departe 
de Biserică. 

A priceput şi el că mai întâi de toate avea nevoie de 
duhovnic. Sfântul Munte era aproape. Acolo, căutând 
persoana potrivită, l-a găsit pe vestitul părinte Sava 
(1821-1908). 

În ce stare a plecat spre chilia duhovnicului şi cum 
s-a întors! Ce reînnoire s-a petrecut în sufletul său! Din 
tulburare, haos şi întuneric, a luat naştere o lume nouă. 
Uşurare şi lacrimi de bucurie îi străluceau pe chip după ce 
a terminat spovedania. Atât de liniştit şi odihnit se simțea! 

Dar mai avea şi altceva.de alungat de la sine. Şi-a 
întins mâna, în care avea o carte. 

— la cartea asta, părinte, care a fost pricina 
nenorocirii mele. 

Era cartea necesară celor care se dedau vrăjitoriei. 

— De ce mi-o dai mie? i-a spus părintele Sava. 
Trebuie băgată pe foc. Ține-o la tine şi undeva mai încolo 
să-i dai foc. 

Şi, într-adevăr, plecând către schitul Sfânta Ana, 
undeva în dreapta cărării a văzut o gaură în stâncă. Peste 
puțin timp, în peştera aceea cartea a devenit cenuşă. 

Şi mai uşurat de-acum, omul nostru şi-a continuat 
drumul. 

Puțin mai încolo s-a întâlnit cu fratele Ilarion, 
ucenicul părintelui Sava. 

— Să-i transmiţi duhovnicului respectul şi marea 
mea recunoştinţă. Şi să-i spui că am ars cartea aceea în 
peştera asta de mai sus. 

Părintele Ilarion mergea fără grijă spre chilia lui. 
Ajungând însă în dreptul peşterii - Dumnezeul meu, ce 
frică groaznică l-a apucat! Bucăți mari de pietre au trecut 
pe lângă el. Vuiau şi se rostogoleau trosnind, îngheţân- 
du-i sângele în vene. 

A sosit înfricoşat la chilie şi i-a povestit părintelui 
său întâmplarea. 

— Lucrare satanică, fiule, a şoptit părintele Sava. 

După ce şi-a revenit din frică, şi-a adus aminte de 
omul pe care l-a întâlnit şi de faptul că i-a spus ceva 
despre arderea unei cărți. I-a povestit părintelui său şi 
acela i-a explicat cine era omul şi despre ce carte era 
vorba. 

Însă nu doar părintele Ilarion a fost cel care a 
încercat războirea cu pietre. Oricine trecea pe acolo avea 
aceeaşi soartă. În cele din urmă, regiunea a devenit de 
netrecut, căci nimeni nu îndrăznea să se mai apropie. 

Părinţii, neliniştiți, au cerut intervenția părintelui 
Sava. Acela a postit, s-a rugat, a făcut agheasmă şi a 
stropit peştera. Doar atunci răul a încetat. Şi i-a povăţuit 

pe părinţi să aşeze acolo icoana Maicii Domnului şi o 
candelă. Astfel, cărarea s-a liniştit. 
[98] 


„Dionisie” 


Spiritismul şi necromanţia le făgăduiesc celor vii 
comunicarea cu morţii. Mulţi oameni, răniți de moartea 
persoanelor dragi, se refugiază în aceste fenomene, cu 
nădejdea că vor „vedea” şi vor „auzi” şi vor afla cum 
petrec aceia. Cad, însă, în felul acesta, în cursă diavo- 
lească, căci în realitate ei nu comunică cu duhurile 
morților, ci cu duhurile rele care iau chipul morților. 

Un preot predicator s-a dus la o adunare spiritistă, 
la Atena, pentru a le dovedi celor care participau la ea că 
nu rudele lor moarte apar acolo, ci duhuri rele. Le-a cerut, 
aşadar, spiritiştilor, să-l cheme pe cunoscutul arhimandrit 
Dionisie Farazulis (1882-1920), om virtuos şi blând, care 
murise de curând. Într-adevăr, peste puțin timp, s-a arătat 
un duh. 

— Frate, i-a zis, sunt Dionisie. 

— Eşti satana, i-a răspuns predicatorul. 

— Dar nu mă cunoşti? M-ai uitat? 

— Eşti satana, nu eşti Dionisie. 

— la adu-ți aminte, noi am trăit împreună, a stăruit 
duhul. 

— Eşti satana, nu eşti Farazulis, a stăruit preotul. 

Atunci duhul s-a mâniat, a izbucnit în țipete sălba- 
tice şi a întors cu susu-n jos tot ce era în sală. Oamenii 
s-au speriat. Când şi-au revenit, preotul le-a spus: 

— Vedeţi că duhul este satanic? Căci cu toții ştim că 
Dionisie Farazulis era om blând şi nu se mânia niciodată. 

[12] 


330 


O convertire grea 


În ultimii ani ai vieţii lui, fericitul părinte Daniil 
Katunakiotul (1846-1929) a izbutit să-l convertească la 
credința creştină pe spiritistul Kostis Marmara. 

Kostis, care se trăgea din Edina, Asia Mică, şi trăia 
la Arnea, în Halkidiki, era o ființă neliniştită. Îi plăcea să 
se ocupe cu multe. Era farmacist, doctor practicant şi 
fotograf. 

Odată a cunoscut nişte spiritişti şi s-a interesat de 
meşteşugul lor. Încet-încet interesul său a crescut. Şi în 
cele din urmă s-a dedicat cu tot sufletul spiritismului, fără 
să bănuiască că în spatele lui se ascundeau demoni răi. 

A pornit de la o simplă curiozitate. Auzise despre 
mesele care, la adunările spiritiste, făceau mişcări 
automate, şi a vrut să cerceteze dacă fenomenul se 
datorează electricității sau intervenției duhurilor. A 
constatat că electricitatea nu putea explica mişcările 
meselor. Aşadar, pricina erau duhurile. Dar ce fel de 
duhuri erau acestea, bune sau rele? Şi-a format ideea că 
erau duhuri bune şi astfel s-a predat fără reținere în 
brațele spiritismului, vreme de treizeci de ani. 

Preocuparea lui a fost încununată de succese. A 
început cu scrierea automată şi a ajuns până la citirea 
gândurilor. Putea să comunice cu duhurile morţilor. 
Îndeosebi îi plăcea să discute cu doctori faimoşi din 
trecut, şi, desigur, cu... Hipocrate, care-i dădea reţete 
medicale şi-i prezicea soarta unor bolnavi. Comunica încă 
şi cu... „Sfinți” şi „îngeri“. Le punea întrebări şi primea 
răspunsuri, descoperiri, mesaje cereşti. 

Primul motiv pentru revenirea din rătăcirea sa i l-a 
dat cărticica părintelui Daniil, „Împotriva spiritismului”. 
Când a citit-o, s-a cutremurat. Scriitorul, folosind 

argumente puternice, prezenta fenomenele spiritiste ca pe 
nişte lucrări diavoleşti. A început îndată să corespondeze 
cu el şi a priceput degrabă că picase în spațiul întunecat al 
duhurilor rele. Cu toate acestea, n-a putut scăpa repede 
de înrâuririle demonice, fiindcă diavolul dobândise pu- 
tere asupra sa. 

În fiecare seară citea o rugăciune de exorcizare a 
Sfântului Vasile cel Mare. Însă imediat ce închidea lumina 
şi se punea în pat să se culce, demonii veneau şi-l băteau. 

Odată a chemat un preot să-i citească Paraclisul şi 
rugăciunea Sfântului Vasile cel Mare. Atunci diavolul s-a 
aruncat asupra preotului şi-l trăgea cu putere de partea 
din spate a rasei. lar altădată, pe când preotul citea 
exorcismele, vicleanul lătra precum câinele! 

În cele din urmă, Kostis a izbutit să scape de 
războirile satanice. Însă vrăjmaşul nu voia să-l lase cu 
totul liniştit. ÎI ispitea pe neobservate. Deseori simţea că în 
cugetul său se afla viu chipul apostolului Pavel. Alteori, 
iarăşi, „vedea” în minte Evanghelia. Şi deseori „auzea” în 
gând anumite fraze, pe care le folosea mai târziu în 
discuţii. Aceste fenomene le socotea roade ale harului 
dumnezeiesc. Părintelui Daniil îi era foarte greu să-l 
convingă că ele sunt amăgiri şi că nu trebuie să le 
primească. 

Într-o zi, pe la amiază, Kostis trecea prin fața 
bisericii Sfinților Doctori fără de Arginţi, din Arnea. Pe 
fereastra altarului a observat în proscomidiar o lumină 
foarte vie. S-a apropiat şi a văzut un om care stătea acolo 
şi se uita la candelă. În continuare l-a văzut pe necunoscut 
ieşind spre centrul bisericii. L-a luat drept hoţ şi a început 
să strige: 

— Cine eşti? Cine eşti? 

Niciun răspuns. 

A intrat în biserică împreună cu patru trecători, însă 
înăuntru nu se afla nimeni. 

Asemenea întâmplări impresionante îi scria 
părintelui Daniil. Şi acela i-a explicat că sunt rămăşiţele 
vechii lui conlucrări cu duhurile rele, şi de aceea nu 
trebuie să le dea importanță. 

Acum Kostis trăia o viață creştină conştientă, în 
nevoințe aspre. Cu toate acestea, dacă nu l-ar fi ajutat 
înțeleptul şi deosebitorul ascet de la Katunakia, s-ar fi 
aflat în primejdie de a deveni iarăşi victima amăgirii, 
pentru că vrăjmaşul continua să-l ispitească prin vedenii 


şi descoperiri mincinoase. 
[96] 


Căutătorul de comori 


Oamenii care au pătruns pe cărările mistice şi întu- 
necoase ale vrăjitoriei au dezvăluit din când în când 
folosirea sângelui în diferitele lor practici. Astfel, de pildă, 
există rețete vrăjitoreşti (pentru descoperirea comorilor, 
pentru succes în afaceri, în dragoste, în politică etc.), a 
căror izbutire este legată de folosirea sângelui omenesc! 

Întâmplarea următoare este un caz înfricoşător de 
descoperire a unei comori, care s-a petrecut în Anglia. 

Cu mulți ani în urmă, un englez bogat se străduia să 
găsească o comoară ascunsă în pământ. După ce a folosit 
toate mijloacele, chiar şi maşinile electromagnetice ale 
armatei, în cele din urmă a ajuns la unul dintre mulţii 
vrăjitori din țara sa. 

Vrăjitorul a făcut un plan bun al regiunii şi a săpat 
în diferite locuri la ore bine stabilite, noaptea, după cum 
prevăd regulile meşteşugului vrăjitoresc. 

— Acum, îi spuse, pentru a putea înainta, îmi 
trebuie două pahare de ceai pline cu sânge de om. 

— Mă voi duce la spital şi voi cumpăra din sângele 
pentru transfuzii, i-a propus englezul. 

— Nu astfel de sânge; îmi trebuie sânge proaspăt, 
cald, curat. 

Cu mare neplăcere, căutătorul de comori şi-a oferit 
sângele său. Rezultatul a fost imediat. În noaptea aceea au 
găsit o sută de monede de aur din epoca de demult. 

— Până aici totul e bine, a spus vrăjitorul. Însă 
pentru a găsi partea groasă, pe care o socotesc ca la 
180000 până la 200000 de monede de aur, precum şi alte 
bogății de o valoare nepreţuită, e nevoie de mai mult 
sânge. Îmi vei aduce, aşadar, zece pahare, sau, dacă nu, 
cel puțin două cu sânge de copil mai mic de patru ani! 

Diavolul îşi plănuise bine treaba. Victima se 
prinsese puternic în momeala de o sută de monede. 
Neînţelept cum era, n-a şovăit să-şi vândă sufletul 
diavolului pentru bani. Unde să găsească, însă, zece 
pahare de sânge? El se istovise deja de la prima recoltare 
de sânge. Să omoare un adult? Greu lucru. De altfel, nu 
era sigur că ar fi ajuns. 

„Între timp data stabilită se apropiase, căci treaba 
trebuia să se facă atunci când astrele s-ar fi aflat în poziția 
potrivită. 

În cele din urmă căutătorul de comori a ales a doua 
variantă. Astfel, într-o noapte, un copil englez a 
dispărut... 

Desigur, lirele de aur au fost găsite, dar în loc de 
200000 s-au adunat abia 2000. În Anglia există o lege care 
spune că toate corăbiile naufragiate şi toate comorile 
aparțin Coroanei. Nu ştim dacă căutătorul nostru de 
comori a făcut şi alte încercări de a găsi restul de lire. Însă 

într-o zi a fost găsit spânzurat în casă, lăsând o epistolă 
către autorități. 

Conlucrătorul lui, vrăjitorul, n-a fost găsit niciodată. 
Poate pentru că era ocupat cu alți clienți prin alte țări, de 
vreme ce satana are multe picioare, cum se spune în 


popor... 
[12] 


„Minunea” fachirului 


Cu puţin înainte de anul 1900, arhimandritul 
Nicolae Drobiajkin (t 1924), misionar rus în China şi 
India, călătorea cu corabia în Oceanul Indian. 

Era o zi caldă, tropicală. Corabia a acostat în portul 
din Colombo, la Keilani (astăzi Sri Lanka), pentru a se 
aproviziona cu cărbuni. Pasagerii, care în timpul călătoriei 
se cunoscuseră între ei, au ieşit pe plajă. Părintele Nicolae 
s-a alipit de un grup mic, care-l avea călăuză pe colonelul 
Eliot. Colonelul, care mai demult trăise în Colombo, 
cunoştea bine regiunea şi le-a făcut o propunere ademe- 
nitoare: 

— Doamnelor şi domnilor! Aţi vrea să mergem la 
câteva mile în afara oraşului pentru a vizita un fachir din 
regiune? Vom putea vedea ceva interesant. 

Toţi au primit propunerea cu entuziasm. 

Se înserase deja, când au lăsat în urmă drumurile 
gălăgioase ale oraşului şi au apucat-o pe o cărare 
minunată care străbătea jungla. Către final, cărarea s-a 
lărgit dintr-o dată. Au ajuns în fața unui mic luminiş, 
înconjurat de junglă. La un capăt al lui, sub un copac 
mare, exista ceva ca o colibă, lângă care ardea un foc mic. 
Un bătrân zvelt şi slab cu un turban pe cap şedea cu 
picioarele încrucişate, privind focul. Cu tot zgomotul 

produs de sosirea străinilor, a continuat să stea cu totul 
nemişcat, fără să le dea nici cea mai mică atenţie. 

Din întuneric a apărut un tânăr. S-a apropiat de 
colonel şi l-a întrebat ceva în şoaptă. Peste puțin timp, a 
adus câteva scăunele. Grupul de vizitatori s-a aşezat 
lângă foc. 

Un fum subțire şi aromatic se înălța în aer. Bătrânul 
stătea mereu în aceeaşi poziție, arătând că nu-i atent la 
nimic. Toţi au tăcut şi aşteptau să vadă ce se va întâmpla. 
Deodată o fată, Meri, a şoptit cutremurată: 

— Priviţi! Priviţi acolo, la copac! 

Toţi şi-au întors capetele spre locul cu pricina. Şi ce 
să vadă? Întreaga suprafață a uriaşei coroane a copacului, 
sub care stătea fachirul, se unduia liniştit în lumina 
blândă a lunii, în vreme ce copacul a început încet-încet să 
se destrame şi să-şi piardă înfăţişarea. Parcă o mână 
nevăzută aruncase peste el un văl diafan, care dintr-o 
clipă în alta devenea tot mai dens. 

Foarte curând, în ochii uimiți ai vizitatorilor, a 
apărut limpede imaginea învolburată a mării. Printr-un 
vuiet uşor, valurile veneau unul după altul, dând naştere 
unei spume alburii. Şi atunci, în depărtare, a apărut o 
corabie albă. Un fum gros ieşea din cele două coşuri ale 
sale. Se apropia iute, sfâşiind apa. 

Călătorii au recunoscut cu uimire corabia lor, cea 
care-i adusese la Colombo! Şi au citit la pupa numele ei: 
Luiza. Cu toate acestea, cel mai uimitor fapt era că pe 
corabie se vedeau pe ei înşişi, discutând şi râzând! 

Părintele Nicolae vedea ca într-un film de cinema — 
în vremea în care, să nu uităm, cinematograful nu se 
descoperise încă — nu numai pe el însuşi printre pasageri, 
dar şi ce s-a întâmplat pe corabie până la cele mai mici 
amănunte: echipajul la posturile lui, pe căpitan în cabina 
sa, chiar şi pe maimuţica Neli mâncând banane, urcată pe 

pânza centrală. Farmecul acestei scene era atât de 
puternic, încât mintea şi inima lui tăcuseră. 

În ceasul acela ceilalți călători, aşezaţi în faţa acelei 
privelişti minunate, erau cutremurați de câte vedeau şi îşi 
exteriorizau sentimentele prin strigăte uşoare şi şoapte de 
nelinişte. 

Inima misionarului a început să bată cu putere, ca 
un semnal de alarmă. O teamă ciudată îl cuprinsese. 
Buzele sale au început să se mişte şi să spună: 

— „Doamne lisuse Hristoase, Fiul lui Dumnezeu, 
miluieşte-mă pe mine păcătosul!“ 

Îndată a simțit o uşurare. Ca şi cum nişte lanţuri 
tainice ar fi căzut de pe el. Rugăciunea sa devenea din ce 
în ce mai adunată. Împreună cu ea, în sufletul lui s-a 
reîntors şi pacea. 

A continuat să privească spre copac. Deodată, 
imaginea s-a tulburat şi s-a destrămat, ca şi cum un vânt 
puternic ar fi alungat-o. Părintele Nicolae nu mai vedea 
nimic, în afară de copacul mare acoperit de lumina lunii şi 
de fachirul aşezat lângă foc. Însă tovarăşii lui se uitau încă 
la imaginea aceea, care pentru ei nu se pierduse. 

Atunci fachirul părea că a păţit ceva, fiindcă şi-a 
pierdut echilibrul şi s-a înclinat într-o parte. Tânărul a 
alergat lângă el neliniştit. Reprezentaţia s-a întrerupt 
dintr-o dată. 

Spectatorii, adânc înrâuriți de acea experienţa, s-au 
ridicat. Au început să discute viu despre impresiile lor, 
fără să-şi dea seama din ce motiv toate acelea s-au 
întrerupt brusc. Tânărul a dat-o pe seama istovirii 
fachirului, care şedea acum, ca şi mai înainte, cu capul 
plecat, fără să dea nici cea mai mică atenție străinilor. 

Călătorii, după ce, prin mijlocirea tânărului, l-au 
răsplătit cu generozitate pe fachir pentru uimitoarea 
privelişte pe care le-a oferit-o, s-au pregătit de întoarcere. 

În vreme ce plecau, părintele Nicolae s-a întors fără 
voia sa şi a privit încă o dată întreaga scenă. Şi atunci a 
fost cuprins de un simțământ neplăcut. Privirea lui a 
întâlnit-o pe cea a fachirului, care era plină de ură... 


[5] 


Ceapa cu cuişoare 


Într-un colţ al bisericii goale, paraclisera vorbea cu o 
femeie. 

— Cred că nu ţi-au făcut farmece, a zis paraclisera. 

— Mă-ntrebi dacă mi-au făcut? Nu există îndoială, 
mie să-mi spui cum să le desfac. 

— Eu ştiu şi o spun: nu există farmece. Cele pe care 
mi le-ai povestit sunt nişte prostii. 

— Eu, dragă creştină, mă chinui de ani întregi. 
Spune-mi doar dacă duhovnicul este aici, ca să-i cer 
povaţă. 

Duhovnicul, veşnic-pomenitul părinte Haralambie 
Vasilopoulos (1910-1982), peste puțin timp, a primit-o pe 
femeie la spovedanie. Era îmbrăcată în negru şi tristă. 
Părea că de multă vreme nu s-a mai bucurat şi n-a mai 
râs. 

— Sunt nefericită, părinte, a început ea. Mi-au făcut 
farmece şi sufăr de şase ani. Nu mai am nicio zi bună. 
Boli, accidente şi nenorociri. Fata mea a rămas nemăritată. 
Mulţi au cerut-o de soţie, însă până la urmă toți au 
părăsit-o. Şi prin câte suferințe n-am trecut... 

— De unde ştii că toate acestea se datorează farme- 
celor? 

— Suntem certați cu o vecină răufăcătoare, care este 
prietenă cu o vrăjitoare. Şi ne-a spus-o limpede: „Vă voi 
pârjoli inima!” 

— Ea merge la biserică? 

— Ea, la biserică? Niciodată! E foarte potrivnică. 

— Tu eşti aproape de Dumnezeu? Te împărtăşeşti, 
te spovedeşti, te rogi? 

— Şi eu, părinte, să spun drept, trec cam rar pe la 
biserică. Nu m-am mai împărtăşit... nici nu ştiu de câți 
ani. Am avut procese la tribunal, probleme... 

— Pe cel care merge pe calea lui Dumnezeu, fiica 
mea, nu-l pot prinde farmecele. Cine este mai mare, 
Dumnezeu sau satana? 

— Dumnezeu, fireşte! 

— Atunci, în faţa puterii dumnezeieşti, ce poate face 
satana? Cel ce merge cu Dumnezeu nu se teme de astea. 
Dacă umblai şi tu pe drumul lui Dumnezeu, cu spove- 
danie, Sfântă Împărtăşanie, participare la slujbele bisericii, 
rugăciuni, farmecele nu s-ar fi prins niciodată de tine. 
Chiar dacă toți vrăjitorii şi vrăjitoarele lumii s-ar fi adunat 
şi ți-ar fi făcut farmece, nu te-ar fi putut vătăma deloc. 

— Şi eu, părinte, acum, că mi-am dat seama, am zis: 
„Nu mă voi duce la vrăjitoare să le dezleg, ci la biserică, 
pentru a-i cere sfat duhovnicului”. 

— Foarte bine ai făcut. Doar Biserica are puterea de 
a dezlega farmecele prin rugăciuni speciale. Nimeni altul. 

— Să mi le citeşti, părinte. Iată, ţi-am adus şi 
farmecele pe care le-am găsit în grădină. 

Şi, spunând acestea, i-a dat ceva rotund ca o bilă. 
Într-un coşuleț erau cusute săpun, păr, oase şi o ceapă, 
care avea înfipte în ea nenumărate cuişoare. 

— Vedeţi, părinte, cu ce furie le-au înfipt, pentru a 
ne aduce necazuri? 

— Lucruri satanice, fiica mea. În inima lor cuibăresc 
ura şi răutatea diavolească. Sunt vrednici de plâns. Îşi vor 
pierde sufletul. Păcătuiesc grav şi de aceea Biserica le va 
da grea pedeapsă. 

— Ce canon primesc aceştia? 

— Cinci-şase ani să nu se împărtăşească. 

— De ce aşa de mult? 

— Pentru că se leapădă de Hristos. Ce spun la 
Sfântul Botez? „Mă lepăd de satana şi mă unesc cu 
Hristos”. Însă, când se duc la vrăjitori, se leapădă de 
Hristos şi se unesc cu satana. 

După aceea, preotul a înfăşurat farmecele în patrafir 
şi a început să citească în fața Celui Răstignit: 

— „Apără-ne pe noi de demonii cei vicleni, spre a 
nu avea putere şi tăria asupra ființelor lui Dumnezeu sau 
a casei acesteia... şi de bărbații şi femeile rele, în noapte, în 
zi, pe uscat şi pe mări...”. 

— Dumnezeul meu, iartă-i, se auzea şoptind credin- 
cioasa. 

Durerea îi înmuiase atât de mult inima, încât îi ierta 
pe vrăjmaşii ei. 

Duhovnicul a continuat să citească: 

— „Şi după cum ai izbăvit-o pe Maria Magdalena 
de cele şapte duhuri rele, aşa izbăveşte-o, Stăpâne, şi pe 
roaba Ta de toate legăturile, de toate farmecele, ghici- 
urile, înrâuririle viclene ale vrăjmaşilor noştri văzuţi şi 
nevăzuți...” 

— Crede în Dumnezeu, fiica mea, şi nu-ți mai fie 
teamă. 

— Da, părinte, dar în casa mea se întâmplă şi 
următorul lucru: când vreau seara să trec pe uşa de la 
jumătatea casei, o mână nevăzută mă împiedică. Însă, 
după ce-mi fac cruce, pot să trec. Ieri, când am vrut să 
trec, m-a prins de mâna dreaptă, ca să nu-mi pot face 
semnul crucii. Eu atunci mi-am pus mâna stângă pe 
orizontală la nivelul pieptului, am alcătuit astfel o cruce 
din mână şi trup, şi am trecut. 

Când a auzit acestea, duhovnicul a pornit îndată 
spre casa femeii, unde i-a găsit pe toți întristați, ca şi cum 
le-ar fi murit cineva. 

— Daţi-mi, le-a zis, o farfurie cu apă, ca să fac 
agheasmă, şi nu vă fie frică, orice ați vedea. Satana s-a 
înfuriat, pentru că trebuie să plece, şi poate că-mi va da cu 
farfuria în cap. 

După aceea a tămâiat peste tot şi a citit slujba 
Agheasmei, stropind camerele, curtea, mobila şi îndeosebi 
uşa de la jumătate. Toţi îl urmăreau cu evlavie. Din 
fericire, satana nu s-a arătat. 

A trecut o vreme. Femeia s-a dus iarăşi la 
spovedanie, bucuroasă acum şi îmbrăcată în alb. 

— Își mulțumesc, părinte, pentru binele pe care ni 
l-ai făcut. Toate relele au încetat. Şi treburile merg acum 
foarte bine. 

— Domnului să-l mulțumeşti, fiica mea. Acesta ne-a 
dat nouă, preoților, puterea de a-l alunga pe diavol. 
Numai să fii cu luare-aminte, să păşeşti mereu pe drumul 
lui Dumnezeu: spovedanie, participare le slujbe, 
rugăciune, Sfântă Împărtăşanie, fără invidie, răutăți şi 
certuri. Viaţa ta să fie cu adevărat creştină. 

[12] 


Povestirile părintelui Efrem 


Întâmplarea de mai jos, din care se arată cât de mult 
scârbeşte Dumnezeu vrăjitoriile, a fost povestită de 
fericitul părinte Efrem Katunakiotul (1912-1998). 

„Odată mă rugam pentru o verişoară de-a mea 
foarte îndurerată. Aceasta, însă, se prinsese în vrăjitorii. 
Rugăciunea mea era fierbinte şi stăruitoare. Am întrecut 
orice limită, rugându-mă: „Hristoase al meu, pentru 

sângele pe care l-ai vărsat pe cruce, miluieşte şi sufletul 
acesta!” 

Dar deodată am primit o palmă puternică! 
Dumnezeu pe toate le îndură, însă vrăjitoria... nicicând! 

Altădată m-am apucat din nou să mă rog într-o 
împrejurare asemănătoare şi iarăşi am provocat urgia lui 
Dumnezeu. Însă am apucat să-mi cer iertare. Astfel, n-am 
mai primit palma. Lucrurile acestea sunt cumplite şi 
înfricoşătoare”. 

Părintele a povestit şi o altă întâmplare, care arată 
cât de mult este zădărnicită vrăjitoria de către Sfintele 
Taine. 

„Odată a trecut un tânăr pe la mine şi mi-a spus: 

— Părinte, un ostaş mi-a făcut farmece, şi acum nu 
mă pot însura cu E. 

— Du-te, i-am zis, la părintele Haralambie Vasilo- 
poulos. Acesta ştie multe despre farmece. 

Şi, într-adevăr, s-a dus să-i ceară sfat, iar acela l-a 
întrebat: 

— În vremea în care ți-au făcut farmece, te împăr- 
tăşeai? 

— Nu. 

— De aceea s-au prins farmecele de tine, fiule. 

După şase ani a venit iarăşi să mă vadă. 

— Ce mai faci? l-am întrebat. 

— Nici eu nu mă pot însura cu alta, mi-a răspuns, 
nici E. cu altul”. 

[16] 

„Maica Domnului!” 


Un lucru de care diavolul se teme îndeosebi este 
numele Preasfintei Născătoare de Dumnezeu, după cum 
se arată şi din întâmplarea care urmează. 

În anul 1993, la Atena, în spitalul „Crucea Roşie”, 
era internat un vrăjitor. Vrăjitorul acesta i-a vădit unei 
infirmiere toate tainele sale. Aceea a rămas uimită. 

— Dacă vrei să-ți spun şi multe altele, i-a zis 
vrăjitorul, când voi ieşi din spital, vino acasă la mine. 

Şi, într-adevăr, s-a dus. Intrând în casă, s-a aflat în- 
tr-o cameră plină cu... icoane, tămâie şi capete de morţi! 

După ce s-au aşezat fața în față la o masă mare, 
vrăjitorul îi spuse: 

— Dacă ţi-e frică, să nu spui „Maica Domnului!”, 
căci mă vei distruge! 

Apoi a început să-i cheme pe demoni. lar aceia au 
venit. Masa cea mare şi scaunele se înălțau în aer, icoanele 
cădeau de pe pereți, şi întreaga casă se clătina de un 
cutremur puternic. Atunci infirmiera, cuprinsă de frică, a 
strigat: 

— Maica Domnului! 

Asta a fost! Toate au încetat imediat, iar vrăjitorul a 
căzut la podea leşinat. 

[57] 


Cruciulița 
Părintele Paisie Aghioritul (1924-1994) cunoscuse o 


femeie creştină care era întristată pentru că bărbatul ei se 
încurcase cu nişte vrăjitori. Şi fiindcă nici cruce nu voia să 

poarte, aceea, pentru a-l ajuta, a cusut pe haina lui o 
cruciuliță. 

Într-o zi, soțul ei trebuia să treacă un râu. Când a 
călcat pe puntea care unea cele două maluri, a auzit o 
voce care-i spunea: 

— Tasos! Tasos! Scoate-ţi haina, ca să trecem puntea 
împreună. 

Din fericire afară era frig. De aceea Tasos a răspuns: 

— Cum s-o scot? Mi-e frig! 

— Scoate-o, scoate-o, să trecem! s-a auzit iarăşi 
vocea. 

Era diavolul, care voia să-l arunce pe Tasos în râu, 
dar nu putea, pentru că avea cruciulița cusută pe haină. În 
cele din urmă a izbutit şi l-a aruncat într-o parte, pe 
punte. Acolo l-au găsit căzut rudele sale, care l-au căutat 
toate noaptea. Dacă şi-ar fi scos haina, diavolul l-ar fi 
aruncat în râu. Însă crucea l-a salvat. 

[67] 


Cei doi măgari 


Există oameni, şi desigur educați, care cred în teoria 
amăgitoare a reîncarnării, teorie obişnuită în spațiul 
falselor religii, care spune că sufletul, după moartea 
trupească, intră în alt trup de om sau de animal şi trece 
printr-un cerc infinit de naşteri şi morți. 

Această credință în reîncarnare creează uneori 
situații comice, după cum se observă şi din următoarele 
două întâmplări care au ca eroi doi... măgari! 

Odată, pe părintele Paisie Aghioritul l-a vizitat un 
grec din Elveţia. La un moment dat l-a auzit pe părinte 
strigând un măgar cu numele Naşer — îi pusese acest 
nume pentru că era zburdalnic. 

După un timp, aşadar, vizitatorul a revenit, adu- 
când două cutii cu dulciuri, unele mai ieftine şi altele mai 
scumpe. 

— Acestea sunt pentru tine, i-a spus. Şi acestea, 
dulciurile bune, sunt pentru Naşer. Eu mi-am dat seama 
de prima dată cine este Naşer. Când l-am întâlnit, m-a 
privit cu nişte ochi atât de trişti, încât mi-a sfâşiat inima. 

Nici mai mult nici mai puţin, omul credea că Naşer 
se reîncarnase în măgar! 

Părintele Paisie s-a înfuriat. 

— Măi omule, eşti în toate minţile? Eu i-am pus 
numele Naşer, pentru că este un măgar zburdalnic. 

Însă acela în niciun chip nu-şi schimba părerea. 

* 


Asta însă nu e nimic pe lângă întâmplarea care 
urmează, incredibilă, însă cu totul adevărată: 

Cu multă vreme în urmă, în Creta, s-au dus câţiva 
germani, vrând să facă un parastas pentru compatrioții 
lor care fuseseră ucişi în timpul Ocupaţiei (1941-1944). 

În ceasul în care făceau parastasul, un cretan a 
trecut pe acolo cu măgarul său împovărat cu lucruri. 
Măgarul, văzându-i pe oameni adunaţi acolo, a început să 
necheze. Atunci, unul dintre germani a crezut că măgarul 
este... fratele său, care a fost ucis în război şi s-a 
reîncarnat! Credea că l-a recunoscut şi l-a salutat prin acel 
nechezat! Aşadar, imediat germanul a luat poziția de 
drepți şi l-a salutat şi el pe măgar, milităreşte. Şi a fost atât 
de emoționat, încât a început să plângă. Fără să 
zăbovească, s-a apropiat de cretan. 

— Câţi bani vrei, i-a zis, ca să-mi vinzi măgarul tău? 

— Fugi de-aici! l-a repezit acela. 

Însă germanul începuse deja să-i numere bancno- 
tele. 

— Du-te şi lasă-mă! a stăruit săteanul. 

— Măi nătăflețule, i-a zis cineva, îţi plăteşte măgarul 
ca pe un Mercedes şi tu nu i-l dai? Vinde-i-l! 

Atunci cretanul şi-a descărcat lucrurile, a dezhămat 
măgarul şi l-a dat germanului, care l-a luat cu ochii plini 
de lacrimi şi l-a dus în țara sa! 

[67] 


Vrăjitor la şaisprezece ani 


Într-o zi, pe fericitul părinte Paisie l-a vizitat un 
vrăjitor tânăr din Tibet, Giorgakis, care i-a povestit multe 
din viața lui. 

Se născuse în Suedia, din părinți greci. Încă de la 
vârsta de trei ani tatăl lui l-a dus în Tibet şi l-a încredințat 
unui grup de treizeci de vrăjitori cu grad înalt, pentru a-l 
iniția în meşteşugul lor. 

La cei şaisprezece ani ai săi, copilul ajunsese la 
penultimul grad de vrăjitorie, al unsprezecelea, şi tot- 
odată înaintase mult în yoga. Putea să cheme orice demon 
voia. Avea centură neagră şi era desăvârşit în karate. Cu 
puterea satanei, făcea exerciții impresionante. Lovea, de 
exemplu, cu mâna pietre mari, care se spărgeau ca nişte 
nuci, putea să citească în cărți închise etc. 

La această vârstă a plecat din Tibet şi s-a dus în 
Suedia, pentru a-l vedea pe tatăl lui. Acolo a întâlnit 
întâmplător un preot ortodox, foarte credincios, şi i-a 
cerut să discute, căci până atunci nu mai văzuse un cleric 
al Bisericii noastre. 

În sala în care stăteau, tânărul, pentru a-şi arăta 
puterea, a încercat să facă câteva din vrăjitoriile lui. A 
chemat-o pe una din căpeteniile demonilor, pe Mina, şi i-a 
spus: 

— Vreau apă. 

Îndată s-a ridicat un pahar din bucătărie, care s-a 
dus singur la robinet. Robinetul s-a deschis şi el singur şi 
a umplut paharul, care în continuare a trecut prin 
geamurile închise şi a venit în mâna vrăjitorului! 

După aceea i-a arătat preotului, în interiorul sălii, 
universul, cerul şi stelele, folosind vrăjitorii de gradul al 
patrulea. Închipuiţi-vă ce ar fi putut face dacă ar fi trecut 
la cele de gradul al unsprezecelea! 

— Ce părere ai despre toate acestea? l-a întrebat pe 
preot. („Dacă mi l-ar fi înjurat pe satana, l-aş fi omorât”, 
i-a mărturisit el mai târziu părintelui Paisie). 

Însă preotul a tăcut. 

Atunci tânărul îi spuse: 

— De ce nu-mi arăţi şi tu semne? 

— Dumnezeul meu este smerit, a răspuns liniştit 
preotul, şi a scos o cruce. 

— la asta, i-a spus vrăjitorului, şi i-a dat crucea. 

Acela a luat-o în mână. 

— Mai fă nişte semne, i-a spus preotul. 

Tânărul l-a chemat din nou pe Mina. Dar demonul 
acum nu mai îndrăznea să se apropie. 

Atunci l-a chemat pe Satan. Nici acela nu venea. La 
vederea crucii, tremura. I s-a auzit doar vocea de departe, 
spunând către vrăjitor: 

— Ridică-te şi pleacă! Pleacă în Tibet! 

După acestea, o întoarcere cutremurătoare s-a 
petrecut în sufletul tânărului vrăjitor. Dintr-o dată şi-a dat 
seama de micimea diavolului în fața măreției adevă- 
ratului Dumnezeu. 

— Acum am înţeles! i-a strigat lui Satan. Marea ta 
putere este o mare neputinţă! 

În continuare a fost oarecum catehizat de bunul 
preot, care i-a vorbit despre Sfintele Locuri, Sfântul Munte 
şi alte locuri de închinăciune ale Ortodoxiei. A plecat, 

aşadar, din Suedia şi a mers la Ierusalim, unde a văzut 
minunata arătare a Sfintei Lumini. Apoi a vizitat Sfântul 
Munte, unde s-a întâlnit cu părintele Paisie. 

„Odată”, povestea părintele, „în vreme ce discutam, 
deodată s-a ridicat, m-a prins de mâini şi mi le-a întors la 
spate. «Dacă poate, să vină Hagi Gheorghe să te 
elibereze», mi-a zis. Am simțţit-o ca pe o blasfemie. Mi-am 
mişcat uşor mâinile şi l-am aruncat în spate. Apoi, ca 
reacție, el a sărit în sus şi a vrut să mă lovească cu 
piciorul. Însă piciorul lui s-a oprit lângă fața mea, ca şi 
cum ar fi întâlnit un obstacol! M-a păzit Dumnezeu. 
Noaptea l-am lăsat să doarmă în chilia mea. Demonii l-au 
târât până jos lângă groapă şi l-au bătut pentru 
înfrângerea lui. Dimineaţa, într-o stare rea, rănit, plin de 
spini şi pământ, a mărturisit: «M-a bătut Satan, fiindcă 
n-am putut să te birui»”. 

Dar Dumnezeu l-a ajutat pe Giorgakis să se întoarcă 
la EI, pentru că, după cum explica părintele, de mic fusese 
nedreptăţit. Cu toate acestea, a fost aspru războit de către 
demoni, care, atâta timp cât era prieten cu ei, nu-l 
ispiteau, ci îl ajutau şi-l slujeau. 

[35a, 67] 


Năutul vrăjitoarei 


O femeie căsătorită din Atena nu trăia în armonie cu 
soțul ei, pentru că acesta o înşela. I-a fost recomandată 
atunci o vrăjitoare, care... să-i rezolve problema. Aceia i-a 
citit nişte farmece şi i-a dat nouă boabe de năut ca să le 
aibă acasă. 

Însă de atunci avea mereu coşmaruri în somn. 
Vedea un om sălbatic cu chip scârbos, care amenința s-o 
omoare. 

A trecut un timp. Într-o zi, mergând prin fața 
bisericii Kapnikareas, din Atena, a văzut pe cineva care 
vindea icoane ale Maicii Domnului Icosfinița (c6pii ale 
icoanei făcătoare de minuni aflată la mănăstirea cu acelaşi 
nume din Drama). A cumpărat o icoană şi s-a rugat Maicii 
Domnului să nu mai vadă acest coşmar. 

Însă seara; omul cel sălbatic i-a apărut din nou în 
somn. 

— Maica Domnului, izbăveşte-mă! a strigat ea. 

În clipa aceea la uşă a apărut o femeie cu un copil în 
braţe. 

— Pleacă! i-a strigat înfricoşată. Şi tu eşti vreo ființă 
rea! 

Între timp, omul sălbatic, îndată ce a văzut-o pe 
femeia cu copil, care nu era alta decât Maica Domnului, a 
dispărut. Atunci Maica Domnului a intrat în cameră şi i-a 
spus femeii: 

— Sunt Maica Domnului. Acest om înfricoşător vine 
şi te sperie pentru că ai năutul în casă. Aruncă-l, şi nu va 
mai veni. Când te vei trezi, priveşte icoana mea de la 
iconostas. 

Într-adevăr, când s-a trezit, s-a uitat la icoana Maicii 
Domnului de la iconostas, unde o pusese în ziua prece- 
dentă. A aruncat îndată năutul, şi astfel coşmarul a 
încetat. 

[26] 


Apa dragostei 
Un preot din Rusia, după Agheasma săvârşită la 


praznicul Arătării Domnului, umplea sticlele enoriaşilor. 
O femeie de statură mijlocie s-a apropiat de el şi i-a dat o 

sticlă frumoasă. Însă, când preotul a pus Agheasmă în ea, 
sticla s-a făcut țăndări! 

— Ce-a fost înainte în sticlă, doamnă? a întrebat 
preotul cutremurat. 

Aceea şi-a plecat capul cu ruşine şi a mărturisit: 

— Părinte, iată... Îmi plăcea de un băiat şi voiam să-l 
căsătoresc cu fiica mea. Pentru a reuşi, m-am dus la o 
babă vrăjitoare şi aceea mi-a dat „apa dragostei”, după 
cum mi-a spus. Mi-a fost frică, însă, să i-o dau fiicei mele 
s-o bea. Şi, pentru a fi sigură că nu va păți nimic rău, 
m-am gândit s-o amestec cu agheasmă! 

— Aţi văzut, aşadar, i-a spus preotul, că nu încap în 
aceeaşi sticlă apa lui Dumnezeu şi apa diavolului? De 
aceea s-a făcut țăndări. E nevoie de multă luare-aminte. 
Tot ce vrem trebuie să cerem doar de la Dumnezeu, Tatăl 
nostru. Şi Acela, dacă e spre binele nostru, ni-l va da. 
Diavolul, dimpotrivă, face totul pentru a ne mulțumi la 
vedere, însă în continuare ne va conduce la nimicire. 


Cuţitele Sfântului Nectarie 


O minunată întâmplare contemporană despre dezle- 
garea vrăjitoriei de către Sfântul Nectarie din Eghina 
(t 1920) este povestită de evlaviosul arhimandrit Constan- 
tin Ramiotis, martor ocular al acesteia: 

Cu câţiva ani înainte, o femeie s-a măritat cu un 
bărbat bun şi credincios. După căsătorie, încă din prima 
săptămână, au apărut probleme în relația lor: împotriviri, 
cârteli, certuri fără motive serioase. Situația, în chip 
inexplicabil, se înrăutățea. 

Femeia a început să se roage şi să-l cheme pe Sfântul 
Nectarie. Deseori, desigur, mergea la mănăstirea lui, în 
Eghina, se închina la mormântul său şi-l ruga cu lacrimi 

fierbinți să aducă pacea în casa lor. La plecare, lua 
untdelemn din candela lui şi bea în fiecare zi. 

Între timp s-a îmbolnăvit. Avea amețeli. O durea şi 
stomacul. A mers la mulți doctori şi a făcut analize la 
spitalul „Bunavestire”. Nu i-au găsit nimic. 

Peste puţin timp, însă, s-a îmbolnăvit şi tatăl ei. În 
partea din spate a capului şi la gât i-au apărut tumori 
canceroase. S-a dus şi el la Eghina şi s-a rugat Sfântului 
Nectarie pentru vindecare. 

Vremea trecea şi viața celor doi soţi se scurgea 
mereu în certuri nejustificate şi antipatii reciproce. Din 
păcate, absorbiți de alte probleme, n-au dat importanţă 
unui fapt aparent nesemnificativ, dar oricum ciudat: în 
fiecare dimineaţă, când se ridicau din pat, vedeau pe 
saltea nişte lucruri bizare, ca resturile de la șoareci şi peri. 
Femeia, când aşeza aşternutul, se străduia să le ia, dar nu 
putea să prindă nimic în mână! 

În şase ani, situația devenise insuportabilă, iar soții 
nu putuseră dobândi nici copii. 

Într-o după-amiază, femeia şedea supărată pe 
canapeaua din salon. Deodată, parcă s-a deschis uşa. Şi 
atunci, ce să vadă? Sfântul Nectarie i-a apărut viu în față. 
Îl urma, îmbrăcat în amfii albe, bunicul ei, care pe pământ 
fusese preot. 

— Am venit, i-a zis. Nu te nelinişti! Astăzi voi face 
în burta ta trei tăieturi. Întinde-te! 

Femeia a ascultat. Prezenţa vie a Sfântului îi adusese 
în suflet o pace şi o linişte nețărmurite. 

Când s-a întins, preotul i-a făcut trei tăieturi pe 
burtă. N-a durut-o deloc. 

— Voi veni din nou mâine după-amiază, i-a spus. 

Uimirea şi emoția femeii erau de nedescris. 

În dimineața următoare, într-adevăr, Sfântul şi 
bunicul ei au vizitat-o iar. 

— Astăzi vom face nouăsprezece tăieturi, i-a zis. 

A făcut cele nouăsprezece tăieturi pe burta ei, 
numărându-le una câte una. Când a ajuns la ultimele, i-a 
spus: 

— Uită-te acum pe unde va fugi duhul rău care este 
în tine. Pe degetul mic de la piciorul tău stâng! 

Şi iată! La a nouăsprezecea tăietură, a simţit limpede 
ieşind din ea un duh rău şi l-a văzut fugind prin degetul 
mic al piciorului stâng! 

După eliberarea ei de demon, Sfântul s-a aşezat şi 
i-a explicat ce se întâmplase: 

— Te-ai căsătorit şi ai venit în casa aceasta. Salteaua 
ta a fost nouă. Însă gazda a avut o copie a cheii. Când aţi 
lipsit, a intrat şi a lăsat în saltea aceste lucruri. 

I-a arătat ceea ce vedea în fiecare dimineaţă (resturi, 
peri etc.) pe saltea. Şi a continuat: 

— Pe treptele casei tale a aruncat untdelemn de la 
candela unui mort. Primul care a trecut şi a călcat în 
untdelemn a fost tatăl tău. De aceea i-a ieşit acele tumori 
canceroase. Însă odată, când a venit la mănăstirea mea, eu 
l-am făcut bine. Pe când pleca, i-am scos tumorile şi o sută 
cincizeci de grame de sânge mort. Şi el nu s-a întors să-mi 
mulțumească! 

După aceste explicații, Sfântul Nectarie şi bunicul 
femeii s-au făcut nevăzuți. 

Dojana Sfântului a fost dreaptă. Căci, într-adevăr, 
tatăl ei, care se ruga pentru tămăduirea lui, într-o zi, la 
întoarcerea de la mănăstire, şi-a pus inconştient mâna pe 
ceafă. Atunci a constatat cu uimire că tumorile 
dispăruseră. Cu toate acestea, nu s-a întors să-i mulțu- 
mească Sfântului. Nespus de bucuros, s-a grăbit să se 
ducă acasă şi să-i înştiințeze pe ai săi despre această 
minune. 

[81] 

Jocurile lui Giorgakis 


Copiii din ziua de azi pătrund treptat în ocultism şi 
în neosatanism prin jocuri, reviste ilustrate, albume cu 
colecții şi programe de televiziune. 

Unul dintre victimele acestei metode este şi Gior- 
gakis, un copil de unsprezece ani, care trăieşte la periferia 
Atenei. Acesta i-a creat probleme mamei sale prin 
preocupările şi comportarea lui. Era foarte neliniştit şi din 
când în când scotea strigăte de război. Lupta încontinuu 
cu adversari nevăzuți şi mereu se afla în poziţie de 
apărare sau atac. Se rostogolea pe jos, lovea cu pumnul în 
aer şi deseori se arunca cu gesturi sălbatice asupra surorii 
sale, luând-o drept adversar. 

Noaptea, iarăşi, avea coşmaruri înfricoşătoare. Se 
trezea strigând „ajutor!” şi îi era teamă să mai adoarmă. 
În coşmarurile lui îl vedea pe satana fugărindu-l şi 
strigând: „O să te prind eu, nu-mi vei scăpa! Eşti al meu! 
Te voi distruge!” 

În închipuirile pe care le avea în timpul zilei, rolul 
principal îl jucau eroii revistelor pe care le citea şi al 
jocurilor pe care le juca. Tocmai aceasta era şi cauza 
problemelor lui: revistele şi jocurile sale, care aveau 
imagini şi conținut satanice. 


[8] 
Arte marţiale 
Artele marțiale — karate, aikido, kwon do, kung fu, 


judo etc. — aparțin popoarelor din Orientul Îndepărtat şi 
sunt potrivite cu filozofiile şi religiile lor. Valoarea 


353 


primordială a acestor tehnici, pentru un rezultat bun, nu 
este însuşirea de a lupta, ci elementul vrăjitoresc. Cu cât 
ucenicii cultivă mai mult acest element, cu atât sunt mai 
siguri că vor învinge. De altfel, în etapele superioare ale 
uceniciei, meditaţia şi yoga sunt absolut necesare. Carac- 
teristică este şi întâmplarea de mai jos: 

Cu mulți ani în urmă, într-o noapte, la Tokio, 
ziaristul G. Karagiorgas se afla în sala de antrenament a 
profesorului Funakosi. Acolo a urmărit o demonstrație de 
karate, la care participau cei mai faimoşi luptători ai 
Japoniei, ce puteau sparge cu o lovitură unsprezece 
cărămizi sau zece scânduri groase de lemn. 

Funakosi, care avea atunci cam nouăzeci de ani, 
urmărea nepăsător exercițiul, îmbrăcat în chimonoul lui 
negru. La sfârşitul demonstraţiei s-a înclinat în fața 
ziaristului şi i-a arătat o scândură. Atunci colegul său 
japonez, care-l condusese la acel bărbat „sfânt”, i-a 
explicat: 

— Dascălul te invită să spargi scândura. 

— Nici nu ştiu cum s-o fac şi nici nu pot, a şoptit 
Karagiorgas. 

Colegul i-a tradus refuzul lui. 

— Nu, a stăruit dascălul dând din cap, poate şi 
trebuie s-o spargă. 

Între timp, douăzeci de perechi de ochi s-au aţintit 
pe el. Doi japonezi țineau lemnul gros şi aşteptau. 

Atunci acela, hotărât să rupă ori scândura, ori mâna, 
în fața ochilor lor reci, le-a imitat mişcarea şi a lovit 
scândura. S-a auzit un trosnet sec. Lemnul s-a spart, fără 
ca Karagiorgas să simtă vreo durere. 

— Acesta este secretul karatelor, a spus bătrânul 
dascăl zâmbind. 

Ziaristul, entuziasmat de succes, a vrut să repete 
lovitura. L-au refuzat însă, zâmbind generos. 

— De data aceasta, i-au spus, îți vei rupe mâna. Nu 
mai ai autoconcentrare, ca înainte. 

Asemenea fenomene suprafireşti se întâmplă 
deseori în spațiul artelor marţiale. Cei inițiați în ele sparg 
printr-o singură lovitură lemne groase, cărămizi, țigle şi 
altele. 

Fenomenele acestea sunt demonice, de vreme ce 
secretul Karatelor, după cum însuşi Funakosi a desco- 
perit-o, este autoconcentrarea şi meditaţia. 

Cu toate acestea, unii oameni care nu ştiu nimic 
despre ele susțin că e vorba de fenomene fireşti. Dar cum 
a putut Karagiorgas, care n-avea idee despre artele 
marțiale, să spargă scândura? Dacă era doar o tehnică 
firească, de ce nu l-au mai lăsat să încerce? De ce n-a 
simțit nici cea mai mică durere atunci când a spart-o? 
Dacă Funakosi şi ucenicii lui nu-şi aținteau privirile pe 
ziarist, adică dacă nu se concentrau şi meditau, sigur el 
şi-ar fi rupt mâna. 

[31] 


Părinţii care şi-au omorât copilul 


Atunci când micuța Marialena, în vârstă de două 
luni, a fost dusă la spitalul Polistana, din Kalavria, era 
deja târziu. Fetița a murit după un ritual nocturn de 
satanism, lovită chiar de părinţii ei şi de alte rude, 
satanişti cu toții. 

Nouă oameni au fost întemnițați cu câțiva ani în 
urmă pentru această crimă. 

— N-am făcut-o noi; satana ne-a omorât copilul, 
spuneau şi repetau părinții. 

Părinţii Marialenei, de 20 şi 23 de ani, fuseseră 
încredințați că plânsetele dese ale pruncului se datorau 

unui demon şi că, pentru a fi eliberată, trebuia săvârşită o 
„liturghie” satanică. La ritual, care s-a desfăşurat într-un 
cerc familial, vrăjitorul era o rudă de-a lor. Acolo a avut 
loc respingătoarea crimă. 

[27] 


Regina magiei negre 


[Fragment prescurtat din autobiografia reginei 
engleze a magiei negre, Doreen Irvine, care în cele din 
urmă s-a lepădat de satana şi s-a întors la Hristos.] 


M-am născut la Londra în anul 1932. În tinerețile 
mele m-am afundat adânc în păcat, fiind desfrânată şi 
dansatoare. Am trecut la narcotice şi mai târziu m-am 
băgat în cercuri care-l slujeau pe față pe satana. Astfel, am 
devenit preoteasă a diavolului şi unealtă a puterilor 
satanice. 

Prima mea întâlnire cu satanismul s-a petrecut aşa: 

„Într-o seară, după o întâlnire programată, în fața 
mea s-a oprit un automobil negru şi mare. Şoferul mi-a 
făcut semn să urc. M-au legat la ochi şi curând am ajuns la 
un templu. 

Când m-au dezlegat la ochi, mă aflam într-o sală 
mare, plină cu cinci sute de oameni. În față era un altar 
acoperit cu un material negru, brodat cu balauri, şerpi şi 
guri de foc, iar în jurul altarului stăteau treisprezece 
persoane îmbrăcate în veşminte negre; erau preoți şi 
preotese ale satanei. Toţi erau pregătiți pentru adorarea 
lui Lucifer. 

Ritualul a început. Preoţii şi preotesele cântau pe un 
ritm ciudat. Cântarea lor devenea din ce în ce mai tare. 
Deodată, bărbatul care stătea în mijlocul altarului s-a 

ridicat şi a coborât jos. Îndată ceilalți, unul după altul, au 
căzut la podea şi i s-au închinat. Era căpetenia sataniştilor, 
reprezentantul satanei pe pământ, şi de aceea toți trebuia 
să asculte de el. Fără să ştiu, mă aflam în fața celei mai 
veghi tagme care-l slujea pe diavol în lumea întreagă. 

La un moment dat, luminile s-au stins şi s-au aprins 
torțele. Am observat atunci pe pereţi fotografii ale lui 
satana, care treptat păreau că prind viaţă. 

Între timp, au venit cu un cocoş alb, pentru a-l 
aduce ca jertfă lui satana. Pe treptele jertfelnicului i-au 
sucit gâtul şi l-au ucis. Toate în jur au fost stropite cu 
sânge. Acestea se făceau în numele diavolului şi toți 
păreau serioşi, de parcă ar fi fost fermecați. 

Deodată, căpetenia sataniştilor mi-a aruncat o privi- 
re. M-am cutremurat! Parcă m-a străpuns cu ochii... 
Ritualul a durat două ore. Orgiile care se fac în timpul lui 
provoacă frică şi groază. 

Aceasta a fost prima mea vizită şi experiență. Mai 
târziu m-am mai dus la ritualuri asemănătoare, călăuzită 
de o putere inexplicabilă. Am fost tare încântată atunci 
când căpetenia sataniştilor m-a invitat la masă. Era o 
personalitate puternică şi fără prea multă trudă m-a 
convins să mă predau adorării lui satana. 

— Adoratorii lui satana, mi-a spus, sunt oameni de 
toate categoriile, atât din pături sociale înalte, cât şi joase: 
negustori, bancheri, dascăli, infirmiere, desfrânate, narco- 
mane. 

Astfel, am devenit şi eu membră a grupului 
sataniştilor şi m-am inițiat în toate canoanele lor. Câteva 
din ele sunt următoarele: legea absolută este secretul 
desăvârşit despre organizație. Toţi trebuie să asculte 
orbeşte de căpetenia lor, pentru că el este reprezentantul 
lui Lucifer pe pământ. Sataniştii nu trebuie să meargă 
niciodată la adunări creştine, nici să citească Sfânta 

Scriptură, pe care trebuie s-o batjocorească şi s-o ardă în 
templele satanice. Toate cărțile creştine trebuie să fie 
distruse. Nimeni nu trebuie să întârzie la adunările 
satanice, altfel va fi biciuit. Minciuna, înşelătoria, blasfe- 
mia, chiar şi crima, sunt îngăduite. În fiecare zi trebuie să 
ne rugăm lui Lucifer. 

Ritualul afierosirii mele ca membru al organizației 
sataniste a fost complex. Au fost prezenţi opt sute de 
satanişti din toate templele Angliei. Eu eram îmbrăcată 
într-un veşmânt negru şi larg. La început s-au făcut 
rugăciuni către diavol şi s-au cântat imnuri, în vreme ce 
torțele aruncau umbre ciudate, care umblau cu repezi- 
ciune pe pereți. La un moment dat căpetenia s-a ridicat. 
Atunci toți am căzut şi ne-am închinat lui. Doi slujitori au 
adus cocoşul alb şi i-au sucit gâtul, adunând sângele în- 
tr-un lighenaş de argint. Au urmat iarăşi imnuri şi 
rugăciuni în cinstea lui satana. Atmosfera era încărcată de 
puterile întunericului. 

În continuare, căpetenia a venit lângă mine şi cu un 
cuțit mi-a făcut o tăietură pe brațul stâng. Sângele meu 
curgea în lighenaşul de argint şi se amesteca cu sângele 
cocoşului. Am băut puțin din acesta şi după aceea am 
făcut jurământul către diavol. La urmă mi-am înmuiat 
degetul în sânge şi am semnat un pergament. În felul 
acesta mi-am vândut sufletul satanei şi am jurat să fiu 
mereu roaba lui. 

Toţi cei prezenți se bucurau că s-a născut încă un fiu 
al satanei, şi au început să manifeste nişte semne ciudate 
de nebunie. Au urmat scene ruşinoase, pe care nu le pot 
mărturisi. Uimirea mea a fost mare când m-au făcut 
arhieree, fapt deosebit de onorabil. Era, ziceau, dorința 
personală a satanei şi trebuia să mă supun. Din poziția 
aceasta l-aş fi putut sluji mai bine pe stăpânul meu. Mi-au 

încredințat grija jertfelnicului şi a vaselor de pe el. Am 
devenit cunoscută ca marea preoteasă Diana. 

Satana era acum stăpânul meu. Puteam să-i aud 
vocea şi deseori să-l văd viu în fața mea. Li se arăta şi 
tuturor sataniştilor din templu. Nimeni nu se îndoia că 
este satana. Îi auzeam glasul la adunări, spunându-ne: 

— Sunt Lucifer, stăpânul vostru. Vă vorbesc chiar 
eu. Ascultaţi-mă, fiilor! Faceţi răul cât puteți de tare! Nu 
vă fie frică! Eu vă voi apăra mereu. Desfătaţi-vă noaptea 
aceasta în plăceri şi pofte. E ceva care-mi place să văd. 

Într-o zi, în vreme ce beam băuturi alcoolice cu 
căpetenia sataniştilor, îmi spuse: 

— Eu practic magia neagră. Sunt vrăjitor... Ai putea 
şi tu, Diana, să devii o vrăjitoare foarte bună. Ai un mare 
talent înnăscut. 

Pe vrăjitori mi-i închipuiam ca pe nişte bătrânei cu 
pălărie ascuţită şi baghetă magică, care făceau diferite 
şotii pentru a-i face pe copii să râdă. Însă nu era aşa. 
Vrăjitoarele care practică magia neagră au mare putere. 
Invocă puterile întunericului, pentru a le veni în ajutor. 
Deschid morminte, pângăresc biserici creştine, n-au nimic 
sfânt şi cuvios, nu le e teamă de nimic şi nu şovăiesc să 
facă şi cea mai abominabilă faptă. Deseori săvârşesc 
spălarea minţii sau chiar înnebunesc oameni. Pot, în fine, 
să blesteme pe cineva şi să-i răscolească viața. 

După discuţia de mai sus, m-am dus şi am urmărit 
un ritual vrăjitoresc. În templele sataniştilor am trăit şi am 
văzut lucruri înfricoşătoare, dar acesta a fost cel mai rău. 
La adunările acestea se săvârşesc fapte de perversiune. 
Sadismul şi masochismul se fac aici de fiecare dată. Unele 
vrăjitoare îşi sfâşiau trupul cu cuțitul fără să simtă ceva, 
iar altele beau otravă fără să pățească nimic. 

La ritualul făcut când am devenit vrăjitoare, trupul 
meu dezbrăcat a fost uns cu sânge de capră. După aceea 


359 


s-au întâmplat asemenea lucruri, pe care nu le pot 
povesti. De-acum, prin noua mea însușire de vrăjitoare a 
magiei negre, dispuneam de putere mare. Puteam pluti 
prin cameră fără să mă sprijin de ceva. Puteam ucide, prin 
poruncă lăuntrică, păsări care zburau. Puteam chiar să fac 
să dispară diferite obiecte. Într-o săptămână mă încărcam 
cu atâtea păcate, cât adunau alții într-o viață întreagă. 

Într-o zi, căpetenia sataniştilor mi-a propus să urc şi 
mai sus, să devin regina vrăjitoarelor magiei negre. 
Trebuia, însă, să dau examene de demonstrare a puterilor 
împreună cu alte vrăjitoare, fapt care se întâmpla la 
Dartmoor, în Devon. 

În ziua respectivă — în seara ajunului Tuturor 
Sfinților — au venit vrăjitoare din toată Anglia, precum de 
asemenea şi din Olanda, Germania şi Franța. N-au venit 
cum vedem în poveşti, pe cozi de mătură, ci în limuzine 
elegante, şi şedeau la cele mai scumpe hoteluri. Păreau 
nişte afaceriste bogate, de altfel unele chiar aşa erau. 

Ritualul a început cu cântări în cinstea zeilor şi 
demonilor din vechime. După aceea s-a dat lupta cea 
mare. Eram şapte vrăjitoare candidate pentru dobândirea 
titlului de regină. 

La început au eliberat o pasăre din colivie şi, pe 
când zbura, am omorât-o. Am fost singura care a reuşit 
asta. Însă cel mai greu examen a fost trecerea prin foc. 
Focul nu era mic şi scund, ci unul mare, cu flăcări uriaşe. 
Vrăjitoarea care avea să treacă cu succes prin foc trebuia 
să-l întâlnească în centru pe Lucifer. Şi toată adunarea ar 
fi văzut cum este prinsă de mână de el şi condusă prin 
flăcări, iar apoi scoasă pe partea cealaltă, fără să aibă cel 
mai mic semn de arsură. 

Am intrat, aşadar, cu încredere de sine, în flăcările 
care se înălțau cam la vreo doi metri, chemându-l în ajutor 
pe marele meu stăpân, diavolul. Deodată, îl văzui în fața 

mea viu, mare la trup şi negru. L-am luat de mână şi am 
înaintat împreună cu el spre mijlocul focului. Am stat 
acolo, în vreme ce în jurul meu flăcările se înălțau, şi toți 
cei prezenți mă priveau. Apoi mi-am continuat mersul. 
Îndată ce am ieşit din foc, diavolul a dispărut. Pe veş- 
mântul meu subțire şi pe părul lung nu exista nici măcar 
miros de fum. 

Toţi au căzut cu fața la pământ şi strigau: 

— Trăiască Diana, regina magiei negre! 

În total se aflau acolo în jur de o mie de vrăjitoare. 
Mi-au pus pe cap o coroană din aur curat, mi-au aşezat pe 
umeri un veşmânt țesut cu fir prețios şi mi-au dat în 
mâini un sceptru de aur. La urmă am urcat pe tronul care 
fusese pregătit special pentru această sărbătoare. 

Ce-a urmat nu se poate descrie: orgii sălbatice şi 
nebuneşti, cu dansuri, perversiuni, narcotice şi băuturi 
alcoolice. Diana, regina magiei negre, se afla acum în 
centrul atenţiei. Iar stăpânul meu, căpetenia sataniştilor, 
era mândru de mine. 

Aveam de-acum titlul de „regină“, un titlu invidiat 
şi măreț. Însă titlul acesta era însoțit de treabă, studii, 
călătorii. Călătoream în mare lux în Olanda, Germania, 
Franţa şi alte țări. Dificultăţi de limbaj nu aveam, pentru 
că mă rugam la Lucifer şi acela mă ajuta nu numai să 
înțeleg, limbile străine, dar să le şi vorbesc. 

Principala mea strădanie era cum să fac magia 
neagră mai atrăgătoare, încât să dobândim membrii noi. 
Foarte mulți se interesau de ocultism, dar îndeosebi 
tinerii. M-am străduit, aşadar, să ofer răul în chip atrăgă- 
tor. Noi, vrăjitoarele, eram foarte pasionate de munca 
noastră şi discutam despre asta ceasuri întregi. 

Vreme de un an am fost regina magiei negre. După 
aceea, i-am înmânat, cu voia mea, titlul unei fete mai 
tinere. [35] 

Marele guru 


[În povestirea de mai jos, precum şi în cea care-i 
urmează, sunt descrise câteva dintre experienţele perso- 
nale ale lui N., un tânăr neliniştit care a fost înfăşurat în 
plasele ocultismului şi vrăjitoriei, dar, în cele din urmă, cu 
harul lui Dumnezeu, s-a eliberat.] 


Vremea vieții mele se scurgea în păcat şi desfrânare. 
Mi-am terminat studiile, am executat serviciul militar şi 
m-am întors în ținutul meu natal, unde m-am aşezat şi 
m-am ocupat cu diferite afaceri. Scoteam destui bani şi 
aveam mult timp liber la dispoziţie. Cheltuiam mulţi bani 
la jocurile de noroc şi la cazinou şi totodată mă dedasem 
cu totul desfătărilor trupeşti, simţindu-mă mândru de 
viața intensă pe care o trăiam. 

Odată am cumpărat o carte cu titlul „Autobiografia 
unui yoghin”. Citind-o, m-am entuziasmat. Printre altele 
scria şi despre marele guru Babaji. Susținea că este un 
yoghin atât de înaintat, încât devenise dumnezeu nemu- 
ritor şi trăia de mai bine de o mie cinci sute de ani pe 
munți, împreună cu ucenicii lui. Era, am zice, Hristosul 
indienilor. De atunci am devenit un mare susținător al 
religiilor răsăritene şi am început să le vorbesc tuturor cu 
ardoare despre reîncarnare, despre puterile ascunse ale 
omului şi alte teorii pe care le scoteam din mintea mea cu 
o uşurinţă uimitoare, de parcă mi le-ar fi dictat altcineva. 
Astăzi ştiu că în spatele tuturor acestora stătea ascuns 
diavolul, care mă împingea din ce în ce mai mult în 
rătăcire. 

În primăvara anului 1984 simţeam deseori dureri de 
cap şi eram nevoit să iau în fiecare zi trei-patru aspirine. 
Mă gândeam dacă nu cumva durerile de cap se datorau 

invidiei unor oameni care mă urau, şi de aceea m-am 
hotărât să mă apăr într-un mod „duhovnicesc“. Am scris, 
aşadar, un număr de aproximativ cinci sute de nume de 
oameni, care presupuneam că m-ar fi putut invidia, şi 
împreună cu doi prieteni de-ai mei ne-am închis într-o 
cameră întunecată şi liniştită. Am pus în mijloc o lumâ- 
nare aprinsă şi am început să ne concentrăm mintea pe 
persoana marelui Babaji. Eu îmi aduc aminte că repetam 
încet: 

— Babaji, vino! Babaji, vino! 

Şi, citind numele unul câte unul, adăugam: 

— Orice răutate pe care-o gândeşti despre mine să 
se întoarcă asupra ta! 

Aveam simțământul intens că duhul lui Babaji era 
de faţă. 

În ziua următoare m-am întâlnit cu trei-patru 
persoane, dintre cele pe care le scrisesem pe lista neagră, 
şi am constatat cu uimire că pățiseră câte ceva rău: unul 
începuse să şchiopăteze de durere, altul se îmbolnăvise 
dintr-o dată, altul avusese dureri de cap şi coşmaruri 
toată noaptea, altul se simţise foarte rău etc. Mi-am 
închipuit că la fel li se întâmplaseră şi celorlalți. 

De atunci, încrederea şi evlavia mea față de Babaji 
au crescut. Îl socoteam ocrotitor al meu şi sfânt, care-i 
ajută pe toţi cei care-l cheamă. 

Îmi aduc aminte că de multe ori, atunci când mă 
culcam târziu şi voiam să mă trezesc foarte de dimineață, 
înainte de a adormi, mă concentram şi ziceam: „Mă voi 
trezi la ora cutare şi mă voi simţi odihnit”. Şi într-adevăr, 
dimineața mă trezeam exact la ora respectivă şi mă 
simțeam foarte odihnit. 

Într-o noapte am văzut în vis un chip care se ridica 
în văzduh. Credeam că este Babaji, şi totodată simțeam 
pământul cutremurându-se. Atunci marele guru mi-a 

arătat cu mâna o înmormântare care se făcea aproape de 
casa mătuşii mele. În ziua următoare, această mătuşă a 
mea a intrat pe neaşteptate în spital şi s-a aflat în 
primejdie de moarte. Am crezut că Babaji mi-a profeţit 
această întâmplare pentru că eu eram preferatul lui. 
Astăzi cunosc că prin toate acestea am fost amăgit 
de demoni, încât să mă facă să cred în puterile ascunse ale 
omului, în Babaji şi în guruşi. 
[31a] 


Nea Neculai vrăjitorul 


Pe 24 iunie 1984 am trăit cele mai cutremurătoare 
întâmplări din viața mea, care au devenit pricina 
întoarcerii mele la Hristos. În ziua aceea l-am vizitat 
împreună cu un prieten pe unchiul meu, nea Neculai, care 
locuia într-un loc pustiu, lângă Nafpaktos, regiunea Ligia, 
la o sută de kilometri depărtare de ținuturile mele natale. 
Omul acesta, după cum îmi spusese un prieten de-al meu, 
avea puteri supranaturale. Plănuiam, aşadar, să-l convin- 
gem să vină cu noi la cazinou, ca să ne spună ce numere 
să jucăm încât să câştigăm. Însă el, îndată ce i-am spus 
motivul vizitei noastre, a refuzat categoric. 

Nea Neculai era un vrăjitor faimos, cum am aflat ` 
mai târziu. ÎI vizitau în fiecare zi mulţi oameni pentru a le 
lega sau dezlega farmece sau pentru a-i cere sfat în 
diferitele lor probleme. Se lăuda că a vindecat mulți 
bolnavi şi că poate despărți cea mai iubită pereche într-o 
singură săptămână. Fuma fără încetare şi avea o cameră 
cu icoane şi alte obiecte, pe care-o numea atelier; acolo 
înăuntru îşi făcea vrăjitoriile. Scotea mulți bani de la 
vizitatori, şi prin urmare îşi agonisise o avere uriaşă. 

M-a luat deoparte şi mi-a dezvăluit câteva lucruri 
din viața lui, făcându-mi în felul acesta demonstrația 
însuşirilor sale. M-a sfătuit că e mai bine să nu mă însor, ci 
să vânez fete frumoase. Când l-am întrebat cărui lucru se 
datorează puterile sale, mi-a răspuns că are un „obuz“ în 
el, dar nu mi-a explicat mai multe (în realitate avea un 
demon în el). Apoi a ghicit îndată că mă ocupasem cu 
spiritismul şi mi-a spus: 

— Încetează să mai tachinezi duhurile, căci te pot 
arunca pe fereastră. 

Eu atunci l-am întrebat înfricoşat: 

— Ce trebuie să fac când vin duhurile? 

— Să le înjuri şi, dacă nu pleacă, să... (mi-a zis nişte 
vorbe ruşinoase). 

Între timp, am început să mă întreb unele lucruri. 
Cu toate că unii îl considerau „un om foarte bun”, mie 
ceva nu-mi plăcea la el. Însă el se pare că mi-a citit 
gândurile şi, luându-mă prieteneşte de bărbie, îmi spuse: 

— De ce te îndoieşti de mine, fiule? 

Şi îndată şi-a mişcat mâna pe dinaintea feței mele. 
Am simţit atunci că palma lui a pătruns în mintea mea şi 
mi-a şters toate îndoielile pe care le aveam. Din clipa 
aceea — era dimineață —, până în după-amiaza aceleiaşi 
zile, l-am considerat un sfânt care ajuta lumea. Însă seara 
m-am gândit din nou neliniştit la toate întâmplările şi am 
ajuns la concluzia că nea Neculai numai sfânt nu era. 
Atunci, o presimţire rea a început să mă stăpânească... 

Pe la zece seara m-am întors acasă. Când am intrat 
în casă, un curent rece m-a pătruns prin tot corpul şi mi 
s-a ridicat părul pe mine. Am început îndată, după cum 
m-a învăţat vrăjitorul, să înjur: 

— Pleacă de-aici blestematule! Pleacă... 

În clipa aceea fenomenul a încetat. Am urcat la 
primul etaj, am intrat în camera mea şi mi s-a întâmplat 

exact acelaşi lucru. Am înjurat din nou cu neruşinare, şi 
atunci iarăşi s-au liniştit toate. Însă frica a început să mă 
stăpânească cu totul. Inconştient, fără să-mi dau seama ce 
fac, am căutat în camera mamei mele, am găsit un Nou 
Testament, l-am pus sub pernă şi am fugit grabnic de 
acasă. Am stat în piață până noaptea târziu, neştiind ce să 
fac. 

În cele din urmă am luat hotărârea să mă întorc 
acasă, şi întâmplă-se ce s-o-ntâmpla. Şi am scris pe un 
carnețel următoarele cuvinte: „Astăzi, duminică, 24 iunie 
1984. Binele şi răul din mine se vor război. Voi da marea 
luptă cu satana şi nădăjduiesc că voi birui!”. 

Le-am scris ca să rămână, căci mi-era teamă că aş 
putea chiar să şi mor. 

M-am întors, aşadar, acasă. Am intrat, nimic. Am 
urcat la etaj, nimic. M-am aşezat în pat, nimic, niciun 
deranj. Însă frica exista încă. Fără să-mi dau prea bine 
seama, am început să citesc din Noul Testament. Peste 
puţin timp, a început să-mi fie somn. Am uitat cu totul de 
demoni şi am adormit. În vreme ce dormeam, pe la ora 
patru dimineaţa, am auzit o voce şoptindu-mi la ureche: 

— Hei, hei! 

M-am trezit imediat, am privit în jur, dar n-am 
văzut nimic, decât întuneric. „A fost un vis”, m-am gândit 
şi m-am aşezat iarăşi să dorm. Însă curând s-a auzit din 
nou aceeaşi voce: 

— Dormi, ticălosule, nu? Acum o să te-aranjez eu... 

În clipa aceea o putere nevăzută a început să mă 
tragă în sus şi-n jos. Din instinct am sărit din pat, 
ridicându-mi mâinile, şi îndată ceva ca nişte sfori au venit 
din aer şi mi le-a legat. Am dat să strig, dar o mână a 
venit şi mi-a pecetluit gura. Cineva mă prinsese în cursă 
ca într-un câmp magnetic şi în acelaşi timp mă trântea în 
sus şi-n jos împreună cu patul. Atunci, fără să-mi dau nici 

eu bine seama cum, plin de deznădejde, am strigat în 
inimă: 

— Iisuse, izgoneşte-l pe satana! 

Imediat — ce minune! — s-a auzit o trosnitură puter- 
nică şi m-am eliberat. Toate au încetat. M-am ridicat din 
pat şi am aprins lumina. Între timp, în cameră venise 
mama mea, neliniştită. Şi-a făcut cruce şi am rămas treji 
până dimineața. Toată săptămâna, de frică, stăteam 
noaptea treaz şi dormeam ziua. 

Oricum, din această experiență înfricoşătoare, am 
tras atunci două concluzii importante: întâi, că există 
demoni, de vreme ce i-am simțit înşfăcându-mă; şi apoi, 
că există lisus Hristos, Care ne ajută şi ne scapă de 
duhurile rele, atunci când Îl chemăm. 

Acesta a fost începutul întoarcerii mele la Hristos. 

La nea Neculai nu m-am mai dus. Mi-era frică de el 
inconştient. Mai târziu am înţeles că era un vrăjitor, un 
lup cu chip de oaie, cum spune Evanghelia. Conlucra cu 
demonii şi pe unul din ei îl avea în el, încât să-i spună 
toate despre oameni. 

După o vreme am aflat şi de o pățanie a lui: dezle- 
gase farmecele pe care i le făcuse unui client de-al lui un 
alt vrăjitor din regiune. Atunci acel vrăjitor, mai puternic 
decât nea Neculai, s-a înfuriat şi i-a trimis pe demoni să-l 
bată o săptămână întreagă, atât de mult, încât îi curgea 
sângele pe gură şi pe nas. 

[31a] 


Icoana Sfântului loan Teologul 
Într-o duminică a anului 1985, fericitul misionar al 


Africii, părintele Cosma Grigoriatul (t 1989), a vizitat 
biserica Sfântului loan Teologul, din Fungurume, Kongo, 

pentru a săvârşi nişte botezuri. După ultimele lui poveţe, 
le-a spus celor catehizaţi: 

— Cei care v-aţi ocupat cu vrăjitoriile să-mi aduceți 
aici până diseară toare leacurile şi obiectele pe care le 
foloseați. 

Mulţi i-au adus idoli de lemn, licori vrăjitoreşti, piei 
de şarpe şi altele. Însă unul, Sabakila, n-a adus nimic. În 
ziua următoare s-a botezat, fără să predea obiectele lui 
vrăjitoreşti şi fără să se spovedească. 

Au trecut câteva luni. În perioada aceasta Sabakila 
nu mergea regulat la biserică. Într-o duminică s-a hotărât 
să meargă la biserică, având în buzunar un „dumnezeu” 
al lui, adică un idol de lemn, care credea că-l păzeşte de 
orice rău. lar înainte de a intra în biserică, s-a gândit aşa: 
„Acum voi vedea dacă puterea Bisericii Ortodoxe este, 
după cum se spune, mai mare decât vrăjitorii noştri şi 
farmecele noastre”. 

A intrat şi s-a apropiat să se închine la icoana 
Sfântului Ioan Teologul. Însă atunci a simțit ceva ca un 
curent străbătându-i trupul. Dureri puternice i-au pătruns 
în toate mădularele. A aşteptat cu nelinişte să se termine 
Sfânta Liturghie. S-a dus acasă suferind cumplit. 

Cu cât treceau zilele, cu atât durerile deveneau mai 
puternice. A mers la spital, dar doctorii n-au putut să-l 
ajute. 

Deznădăjduit, s-a dus din nou la biserică şi l-a 
căutat pe părintele paroh Roman. 

— Părinte, voi muri! i-a zis. Boala mea a pornit de la 
icoana Sfântului Ioan Teologul. Când m-am închinat la ea, 
cu câteva zile înainte, ceva ca un curent mi-a străbătut tot 
corpul. 

— Ca să te faci bine, du-te şi închină-te iarăşi la 
icoana Sfântului punând metanie, l-a povăţuit părintele. 

— Dacă privesc icoana aceasta la față voi muri, a 
răspuns Sabakila. 

A plecat fără să se închine la icoană. 

Peste puţin timp, părintele Cosma i-a vizitat din nou 
pe proaspăt-botezaţii din Fugurume. Sabakila i-a povestit 
drama lui. Misionarul i-a spus la fel ca părintele Roman, 
adică să se închine la icoana Sfântului. Acela a refuzat iar, 
spunând că va muri dacă va face asta. Nu l-au convins 
nici sfaturile asemănătoare date de doctorul grec Thanos 
Zozu. 

Astfel, sfârşitul i-a sosit degrabă. Peste câteva zile a 
murit în chinuri mari, în dureri înfricoşătoare, căci se 
unise cu satana şi devenise hulitor al Sfântului Botez. 

[22] 


Vrăjitorul african de treisprezece ani 


În luna august a anului 1990 supraveghetorul servi- 
ciului misionar Kolwezi din Zair, ieromonahul Meletie 
Grigoriatul, a fost înștiințat de două familii de creştini 
africani din Kolwezi să meargă la casele lor, pentru a le 
rezolva o problemă referitoare la vrăjitorie. Părintele 
Meletie l-a trimis pe părintele Iacob Banza, preot ortodox 
din Africa, întrucât, ca băştinaş, cunoştea mai bine limba 
şi mentalitatea compatrioților lui. 

Ce se întâmplase? 

Un băiat de treisprezece ani, din tribul Baluba, din 
regiunea Siaba, era vrăjitor de la vârsta de şapte ani. 
Bunicul lui îl inițiase în tainele întunecate ale magiei 
negre. Părinţii îl alungaseră de acasă, şi, de aceea, stătea în 
casa unchiului său. Acolo, în apropiere, locuia şi o familie 
de creştini ortodocşi. În acelaşi cartier trăia şi o vrăjitoare, 
cu care copilul avea legături strânse. 

Într-o zi, vrăjitoarea i-a dat următoarea poruncă în 
limbajul vrăjitoresc: 

— Du-te să găseşti hrană pentru Crăciun şi Anul 
Nou. 

Băiatul l-a găsit ca „hrană” pe unchiul său. A luat pe 
ascuns o lenjerie intimă de-a lui şi s-a dus în casa 
vrăjitoarei. După aceea a mers în casa vecină, în care 
stăteau creştinii ortodocşi, şi le-a dat la doi frățiori să 
mănânce: unuia, salată, iar celuilalt, peşte. Copilaşii, 
- înfometați cum erau, le-au băgat în gură. Au simţit însă 
un gust diferit. Au crezut că mănâncă carne de om crudă. 
Unul din ei, îndată ce a mâncat aşa-zisa salată, şi-a 
pierdut minţile. 

Unchiul micului vrăjitor aparținea unei comunități 
protestante, numită Basadu. Într-o zi, pastorul comu- 
nității, în faţa tuturor membrilor săi, i-a spus unchiului 
copilului: 

— Familia ta nu este bine. În casa ta ai un copil care 
este vrăjitor. 

Atunci acela l-a dus pe nepotul său în biserica lor. 
Când au început să facă rugăciunile, copilul a scos pe 
gură o sfoară care avea trei noduri. „Legase” cu acestea 
trei oameni, pentru a-i omori. 

Pastorul l-a întrebat: 

— Ce înseamnă sfoara aceasta? 

— Un nod este pentru unchiul meu, iar celelalte 
două pentru copiii unei familii ortodoxe. Dacă vreţi, să 
mergem până acolo. 

Au mers în casa ortodocşilor şi au cerut să intre. Sub 
patul unui copil se afla o rădăcină groasă, pe care au sco- 
s-o. Apoi au mers în camera vecină şi au scos o altă 
rădăcină de sub patul celui de-al doilea copil. Acele 
rădăcini ar fi provocat înrâurire demonică celor doi copii, 
când s-ar fi dus seara să se culce. 

După ce protestanții au plecat la casele lor, părinții 
ortodocşi ai copiilor l-au înștiințat pe preotul Meletie, iar 
acela l-a trimis pe părintele Iacob, după cum am spus mai 
sus. 

Părintele Iacob i-a chemat pe părinții tânărului 
vrăjitor. Au stat toți împreună şi au discutat. 

— Cunoşti problema nepotului tău? l-a întrebat 
preotul pe unchiul copilului. 

— Da, ştiu că este vrăjitor. 

Părintele Iacob s-a întors spre copil. 

— Eşti vrăjitor? l-a întrebat. 

— Da, sunt. 

— Dă-mi obiectele cu care faci farmece. 

— Nu pot să ţi le dau, căci o femeie se va înfuria şi 
mă va omori. 

Era vorba despre vrăjitoare. 

— Nu, nu te va omorî. Dacă crezi în adevăratul 
Dumnezeu, nu vei muri. 

Mâinile lui erau legate. Preotul le-a dezlegat, 
spunându-i: 

— Eu te iubesc şi cred că Dumnezeul nostru te va 
ajuta. 

Copilul a răspuns: 

— Noi facem rugăciunile şi tainele în cimitire, la 
miezul nopții. 

— Cum începeți meşteşugurile voastre vrăjitoreşti, 
încât faceți farmece atâtor oameni? 

— Luăm o lenjerie intimă sau o aţă din haina 
omului căruia vrem să-i facem farmece sau să-l omorâm 
sau să-l aducem în grupul nostru. 

— Dacă luaţi din capătul hainei unui om puteți să-i 
faceţi farmece? 

— Da, e foarte uşor. 

— Adică acum, dacă iei o aţă din pulpana hainei 
mele, poți să-mi faci farmece? 

— Nul!!! a strigat copilul. Ție nu! Eşti preot şi ai foc 
în jurul tău! Dacă mă apropii, mă va arde. 

Atunci părintele lacob i-a întrebat pe părinții 
copilului: 

— Adevărat, copilul vostru este vrăjitor? 

— Da, părinte, de la vârsta de şapte ani. 

— Trebuie să-l ajutăm să părăsească vrăjitoria, 
fiindcă altfel va avea multe probleme în viață. Astăzi a 
intrat şi a făcut farmece într-o casă de creştini, mâine va 
intra într-o casă de idolatri. Poimâine îl vor lega şi-l vor 
arunca în temniţă... 

Apoi preotul, după ce a făcut Agheasma, a stropit 
locul şi pe creştinii care se aflau acolo. Celor doi copilaşi 
le-a citit exorcismele Sfântului Vasile cel Mare. I-a uns pe 
frunte cu mirul Maicii Domnului de la Maleba. De atunci 
copiii aceştia n-au mai prezentat nicio înrâurire demonică. 
Merg la biserică, se spovedesc şi se împărtăşesc. 

Micul vrăjitor, însă, întorcându-se acasă, şi-a pierdut 
cu totul mințile. 

[23] 


Farmece la magazinul unui vânzător de băuturi 


În satul Kado din Zair, trăia împreună cu femeia lui 
un african ortodox, Berde, fiul virtuosului preot Fotie. 
Kado se afla la o distanță de 50 de kilometri de Kolwezi, 
sediul Misiunii Ortodoxe. 

Berde era vânzător de băuturi alcoolice, dar nu 
câştiga mulți bani din treaba asta. În luna mai a anului 
1991 în satul său a venit un vrăjitor. A văzut frumoasa lui 
casă şi a cerut voie să intre înăuntru. 

— Eu, i-a spus, îţi pot aduce mulțime de clienţi şi te 
pot îmbogăți în scurt timp. 

Îndată, în fața multor oameni, a început să facă nişte 
meşteşugiri vrăjitoreşti. A luat o hârtie şi a băgat-o în 
gură. După aceea a pus-o în mână şi a scuipat în ea. A 
răsucit-o puțin şi aceasta a devenit şarpe. Pe şarpe l-a 
preschimbat din nou în hârtie şi pe aceasta, în continuare, 
în alte animale şi obiecte. Toţi privitorii se minunau, ca şi 
cum în fața lor se afla un zeu. 

Tânărul Berde i-a zis vrăjitorului: 

— Eu sunt creştin ortodox. Nu ştiu dacă ceea ce vrei 
să faci este de la Dumnezeu sau de la diavol. O să vorbesc 
cu soția mea şi-ţi voi spune. 

Soţia lui, care nu era ortodoxă, l-a sfătuit să 
primească ajutorul vrăjitorului. 

— Am vândut şi eu băuturi mai demult, dar n-am 
agonisit nimic, i-a spus. Acum poate că se va întâmpla 
ceva. 

Bărbatul şovăia. 

— Inima mea este împovărată şi se împotriveşte... 

În cele din urmă s-a impus părerea femeii, care l-a 
încredințat: 

— Dacă luăm licorile vrăjitoreşti, vei vedea că în 
casa noastră va veni bucuria. 

L-au chemat, aşadar, pe vrăjitor pentru a-i ajuta. 

Acela, când a venit, a pus o licoare în două sticle cu 
apă. Îndată apa a căpătat culoare portocalie. O sticlă a 
acoperit-o cu o basma de femeie. A săpat o groapă în 
curte şi a îngropat-o acolo. 

— Sticla aceasta, le-a spus celor doi soți, simbo- 
lizează o femeie care a murit mai demult şi care va chema 
lumea pentru a cumpăra băuturile voastre. 

În cealaltă sticlă a băgat fotografia lui Berde. Apoi a 
îngropat-o şi pe aceea în interiorul casei, în spatele uşii de 
la intrare. 

În continuare a făcut o mică tăietură pe mâna 
dreaptă a celor doi soţi, a uns locul acela cu o licoare şi 
restul l-a agăţat de tavanul casei. La urmă a luat patru 
rădăcini de la un copac şi a pus câte una în fiecare colț al 
casei. 

— Cu rădăcinile acestea, a zis, şi cu licoarea pe care 
am agățat-o de tavan, în casa voastră nu va putea intra 
vrăjitor, nici nu va fi lovită de trăsnet. De-acum multă 
lume va veni la magazinul vostru şi veți aduna bani 
mulți. 

— Pentru munca ta ce vrei să-ți dau? l-a întrebat 
Berde. 

— Îmi vei da bani. 

— Câţi? 

— Voi rămâne aici, în casa ta, trei zile. Mă vei plăti 
înainte de a pleca. Atunci îți voi spune cât. 

În prima zi Berde a câştigat 500.000 de zairie. În 
celelalte zile la fel. Astfel, în trei zile adunase 1.500. 000 de 
zairi. 

— Acum plec, îi zise vrăjitorul. Dă-mi toți banii pe 
care i-ai adunat. Fii atent să nu te duci cu altă femeie 
decât cu a ta. Şi, dacă vreun frate de-al tău va muri, să 
nu-l atingi, ci să stai departe. 

După aceste cuvinte, a luat banii şi a plecat. 

Berde a aşteptat şi în celelalte zile să vină lume la 
magazinul său, însă în zadar. Pe casa lui a pus stăpânire 
întristarea, din cauza lipsei hranei. Ce să facă? Într-o zi s-a 
dus pe ogor, a scos un coş de țuval — bulb al unei plante 
africane, care se usucă, se face ca o făină şi se găteşte — şi 


é Moneda naţională a Zairului. 

s-a dus la Kolwezi pentru a-l vinde. Cu banii luaţi, a 
cumpărat un coş de porumb. 

În noaptea aceea, cu înrâurirea diavolului, a siluit o 
femeie străină. După aceea a băut lutuku, o băutură 
alcoolică africană foarte tare, şi s-a îmbătat. La urmă a 
mâncat o plantă care conţine drog, şi şi-a ieşit cu totul din 
minți. A înnebunit de-a binelea şi nu ştia ce face. Dormea 
prin curţi străine, umbla pe drumuri, striga şi tulbura 
lumea. Copiii aruncau cu noroi în el, iar soldaţii îl băteau. 

Tatăl lui, părintele Fotie, a fost înștiințat că fiul său a 
înnebunit şi umblă ca un câine pe drumurile din Kolwezi. 
S-a dus atunci la sediul Misiunii Ortodoxe şi a povestit 
evenimentul, şi totodată i-a trimis pe ceilalți trei fii ai săi 
să-l prindă pe Berde, să-l lege şi să-l aducă în satul lui, 
Kisote. Când l-au adus legat, i-a zis preotului: 

— Tată, când m-au adus frații mei, am văzut o 
lumină puternică precum un fulger în fața mea. Cred că 
nu voi muri. 

Părintele Fotie l-a întrebat de ce se află în starea 
aceasta, şi acela i le-a povestit pe toate. 

Au intrat în biserică. L-a spovedit şi i-a citit 
exorcismele Sfântului Vasile cel Mare. Îndată duhul 
necurat a plecat din el. Berde a ieşit din biserică foarte 
liniştit. Apoi i-a spus tatălui său: 

— Acum să mergem acasă la mine, să scoţi licorile 
pe care mi le-a pus vrăjitorul. 

Părintele Fotie a luat binecuvântare de la respon- 
sabilul lucrării misionare, părintele Meletie, şi s-a dus 
împreună cu fiul său la Kado. A citit slujba Agheasmei 
Mici, a dezgropat sticlele şi rădăcinile şi le-a făcut semnul 
sfintei cruci. După ce a scos basmaua dintr-o sticlă şi 
fotografia lui Berde din cealaltă, a făcut semnul crucii 
peste licorile vrăjite şi le-a vărsat. Atunci s-au auzit țipete 

sălbatice. Demonii jeleau şi urlau! A stropit toată casa cu 
Agheasmă şi i-a dat fiului său să bea din ea. 

— Tată, a zis acela cu pocăință, am vrut să lucrez 
după voia lui Dumnezeu, dar am fost amăgit. Nu voi mai 
face niciodată asemenea lucruri. Voi rămâne credincios 
Bisericii noastre. 

Părintele Fotie s-a întors liniştit la sediul lucrării 
misionare, le-a povestit părinţilor toate cele întâmplate şi 
aceia l-au dat slavă lui Dumnezeu. Acum, de câte ori 
merge la cele şapte parohii ale sale, le povesteşte 
creştinilor pățania fiului său, ca pe o lecţie de învățătură. 

[23] 


Coşciugul care dărâma case 


Lucrarea misionară ortodoxă din Kongo cultivă un 
ogor mare, lângă satul Luankoko, la 32 de kilometri 
depărtare de Kolwezi. Locuitorii regiunii, indiferent de 
religia lor, lucrează pe acest ogor. 

Într-o noapte din primăvara anului 1999, suprave- 
ghetorul ogorului, Trifon, creştin ortodox, şi un alt om, 
s-au dus să fure petrol de la un tractor care era acolo. 
Paznicul de noapte, Katoka, de religie protestantă, i-a 
văzut şi i-a pârât şefului lucrării misionare, părintele 
Meletie Grigoriatul. 

Din clipa aceea, în inima lui Trifon au pătruns ura şi 
setea de a se răzbuna pe Katoka. S-a întâlnit cu doi 
vrăjitori ai satului, la vedere şi ei creştini ortodocşi, 
Gheorghe şi Hrisostom, şi a urzit împreună cu ei un plan 
pentru nimicirea paznicului. 

Noaptea urcau pe un muşuroi de furnici înalt de 3-4 
metri, şi acolo sus îşi făceau farmecele, prin care în data 

de 21 iulie 1999 l-au omorât pe Katoka. Acesta din urmă, 
înainte de a muri, le spusese copiilor lui. 

— Dacă mor cu voia lui Dumnezeu, nu se va 
întâmpla nimic după moartea mea. Însă, dacă mă vor 
omorî alții, veți vedea ce va urma... 

Părintele Damaschin i-a întrebat mai târziu pe copiii 
săi ce voise să spună prin acestea, iar aceia i-au explicat: 

— Cel ce vrea să le arate rudelor sale pricina morții 
lui, adică dacă va muri de moarte naturală sau va fi ucis 
cu puterea vrăjitoriei, face următorul lucru demonic: îşi 
crestează pielea de pe mâna stângă şi cu sângele vărsat 
încheie o înțelegere cu diavolul, care-şi ia însărcinarea de 
a le descoperi rudelor sale, după moartea lui, cine l-a 
omorât. Însă, dacă va muri de moarte naturală, cu voia lui 
Dumnezeu, atunci înţelegerea rămâne nelucrătoare. 

Aceasta făcuse şi Katoka. 

Pe la ora 11, în seara zilei de joi, 22 iulie 1999, patru 
oameni au ridicat coşciugul cu trupul mort şi au plecat 
spre mormânt, care se afla în pădure, la opt kilometri 
depărtare. Era urmat de o mulțime de 550 de persoane. 

Când au ajuns la destinaţie, s-a întâmplat ceva de 
necrezut: coşciugul s-a lipit de umerii oamenilor şi n-a 
coborât în mormânt. Şi a început — nu el, ci diavolul, care-l 
folosea ca pe unealtă a sa — să-i conducă unde voia el. I-a 
întors înapoi cu iuțeală şi i-a silit să alerge istovitor, 
trecând prin albiile râurilor, păduri, spini şi gropi, în 
vreme ce mulțimea îi urma. 

Când au trecut prin primul sat, Mapedo, vrăjitorii 
ucigaşi s-au străduit prin alte farmece să împiedice 
întoarcerea coşciugului. Au înălțat, aşadar, o plasă de 
pescari de-a latul drumului şi i-au legat capetele de 
copaci. Coşciugul, ajungând acolo şi neputând să treacă, a 
înaintat pe lângă plasă, a ocolit-o şi şi-a continuat 
nestăvilit drumul, cu oamenii lipiți de el. 

La trei sute de metri înainte de a ajunge în satul 
Luankoko, de unde plecase, coşciugul s-a oprit şi s-a 
aşezat în picioare. După aceea s-a urcat iarăşi pe umerii 
celor care-l purtau şi a intrat în sat. S-a apropiat cu mare 
iuțeală de casa unuia dintre ucigaşi, a dărâmat peretele, a 
intrat înăuntru şi s-a aşezat pe un pat. 

Băştinaşii, după obiceiul lor, au acoperit coşciugul, 
pentru ca mortul să se odihnească. Copiii lui, care-l 
urmau, au spus că l-au auzit pe tatăl lor răsucindu-se în 
coşciug. 

— Spune-ne, tată, l-au întrebat, cine te-a omorât? Ce 
vrei să facem pentru tine? Du-ne unde vrei tu. 

După ce coşciugul a rămas acolo pentru câteva 
minute, a urcat pe umerii celor patru oameni şi a ieşit 
afară, pentru a-i vădi şi pe ceilalți ucigaşi. 

Aici se vede cât de mult îi urăşte diavolul pe 
oameni. El însuşi i-a condus pe vrăjitori la crimă şi tot el 
s-a arătat din nou vrăjitorilor, pentru a-i despărţi pe 
oameni în două grupe şi a făuri certuri. Mai demult, în- 
tr-un alt sat, din pricina farmecelor fuseseră ucişi şaizeci 
şi doi de oameni într-o singură lună. 

În continuare, coşciugul s-a dus la altă casă, a 
dărâmat uşa şi a intrat. L-a căutat pe cel de-al doilea 
vrăjitor. Acesta a fugit din răsputeri, pentru a se ascunde 
într-o colibă. Însă coşciugul a ieşit afară, l-a fugărit, l-a 
lovit cu putere în piept şi l-a aruncat la pământ. 

La urmă s-a îndreptat spre casa celui de-al treilea 
vrăjitor, care în clipa aceea ieşea pe uşă. Coşciugul l-a 
lovit şi pe acela în piept, împreună cu el dărâmând 
întreaga încăpere. 

Locuitorii acelor sate idolatre, care cunosc uneltirile 
diavolului, i-au prins imediat pe cei trei vrăjitori, i-au 
legat şi i-au întrebat dacă ei sunt cei care l-au omorât pe 

Katoka. N-au putut nega, de vreme ce însuşi mortul îi 
vădise, sau mai bine-zis diavolul. 

După aceea, coşciugul s-a dus şi s-a aşezat în casa 
mortului, „pentru a se odihni”, după cum spun băştinaşii. 
În continuare, a mers şi s-a aşezat pe muşuroiul de 
furnici, ca să arate locul unde vrăjitorii ucigaşi făcuseră 
farmecele lor. Acolo a rămas multă vreme în picioare. 
Apoi a coborât. 

A venit ceasul ca rudele mortului să ceară despă- 
gubiri de la vrăjitori. Până ce aceia au adus tot ce aveau 
pe acasă, mulțumindu-l în felul acesta pe mort, coşciugul 
a rămas jos şi era de neridicat. 

Vrăjitorii au adus şi au aşezat lângă coşciug pături, 
blănuri de oi, radiomagnetofoane, bani şi tot ce mai aveau 
prin casele lor. Pentru a se dovedi că mortul a fost 
mulțumit, trebuia ca sicriul să devină uşor, încât să poată 
fi ridicat şi dus la mormânt. Însă acela a rămas de 
neridicat. Diavolul îi pusese în mare dilemă. 

L-au trimis îndată pe un tânăr creştin cu bicicleta la 
Kolwezi. 

— Avem o mare problemă, i-a spus tânărul părin- 
telui Damaschin, şi i-a povestit întâmplarea. 

Misionarul a plecat imediat împreună cu doi preoți 
băştinaşi şi trei muncitori spre locul tragediei. Au luat cu 
ei agheasmă, sfinte moaşte, tămâie şi cartea de rugăciuni. 

Într-o oră au ajuns în sat. Toţi cei de acolo stăteau în 
picioare în jurul coşciugului, speriaţi, iar cei trei vrăjitori 
erau îngenuncheați la căpătâiul mortului. 

Ortodocşii, la îndemnul părintelui Damaschin, au 
îngenuncheat şi au făcut rugăciune. Preoții au început să 
cânte „Binecuvântat...“ şi au citit exorcismele Sfântului 
Vasile cel Mare. După aceea, părintele Iacob a deschis 
capacul coşciugului, scoțând fâşiile de pânză care, după 
cum spunea, erau descântate. A stropit cu agheasmă 


379 


lighenaşul în care vrăjitorii făcuseră farmecele şi, 
psalmodiind „Mântuieşte, Doamne, poporul Tău...”, l-a 
stropit pe mort şi pe toți cei care se aflau acolo. Cei mai 
mulți erau idolatri şi, de aceea, crezând că preoţii sunt 
vrăjitori, după ce au fost stropiţi cu agheasmă, au plecat 
înfricoşați. În ceasul când se citeau rugăciunile, câțiva 
spuneau: 

— Popii lor nu vor putea face nimic. Coşciugul nu 
ne va urma. 

După rugăciuni, părintele Damaschin le-a spus 
vrăjitorilor şi celorlalți aflați de față: 

— Luaţi coşciugul şi veniți cu noi. 

Cei trei vrăjitori s-au pierdut cu firea. S-au făcut că 
se ridică şi iarăşi s-au aşezat. Le era frică să se atingă de 
coşciug. După cum a aflat mai târziu părintele Damas- 
chin, de fiecare dată când încercau să se deplaseze de 
acolo, coşciugul se ridica, îi lovea şi-i silea să cadă din nou 
la pământ. 

Adevărat, cum să creadă misionarul că cei trei creş- 
tini erau vrăjitori şi ucigaşi? Trifon lua parte la lucrarea 
misionară, Gheorghe era catehet la Luankoko iar al treilea 
era paznicul satului. 

În cele din urmă, părintele Damaschin s-a întors 
spre mulțime şi a strigat: 

— Care dintre voi sunteţi ortodocşi? 

— Eu, părinte! Eu, părinte!..., au răspuns câțiva 
tineri. 

— Luaţi coşciugul şi puneți-l în maşină. 

L-au înşfăcat îndată şi fără nici cea mai mică dificul- 
tate l-au urcat în maşină. Apoi s-au urcat alți cinci- 
sprezece oameni. Peste puţin timp, au ajuns la mormânt. 
Unii le ziceau lucrătorilor: 

— la să vedem, vor putea preoţii voştri să coboare 
coşciugul în mormânt, sau se va întoarce înapoi, ca ieri? 

Noaptea se lăsa uşor peste jungla africană. Preoții 
au stropit mormântul cu agheasmă şi i-au făcut cruce cu 
sfintele moaşte. După aceea, tinerii creştini au coborât 
coşciugul înăuntru, l-au acoperit cu pământ şi au aşezat o 
cruce deasupra. 

În ziua următoare, părintele Meletie şi cei trei preoți 
băştinaşi au vizitat locul acelei drame, mai întâi pe rudele 
mortului şi, în continuare, casele distruse de atacurile 
coşciugului demonic. După ce au vorbit cu cei doi 
vrăjitori — al treilea plecase —, le-a cerut să predea obiec- 
tele lor de vrăjitorie. Dar Trifon nu recunoştea că este 
vrăjitor şi că are vreun obiect. În cele din urmă, după 
multe stăruințe, s-a dus să le aducă. 

Până să se întoarcă celălalt vrăjitor, Hrisostom, a 
dezvăluit toate lucrările lor demonice: 

— Căpetenia vrăjitorilor de aici a fost din vechime 
Gheorghe, care ani de zile a fost preot al comunității 
misionarilor protestanți. Apoi s-a botezat ortodox şi a 
devenit catehet al enoriei. Gheorghe are un demon 
înfricoşător, pe care-l cheamă pentru orice problemă. În 
limbajul vrăjitorilor se numeşte „Fadom”. Când se arată, 
scoate flăcări pe gură şi face zgomot mare când merge. 
Dacă-l vede cineva noaptea, poate să moară de frică. 

Şi al doilea vrăjitor, continuând, a spus ceva foarte 
înspăimântător: 

— Înainte de a ne boteza, duhurile rele s-au apro- 
piat de noi şi ne-au spus: „Să nu ne daţi pe mâna 
preotului ortodox. Lăsaţi-ne înăuntrul vostru, şi veți 
vedea că noi suntem mai puternici decât Dumnezeu, pe 
care vreți să-L urmaţi. De atâția ani de când vă ajutăm, 
aveţi ceva cu care să ne învinuiți?” 

Cuvintele acestea ale vrăjitorului „ortodox” vin să 
întărească observația unui preot băştinaş, părintele Iacob 

din Kolwezi, care a mustrat purtarea prefăcută a afri- 
canilor față de Hristos, spunându-le: 

— Botezul vostru este superficial, pentru că v-aţi 
predat sufletele diavolului. La exorcisme mărturisiți doar 
cu gura că vă lepădaţi de satana, pe când în faptă faceți 
voile lui. 

La urmă, vrăjitorul Hrisostom s-a dus la casa lui, a 
adus toate obiectele vrăjitoreşti şi a făgăduit pocăință. Şi a 
mai spus că fiecare vrăjitor are obiectele sale de vrăjitorie, 
dar cu toții ştiu ce are fiecare. 

Peste jumătate de oră s-a întors şi Trifon. A cerut ca 
Hrisostom să iasă afară. Apoi a îngenuncheat şi a scos din 
buzunar ceva ca un şarpe de pânză, care avea în el 
mulțime de obiecte şi din loc în loc multe noduri. 

— Ce faci cu astea? l-a întrebat părintele Iacob. 

— Cu acestea îmi ocrotesc familia, atunci când 
lipsesc de acasă. 

Trifon a vădit două locuri unde a pus farmece. Unul 
a fost acela în care coşciugul s-a ridicat în picioare, înainte 
de a intra în sat. În al doilea loc pusese în pământ o 
găleată de plastic cu farmece. Însă pe aceasta o arsese pe 
ascuns mama lui, cu câteva zile înainte. 

[24] 


Guruşii, tânărul şi părintele Paisie 


[Fragment din povestirile lui Dionisie Farasiotis despre 
câte a văzut şi a trăit în India în anul 1983.] 


În anii neliniştiți de studenție, viața mea era 


influențată de mulți factori. O foarte puternică înrâurire 
asupra mea o avea rugăciunea părintelui Paisie, pe care în 

anumite clipe o simțeam umplând cu pace sufletul meu 
tulburat. 

Însă, în afară de părinte, primeam influenţe şi de la 
alţii. Interesul meu pentru ocultism, ezoterism, magie 
albă, yoga, zen, Buda, în fine, pentru toate cele asemenea 
acestora, nu se micşorase. Nici nu aveam o părere clară 
despre ele. Mi se păreau importante şi dătătoare de 
nădejde, lucruri care m-ar fi ajutat în viață. Făgăduințele 
erau multe şi mari... Le credeam... 

Desigur, părintele mă prevestise: 

— Iată, fiule, există două puteri în lume. Dumnezeu 
şi diavolul. Depinde cu cine se înrudeşte cineva. Eu sunt 
cu Dumnezeu, cu Hristos. Aceştia cu cine sunt? Şi 
diavolul are putere. Şi el face minuni mincinoase. A fost 
arhanghel şi-şi păstrează puterea de arhanghel. Darurile 
lui Dumnezeu, vezi bine, nu sunt luate înapoi. 

Le auzisem pe toate acestea, dar nu le credeam. Nici 
nu le-am respins, nici nu le-am acceptat. Eram şovăitor... 

„El poate să le vadă aşa” mă gândeam eu, „dar 
realitatea să-l depăşească. Acum sunt influențat de 
personalitatea lui puternică şi de mediul Sfântului Munte. 
Însă, dacă mă depărtez, poate că voi vedea lucrurile 
diferit”. 

Astfel, m-am hotărât să le dau şanse egale şi 
yoghinilor hinduşi. M-am hotărât să-mi deschid sufletul 
şi acestora, să trăiesc împreună cu ei. Pentru a fi cu totul 
neinfluențat, mi-am scos de la gât cruciulița pe care o 
făcuse cu mâinile lui părintele şi am mers în India 
deschis..., binevoitor. În realitate, credeam că yoga mi se 
potriveşte mai bine. Credeam că şi aceasta este o cale către 
Dumnezeu. 

M-am dus, aşadar, în India şi am trăit luni întregi 
într-un ashram (mănăstire hindusă) împreună cu swami 
(dascăli de yoga) şi guruşi. Când aveam 19 ani am citit 

cartea „Autobiografia unui yoghin”, a lui Parahamsa 
Yoganada. Printre multe alte ciudăţenii, vorbea şi despre 
unul pe nume Babaji. Acest Babaji, aşadar, era un yoghin 
atât de înaintat, încât devenise... dumnezeu nemuritor! 
Acesta îi învățase pe oameni yoga. Era dascălul dascălilor. 
Lua chipul unui tânăr şi se arăta din când în când, prin 
veacuri, unor anumiți ucenici aleşi. Zbura prin văzduh, 
trecea prin ziduri, se făcea nevăzut în fața oamenilor, 
tămăduia, învia morți; cu alte cuvinte, era unul din zeii 
hinduismului. 

Cu puţin înainte de a pleca în India, am recitit 
această carte. Exact acolo, în Benares, am cunoscut un 
tânăr de 23 de ani din Germania, Pavis, care îmbrățişase 
hinduismul. Acesta a început să-mi vorbească despre 
gurul şi dascălul său, care locuia într-un ashram pe 
Himalaia. Fusese găzduit acolo vreme de o săptămână şi i 
se întâmplaseră multe lucruri cutremurătoare. Era încă 
uimit, încântat. 

Vorbind despre dascălul său, Pavis l-a numit Babaji. 
Însă când a început să-mi povestească diferite întâmplări 
referitoare la acela, l-am recunoscut pe marele Babaji. 

l-am spus: 

— O clipă... Vorbeşti despre... Babaji!!?? 

— Da! a răspuns. 

— Despre Marele Babaji?!!!... am întrebat uimit. 

— Da!! a răspuns cu emfază. 

— Despre cel care scriu cărţile sfinte??... am întrebat 
din nou, ca să nu se ivească vreo răstălmăcire. 

— Da, a răspuns cu şi mai mare emfază. 

M-am minunat. 

— În zilele noastre este pe pământ, mi-a explicat 
Pavis. 

Într-o clipă am hotărât să mă duc să-l văd cu ochii 
mei..., să trag singur concluzii. De altfel, de aceea venisem 

în India, asta cercetam şi căutam de o viaţă. Să limpezesc 
lucrurile. 

— Cum pot să ajung la el? 

Mi-a explicat despre drum, autobuz, hoteluri, sat, 
adăposturi şi în fine, despre tot ce aveam nevoie. 

Ashramul lui Babaji se numea Heracan şi se afla pe 
Himalaia, departe de orice ținut locuit. Am ajuns acolo 
după o călătorie cu peripeții de 800 de kilometri. Când 
aveam vreo problemă, se găsea pe neaşteptate câte un 
discipol de-al lui Babaji care mă ajuta. Ashramul Heracan 
se afla în vârful unui deal, unde existau clădiri vechi. Un 
templu hindus vechi, împreună cu nişte adăposturi mai 
noi. Pe panta bruscă erau trepte de piatră, aproape 200. 
Râul curgea pe la poalele dealului. 

Lângă câmpie erau clădite o piramidă înaltă de cinci 
metri, un loc în care ardea mereu focul şi alte simboluri, 
construite din piatră. Tot ce citisem în diferite cărți de 
ocultism sau din cărți de magie neagră şi, în general, toate 
informațiile pe care le aveam despre acest spațiu larg, tot 
ce auzisem..., deveniseră aici realitate! Ajunsesem la 
izvor, găsisem centrul! Nu mai erau cărți care descriau, 
ci... fapte, trăiri. Nu mai erau teorii, ci viață! 

Cred mai mult ca sigur că, dacă n-aş fi fost în 
Sfântul Munte şi n-aş fi avut experiențele cu părintele 
Paisie, aş fi rămas în acel ashram şi aş fi devenit ucenicul 
lui Babaji. Însă acum în sufletul meu exista o îndoială. 
Auzisem o părere diferită. 

Mă apropiasem de poalele dealului şi doar râul mă 
mai despărțea de trepte, când o mulțime de oameni care 
lucrau la ashram s-au tulburat. S-au întors toți spre vârful 
dealului şi au început să rostească puternic „Bole baba ke 
tzei”, care înseamnă, după cum mi-au spus mai târziu, 
„Sfinte părinte biruitorule!“... Strigăt de slavă şi de 
cinstire. Atunci l-am văzut pentru prima dată pe Babaji. A 

stat puţin pe vârful dealului. Avea în jur de treizeci de 
ani, părul negru şi lung până la umeri, cântărea aproape 
140 de kilograme şi înalt cam de 1, 70 m. 

Cobora treptele repede, cu paşi mari şi vioi, şi 
“primea cu plăcere şi naturalețe laudele mulțimii. 

- Atunci mi s-a întâmplat ceva ciudat, o experiență 
care-mi amintea de clipele când eram hipnotizat. Deo- 
dată, pe când mă uitam cum coboară treptele, mi-am 
pierdut pentru câteva minute conştiinţa. Ca şi cum mintea 
plecase departe de mine. Pentru o perioadă de timp îmi 
pierdusem simțământul sinelui meu. Nu mai aveam 
conştiinţa corpului, a gândurilor mele. Ca şi cum n-aş fi 
existat. Un gol se crease în mintea mea. În acea perioadă 
de timp nu ştiam ce se întâmplase, ce făcusem, dacă mai 
existam. Primul gând care mi-a venit când mi-am 
recăpătat cunoştinţa de sine a fost: „Ce ai de zâmbeşti ca 
un idiot?”, căci observasem că un zâmbet larg mi se ivise 
pe față. 

M-am simţit... siluit. Ca şi cum cineva m-ar fi obligat 
să zâmbesc, pe când eu nu aveam asemenea dispoziţie. 
Am simţit că zâmbetul larg pe care-l aveam pe faţă îmi 
confisca libertatea, venea în reacție cu inima mea, cu 
sentimentele mele. Eram deranjat de această întâmplare, 
dar pe de altă parte mi s-a aprins curiozitatea. 

Între timp, Babaji coborâse dealul în ovaţiile 
mulțimii, dând porunci şi binecuvântări, şi se apropiase 
de vizitatori. Ceilalți i se închinaseră şi luaseră permi- 
siunea lui de a rămâne la ashram. Rămăsesem doar eu şi 
doi prieteni de-ai mei, care nu făceam nicio mişcare. 
Stăteam încremeniți. Nu ştiam ce să fac. Venise la o 
distanță de cinci metri de mine şi am simțit spaimă. 
Asudasem de nelinişte. Eram uimit de înfăţişarea lui. Era 
ceva cu totul neomenesc. Adică, această ființă din fața 
mea avea formă — trup de om, dar nimic omenesc. Dacă 

cineva mi-ar fi spus că este o nălucă sau un... extra- 
terestru, mi s-ar fi părut mai credibil şi mi-ar fi creat o mai 
mică mirare. 

Toate erau ciudate la el. Ochii săi aveau o asemenea 
intensitate, asemenea putere, încât înfricoşau. Îmi era 
foarte teamă şi totodată eram foarte atent şi... tulburat, 
încurcat. 

Atunci s-a apropiat de mine un yoghin din garda lui 
- erau 4-5 în jurul său —, înfăşurat în veşminte negre şi 
având în mână o suliță cu un trident în capăt (simbolul 
zeului Shiva). M-a privit în ochi şi mi-a spus cu un aer 
aspru şi poruncitor: 

— Scoate-ți încălțămintea şi închină-i-te! 

În timp ce-mi spunea acestea, pupila ochiului său a 
devenit uriaşă, acoperea tot irisul, mi se părea toată 
neagră. Cunoşteam această şmecherie. Şmecherii vrăjito- 
reşti!... Încercarea de impunere. 

Cu toată frica mea, l-am neglijat total. M-am 
apropiat de locul unde se afla Babaji... N-am îndrăznit să 
mă apropii mai mult de trei metri... de parcă în jurul lui ar 
fi fost un câmp cumplit! „Fie ce-o fi”... am şoptit, adresân- 
du-i generosul salut cotidian al indienilor... Mi-a arătat 
drumul spre ashram. Ne-a primit. Puteam să rămânem. 

M-am îndepărtat cu uşurare. Am simțit acum că 
tensiunea pe care o aveam cât mă aflasem lângă el se 
micşorase. 

Eram uimit. Ce era acesta? Om sigur nu era. Ce 
putere imensă! De ce era aşa? Dumnezeu sau demon? 
Vrăjitor sau sfânt? Om sau spiriduş? O problemă uriaşă 
pentru conştiinţa mea. 


Era după-amiază când am început să urc treptele 
abrupte, pentru a ajunge în vârful unde se găsea 
ashramul. În vreme ce urcam înfricoşat, uimit, plin de 

curiozitate şi mirare, am simţit apropiindu-se de mine o 
ființă nevăzută care m-a mângâiat, m-a liniştit şi m-a 
sprijinit, şi totodată am auzit limpede înlăuntrul meu o 
voce care-mi spuse: „Să nu te închini la idoli şi nici să le 
slujeşti lor. Eu sunt Domnul Dumnezeul tău: să nu ai alţi 
dumnezei în afară de Mine”. 

Prima poruncă pe care o dăduse Dumnezeu lui 
Moise, pe muntele Sinai! 

În vreme ce vocea aceasta îmi răsuna încă în minte, 
treptele s-au terminat şi m-am aflat față în față cu un 
templu mic neacoperit. Acolo existau diferitele zeități ale 
religiei hinduse. Un „dumnezeu“ avea trup de om şi cap 
de elefant, altul avea chip de maimuţă, altul avea şase 
mâini şi patru picioare. Mai erau şi alte statui, adorate de 
locuitorii ashramului. „Dacă aceştia nu sunt idoli, atunci 
ce sunt?”, m-am întrebat. Aceasta a fost o descoperire 
pentru mine. Oamenii erau idolatri!... Precum vechii 
greci..., precum vechile popoare dinainte de Hristos. 

Pentru ca cineva să intre în ashram, trebuia să treacă 
obligatoriu prin acest mic templu descoperit. Alt drum nu 
exista. M-au oprit şi mi-au spus să-mi las încălțămintea şi 
să trec desculț prin templu, căci locul este sfânt. Statuile 
erau împodobite cu flori şi alte ofrande. Dacă asta nu era 
adorare de idoli, atunci ce era? 

Am înaintat mai spre centrul templului, cu încălță- 
mintea în mână, şi am văzut o statuie neagră, lucioasă. 
Înfățişa un om solid, tânăr, în poziția lotusului. Mai târziu 
am aflat că statuia aceasta îl reprezenta pe Babaji şi o 
făcuseră ucenicii lui din Italia. Era şi aceasta în altar şi o 
venerau împreună cu celelalte statui. Era din porțelan. 


fiecare dimineaţă şi seară. 

S-a împărțit mâncarea. Am mâncat, răspândiți în 
grupuri, şi după aceea am început să ne adunăm într-o 
încăpere veche, cu stâlpi groşi şi acoperiş, fără pereți, 
deschisă din trei părți. Occidentalii (europeni, americani 
şi alții) erau aproape jumătate, dacă nu mai mult, din 
locuitorii ashramului. 

Am fost printre primii care au intrat în acest 
adăpost. M-a atras muzica scoasă de două tobe mici. 
Cineva cânta kirtan, imn religios hindus. Peste puțin 
timp, s-au adunat toți şi au umplut spațiul stând 
înghesuiți, drepți, unul lângă altul. A venit şi Babaji cu 
însoțitorii lui, care trebuie să fi fost mereu aceiaşi 5-6 
yoghini. Cercul celor mai apropiați ucenici ai lui. 

S-a aşezat în centru şi toți au început să treacă prin 
fața lui, să i se închine şi să-i ofere daruri. El le lua şi le 
dădea înapoi o parte din ele, împreună cu „binecu- 
vântarea” lui. Toată această procesiune ținea de obicei 
cam două ore, poate şi mai mult. Babaji era atât de... 
ciudat, încât nu-mi puteam lua ochii de la el. Aveam 
iarăşi aceleaşi simțăminte ca şi prima dată, numai că 
acum eram la cincisprezece metri de el. Îl priveam şi 
încercam să-mi dau seama ce este. Să trag nişte concluzii 
despre această ființă ciudată. Absorbeam fiecare gest din 
mişcările lui, fiecare amănunt din exprimările sale. Mi-am 
dat seama că practica multe lucruri pe care le citisem în 
cărțile de magie. În spatele lui, agățată de perete, o pânză 
mare brodată reprezenta un munte cu trei vârfuri şi un 
soare. Am recunoscut îndată ceea ce văzusem şi citisem 
într-o carte din Grecia despre ocultism. Era simbolul 
magiei înalte. 

Adorarea pe care i-o arăta fiecare se deosebea în 
intensitate şi profunzime. Oricum, toți erau absorbiți de 
persoana lui. S-au apropiat de trei ori de mine şi m-au 

îndemnat să merg şi eu să mă închin lui. N-am făcut-o. 
M-am străduit doar să-l privesc în ochi. 

La un moment dat, privirile ni s-au încrucişat. 
Acesta nu mă privea pe mine, concret. Privirea lui se 
învârtea prin sală, nu s-a oprit asupra mea. Doar că m-a 
străbătut pentru o clipă. 

E!... În clipa aceea eu m-am pierdut de mediul în 
care mă aflam, am căzut în „extaz“!...(?) Ca şi cum pieptul 
mi-ar fi devenit transparent. Am văzut prin el propria 
mea inimă în culori vii, în flăcări. 

Mi-am revenit la fel de repede şi mi-am dat seama 
ce mi se întâmplase. Am continuat să-l urmăresc şi mai 
impresionat. A venit iarăşi cineva şi mi-a spus să merg şi 
eu în față, să mă închin lui. Nu m-am dus... Nu ştiam cine 
este. Mi-era frică... Adică de ce trebuia să mă închin?... 

Deodată, pe când era relaxat, Babaji s-a ridicat şi a 
luat poziția lotusului cu mare intensitate şi concentrare, în 
vreme ce ochii lui au devenit ca doi cărbuni negri şi 
strălucitori. În fața sa se afla cineva care-l adora foarte 
profund şi intens, lucru pe care-l manifesta prin mişcările 
lui, prin metaniile repetate şi prin întreaga lui înfăţişare. 
I-a oferit multe daruri, foarte bogate. 

Atunci Babaji şi-a țintuit cu putere ochii asupra lui. 
Omul şi-a strâns mâinile la piept şi şi-a lipit picioarele. A 
devenit ca un stâlp. Totodată a început să tremure şi să 
danseze pe loc într-un mod nefiresc, de parcă ar fi avut 
arcuri sub picioarele sale îndoite, şi în acelaşi timp mugea 
cu glas tare. Ce muget era acesta? Ca al vitelor rănite şi 
înfuriate. L-a ţinut în starea aceasta cam un minut. Apoi 
l-a „lăsat” puţin şi, înainte ca omul să-şi revină, l-a 
„prins“ din nou, de data asta şi mai cu putere. Se mişca în 
fața mea ca un compresor şi mugea foarte tare. Toţi au 
rămas fără grai şi priveau uimiţi! După aceea l-a lăsat de 
tot. „Credincioşii” au continuat să treacă prin faţa lui, pe 

când el şi-a reluat poziția obişnuită, stând pe jumătate 
întins. O fată care era lângă el vorbea către mulțime şi 
spunea că Babaji tocmai îi dăruise acelui om „ilumi- 
narea”!!!... În felul acesta îi scurtase evoluţia spirituală cu 
multe cicluri de reîncarnări. Nu constituia aceasta încă o 
dovadă că era... zeu?... Nu asta spuneau faptele sale?... 
lată cum se gândea fiecare dintre cei care îmbrățişaseră 
concepția hindusă. 

Conform punctului de vedere creştin, guru chiar are 
puteri supranaturale, pentru că este demonizat. Adică a 
îngăduit ca în sufletul lui de om să locuiască duhuri rele. 
Puterea care se manifestă în el este puterea spirituală a 
demonilor. Omul care-l adoră pe guru îi adoră pe 
demonii care locuiesc în el şi astfel le dă dreptul de a intra 
şi în sufletul lui. Prin urmare, „fenomenul” pe care l-am 
urmărit a fost procesul cuceririi unui suflet de către 
demoni. 

Care dintre cele două păreri este adevărată?... 
Contradicția dintre ele este mare. Ce este „dascălul 
dascălilor”?... Vrăjitor ori sfânt? Dumnezeu ori demon? 

Aceste întrebări mă chinuiau atunci. Trebuia să 
găsesc un criteriu pentru a judeca, un „taler“ cu care să 
cântăresc, o „măsură” cu care să măsor. 

Peste puțin timp, Babaji s-a ridicat împreună cu 
ucenicii lui şi a plecat. A trecut prin fața mea fără să-mi 
dau seama, deşi mă străduiam să-l văd de aproape. I-am 
zărit doar spatele. Mi-a „ținut” mintea şi nu mi-a permis 
să-l privesc când a trecut pe lângă mine. 


Dimineaţa trebuia neapărat să mergem la ceremonia 
care se făcea în fața gurului. 

De data aceasta Babaji îi primea pe ucenici în curtea 
camerei sale. Am intrat şi noi. 

Din nou, aceleaşi lucruri. Chipul acestei ființe era 
ciudat. Vedeam în fața mea o privelişte înfricoşătoare. Pe 
de altă parte, era doar un... om tânăr şi gras. 

Priveam, mă străduiam să înţeleg ceva, un element 
care mi-ar fi dat informaţii. Şi a venit... Cred că copiii 
mici, fiind mai curați, au un instinct mai bun decât cei 
mari. Simt mai direct sentimentele. Trăiesc lumea prin 
inimă. Mintea lor nu încurcă unele lucruri, care pot să nu 
fie adevărate. 

Aşadar, o pereche de australieni se afla cam pe la 
jumătatea rândului. Aveau un copil de patru ani. Deodată 
Babaji a cerut să i se aducă copilul. Într-adevăr, un yoghin 
l-a luat de la părinții lui pentru a-l duce la el. 

Îndată ce copilul s-a apropiat, a început să plângă, 
să țipe, să se lovească şi se străduia să fugă departe de el. 
Plânsetele lui mi-au sfâşiat inima. Părinţii săi stăteau fără 
nicio reacție. Guru l-a luat pe copil în brațe, i-a băgat 
degetul mare în gură şi arătătorul între sprâncene şi 
copilul dintr-o dată... a adormit. Era somn sau altceva? 
Nu cumva hipnoză? Această stare l-a ţinut pe copil 
adormit aproape pe toată perioada ceremoniei. 

Refuzul copilului şi frica lui m-au impresionat. 
Mi-am adus aminte, din Evanghelie, cu câtă bucurie şi 
încredere Îl îmbrățişau copiii pe Hristos. 


S-a apropiat iarăşi de noi... Ne-a îndemnat din nou 
să mergem să ne închinăm lui... Nu ne-am dus! 

Au trecut toți prin faţa lui, în afară de noi, şi după 
aceea ne-am împrăştiat. Peste puţin timp, au venit după 
noi şi ne-au spus să părăsim ashramul. Nu le-a plăcut 
comportarea noastră! Ce făcuserăm? Pentru că nu ne-am 

Am căzut pe gânduri. Să plec? Fără să trag o 
concluzie? Fără să ajung undeva? Dar pentru asta 
venisem în India. Să plec cu mâinile goale? 

Am cerut să-l văd pe guru. S-au dus să-l întrebe şi, 
peste puţin timp, s-au întors să mă conducă la el. În 
vreme ce intram în curtea lui, mi-am făcut cruce şi am 
cerut ajutorul lui Dumnezeu. Nu ştiu ce mi-a făcut de 
departe, dar mintea nu-mi mai funcționa bine. Ca şi 
cum... m-ar fi părăsit. Am înaintat spre locul unde se afla. 
Când am ajuns la doi metri, m-am uitat să mă aşez 
undeva, căci credeam că vom discuta. 

M-a privit cu sălbăticie... înfricoşător... şi cu scârbă. 
Şi-a adunat picioarele şi şi-a întors faţa într-o parte, ca şi 
cum n-ar fi vrut să mă vadă, ca şi cum i-ar fi fost teamă de 
mine, ca şi cum mă scârbea, şi a strigat tare: 

— Get out! (leşi afară!). 

M-am pierdut şi mai mult. Am privit cu mirare. 

— Get out! a strigat şi mai tare. 

— Only one question... (Numai o întrebare...), am 
spus. 

— No questions, here! Get out! (Aici nu se pun 
întrebări. leşi afară!) 

M-am întors şi am plecat amețţit. 


[Dionisie Farasiotis s-a întâlnit pentru a doua oară 
cu Babaji în oraşul sfânt al hinduşilor, Alahabad, câteva 
luni mai târziu, la o sărbătoare religioasă. Acolo, „gurul 
guruşilor” era persoana principală a ritualurilor, la care 
participau yoghini şi guruşi din toată India, pentru a-i 
slăvi pe zeii hinduşi. La aceste ritualuri idolatre, a parti- 
cipat şi Dionisie, şi s-a închinat la dumnezeii mincinoşi. 
Însă, la sfârşitul sărbătorii, îl aştepta o întâmplare dure- 
roasă...] 

Lumea a început să se împrăştie în grupuri. Guru se 
retrăsese. Am hotărât să plec. L-am găsit pe cunoscutul 
meu yoghin olandez stând pe iarbă. M-am dus să-l salut. 
Acesta, pe toată perioada ceremoniei, mergea gol şi avea o 
bucată de pânză galbenă pe care şi-o aşternea jos când 
vroia să se întindă. M-am aşezat lângă el pe iarbă. Am 
vorbit puţin. „Te voi revedea”, i-am spus şi l-am bătut 
prieteneşte pe umăr. Atunci am simţit ceva care a ieşit din 
corpul lui şi a intrat într-al meu. O putere mare m-a 
invadat. 

M-a privit cu uimire!... S-a ridicat şi a plecat fără să 
spună nimic. M-am grăbit. 

M-am mirat şi eu de ceea ce simțeam, dar şi de 
reacţia yoghinului gol. Nu înțelegeam ce mi s-a întâmplat. 

M-am ridicat şi am plecat la hotel. Am luat-o pe jos. 
A fost o plimbare lungă, care a durat multe ceasuri, căci 
am pornit după-amiază, pe la 4, şi am ajuns la miezul 
nopții. Ciudată plimbare. Simțeam multă energie. 
Umblam pe drumuri mândru şi trufaş. Nu mi-era frică de 
nimic şi de nimeni. Nicicând în viața mea nu mă simțisem 
atât de puternic. Oamenii mi se părea că sunt toți la mâna 
mea. Eram stăpânul nebiruit. „Niciodată în viața mea 
n-am umblat atât de liber pe pământ”, m-am gândit. 

Acest simțământ de libertate izvora din lipsa ori- 
cărei frici sau nesiguranțe. Eram sigur că pot controla 
orice mi s-ar întâmpla. N-a trebuit să aştept mult. 

Se înnoptase şi intrasem pe un drum strâmt şi 
întunecat. La cincizeci de metri în fața mea am văzut cum 
vreo zece bărbați complotau împotriva mea. 

I-am neglijat fără să stau pe gânduri şi am înaintat 
drept spre ei. Când ne mai despărțeau zece metri, s-au 
adunat buluc şi s-au aruncat toți asupra mea, alergând, cu 
o sălbăticie mută. Nu mi-a fost frică nicio clipă. 

Când au ajuns la o distanță mică şi m-au înconjurat, 
au înghețat. Le-a dispărut tot curajul. S-au ghemuit 
înfricoşați. M-am oprit şi i-am privit. Unul care-mi stătea 
într-o parte avea în glas ceva amenințător şi insultător. 
M-am întors, m-am uitat la el şi a încetat brusc, Mi-am 
deschis drum printre ei, împingându-i uşor dar şi... 
impunător, şi am continuat fără să mă mai preocup de ei. 

Normal, aceştia s-ar fi aruncat asupra mea, mi-ar fi 
luat prețioasa mea geantă cu bani şi paşaport, m-ar fi 
lovit, m-ar fi trântit la pământ... Asemenea fenomene erau 
obişnuite, fiindcă oamenii de acolo se aflau în mare 
sărăcie şi deznădejde. 

Ce se întâmplase? Ce văzuseră pe fața mea, de au 
îngenuncheat înspăimântați? Feţele lor vădeau nişte 
oameni mâniați, nu nişte copii. Mai făcuseră asta. Aveau 
experiență. Sigur, aceştia trebuie c-au rămas mirați de 
puterea ciudată care mă înconjura. Cât despre mine, ştiam 
că am „puterea” gurului, pe care cred că am luat-o... de la 
„prietenul” meu, yoghinul, la plecare. 

Am continuat să merg. Se întunecase de-a binelea şi 
am intrat într-un parc enorm. Căzusem intens pe gânduri. 
Aveam putere mare! Trăiam puterea asta! 

— E lucru rău să umbli pe pământ ca un domnitor, 
ca un stăpân? Să nu-ţi fie teamă de nimeni? Să fie toate 
uşoare şi orice-ți doreşti să-l poți avea degrabă? De ce să 
fie rău? mă întrebam provocator. 

— Ce-ar putea să-ţi stea împotrivă? mi-am continuat 
monologul. Pe care femeie o vei vrea şi n-o s-o poți avea? 
Ce lipsuri băneşti te vor necăji? Ce ştiinţă vei căuta şi n-o 
vei dobândi? 

Diavolul îmi crease iluzia că are nemărginita putință 
de a mi le oferi pe toate acestea. 

Ziua următoare am petrecut-o gândindu-mă. Ce se 
întâmplase? Ce concluzii puteam trage? Unde era scopul 

meu inițial? Cu cine erau yoghinii, cu Dumnezeu ori cu 
diavolul? Era încă o cale spre Dumnezeu sau o cursă a 
diavolului, o amăgire vicleană, care-i făcea pe oameni 
să-şi risipească viața fără scop, fără sens. Atunci n-am 
putut răspunde acestei dileme. 


[În cele din urmă, Dionisie Farasiotis s-a hotărât să 
se întoarcă în Grecia, încărcat cu multe experienţe, însă 
obosit şi tulburat. Cu toate acestea, întoarcerea n-a fost o 
treabă uşoară. A simțit, în chip duhovnicesc, cum asupra 
lui interveneau zilnic şi părintele Paisie şi guruşii pe care-i 
cunoscuse...] 


Într-o dimineaţă, am pornit de trei ori să-mi cumpăr 
bilet pentru a mă întoarce în Grecia. Însă în toate cele trei 
cazuri m-am întors, schimbându-mi părerea. 

M-am închis în camera mea supărat. Simțeam că 
sunt tras de mânecă. Sosise amiaza. Soarele ardea cu 
putere. Lumina era strălucitoare şi ochii mă dureau. 
M-am aşezat să meditez. 

Mi-am adus aminte de ucenicii lui Babaji, care-mi 
“spuneau că, „dacă-l chemi, va veni îndată”. M-am hotărât 
să-l chem... în ajutor. 

În vreme ce meditam, mă rugam în minte: „Babaji, 
vino”. Curând am simţit un întuneric care-mi inunda 
mintea. Deranjat, mi-am deschis ochii... M-am înfricoşat 
de cele văzute. Întunericul se afla şi în jurul meu. 
Cuprinsese întreaga cameră. Soarele amiezii, lumina lui, 
existau doar dincolo de fereastră. Camera mea scăldată de 
soare semăna acum cu o peşteră întunecată. Întunericul 
aproape că mă... înghiţise. M-a cuprins o nelinişte şi o 
frică profundă. 

Cu tulburare şi stăruință l-am chemat pe părintele 
Paisie. Am strigat ca cel care se îneacă: 

— Părinte, ajutor!... 

Îndată un aer răcoros a început să-mi înconjoare 
sufletul. Întunericul a început să manifeste... sentimente. 
De parcă era o persoană. Nu numai înfuriat, dar turbat de 
răutate, dădea înapoi cu iuțeală. Camera s-a luminat 
iarăşi. 

Soarele intra acum liber înăuntru. Sufletul meu se 
simţea puternic şi liniştit. 

M-am ridicat imediat, m-am încălțat, am luat geanta 
şi m-am dus să-mi cumpăr bilet de întoarcere în Grecia. 
Nici analize, nici comparații, nici întrebări! 

Aveam să mă întorc în Grecia. 

Aşteptând zborul de Grecia, la ashram, m-am 
întâlnit cu o veche ucenică a lui Babaji, pe care o cunos- 
cusem sus în Himalaia, la ashramul Heracan al dascălului 
dascălilor. I-am povestit întâmplarea. I s-a părut normală. 
Avusese şi ea experiențe asemănătoare şi a început să-mi 
vorbească despre ele. 

— Bine, dar de ce... întuneric? am întrebat-o. 

— Babaji a vrut să-ţi arate întunericul din mintea 
ta..., mi-a explicat. 

N-am răspuns. Acesta nu era întunericul din mintea 
mea! Nu c-aş avea mintea „iluminată“, dimpotrivă, însă 
mintea mea nu are puterea de a ține razele soarelui 
dincolo de fereastra camerei. Nu! Apoi, am simţit că în 
acest întuneric se ascundea o persoană, sau, mai bine-zis, 
că întunericul izvora de la o persoană! Care persoană? A 
celui pe care l-am chemat... Babaji! Doar pe el îl chema- 
sem, nu? 

În continuare am simţit turbarea lui, atunci când 
i-am cerut ajutor părintelui Paisie... După aceea s-a vădit 
şi neputința, frica lui în fața părintelui. A plecat foarte 
grăbit... alergând. Asta s-o spună celor care nu au 
experienţă şi pot fi lesne convinşi. Eu am trăit aceste 

lucruri... Şarlatanii! Au mereu ceva de spus pentru a te 
amăgi... De ani de zile fac asta. Au experienţă... Niciodată 
nu încetează să încerce. Ceva vor prinde... Dar şi ucenicii 
sunt băgaţi în şmecheria asta? Bine spune poporul nostru: 
„Cu ce dascăl o să şezi, aşa carte o să-nveţi!”... Ce primesc 
ca răsplată ucenicii?... Înlesniri sociale! 

Această ucenică mi-a spus mai târziu că l-a căutat 
de departe cu mintea ei pe Babaji pentru diferite 
probleme, cum ar fi să găsească de lucru în India, o 
cameră frumoasă unde să stea, bani, diferite bucurii. 
Toate acestea s-au împlinit degrabă prin puterea lui guru. 

Aceleaşi „servicii” le oferă şi „Magia Albă”, şi Yoga, 
şi Vrăjitoria. 

Desigur, aceste „servicii” sunt oferite de diavol, de 
demoni şi de organele lor doar câtorva, după drepturile 
pe care le-au primit asupra acestora şi după cât le 
îngăduie Dumnezeu. 

Care este răsplata pe care o cer în schimb pentru 
aceste servicii? Să devii „al lor”, să le aparţii, cu trup şi 
suflet, dar îndeosebi cu sufletul. 

M-am împotrivit imboldului. Nu, mulțumesc, nu 
vreau. Mă voi descurca singur. Mă voi osteni un pic mai 
mult. Diavolul cere mult... Nu-mi convine... Vrea — nici 
mai mult, nici mai puțin — sufletul meu! Nu, 
mulțumesc... nu-mi doresc. 

M-am întors în Grecia. 

[92] 

4, 
Demonizaţi 


Demonizatul din Gadara 


Odată lisus şi ucenicii Săi au mers cu corabia la 
Gadara, regiune aflată vizavi de malul galileean al lacului 
Ghenizaret. Acolo, îndată ce Domnul a ieşit pe uscat, s-a 
întâlnit cu un om din cetate, care era demonizat de multă 
vreme. Nu purta haine şi stătea pe drumuri. Locuia prin 
morminte şi rătăcea pe munți. Scotea strigăte nearticulate 
şi se tăia cu pietre. Nimeni nu-l putea îmblânzi. Deseori îl 
legaseră cu lanţuri de picioare. Însă el sfărâma lanţurile. 

Când l-a văzut lisus de departe, i-a spus: 

— Duh necurat, ieşi din omul acesta! 

Atunci demonizatul a scos un țipăt. Apoi a alergat, I 
s-a închinat şi a început să-L implore: 

— Ce ai cu mine, lisuse, Fiul lui Dumnezeu Celui 
Preaînalt. Te jur pe Dumnezeu, nu mă chinui! 

— Care este numele tău? l-a întrebat Domnul. 

— Numele meu este Legiune, a răspuns, căci 
suntem mulți. Te rugăm, nu ne trimite în iad!... 

Acolo în apropiere păştea o turmă mare de porci. 

— „„„Lasă-ne să intrăm în porcii aceştia! 

lisus le-a îngăduit. Astfel, au ieşit din om şi au intrat 
în porci. În clipa aceea turma s-a aruncat într-o prăpastie 
şi s-a înecat în lac. Erau aproape două mii de animale. 

Păstorii au plecat îndată şi au răspândit vestea în 
cetate şi prin sate. Locuitorii au venit să vadă ce se întâm- 
plă. Au găsit un om despre care ştiau că este demonizat, 
stând liniştit lângă Domnul, purtând haine şi compor- 
tându-se fireşte. Cei care au văzut minunea le-au povestit 
cum a fost izbăvit demonizatul şi cum s-au înecat porcii. 

Atunci toţi, înfricoşaţi, L-au rugat pe Domnul să plece din 
ținuturile lor. 

Aşadar, în vreme ce Acela s-a urcat pe corabie 
pentru a se întoarce, cel ce fusese demonizat L-a rugat să-l 
ia cu El. Însă Domnul n-a primit. 

— Mergi la casa ta, i-a spus, şi povesteşte-le alor tăi 
binele pe care ți l-a făcut Dumnezeu. 

Astfel, a plecat, povestind în toată cetatea Decapole 
binefacerea lui lisus. 

[Marcu 5: 1-20; Luca 8: 26-39] 


Copilul mut 


lisus, după preamărita Lui Schimbare la Faţă 
petrecută înaintea lui Petru, Iacob şi Ioan, a coborât de pe 
muntele Tabor să-i întâlnească pe ceilalți ucenici. În jurul 
lor era multă lume. Atunci un om s-a apropiat de El şi I-a 
zis: 

— Doamne, ai milă de fiul meu! Are în el un duh 
necurat, care l-a amuţit. Şi de fiecare dată când tabără pe 
el, îl trânteşte la pământ. Atunci face spume la gură, 
scrâşneşte din dinți şi rămâne fără cunoştinţă. Le-am spus 
ucenicilor Tăi să izgonească acest duh, dar n-au putut. 

— Neam necredincios! a strigat lisus. Până când voi 
fi împreună cu voi? Cât vă voi mai îndura? Adu-l aici pe 
fiul tău! 

I l-a adus. Duhul viclean, îndată ce L-a văzut pe 
Domnul, l-a zguduit pe copil. Acela a căzut la pământ şi 
se tăvălea făcând spume la gură. 

— De când i se întâmplă asta? l-a întrebat lisus pe 
tatăl copilului. 

— De când era mic. De multe ori, desigur, duhul l-a 
aruncat şi în foc, şi în apă, ca să-l nimicească. Dacă poți să 
faci ceva, fie-ți milă de noi şi ajută-ne! 

— Dacă vei crede, i-a spus Domnul, toate sunt cu 
putință. 

Atunci tatăl îndurerat, cu lacrimi în ochi, a strigat: 

— Cred, Doamne! Dar ajută-mă, căci credința mea 
nu este puternică. 

Hristos, văzând că începuse să se adune lume, i-a 
poruncit demonului: 

— Duh mut şi surd, îți poruncesc: ieşi din acesta şi 
să nu mai intri niciodată în el! 

Duhul a ieşit, după ce a ţipat sălbatic şi l-a cutre- 
murat pe copil. Atunci acela a rămas nemişcat, ca un 
mort. Mulţi au crezut că murise. Însă lisus l-a luat de 
mână, l-a ridicat şi l-a încredinţat vindecat tatălui său. 

Toţi au rămas uimiți de această minune şi L-au 
slăvit pe Dumnezeu. 

Mai târziu, ucenicii L-au întrebat pe Domnul: 

— De ce noi n-am putut să-l scoatem pe demonul 
acesta? 

— Din pricina necredinței voastre, le-a explicat El. 
Vă încredințez că, dacă ați avea credinţă fie şi cât un bob 
de muştar, veți spune muntelui acestuia „Mută-te de aici” 
şi el se va muta. Niciun lucru n-ar fi cu neputinţă pentru 
voi. Oricum, neamul acesta de demoni nu iese decât prin 
post şi rugăciune. 

[Matei 17: 14-21; Marcu 9: 14-29; Luca 9: 37-43] 

Demonizatul din Capernaum 


Într-o sâmbătă lisus învăța mulțimile în sinagoga 
din Capernaum. Toţi erau uimiţi de învățătura Lui, căci 
cuvântul Său era cu putere. 

Acolo se afla un om posedat de un duh necurat. 
Aşadar, acesta striga cu glas tare: 

— Ei! Ce ai cu noi, lisuse Nazarinene? Ai venit să ne 
pierzi? Ştiu cine eşti! Eşti alesul lui Dumnezeu! 

Atunci Domnul l-a certat pe demon, spunând: 

— Taci şi ieşi din omul acesta! 

Îndată duhul necurat, după ce l-a aruncat la pământ 
pe acel om şi l-a cutremurat, a ieşit din el fără să-l vatăme. 

Toţi au fost cuprinși de teamă şi spuneau: 

— Ce cuvinte sunt acestea? lisus le porunceşte 
duhurilor necurate cu stăpânire şi cu putere şi acestea ies. 

Şi faima Lui se întindea pretutindeni. 

[Luca 4: 31-37] 


Un hamal ascultător 


Sfântul Averchie (t secolul II) era episcop al Ierapo- 
lului. Prin viața lui cuvioasă, nenumăratele minuni şi 
puterea cuvântului său, a condus mulțimi de oameni la 
credința adevărată a Bisericii, şi de aceea a fost numit 
asemenea apostolilor. 

Din minunile obişnuite ale Sfântului făceau parte şi 
tămăduirile celor demonizați. Într-o zi, aşadar, un demon 
a vrut să se răzbune pe Sfântul Ierarh, pentru că-l legase 
cu numele înfricoşător al lui lisus şi-l silise să-l lase liniştit 
pe un tânăr sărman, pe care-l chinuia cumplit. 

— Tu mă izgoneşti de aici, Averchie, dar eu te voi 
face să mergi fără să vrei la Roma, l-a amenințat la 
plecare. 

Sfântul, după ce s-a întors acasă, s-a dedat rugă- 
ciunii şi postului. Şapte zile s-a rugat cu post la 
Dumnezeu să nu-i dea demonului puterea de a-l ispiti. Şi 
în ziua a şaptea L-a văzut în vis pe Stăpânul Hristos. 

— Averchie, i-a zis, vei merge la Roma pentru a 
propovădui cuvântul Meu. Să ai îndrăzneală, fiindcă 
harul Meu te va ocroti. 

— Facă-se voia Ta, Hristoase, a răspuns cu smerenie 
robul credincios al Domnului. 

Între timp, acel demon care ieşise din tânăr a plecat 
departe. A ajuns la Roma şi a intrat în fiica împăratului 
Marcu Aurelian (121-180). Era o fată de cincisprezece ani, 
înaltă şi frumoasă, care se numea Lukila. Din clipa când a 
posedat-o demonul, a început să se tulbure, să-şi muşte 
mâinile, să se lovească. 

Mama ei, Faustina, precum şi împăratul, au fost 
cuprinşi de mare întristare. I-au chemat pe cei mai buni 
doctori, au alergat la cei mai faimoşi vrăjitori, au cerut 
ajutorul preoților zeilor lor. Însă toți s-au ostenit în zadar. 
Duhul rău se sălbăticea şi mai tare şi striga: 

— Dacă nu vine Averchie, episcopul Ilerapolului, nu 
voi ieşi din ea. 

Împăratul i-a cerut îndată eparhului Corneliu 
informaţii despre acesta. Şi, fără zăbavă, a trimis oameni 
în Răsărit, pentru a-l găsi pe Averchie şi a-l aduce la 
Roma. 

Au trecut aproape două luni şi Sfântul Ierarh, 
urmând cu credință planul dumnezeiesc, a ajuns în 
capitala imperiului roman. 

Împăratul era dus la război şi Averchie a fost primit 
la palat de împărăteasă, care, mirându-se de simplitatea şi 
respectul său, i-a spus: 

— Vă rugăm mult, preasfinția voastră, aşa cum i-ați 
vindecat pe atâția săraci, faceți acum un bine şi familiei 
imperiale. Dăruieşte-i sănătate fiicei noastre. Şi noi te vom 
răsplăti cu daruri bogate. 

— Îți mulțumesc pentru buna ta intenţie, i-a răspuns 
Sfântul. Însă mie nu-mi trebuie darurile voastre strică- 
cioase, fiindcă m-am lepădat, după cum vezi, de 
zădărnicia lumii acesteia. De altfel, adevăratul nostru 
Dumnezeu ne porunceşte să dăm în dar harismele 
noastre, după cum şi noi le-am primit de la El în dar. Să 
mergem, deci, s-o vedem pe fiica ta. 

Îndată ce Sfântul a intrat în camera Lukilei, 
demonul a aruncat-o la pământ, făcând-o să tremure şi să 
se tăvălească. Apoi a strigat triumfător: 

— lată, Averchie, după cum ţi-am spus, te-am adus 
până la Roma! 

— Ţi-ai făcut singur rău, i-a răspuns Sfântul. 

După aceea le-a poruncit slugilor: 

— Scoate-ți-o pe fată afară în curte. 

Însă şi acolo diavolul continua s-o chinuie şi să 
strige cu fală: 

— Te-am obligat să faci atâta drum în zadar, 
Averchie! 

Atunci Sfântul, ridicându-şi ochii spre cer, s-a rugat 
fierbinte. Şi, întorcându-se către demon, l-a certat aspru, 
spunând: 

— lisus Hristos, vicleanule, îți porunceşte să ieşi 
imediat din fată, fără s-o vatămi cu ceva! 

Atunci demonul, din leu sălbatic ce era, s-a făcut 
iepuraş fricos, şi a început să-l implore pe Sfânt: 

— Te jur şi eu în numele lui Hristos, nu mă trimite 
în pustie sau în altă parte, ci acolo unde am locuit până 
acum. 

— Bine, nu te duce în pustie. Mergi în locul unde se 
află tatăl tău. Dar, întrucât m-ai făcut să vin până aici, îţi 
poruncesc şi eu în numele lui lisus să ridici această piatră, 
s-o duci la Ierapol şi s-o laşi la poarta de sud. 

Aceasta i-a poruncit Sfântul, arătându-i un bolovan 
de alături, care era altarul idolilor, gravat cu mare 
meşteşug. Şi demonul a ascultat într-o clipă, ca sclavul pe 
stăpânul său: a ieşit din fată şi a ridicat bolovanul acela, 
oftând adânc. Apoi, ținându-l, a ieşit din curte, s-a înălțat 
în văzduh şi s-a pierdut la orizont. 

Cu toții au văzut creatura aceea înfricoşătoare şi 
s-au înspăimântat. Demonul a dus piatra la lerapol, lăsân- 
d-o unde-i poruncise Sfântul. 

Între timp, Sfântul Averchie a încredințat-o pe fată, 
eliberată de-acum de demoni, mamei sale. Şi după câteva 
zile a părăsit Roma, întorcându-se la turma lui. 

Mai târziu, când la vârsta de 72 de ani a plecat spre 
Ierusalimul ceresc, ucenicii lui, la dorinţa sa, i-au îngropat 
trupul sfinţit lângă piatra aceea uriaşă care fusese cărată 
de la Roma de către hamalul cel ciudat. 


[3] 


Puterea postului 


Un tânăr demonizat a fost dus odată la chiliile din 
pustia Nitriei, pentru a fi tămăduit prin rugăciunile 
părinților. Însă aceia, din smerenie, se fereau să facă asta. 
Multă vreme a fost chinuit omul cel sărman, până ce unui 
părinte i s-a făcut milă de el, i-a făcut semnul crucii cu 

crucea de lemn pe care o avea la brâu şi a izgonit duhul 
rău. 

— Dacă m-ai scos din sălaşul meu, i-a spus demo- 
nul, voi veni la tine. 

— Vino, i-a răspuns părintele cu îndrăzneală. 

Astfel, demonul a intrat în el şi l-a chinuit vreme de 
doisprezece ani! Părintele a făcut multă răbdare şi l-a 
războit pe vrăjmaş cu post aspru şi rugăciune neîncetată. 
În toți aceşti ani n-a băgat în gură mâncare gătită. 
Doisprezece sâmburi de curmale era mâncarea lui zilnică. 

În cele din urmă, demonul s-a îndepărtat. 

— De ce pleci? l-a întrebat părintele. Eu nu te alung. 

— Postul tău m-a nimicit! a strigat acela şi s-a făcut 


nevăzut. 
[95] 


Avva Loghin şi avva Zinon 


Au dus odată un demonizat la părintele Loghin. Şi 
acela din smerenie le-a spus: 

— Nu-l pot tămădui. Mergeţi mai bine la avva 
Zinon. 

S-au dus aşadar la avva Zinon, care a început să 
citească rugăciuni pentru a-l izgoni pe demon. Acela, în- 
tr-adevăr, a ieşit din om. Dar în vreme ce se depărta, a 
strigat: 

— Crezi că din pricina ta plec, avva Zinon? Iată, în 
ceasul acesta se roagă împotriva mea avva Loghin. De 


rugăciunea lui mi-e frică şi am ieşit. Pe tine te nesocotesc! 
[79] 

Sfântul Partenie 


Purtătorul de Dumnezeu Partenie, episcop de 
Lampsak (t secolul IV), cu harul Domnului, care îl 
adumbrea pentru smerenia şi iubirea lui de oameni, să- 
vârşea multe minuni, mai ales tămăduiri ale demo- 
nizaților. Dintre multele minuni scrise în sinaxarul său, 
vom povesti în continuare două. 

Odată Sfântul a fost vizitat de un om care avea un 
demon în el, dar fără ca el sau altcineva să ştie asta. Însă 
ierarhul, luminat de Dumnezeu, a priceput. Aşadar, 
atunci când omul l-a salutat, dinadins nu i-a răspuns. 
Văzându-l demonul că tace ca un mut, s-a înfuriat şi i-a 
strigat: 

— Noi am venit să te vedem şi să te salutăm şi tu nu 
vrei nici măcar să spui două vorbe? 

— lată, m-ai văzut, a răspuns Sfântul liniştit. 

— Te-am văzut şi am priceput ce poamă eşti, a zis 
vicleanul cu mânie. 

— Aşadar, de vreme ce m-ai văzut şi ai priceput, 
ieşi din făptura aceasta a lui Dumnezeu, i-a poruncit 
episcopul. 

Vocea demonului era acum  tremurătoare, 
înfricoşată: 

— Sălăşluiesc în omul acesta de mulți ani, de când 
era copil, şi nimeni n-a ştiut până acum... Tu m-ai dat în 
vileag... Unde să mă duc, dacă mă scoţi afară? Nu ştiu... 

— Tu ieşi şi, dacă vrei, eu îţi voi da un alt om în care 
să locuieşti, i-a făgăduit Sfântul. 

Demonul a ieşit imediat din omul acela. 

— În cine să intru acum? l-a întrebat demonul. 

— lată un om! Intră în mine! i-a spus Sfântul, şi şi-a 
deschis gura. 

Atunci demonul, ca şi cum ar fi fost ars de un foc, a 
fugit jelind şi strigând: 

— Vai de mine! Numai când te văd mă pârjolesc! 
Cum să îndrăznesc să intru în tine? 

Astfel, s-a făcut nevăzut. 

Omul cel izbăvit, cutremurat de minune, i-a 
mulțumit Sfântului şi L-a slăvit pe Dumnezeu. 

%* 


După un timp, un preot şi preoteasa lui l-au adus la 
Sfântul Partenie pe fiul lor, Micon, care era chinuit de un 
demon foarte sălbatic şi, căzând la picioarele sale, l-au 
implorat cu lacrimi: 

— Fă-l bine pe copilul nostru, cinstite ierarh!... 

Însă Sfântul i-a aruncat o privire severă tânărului 
Micon şi a zis: | 

— Acest om jalnic nu e vrednic de vindecare! Ştiţi 
bine de câte ori v-a înjurat, de câte ori v-a amărât cu 
purtarea lui necuvioasă. Nu L-aţi rugat voi pe Dumnezeu 
să-l cumințească? Lăsaţi-l, aşadar, să fie chinuit pentru 
folosul lui sufletesc! 

Însă părinţii, fiindu-le milă de copilul lor, i-au cerut 
stăruitor să-l tămăduiască. 

Atunci Sfântul cel milostiv, pentru a nu-i întrista, s-a 
rugat cu ardoare la Domnul. Şi, înainte de a termina, 
tânărul s-a izbăvit de duhul rău. 

[29] 


Cuviosul Pavel şi demonul 


Ucenicul lui Antonie cel Mare, cuviosul Pavel, avea 
harisma de a-i alunga pe demoni. 
i L-au adus, aşadar, odată la Sfântul Antonie pe un 
demonizat care înjura chiar şi cerul. 

— Lucrarea mea nu e să scot asemenea demoni, a 
spus Sfântul. Harisma aceasta o are Pavel. 

Atunci s-a dus la cuviosul Pavel şi i-a spus: 

— Avva Pavel, scoate demonul din omul acesta, ca 
să se întoarcă acasă sănătos. 

— De ce nu-l scoţi tu? 

— Eu n-am timp. Am altă treabă. 

Sfântul Antonie cel Mare i-a lăsat şi a plecat. Cuvio- 
sul Pavel s-a rugat fierbinte şi s-a întors spre demon: 

— Avva Antonie a zis să ieşi din omul acesta. 

— Nu ies, ticălosule, i-a răspuns acela. 

— leşi! Avva Antonie a spus! 

Demonul a început să-l înjure şi pe Sfântul Antonie 
cel Mare. 

Atunci cuviosul a ieşit din chilia sa pe la amiază, s-a 
suit pe o piatră înfierbântată de soare şi a strigat: 

— Doamne lisuse Hristoase, nu voi cobori de pe 
această piatră, nu voi mânca şi nu voi bea nimic până ce 
voi muri, dacă nu scoţi duhul cel rău şi nu-l eliberezi pe 
robul Tău. 

Înainte să-şi termine cuviosul rugăciunea, demonul 
a dispărut. 

[70] 


„Roadele” calomniei 


Sfântul Isidor, presbiterul Schitului, avea un ucenic 
virtuos, pe diaconul Pafnutie. Pe diaconul acesta l-a 
invidiat odată un monah care, din păcate, devenise 
unealtă al satanei. Şi ce-a făcut omul acesta fără frică de 
Dumnezeu? În ceasul rugăciunii de obşte a ieşit din 
biserică, a luat o carte de-a lui şi, fără să-l vadă cineva, a 

lăsat-o în chilia lui Pafnutie. După aceea s-a dus la avva 
Isidor şi i-a spus: 

— Un frate mi-a furat cartea cutare. 

— Ce spui? Niciodată nu s-a întâmplat asta în Schit! 

— Totuşi! Dă-mi doi părinţi ca să căutăm prin chilii. 

Şi, într-adevăr, au început să caute. La urmă au 
mers şi la chilia diaconului, unde au găsit cartea. Monahul 
l-a luat şi l-a dus la presbiter, în biserică. Îndată Pafnutie, 
în fața tuturor celor aflați în biserică, i-a pus metanie 
cuviosului Isidor, spunând: 

— Am păcătuit, părinte, pedepseşte-mă! 

Avva i-a dat canon să nu se împărtăşească vreme de 
trei săptămâni. În perioada aceasta virtuosul Pafnutie, de 
fiecare dată când era slujbă în biserică, punea metanie în 
faţa părinților şi îi ruga: 

— lertaţi-mă pentru păcatul pe care l-am făcut! 

După cele trei săptămâni a mers să se împărtă- 
şească. Însă, îndată, monahul care l-a învinuit pe nedrept 
a fost demonizat şi a început să strige: 

— Eu l-am învinuit pe nedrept pe robul lui Dum- 
nezeu! 

Toţi părinţii s-au rugat în biserică pentru a fi izbăvit 
de demon, dar fără niciun rezultat. Atunci cuviosul Isidor 
a spus în fața tuturor: 

— Avva Pafnutie, tu trebuie să te rogi, căci pe tine 
te-a învinuit pe nedrept. Doar rugăciunea ta îl poate 
vindeca. 

Şi, într-adevăr, îndată ce s-a rugat Pafnutie, demo- 
nizatul s-a tămăduit. 

[76] 

Un pahar cu vin 


Odată, avva Xantie a ajuns mergând pe jos într-un 
oraş vecin, Terenuthi. Şi, sosind acolo, obosit cum era, 
i-au adus puţin vin. 

Între timp, în oraş s-a răspândit vestea venirii sale. 
Aşadar, nişte oameni i-au adus un demonizat, pentru a-l 
tămădui. 

Demonul, când l-a văzut pe avva, a început să-l 
batjocorească: 

— La bețivanul ăsta m-aţi adus? 

La început, părintele, din smerenie, nu voia să-l 
vindece pe demonizat. Însă, după aceea, pentru a-l nimici 
pe demon, i-a spus: 

— Cred că puterea lui Hristos te va scoate din 
făptura aceasta a Lui, înainte de a goli paharul acesta. 

Şi, într-adevăr, îndată ce a început să bea vinul, 
demonul a strigat: 

— Mă pârjoleşti, mă pârjoleşti! 

Şi, înainte de a-l bea pe tot, cu harul lui Hristos, 
demonul a ieşit din omul acela. 

[75] 


Porunca lui lisus 


Avva Daniil povestea că în Babilon trăia o fată 
demonizată. Tatăl ei, care era unul din stăpânitorii acelui 
ținut, l-a cunoscut pe un monah şi i-a cerut ajutor. 

— Nimeni n-o poate tămădui pe fiica ta, i-a spus 
acela, decât anahoreţii pe care-i cunosc. Dar şi aceştia, 
dacă-i rogi, nu vor vrea s-o vindece, din smerenie. De 
aceea, iată ce vom face: când vor veni la piață, ca să-şi 

vândă rucodeliile, vom merge şi noi, să ne prefacem că 
cumpărăm. Şi, când îi vei aduce acasă pentru a le plăti, le 
vom spune să se roage. Cred că în felul acesta fiica ta se 
va tămădui. : 

Au ieşit, aşadar, în piață şi au întâlnit un monah 
care vindea coşuri. Tatăl fetei s-a apropiat de el, a 
cumpărat câteva şi l-a luat acasă pentru a-i plăti. 

Când a intrat monahul în casă, fata demonizată s-a 
apropiat de el şi i-a dat o palmă. Iar acela, crezând în 
porunca Domnului, şi-a întors şi obrazul celălalt. Atunci 
demonul n-a rezistat şi a strigat: 

— O, putere nebiruită! Porunca lui lisus mă izgo- 
neşte! 

Şi în clipa aceea fata s-a eliberat de demon. 

[87] 


De ce se tem demonii şi ce iubesc ei 


Odată, pe când fericitul Ioan Bostrinul se afla cu 
treburi în Antiohia Siriei, au fost duse la el patru femei 
demonizate, care spuneau multe, fiind înrâurite de 
diavoli. 

loan, ascultându-le, le-a întrebat despre diferite 
lucruri, cum ar fi căderea demonilor din rai, despre 
fructul pe care l-a mâncat Adam, despre şarpe şi altele, pe 
care nu le vom spune aici, din pricina slăbiciunii multora. 
Însă, pe două dintre acestea, care sunt spre zidirea 
sufletului, le vom povesti în continuare. 

— Vă e frică de rugăciunea împărătească „Tatăl 
nostru...”, de Psalmul 90 „Cel ce locuieşte întru ajutorul 
Celui-Preaînalt” şi de „Cu noi este Dumnezeu” al 
proorocului Isaia? 

— Da, au răspuns femeile demonizate, pentru că 
rugăciunile acestea sunt de folos. 

— Dar de „Să învie Dumnezeu şi să se risipească 
vrăjmaşii...”? 

—  Încetează, nu mai spune cuvintele acestea, au 
strigat demonii. În toată Scriptura nu există vreun alt 
cuvânt care să ne zădărnicească puterile precum acesta! 

— De care lucruri ale creştinilor vă temeţi? 

— Aveţi, într-adevăr, trei lucruri mari: unul îl 
purtați la gât, cu unul vă scăldaţi în biserică şi altul este 
cel pe care-l mâncaţi la Liturghie. 

Se refereau la Sfânta Cruce, la Sfântul Botez şi la 
Sfânta Împărtăşanie. 

— Din acestea trei, de care vă temeți mai mult? 

— Dacă păziţi bine lucrul cu care vă împărtăşiți, 
nimeni dintre noi nu va putea face rău vreunui creştin. 

Cuviosul loan L-a slăvit pe Dumnezeu pentru cele 
auzite şi a întrebat iarăşi: 

— Ce religie iubiți dintre cele care există pe lume? 

— Le iubim pe cele care n-au niciunul dintre cele 
trei lucruri pe care le-am spus şi care nu-L mărturisesc ca 
Dumnezeu sau Fiu al lui Dumnezeu pe fiul Mariei. 

— Dar voi cum de L-aţi mărturisit ca Fiul al lui 
Dumnezeu atunci când i-ați spus: „Ce ai cu noi Iisuse, 
Fiul lui Dumnezeu”? 

Atunci demonii au tăcut pentru puţin şi după aceea 
au răspuns: 

— Am spus că este Fiul lui Dumnezeu nu pentru că 
am vrut, ci pentru că ne-a silit puterea Lui. Şi asta pentru 
a-i ruşina pe iudei, care-L huleau şi-L numeau nelegiuit. 

Pe acestea şi multe altele le-a descoperit diavolul 
prin gura demonizaților în fața multora, care au spus şi 
altora ce-au văzut şi au auzit. 


[6] 

Smerenia hoțului 


O fată suferea deseori de ispite diavoleşti. Sărmanii 
ei părinți au dus-o atunci la diferiți monahi, cerându-le să 
se roage pentru ea, dar nu se putea vindeca. În cele din 
urmă, unul dintre aceştia, pe care părinții ei îl iubeau 
muult, le-a spus: 

— Dacă vreţi ca fiica voastră să se facă bine, duce- 
ți-vă în pustie. Acolo veți găsi monahi sfinți, şi cred că 
prin rugăciunile lor se va tămădui. 

Astfel, părinţii au luat drumul pustiei. Tocmai 
atunci s-a întâmplat să iasă în lume un monah. Când l-au 
zărit venind din depărtare, un val de bucurie le-a umplut 
inimile. 

— Dumnezeu s-a milostivit de noi, au spus, şi ni l-a 
trimis pe acest monah sfânt, pentru a nu ne chinui prin 
pustia cea nemărginită. 

Când acela s-a apropiat, părinții i-au căzut la pi- 
cioare împreună cu fiica lor, rugându-l: 

— Fata noastră, frate, este ispitită de demon. Pentru 
iubirea lui Hristos, roagă-te să fie eliberată! 

— Eu, a răspuns acela, nu sunt dintre monahii aceia 
care-o pot vindeca. Sunt păcătos şi nevrednic. 

— Pentru Dumnezeu, au stăruit părinţii, arată 
puţină dragoste! Fie-ţi milă de noi şi roagă-te pentru ea! 

— V-am spus că sunt păcătos şi nevrednic, a stăruit 
şi el. 

Părinţii credeau că vorbeşte aşa din smerenie şi au 
continuat să se roage de el, însă monahul răspundea 
mereu cu aceleaşi vorbe. În cele din urmă, văzând 
lacrimile lor, s-a emoționat. A scos atunci din traistă o 
carte mică şi le-a spus: 

— Credeţi-mă, cartea aceasta am furat-o de acolo, 
de aceea am plecat. 

Imediat ce a rostit aceste cuvinte, demonul a ieşit 
din fată. N-a suportat nici smerenia monahului, nici 
credința părinților. 

[73] 


Tămăduitori sinaiți 


Cuviosul Moise Faranitul s-a nevoit în secolul al 
IV-lea, vreme de 73 de ani, în pustia Sinai. Era cu adevărat 
un al doilea prooroc Ilie, căci şi el primea îndată tot ce 
cerea de la Dumnezeu. 

În Postul Mare se închidea în peştera lui, luând cu el 
doar douăzeci de curmale şi o cană cu apă. Până în Joia 
Mare nu primea pe nimeni. Singura lui lucrare în 
perioada aceasta era rugăciunea neîntreruptă. 

Într-unul dintre Posturile Mari, unul dintre domni- 
torii ismaeliți ai regiunii, care se numea Vedian, a fost 
demonizat. Rudele şi prietenii lui l-au luat şi au plecat 
spre cuvios, crezând că el îl va putea tămădui. Însă, când 
s-au apropiat, ajungând la două sute de metri de peştera 
lui, demonul l-a aruncat la pământ pe bolnav şi a început 
să strige cu putere: 

— Ah, cât de mult mă împinge şi mă izgoneşte! De 
atâția ani mă străduiesc, dar n-am putut câtuşi de puţin 
să-l împiedic pe acest bătrân ticălos să-şi facă rugăciunea 
şi canonul! 

Şi, spunând acestea, a ieşit din bolnav. Vedian, 
tămăduit de-acum, împreună cu însoțitorii săi, au crezut 
în Hristos şi au fost botezați mai târziu chiar de către 


cuviosul Moise. 
* 


415 


Vas ales şi faimos al pustiei Sinai a fost şi cuviosul 
Orentie (secolul VI), care cu puterea lui Dumnezeu săvâr- 
şea multe minuni. 

Odată la muntele Sinai au venit o patriciană de vază 
împreună cu fiica ei cea mică, care era demonizată. 
Aflând patriciana despre marea virtute a cuviosului, a 
vrut să meargă pentru a i se închina. Acela n-a lăsat-o să 
facă asta. Din iubire, însă, a luat un ciorchine de struguri 
şi i l-a trimis. Şi, când a văzut demonul ciorchina, a 
început să strige: 

— Avva Orentie, de ce-ai venit aici? 

Şi, după ce a cutremurat-o cu putere pe fată, a plecat 
din ea pentru totdeauna. 

[84] 


„Eu sunt duhul desfrânării” 


La Lavra Sfântului Eftimie cel Mare (t 473), trăia un 
monah de origine romană, Emilian. Într-o noapte de 
sâmbătă spre duminică, a fost războit cu putere de 
demonul desfrânării. Însă nu s-a împotrivit cu vitejie. 
Mintea i-a fost răscolită de cugete ruşinoase. 

La slujba utreniei, în vreme ce cuviosul Eftimie 
mergea spre biserică, l-a întâlnit pe Emilian într-un loc 
întunecos. A simţit imediat duhoarea demonică şi a suflat 
zicând: 

— Dumnezeu să te nimicească, duh necurat! 

În clipa aceea, monahul a căzut la pământ spume- 
gând, căci era stăpânit de demon. Cuviosul a cerut să i se 
aducă lumină. Apoi le-a vorbit spre învățătură părinților 
care erau de față: 

— Uitați-vă la acest monah! S-a nevoit bine din anii 
tinereții lui şi a trăit plăcut în fața lui Dumnezeu până 

acum, păstrându-şi curăția trupească. Însă, pentru că a 
fost puţin târât în plăcerea trupească, demonul a intrat în 
el. De aceea vă spun necontenit că trebuie să îndepărtăm 
orice închipuire ruşinoasă. Şi, chiar dacă nu ne desfrânăm 
cu trupul, de vreme ce primim cugete trupeşti, ne desfrâ- 
năm cu cugetul. De aceea, să ne păzim mintea curată şi 
s-o ferim de închipuirile ruşinoase. 

Un ascet, după cum mi-au povestit nişte părinți 
egipteni, avea faimă de Sfânt. Însă, îngăduind cugetelor 
murdare să intre în el, L-a mâniat pe Dumnezeu. Odată 
s-a îmbolnăvit grav. Mulţi creştini au alergat lângă el, ca 
să-l binecuvânteze înainte de a muri. Printre ei se afla şi 
un străvăzător. Acesta a văzut pregătirile pentru înmor- 
mântarea părintelui, dar cu ochii duhovniceşti a văzut şi 
altceva: pe tartorul iadului ţinând în mână un trident. Îl 
afunda în inima părintelui şi îi scotea sufletul în chip 
chinuitor. A auzit atunci un glas din cer, care spunea: 
„După cum acesta nu m-a odihnit nici măcar o zi, aşa nici 
tu să nu încetezi să-l chinui şi să-i scoţi sufletul”. 

Ni le-a povestit pe toate acestea, a spus la urmă 
cuviosul Eftimie, pentru a ne păzi de iubirea de plăceri 
trupeşti, încât în ceasul morții noastre să nu ne aflăm în 
dureri înfricoşătoare. Dumnezeu a îngăduit ca acest frate 
să fie stăpânit de demon, pentru ca noi şi mulți alții să ne 
cumințim. Veniţi acum să ne rugăm la Dumnezeu, care dă 
învățătură, dar nu omoară, să-l elibereze pe robul Său de 
duhul cel necurat al desfrânării. 

Acestea le-a spus cuviosul. Şi, îndată ce s-a rugat, 
demonul a ieşit, strigând: 

— Eu sunt demonul desfrânării! 

Locul acela s-a umplut îndată de duhoare, de parcă 
cineva ar fi ars pucioasă. 

Emilian s-a eliberat de cugetul desfrânării şi de 
atunci a devenit „vas ales”. [45] 

Cuviosul Petru Isihastul 


Pe când avea doar şapte ani, cuviosul Petru 
Isihastul (t secolul V) şi-a părăsit evlavioşii părinți din 
Pondos şi a plecat spre locurile de nevoinţă din Galatia. 
De acolo s-a dus în Palestina şi mai târziu în Antiohia, 
unde s-a închis într-un mormânt şi s-a dedat postului şi 
rugăciunii. A făcut multe minuni şi a dobândit faimă 
mare în regiunea din jur. 

Odată i-au adus un bucătar care era demonizat, 
pentru a-l tămădui. Cuviosul, după ce s-a rugat, l-a 
întrebat pe demon: 

— Spune-mi, de ce ai pus stăpânire pe făptura 
aceasta a lui Dumnezeu? 

Acela n-a vrut să răspundă. Însă frica l-a silit să 
mărturisească adevărul, aşa cum îl mărturiseşte osânditul 
în fața judecătorului. 

— În Iliopolisul Siriei, a început să povestească, s-a 
îmbolnăvit odată stăpânul acestui bucătar. Stăpâna lui 
stătea lângă bărbatul ei bolnav, pentru a-l îngriji. În casa 
lor erau şi câteva fete slujnice, care discutau despre viața 
monahilor din Antiohia şi se minunau de puterea lor 
împotriva demonilor. Ele, fiind doar nişte copile, au 
început să se joace. Se prefăceau că înnebunesc, iar 
bucătarul acesta, purtând o haină de piele şi înfățişând un 
monah, le exorciza. În ceasul când se petreceau aceste 
lucruri, eu stăteam lângă uşă. Şi, neputând să suport câte 
laude se spuneau despre monahi, am vrut să aflu singur 
care este puterea lor. De aceea am intrat în bucătar şi 
aşteptam să văd în ce fel mă vor scoate monahii din el. 
Însă acum am înțeles şi nu-mi mai trebuie altă experienţă. 
les îndată. 

Şi, spunând acestea, a plecat degrabă, lăsându-l pe 
bucătar liber. 

x 

Făcătorul de minuni Petru a vindecat mai târziu şi 
un țăran demonizat, însă de data aceasta după multă 
trudă. 

— Cine ţi-a dat îngăduinţa de a-l stăpâni pe acest 
om? l-a întrebat pe demon. 

Acela a tăcut. 

Cuviosul a îngenuncheat şi s-a rugat: 

— Arată-i, Dumnezeul meu, acestui necuvios, pute- 
rea ucenicilor Tăi. 

Peste puţin timp, s-a ridicat şi l-a întrebat din nou 
pe demon. Însă acela iarăşi a tăcut. 

Străduința cuviosului a continuat până la ceasurile 
trei după-amiază. Atunci, după rugăciuni foarte fierbinți 
şi stăruitoare, s-a ridicat şi a strigat: 

— Nu-ţi poruncește Petru, ci Dumnezeul lui Petru. 
Răspunde, căci te sileşte puterea Domnului! 

De data aceasta demonul cel neruşinat s-a supus şi 
cu voce puternică a mărturisit: 

— Pe omul acesta l-am văzut într-o zi pe muntele 
Aman, unde locuiesc eu, bând apă dintr-un izvor, şi am 
vrut să-l fac sălaş al meu. 

— Acum hai, ieşi afară! i-a spus cuviosul. Îți 
porunceşte Hristos, Care S-a răstignit pentru oameni. 

Demonul a plecat imediat şi demonizatul a fost 
izbăvit. 

[32] 

Demonizarea celui ce a săvârşit adulter 


Cuviosul Simeon cel nebun pentru Hristos (t 590) 
avea în Emesul Siriei, unde locuia, un prieten virtuos şi 
evlavios, pe diaconul loan. 

Tânărul fiu al lui loan, dimpotrivă, era risipitor şi 
fără frică de Dumnezeu. Odată a păcătuit pe ascuns cu o 
femeie măritată. Însă, în clipa în care a ieşit din casă, a fost 
stăpânit de demon. 

După câteva zile, cuviosul Simeon l-a văzut jucân- 
du-se cu nişte tineri de seama lui, alergând în afara cetății. 
Cu harisma lui străvăzătoare şi-a dat îndată seama că fiul 
prietenului său a căzut în păcatul adulterului şi că din 
pricina asta fusese demonizat. Vrând, aşadar, să-l tămă- 
duiască, dar şi să-l cuminţească, le spuse tinerilor: 

— Dacă nu mă băgați şi pe mine în joc, nu vă voi 
lăsa să mai alergați. 

Şi a început să arunce cu pietre în ei. 

L-au băgat în joc şi i-au spus să meargă în echipa în 
care era şi fiul lui loan. Însă el, dinadins, s-a dus în 
cealaltă echipă. 

Când au început să alerge, cuviosul s-a aruncat 
asupra tânărului demonizat şi, fără ca cineva să priceapă, 
l-a lovit în bărbie, spunând: 

— Altădată să nu mai săvârşeşti adulter, neispră- 
vitule, şi demonul nu te va mai poseda. 

Demonul a început să-l zguduie. S-au adunat cu 
toții în jurul lui. Cum stătea el căzut la pământ şi 
spumega, îl văzu pe cuviosul Simeon izgonind din el un 
câine negru, lovindu-l cu o cruce de lemn. 

Când, după mai multe ceasuri, şi-a revenit, l-au 
întrebat ce-a pățit. N-a putut să le spună nimic, decât 
acestea: 

— Cineva mi-a spus ca altădată să nu mai des- 
frânez. 

Însă, după moartea cuviosului, ca şi când mintea i 
s-ar fi limpezit, le-a povestit tuturor întâmplarea 
îndeamănunt. 

[48] 


Demonul şi varza 


În secolul al VI-lea, la Valeria, regiune italiană, trăia 
un om sfânt, Echitie, care pentru virtutea şi înțelepciunea 
sa, era duhovnicul a multe mănăstiri şi eparhii. 

Odată, într-una dintre acestea, o maică s-a dus în 
grădină. Acolo a văzut o varză şi a dorit-o. A smuls-o şi a 
muşcat din ea cu lăcomie, fără s-o binecuvânteze cu 
semnul crucii. Îndată a fost demonizată şi a căzut la 
pământ. 

În vreme ce se chinuia, l-au chemat repede pe 
Echitie s-o ajute cu rugăciunea lui. Şi, într-adevăr, acela a 
venit şi, de cum a intrat în grădină, demonul a început să 
se apere prin gura maicii: 

— Ce-am făcut? Doar că am stat pe varză. Maica a 
venit şi m-am muşcat. Astfel am intrat în ea. 

— Pleacă din roaba lui Dumnezeu, a strigat cu furie 
Echitie, şi altădată să nu mai vii. 

Demonul a plecat îndată şi nu s-a mai apropiat de 
maică. 

[21] 

Legiunea 


Evlaviosul Fortunatos era în secolul al VI-lea 
episcopul Tudertiei, vechi oraş italian, situat între Tuskia 
şi Umbria, la nord de Roma. Acest ierarh sfânt primise de 
la Dumnezeu harisma de a izgoni demonii, încât deseori, 
cu rugăciunea lui puternică, alunga legiuni întregi de 
demoni din oameni, după cum se vede şi din următoarea 
întâmplare. 

O femeie cucernică din Tuskia a fost invitată 
împreună cu proaspăta ei noră la târnosirea unei biserici a 
Sfântului Mucenic Sebastian. Însă, în noaptea dinainte, 
nora ei a fost biruită de plăcerile trupeşti şi l-a provocat 
pe bărbatul său la unire trupească. 

Dimineaţa, conştiinţa o osândea, dar, de ruşinea 
lumii, a fost nevoită să meargă la târnosire. Însă îndată ce 
moaştele Mucenicului Sebastian au intrat în biserică, un 
duh rău a posedat-o pe tânăra femeie şi a început s-o 
chinuie în fața oamenilor. 

Creştinii au ridicat-o pe fată şi au dus-o acasă. 
Demonul continua s-o chinuie şi, de aceea, rudele ei au 
dat-o pe mâna vrăjitorilor. Adică au ales să-i nimicească 
sufletul, pentru a-i înzdrăveni provizoriu trupul prin 
meşteşugurile vrăjitoreşti! 

Aşadar, vrăjitorii au dus-o la un râu, au afundat-o în 
apă şi rosteau descântece pentru a-l scoate pe demon din 
ea. Însă Dumnezeu a îngăduit ceva cutremurător: 
demonul a ieşit prin vrăjitorii, dar în aceeaşi clipă în ea a 
intrat o legiune întreagă. Astfel, fata a început să se 
lovească atât de tare şi să strige cu atâtea voci, câte erau şi 
duhurile care o stăpâneau. 

Atunci părinții ei au gândit înțelept. După ce şi-au 
recunoscut greşeala şi necredința lor, au dus-o la 

evlaviosul episcop Fortunatos. Acela a ținut-o aproape de 
el şi s-a dedat rugăciunii fierbinți. Cu cât legiunea 
demonilor se împotrivea mai tare, cu atât mai mult se 
ruga acela. În cele din urmă, după câteva zile, a eliberat-o 
de demoni şi a încredințat-o părinților ei sănătoasă. 

[21] 


Sfânta Cruce 


Un monah pe nume Grigorie din Armenia, care se 
nevoia în pustia Sinai, a fost stăpânit de un duh necurat. 
Demonul îl silea să strige neîncetat, cu atâta putere, încât 
nu-i lăsa pe niciunul din vecinii lui să doarmă. 

Într-o zi stătea împreună cu câțiva părinți, care 
veniseră să-l mângâie. Deodată, a început să strige în 
limba armeană: 

— Să nu vii încoace! Să nu te apropii! Mă pârjoleşti! 
Să nu vii! Nu mă atinge! 

Ce se întâmplase? În ceasul acela venea un monah 
care purta la gât o cruce de argint. În cruce avea un mic 
fragment din Sfânta Cruce a lui Hristos. 

Monahul s-a apropiat. Când l-a văzut demonizatul, 
a început să se lovească şi să strige şi mai tare. S-a ridicat 
şi a început să fugă, ca şi când ar fi fost ars de foc. Atunci 
părinții l-au prins, l-au legat cu multă greutate şi i-au pus 
la gât nepreţuita cruce. Şi s-a eliberat îndată de duhul 
necurat. 

[90] 

Cuviosul Petru din Atroa 


Arzând de iubirea dumnezeiască, cuviosul Petru 
din Atroa (t 837) a părăsit, la vârsta de optsprezece ani, 
locurile sale natale din Efes şi a urcat pe muntele Lagutis 
din Frigia. În continuare, călăuzit de însăşi Maica 
Domnului, s-a îndreptat spre pustia Kriptis. Acolo s-a 
făcut monah. După ce s-a nevoit şi a fost aspru încercat 
vreme de câțiva ani prin trăirea lui ascetică, a fost 
hirotonit preot. După săvârşirea acestei Taine, pe când 
ieşea din biserică, un demonizat s-a aruncat asupra lui, 
strigându-l pe nume. Însă îndată s-a liniştit şi a fost 
eliberat de demon. 

Aceasta a fost prima minune a cuviosului. Vor urma 
şi multe altele, care-l vor arăta războinic nebiruit 
împotriva duhurilor întunericului. 

La vârsta de treizeci şi doi de ani a devenit egumen. 
Vreme de zece ani a trăit cu monahii săi în pace, dar, în 
anul 815, prigoana împăratului iconomah Leon al V-lea 
Armeanul (813-820) i-a despărțit şi i-a împrăştiat. 
Temniţele s-au umplut de clerici şi monahi, luptători ai 
Ortodoxiei şi ai sfintelor icoane. 

* 

Într-o zi, cuviosul Petru trecea prin faţa unei 
mănăstiri de maici. Măicuţele au ieşit pentru a primi 
binecuvântare. Una dintre ele fusese lovită de o boală 
ciudată: o mână de-a ei se mişca spasmodic în față, 
trăgând după ea întregul trup. 

Maica, văzându-l pe cuvios, s-a aruncat asupra lui 
fără să vrea, întinzând mâna bolnavă. Acela a priceput că 
are de-a face cu diavolul şi i-a zis: 

— Duh necurat, îți poruncesc, în numele lui Hristos, 
să nu mai ai putere asupra făpturii acesteia! 


424 


În clipa aceea, mâna maicii s-a vindecat. 
x 

În anul 820, împăratul Leon a fost ucis. I-a urmat pe 
tron Mihail al II-lea (820-829), iconomah şi el, însă nu atât 
de sever. 

În primul an al domniei lui, un senator, cinstit cu 
rangul de consul, a dus-o în fața episcopilor şi egumenilor 
eretici pe soţia lui demonizată, care avea deseori crize de 
nebunie. Însă exorcismele lor n-au adus niciun rezultat. În 
cele din urmă, consulul a dus-o pe demonizată la cuviosul 
Petru. Şi acela, doar prin semnul crucii, a izbăvit-o de 
demon. 

Mai târziu, consulul i l-a adus pe un tânăr, rudă 
de-a lui, care avea statură şi putere neobişnuite. Suferea, 
după cum credeau ei, de o boală misterioasă. Era însă 
demonizat. Când părintele şi-a pus mâinile peste el 
pentru a-l vindeca, acela a strigat: 

— Crezi că poți învinge puterea noastră? Ce poate 
face un om în fața unei legiuni de demoni? 

Cuviosul s-a dedat rugăciunii. Demonii au început 
să plece încet, unul după altul. 

Deodată tânărul, înainte de fi eliberat de tot, s-a 
ridicat şi a plecat. S-a dus la Constantinopol, pentru a se 
înrola în oastea revoluţionară a răzvrătitului Toma Capa- 
docianul, care asedia atunci capitala. 

Însă cuviosul nu s-a lăsat. A început să se roage 
fierbinte celor doi doctori sfinți, Cosma şi Damian, 
cerându-le să-l ajute pe demonizat. Şi minunea s-a întâm- 
plat: acolo, în tabăra lui Toma, înainte de a intra în 
Constantinopol, tânărul i-a văzut în somn pe Sfinţi 
îmbrăcați în veşminte de doctori şi i-a auzit spunându-i: 

— Mergi să te întâlneşti cu Petru, slujitorul lui 
Hristos, care a primit de la Dumnezeu puterea de a te 
vindeca. 

— Cum să mă duc, de vreme ce sunt împiedicat de 
duşmani? După cum vedeţi, trebuie să străbat mai întâi 
Constantinopolul. 

— Trezeşte-te de dimineaţă, urcă-te pe calul pe ca- 
re-l vei găsi în faţa ta şi intră în Constantinopol. Vei găsi 
porțile deschise şi libere, atât la intrare cât şi la ieşire. 

Tânărul a făcut după cum i-au spus, a ieşit din 
cetate, s-a întâlnit cu cuviosul Petru şi i-a povestit visul 
său. Şi acela l-a tămăduit chiar în clipa aceea cu semnul 
sfintei cruci. 

[54] 


Cei treizeci de monahi 


Cuviosul Lavrentie Rusul (secolul XI), ale cărui 
sfinte moaşte se păstrează până astăzi nestricate în Lavra 
Peşterilor din Kiev, îşi începuse viața monahală la 
mănăstirea Sfântul Dimitrie. Acolo a trăit mulți ani în 
zăvorâre. Cu harul lui Dumnezeu şi asprele sale nevoințe, 
a fost curățit de patimi şi a ajuns la măsuri înalte de 
virtute. Şi a primit de la Dumnezeu puterea de a vindeca 
bolnavii şi de a izgoni duhurile rele. 

Odată au adus la cuvios un om din Kiev, care era 
chinuit de un demon înfricoşător şi nebiruit. Era atât de 
puternic, încât demonizatul putea în momentele de criză 
să dezrădăcineze şi să arunce departe un copac mare, 
lucru pe care nu-l puteau face nici zece bărbați robuşti. 

Fericitul Laurenţiu, din smerenie, s-a prefăcut că nu 
poate scoate demonul, şi le-a spus să-l conducă pe 
demonizat la mănăstirea Peşterilor. Însă acela, îndată ce a 
auzit acestea, a început să strige înfricoşat: 

— Unde mă trimite? Eu nu îndrăznesc nici să mă 
apropii de acea mănăstire! Acolo se află treizeci de Sfinţi, 

care m-au făcut de ruşine! Cu alții mă războiesc, dar cu 
aceştia nu! M-au pârjolit! Mi-e frică de ei! Nu!... Nu!... Nu 
mă trimite acolo! 

Însă cuviosul, înștiințat acum chiar de către demon 
de virtutea şi puterea duhovnicească a fraților din 
mănăstirea Peşterilor, a dat mai stăruitor şi mai hotărât 
porunca de a fi condus acolo. 

Rudele demonizatului ştiau că el nu fusese nicioda- 
tă la mănăstirea Peşterilor şi că toți monahii de acolo îi 
erau necunoscuți. Aşadar, în vreme ce mergeau spre 
mănăstire, l-au întrebat: 

— De care monahi ţi-e frică? După cum ştim, astăzi 
în mănăstire trăiesc o sută optzeci de monahi. Care dintre 
ei sunt cei treizeci care te-au „pârjolit“? 

Atunci demonizatul a rostit unul câte unul numele 
celor treizeci de frați şi a adăugat: 

— Aceştia treizeci mă pot izgoni ca pe un fir de praf, 
chiar şi numai cu un cuvânt de-al lor. 

— Atunci să te închidem în peştera cu moaştele 
monahilor morţi, au spus alții. 

— Şi credeţi că mă pot război cu morții? a răspuns 
demonizatul. Şi aceştia sunt nebiruiți. Şi au mare 
îndrăzneală la Dumnezeu. Se roagă neîntrerupt pentru 
monahii mănăstirii Peşterilor şi pentru oamenii care 
aleargă la ei. Oricum, dacă vreți să vedeţi puterea mea, 
duceți-mă la mănăstire. Căci, în afară de cei treizeci pe 
care i-am numit, cu toți ceilalți mă pot lupta! 

Dar, în vreme ce se apropia de mănăstire, demo- 
nizatul a căzut în criză. A rămas pentru puțin timp ca 
extaziat şi lovit de trăsnet, fără simțţiri. Din gura lui ieşeau 
fraze ciudate şi neînțelese, o adunătură de cuvinte 
ebraice, latine şi greceşti. Şi, după aceea — o, minune! —, 
chiar în fața porţii mănăstirii, duhul necurat l-a lăsat şi s-a 


427 


făcut fum. Sărmanul om şi-a revenit şi s-a eliberat 
definitiv de demonul tiranic. 

Slăvindu-L pe Dumnezeu, el şi însoțitorii lui au 
intrat în mănăstire şi au mers la biserică pentru a-l 
mulțumi. 

Egumenul a fost înștiințat de această întâmplare şi a 
venit în biserică împreună cu câțiva frați. Însă omul, 
vindecat de-acum, nu-l cunoştea nici pe egumen, nici pe 
vreunul din cei treizeci de monahi pe care-i numise pe 
când era demonizat. 

— Cine te-ai vindecat? Şi cum? l-au întrebat curioşi. 

lar el, arătând spre icoana făcătoare de minuni a 
Maicii Domnului, a spus: 

— La intrarea în mănăstire am fost întâmpinați de 
cei treizeci de monahi sfinți care aveau cu ei această 
icoană. Îndată ce am văzut-o, m-am tămăduit. 

[77] 


Sfântul Serafim de Sarov 


Sfântul Serafim de Sarov (t 1833) îi tămăduia pe 
demonizați cu rugăciunea lui pe când trăia, dar şi după 
adormirea lui mijlocea pentru ei, după cum se arată din 
următoarele întâmplări: 


Într-o zi, câțiva oameni au adus cu multă greutate o 
femeie în locaşul de nevoință al Sfântului, care nu era 
departe de Mănăstirea Sarov. Pe tot parcursul drumului, 
femeia se împotrivea. Când a ajuns în pragul chiliei, a 
căzut la pământ, s-a uitat înapoi şi a strigat: 

— Arde, arde! 

Sfântul a ieşit din chilie. Întrucât femeia nu voia să 
deschidă gura, i-au dat cu forța câteva picături de 

agheasmă. În clipa aceea, din gura ei, a ieşit un nor de 
fum. 

După aceea părintele i-a făcut cruce şi s-a rugat. 
Atunci demonul a părăsit-o. Femeia şi-a revenit şi a 
început şi ea să se roage. Peste puţin timp, a plecat, 
slăvindu-L. pe Dumnezeu. 

x 

La câteva luni după adormirea lui, Sfântul Serafim 
l-a tămăduit minunat pe tânărul frate de la Sarov, Teodor, 
din regiunea Tambov, care era chinuit de demon. 

Teodor fusese demonizat chiar de când trăia în 
lume. După ce a încercat diferite mijloace de vindecare 
fără niciun rezultat, a venit la egumenul mănăstirii Sarov, 
Nifon, şi i-a cerut cu lacrimi în ochi să-l primească în 
obşte, pentru a trăi în pocăință. Recunoştea că pentru 
păcatele lui îngăduise Dumnezeu să fie stăpânit de 
demon. 

Egumenul l-a primit. Tânărul împlinea ascultările 
cu multă râvnă. Puținele ceasuri libere pe care le avea le 
dedica rugăciunii, şi dormea foarte puțin. 

Într-o zi, după multă rugăciune cucernică, l-a luat 
un somn uşor. Atunci l-a văzut în fața sa pe Sfântul 
Serafim. 

— Să faci un Paraclis Maicii Domnului, i-a spus, şi 
un parastas pentru smeritul Serafim, şi eu te voi tămădui. 

Fratele, cu credință nezdruncinată, a făcut ce i-a 
spus Sfântul. 

După Paraclis, a început să săvârşească parastasul. 
În ceasul când diaconul spunea, „Pentru pomenirea şi 
veşnica odihnă a adormitului rob al lui Dumnezeu 
Serafim ieromonahul...”, Teodor a căzut la pământ, 
scoțând un fum negru pe gură. Vreme de jumătate de 
ceas a rămas fără simţiri. De atunci, cu rugăciunile 
Sfântului, a fost eliberat definitiv de demon. 

Olga I., o tânără săteancă din Riazan, a fost stăpâ- 
nită de demon în anul 1850. Boala ei martirică avea 
simptome ciudate: sughițuri neîntrerupte, căscături şi 
nebunie. Striga, se lovea cu sălbăticie şi îşi sfâşia hainele. 

În 1858 a mers împreună cu trei pelerine la Sarov şi 
Diveievo. Pe drum era apucată de crize, dar putea să 
umble. Cu cât se apropiau de mănăstire, crizele deveneau 
mai puternice. lar când a zărit mănăstirea, a căzut la 
pământ şi nu mai voia să înainteze. 

Cu multă trudă au dus-o până acolo. După ce au 
făcut Paraclisul Maicii Domnului şi parastasul Sfântului 
Serafim, au plecat spre izvorul cu apă tămăduitoare. Aici 
au cuprins-o crize neobişnuite. 

— De ce mă sugrumi? striga. Sunt puternic! De ce 
mă ştrangulezi? Plec! Plec! 

După ce duhul rău a trântit-o de câteva ori de 
pământ, a lăsat-o oarbă şi mută vreme de două ceasuri. 
Apoi a început să strige: 

— Au ieşit trei, dar a mai rămas unul! 

Bolnava s-a împărtăşit la mănăstirea Sarov şi a 
plecat spre mănăstirea Diveievo. Pe drum, demonul o 
învârtea ca pe un titirez. Când a ajuns lângă mănăstire, a 
aruncat-o jos. 

Seara au dus-o în camera de oaspeți cu multă 
greutate. Dacă n-o țineau, ar fi plecat. 

Dimineața au condus-o la biserica Schimbării la 
Faţă. În altar se află chilia Sfântului Serafim, şi în aceasta 
sunt toate veşmintele lui. 

Cu toate că o țineau mulți oameni, ea se împotrivea 
cu o putere suprafirească. Duhul rău care era înlăuntrul ei 
striga: 

— Plec, plec! O să tac! 

Cu mâinile şi picioarele încordate, cu trupul 
ghemuit şi capul întors, au adus-o lângă lespedea unde 
Sfântul Serafim se rugase o mie de zile şi nopți. După ce 
au întins-o pe lespede, au acoperit-o cu mantia şi 
epitrahilul lui. 

Când i-au pus şi mânecuţele, a rămas nemişcată ca 
un mort. Încet-încet, toate mădularele ei au început să-şi 
revină. După ce a rămas o jumătate de oră fără simțiri, s-a 
eliberat de demon. Şi-a revenit, s-a rugat cu lacrimi şi i-a 
mulțumit Sfântului pentru vindecare. Era, însă, slăbită, şi 
nu putea să vorbească mult. Abia şoptea: 

— Niciodată nu m-am simţit atât de uşurată şi 
liniştită... 

Egumena i-a dăruit un portret al Sfântului şi o 
bucăţică din lespedea lui. 

În ziua următoare, după Sfânta Liturghie, Paraclis şi 
parastas, a plecat la Moscova. 

[65] 


Teodosia 


Îndată ce auzea clopotul bisericii, tânăra rusoaică 
Teodosia, care trăia în satul Zeleznova, lângă Sankt 
Petersburg, la începutul secolului trecut, cădea pe jos, 
striga şi se lovea cu sălbăticie. La sfintele slujbe nu voia să 
participe. Şi, când o sileau, arăta aceleaşi simptome de 
demonizare. 

Părinţii ei au hotărât să-i ceară ajutor Sfântului 
făcător de minuni loan de Kronstadt (t 1908). Au dus-o, 
aşadar, pe 14 martie 1902, la Petersburg, la biserica 
metocului mănăstirii Leusenski, unde Sfântul săvârşea în 
ziua aceea Liturghia. La urmă au apropiat-o de Sfântul 
Potir. Ea a închis ochii şi a început să urle. Faţa i s-a 

sălbăticit atât de mult, încât provoca frică. Pentru a scăpa, 
îi lovea cu mâinile şi picioarele pe oamenii din jurul său. 
Trei bărbaţi puternici se străduiau s-o țină. 

Sfântul Ioan a întrerupt sfânta împărtăşanie, şi-a 
pus mâinile peste bolnavă, a privit-o stăruitor şi a strigat 
cu glas aspru: 

— În numele Domnului nostru lisus Hristos îţi 
poruncesc să ieşi, satană! 

A repetat porunca de câteva ori. 

În biserică stăpânea tăcerea. Doar două voci se 
auzeau, a preotului şi a demonului. Primul spunea cu 
tărie: 

— Pleacă degrabă! Pleacă acum, imediat! 

Iar demonul, prin gura fetei, răspundea! 

— Voi pleca. Da, voi pleca imediat. 

Asta a durat trei minute. După aceea, vocile au 
tăcut. Bolnava, cu ochii închişi, respira cu greutate. 
Bărbaţii care o țineau au lăsat-o. Sfântul Ioan i-a spus de 
trei ori: 

— Deschide ochii! 

I-a deschis cu mare greutate. 

— Fă-ţi semnul crucii! 

Şi l-a făcut încet, cu trudă. 

— Iarăşi! 

Acum şi-a făcut cruce mai liber. 

— Cum te cheamă? 

— Teodosia, a zis, şi şi-a făcut cruce cu uşurinţă, 
pentru a treia oară. 

Sfântul a chemat-o să se împărtăşească. Ea, fără 
niciun ajutor, s-a apropiat liniştită şi s-a împărtăşit cu 
evlavie vădită. 

Se izbăvise definitiv de demonul care-o chinuia. 

[82] 

Spiros din Eghina 


La sfârşitul verii lui 1904, Sfântul Nectarie de 
Pentapolis (t 1920) s-a dus la Eghina, pentru a întemeia 
acolo mănăstirea Sfânta Treime, unde astăzi odihnesc 
sfintele sale moaşte. 

În vreme ce corabia care-l transporta se apropia de 
portul insulei, un tânăr demonizat, Spiros, a căzut în 
pragul farmaciei din Eghina şi a început să strige: 

— Vine, vine ierarhul! Alergați să-l întâmpinați! 
Vine Sfântul care va izbăvi insula... 

Au încercat să-l liniştească, dar n-au putut. Mulțime 
de curioşi s-au adunat în jurul lui. Toţi îl priveau cu 
tristețe pe tânărul care se tăvălea pe jos şi se mirau de 
cuvintele sale. 

Câţiva dintre ei au alergat la preotul Mihail. 

— Spiros, părinte, vorbeşte despre un ierarh. Zice că 
va veni un ierarh care va izbăvi insula. 

Părintele Mihail a alergat să vadă ce se întâmplă. A 
trecut prin mulțime şi s-a apropiat de Spiros. Acela 
continua să strige, scoțând spume pe gură. 

— Vine ierarhul de la Rizarion! Dumnezeu s-a 
milostivit de ținutul acesta! Vine Sfântul de Pentapolis!... 

Preotul, după ce l-a urmărit pentru o vreme pe 
sărmanul tânăr, a plecat îngândurat spre port. În clipa 
aceea venea corabia de la Pireu. Printre pasageri, părintele 
a zărit un ierarh. A făcut plecăciune cu evlavie şi i-a 
sărutat mâna. 

— Bine ați venit în Eghina, prea-sfinţite. Pentru 
prima oară veniţi aici? 

— Da, pentru prima oară, a răspuns Sfântul 
zâmbind. 

— Veniţi, să mergem acasă... Numai... 

— Vreţi să spuneți ceva? 

— lată, puţin mai încolo... Ne-a cutremurat o 
întâmplare. 

— Ce întâmplare? 

— E vorba despre un tânăr sărman care se tăvăleşte 
prin piață, închide ochii şi profețeşte viitorul. Acesta se 
află acum pe jos şi strigă că sfinția voastră veniţi şi 
izbăviţi ținutul. Şi vă numeşte om al lui Dumnezeu... 
Sfânt! 

— Unde este acest tânăr? 

— Pe aici, prea-sfințite... 

Peste puţin timp, s-au aflat în fața farmaciei. Spiros 
era încă pe jos. Cu ochii închişi şi gura spumegând, 
spunea şi repeta: 

— Vine ierarhul... Vine să izbăvească ținutul... Va 
zidi biserică... Va clădi o mănăstire mare... 

Sfântul Nectarie s-a aşezat lângă el. Şi-a înălțat ochii 
spre cer şi s-a rugat. După aceea, şi-a ridicat toiagul, a 
astupat cu el gura tânărului şi a spus impunător: 

— Duh rău şi necurat, în numele lui Hristos Cel 
Răstignit, îți poruncesc să ieşi din tânărul acesta! 

În clipa aceea, Spiros a oftat, a deschis ochii şi s-a 
ridicat în picioare. Se eliberase de demon! 

Plin de recunoştinţă, s-a aplecat şi i-a sărutat mâna 
cucernicului ierarh care l-a tămăduit. 

[99] 


Nepotul generalului 


În luna octombrie a anului 1913, şeful statului major 
al armatei greceşti, generalul Dusmanis, l-a trimis la 
mănăstirea Dionisiu pe un nepot de-al lui demonizat. Îl 
însoțeau doi soldați. 

Într-o scrisoare de recomandare către părinții 
mănăstirii, generalul scria: „Aici, dragi părinți, în ţinutul 
meu (Kerkira), este cel mai bun spital de psihiatrie din 
Grecia, şi acolo a stat acest nepot al meu, Ioan, dar n-am 
văzut nicio ameliorare, iar doctorii ne-au spus că au 
folosit toate metodele ştiinţei. Prin urmare, am hotărât 
să-l trimitem în locurile voastre sfinte şi vă rog să-l primiţi 
şi să faceți tot ceea ce e cu putință duhovniceşte. Poate 
prin rugăciunile voastre Dumnezeu Se va milostivi de noi 
şi de el şi-l va vindeca”. 

Mănăstirea l-a primit atât din îndatorire, cât şi din 
obligaţie față de general, care era unul dintre cei ce au 
contribuit la izbânda din războiul anilor 1912-1913. 

Ostaşii l-au dus legat uşor, dar le-au spus monahilor 
să aibă grijă de el, căci intenționa să fugă şi nu-şi dădea 
seama de primejdii. Astfel, l-au închis într-o cameră de 
oaspeţi cu gratii la ferestre. Acolo preoții se duceau şi-i 
citeau rugăciuni şi exorcisme. 

De obicei era liniştit. Însă când avea crize striga, 
hulea şi îşi desfăcea legăturile. Într-o zi, barcagiul 
mănăstirii l-a legat cu noduri marinăreşti, dar iarăşi în 
câteva minute s-a dezlegat. 

Când îl vizita vreun frate, obişnuia, condus de 
demoni, să-i dezvăluie trecutul şi îndeosebi păcatele 
nespovedite. 

Pe atunci, arhondar era un frate tânăr, care lucrase 
ani mulți la hoteluri şi restaurante în Atena. Aşadar, 
acesta îi ducea cele necesare, dar auzea de fiecare dată... 
ocări pentru viața lui păcătoasă din trecut: 

— lată faţă de călugăr cu schimă mare! Nu-ţi mai 
aduci aminte ce făceai acolo, pe băncile din Zappios şi 
prin hoteluri? 

Asemenea lucruri îi spunea, şi altele şi mai rele. 

— Eu nu mă mai duc la el, i-a zis odată tulburat 
arhondarul unui frate. Îi voi spune părintelui să trimită pe 
altcineva. De fiecare dată când mă vede râde de mine. 

— Sunt adevărate cele spuse de el, sau latră cu 
conlucrarea demonului? l-a întrebat fratele. 

— Din păcate, e aşa cum spune. 

— Nu ţi-ai mărturisit aceste păcate? 

— Nu, pentru că mi-e ruşine, a răspuns acela 
oftând. 

— Să mergi îndată la părintele Neofit să te 
spovedeşti îndeamănunt, ca să plece povara care te apasă 
şi demonul să nu te mai poată batjocori. 

Într-adevăr, s-a dus la duhovnic şi s-a spovedit. La 
întoarcere, l-a vizitat din nou pe demonizat. Acela, îndată 
ce l-a văzut a strigat: 

— Acum voi începe iar să citesc catalogul păcatelor 
tale şi te voi face de râs după cum meriţi. 

Însă deodată s-a înfuriat şi a început să strige: 

— Nu mai văd nimic! Cine le-a şters? Cine te-a 
povăţuit? Ce să-ți fac acum, că nu mai văd nimic în 
catalog! 

Auzind fratele acestea, L-a slăvit pe Dumnezeu, care 
iconomiseşte mântuirea noastră prin taina spovedaniei. 

Cât despre loan, datorită rugăciunilor şi exorcismele 
părinților, a fost eliberat de demon la praznicul Sfinţilor 
Arhangheli, pe 8 noiembrie. Şi iată cum: 

Sărbătoarea abia începuse. 

— Peste puțin timp, le-a spus egumenul părinţilor, 
îl vom aduce în biserică pe fratele Ioan. Să ne rugăm toți 
să-l milostivească Dumnezeu şi Sfinţii Arhangheli, încât 
să se izbăvească de legăturile diavolului. 

Şi, într-adevăr, loan a venit şi s-a aşezat într-o 
strană, aproape liniştit. Când se cântau Laudele, l-au dus 

să se închine la icoana Sfinților Arhangheli. Însă când l-au 
adus iarăşi la locul lui, părea neliniştit şi voia să plece. 

La doxologia arhanghelului Mihail, „Unde adum- 
breşte harul tău, Arhanghele, de acolo puterea diavolului 
este alungată...”, Ioan s-a ridicat şi a fugit ca fulgerul. 
Plecând de la slujbă, a ieşit pe balconul care dădea spre 
mare şi avea înălțimea de o sută de metri. 

Părinţii au alergat după el, temându-se să nu se 
arunce în gol. Din fericire, l-au prins la cămară, o arcadă 
aflată lângă balcon, care-i are pictați în dreapta şi-n stânga 
pe Sfinţii Arhangheli. Acolo s-a oprit nemişcat. 

— Ce-ai păţit, Ioane? l-au întrebat ei gâfâind. 

- N-am pățit nimic. M-am vindecat. Sfinții Arhan- 
gheli m-au tămăduit! 

Şi, după ce şi-a făcut semnul crucii, a sărutat cu 
evlavie icoanele lor. Peste câteva zile a plecat de la 
mănăstire sănătos. Mai târziu, generalul Dusmanis a 
trimis o epistolă prin care le mulțumea părinților pentru 
tămăduirea nepotului său. 

[13] 


Tânăra turcoaică 


Odată, în Farsala Capadociei a fost adusă o tânără 
turcoaică din Țahirudes, care era chinuită de un demon, 
pentru ca cuviosul Arsenie (+ 1924) să se roage pentru ea. 
Însă, în ziua aceea, părintele era zăvorât, afierosit 
rugăciunii. Rudele demonizatei i-a rugat pe epitropi să 
intervină pentru a o primi, fiindcă, deşi era legată în 
lanţuri, n-o puteau ține. 

Cuviosul i-a primit şi a făcut semn s-o dezlege. Însă 
turcoaica, îndată ce a fost dezlegată, s-a aruncat asupra 
lui, l-a apucat de picior şi l-a muşcat. Acela ținea în mână 

Evanghelia pentru a citi, dar n-a deschis-o. A lovit-o doar 
uşor pe cap de trei ori. Demonul a plecat imediat! 

Femeia a început atunci să plângă şi să sărute cu 
evlavie piciorul rănit al preotului. Tatăl ei a căzut şi el la 
picioarele lui şi l-a rugat să primească toată punga cu bani 
pe care-o avea la el. 

— Ia toți banii ăştia! Să fie ai tăi, pentru că mi-ai 
izbăvit fiica. 

Cuviosul l-a ridicat şi i-a spus: 

— Țineţi banii. Credinţa noastră nu se vinde. 

[69] 


Fratele Ioan 


În anul 1925, la mănăstirea aghiorită Dionisiu, s-a 
închinoviat un tânăr de douăzeci şi cinci de ani din Edesa. 

După ce a slujit vreme de o lună la arhondaricul 
mănăstirii, părinții l-au trimis cu fratele Iacob să slujească 
şi la metocul de la Monoxilitis. Însă, în timp ce călătorea 
cu barca, tânărul a început să se comporte ciudat — dădea 
din picioare, striga cu putere, cânta cântece lumești. 
Fratele Iacob s-a neliniştit. Fără să mai zăbovească, l-a pus 
în altă barcă şi l-a trimis înapoi la mănăstire. 

Acolo l-au închis într-o chilie şi îi dădeau doar pâine 
şi apă. El continua la fel: cântece, strigăte, dans. Şi, pe 
când dansa, bătea cu picioarele în podea de se auzea peste 
tot. Toate acestea îl istoveau şi, de aceea, părinţii s-au 
gândit să-l lege în fiecare seară, pentru a se odihni cel 
puţin noaptea. 

Aşadar, un monah puternic a adus o frânghie 
groasă şi l-a legat strâns, încât nu putea face niciun pas. În 
vreme ce-l lega, loan i-a spus: 

— Leagă-mă, călugăre, şi-ai să vezi ce se va alege 
din frânghiile tale. 

După două ore, loan era slobod, iar frânghiile 
aruncate în grădină. 

În noaptea următoarea s-a întâmplat la fel. Părinţii 
au fost nevoiţi să folosească lanţuri. loan nu se mai putea 
dezlega singur. 

Într-o zi, sărmanul, obosit de atâta dans, a cerut apă 
să se răcorească. l-au dat, dar în ea puseseră agheasmă, 
fără ca el să ştie. 

Ioan a luat apa şi a dus-o la gură. Dar, după ce a 
băut câteva picături, a strigat: 

— M-ai pârjolit, călugăre, m-ai pârjolit! 

Şi, scuipând apa, a aruncat-o pe fața monahului care 
i-o oferise. 

După aceea i-au dat apă normală şi a băut-o cu 
plăcere. 

În altă zi, loan hulea cele dumnezeieşti. Un monah, 
văzând această neruşinare a demonului, i-a dat o palmă. 
Şi, pe când aştepta o reacție mânioasă, s-a întâmplat 
contrariul. loan, cu voce liniştită şi smerită, a zis: 

— Mă aşteptam la asta. Ei, nu contează... 

Şi s-a liniştit îndată. 

De fiecare dată când preotul îi citea rugăciuni, 
punându-i patrafirul pe cap, acela striga: 

— Ia ăsta de pe mine! Ia-l, nu-l suport! M-a umplut 
de duhoare. Miroase oribil. 

Odată l-au întrebat: 

— De ce ţi-e frică mai mult, de Agheasmă, de 
anafură sau de Sfânta Împărtăşanie? 

— Dacă păziți lucrul cu care vă împărtăşiți în 
biserică, nimeni dintre noi nu vă va putea vătăma. 

— De ce ţi-e frică de Sfânta Împărtăşanie, Ioane? 

— Lasă-l pe Ioan, nu-l întreba! Nu-ţi vorbeşte Ioan. 
Ascultă ce-ţi spun eu: dezleagă-mă, să înot puţin în mare 
şi să mă duc degrabă în Eghina... 

Demonizatul a rămas o lună închis în mănăstire, în 
post aspru, rugăciuni şi exorcisme, pe care părinţii i le 
citeau regulat. Cu harul lui Dumnezeu, starea i s-a 
îmbunătăţit şi atunci a plecat definitiv din mănăstire. 

Mulţi frați credeau că chinurile lui Ioan se datorau 
părinților săi. Aceia nu voiau să se facă monah şi, de 
aceea, s-au dus la un vrăjitor, încât, cu ajutorul lui, să-l 
întoarcă pe fiul lor de la scopul acesta plăcut de 
Dumnezeu. 

[46] 


Pedeapsa neascultării 


Odată, vecinii părintelui Ignatie duhovnicul 
(1827-1927), de la Katunakia, se aflau în tulburare: 
oamenii părintelui Macarie construiau un al doilea nivel 
la chilia sa. Înaintaseră destul de mult şi ajunseseră la 
acoperiş. Părintele spus: 

— Să fim atenţi! Scândurile sunt grele. Să le urcăm 
una câte una, cu răbdare. Să nu ne grăbim prea tare. 

Au început cu toții să le urce. Fratelui Ilarion, cel 
mai tânăr dintre ei, nu-i plăcea să urce scândurile una câte 
una. Fiind foarte robust, s-a gândit să le urce trei câte trei. 

— Părinte Ilarion, îi spuseră frații, scândurile sunt 
grele. Nu le lua câte trei, căci o să păţeşti ceva de atâta 
greutate. 

Însă el nu părea să dea nici cea mai mică 
însemnătate sfatului fraților. „Aceştia“, spunea în sinea 
lui, „să-şi vadă de treaba lor. Eu ştiu câte trebuie să car”. 

Părintele său a fost înştiințat despre purtarea lui şi 
i-a făcut observație, dar nici el nu l-a putut cuminţi. 
Astfel, prin comportarea lui nepotrivită pentru un ucenic, 
l-a făcut pe părinte să se necăjească. Fiindcă avea de-a face 
cu trufie şi neascultare diavolească. 

După tradiția monahală, pe ucenicul care-l face pe 
părintele lui să se necăjească îl aşteaptă pedepse aspre. Şi 
ceasul pedepsei a sosit! 

Monahul cel mândru, care voia să facă după capul 
său, cărând câte trei scânduri în spinare, s-a urcat pe 
acoperişul chiliei. Şi, în clipa în care le-a lăsat jos, a primit 
palma bine-meritată. A fost predat în puterea satanei. A 
fost stăpânit de demon. Şi ce demon! Înfricoşător şi 
cumplit! Toată regiunea s-a tulburat de mânia demonului. 
Cuvintele care-i ieşeau din gură erau respingătoare. lar 
manifestările sale împrăştiau frica şi groaza. 

— Ce s-a întâmplat? Ce se petrece? întrebau cu 
nedumerire părinţii de la chiliile din jur. 

— Fratele Ilarion de la chilia părintelui Macarie a 
fost demonizat! L-a stăpânit un duh sălbatic. Dumnezeu 
să-l ocrotească! 

Părintele Ignatie, care îi era şi vecin, a fost înștiințat 
de această întâmplare. Experimentat cum era în aceste 
probleme, şi-a dat seama că e nevoie de luptă mare pentru 
a-l izgoni pe demon. Fără zăbavă, a poruncit să se adune 
mulți monahi şi ieromonahi la Chilia Naşterii Domnului. 
Să-şi unească rugăciunile şi să săvârşească taina Sfântului 
Maslu pentru sărmanul frate. 

Şapte duhovnici au luat parte la slujba Sfântului 
Maslu. Slujba era deosebită. Atmosfera încărcată de 
teamă. Priveliştea îți zdrobea inima. În mijlocul bisericii se 
afla întins demonizatul Ilarion, legat cu multe funii pe o 
scândură. El voise trei scânduri. Însă iată că acum l-au 
legat doar pe una! Câţiva monahi robuşti stăteau lângă el, 

căci demonul avea o putere înspăimântătoare, cu care 
rupea toate funiile. 

Rugăciunile au început să fie citite pe un ton de 
implorare, şi din când în când sfințenia slujbei era 
tulburată de țipete şi înjurături demonice. 

Prin rugăciunile şi lacrimile părinţilor, prin mijlo- 
cirea preoților, prin puterea Sfintei Taine, minunea s-a 
făcut. Chiriaşul cel înfricoşător s-a îndepărtat de părintele 
Ilarion. Încercarea s-a sfârşit! S-a sfârşit, după ce i s-a dat 
o lecție bună monahului celui trufaş, lecţie folositoare şi 
multor altora. 

[97] 


Boala lui Anghel 


Un creştin ortodox grec din America, Anghel Kiusis, 
a reuşit prin inteligența şi hărnicia lui să devină bogat. 
Însă la vârsta de patruzeci de ani a avut o aventură 
înfricoşătoare. Orbit de bogăția lui şi întunecat de 
mândrie, s-a înfăşurat în plasele unei erezii satanice. 
Sufletul său s-a otrăvit atât de mult, încât a ajuns în 
punctul de a călca în picioare icoanele lui Hristos şi ale 
Maicii Domnului într-o manifestare publică. 

Şi alţii făcuseră această faptă necuvioasă, fără să 
pățească nimic. Dar Dumnezeu, care din îndelun- 
gă-răbdare tace, uneori, când crede de cuviință, Îşi 
întrerupe tăcerea. Asta s-a întâmplat şi în cazul lui 
Anghel. În vreme ce ieşea din sala în care s-a săvârşit 
fapta cea respingătoare, a fost pedepsit pilduitor. 
Dumnezeu a îngăduit să se fie dat în stăpânirea 
diavolului. Pe dinafară părea că a fost lovit de o nebunie 
neaşteptată. 

— Anghel cel bogat a pățit asta! au început să spună 
grecii între ei. Anghel nu mai e în toate minţile! A 
înnebunit! Nu ştie ce face şi ce spune. 

Frații săi, din ceasul acela, au avut misiunea 
neplăcută de a-l duce din psihiatru în psihiatru şi din 
spital în spital. Din fericire, aveau destui bani la 
dispoziţie. A fost examinat de cei mai vestiți psihiatri, i-au 
fost date cele mai bune medicamente, l-au internat la cele 
mai bune spitale, dar fără niciun rezultat. 

Boala lui Anghel — rudele sale începuseră să-şi dea 
seama - depăşea hotarele ştiinţei medicale. S-au gândit, 
aşadar, să meargă şi în altă parte. Şi-au adus aminte de 
credința nesocotită de ei şi l-au dus în ţara de origine. Au 
alergat la Biserică şi la ajutorul preoților. Acum, locul 
medicamentelor a fost luat de exorcismele Sfântului 
Vasile cel Mare. Străduinţa terapeutică şi-a schimbat 
drumul. Şi drumul acesta l-a călăuzit pe bolnav în Sfântul 
Munte Athos. 

— Mai bine-l duceţi în Sfântul Munte, pentru a-i citi 
vreun ieromonah evlavios, i-au sfătuit unii. 

Propunerea a fost acceptată imediat şi Anghel, 
împreună cu fratele său Gheorghe şi alți câțiva, a mers la 
Noul Schit, unde aveau nişte cunoştinţe. 

După cum povesteşte monahul iconar Eustratie, 
care l-a găzduit, ținea în mâini patru-cinci bile ca 
portocalele şi se distra cu ele. Le arunca una câte una în 
aer cu mare iuțeală, le prindea şi iarăşi le arunca, fără ca 
vreuna să-i cadă pe jos. L-ar fi invidiat şi cel mai dibaci 
jongler! Şi era stăpânit şi de o pălăvrăgeală fără sfârşit. 
Discuta... cu sine însuşi ceasuri întregi o grămadă de 
lucruri fără sens. 

Părinţii din Schitul Nou s-au luptat mult să-l 
elibereze de demon, dar n-au izbutit nimic. Duhul rău era 
foarte puternic. De aceea, s-au gândit să-l trimită pe 

bolnav la chilia Adormirii Maicii Domnului din 
Katunakia. Acolo se nevoia vestitul părinte duhovnic 
Ignatie (1827-1927), care le dăruise tămăduire multor 
demonizați. 

A fost condus, aşadar, la Katunakia. Părintele 
Ignatie l-a cunoscut şi a aşternut planul de luptă. A înțeles 
că e nevoie de multă sudoare pentru ca duhul rău să iasă 
din el. Ucenicul lui cu acelaşi nume îl va ajuta în luptă - la 
Liturghii şi la exorcisme. Urmau să postească patruzeci de 
zile, să săvârşească în fiecare zi Sfânta Liturghie, să 
citească exorcismele şi să ceară mila lui Dumnezeu. 

Anghel, după porunca duhovnicului, trebuia să se 
spovedească în fiecare zi, vădind cele mai ascunse 
gânduri ale sale şi orice îi va spune demonul. 

Treizeci şi nouă de zile a ținut această luptă severă. 
N-a apucat să vină cea de-a patruzecea, când bolnavul a 
respirat din nou aerul libertății. Funiile care l-au ținut 
legat atâţia ani s-au rupt. Uşurarea lui era mai presus de 
orice descriere. Sărbătorind de bucurie, s-a întors în 
locurile sale natale şi mai târziu în America, unde şi-a 
continuat viața „tămăduit şi cumințit”. 

[97] 


Ciudatele căderi de pietre 


În anul 1900, un cofetar din Tesalonic, Asterie, 
pocăindu-se de viața lui păcătoasă, a hotărât să îmbrace 
schima monahală şi să se aşeze în mănăstirea Dionisiu din 
Sfântul Munte. Ucenicia şi-a făcut-o la Monoxilitis, metoc 
al mănăstirii, aflat în Sfântul Munte. 

Însă părinții lui din Tesalonic, tulburaţi şi întristaţi 
de hotărârea fiului lor, au făcut totul pentru a-l... „salva“, 

adică pentru a-l aduce în lume! Şi n-au şovăit chiar să 
ceară ajutorul satanei, alergând pe la vrăjitori. 

Asterie a început deodată să simtă o apăsare, ca o 
strânsoare a inimii. Şi, fiind inițiat în astfel de probleme, 
pentru că şi el, pe când fusese în lume, avusese legături cu 
vrăjitorii, a intuit cu precizie acțiunile părinților lui. A fost 
cuprins de o nelinişte care devenea din ce în ce mai 
intensă. Dintr-o nevoie lăuntrică, şi-a sporit rugăciunea, a 
cerut ajutorul lui Dumnezeu, iar când rostea „Tatăl 
nostru“ stăruia cu durere pe cuvintele „şi ne izbăveşte de 
cel viclean”. 

Ceilalți monahi de la Monoxilitis încă nu bănuiau ce 
se întâmplă cu el. 

Însă, într-o dimineaţă, după slujbă, de undeva de 
sus, din pădure, au început să cadă pietre! Din fericire, 
niciunul din ei şi nici din lucrurile metocului n-au fost 
vătămați. 

Au lăsat să treacă un timp. Se părea că niscaiva 
trecători aveau chef de glume. Însă, când s-au apucat să 
lucreze, pietrele au început să cadă în spatele lor. Atunci 
au alergat înfricoşați şi s-au închis în biserică. Nu 
îndrăzneau să iasă de acolo, căci imediat începeau să cadă 
pietrele. 

După o cerere a iconomului metocului, părintele 
Dorotei, a venit un pluton de jandarmi din Kareia. Prin 
cercetări şi împuşcături spre locul de unde cădeau 
pietrele, şi-au dat seama că nu era vorba de oameni 
răuvoitori. Astfel, s-au încredințat că au de-a face cu 
vrăjmaşi nevăzuți. 

Atunci a luat cuvântul ucenicul Asterie şi a aruncat 
lumină în acest caz. 

— Eu sunt pricina răului! Şi, pentru a vă convinge, 
lăsați-mă să ies singur afară. Veţi vedea atunci că pietrele 
se vor întoarce împotriva mea. 

Şi, într-adevăr, aşa s-a întâmplat. Pietrele, fără să-l 
lovească, cădeau în jurul său. Dar cel mai ciudat a fost că, 
atunci când s-a dus la bisericuța Sfântului Artemie, pe 
drumul care duce în lume, pietrele au încetat să mai cadă 
şi au reînceput abia când se întorcea la metoc! 

După constatarea aceasta, l-au izolat în biserică. 
Ucenicii şi tinerii monahi se înfricoşaseră şi, de aceea, 
părintele Dorotei a cerut printr-o epistolă o barcă de la 
mănăstire, care să-l ia pe Asterie. 

Peste câteva zile, când a sosit barca, tânărul şi 
însoțitorul lui, părintele Marcu, preot la Monoxilitis, au 
coborât pe țărm fără probleme. Însă, îndată ce au urcat în 
barcă, o ploaie de pietre a început să cadă în fața lor. 
Barcagii s-au pierdut cu firea. Au vâslit spre largul mării, 
dar pietrele ajungeau şi acolo. Evlaviosul părinte Marcu 
s-a ridicat, şi-a pus patrafirul şi a început să citească 
Acatistul Maicii Domnului. Lucrarea demonică a încetat 
imediat. Astfel, au ajuns liniștiți la mănăstire. 

Câţiva părinţi neîncrezători, care fuseseră înştiințați 
despre aceste evenimente, l-au ironizat pe părintele 
Marcu: 

— Unde sunt pietrele? Iată, nu se întâmplă nimic! 
Au fost niscaiva păreri... 

Dar în clipa aceea gura le-a fost închisă de o cădere 
de pietre care venea din vârful turnului de alături! 

Între timp, sănătatea lui Asterie se înrăutățise. 
Simţea că se înăbuşă şi avea senzaţia de vomă. De aceea 
n-a putut să se împărtăşească. 

Părinții mănăstirii, care s-au reunit fără întârziere, 
au luat hotărârea ca ucenicul să fie trimis la faimosul 
părinte duhovnic Sava de la Sfânta Ana (1821-1908). 
Convingerea tuturor părinţilor aghioriţi era că rugăciunile 
părintelui Sava biciuiau duhurile rele şi le puneau pe 
fugă. 

Chilia Învierii, unde se nevoia duhovnicul, s-a aflat 
trei zile şi trei nopți în cutremurare, Din ceasul în care a 
intrat Asterie în ea, îndeosebi noaptea, bolovani uriași au 
început să cadă din stâncile vecine şi să tone po 
deasupra şi pe lângă chilie, prăbuşindu-se în râpa «le 
alături, care dădea spre mare, cu trosnituri înspălmân 
tătoare. Voci sălbatice tulburau regiunea. Hule cumplite 
pângăreau văzduhul. 

Părintele Sava, în ciuda bătrâneţilor sale, s-a dedat 
postului aspru şi rugăciunii neîntrerupte vreme de trei 
zile. lar în a patra zi i-a citit lui Asterie rugăciunea de 
exorcizare: 

— „Te izgonesc pe tine... duh necurat... prin puterea 
Domnului nostru lisus Hristos... înfricoşează-te, pleacă, 
îndepărtează-te, ieşi din robul lui Dumnezeu Asterie... 
Du-te în pământ sec, nelocuit, pustiu”. 

Asta a fost! Asterie a tuşit cu putere. Din gură i-a 
ieşit ceva ca un animal, ca o vulpe, care, privindu-l cu 
sălbăticie pe duhovnic şi scrâşnind din dinţi, s-a făcut 
nevăzut. L-au văzut limpede toți cei patru ucenici ai 
părintelui Sava, care se aflau acolo, părinții Onufrie, 
Ilarion, Petru şi Sava. 

Ucenicul s-a liniştit şi a răsuflat uşurat. Plin de 
recunoştinţă, a căzut la picioarele duhovnicului şi le-a 
udat cu lacrimi de bucurie. 

— Sfinte al lui Dumnezeu, a strigat, m-ai izbăvit! 
M-am vindecat! Povara cea înfricoşătoare a plecat de la 
mine. Cum să-ți mulțumesc? 

În ziua următoare, la Liturghie, s-a împărtăşit. 
Părintele Sava l-a ținut două-trei zile lângă el şi după 
aceea l-a sfătuit să meargă în Kareia şi să trăiască singur 
într-o chilie, în post, priveghere şi rugăciune. Şi în-tr-a- 
devăr, Asterie, care la tunderea sa în monahism a primil 
numele Atanasie, şi-a petrecut restul vieții sale într-o 

chiliuță sărăcăcioasă a mănăstirii Cutlumuş, deosebin- 
du-se prin evlavia, smerenia şi ascetismul lui. A adormit 
cu pace la 7 august 1945. 

[15, 98] 


Ca o vulpe 


Chimistul Spiru Managias, monahul Gherasim 
(1881-1959) de mai târziu, după ce a trecut prin cele mai 
întunecate unghere ale ateismului, risipirii şi spiritis- 
mului, a ieşit la lumină, descoperind credința adevărată în 
lisus. Şi atunci, la cei 39 de ani ai săi, a nesocotit slava, 
banii, plăcerile şi înțelepciunea lumii acesteia, a mers în 
Sfântul Munte, a îmbrăcat sărăcăciosul veşmânt monahal 
şi a trăit în lepădare de cele lumești până la cuviosul său 
sfârşit. 

Însă, din pricina încurcării sale în plasele spiritis- 
mului, duhurile rele dobândiseră puteri asupra lui şi-l 
chinuiau mult. Şi cu timpul starea i s-a înrăutățit. Astfel, 
într-o zi, cu puţin după tunderea lui la sihăstria Sfântul 
Gherasim de la Katunakia, părintele său, marele ascet 
Calinic (1853-1930), i-a spus: 

— Acum, frate, ne vom lupta împreună împotriva 
demonului. Vreme de patruzeci de zile ne vom ruga fără 
întrerupere la Domnul, la Maica Sa, la Sfântul Ioan 
Botezătorul, la Sfântul Gherasim şi la toți Sfinţii, rugân- 
du-i să te scape de sub tirania celui rău. În perioada 
aceasta te vei spovedi zilnic cu cuget smerit. Străduieş- 
te-te să ai inima zdrobită în fața lui Dumnezeu şi a 
oamenilor şi să crezi nezdruncinat că eşti cel mai rău 
dintre toți. 

Patruzeci de zile, părintele şi ucenicul lui n-au pus 
mâncare în gură. Doar o dată la două zile, când săvârşeau 

Sfânta Liturghie, luat anafură şi agheasmă. Între timp, 
satana îl războia foarte sălbatic pe părintele Gherasim, 
încât de cinci ori s-a împuțţinat la suflet şi a fugit de la 
chilie. Totuşi, de fiecare dată, frații Neofit şi Daniil l-au 
prins din urmă şi l-au întors prin vorbe de iubire şi 
mângâiere. 

În cea de-a patruzecea zi a simțit în burtă o 
umflătură şi o povară de neridicat. Îi venea să vomite, dar 
nu putea. În ceasul Vecerniei, la „Lumină lină” şi la 
cuvintele „Să lăudăm pe Tatăl, pe Fiul şi pe Duhul Sfânt”, 
starea de vomă i s-a intensificat. Şi deodată a simțit că-i 
iese ceva din gură. Când a vomitat, ce să vadă? Era un 
animal mic ca o vulpe, care a dispărut imediat, lăsând în 
urmă o duhoare nesuferită. 

Părintele Gherasim a căzut la pământ pe jumătate 
leşinat. Părinţii l-au ridicat şi l-au aşezat într-o strană. 
Peste puţin timp, s-a simţit mai bine. Şi când părintele 
Calinic a spus cuvintele de încheiere a slujbei, şi-a revenit 
definitiv. Acum era uşor ca o pasăre. Mintea i s-a curățit. 
Ameţelile şi durerile de cap care îl chinuiseră ani de zile 
au pierit pentru totdeauna. Demonul nu l-a mai ispitit. 

— Atâta cât voi trăi, i-a spus părintele, să nu spui 
nimănui această minune a tămăduirii tale. 


[9] 


„Pârjolitorul” 


În localitatea Tricala, din regiunea Corint, s-a născut 
în anul 1506 Sfântul Gherasim. Era nepotul marelui duce 
Luca Notara (t 1453), prim-ministru al ultimului împărat 
al romanilor, Constantin al XI-lea Paleologul (1448-1453), 

Setea lui pentru o viață îngerească l-a călăuzit în 
Sfântul Munte, unde s-a făcut monah. De acolo a mers Hi 

se închine la Locurile Sfinte şi s-a retras în Muntele 
Carantaniei, pentru a se nevoi, precum făcuse şi Hristos. 
Acolo a rëmas patruzeci de zile şi s-a luptat aspru cu 
diavolul. Din lupta aceea a ieşit biruitor şi a primit ca 
răsplată de la Dumnezeu puterea de a.scoate demoni. 
Până astăzi, diavolul tremură la auzul numelui Sfântului 
Gherasim. Demonizaţii, când sunt aduşi în fața nestri- 
căcioaselor sale moaşte, în Kefalonia, izbucnesc în blas- 
femii sau strigă: „Pârjolitorule Gherasim, ne-ai ars!”, 
„Vom pleca, eşti ca un foc!” şi altele asemenea. 
Nenumărate sunt minunile de tămăduire a demonizaților, 
pe care le-a săvârşit şi le săvârşeşte Sfântul cel 
„Pârjolitor”. Pe cinci dintre acestea le vom povesti în 
continuare. 
%* 

În anul 1924, tânărul G.M. din Lixuri a fost posedat 
de diavol. Starea lui era deznădăjduitoare. Devenise 
spaima oamenilor şi de aceea îl legaseră cu lanțuri la 
mâini şi la picioare. 

Rudele lui l-au dus la mănăstirea Sfântului 
Gherasim, unde au rămas multă vreme, în rugăciuni şi 
lacrimi. 

Bolnavul ameninţa că se va sinucide. Şi într-o zi a 
fugit de lângă ai săi, s-a urcat în clopotniţă şi s-a aruncat 
în gol. Toţi au scos strigăte de groază. Însă tânărul n-a 
pățit nimic! Sfântul făcuse cu el o minune îndoită: nu 
numai că s-a ridicat sănătos, dar şi tămăduit de acel 
demon înfricoşător. 

x 

O femeie demonizată din Patra, Zoia, a venit cu 
părinţii ei la mănăstire, unde a rămas multă vreme. O 
lună de zile a strigat necontenit către Sfânt: 

— O să plec, o să ies, pârjolitorule, dar când proce- 
siunea va ajunge la izvor, îți voi rupe platanul! 

Şi, într-adevăr, în ziua praznicului, în clipa în care 
procesiunea a ajuns la izvor, Zoia a strigat: 

— Plec, plec! 

Atunci un stâlp de telegraf enorm a căzut pe 
platanul de alături şi pe lumea adunată în jur. Însă a căzut 
în asemenea fel, încât nimeni n-a pățit nimic. 

În aceeaşi clipă, demonul a ieşit din bolnavă. Toată 
lumea l-a slăvit pe Sfânt şi au răspândit minunea cu 
lacrimi de bucurie. 

4 

În anul 1931, la mănăstire a fost adusă E.P., din 
Troianata. Diavolul o chinuia înfricoşător. Nimeni nu 
îndrăznea să se apropie de ea, pentru că striga din 
răsputeri şi rostea păcate nemărturisite. Mai mult, îl hulea 
pe Sfânt, îl înjura cu neruşinare şi-i zicea: 

— Pârjolitorule, nu plec de aici, n-ai decât să te rogi 
Dumnezeului tău. Nu mă voi întoarce niciodată în locul 
în care eram înainte. Voi rămâne aici, să mă răzbun pe 
tine, care m-ai războit toată viața ta. N-am putut să te 
înving niciodată. Ai fost ca un stâlp de foc. Voi război 
mănăstirea ta. Te voi nimici, fiindcă aduni pe toată lumea 
cu minunile tale şi ne loveşti şi ne distrugi. 

La un moment dat, în vreme ce Sfântul se apropia 
nevăzut de el, a început să tremure de frică şi să spună: 

— Îl vedeţi? Vine să mă lovească cu toiagul său. 
Unde să mă ascund? Vai mie! Pleacă, pârjolitorule 
Gherasim, care-ţi întorci toată puterea asupra noastră, a 
demonilor. Te-ai ostenit atât de mult în viață numai 
pentru a ne izgoni pe noi! Vai mie, nu mai pot rămâne! 
Însă, dacă plec, îţi voi sparge candela de la mijloc. Voi face 
acest semn şi după aceea voi pleca. N-o voi sparge? Ba am 
s-o sparg! Fără semnul ăsta nu plec. Îmi porunceşti să 
plec? Da, plec! 

Şi, spunând „plec“, candela a sărit în sus cu un 
şuierat puternic. Femeia demonizată a rămas nemişcată, 
ca moartă. Când şi-a revenit, se eliberase de duhul rău. 

Toţi L-au slăvit pe Dumnezeu şi pe Sfânt, care 
săvârşeşte atâtea minuni celor ce-l cheamă cu credință. 

x 

O altă femeie demonizată, care era şi paralizată, 
Vasilica, a fost adusă de părinţii ei în anul 1936 din Etol, 
înfăşurată într-o pătură şi scoasă din minți de duhul 
necurat. 

— Este cu putință ca această fantomă să devină 
vreodată om? ziceau părinții ei deznădăjduiţi către 
monahi. 

Fiica lor striga, behăia ca o capră, îşi ridica părul î în 
sus cu sălbăticie, scotea limba... Era înspăimântător 
pentru un om să o vadă. 

— Pârjolitorule! striga către Sfânt. Caut un prilej 
pentru a te nimici, fiindcă ne arzi. Dacă reuşesc, te voi 
distruge, ca să nu le mai ocroteşti pe aceste femei 
îmbrăcate în negru. Însă n-am putere. Mi s-a poruncit să 
plec. Din pricina postului şi rugăciunii eşti ca focul, şi mi- 
e frică să te văd. 

Vasilica a fost chinuită îndelung. Dar, la urmă, 
făcătorul de minuni Gherasim a izbăvit-o şi pe ea de 
demon. De nerecunoscut, ca un înger, a plecat spre patria 
sa, slăvindu-L pe Dumnezeu şi pe binefăcătorul ei, 
Sfântul Gherasim. 

x 

În ziarul „Peloponez“ din 16 octombrie 1949 citim: 

„În luna mai a anului trecut elevul din clasa a VII-a 
de gimnaziu din Lefkada, G.N.K., a fost posedat de duhul 
rău. Într-o zi, în vreme ce preotul mănăstirii Sfântul 
Gherasim, Spiridon Linardatos, îi citea rugăciunile 
cuvenite, elevul se lovea şi striga: 

— Gherasime, m-ai pârjolit! Unde mă vei arunca? 
Ce-mi va face Domnul tău? Unde mă va aşeza? Eu sunt 
legiunea căreia Hristos i-a poruncit să intre în turma de 
porci. 

În ceasul acela, preotul a atins de pieptul copilului 
crucea pe care Sfântul o folosea pe când trăia, Atunci 
bolnavul a muşcat crucea şi a strigat: 

— Crucea este armă nebiruită, sabie cu două thiguri! 

Şi în vreme ce preotul continua exorcismele, 
diavolul a strigat prin gura tânărului că va pleca a doua 
zi. Aşa s-a şi întâmplat. În timpul Sfintei Liturghii, s-a 
tulburat cumplit şi a strigat în faţa sfintei racle: 

— Gherasime, Gherasime, m-ai nimicit! Eu sunt 
demonul demonilor. M-ai nimicit, m-ai distrus! Deschi- 
deți fereastra să plec! 

După aceea, tânărul, după ce a rămas pentru puţin 
fără simţiri, s-a ridicat sănătos. lar mai târziu a devenit un 


preot vrednic”. 
[17] 


Cei o sută de dolari 


La sihăstria Katunakia din Sfântul Munte, în chilia 
Sfinţilor Arhangheli, trăia un ucenic chinuit de demoni. 
Acesta, înainte de a veni în Munte, fusese însurat. Însă, 
când a fost demonizat, soția s-a despărțit de el. După 
aceea s-a internat la Spitalul Psihiatric din Dafni. În cele 
din urmă a venit la Sfântul Munte, nădăjduind că se va 
izbăvi prin ascultare. 

Şi, într-adevăr, atâta vreme cât a făcut ascultare la 
părinţii de la chilie, demonul nu s-a arătat. În timpul 
Ocupaţiei germane (1941-1944), se ducea noaptea pe lună, 
la salina de pe țărmul mării şi aduna sare. O dădea la 

chiliile de la Kerasia şi primea în schimb cartofi, fasole şi 
ceapă. 

Însă, odată, cineva i-a trimis din America o sută de 
dolari şi el, în loc să-i dea părintelui său, i-a băgat în 
buzunar. Demonul s-a ivit îndată. 

— Auzi, ticălosule, îi zicea, crezi că voi ieşi vreodată 
din tine? Ce spune Hristos? „Neamul acesta de demoni 
nu iese decât cu post şi rugăciune”. Tu aici mănânci şi bei 
ca un paşă şi crezi că în felul acesta voi ieşi? 

Demonul i-a spus toate acestea pentru că, după ce 
mai întâi l-a scos de sub ascultare, voia acum să-l aducă la 
deznădejde şi să-l nimicească Şi, în cele din urmă, a reuşit, 
convingându-l să se întoarcă în lume, unde a pierit. 

[16] 


Demonizata din Egaleo 


Maria Guma, o femeie din Kinthos, s-a făcut 
cunoscută la mijlocul secolului al XX-lea din articolul 
unui ziar atenian cu titlul: „Demonizata din Egaleo”. 

În familia ei întâmpina probleme serioase. În vreme 
ce se afla într-o stare psihică tragică, a plecat de acasă. 
Atunci în ea au intrat demonii şi viaţa i-a ajuns un 
martiriu. A început să hulească cele dumnezeieşti şi să 
spargă orice găsea în fața sa. Deseori urca pe multele 
Egaleo şi se rostogolea prin râpele lui, vrând să se 
sinucidă. 

Rudele ei o adunau şi o duceau iarăşi acasă. Dar, 
între timp, ea, din femeia frumoasă care era, s-a 
preschimbat în monstru. Limba i s-a mărit, urechile i s-au 
lungit, ochii i s-au sucit, fața i-a devenit respingătoare. 
Ciudata ei nebunie era atât de impresionantă, încât la uşa 

casei sale stăteau poliţişti, pentru a împiedica mulțimea 
care mergea s-o vadă. 

Mulţi creştini evlavioşi se adunau aproape în fiecare 
zi acolo şi făceau Paraclise la Maica Domnului din Kanala, 
pentru vindecarea bolnavei. Şi harul Maicii Domnului a 
făcut minunea! 

Era vineri seara, 16 martie 1952. Credincioşii, 
adunați din nou, Îl implorau pe Dumnezeu să elibereze 
de legăturile diavolului sărmanul suflet al Mariei. 

Deodată, pe la miezul nopții, demonii, prin gura 
bolnavei, au început să strige: 

— Vom ieşi prin ochii ei! 

— Nu, prin unghii, răspundeau creştinii. 

Lupta continua. Momentele erau înfricoşătoare şi 
atmosfera încărcată. Demonizata, legată pe pat, se lovea. 
Cinci oameni robuşti o țineau, pentru a nu se omorî. În 
clipa aceea, credincioşii se rugau în genunchi la Maica 
Domnului să se grăbească a-i da ajutor bolnavei. 

Neliniştea tuturor era la apogeu. La uşă şi la ferestre 
se adunase lume, care urmărea drama cu răsuflarea tăiată. 

Deodată, un cutremur puternic a zguduit casa din 
temelii. Oamenii s-au speriat, s-au tulburat, nu înțelegeau 
bine ce se întâmplă. 

Însă, în aceeaşi clipă, demonizata, după cum ea 
însăşi mărturisea mai târziu, a văzut acoperişul deschi- 
zându-se şi o femeie apărând deasupra. Veşmântul ei era 
negru, iar fața îi lumina ca.un soare. 

— Am sosit din Thermia, i-a zis. 

Îndată s-a auzit a doua trosnitură puternică, şi 
duhurile rele au plecat în văzduh. Totodată geamurile 
camerei s-au făcut țăndări. 

— Maica Domnului din Kanala! a strigat Maria, 
Îngenuncheaţi! 

Faţa demonizatei s-a liniştit şi s-a făcut ca de înger. 
Maica Domnului i-a făcut de trei ori semnul crucii pe față 
şi i-a spus: 

— Iubire, fiica mea, iubire! 

Şi după cuvintele acestea s-a îndepărtat încet-încet, 
binecuvântându-i cu neprihănita sa mână pe toți cei aflați 
de față. 

Atunci Maria a auzit imnuri îngereşti. Era ceva 
nemaipomenit, ceva ce nu putea fi descris în cuvinte. 
Apoi, deschizând ochii, şi-a recunoscut copilul, rudele şi 
prietenii. 

— Hristos a înviat! le-a spus plină de bucurie. Veniţi 
să vă sărut, sunt bine! 

Credincioşii s-au bucurat nespus şi toată noaptea au 
continuat să se roage. Implorările însoțite de lacrimi s-au 
preschimbat acum în preamăriri către Maica Domnului 
biruitoarea. 

[18] 


„Sunt tatăl tău!” 


În anul 1962 un duh rău a posedat-o pe Giakumina 
Kodu din Paros, după blasfemia unei rude de-a ei. 

Starea sa era deznădăjduitoare. Devenise o fiară, 
sălbatică cu puteri suprafireşti. Soţul ei n-o putea îmblân- 
zi. Pentru a o duce la doctori, era nevoie de bărbaţi 
puternici, căci singur nu izbutea. De altfel, doctorii n-au 
putut s-o ajute cu nimic. Atunci, mama ei l-a sfătuit pe 
bărbatul său s-o ducă la virtuosul egumen al mănăstirii 
Izvorul Tămăduirii din Longobarda, fericitul părinte 
Filotei Zervakos (1884-1980). 

Pentru a o transporta, au fost nevoiţi s-o lege. În 
felul acesta au dus-o la mănăstire. 

Sărmana femeie, cu toată tulburare ol, a obaerval =A 
povestit asta mai târziu, după ce sa vindecat ~ că 
părintele Filotei, ieşind pe poarta mănăstirii, nu călca pe 
pământ. 

La vederea cuviosului părinte, duhul necurat a-n 
înfricoşat şi a zguduit-o pe femeie. Însă părintele ma 
apropiat de ea şi i-a spus cu dragoste părintească; 

— Nu vrei să stai de vorbă cu mine, fiica mea? Sunt 
tatăl tău! 

I-a făcut semnul crucii şi i-a citit diferite rugăciuni, 

— Să postiţi şi să vă rugaţi mult, i-a spus îndeosebi 
soțului ei. 

Din ceasul acela, femeia s-a eliberat de demon. 

[33] 


Tânărul şi mediumul 


În anul 1972, Dimitrie K. din Tesalonic, în vârstă de 
23 de ani, după ce şi-a îndeplinit stagiul militar, s-a întors 
acasă şi a început să se gândească la viitorul său. 

Însă o întâmplare neaşteptată l-a cutremurat pe el şi 
familia lui: într-o zi l-au găsit pe soțul surorii sale mort 
sub tractorul cu care ara. Cineva îl omorâse. 

Însetați de răzbunare, au început să-l caute pe 
ucigaş. Însă nu-l puteau găsi. După o adunare de familie, 
au hotărât să meargă la un medium, pentru a le vădi 
criminalul. Dimitrie, fiind mai tânăr şi mai ager, a preluat 
cu bunăvoință săvârşirea planului. 

Când a intrat în camera mediumului, a înghețat de 
frică. Era întuneric! 

Peste puțin timp, mediumul a aprins câteva lumâ- 
nări, murmurând fraze neînţelese, cu care invoca duhurile 
rele. Atunci Dimitrie a văzut că pereții erau vopsiți în 

negru şi împodobiţi cu icoane satanice, desene ciudate, 
forme geometrice şi unelte de fier. Pe o masă se afla un 
cap de mort, o carte mare neagră, o bilă de sticlă, câteva 
crengi de dafin, o cucuvea împăiată şi nişte oase. 

Dimitrie intrase pe neaşteptate într-o altă lume, pe 
care n-o cunoscuse niciodată înainte. Şi deodată a început 
să-şi piardă mințile şi rațiunea. Simţea că intră în el o 
putere străină, necunoscută, puterea satanei, care-l 
cutremura. 

Între timp, mediumul invoca puterile întunericului, 
pe demoni, să-i vină în ajutor. 

Peste puţin timp, s-au auzit voci sălbatice, înfrico- 
şătoare. Camera se zguduia de apariția nevăzută a 
demonilor. Şi în clipa aceea Dimitrie a fost stăpânit de un 
duh rău! 

S-a dus acasă într-o stare de nerecunoscut. 
Schimbat. Nu mai ştia ce face. Spunea prostii. Părinţii lui 
şi-au dat seama că-şi pierduseră copilul, trimițându-l la 
medium. 

După ce câteva zile, umbla în zadar prin casă şi pe 
drumuri, diavolul îi sădise în cuget că nu merită să mai 
trăiască, că este nefolositor şi trebuie să se sinucidă. 

Într-o zi, cu înrâurirea celui viclean, s-a urcat în 
Turnul Alb din Tesalonic, cu scopul de a se arunca de 
acolo. Însă în ultimul moment s-a răzgândit. A coborât 
din turn şi a plecat. Se pare că avea în el o anumită frică 
de Dumnezeu, şi asta l-a salvat. 

Dar diavolul nu se descurajează uşor. I-a sădit în 
minte sentimente de dragoste pentru verişoara lui bună. 
Aşadar, a început să plângă şi să-i implore pe părinții săi 
s-o ceară în căsătorie. 

Dragostea aceea satanică şi nelegiuită nu l-a înne- 
bunit doar pe Dimitris. Voia să-i înnebunească şi familia. 
Cu cât îi spuneau că e cu neputinţă să se facă ceea ce cerea 

el, cu atât se mânia mai tare. Se lovea, dădea cu picioarele 
în mobilă, urla, îşi dădea ochii peste cap şi le provoca 
tuturor frică. 

În cele din urmă, părinţii şi frații săi, deznădăjduiţi, 
şi-au venit în simţiri. S-au pocăit. Au alergat cu zdrobire a 
inimii la Dumnezeu, la Maica Domnului, la Sfinţi. 

— Miluieşte-ne, Doamne! strigau cu lacrimi în ochi. 
Izbăveşte-l pe Dimitrie al nostru! Te-am întristat, dar 
acum venim iarăşi la Tine. Ajută-l, Maica Domnului, pe 
copilul nostru! Fă o minune! 

În cartierul Nea Mihaniona din Tesalonic, la biserica 
Maica Domnului Faneromeni, se află icoana făcătoare de 
minuni „Mihaniotisa”. A fost adusă aici în anul 1922, din 
Propontida, de către refugiații greci care locuiau în 
vechiul oraş Mihaniona, în Asia Mică. Minunile icoanei 
acesteia sunt cunoscute în tot Tesalonicul. 

Părinții şi fraţii lui Dimitrie auziseră despre ea. Dar 
şi mulți prieteni ai lor i-au îndemnat să alerge la harul 
izvorâtor de minuni al Maicii Domnului. 

Astfel, într-o zi, tânărul demonizat împreună cu 
sora sa, Irina, profesoară la gimnaziul din Tesalonic, au 
ajuns la biserica Maicii Domnului din Mihaniona. Când a 
călcat pe prima treaptă a bisericii, diavolul, pricepând 
că-şi va pierde victima, l-a atacat cu disperare pentru 
ultima dată. 

Dimitrie a simţit deodată că ia foc. Ardea cu totul, 
de parcă cineva l-ar fi aruncat într-un cuptor. Credea că a 
fost aprins, că se topeşte, că piere. Cu toate acestea, nu s-a 
împuţinat la suflet. A înaintat cu credință, ajutat de sora 
sa. 

Peste puţin timp, în fața icoanei Maicii Domnului, 
preotul i-a citit exorcismele. Atunci tânărul a simţit că se 
eliberează de răutatea duhului rău. S-a răcorit, s-a liniştit, 
în lăuntrul lui s-a aşternut pacea. A plecat de acolo alt om, 

A revenit şi alte dăți. Cu harul Maicii Domnului, s-a 
vindecat definitiv. Maica Domnului Mihaniotisa făcuse 
din nou o minune. 

[50] 


77 
I 


„Nu rosti numele ăsta 


Fericitului părinte Paisie Aghioritul (1924-1994) îi 
era foarte milă de demonizați şi se lupta să-i tămăduiască. 
Prin credinţa lui vie şi rugăciunea fierbinte îi fugărea pe 
demoni, dăruind linişte multor oameni chinuiți. Un caz 
caracteristic este şi cel ce urmează. 

Odată se afla în sihăstria Sfântului loan Teologul, la 
Suroti. Atunci a venit un demonizat, pe care, îndată ce a 
intrat în biserică, l-a apucat o criză şi a început să strige. 
Părintele a luat craniul Sfântului Arsenie al Capadociei şi 
l-a atins de el. Acela a scos un țipăt şi a căzut la podea. 

Atunci părintele i-a pus craniul pe piept şi s-a rugat 
împreună cu  monahiile. Demonizatul s-a mişcat 
spasmodic şi a rămas fără simţiri. Demonul plecase. Când 
şi-a revenit, i-a mulțumit fierbinte părintelui şi surorilor şi 
s-a rugat pentru vindecarea sa. De atunci, mergea regulat 
la mănăstire şi aducea daruri. 

Însă mai târziu a fost atacat de mulți demoni împre- 
ună. Apăreau în diferite chipuri în fața lui. S-a luptat 
aspru cu ei, dar cu vitejie. Demonii îl loveau, îl aruncau 
jos, iar el le spunea: 

— Nu veniţi toți, unul câte unul! 

Suferea crize demonice, dar repeta rugăciunea: 

— „Doamne lisuse Hristoase, miluieşte-mă”! 

Demonii îi şopteau: 

— Nu rosti numele ăsta! Nu rosti numele ăsta! 

Pentru ajutor, a mers în Sfântul Munte şi s-a întâlnit 
cu părintele Paisie. I-a povestit despre noile lui chinuri şi 
i-a cerut să se roage pentru el. 

Părintele a început imediat să se roage. Deodată s-a 
auzit un şuierat ca de obuz. În clipa aceea, demonii l-au 
înşfăcat pe sărmanul om şi l-au aruncat la cinci metri 
depărtare. 

Demonizatul a început să urle şi să înjure. Demonii 
care erau în el strigau şi-l amenințau. Îi spuneau cuvinte 
ruşinoase şi se străduiau să-l bată. 

Părintele s-a pierdut pentru o clipă. Nu mai ştia ce 
să facă. Însă şi-a revenit degrabă, a luat degetul părintelui 
Arsenie al Capadociei şi a început să facă semnul crucii, 
spunând diferite rugăciuni. Acela, atâta timp cât îi făcea 
cruce, era liniştit. Însă, îndată ce-l lăsa, făcea aceleaşi 
lucruri. Starea aceasta a ținut două-trei ore. După aceea, 
omul şi-a revenit şi i-a mulțumit părintelui plângând. 

— M-au înşfăcat patru demoni, i-a zis, şi m-au 
aruncat de peretele din față, iar un al cincilea mă trăgea 
de nas. 

De data aceasta, plecând din chilia părintelui, se 
tămăduise definitiv. 

[86] 


„Eu am demon!” 


Odată, părintele Paisie, doi foşti musulmani proas- 
păt botezați, Apostol şi Stavros, şi Atanasie Rakovalis au 
mers cu automobilul ultimului într-un sat musulman din 
Tracia. Acolo locuia o cunoștință de-a lui Stavros, care era 
bolnavă. 

Primele cuvinte pe care le-a spus femeia când l-n 
văzut pe părinte au fost: 

— Eu am demon! 

Părintele, Apostol şi femeia au rămas singuri într-o 
cameră. Rakovalis se juca afară cu copiii. 

Cam peste douăzeci de minute, femeia a ieşit vădit 
schimbată. 

— Ai priceput ceva? Ai simţit vreun miros? l-a 
întrebat mai târziu Apostol pe Rakovalis. 

— Nu, a răspuns acela. Ce s-a întâmplat? 

— În clipa în care părintele i-a făcut semnul crucii, 
femeia a început să scoată o murdărie pe gură. Părintele 
s-a dat câțiva paşi înapoi şi a zis: „Vezi, Apostole, vezi?” 
Eu am simțit o duhoare nesuferită. Deodată femeia a 
început să-i spună demonului pe care-l avea în ea: „Nu, 
nu pleca!” Părintele a strigat: „Spune-i să-l izgonească!” 
„Izgoneşte-l, femeie, izgoneşte-l!”, i-am spus pe turceşte. 
Atunci ea a început să spună: „Pleacă, satană, pleacă!” A 
spus asta de şase-şapte ori. Şi duhul rău, într-adevăr, a 
plecat! Femeia s-a liniştit. „Acum sunt bine”, a zis. „A 
fugit strânsoarea, povara care-mi stătea pe suflet”. I-a 
sărutat mâna părintelui cu recunoştinţă. 

Femeia aceea, după cum a aflat mai târziu Rako- 
valis, era o musulmană fanatică. Mergea şi curăța locul în 
care fumau preoții musulmani. Odată, pe când era 
singură în acel loc, demonul i-a apărut şi a pus-o să sape 
în diferite locuri pentru a găsi bani. A săpat, dar n-a găsit 
nimic. 

— Dacă vrei să găseşti banii, trebuie să mi-l dai pe 
copilul tău, i-a spus demonul. 

— Nu, nu ţi-l dau! 

— Ei, atunci nu-i vei găsi. 

— Nu-mi pasă! Pe copilul meu nu ţi-l dau. 

— Atunci îți voi face rău, a prevestit-o. 

Şi, într-adevăr, peste puţin timp, copilul ei s-a 
îmbolnăvit şi l-a dus la spital. 

Acolo demonul i s-a înfățişat din nou, cu chip de 
om, cerându-i copilul. Şi, întrucât a refuzat, a strâns-o de 
piept. Atunci a simţit că o greutate o apasă pe inimă şi o 
sufocă. Acest simțământ s-a întins după aceea în tot 
trupul. 

De atunci nu mai putea face nimic. Nici relaţii de 
prietenie nu mai avea cu nimeni, pentru că, fără să vrea, 
se certa cu toți oamenii. 

Lui Stavros i s-a făcut milă de ea şi i-a făgăduit că-l 
va aduce pe părintele Paisie ca s-o vindece. Un an de zile 
a rămas închisă în casă, aşteptându-l pe părinte, care în 
cele din urmă a izbăvit-o de demon. 

[80] 


Metania monahului 


Cu mulți ani în urmă, un monah de la Sfântul Pavel 
s-a dus la mănăstirea Sfântul Gherasim, în Kefalonia. În 
ceasul Sfintei Liturghii stătea în altar şi făcea o metanie, 
rostind rugăciunea minții. 

S-a întâmplat atunci să fie adus în biserică un 
demonizat, pentru ca Sfântul să-l tămăduiască. Aşadar, în 
vreme ce monahul se ruga, demonul striga: 

— Nu mai trage de firul acela de lână, călugăre, că 
mă pârjoleşte! 

Auzind acele cuvinte, preotul i-a spus monahului: 

— Lucrează cât poți de mult la metanie, frate, 
pentru ca ființa aceasta a lui Dumnezeu să se elibereze de 
duhul rău. 

Atunci demonul a strigat mânios: 

— Popă ticălos, de ce-i spui să tragă de firul ăla? Mă 
pârjoleşte! 

Dar monahul şi-a continuat rugăciunea cu sârguință 


şi, astfel, omul cel chinuit a fost eliberat de demon. 
[68] 


Demonul, îngerul şi Maica Domnului 


[Dionisie Farasiotis povesteşte nişte întâmplări din 
anul 1984, când, rănit sufleteşte din pricina şederii sale 
vreme de câteva luni la mănăstirile din India, s-a întors în 
Grecia. Vezi şi mai sus, la sfârşitul capitolului întâi şi al 
treilea.] 


M-am întors în Grecia în luna mai, 1984. Aveam un 
sentiment ciudat de „putere“. Mă simţeam... invincibil, cu 
mult mai puternic decât oamenii din jurul meu. Pot să 
stabilesc cu precizie începutul acestui sentiment: „ceva” 
ieşise din trupul acelui yoghin olandez, ucenicul lui 
Babaji, şi a intrat în mine. Atunci „m-am schimbat”. 

Nu trecuse o lună de când m-am întors din India, şi 
mă aflam iarăşi în Sfântul Munte. Primăvara nu începuse 
bine şi, de aceea, părintele Paisie mi-a spus să intru în 
arhondaricul lui. 

Am început să discutăm, nu mai țin bine minte 
despre ce. De data aceasta timpul trecea şi părintele nu-mi 
spunea să plec. 

Peste puțin timp, cineva a bătut la uşă. Părintele m-a 
lăsat în cameră şi s-a dus să deschidă. 

La uşă a apărut un vizitator, cam la cincizeci de ani. 
M-a salutat şi ne-am aşezat toți trei în odaie. 

După ce omul a fost servit, aşa cum se obişnuieşte, 
cu rahat şi apă, a început o discuţie generală. Peste puțin 
timp, părintele mi-a spus să trec în camera de alături, 
unde se afla bisericuţa sa. 

M-am ridicat, deci, şi am intrat în biserică. M-am 
închinat la icoane şi m-am aşezat într-o strană, rostind din 
când în când rugăciunea şi uitându-mă pe fereastra mică 
ce se afla în fața mea. Era o amiază mohorâtă, înnourată. 

S-a întâmplat deodată. Aşa, brusc. Ca şi cum ar fi 
fost apăsat un buton şi dintr-o dată în încăpere s-a aprins 
o lumină puternică. 

Aşa pe neaşteptate am dobândit un „simțământ” 
nou. Trupul meu era nemişcat. Lucrurile din biserică 
străluceau. De parcă fiecare obiect ar fi eliminat din el 
lumină. Chiar şi pereții erau oarecum luminoşi. 

Pe fereastră am văzut un „norişor” diafan, trans- 
parent ca apa, fără contur, fără formă. O lumină albă, 
strălucitoare, se revărsa din el, sau mai bine spus era o 
lumină nematerialnică, limitată în spaţiu, care se mişca 


Schimbarea aceasta care mi s-a întâmplat a început 
brusc, îndată ce am văzut lumina, şi s-a stins încet-încet. 

Am simţit o linişte adâncă, o pace nezdruncinată, o 
împlinire, o siguranţă, lipsa oricărei temeri. Felul, calitatea 
şi intensitatea sentimentelor nu aveau nimic în comun cu 
cele pe care le cunoşteam înainte. 

Am rămas aşezat liniştit în strană. După puţină 
vreme, a intrat părintele. M-am întors foarte liniştit şi i-am 
spus: 

— Părinte, am văzut un înger... 

S-a uitat cu atenție la fața mea, în ochi, ca şi cum 
citea niscaiva semne. 

— A! A!... bine... să mergem înăuntru, a zis liniştit. 

Apoi m-a luat şi am intrat în cealaltă cameră, unde 
aştepta vizitatorul. Terminaseră discuţia. Erau cam două 
ceasuri de când mă aflam în chilie şi aşteptam ca încet- 
încet să ne conducă spre ieşire. Însă părintele n-a făcut 

asta. A început să ne povestească nişte întâmplări 
presărate cu multe glume. 

Vizitatorul era aşezat lângă părinte, pe aceeaşi 
bancă. Eu stăteam în faţa lor, pe un butuc. 

A început să spună o întâmplare despre cineva: 

— Cum ziceam, se dusese cineva acolo..., (căuta un 
cuvânt) să spunem în Pakistan, (era mulțumit că a găsit 
cuvântul şi m-a privit!)... Acolo, zice, s-a încurcat omul... 
şi l-au mânjit şi pe față cu nişte cenuşă. 

Mi-am adus aminte de ştampila din untura arsă a 
jertfei, pe care mi-o făcuse între ochi un yoghin, ucenic al 
lui Babaji, în India, şi mi-am muşcat buzele. 

În vreme ce vorbea, mă privea din când în când cu 
înţeles şi, îndeosebi, i se adresa vizitatorului. 

Mi-am dat repede seama că vorbea despre mine. 
Despre călătoria mea în India. Şi vorbea într-un asemenea 
fel, încât celălalt să nu-şi dea seama că se referă de mine. 

Acum mă simțeam ciudat. O tulburare, o cutremu- 
rare, ceva reacționa în mine. 

— Aşadar acolo l-a ispitit diavolul. Însă şi el spunea 
rugăciunea şi nu-l lăsa pe diavol în pace. 

S-a întors, m-a privit, am înțeles şi am început să 
spun în minte rugăciunea. „Doamne Iisuse Hristoase, 
miluieşte-mă”. Nu mai eram atât de atent la povestire. 
Atenţia îmi era atrasă de rugăciune. 

Pe când vorbea, ca şi cum ar fi spus o frază din 
povestire, s-a întors către mine şi a zis: 

— Duh necurat, ieşi din ființa aceasta. 

Şi imediat după aceea şi-a continuat povestirea, în 
vreme ce-l apucase pe vizitator de încheietura mâinii. 
Peste puțin timp, m-a privit iarăşi, spunând mereu ca pe o 
parte a povestirii, fraza: 

— Duh necurat, ieşi din ființa aceasta. 

Faţa îi era luminată de o strălucire tainică şi 
ascunsă, pe care, cu toate acestea, eu o observam. Era 
serios şi ochii lui luaseră o expresie pe care rareori am 
văzut-o la dânsul, o expresie care vădea slava ascunsă a 
sufletului său. 

Am continuat să-mi spun rugăciunea cu intensitate. 
În clipa aceea nu puteam să înțeleg sensul celor 
întâmplate. 

S-a întors pentru a treia oară şi a zis: 

— Duh necurat, ieşi din ființa aceasta! 

Am simţit ceva ieşind din mine, ceva nematerialnic, 
care se despărţea şi se dezlipea de mine. Am simțit mintea 
şi sufletul eliberându-mi-se de înrâurirea intensă a unui 
alt duh. M-am simţit uşurat, ca şi cum o greutate mare, pe 
care mai înaintea n-o pricepeam, plecase de la mine. În 
momentul acela mi-am dat seama cât de împovărat 
fusesem. Lucrul acesta care ieşise din mine, l-am simțit 
aşezându-se în stânga mea, o prezenţă a cărei putere te 
istovea. Împovăra sufletul chiar şi de departe. 

M-am ridicat să mă îndepărtez de prezența aceasta 
şi mi-am căutat refugiu, uşurat şi liniştit, pe genunchii 
părintelui. M-am aşezat pe podea, lângă picioarele sale. 

În clipa aceea, aproape în acelaşi timp cu cuvintele 
părintelui şi cu eliberarea mea, vizitatorul s-a ridicat brusc 
în picioare, cu o uimire şi mirare care-l extaziau. 

— Maica Domnului, Maica Domnului, ce mireasmă 
e asta? Părinte, părinte, striga ca şi cum ar mulțumi, 
Maica Domnului este lângă noi! 

O bucurie mare îl cuprinsese şi-l făcuse să uite de 
povestire, de purtarea lui, de toate. Striga, striga de 
bucurie şi ne-a rugat să mergem în bisericuța de alături. 
Eu am încetat să mai simt în cameră prezenţa înfrico- 
şătoare a acelui lucru pe care, înainte de cuvintele 
părintelui, îl purtam în mine şi-mi îngreuna sufletul. Oare 

strălucirea slavei Maicii Domnului alungase din sufletul 
meu şi din odaie „duhul necurat”, cum îl numea 
părintele? Oare parfumul sufletului ei, mireasma duhov- 
nicească a Maicii Domnului era cea pe care-o simţise 
inima vizitatorului, încât zburda de bucurie ca un 
cățeluş?... De lucrurile acestea, nimeni nu este încredințat 
cu acel fel de încredințare bazată pe cele pe care le vede 
ochiul şi le aude urechea noastră. Însă există şi un alt fel 
de încredințare, care se naşte în sufletul omului dintr-o 
„înştiinţare dumnezeiască”. Această încredințare dumne- 
zeiască este foarte profundă şi sigură. 

Încet-încet am intrat în biserică. Voiam să-i mulțu- 
mesc părintelui şi m-am dus să-i pun metanie. M-a 
împiedicat: 

— Acolo, acolo pune metanie, şi mi-a arătat cu 
mâna spre locul catapetesmei unde se afla icoana Maicii 
Domnului. El era întors într-acolo şi poziţia lui arăta o 
fâstâceală şi un respect adânc. 

Mi-am întors capul spre icoană, însă n-am văzut 
nimic, căci, în felul în care privea părintele, aşteptam să 
văd şi eu pe cineva. 

— Am pus metanie mai înainte, părinte. 

— Pune acum când îți spun, mi-a răspuns cu 
blândeţe, arătându-mi prin gesturi să mă grăbesc. Am 
pus, aşadar, şi eu metanie. 

Însă când am pus metanie a fost foarte mulțumit. Se 
bucura pentru mine. Precum tatăl care vede că fiul lui este 
primit, să zicem, la împărat. 

Asta am simţit şi atunci am înţeles. Evenimentele 
fuseseră atât de intense şi multe; au venit unul după altul. 
Astfel, nu mi-am dat seama de importanța celor care s-au 
întâmplat în ceasul acela. Astăzi când scriu, recunosc că 
cele întâmplate au fost lucruri foarte mari, fără să mă 
îndoiesc nici de nevrednicia mea, nici de sfințenia 

părintelui, pe care-l durea inima să mă vadă în asemenea 
hal. De aceea s-a rugat la Dumnezeu să mă vindece cu 
leacuri puternice, căci eram grav bolnav, şi Dumnezeu, 
Care-i ascultă pe cei smeriţi, i-a împlinit cererea. 


[92] 

„Există demoni? Ce sunt demonii? Cum lucrează ei? 
Ce putere au ei asupra oamenilor? Adică, asupra noastră?... 
Adică, asupra mea? Şi cum pot sta departe de influenţele 
lor?” 

Cartea de față este o culegere de întâmplări adevărate 
despre diavoli. Cei slabi în credință le vor privi cu 
scepticism. Dar fiii Bisericii vor şti să le citească cu luare- 
aminte... 

Ne aflăm într-un război foarte dur cu puterile 
întunericului. Într-un război de care, din păcate, din ce în ce 
mai puţini oameni sunt conştienţi. Ceilalţi, însă, din 
comoditate, din lene, din pricina iubirii patimilor, par să 
ignore acest război. Şi, când li se întâmplă să asiste la o 
slujbă la care preoţii Bisericii alungă duhurile necurate 
dintr-un îndrăcit, sunt pur şi simplu șocați. Pentru că îşi dau 
seama că ei înşişi trăiesc într-o lume ireală, fără draci, fără 
îngeri, fără Dumnezeu. Şi contactul cu realitatea îi sperie. 

Fără a considera că frica de diavol e un factor misionar 
ce trebuie pus în valoare cu insistență, nu putem să nu ținem 
seama de faptul că Dumnezeu îngăduie ca unii să se apropie 
de El pe căi directe, iar alţii pe căi ocolite. (Un exemplu: o 
fană pătimaşă a muzicii rock s-a convertit la o viață 
ortodoxă atunci când diavolul a luat-o la propriu în 
braţe...) 

Nădăjduim că printre cititorii acestei cărți se vor afla şi 
unii care, înțelegând cât de puternică, de variată şi de 
vicleană este lucrarea diavolului, vor înţelege şi că există o 
putere mai mare decât a lui, puterea lui Dumnezeu. Şi vor 
căuta să se apropie de EI, cu răbdare, cu curaj, cu dorinţa de a 
birui în lupta cu puterile întunericului şi de a ajunge în 

